
Prologas 


Pedras Santana pabudo prieš aušrą, nes ėmė rūkti žibalinė 
lempa. 

Pramerkęs akis iš pradžių nesusigaudė, kur esąs. Pa- 
kirdo iš sapno, kurio nenorėjo užmiršti. Keliavo po uolėtą 
vietovę, oras aplinkui buvo gerokai išretėjęs, ir jis jautė, 
kaip pamažu dyla atmintis. Rūkstančios žibalinės lempos 
dūmai įsiskverbė į sąmonę tarsi tolimas vulkano pelenų 
kvapas. Staiga kažką išgirdo - besikamuojančio ir sunkiai 
alsuojančio žmogaus šnopavimą. Čia sapnas nutrūko, ir jis 
buvo priverstas grįžti į tamsų kambarį. Jame vis pasnūdu- 
riuodamas po keletą minučių praleido šešias paras. 

Žibalinė lempa užgeso. Jį apgaubė visiška tamsa. Sėdė- 
jo net nekrusteldamas. Naktis buvo labai šilta, prie kūno 
lipo prakaituoti marškiniai. Užuodė, kad nuo jo trenkia 
prakaitu. Jau senokai nebeturėjo jėgų nusiprausti. 

Paskui vėl išgirdo šnopavimą. Atsargiai pakilo nuo 
žemės ir graibydamas rankomis ėmė ieškoti kanistro su 
žibalu. Žinojo, kad turi stovėti prie durų. „Kol miegojau, 
palijo“, - galvojo Pedras grabaliodamas tamsoje. Grindys 
po kojomis buvo drėgnos. Kiek tolėliau pragydo gaidys. 
Jis žinojo, kad tai Ramirezo gaidys. Jis visada pragysdavo 
prieš aušrą, anksčiausiai iš visų kaimo gaidžių. Šis gaidys 
tikras nenuorama, jis kaip tie miestiečiai, be paliovos tvar- 
kantys aibę reikalų ir niekada nieko nespėjantys. Regis, 
svarbiausias dalykas jiems - tai pats skubėjimas. Kitaip 

nei kaime, kur gyvenimas teka lėta tėkme. Kam žmogui 
plėšytis, bėgioti, jei visi augalai, kuriais minti, auga sau 
ramiai ir iš lėto? 

Ranka užgriebė kanistrą, ištraukė iš angos medžia- 
gos skiautelę ir atsigręžė. Šnopavimas tamsoje dabar vi- 
sai neritmingas. Pedras aptiko lempą ir ištraukęs kamštį 
atsargiai įliejo žibalo. Tuo tarpu stengės prisiminti, kur 
nukišo degtukų dėžutę. Ji beveik tuščia, bet pora degtu- 
kų turėjo likti. Stumtelėjo kanistrą šonan ir pagrabaliojo 
palei grindis. Ranka apčiuopė dėžutę. Brūžtelėjo degtuku 
ir kilstelėjo stiklinį lempos gaubtą stebėdamas, kaip už- 
siliepsnoja dagtis. 

Paskui neryžtingai nusigręžė, nenorėdamas matyti 
prieš akis atsivėrusio vaizdo. 

Prie sienos gulinti moteris merdėjo. Pedras žinojo, kad 
ji mirs, nors ir bandė įtikinti save, jog baisi krizė greit pra- 
eis. Tik sapnai padėdavo tikrovę nustumti į šalį. Vienintelė 
galimybė. Dabar neliko ir jos - nebėra kur trauktis. 

Žmogus niekad neįstengs išvengti mirties. Nei savos, 
nei artimojo. 

Pedras pritūpė prie lovos. Žibalinė lempa ant sienos 
metė neramius šešėlius. Jis žvelgė į jos veidą. Ji dar buvo 
jauna, vis dar atrodė gražiai, nors veidas ir buvo blyškus, 
sukritęs. „Paskutinis mano žmoną palieka grožis“, - gal- 
vojo jis jausdamas akyse besitvenkiančias ašaras. Palietė 
jos kaktą. Karštis vėl pakilo. 

Pažvelgė pro išdaužtą langą, pridengtą kartono at- 
plaiša. Dar neišaušo. Ramirezo gaidys ir toliau giedojo 
vienišas. „Kad tik greičiau išauštų“, - galvojo jis. - Ji mirs 
naktį. Ne dienos metu. Kad tik jai pakaktų jėgų nenu- 
stojus kvėpuoti lig aušros. Tada ji dar nepaliks manęs 
vieno.“ 


Staiga ji pravėrė akis. Pedras pagriebė jos ranką ir 
bandė šypsotis. 

— Kur vaikas? - paklausė ji tokiu silpnu balsu, kad jis 
vargiai suprato, ką ji sako. 

- Nakvoja pas mano seserį, - atsakė jis. - Šitaip ge- 
riausia. 

Regis, atsakymas ją nuramino. 

— Kiek laiko miegojau? 

- Daug valandų. 

— Ar tu visąlaik šalia sėdėjai? Tau reikia pailsėti. Po 
poros dienų čia nebegulėsiu. 

— Aš pamiegojau, - atsakė jis. - O tu greit pasveiksi. 

Pedras spėliojo, ar ji pastebi jo melą. Ar ji žino, kad 
jau niekada nepakils iš lovos? Ar jie vienas kitam me- 
luoja iš nevilties? Kad lengviau susitaikytų su tuo, kas 
neišvengiama? 

- Aš taip pavargau, - tarė ji. 

— Pamiegok, kad pasveiktum, - tarė jis nugręždamas 
galvą. Tegul nemato, kaip jam sunku valdytis. 

Paskui į namą prasiskverbė pirmieji šviesos spinduliai. 
Ji vėl prarado sąmonę. Pedras prisėdo ant grindų šalia 
lovos. Buvo toks pavargęs, kad neįstengė valdyti savo min- 
čių. Laisvos ir nevaldomos jos šaudė po galvą. 


Doloresą pirmąkart sutiko būdamas dvidešimt vie- 
nerių. Kartu su dvejais metais vyresniu broliu Chuanu 
nukako į karnavalą tolimajame Santjage de los Treinta 
Kabaljerose. Chuanas jau anksčiau lankėsi šiame mies- 
te, o Pedras - pirmą kartą gyvenime. Jų kelionė truko 
tris dienas. Retsykiais pavažiuodavo po kelis kilometrus 
jaučių traukiamu vežimu, bet dažniausiai ėjo pėsčiomis. 
Kartą norėjo vogčiomis važiuoti ir perpildytu autobusu, 

bet kai vienoje stotelėje pabandė užsikarti ant autobuso 
stogo ir pasislėpti tarp lagaminų ir ryšulių, juos paste- 
bėjo. Keikdamasis vairuotojas išvarė juos lauk pavymui 
šaukdamas, kad tokie vargšai, neišgalintys nusipirkti net 
autobuso bilieto, niekam nereikalingi. 

- Autobusų vairuotojai turbūt labai turtingi žmonės, - 
tarė Pedras švytruodamas tarp cukrašvendrių plantacijų 
išsirangiusiu dulkėtu vieškeliu. 

— Na,tu ir kvailelis, - tarė Chuanas. - Pinigai už bilie- 
tus atitenka autobuso savininkui, o ne vairuotojui. 

- O kas jis toks? - pasidomėjo Pedras. 

- Iš kur galiu žinoti, - atsakė Chuanas, - bet kai atei- 
sim, parodysiu tau jo namą. 

Galų gale jie pasiekė miestą. Buvo vasaris ir visą miestą 
buvo apėmęs laukinis karnavalo siautulys. Pedrui gniaužė 
kvapą žiūrint į spalvingus kostiumus ir jų pakraščiuose 
įsiūtus Žaižaruojančius veidrodėlius. Iš pradžių veidus 
dengiančios kaukės, primenančios demonus ir įvairiau- 
sius žvėris, gąsdino. Regis, visas miestas siūbavo į taktą 
su tūkstančiais būgnų ir gitarų. Chuanas pažinojo miestą 
ir užtikrintai laviravo gatvelių ir skersgatvių labirinte. 
Naktį jie miegodavo ant suolelių Duartės parke. Pedras 
visąlaik baiminosi, kad tokiame žmonių sambrūzdyje ne- 
pamestų iš akių Chuano. Jautėsi lyg pasimesti nuo tėvų 
bijantis vaikas, bet savo baimės neparodė. Nenorėjo, kad 
Chuanas šaipytųsi. 

Ir vis dėlto tai nutiko. Tai buvo jų trečias vakaras mies- 
te, turėjęs būti paskutinis. Jie ėjo Saulės gatve, didžiausia 
mieste, ir staiga Chuanas išnyko šokančių persirengėlių 
minioje. O jie nebuvo susitarę, kur susitiktų pasimetę. Iki 
gilios nakties Pedras dairėsi brolio, bet niekur jo nematė. 
Nerado jo ir ant parko suolų, kur praleido naktį. Auštant 

prisėdo prie skulptūros Kultūros aikštėje ir išgėręs fonta- 
no vandens apmalšino troškulį. Nusipirkti maisto pinigų 
neturėjo. Jam liko vienintelė išeitis - bandyti pačiam su- 
rasti kelią namo. Kai tik ištrūks iš miesto, tuoj ners į kokią 
bananų plantaciją ir prisikirs iki soties. 

Staiga pastebėjo kažką šalimais prisėdus. Tai buvo jo 
amžiaus mergaitė. Tuoj pagalvojo, kad ji gražiausia iš visų 
kada matytų mergaičių. Vogčiomis sekė, kaip ji išsiavusi 
iš sandalų trina savo paskaudusias pėdas. Ji tai pastebėjo 
ir sutrikusi nudūrė akis. 

Šitaip jis sutiko Doloresą. Vėliau jie dažnai kalbėjo apie 
tai, kad juos suvedė karnavalo sūkuryje dingęs Chuanas 
ir jos paskaudusios kojos. 

Jie sėdėjo prie fontano ir kalbėjosi. 

Pasirodo, Doloresa irgi trumpam svečiavosi mieste. Ji 
ieškojo namų tvarkytojos vietos ir, nors turtingųjų kvar- 
taluose beldėsi į daugybę durų, darbo negavo. Kaip ir 
Pedras, ji buvo campesino! vaikas ir gyveno gretimame 
kaime. Jie kartu išėjo iš miesto ir norėdami pasisotinti 
siaubė bananmedžius. O kai jos kaimas priartėjo, jie su- 
lėtino žingsnį. 

Po dvejų metų, gegužės mėnesį, prieš prasidedant lie- 
taus periodui, jie susituokė ir persikraustė į Pedro kai- 
mą. Apsigyveno Pedro dėdės mažame namelyje. Pedras 
darbavosi cukrašvendrių plantacijose, o Doloresa augino 
daržoves ir pardavinėjo jas pravažiuojančiam prekeivai. 
Jie buvo neturtingi, bet jauni ir laimingi. 

Tik vienas dalykas jiems nesisekė. Per trejus metus 
Doloresa taip ir nepastojo. Jie niekada apie tai nekalbėjo, 
bet Pedras matė, kad ji vis labiau nerimauja. Ieškodama 


!  Neturtingo žemdirbio (isp.) - čia ir kitur vertėjos pastabos. 


11 


pagalbos ji be jo žinios paslapčiom lankėsi net pas curio- 
sitas? Haičio pasienyje. Tačiau niekas nepasikeitė. 

Praėjo aštuoneri metai. Vieną vakarą Doloresa pa- 
sitiko iš cukrašvendrių plantacijos grįžtantį Pedrą ir 
pranešė, kad laukiasi. Besibaigiant aštuntiesiems jų 
vedybų metams ji pagimdė dukterį. Vos Pedras išvydo 
dukrą, tuoj pastebėjo, kad ši paveldėjo motinos grožį. Tą 
patį vakarą užsukęs į kaimo bažnytėlę paaukojo auksi- 
nį papuošalą, kurį buvo gavęs dovanų iš savo motinos. 
Paaukojo Švenčiausiajai Mergelei Marijai ir pagalvojo, 
kad madona su suvystytu kūdikiu jam primena Dolo- 
resą ir jų naujagimę dukterį. Paskui droždamas namo 
įsidainavo taip garsiai, kad sutikti žmonės stebėdamiesi 
nužvelgdavo jį ir spėliojo, ar nebus padauginęs perrū- 
gusių cukrašvendrių sulčių. 


Doloresa miegojo. Ji kvėpavo vis dažniau ir smarkiau, 
neramiai blaškėsi. 

- Tu negali mirti, - šnabždėjo Pedras pagautas ne- 
vilties ir nebesivaldydamas. - Juk negali palikti manęs ir 
mūsų dukros. 

Po dviejų valandų jos neliko. Alsavimas akimirką su- 
lėtėjo ir aprimo. Doloresa pravėrė akis ir pažvelgė į jį. 

- Būtinai pakrikštyk dukrą, - tarė ji. - Pakrikštyk ir 
rūpinkis ja. 

- Tu greit pasveiksi, - tarė jis. - Kartu nueisim į baž- 
nyčią ir pakrikštysim. 

- Manęs nebėra, - tarė ji ir užsimerkė. 

Ir jos nebeliko. 


* Vietos liaudies gydytojus (isp.). 

Po dviejų savaičių Pedras iškeliavo iš kaimo nešinas du- 
kra krepšyje ant nugaros. Brolis Chuanas palydėjo galelį. 

- Ar suvoki, ką darai? - paklausė jis. 

— Darau tik tai, kas būtina, - atšovė Pedras. 

- Kodėl būtinai turi krikštyti dukrą mieste? Kodėl 
negali pakrikštyti kaime? Juk mūsų bažnytėlė visąlaik 
tiko ir tau, ir man. O prieš tai ir mūsų tėvams. 

Pedras sustojo ir pakėlė akis į brolį. 

- Aštuonerius metus laukėme vaiko. Kai pagaliau susi- 
laukėm dukters, apsirgo Doloresa. Niekas nepadėjo - nei 
gydytojai, nei vaistai. Jai dar nebuvo suėję trisdešimt, o tu- 
rėjo mirti. Todėl, kad esame vargšai. Todėl, kad be perstojo 
sergame neturtingųjų ligomis. Susipažinau su Doloresa, kai 
tu pradingai karnavalo šurmuly. Dabar grįšiu į aikštę prie 
didžiosios katedros, kur pirmąkart susitikome. Pakrikštysiu 
dukterį didžiausioje šalies bažnyčioje. Tai tik menka dalelė 
to, ką noriu padaryti dėl Doloresos atminimo. 

Pedras nelaukė, ką jam atsakys brolis, jis apsisuko ir 
patraukė savo keliu. Vėlai vakare priėjo Doloresos gimtąjį 
kaimą ir sustojo prie jos motinos namo durų. Dar sykį 
papasakojo, kur link keliauja. Kai jis nutilo, senoji moteris 
susirūpinusi palingavo galva. 

— Gėla aptemdė tau protą, - tarė ji. - Geriau pagalvok 
apie dukrą. Kaip ji jausis besikratydama ant tavo nugaros 
visą kelią ligi Santjago? 

Pedras nieko neatsakė. Kitą dieną iš pat ryto iškeliavo 
toliau. Nenustodamas kalbino krepšyje tabaluojantį vaiką. 
Pasakojo apie Doloresą viską iš eilės, o išpasakojęs vėl 
pradėdavo iš pradžių. 


Į miestą atvyko po pietų, kai sunkūs lietaus debesys 
užtemdė horizontą. Pedras prisėdo prie didžiulio Santjago 

Apaštalų katedros portalo ir lūkuriavo. Kartkartėmis pa- 
maitindavo dukrą iš namų atsigabentu maistu. Įdėmiai 
stebėjo praeinančius juodaskvernius kunigus. Jo akiai jie 
buvo per jauni arba per daug skubėjo. Nė vienas neatrodė 
vertas krikštyti jo dukterį. Taip Pedras prasėdėjo daug 
valandų. Pagaliau išvydo seną kunigą, lėtais žingsniais 
kertantį aikštę. Pedras pakilo ir nusiėmęs karnų skrybėlę 
atkišo dukrą. Senasis kunigas kantriai išklausė jo pasa- 
kojimo. Paskui linktelėjo galva. 

- Aš pakrikštysiu tavo dukterį, - tarė jis. - Nuėjai 
ilgą kelio galą, nes tikėjai tuo. Šiais laikais šitaip nutinka 
nedažnai. Žmonės retai leidžiasi dėl tikėjimo į tolimą 
kelionę. Todėl pasaulis ir yra toks, koks yra. 

Pedras žengė paskui kunigą į tamsią katedrą. Pagal- 
vojo, kad šalimais yra ir Doloresa, kurios dvasia turbūt 
plevena aplink, ir nuėjo prie krikšto dubens. 

Kunigas atrėmė lazdą į aukštą koloną. 

- Kokiu vardu krikštysime? - paklausė jis. 

— Motinos vardu, - atsakė Pedras. - Doloresa. O antras 
vardas bus Marija. Doloresa Marija Santana. 


Pakrikštijęs dukterį Pedras atsisėdo aikštėje prie 
skulptūros. Toje vietoje, kur sutiko Doloresą. Dukra 
snaudė krepšyje, o jis sėdėjo tylus, giliai paskendęs savo 
mintyse. 

Aš, Pedras Santana, esu paprastas žmogus. Iš savo pro- 
tėvių paveldėjau tik skurdą ir amžinas bėdas. Nebuvo 
man lemta gyventi su žmona. Bet aš pažadu tau, Dolo- 
resa, kad mūsų dukra gyvens geriau. Pasistengsiu viską 
padaryti, kad jai nereikėtų vargti kaip mums. Aš pažadu 
tau, kad tavo dukra nugyvens ilgą, laimingą ir garbingą 
gyvenimą. 


Dar tą patį vakarą jis paliko miestą ir su dukterimi 
Doloresa Marija grįžo į gimtąjį kaimą. 

Tai nutiko tūkstantis devyni šimtai septyniasdešimt 
aštuntų metų gegužės devintą dieną. 

Doloresai Marijai Santanai, kurią taip stipriai mylėjo 
tėvas, tuo metu buvo aštuoni mėnesiai. 


Skonė 
1994 m. birželio 21-24 d. 

Prieš aušrą jis pradėjo keisti savo išvaizdą. 

Viską kruopščiai suplanavo - nepavykti negali. Persi- 
mainymas užtruks visą dieną, todėl nesinorėtų, kad pri- 
stigtų laiko. Pačiupo pirmą pasitaikiusį teptuką ir iškėlė 
virš galvos. Ant grindų stovėjo magnetofonas, iš jo tratėjo 
būgnų muzika. Veidrodyje nužvelgė savo veidą, paskui nu- 
vedė per kaktą juodą brūkšnį. Ranka nė kiek nesudrebėjo. 
Vadinasi, jis ramus, nors iš tikrųjų pirmą kartą dažė savo 
veidą karo kauke. Lig šiol tai buvo geras būdas pasislėpus 
apsisaugoti nuo visų neteisybių, kurias dažnai teko patirti, 
bet dabar jis iš tiesų pamažu virsta į kitą žmogų. Sulig kie- 
kvienu nauju brūkšniu vis labiau tolo nuo savo ankstesnio 
gyvenimo. Kelio atgal nebėra. Šį vakarą žaidimai baigsis, jis 
išeis į karą, kur Žmonės miršta iš tikrųjų. 

Šviesa kambaryje buvo labai ryški. Ilgai sukinėjo vei- 
drodžius, kad šie neatspindėtų šviesos. Prieš tai, įėjęs į 
kambarį, pirmiausia užrakino duris ir dar kartą patikrino, 
ar nieko nepamiršo. Bet viskas buvo savo vietose. Švariai 
išplauti teptukai, maži porcelianiniai puodeliai su dažais, 
rankšluosčiai ir vanduo. Šalia nedidelių metalo tekinimo 
staklių ant juodo audinio gulėjo išrikiuoti visi jo gin- 
klai - trys kirviai, skirtingų dydžių peiliai ir purškikliai. 
Teliko priimti paskutinį sprendimą: išsirinkti ginklą, kurį 
pasiims šiandien vakare, nes visų ginklų neštis negalės. 
Iš anksto žinojo, kad pradėjus keisti išvaizdą sprendimas 
ateis savaime. 

Prieš dažydamas veidą pirštų galiukais perbraukė per 
kirvių ir peilių ašmenis. Aštriau jų neišgaląsi. Neatsispyręs 
pagundai kiek stipriau spustelėjo pirštu peilio ašmenis. 
Iškart ištryško kraujas. Pirštą ir ašmenis nuvalė rankš- 
luosčiu. Paskui atsisėdo priešais veidrodžius. 

Pirma nusitepė ant kaktos juodus brūkšnius. Jautė- 
si, lyg būtų įrėžęs kakton du gilius pjūvius ir toj vietoj 
pravėręs smegenis, o lig šiol lydėję kankinantys ir že- 
minantys prisiminimai dingo. Tada užsitepė raudonus 
ir baltus brūkšnius, nupaišė apskritimus ir kvadratus, o 
pačioj pabaigoj pavingiavo gyvatėles ant skruostų. Baltos 
odos beveik nesimatė. Persikūnijimas įvyko. To, kas buvo 
anksčiau, nebeliko. Jis atgimė žvėries pavidalu ir daugiau 
niekada nekalbės kaip žmogus. Pagalvojo, kad nė sekun- 
dės nedvejotų, jeigu kada reikėtų nusipjauti liežuvį. 

Persimainymas užtruko visą dieną. Jis baigė apie šeštą 
vakaro. Tada nusprendė iš savo trijų kirvių pasiimti patį 
didžiausiąjį ir užkišo kirvio kotą už liemenį juosiančio 
storo odinio diržo. Ten jau makštyse kabėjo du peiliai. Jis 
apsidairė, ar nieko nepamiršo. Purškiklius įsikišo į odinės 
striukės vidines kišenes. 

Paskutinį kartą pažvelgė į savo atvaizdą veidrodyje. 
Kūnas nuėjo pagaugais. Tada atsargiai užsimovė ant gal- 
vos motociklininko šalmą ir išjungęs šviesą basas išėjo 
iš kambario. 


Penkios minutės po devynių Gustafas Veterštedtas pri- 
tildė televizorių ir paskambino motinai. Tai buvo tapę 
įpročiu. Prieš dvidešimt penkerius metus jis pasitraukė 
iš teisingumo -ministro posto ir aktyviai nebedalyvavo 

politiniame gyvenime. Nuo tada žiūrėdavo televizijos 
naujienų laidas nenoriai ir su juntamu pasibjaurėjimu. 
Negalėjo susitaikyti su tuo, kad pats nebevaidina svarbaus 
vaidmens, o juk anksčiau daugelį metų kaip ministrą, 
žmogų, dominantį plačiąją visuomenę, jį rodydavo ma- 
žiausiai kartą per savaitę. Veterštedtas visada pasirūpin- 
davo, kad sekretorė užfiksuotų ir įrašytų kiekvieną jo pa- 
sirodymą per televiziją. Dabar tie įrašai darbo kambaryje 
buvo užpildę visą sieną. Retkarčiais jis vis pasižiūrėdavo 
tuos įrašus. Tada Veterštedtą apimdavo gilus pasitenki- 
nimas, nes per ilgą ministravimo laikotarpį jis nė karto 
neprarado savitvardos, net tada, kai netikėtus ir klastingus 
klausimus užduodavo piktavaliai žurnalistai. Su panieka 
lig šiol prisimena, kaip dauguma jo kolegų drebėdavo 
prieš žurnalistus. Jie imdavo nerišliai lementi ir įsiveldavo 
į prieštaringas kalbas, iš kurių paprastai nebeišbrisdavo. 
Jam šitaip nenutiko nė sykio. Jam niekas nepajėgė paspęsti 
pinklių. Žurnalistai jo niekada nenugalėjo, jie niekada 
neaptiko jo paslapties. 

Veterštedtas atsisėdo priešais televizorių lygiai devin- 
tą, kad pamatytų dienos įvykių apžvalgą laidos pradžio- 
je. Paskui pritildė garsą ir prisitraukęs telefoną surinko 
motinos numerį. Ji susilaukė jo būdama dar visai jauna. 
Dabar jai devyniasdešimt ketveri, bet ji dar mąstė visiš- 
kai blaiviai ir tryško neišeikvota energija. Motina gyveno 
pati viena erdviame bute Stokholmo centre. Kiekvieną 
kartą, kai pakėlęs telefono ragelį surinkdavo jos numerį, 
vildavosi, kad ji neatsilieps. Kadangi jau pačiam per sep- 
tyniasdešimt, pamažu ėmė baimintis, kad ji pergyvens 
jį. Nieko labiau netroško kaip jos mirties. Tada jis liktų 
vienas ir nebereikėtų jai skambinėti. Turbūt greit pamirštų 
net kaip ji atrodė. 


Ragelyje pasigirdo signalai. Veterštedtas laukė ir ste- 
bėjo nebylų naujienų pranešėją. Po ketvirto signalo su- 
žibo vilties kibirkštėlė, kad ji pagaliau mirė. Tada išgirdo 
ragelyje jos balsą. Kalbėdamas jis nutaisė malonų balsą, 
pasidomėjo, kaip ji jaučiasi ir kaip praleido dieną. Privers- 
tas pažvelgti teisybei į akis, kad motina vis dar gyva, vyras 
dabar stengėsi bent jau kuo trumpiau su ja kalbėti. 

Baigęs pokalbį, sėdėjo uždėjęs ranką ant ragelio. „Ji 
nemirs, - pagalvojo Veterštedtas. - Ji nenumirs, kol jos 
neužmušiu.“ 

Jis sėdėjo supamas tylos. Buvo girdėti tik jūros ošimas 
ir vienišo mopedo gaudesys netoliese. Pakilęs nuo sofos 
priėjo prie plataus erkerio, pro kurį atsivėrė vaizdas į jūrą. 
Įstabus sambrėškis skleidė ypatingą nuotaiką. Paplūdimyje 
priešais jo sklypą nebuvo regėti nė gyvos dvasios. „Žmo- 
nės sėdi ir spokso į savo televizorių ekranus, - pagalvojo 
jis. - Anksčiau jie žiūrėdavo, kaip būdamas teisingumo 
ministru užkimšdavau žurnalistams nasrus. O galėjau 
tapti ir ministru pirmininku. Bet niekada netapau.“ 

Veterštedtas užtraukė sunkias užuolaidas ir patikrino, 
ar neliko kokio plyšio. Nors ir stengėsi gyventi niekieno 
nepastebimas nuosavame name kiek į rytus nuo Istado 
miesto, vis vien nepavykdavo visiškai išvengti smalsuolių 
žvilgsnių. Po pasitraukimo iš tarnybos praėjo dvidešimt 
penkeri metai, bet jo vis tiek neužmiršo. Nuėjęs virtuvėn iš 
termoso į puodelį įsipylė kavos. Puodelį nusipirko septin- 
tojo dešimtmečio pabaigoje oficialaus vizito Italijoje metu. 
Lyg per miglą prisimena, kad diskutavo apie galimybę su- 
mažinti terorizmo grėsmės sklaidą Europoje. Visur namie 
apstu daiktų, primenančių ankstesnįjį gyvenimą. Iš pradžių 
norėjo juos šveisti lauk, bet paskui persigalvojo, nes galų 
gale net ši pastanga pasirodė neverta dėmesio. 

Grįžo prie sofos nešinas kava. Nuotolinio valdymo 
pulteliu išjungė televizorių. Sėdėjo tamsoje ir prisiminė 
dienos įvykius. Prieš pietus jį aplankė svarbaus mėnraš- 
čio Žurnalistė, rengianti reportažą apie į pensiją išėjusius 
žymius žmones. Kodėl moteris pasirinko būtent jį, taip ir 
nesužinojo. Žurnalistė atsivedė fotografą, šis nufotografa- 
vo jį namie ir prie jūros. Veterštedtas iškart apsisprendė, 
kad vaidins vyresnio amžiaus vyrą, spinduliuojantį švel- 
niu susitaikymu. Papasakojo apie savo laimingą gyvenimą 
pensijoje, kaip gyvena visai atsiskyręs, kad galėtų ramy- 
bėje medituoti, ir neva sutrikęs netyčia išdavė paslaptį, 
kad svarstąs, ar nevertėtų užrašyti savo prisiminimų. Ke- 
turiasdešimtmetė žurnalistė neslėpė susižavėjimo ir rodė 
jam nuolankią pagarbą. Paskui jis palydėjo ją ir fotografą 
iki automobilio ir atsisveikindamas pamojavo. 

Dabar Veterštedtas patenkintas prisiminė, kad per 
visą pokalbį nepasakė nė vieno tiesos žodžio. Gebėjimas 
maustyti žmones tebeteikia pasitenkinimą. Vienas iš ne- 
daugelio įdomių užsiėmimų. Apgauti ir nebūti sučiup- 
tam. Apsimetinėti ir dumti kitiems akis. Ilgametė politiko 
patirtis jį išmokė, kad pabaigoje išlieka tik melas. Tiesa, 
pateikta kaip melas, arba melas, pateiktas kaip tiesa. 

Iš lėto siurbčiojo kavą. Veterštedtą apėmė maloni savi- 
jauta. Vakaras ir naktis - pats maloniausias paros metas, 
kai mintys kažkur nugrimzta. Mintys apie tai, kas buvo 
ir kas negrįžtamai prarasta. Kad niekas nežino jo svar- 
biausios paslapties. 

Pagalvojo, kad jis yra kaip tuo pat metu į vidų ir į išorę 
išgaubtas veidrodis. Šis įsivaizdavimas puikiai atskleidžia 
jo charakterio dvilypumą. Visi matė tik jo išorę: pažinojo 
kaip įgudusį teisininką, gerbiamą teisingumo ministrą ar 
malonų pensininką, besibastantį Skonės paplūdimiais. 

Tačiau niekas net neįtaria, kad egzistuoja ir jo antrininkas. 
Jis sveikinosi su karaliais ir prezidentais, lankstėsi su šyp- 
sena veide ir mintijo: „Jeigu jūs žinotumėte, kas aš esu ir ką 
apie jus galvoju.“ O stovėdamas prieš filmavimo kamerą 
stengdavosi nustumti tą mintį - „jeigu jūs žinotumėte, kas 
aš esu ir ką apie jus galvoju“ - į tolimiausią sąmonės kerte- 
lę. Bet niekas to nepastebėjo ir neatskleidė paslapties, kad 
širdies gilumoje jis neapkentė ir giliai niekino tiek partiją, 
kuriai atstovavo, tiek požiūrius ir pozicijas, kuriuos gynė, 
tiek Žmones, su kuriais susitikinėjo. Ir jo paslapties niekas 
neatskleis iki pat mirties. Jis puikiai perprato pasaulį, jo 
pažeidžiamumą, suvokė būties beprasmybę. Bet niekas 
nepažino jo minčių ir nepažins, nes jis niekada nejautė 
poreikio dalytis su kitais savo mintimis - tuo, ką mato ir 
ką supranta. 

Veterštedto nuotaika dar pagerėjo, kai prisiminė, kas 
jo laukia. Rytoj vakare, tuoj po devynių, į namo kiemą 
įsuks juodas draugų mersedesas užtamsintais langais ir 
įvažiuos tiesiai į garažą, o jis lauks draugų svetainėje su 
užtrauktomis užuolaidomis. Kaip dabar. Kupinas vilčių 
bandė įsivaizduoti, kaip atvežtoji mergaitė atrodys šįsyk, 
nes paskutinį kartą pasiskundė, kad pastaruoju metu jam 
pristato vien blondines. Kai kurios buvo ir per senos, vy- 
resnės nei dvidešimties. Dabar pagaliau norėtų jaunesnės, 
geriausia būtų kokia mulatė. Draugai lauks rūsyje prie te- 
levizoriaus, o jis nusives mergaitę į miegamąjį. Prieš aušrą 
jie išvažiuos, ir jis galės fantazuoti apie kitą mergaitę, kurią 
jam atveš po savaitės. Mintys apie rytojaus dieną vyrą taip 
sujaudino, kad pakilęs nuo sofos jis nuėjo į darbo kambarį. 
Prieš uždegdamas šviesą Veterštedtas užtraukė užuolai- 
das. Trumpam pasirodė, kad paplūdimyje šmėkštelėjo še- 
šėlis. Jis nusiėmė akinius ir prisimerkęs įsispitrijo į tamsą. 

Yra nutikę, jog vėlyvi vaikščiotojai paplūdimiais stabte- 
lėdavo ties jo namu, o porą kartų, kai jaunimas susikūrė 
laužus ant jūros kranto ir įsitriukšmavo, teko skambinti 
į Istado policijos skyrių. Jo santykiai su Istado policijos 
pareigūnais buvo puikūs. Policininkai tuoj pat atvykdavo 
ir išvaikydavo triukšmadarius. Anksčiau Veterštedtas nė 
nenumanė, kiek daug naudingų žinių ir ryšių įgis dirb- 
damas teisingumo ministru. Jis pamažu perkando švedų 
policijai būdingą galvoseną ir nuosekliai mezgė pažintis 
Švedijos teisinės sistemos strateginiuose taškuose. Bet ne 
mažiau svarbios buvo ir jo gausios pažintys nusikaltėlių 
pasaulyje. Savo draugais pavertė sumanius nusikaltėlius - 
ir pavienius, ir gerai organizuotų stambių gaujų vadus. 
Nors daug kas per pastaruosius dvidešimt penkerius me- 
tus pasikeitė, jis vis dar turėjo naudos iš savo senų ryšių. 
Štai kad ir šie draugai, kurie pasirūpina, kad kiekvieną 
savaitę jį aplankytų tinkamo amžiaus mergaitė. 

Tas šešėlis paplūdimyje jam turbūt tik pasivaideno. 
Veterštedtas pataisė užuolaidą ir atitraukė rašomojo stalo 
stalčių. Stalą buvo paveldėjęs iš tėvo - visiems baimę kėlu- 
sio teisės profesoriaus. Iš stalčiaus ištraukė brangų, dailiais 
ornamentais išpuoštą segtuvą ir padėjo ant stalo. Iš lėto, 
beveik iškilmingai vartė savo ankstyvosios pornografinės 
fotografijos kolekciją. Pati seniausia nuotrauka buvo ti- 
kra retenybė - Paryžiuje įsigytas 1855 metų dagerotipas, 
vaizduojantis jauną moterį, apsikabinusią šunį. Jo kolek- 
cija buvo garsi tarp šios srities žinovų. Niekas nepralenks 
jo Lekadro darbų kolekcijos iš tūkstantis aštuoni šimtai 
devyniasdešimtų metų, na nebent tas persenęs plieno ma- 
gnatas iš Rūro regiono Vokietijoje. Veterštedtas toliau vartė 
plastiku aptrauktus albumo lapus, ilgiausiai užtrukdamas 
ties jaunomis pozuotojomis, iš kurių akių išraiškos buvo 

matyti, kad jos paveiktos narkotikų. Ne sykį gailėjosi, kad 
pats anksčiau nepradėjo fotografuoti. Jei būtų taip padaręs, 
šiandien jam priklausytų unikali kolekcija. 

Peržvelgęs albumą, vėl užrakino jį rašomojo stalo stal- 
čiuje. Veterštedtas buvo išgavęs draugų pažadą, kad po 
jo mirties ši kolekcija keliaus pas patyrusį antikvariato 
savininką Paryžiuje, gerai išmanantį prekybą šioje srityje. 
Už kolekciją gauti pinigai bus pervesti į paramos jauniems 
juristams fondą. Fondą jis jau sukūrė, bet apie jį viešai 
paskelbs tik po jo mirties. 

Veterštedtas užgesino stalinę lempą ir sėdėjo tamsoje. Iš 
lauko pasiekė silpnas jūros ošimas. Ir vėl kažkur netoliese 
išgirdo mopedo burzgimą. Nors buvo daugiau kaip septy- 
niasdešimties, sunkiai galėjo įsivaizduoti savo mirtį. Buvo 
dukart nuvykęs į Jungtines Amerikos Valstijas ir pasirūpi- 
nęs, kad galėtų anonimiškai stebėti mirties bausmę - vieną 
kartą elektros kėdėje, o kitą - retai naudojamoje dujų ka- 
meroje. Prisimena, kad stebėdamas jautė keistą malonumą, 
bet savo paties mirties vis vien įsivaizduoti negali. Palikęs 
darbo kambarį, svetainėje iš baro įsipylė stikliuką like- 
rio. Jau beveik vidurnaktis. Prieš eidamas gulti dar paėjės 
porą žingsnių palei jūrą. Koridoriuje Veterštedtas apsivilko 
striukę, įsispyrė palaikes klumpes ir išėjo į lauką. 

Vėjas visai nurimo. Jo namas stovėjo nuošaliai, todėl 
nematyti, ar pas kaimynus dar dega šviesos. Girdėjo, kaip 
kiek tolėliau, keliu į Kosebergą, važiuoja pavieniai auto- 
mobiliai. Išmintu takeliu perėjo sodą ir prie užrakintų 
sodo vartelių pyktelėjo, kad žibinto lempa prie vartų per- 
degusi. Prieš akis atsivėrė paplūdimys. Susiradęs raktus 
atrakino vartelius ir perkirtęs trumpą smėlio ruožą susto- 
jo prie vandens. Jūra buvo rami. Toli horizonte pamatė į 
vakarų pusę plaukiančio laivo šviesas. Jis prasisegė kelnes 

ir ėmė šlapintis į vandenį, svajodamas apie rytoj jį aplan- 
kysiančią mergaitę. 

Nors nieko neišgirdo, staiga suvokė, kad už nugaros 
kažkas stovi. Jis sustingo ir pajuto, kaip jį sukaustė baimė. 
Paskui skubiai atsigręžė. 

Už nugaros stovėjo tik trumpikėmis vilkintis vyras, 
kuris priminė žvėrį. Apimtas paniškos baimės Veteršted- 
tas pažvelgė vyrui į veidą. Nesuprato, ar veidas sudarkytas, 
ar su kauke. Rankoje tas žvėris laikė kirvį. Veterštedtas 
sutrikęs pastebėjo, kad ranka apglėbusi kirvio kotą buvo 
labai maža, o pats vyras nykštuko dydžio. 

Veterštedtas suklykė ir pasileido bėgti sodo vartelių 
link. 

Jis mirė tą pačią akimirką, kai kirvio ašmenys ties 
mentėmis perkirto stuburą. Jis jau nebejuto, kaip tas vyras, 
o galbūt žvėris, atsiklaupęs įpjovė kaktą ir stipriai trūkte- 
lėjęs nuplėšė nuo galvos didelį gabalą odos su plaukais. 

Buvo pora minučių po vidurnakčio. 

Antradienis, birželio dvidešimt pirmoji. 

Netoliese kažkas užvedė mopedą. Netrukus motoro 
gausmas išsisklaidė naktyje. 

Vėl stojo tyla. 

Birželio dvidešimt pirmosios vidurdienį iš Istado policijos 
valdybos dingo Kurtas Valanderis. Kad niekas nepastebė- 
tų, savo darbo vietą paliko išeidamas pro garažą. Paskui 
sėdo į automobilį ir nuvairavo į uostą. Kadangi diena buvo 
šilta, švarką paliko kabėti ant kėdės atramos prie rašo- 
mojo stalo. Jei kas jo ieškos, manys, kad jis turbūt kažkur 

pastate. Valanderis pastatė automobilį prie teatro, paskui 
paėjėjęs vidine prieplauka prisėdo ant suolelio prie jūrų 
paieškos ir gelbėjimo tarnybos raudonai dažyto barako. 
Atsinešė su savimi bloknotą, bet prieš pradėdamas rašyti 
pastebėjo, kad pamiršo rašiklį. Suirzęs vos nepasidavė pir- 
mam impulsui sviesti bloknotą į vandenį ir viską pamiršti. 
Paskui pagalvojo, kad šitaip pasielgti negali, juk kolegos 
darbe jam tikrai neatleistų. 

Nepaisydami jo protestų, bendradarbiai išrinko jį visų 
vardu sakyti kalbą, kai trečią valandą visi susirinkę atsi- 
sveikins su Bjorku, šiandien paliekančiu Istado policijos 
viršininko postą. 

Valanderis dar niekada nėra sakęs kalbos. Tik yra tekę 
kalbėti nesuskaičiuojamoje daugybėje spaudos konferen- 
cijų, kurias rengdavo įvairių nusikaltimų tyrimų metu. 

Bet kaip padėkoti išeinančiam policijos viršininkui? 
Už ką dėkoti? Ir išvis, ar buvo už ką būti dėkingiems? 
Mieliausiai už viską dabar Valanderis kalbėtų apie savo 
rūpestį ir baimę dėl skubrios, neapgalvotos reformos ir 
etatų mažinimo politikos policijoje. 

Valanderis išėjo iš darbo, kad galėtų ramiai pamąstyti, 
ką sakys. Vakar vakare lig išnaktų sėdėjo virtuvėj prie sta- 
lo, bet taip nieko ir nesugalvojo. Bet dabar privalo ką nors 
išmąstyti, nes mažiau nei už trijų valandų visi susiburs ir 
įteiks Bjorkui atsisveikinimo dovaną. O nuo rytdienos 
jis jau dirbs Malmėje apskrities migracijos skyriaus vir- 
šininku. Valanderis pakilo nuo suolelio ir patraukė uos- 
to kavinės link. Pririšti žvejų laiveliai iš lėto lingavo. Jis 
neryškiai prisiminė, kaip prieš kokius septynerius metus 
šioj vietoj iš vandens ištraukė skenduolį, bet iškart nuvijo 
prisiminimus. Dabar kur kas svarbiau galvoti apie Bjor- 
ką ir atsisveikinimo kalbą. Padavėja paskolino rašiklį, ir 

Valanderis, su puodeliu kavos įsitaisęs prie staliuko lauke, 
pagaliau išstenėjo porą sakinių, o pusę pirmos jau buvo 
prirašęs pusę lapo. Sėdėdamas niūriai žvelgė į savo pa- 
stangų vaisių ir žinojo, kad geriau neparašys. Jis pamojo 
padavėjai, ir ši atėjusi dar įpylė jam kavos. 

— Vasara neskuba, - tarė Valanderis. 

— Gal ji šiemet visai neateis, - pridūrė padavėja. 

Nors ir laukė ta baisi kalba, Valanderio nuotaika buvo 
puiki. Po poros savaičių jis išeis atostogauti. Buvo dėl ko 
džiaugtis. Žiema šiemet buvo varginamai ilga. Dabar iš 
tiesų metas pailsėti. 


Trečią valandą visi susirinko policijos valdybos valgy- 
kloje, ir Valanderis pasakė parengtą kalbą. Paskui Svedber- 
gas įteikė Bjorkui naują meškerę, o Ana Brita Hioglund - 
gėlių puokštę. Valanderis pagyvino savo skurdžią kalbą 
staiga iš atminties iškilusiais epizodais. Prisiminimai iš 
bendro darbo su Bjorku metų. Visi gerokai pralinksmėjo, 
kai Valanderis papasakojo, kaip sulūžus pastoliams juo- 
du nugarmėjo tiesiai į srutų duobę. Paskui užsigerdami 
kava visi ragavo pyrago. Bjorkas sakydamas padėkos kalbą 
palinkėjo naujai Istado policijos viršininkei, Lisai Hol- 
gerson, sėkmės. Po vasaros ji atvyks pas juos iš stambaus 
policijos padalinio Smolande, o iki tol viršininko pareigas 
laikinai perims Hansonas, Istado policijos valdybos virši- 
ninko pavaduotojas. Kai atsisveikinimo šventė pasibaigė, 
Valanderis grįžo į savo kabinetą. Netrukus į praviras duris 
pasibeldė Martinsonas. 

- Puiki kalba, - tarė jis, - net neįtariau, kad taip moki 
kalbėti. 

- Nieko aš nemoku, - paprieštaravo Valanderis. - Juk 
abu žinom, kad kalba nevykusi. 

Martinsonas atsargiai įsitaisė aplūžusioje lankytojų 
kėdėje. 

- Aš tik galvoju, kaip čia mums seksis, kai turėsime 
viršininkę moterį. 

- O kodėl turėtų nesisekti? - klausimu atsakė Va- 
landeris. - Labiau suprasčiau, jei nerimautum dėl etatų 
mažinimo. 

— Būtent dėl to ir atėjau, - tęsė Martinsonas. - Sklin- 
da gandai, kad Istade iš sekmadienio į pirmadienį žada 
panaikinti pagalbinę budėtojų grupę. 

Valanderis netikėdamas savo ausimis žiūrėjo į Mar- 
tinsoną. 

- Juk tai neįmanoma, - tarė jis. - O kas prižiūrės su- 
imtuosius, kuriuos kartais čia laikom? 

- Girdėjau, kad ši užduotis atiteks privačioms saugos 
tarnyboms. 

Valanderis nustebęs žvilgtelėjo į kolegą. 

— Saugos tarnybos? 

— Taip girdėjau. 

Valanderis papurtė galvą, ir Martinsonas pakilo nuo 
kėdės. 

- Norėjau apie tai pasikalbėti, - tarė jis. - Ar suvoki, 
kur link šios pertvarkos veda? 

- Ne, - burbtelėjo Valanderis. - Manau, kad atsakiau 
nuoširdžiai ir pakankamai išsamiai. 

Martinsonas dvejodamas trypčiojo prie durų. 

- Kas dar? - paklausė Valanderis. 

Martinsonas ištraukė iš kišenės popieriaus lapelį. 

- Juk žinai, kad prasidėjo pasaulio futbolo pirmeny- 
bės. Sužaidėm lygiosiomis su Kamerūnu 2:2, o tu spėjai 
5:0 Kamerūno naudai. Taigi likai paskutinis. 

- Kaip galima likti paskutiniam? Juk arba atspėji, arba ne! 

- Mes žymimės statistiką, kuri rodo, kaip tiksliai ats- 
pėjam, palyginti su kitais. 

- Dieve mano! Ir kam ji reikalinga? 

- Viešosios tvarkos skyriaus patrulis vienintelis atspė- 
jo rezultatą, - tarė Martinsonas, negirdomis nuleisdamas 
Valanderio klausimą. - Dabar lošim iš naujų rungtynių - 
Švedija su Rusija. 

Valanderis visai nesidomėjo futbolu, tačiau mielai nu- 
eidavo pasižiūrėti Istado rankinio komandos žaidimo. 
Kurį laiką ji buvo net pati stipriausia Švedijos komanda. 
Bet pastaruoju metu Valanderis buvo priverstas susitai- 
kyti su tuo, kad visos tautos dėmesys sutelktas į vienintelį 
dalyką - pasaulio futbolo pirmenybes. Negalėjai įsijung- 
ti televizoriaus ar atsiversti laikraščio, nesusidurdamas 
su įvairiausiais komentarais ir spėlionėmis, kaip seksis 
Švedijos nacionalinei rinktinei per šias pirmenybes. Va- 
landeris suvokė, kad negali visai nusišalinti, kai aplinkui 
visi kolegos lošia. Dar pagalvos, kad jis arogantiškas. Jis 
ištraukė iš užpakalinės kelnių kišenės piniginę. 

— Kiek duoti? 

- Šimtą kronų. Kaip ir praeitą kartą. 

Jis ištiesė Martinsonui banknotą, o šis pažymėjo lape- 
lyje, kad Valanderis davė pinigus. 

— Tai dabar spėti? 

- Taip, Švedija su Rusija. Koks rezultatas? 

- Lygiosios 4:4. 

- Tiesą sakant, per futbolo rungtynes retai įmušama 
tiek daug įvarčių, - pasakė Martinsonas nustebęs. - Toks 
rezultatas labiau tiktų ledo ritulio varžyboms. 

- Gerai, tada, sakykim, 3:1 Rusijos naudai, - pasiūlė 
Valanderis. - Ar tinka? 

Martinsonas pasižymėjo. 

- Tai gal sykiu ir su Brazilija susitvarkom? - tęsė Mar- 
tinsonas. 

— 3:0 Brazilijos naudai, - paskubomis atsakė Valanderis. 

- Tai tu tokios prastos nuomonės apie Švediją? - nu- 
sistebėjo Martinsonas. 

— Ne, tik apie švedų futbolą, - atsakė jis įteikdamas 
antrą šimtinę. 

Martinsonui išėjus, Valanderis susimąstė apie tai, ką 
išgirdo, bet paskui susierzinęs nuvarė mintis šalin. Kai 
ateis laikas, savaime sužinos, kas tiesa, o kas ne. Jau buvo 
pusė penkių. Valanderis prisitraukė segtuvą su tyrimo 
medžiaga apie organizuotą vogtų automobilių gabenimą 
į Rytų Europą. Tyrimą vykdo jau daug mėnesių. Lig šiol 
policijai pavyko atskleisti tik nedidelę dalį šio plataus tin- 
klo nusikalstamos veiklos, ir jis nujaučia, kad šio tyrimo 
dar ilgai nepajėgs atsikratyti. Kai išeis atostogų, jo darbą 
perims Svedbergas, bet veikiausiai, kol jo nebus, reikalai 
nepajudės iš vietos. 

Ana Brita Hioglund pasibeldė ir įžengė pro duris. Jos 
galvą dengė juoda beisbolo kepuraitė. 

— Kaip atrodau? - paklausė ji. 

- Kaip turistė, - atsakė Valanderis. 

- Šitaip atrodys naujos policijos kepuraitės, tik ant 
snapelio dar įsivaizduok užrašą „Policija“. Pati mačiau 
pavyzdžius. 

- Šis daiktas niekada neatsidurs ant mano galvos. Džiau- 
giuosi, kad nesu viešosios tvarkos palaikymo patrulis. 

- Ateis laikas, kai suvoksime, kad Bjorkas nebuvo toks 
jau prastas viršininkas. Tavo kalba man patiko. 

- Žinau, kad kalba buvo prasta, - paprieštaravo Va- 
landeris ir pajuto, kad vėl susierzino. - Bet kalti jūs, nes 
kalbėtoju išrinkote mane. 

Ana Brita Hioglund stovėdama žvelgė pro langą. Va- 
landeris galvojo apie ją. Ji atėjo dirbti į Istadą prieš metus 
ir laikui bėgant pateisino savo gerą vardą ir ankstesnius 
atsiliepimus, jog yra gabi policininkė. Jau policijos aka- 
demijoje Ana Brita garsėjo kaip turinti didelių gabumų 
dirbti policijoje studentė, o vėliau dirbdama juos dar 
labiau išvystė. Iš dalies ji užpildė tą tuštumą, kuri prieš 
keletą metų atsivėrė po Rydbergo mirties. Rydbergas jį 
daug ko išmokė. Valanderis kartais susimąstydavo, kad 
dabar jis panašiai turėtų perduoti savo patirtį Anai Britai 
Hioglund. 

- Kaip sekasi su automobiliais? - pasidomėjo ji. 

- Jie sėkmingai vagiami, - atsakė Valanderis. - Ši or- 
ganizacinė struktūra, regis, labai išsišakojusi. 

- Ar pavyks kada prisigauti lig šerdies? - paklausė ji. 

— Mes juos suskaldysim, - atsakė Valanderis. - Anks- 
čiau ar vėliau. Porą mėnesių bus ramu, o paskui vėl pra- 
sidės viskas iš pradžių. 

— Ir galo tam nėra? 

— Ne, galo tam nebus, nes Istado palanki geografinė 
padėtis. Už dviejų šimtų kilometrų, kitoje Baltijos jūros 
pakrantėje, yra daugybė žmonių, kurie trokšta to, ką turime 
mes. Visa bėda tik, kad jie neturi pakankamai pinigų. 

— Aš kartais pagalvoju, kiek vogtų daiktų išgabenama su 
kiekvienu keltu, - susimąsčiusi tarė Ana Brita Hioglund. 

— Geriau to ir nežinoti, - atsakė Valanderis. 

Jie kartu nuėjo įsipilti dar kavos. Ana Brita Hioglund 
išeis atostogų dar šią savaitę. Valanderis žinojo, kad ji 
pasiliks Istade, nes jos vyras - po pasaulį važinėjantis 
montuotojas - šiuo metu dirba Saudo Arabijoje. 

= O ką tu veiksi? - pasidomėjo ji, kai jie ėmė kalbėtis 
aple artėjančias atostogas. 

- Važiuosiu į Skageną, - atsakė Valanderis. 

— Su ta moterimi iš Rygos? - paklausė Ana Brita šyp- 
sodama. 

Valanderis nustebęs suraukė kaktą. 

- Iš kur apie ją žinai? 

— Visi žino. Negi nenumanai? Sakykim, kad šios ži- 
nios - tai bendradarbių vidaus tyrimo rezultatas. 

Valanderis nuoširdžiai nustebo. Jis juk niekam nepa- 
sakojo apie Baibą, su kuria prieš keletą metų susipažino 
vieno nusikaltimo tyrimo metu. Ji buvo nužudyto latvių 
policininko našlė. Beveik prieš pusmetį aplankė jį per 
Kalėdas Istade, o per Velykas jis nuvažiavo į Rygą. Bet jis 
niekam apie tai nepapasakojo ir nė vienam bendradar- 
biui nebuvo jos pristatęs. Dabar net pats susimąstė, kodėl 
šitaip pasielgė. Nors jo ryšys su Baiba dar nebuvo labai 
tvirtas, ji vis vien sugebėjo jį pabudinti iš melancholijos, 
kuri buvo apėmusi po skyrybų su Mona. 

— Taip, - tarė Valanderis. - Mes kartu keliausim į Da- 
niją, o likusią vasaros dalį skirsiu tėvui. 

- O Linda? 

- Ji skambino prieš savaitę ir sakė, kad žada užsirašyti 
į teatro kursus Visbyje. 

- Maniau, kad ji nori tapti baldų apmušėja. 

- Aš irgi maniau. Bet dabar jos galvoje kas kita - ji 
nori su drauge pastatyti spektaklį. 

- Skamba įdomiai. 

Valanderis abejodamas linktelėjo galva. 

- Tikiuosi, kad liepos mėnesį ji mane aplankys. Jau 
ilgai jos nemačiau. 

Jie išsiskyrė prie Valanderio kambario durų. 

- Aplankyk mus vasarą. Su moterimi iš Rygos ar be 
jos, su dukra ar vienas. 

— Moters vardas Baiba, - tarė Valanderis ir pažadėjo 
Anai Britai, kad ją aplankys. 

Paskui Valanderis gerą valandą sėdėjo savo kabinete 
palinkęs prie popierių. Norėdamas pasikalbėti su komi- 
saru, vykdančiu tą patį tyrimą, jis dukart paskambino į 
Geteborgo policijos skyrių, bet jo nerado. Be penkiolikos 
šešios Valanderis užvertė segtuvą ir atsistojo. Nusprendė 
šiandien vakarieniauti mieste. Jis spustelėjo pilvą ir pa- 
stebėjo, kad dar numetė svorio. Baiba nusiskundė, kad jis 
per storas, nuo tada nebebuvo sunku valgyti mažesniais 
kiekiais. Jis netgi keletą kartų įlindęs į treningus išėjo 
pabėgioti, nors ir bodėjosi šiuo užsiėmimu. 

Valanderis apsivilko striukę ir nusprendė dar šiandien 
vakare parašyti Baibai laišką. Prieš išeinant suskambo 
telefonas. Akimirką padvejojęs, ar verta atsiliepti, jis grįžo 
prie rašomojo stalo ir pakėlė ragelį. 

Skambino Martinsonas. 

— Pasakei gerą kalbą, - pradėjo jis. - Bjorkas, regis, 
nuoširdžiai susijaudino. 

— Jau sakei, - tarė Valanderis. - Ko nori? Aš jau pa- 
keliui į namus. 

- Ką tik keistai pasikalbėjau telefonu, - tarė Martin- 
sonas, - todėl nusprendžiau pasitarti su tavimi. 

Valanderis nekantraudamas laukė. 

- Paskambino ūkininkas iš sodybos netoli Marsvins- 
holmo. Jis skundėsi, kad jo rapsų lauke kažkokia moteris 
keistai elgiasi. 

- Ir viskas? 

- Taip. 

— Kažkokia moteris, kuri keistai elgiasi rapsų lauke? 
O kąji daro? 

- Jei gerai supratau - nieko. Tiesiog keista, kad ji yra 
rapsų lauke. 

Valanderis ilgai negalvojęs patarė: 

- Pasiųsk viešosios tvarkos palaikymo patrulį - čia 
jų darbas. 

- Bėda ta, kad jie visi šiuo metu užimti. Ką tik įvyko 
dvi avarijos - viena prie įvažiavimo į Svartę, kita priešais 
viešbutį „Continental“. 

- Ar rimtos? 

- Jokių sunkesnių sužalojimų, bet daug sumaišties. 

- Tai tegul nuvažiuoja į Marsvinsholmą, kai turės laiko. 

- Bet tas ūkininkas atrodo labai sunerimęs. Net ne- 
žinau, kaip paaiškinti. Jei nereikėtų pasiimti vaikų, pats 
važiuočiau pas jį. 

- Nuvažiuosiu aš, - tarė Valanderis. - Susitinkam ko- 
ridoriuj, duok man jo vardą, adresą ir kelio aprašą. 

Po keleto minučių Valanderis išvažiavo. Jis pasuko 
į kairę, o ties žiedu - į Malmės pusę. Šalimais pasidėjo 
Martinsono lapelį. Ūkininko pavardė buvo Salomonso- 
nas, o kelias Valanderiui buvo žinomas. Kai išvažiavo į 
E65, Valanderis nuleido automobilio langą. Iš abiejų pusių 
siūravo geltoni rapsų laukai. Jau seniai taip gerai jautėsi. 
Paleido kasetę su „Figaro vedybomis“, kur Suzanos vai- 
dmenį atlieka Barbara Hendriks, ir galvojo apie Baibą, 
su kuria greitai pasimatys Kopenhagoje. Paskui pasuko 
į kairę, į Marsvinsholmą, ir pravažiavo pilį ir bažnyčią. 
Tada, metęs akį į Martinsono raštelį, įsuko į siaurą keliuką, 
vingiuojantį tarp laukų. Tolumoje sušmėžavo jūra. 

Salomonsonas gyveno sename tradiciniame skoniška- 
me name, kuris buvo puikiai prižiūrėtas. Išlipęs iš maši- 
nos, Valanderis apsidairė. Kur pažvelgsi, visur geltonuoja 
rapsai. Laukujės durys prasivėrė ir ant slenksčio rankose 

laikydamas žiūronus pasirodė senyvo amžiaus vyriškis. 
„Jis veikiausiai viską išsigalvojo“, - pamanė Valanderis. 
Juk dažnokai nutinka, kad vieniši senukai prisigalvoja ne- 
būtų dalykų, o paskui puola skambinti policijai. Jis priėjo 
prie namo laiptų ir linktelėjo. 

- Kurtas Valanderis iš Istado policijos, - prisistatė jis. 

Vyriškis buvo nesiskutęs ir stovėjo įsispyręs į visiškai 
palaikes klumpes. 

- Edvinas Salomonsonas, - tarė jis ir ištiesė liesą ranką. 

— Papasakokite, kas atsitiko, - paprašė Valanderis. 

Vyras ranka parodė į rapsų lauką, kuris driekėsi deši- 
nėje, tuoj už namo. 

- Pastebėjau ją šįryt, - ėmė pasakoti senukas. - Pabu- 
dau anksti ryte. Penktą valandą ji jau buvo ten. Iš pradžių 
pamaniau, kad tai stirna, bet pasiėmęs žiūronus pamačiau, 
jog tai moteris. 

- Kąji ten veikė? - paklausė Valanderis. 

— Stovėjo rapsų lauke. 

- Ir daugiau nieko? 

- Ji tiesiog stovėjo ir spoksojo. 

- Į ką spoksojo? 

- Iš kur galiu žinoti? 

Valanderis sielos gilumoje atsiduso. Tikriausiai senu- 
kas matė stirną, o kitkas - jo vaizduotės darinys. 

- Ar nežinote, kas ji? - paklausė Valanderis. 

- Niekada anksčiau nesu jos regėjęs, - atsakė vyras. - 
Jei Žinočiau, kas ji, nebūčiau skambinęs į policiją. 

Valanderis pritariamai linktelėjo. 

- Pirmąkart išvydote ją anksti ryte, tai kodėl į policiją 
skambinote vėlyvą popietę? 

- Nesinorėjo be reikalo trukdyti, - paprastai aiškino se- 
nukas. - Manau, kad policijai ir be manęs užtenka darbo. 

- Išvydote ją pro žiūronus, - pakartojo Valanderis. - Ji 
buvo rapsų lauke. Niekada anksčiau nebuvote jos matęs. 
Ką darėte paskui? 

- Apsirengiau ir išėjau, norėdamas pasakyti, kad ding- 
tų iš čia. Juk išmindys man visus rapsus. 

- Kas nutiko tada? 

- Ji nubėgo. 

- Nubėgo? 

- Pasislėpė tarp rapsų. Atsitūpė ir aš jos nebemačiau. Iš 
pradžių maniau, kad išėjo savais keliais, bet paskui ir vėl 
išvydau ją pro žiūronus. Taip nutiko keletą kartų. Paskui 
aš pavargau ir paskambinau jums. 

- Kada regėjote ją paskutinį kartą? 

- Prieš skambindamas į policiją. 

- O ką ji darė visą tą laiką? 

- Stovėjo ir spoksojo. 

Valanderis metė žvilgsnį į lauką. Matė tik banguojan- 
čius rapsus, daugiau nieko. 

- Policininkas, su kuriuo kalbėjote, pastebėjo, kad jūs 
sunerimęs, - tarė Valanderis. 

- O ką Žmogus gali veikti rapsų lauke? Kažkas juk 
čia ne taip! 

Valanderis nusprendė kuo greičiau pabaigti pokalbį. 
Jam visiškai aišku, kad šis senolio pasakojimas - tai jo 
lakios vaizduotės vaisius. Rytoj būtinai susisieks su so- 
cialine tarnyba. 

- Deja, šiuo metu niekuo negaliu jums padėti, - tarė 
Valanderis. - Ji tikriausiai seniai dingo, tad nėra reikalo 
nerimauti. 

- Ji niekur nedingo, - tarė Salomonsonas. - Aš ma- 
tau ją. 

Valanderis skubiai grįžtelėjo ir akimis nusekė paskui 
Salomonsono smilių. 

Rapsų lauke už kokių penkiasdešimties metrų išvydo 
moterį. Jos plaukai buvo labai tamsūs ir aiškiai išsiskyrė 
rapsų geltonume. 

- Palaukite čia, aš nueisiu su ja pakalbėti, - pasiūlė 
Valanderis. 

Iš automobilio bagažinės jis ištraukė aulinius ir nu- 
žingsniavo rapsų lauko link. Jį apėmė nerealumo jausmas. 
Moteris nejudėjo iš vietos ir stebėjo jį. Priartėjęs prie lauko 
Valanderis pamatė, kad ne tik jos ilgi plaukai tamsūs, bet 
ir oda tamsi. Nors moteris buvo tolokai ir siūbuojantys 
rapsai protarpiais pridengdavo jos veidą, jis nujautė, kad 
ji labai graži. Valanderis šūktelėjo ir paprašė, kad ji ateitų, 
bet moteris nė nekrustelėjo. Tada jis įbrido į rapsus. Ji iš- 
nyko per sekundę lyg baikštus žvėrelis. Valanderis pasijuto 
keistai ir dairydamasis brido vis gilyn. Vėl išvydo ją, šįkart 
lauko pakraštyje, tad nenorėdamas, kad ji vėl pradingtų, 
pasileido vytis. Ji bėgo taip greitai, kad Valanderiui pritrū- 
ko kvapo. Kai jie pribėgo lauko vidurį, juos teskyrė koks 
dvidešimt metrų. Jis riktelėjo, kad ji sustotų. 

- Policija! - šaukė pavymui. - Sustokite! 

Jis vis artėjo prie jos. Paskui stabtelėjo, ir viskas įvy- 
ko labai greitai. Ji pakėlė virš galvos plastikinį kanistrą ir 
bespalvis skystis nutekėjo per jos plaukus, veidą ir kūną. 
Valanderiui šovė mintis, kad šį kanistrą ji turbūt visąlaik 
nešiojosi. Tik dabar pastebėjo, kad ji labai išsigandusi. Pla- 

- Policija! - sušuko dar kartą. - Aš tik noriu su jumis 
pasikalbėti. 

Tą pačią akimirką padvelkė benzino smarvė. Staiga jos 
rankoje išdygo žiebtuvėlis. Ji prikišo jį prie plaukų. Valanderis 

dar kažką riktelėjo, bet ji jau liepsnojo kaip deglas. Sukaus- 
tytas siaubo jis žiūrėjo, kaip ji sverdinėja po rapsus, kaip 
šnypščiančios liepsnos apima visą kūną. Valanderis išgirdo, 
kad jis rėkia, nors liepsnojanti moteris tebetylėjo. Vėliau jis 
niekaip neprisiminė, ar ji išvis bent kartą suriko, 

Jis pasileido prie jos, bet staiga užsiliepsnojo visas 
laukas. Iš visų pusių jį supo dūmai ir liepsnos. Prisidengęs 
rankomis veidą jis stengėsi ištrūkti į lauko pakraštį, o jį 
pasiekęs nuvirto į griovį. Valanderis atsigręžė ir pažvelgė 
į ją paskutinį kartą. Paskui ji lyg maldaudama pasigailė- 
jimo iškėlusi rankas aukštyn nugriuvo, ir jis jos daugiau 
nebematė. 

Rapsų laukas liepsnojo. 

Kažkur už nugaros rėkė Salomonsonas. 
Valanderis atsistojo, jo kojos drebėjo. 
Jis nusigręžė ir apsivėmė. 

Vėliau Valanderis prisiminė rapsų lauke liepsnojančią 
mergaitę lyg tolimą baisų sapną, kurį norisi ištrinti iš at- 
minties. Nors jis, regis, tą vakarą ir naktį sugebėjo išlikti 
ramus, bent jau išoriškai, vėliau neprisiminė beveik nie- 
ko, tik nesvarbias, šalutines smulkmenas. Martinsonas, 
Hansonas ir Ana Brita Hioglund buvo nustebę, kad jis 
toks ramus, nes jie nematė to mentalinio saugos skydo, 
kuriuo Valanderis bandė apsiginti nuo savo jausmų. Iš 
tiesų jo viduje riogsojo griuvėsiai, tarsi ką tik būtų įgriuvę 
jo sielos namai. 

Valanderis grįžo namo antrą valandą nakties. Nenusi- 
vilkęs suodinų drabužių ir nenusiavęs molėtų aulinių jis 

dribtelėjo sofon, ir jo saugos skydas subyrėjo. Jis įsipylė 
stiklą viskio. Pro praviras balkono duris padvelkė vasara, 
ir jis ėmė raudoti kaip kūdikis. 

Mergaitė, kuri susidegino rapsų lauke, buvo dar vaikas. 
Ji priminė jo dukrą Lindą. 

Per ilgus darbo policijoje metus Valanderis išmoko 
atsiriboti nuo to, ką pamatydavo nusikaltimo vietoje, 
kai žmonės būdavo priversti palikti šį pasaulį dėl patirto 
smurto. Jis jau buvo regėjęs žmonių, kurie pasikorė, nusi- 
šovė įspraudę šautuvo vamzdį į gerklę ar susisprogdino į 
gabalus. Teko išmokti visa tai pakelti, o vėliau nustūmus 
į šalį pamiršti. Tačiau viskas būdavo kitaip, kai susidur- 
davo su vaikų ar jaunuolių mirtimi. Tada pasijusdavo 
toks pat bejėgis, kaip ir pačioje darbo pradžioje. Žinojo, 
kad dauguma policininkų panašiai jaučiasi. Kai vaikai ar 
jaunuoliai beprasmiškai nusižudydavo ar mirdavo dėl 
patirto smurto, visi jo vidiniai saugikliai perdegdavo. Ir, 
matyt, kitaip nebus, kol dirbs policininku. 

Jo saugos skydas subyrėjo, kai pirmoji tyrimo stadija 
jau buvo pavyzdingai pasibaigusi. Su vėmalų likučiais 
prie burnos jis pribėgo prie Salomonsono, kuris neti- 
kėdamas savo akimis stebėjo įsiliepsnojusį rapsų lauką, 
ir paklausė, kur telefonas. Kadangi Salomonsonas ne- 
suprato klausimo ar tiesiog tuo metu nepajėgė suvokti, 
Valanderis pastūmė jį į šalį ir nubėgo į namą. Salomon- 
sono namai buvo priplėkę ir prisigėrę seno, nevalyvo 
žmogaus kvapo. Koridoriuje Valanderis rado telefoną 
ir surinko 90 000. Su juo kalbėjusi telefonistė vėliau pa- 
sakojo, kad jo balsas buvo labai ramus. Jis rišliai išdėstė, 
kas įvyko, ir paprašė atsiųsti tyrimo grupę. Už lango 
švytėjo liepsnos, lyg kas nors tą vasaros vakarą būtų 
įjungęs stiprius prožektorius. Valanderis paskambino 


38 


Martinsonui į namus. Iš pradžių pašnekėjo su vyriausiąja 
dukterimi, paskui su žmona, kol galiausiai iš sodo gilu- 
mos ji pakvietė ir žolę pjovusį Martinsoną. Valanderis 
glaustai nusakė, kas įvyko, ir paprašė Martinsono, kad 
šis susisiektų su Hansonu ir Ana Brita Hioglund. Po 
pokalbio Valanderis nuėjo į virtuvę ir po čiaupu pakišo 
veidą. Kai vėl išėjo į lauką, pamatė toj pačioj vietoj te- 
bestovintį suakmenėjusį Salomonsoną. Senukas stovėjo 
lyg užburtas liepsnų žaismės. Paskui prigužėjo kaimynų 
iš gretimų sodybų, bet Valanderis riktelėjo jiems, kad 
niekur nekištų nosies ir važiuotų atgal. Neleido jiems 
prisiartinti prie Salomonsono. Iš toli sukaukė gaisri- 
nės, jos visada atvažiuoja pirmos. Paskui į kiemą įsuko 
dvi policijos patrulių mašinos ir greitoji. Ugniagesiams 
vadovavo Peteris Edleris, juo Valanderis pasitikėjo ir 
žinojo, kad jis savo darbą atliks gerai. 

- Kas nutiko? - paklausė ugniagesys. 

- Papasakosiu vėliau, - atsakė Valanderis. - Tik neiš- 
trypkit man viso lauko. Ten guli negyvėlis. 

- Namui kol kas niekas negresia, - paaiškino Edleris. — 
Stengsimės kuo greičiau numalšinti gaisrą. 

Tada Edleris nusigręžė į Salomonsoną ir pasiteiravo, 
kokio platumo yra jo lauko keliai ir grioviai, o prie Valan- 
derio prisiartino greitosios medicinos pagalbos sanitaras. 
Valanderis jį buvo matęs ir anksčiau, tik neprisiminė jo 
vardo. 

- Ar yra sužeistų? - paklausė sanitaras. 

Valanderis papurtė galvą. 

— Ne, bet viena moteris žuvo, - atsakė jis. - Ji guli 
rapsų lauke. 

- Tada reikia iškviesti lavoninės transportą, - dalykiš- 
kai svarstė sanitaras. - O kas čia įvyko? 

Valanderis nieko neatsakė. Jis pasisuko į Noreną, kurį 
iš ką tik pasirodžiusių policininkų pažinojo geriausiai, 
ir tarė: | 

— Rapsų lauke guli negyva moteris. Kol gaisras nenu- 
malšintas, nieko negalime daryti. Taigi pirmiausia reikia 
aptverti visą plotą. 

Norenas linktelėjo. 

- Ar čia koks nelaimingas įvykis? 

— Ne, greičiausiai savižudybė, - atsakė Valanderis. 

Po poros minučių Norenas atnešė jam popieriniame 
puodelyje kavos. Maždaug tuo pat metu atvyko Mar- 
tinsonas. Valanderis stebėjosi, kad jo ranka laiko puo- 
delį ir nedreba. Paskui su Hansonu atvažiavo Ana Brita 
Hioglund. Kai visi susirinko, Valanderis papasakojo, kas 
atsitiko. 

Kelis kartus jis pakartojo tą patį pasakymą: „Ji lieps- 
nojo lyg deglas.“ 

- Baisu klausytis, - tarė Ana Brita Hioglund. 

- Taip, tikrai kraupu, - atsakė Valanderis. - Baisiausia, 
kad aš nieko negalėjau padaryti. Niekam iš jūsų nelinkė- 
čiau atsidurti panašioje padėtyje. 

Jie tylėdami stebėjo, kaip ugniagesiai tramdo ugnį. 
Aplinkui prisirinko smalsuolių, bet patruliai jiems liepė 
likti nuošaly. 

— Kaip ji atrodė? - paklausė Martinsonas. - Ar matei 
ją iš arti? 

Valanderis linktelėjo. 

- Tegul kas nors apklausia senuką, - staiga prisiminė 
jis. - Jo pavardė yra Salomonsonas. 

Hansonas pakvietė Salomonsoną ir dingo su juo vir- 
tuvėje, o Ana Brita Hioglund nuėjo pašnekėti su Peteriu 
Edleriu. Liepsnos aprimo. Grįžusi Ana Brita tarstelėjo, 

kad po valandėlės galima tikėtis, jog gaisras bus visai nu- 
slopintas. 

— Rapsai greitai nudega, - paaiškino ji. - Be to, laukas 
yra gana drėgnas, nes vakar lijo. 

- Ji buvo jauna, - ėmė pasakoti Valanderis. - Tamsiais 
plaukais ir tamsiaodė. Vilkėjo geltona sportine striuke. Ir 
dar lyg džinsais. Ką avėjo, neprisimenu. Be to, ji bijojo. 

— Ko bijojo? - paklausė Martinsonas. 

Valanderis prieš atsakydamas minutėlę pagalvojo. 

- Ji bijojo manęs, - pagaliau atsakė. - Nesu visiškai 
tikras, bet man atrodo, kad ji dar labiau persigando, kai 
paprašiau sustoti ir riktelėjau, jog aš iš policijos. Ar ji dar 
ko nors bijojo, žinoma, nežinau. 

- Ar ji suprato tavo žodžius? 

- Bet kuriuo atveju ji suprato žodį „policija“. Dėl to 
esu tikras. 

Po ugnies šėlsmo lauke tvyrojo tiršti dūmų debesys. 

- Ar daugiau nieko nebuvo rapsų lauke? - paklausė 
Ana Brita Hioglund. - Ar esi tikras, kad buvai vienas? 

— Ne, - atsakė Valanderis. - Nesu tikras, bet, be jos, 
daugiau nieko nemačiau. 

Visi stovėjo tylėdami ir mąstė apie tai, ką išgirdo iš 
Valanderio. 

Kas ji, galvojo Valanderis. Iš kur ji? Kodėl ji susidegino? 
Jei troško mirties, kodėl pasirinko tokį skausmingą būdą? 

Pakalbėjęs su Salomonsonu, iš namo grįžo Hansonas. 

— Būtų ne pro šalį, jei turėtumėm pasitepti po nosim 
mentolio, kaip kad mūsų kolegos amerikiečiai turi, - tarė 
jis. - Po paraliais, kokia ten viduj smarvė! Seni vyrai visgi 
neturėtų pergyventi savo Žmonų. 

— Paprašyk, kad greitosios sanitarai juo pasirūpintų, - 
tarė Valanderis. - Jis tikriausiai ištiktas šoko. 

Martinsonas nuėjo, o Peteris Edleris, nusitraukęs nuo 
galvos šalmą, atsistojo šalia Valanderio. 

— Mes greitai baigsim darbą, - tarė jis. - Bet dėl visa 
ko paliksiu nakčiai vieną mašiną. 

- Ar jau galime eiti į rapsų lauką? - pasidomėjo Va- 
landeris. 

- Po kokios valandos. Dūmai vis dar neišsisklaidę, bet 
žemė jau vėsta. 

Valanderis pasivedėjo Peterį Edlerį į šalį ir uždavė 
rūpimą klausimą: 

- Ką aš išvysiu? Ji užsipylė penkialitrį kanistrą benzi- 
no, o kadangi aplink viskas per sekundę įsiplieskė, manau, 
kad prieš tai išpylė dar daugiau. 

- Bus nekoks vaizdas, - pasakė teisybę Edleris. - Iš 
jos nedaug kas liko. 

Valanderis nieko neatsakė, tik pasisuko į Hansoną. 

- Kad ir kaip svarstytum, aišku, kad čia savižudybė, - 
tarė Hansonas. - Mes juk turime patikimiausią liudinin- 
ką - policininką. 

— Ką pasakė Salomonsonas? 

- Jis ją pirmąkart gyvenime išvydo šiandien, penktą 
valandą ryto. Nėra pagrindo juo netikėti. 

- Kitaip tariant, mes nežinome, kas ji, - padarė išvadą Va- 
landeris. - Mes taip pat nežinome, ar ji nuo ko nors bėgo. 

Hansonas nustebęs pažvelgė į Valanderį. 

- Kodėl ji turėjo nuo ko nors bėgti? - paklausė jis. 

— Nes jos akyse mačiau baimę. Ji slapstėsi tame rapsų 
lauke, o kai pamatė policininką, pasirinko mirtį suside- 
gindama. 

— Mes nežinome, kas dėjosi jos galvoje, - papriešta- 
ravo Hansonas. - Tau galėjo kilti klaidingas įspūdis, kad 
ji bijo. 

- Ne, nemanau, - tarė Valanderis. - Daug kartų gyve- 
nime esu susidūręs su baime, todėl puikiai pažįstu visas 
jos apraiškas. 

Prie jų priėjo greitosios sanitaras. 

— Mes vežamės senuką į ligoninę. Jo būklė gana prasta. 

Valanderis linktelėjo. 

Paskui atvyko policijos techninės ekspertizės specia- 
listai, ir Valanderis parodė jiems pro dūmus maždaug tą 
vietą, kur turėjo gulėti lavonas. 

— Verčiau važiuok namo, - tarė Ana Brita Hioglund. - 
Tu šiandien pakankamai visko prisižiūrėjai. 

— Ne, - paprieštaravo Valanderis. - Aš liksiu čia. 

Pusę devynių dūmai išsisklaidė, ir Peteris Edleris pra- 
nešė, kad dabar galima eiti į lauką ir pradėti tiriamąjį 
darbą. Nors tas vasaros vakaras ir buvo šviesus, Valanderis 
vis vien užsakė prožektorius. 

— Gal rasime ir ką nors daugiau, ne tik sudegusį 
kūną, - įspėjo Valanderis. - Taigi žiūrėkite įdėmiai, kur 
statote kojas. Visi, kurie nėra tiesiogiai susiję su tyrimu, 
tegul pasišalina iš rapsų lauko. 

Tuomet jį pervėrė mintis, kad neturi nė menkiausio 
noro pasilikti ir vadovauti tyrimui. Daug mieliau važiuotų 
dabar namo, perleidęs visą atsakomybę kitiems. 

Valanderis pats vienas žengė per lauką. Kiti liko už 
nugaros ir stovėdami jį stebėjo. Jis su siaubu galvojo apie 
laukiantį vaizdą ir baiminosi, kad jo visų akivaizdoje ne- 
supykintų. 

Jis patraukė tiesiai prie jos. Iškeltos rankos buvo su- 
stingusios toje pačioje padėtyje, kaip prieš mirtį, kai ji 
griuvo apsupta šnypščiančių liepsnų. Jos plaukai, veidas 
ir drabužiai sudegė. Liko tik juodas kaip nuodėgulis vie- 
nišas kūnas, vis dar spinduliuojantis baimę. Valanderis 

apsigręžė ir apdegusia žeme nužingsniavo atgal baimin- 
damasis, kad neapalptų. 

Kriminalinių tyrimų techniniai specialistai pradėjo 
savo darbą ryškioje prožektorių šviesoje, apsupti besi- 
veržiančių į šviesą naktinių drugių. Hansonas pravėrė 
Salomonsono virtuvės langą, kad išvėdintų tą priplėkusį 
seno žmogaus kvapą. Jie patraukė medines kėdes ir susė- 
do aplink stalą. Ana Brita Hioglund pasiūlė ant senos ir 
aplūžusios Salomonsono viryklės išsivirti kavos. 

- Radau kavos užsiplikyti, - pranešė ji išnaršiusi vir- 
tuvėje spintas ir lentynas. - Ar tiks? 

- Tiks, - atsakė Valanderis. - Kad tik būtų stipri. 

Prie senos spintos su stumdomomis durelėmis kabėjo 
senovinis sieninis laikrodis. Valanderis pastebėjo, kad lai- 
krodis sustojęs. Jis prisiminė, kad panašus laikrodis kabėjo 
ir pas Baibą Rygoje. Ir jos laikrodžio rodyklės buvo su- 
stingusios. Kažkas sustojo, pagalvojo jis. Tarytum rodyklės 
stabdydamos laiką mėgintų užkalbėti dar neišsipildžiusius 
įvykius. Baibos vyrą nužudė šaltą naktį Rygos uoste. Vieniša 
mergina tarsi sudužusio laivo keleivė atsisveikino su gyve- 
nimu geltonų rapsų jūroje pačiu skausmingiausiu būdu. 

Dar pagalvojo, kad ji padegė save, tarsi būtų pati di- 
džiausia savo priešė. Tai ne nuo jo, policininko, ji norėjo 
apsiginti mojuodama rankomis. 

Nuo savęs pačios. 
jį ir laukė tikėdamiesi, kad jis prabils pirmas. Už lango 
šmėkščiojo techniniai specialistai, kurie apšviesti pro- 
žektorių šviesos šliaužiojo aplink negyvą kūną. Žybtelėjo 
fotoaparato blykstė, paskui dar kartą. 

- Ar kas nors paskambino į lavoninę? - staiga paklausė 
Hansonas. 

Tarytum kas plaktuku sudavė per ausų būgnelius. Pa- 
prastas ir dalykiškas Hansono klausimas sugrąžino Valande- 
rį į tikrovę, iš kurios šiuo metu labiausiai troško ištrūkti. 

Vaizdai mirgėdami plaukė prieš akis, užkabindami 
ir jaudrindami labiausiai pažeidžiamas smegenų vietas. 
Matė, kaip važiuoja automobiliu, o aplink graži švediška 
vasara. Barbaros Hendriks balsas skamba stipriai ir aiš- 
kiai. Paskui rapsų lauko gilumoje tarsi baikštus Žžvėrelis 
šmėkšteli mergaitė. Tarsi iš niekur užklumpa baisi nelai- 
mė. Kažkas įvyksta, kas neturėtų įvykti. 

Lavoninės mašina atvažiuos pasiimti pačios vasaros. 


- Prytzas žino, kad čia jo darbas, - tarė Martinsonas, 
ir Valanderis prisiminė, kad tokia buvo greitosios sanitaro 
pavardė, kuri anksčiau jam niekaip neatėjo į galvą. 

Valanderis suprato, kad turi kažką pasakyti. 

- Ką mes žinome? - pradėjo atsargiai ir iš tolo, tarsi 
kiekvienas žodis priešintųsi ištariamas. - Vienišas seny- 
vo amžiaus ūkininkas, kuris anksti keliasi rytais, pastebi 
savo rapsų lauke nepažįstamą moterį. Jis šaukia jai, kad 
pasišalintų ir netryptų rapsų jo lauke. Moteris pasislepia, 
o paskui ir vėl pasirodo. Ir taip ne vieną kartą. Ūkinin- 
kas paskambina mums vėlyvą popietę. Aš išvažiuoju, nes 
viešosios tvarkos patruliai yra išvykę į eismo nelaimių 
vietas. Dabar prisipažinsiu atvirai - aš nelabai tikėjau 
jo pasakojimu. Mintyse nutariau susisiekti su socialine 
tarnyba, nes man susidarė įspūdis, kad Salomonsono gal- 
voje sumaištis. Staiga tarp rapsų vėl išnyra moteris. Aš 
mėginu pasikalbėti, bet ji traukiasi nuo manęs ir bėga. 
Paskui apsipila benzinu iš kanistro ir prikiša prie savo 
kūno žiebtuvėlį. Kas toliau atsitiko, žinote. Moteris buvo 
viena, turėjo su savimi kanistrą - ji pati nusižudė. 

Valanderis staiga nutilo, lyg nežinodamas, ką sakyti, 
bet po akimirkos tęsė: 

— Mes nežinome, kas ji. Mes nežinome, kodėl ji nusižu- 
dė. Aš galiu ją gana tiksliai apibūdinti. Bet tai ir viskas. 

Ana Brita Hioglund rinko iš spintelės įskilusius puo- 
delius kavai, o Martinsonas išėjo į sodelį nusišlapinti. Kai 
jis grįžo, Valanderis iš lėto apibendrino, ką jie žino, norė- 
damas nuspręsti dėl tolesnių žingsnių. 

— Reikia nustatyti jos tapatybę, - dėstė jis savo min- 
tis. - Dabar tai svarbiausia. Ir vienintelis dalykas, kurį 
dar privalome atlikti. Pirmiausia reikia peržiūrėti dingu- 
sių asmenų sąrašus. Aš paliksiu jos aprašymą. Kadangi ji 
buvo tamsiaodė, reikėtų ypač nuodugniai patikrinti visus 
imigrantų sąrašus. Paskui pažiūrėsime, ką po savo tyrimo 
pasakys laboratorijos specialistai. | 

— Bent jau žinome, kad nebuvo įvykdytas nusikalti- 
mas, - tarė Hansonas. - Todėl mūsų pagrindinė užduotis 
yra išsiaiškinti, kas ji. 

- Ji, be abejo, iš kažkur atvyko, - įsiterpė Ana Brita 
Hioglund. - Ar ji atėjo? Ar atmynė dviračiu? Ar atva- 
žiavo? Iš kur ji gavo pilnus benzino kanistrus? Yra daug 
neatsakytų klausimų. 

— Kodėl būtent ši vieta? - uždavė naują klausimą Mar- 
tinsonas. - Kodėl Salomonsono rapsų lauke? Juk šis ūkis 
nuošalyje nuo pagrindinių kelių. 

Klausimai sklandė ore. Norenas įėjo į virtuvę ir pra- 
nešė, kad atvyko keletas žurnalistų, kurie nori sužinoti, 
kas įvyko. Valanderis pajuto nenumaldomą norą pajudėti 
ir atsistojo. 

— Aš su jais pakalbėsiu, - tarė jis. 

- Pasakyk, kaip yra, - tarė Hansonas. 

— O ką daugiau galiu pasakyti? - nustebo Valanderis. 

Lauke tuoj atpažino abu žurnalistus. Jauną moterį, 
kuri dirbo „Istado įvairenybėse“, ir pagyvenusį vyriškį 
iš „Darbo“. 

- Atrodo, tarsi būtų sukamas filmas, - tarė žurnalistė 
rodydama į prožektorius, nukreiptus į nudegusį lauką. 

— Deja, taip nėra, - atsakė Valanderis. 

Jis papasakojo, kas įvyko. Kad gaisro metu žuvo mo- 
teris, kad įtariamųjų nusikaltus nėra ir kad dar nenustatė 
moters tapatybės, todėl nieko daugiau apie šį įvykį pasa- 
kyti negali. 

- Ar galima fotografuoti? - pasiteiravo žurnalistas iš 
„Darbo“. 

- Fotografuokite, kiek tik norite, - atsakė Valanderis. - 
Bet tik iš čia. Į rapsų lauką eiti draudžiama. 

Žurnalistai pasitenkino tuo, kas galima; paskui dingo 
savo mašinose. Valanderis jau norėjo grįžti į virtuvę, bet 
pastebėjo, kad iš rapsų lauko jam pamojo keliais šliau- 
žiojantis ekspertizės specialistas. Valanderis patraukė 
į jo pusę. Eidamas stengėsi nežiūrėti į negyvą merginą 
ištiestomis rankomis. Valanderio pasitikti atėjo Svenas 
Nybergas, piktoko būdo, bet visų pripažintas puikus eks- 
pertas. Jie sustojo ties ta vieta, kur prožektorių šviesa jų 
nepasiekia. Per lauką nuo jūros padvelkė švelnus vėjelis. 

- Regis, kažką aptikome, - tarė Svenas Nybergas. 

Jis padavė Valanderiui nedidelį plastikinį maišelį. 
Valanderis prisiartino prie vieno iš prožektorių ir iškart 
pamatė maišelyje smulkų auksinį papuošalą. 

- Yra ir įrašas, - tarė Svenas Nybergas. - Trys raidės - 
D. M. S. Ir madonos atvaizdas. 

- Kodėl jis neišsilydė? - pasidomėjo Valanderis. 

- Gaisrai laukuose nėra tokie karšti, kad juose lydytųsi 
metalo dirbiniai, - atsakė Svenas Nybergas, ir Valanderis 
išgirdo jo balse nuovargį. 

- Būtent to mums ir trūko, - apsidžiaugė Valanderis. - 
Mes nežinome, kas ji, bet dabar turime porą raidžių, nuo 
kurių galėsime pradėti. 

— Mes jau greitai ją išsivešime, - tarė Svenas Nybergas 
mostelėdamas galva link lavoninės mašinos, kuri stovėjo 
lauko pakraštyje ir laukė. 

- Kaip manai, ar pavyks daugiau sužinoti? - atsargiai 
paklausė Valanderis. 

Nybergas gūžtelėjo pečiais. 

- Gal ką nors sužinosim iš dantų. Patologai juk ge- 
rai išmano savo darbą. Bet kuriuo atveju sužinosi, kokio 
amžiaus ji buvo. Naudojant naują genetikos technologiją, 
galima sužinoti, ar ji gimė čia, švedų šeimoje, ar atvyko 
iš svetur. 

- Virtuvėje yra kavos, - tarė Valanderis. 

— Dėkui, - atsakė Nybergas, - bet aš noriu kuo greičiau 
baigti darbą. Rytoj ryte pereisim visą lauką dar kartą. 
Kadangi nusikaltimo požymių nėra, pakaks, jei rytoj už- 
baigsim darbą. 

Valanderis grįžo į virtuvę ir padėjo maišelį su papuo- 
šalu ant stalo. 

— Pagaliau turime už ko užsikabinti, - tarė jis. - Štai 
papuošalas su madonos atvaizdu. Jame įrašytos raidės D. 
M. S. Siūlau visiems važiuoti namo, o aš dar valandėlę 
pasiliksiu. 

— Susitinkam rytoj ryte devintą valandą, - pasiūlė 
Hansonas. 

— Aš vis galvoju, kas ji tokia buvo, - tarė Martinso- 
nas. - Nors tai joks nusikaltimas, vis viena toks jausmas, 
tarsi būtų įvykdyta žmogžudystė. Tarytum ji būtų save 
užmušusi. 

Valanderis linktelėjo. 

- Tu manai, kad save nužudyti ir nusižudyti tai ne tas 
pats? - paklausė jis. 

- Man taip atrodo, - atsakė Martinsonas. - Bet mano 
nuomonė dar nieko nereiškia. Švediška vasara per graži 
ir per trumpa, kad jos metu vyktų štai tokie dalykai. 

Lauke visi išsiskirstė. Ana Brita Hioglund stabtelėjo 
minutėlę. 

- Džiaugiuosi, kad man neteko jos matyti, - tarė ji. - 
Nujaučiu, kaip dabar jautiesi. 

Valanderis nieko neatsakė. 

— Pasimatysim rytoj, - tarė jis. 

Kai automobiliai išnyko iš akių, jis prisėdo ant namo 
laiptų. Atrodė, tarytum čia vyktų koks spektaklis, kur pro- 
žektoriai apšviečia nykų scenovaizdį, o jis yra vienintelis 
žiūrovas. 

Paskui pakilo vėjas. Vasaros šilumos nė kvapo, žvarbu. 
Valanderis pajuto, kad ant laiptų per šalta. Pajuto, kad visa 
širdimi ilgisi šilumos ir tikisi jos sulaukti. 

Po minutėlės jis grįžo į namą ir suplovė kavos puo- 
delius. 

Valanderis krūptelėjo per miegus. Kažkas bandė nutraukti 
jam pėdą. Kai pramerkė akis, pajuto, kad pėda įstrigusi 
tarp lovos krašto ir aplūžusio dugno. Virstelėjo ant šono, 
kad išsilaisvintų. Paskui gulėjo ramiai. Dienai brėkštant, 
šviesa skverbėsi pro žaliuzes. Pažvelgė į laikrodį ant nakti- 
nio staliuko. Rodyklė rodė pusę penkių. Miegojo tik kelias 
valandas ir vis dar buvo labai pavargęs. Ir vėl išvydo save 
rapsų lauke. Dabar matė mergaitę kur kas ryškiau nei 

anksčiau. Ne manęs ji bijojo, pagalvojo Valanderis. Ne 
nuo manęs ir ne nuo Salomonsono ji slapstėsi laukuose. 
Nuo kažkieno kito. 

Jis pakilo iš lovos ir nuslinko virtuvėn. Kol virė kava, 
nuėjo į suverstą svetainę prie telefono atsakiklio. Raudo- 
na lempelė žybsėjo. Spustelėjo mygtuką, kad perklausytų 
įrašus. Pirma žinutė buvo nuo sesers Kristinos. Jos balsas 
prašė: „Paskambink man. Geriausia ryt arba poryt.“ Va- 
landeriui šmėkštelėjo, kad veikiausiai ji nori pasitarti dėl 
jų seno tėvo. Nors tėvas ir buvo vedęs savo namų tvarky- 
toją, taigi nebegyveno vienas, vis vien liko permainingo 
ir nepastovaus būdo. Paskui sekė neaiškus ir trūkčiojantis 
pasiūlymas iš Skonės dienraščio dėl laikraščio prenume- 
ratos. Valanderis jau rengėsi grįžti į virtuvę, bet staiga 
išgirdo dar vieną balsą. „Čia - Baiba. Važiuoju kelioms 
dienoms į Taliną. Šeštadienį grįšiu.“ Jį iškart persmelkė 
stiprus nevaldomas pavydas. Kodėl važiuoja į tą Taliną? 
Ji nieko apie tai neužsiminė, kai paskutinį kartą kalbėjosi 
telefonu. Grįžęs virtuvėn jis įsipylė kavos ir paskambino 
į Rygą, nors ir žinojo, kad ji turbūt dar miega. Niekas 
neatsiliepė. Dar kartą paskambino. Ir vėl jokio atsako. Jis 
sunerimo. Juk negalėjo išvažiuoti į Taliną penktą valandą 
ryto? Kodėl jos nėra namie? O jei ji namie, tai kodėl ne- 
atsiliepia? Laikydamas kavos puodelį rankoje Valanderis 
pravėrė balkono duris su vaizdu į Marijos gatvę ir prisėdo 
ant vienintelės kėdės. Ir vėl prieš akis bėga mergaitė per 
rapsų lauką. Šmėstelėjo mintis, kad mergaitė jam primena 
Baibą. Stengėsi įtikinti save, kad pavyduliauja visai be 
pagrindo. Net neturi tam teisės, nes juk kartu nutarė ne- 
suvaržyti jų gležnos draugystės ištikimybės priesaikomis. 
Valanderis prisiminė, kaip jie Kalėdų naktį prakalbėjo lig 
paryčių pasakodami, ko tikisi vienas iš kito. Labiausiai už 

viską jis būtų norėjęs, kad jie susituoktų. Bet kai Baiba ėmė 
kalbėti apie laisvės poreikį, jis iškart jai pritarė. Kad jos 
neprarastų, būtų sutikęs su viskuo, ko ji nori. 

Nors buvo ankstyvas rytas, lauke jau pleveno šiluma. 
Dangus buvo skaisčiai giedras. Valanderis iš lėto gurkšno- 
jo kavą ir stengėsi negalvoti apie mergaitę, kuri susidegino 
tarp geltonų rapsų. Grįžęs į miegamąjį, ilgai rausėsi po 
drabužinę, ieškodamas švarių marškinių. Prieš pasuk- 
damas į vonią surankiojo po visus kambarius išmėtytus 
nešvarius drabužius. Ant svetainės grindų išaugo nema- 
ža krūva. Dar šiandien užsirašys į eilę prie skalbyklių 
rūsyje. 

Be penkiolikos šešios Valanderis išėjo iš namų ir pa- 
traukė gatve žemyn. Jis sėdo į automobilį ir prisiminė, 
kad iki birželio pabaigos turi užsirašyti į techninę apžiūrą. 
Paskui įsuko į Pulko gatvę ir nudūmė greitkeliu per rytinę 
miesto dalį, o išvažiavęs iš miesto sustojo ties naujosiomis 
kapinėmis prie Kronoholmso kelio. Nors iš anksto nebu- 
vo to sumanęs. Išlipęs iš automobilio, Valanderis iš lėto 
vaikštinėjo tarp žemų antkapių. Kartkartėmis prieš akis 
sušmėžuodavo vardai, kuriuos jis neryškiai prisiminė. 
Ant vieno antkapio išvydęs savo gimimo metus, greitai 
nubedė akis į šalį. Keli jaunuoliai mėlynais darbo dra- 
bužiais plūkėsi prie mopedo stengdamiesi iš priekabos 
iškelti žoliapjovę. Valanderis priartėjo prie bendrų kapų 
ir klestelėjo ant suolelio. Nebuvo lankęsis čia visus ketve- 
rius metus nuo tada, kai vėjuotą rudens dieną bendruose 
kapuose išbarstė Rydbergo pelenus. Dar buvo Bjorkas 
ir keli tolimi Rydbergo giminaičiai. Ne kartą norėjo čia 
apsilankyti, bet vis nepavykdavo. Iki pat dabar. 

Antkapis su įrašu būtų geriau, mąstė Valanderis. Tada 
būtų kur link nukreipti mintis ir prisiminimus. Šiuose 

bendruose kapuose, kur nematomos mirusiųjų vėlės blaš- 
kosi vėjų pagairėje, aš jo nerandu. 

Valanderis pagalvojo, kad jam sunku prisiminti, kaip 
Rydbergas atrodė. „Jis net mano viduje miręs, o jo prisi- 
minimas greit išnyks.“ 

Jis greit pakilo, persmelktas nemalonaus jausmo. 
Liepsnojanti mergaitė nepaliaujamai šmėkščiojo galvo- 
je. Valanderis nuvairavo tiesiai į policijos valdybą. Įėjęs į 
kabinetą, uždarė paskui save duris. Pusę aštuonių pagaliau 
prisivertė parašyti vogtų automobilių tyrimo santrauką, 
nes ketino ją palikti Svedbergui. Paskui nukraustė ant 
grindų segtuvus, kad stalas liktų tuščias. 

Pakėlė stalo užtiesalą ir patikrino, ar neužsilikę kokių 
prirašytų lapelių. Rado seną loterijos bilietą, pirktą prieš tris 
mėnesius. Su liniuote pratrynė skaičius ir pamatė, kad išlošė 
dvidešimt penkias kronas. Iš koridoriaus atsklido Martin- 
sono balsas, paskui ir Anos Britos Hioglund. Valanderis 
atsilošė, užkėlė kojas ant stalo ir užsimerkė. Kai pabudo, 
jo blauzdą surakino mėšlungis. Nusnūdo ne ilgiau kaip 
dešimt minučių. Suskambo telefonas. Pakėlęs ragelį išgirdo, 
kad kalba Peras Okesonas iš prokuratūros. Jie pasisveikino 
ir šnektelėjo apie orus. Per daugelį bendro darbo metų tarp 
jų užsimezgė geri santykiai, beveik draugystė. Jų nuomonės 
dažnai išsiskirdavo, ar įtariamojo sulaikymas būtinas ar ne, 
ar arešto pratęsimas pagrįstas ar ne. Tačiau, nors nuomonės 
skyrėsi, buvo ir kažkas kita, kažkoks gilus tarpusavio pasi- 
tikėjimas, nors jie niekada nėra bendravę po darbo. 

- Rytiniame laikraštyje perskaičiau, kad prie Marsvins- 
holmo laukuose sudegė mergina, - tarė Peras Okesonas. - 
Ar ir man bus darbo? 

- Ji nusižudė, - atsakė Valanderis. - Vieninteliai liudi- 
ninkai - tik senas ūkininkas pavarde Salomonsonas ir aš. 

— O ką, dėl Dievo meilės, ten veikei tu? 

- Salomonsonas mums paskambino. Šiaip turėjo va- 
žiuoti viešosios tvarkos patruliai, bet visi buvo užsiėmę. 

- Sudegusi mergina tikriausiai ne pats gražiausias 
vaizdas. 

- Tikrai ne. Dabar dedame visas pastangas, kad nu- 
statytume jos tapatybę. Priimamajame netyla telefonas. 
Skambina žmonės, ieškantys dingusių artimųjų. 

— Ar neįtari, kad už viso to slypi nusikaltimas? 

Valanderis pats nustebo, kad tik padelsęs atsakė į šį 
klausimą. 

— Ne, nemanau, - tarė Valanderis. - Ji, be jokių abe- 
jonių, nusižudė. 

- Bet tavo balsas neskamba labai įtikinamai. 

— Aš prastai šiąnakt miegojau. Po šito kraupaus įvy- 
kio. 

Kurį laiką buvo tylu. Valanderis suprato, kad Peras 
Okesonas dar ne viską pasakė. 

— Skambinu ir dėl kitko, - prisipažino jis. - Ar gali 
pažadėti, kad tai liks tarp mūsų? 

— Nepasižymiu plepumu. 

- Ar pameni, maždaug prieš metus pasakojau, kad 
svajoju ką nors ypatingo nuveikti. Kol dar ne per vėlu, 
kol aš ne per senas. 

Valanderis pasirausė atmintyje. 

— Pamenu, kad minėjai pabėgėlius ir Jungtines Tautas. 
Ir ar ne Sudaną? 

— Ugandą. Tiesą sakant, gavau pasiūlymą ir jau sutikau. 
Nuo rugsėjo mane metams išleis tarnybinių atostogų. 

— O kaip žmona? 

— Dėl to tau ir skambinu. Dėl moralinio palaikymo. 
Atvirai kalbant, aš apie tai jai net neužsiminiau. 

- Ar nori, kad ji važiuotų kartu? 

- Ne. 

- Tai spėju, jog tavo sprendimas ją gerokai nuste- 
bins. 

- Ar negali patarti, kaip geriausia pranešti tokią nau- 
jieną? 

- Deja, ne. Bet esu tikras, kad sugebėsi jai paaiškinti. 
Juk gyvenimo prasmė nėra vien nusikaltėlių sodinimas 
už grotų. 

- Skambtelsiu pranešti, kaip man sekėsi. 

Prieš baigiant pokalbį Valanderiui dingtelėjo, kad ir 
jis turi klausimą: 

- Ar tai reiškia, kad tave pavaduos Anet Brulin? 

— Ne, ji perėjo į kitą barikadų pusę; dabar dirba Stok- 
holme, advokatauja, - atsakė Peras Okesonas. - Beje, ar 
nebuvai ja susižavėjęs? 

— Ne, - atsakė Valanderis. - Tiesiog šiaip paklausiau. 

Valanderis padėjo ragelį, ir jį staiga užplūdo netikėtas 
pavydas. Jis irgi mielai važiuotų į Ugandą ir bent sykį 
gyvenime užsiimtų kuo nors kitu. Nėra nieko bjauriau, 
kaip žiūrėti į jauną Žmogų, kuris žūsta liepsnodamas tarsi 
benzine mirkytas deglas. Valanderis pavydėjo Perui Oke- 
sonui, kurio ketinimai neliko tuščiais pažadais. 

Džiaugsmas, kuris buvo apėmęs prieš dieną, išgaravo 
per sekundę. Valanderis priėjo prie lango ir klaidžiojo 
žvilgsniu po gatvę. Prie senojo vandens bokšto žaliavo 
sodri žolė. Jis prisiminė praeitus metus, kai per tyrimą 
nušovęs Žmogų gavo nedarbingumo lapelį ir ilgai nėjo į 
darbą. Iki šiol neaišku, ar tikrai išbrido iš ilgai kamavusios 
depresijos. Reikėtų ir man taip padaryti, kaip Peras Oke- 
sonas daro, pagalvojo Valanderis. Ir aš turėčiau susirasti 
savo Ugandą. Baibai ir sau. 

Jis ilgai stovėjo prie lango. Paskui grįžo prie stalo ir 
surinko sesers numerį. Pabandė keletą kartų, bet visą laiką 
buvo užimta. Iš stalčiaus išsitraukė bloknotą ir visą pus- 
valandį rašė raportą apie praeitos dienos įvykius. Paskui 
paskambino į Malmę patologui, bet su gydytoju susisiekti 
nepavyko ir apie sudegusį kūną nieko daugiau nesužinojo. 
Be penkių devynios Valanderis įsipylė į puodelį kavos ir 
nuėjo į konferencijų kambarį. Ana Brita Hioglund kalbėjo 
telefonu, o Martinsonas vartė sodo reikmenų katalogą. 
Svedbergas sėdėjo įprastoje vietoje ir kasėsi pieštuku pa- 
kaušį. Vienas langas buvo praviras. Valanderis stovėjo prie 
durų ir jį apėmė jausmas, kad šis vaizdas jam ne naujas. 
Tarsi visa tai, kas aplink vyksta, jau būtų įvykę anksčiau. 
Martinsonas pakėlė akis nuo katalogo ir linktelėjo, Sved- 
bergas nesuprantamai burbtelėjo, o Ana Brita Hioglund 
kažką kantriai aiškino savo vaikui telefonu. Į kambarį įėjo 
Hansonas, vienoje rankoje laikydamas kavos puodelį, o 
kitoje - plastikinį maišelį su papuošalu. 

- Sakyk, ar tu niekad nemiegi? - pasidomėjo Han- 
sonas. 

Valanderį šis klausimas suerzino: 

— Kodėl klausi? 

— Ar žinai, kaip atrodai? 

- Vakar ilgiau užtrukau. Aš miegu tiek, kiek reikia. 

— Taigi, jie vis transliuoja tas savo futbolo rungtynes 
vidury nakties, - tarė Hansonas. 

- Aš jų nežiūriu, - atsakė Valanderis. 

Hansonas pažvelgė nustebęs. 

- Tavęs tai nedomina? Maniau, kad kiekvienas žmogus 
sėdi ir žiūri prilipęs prie ekrano. 

- Kaip matai, ne kiekvienas, - prisipažino Valanderis. - 
Suprantu, kad tai šiek tiek neįprasta, bet, mano žiniomis, 

šalies policijos vadovas dar neišplatino oficialaus rašto, 
jog nesidomėjimas rungtynėmis — tai tarnybinis nusi- 
žengimas. 

- Bet čia juk gali būti paskutinis kartas, - pasakė Han- 
sonas paniuręs. 

- Koks paskutinis kartas? 

- Paskutinis kartas, kai Švedija dalyvauja pasaulio fut- 
bolo pirmenybėse. Drebu, kad viskas nenueitų šuniui ant 
uodegos. Ypač neramu dėl mūsų gynybos. 

— Aha, - iš mandagumo pritarė Valanderis. 

Ana Brita Hioglund tebekalbėjo telefonu. 

— Pavyzdžiui, Ravelis, - tęsė Hansonas. 

Valanderis laukė nesulaukė komentaro. Jis bent jau 
žino, kad Hansonas kalba apie švedų vartininką. 

— Kas jam? 

— Aš susirūpinęs dėl jo. 

— Kodėl? Ar jis susirgo? 

- Jis žaidžia netolygiai. Prastai pasirodė rungtynėse su 
Kamerūnu - keisti spyriai, neįprastas elgesys prie vartų. 

- Ir mes tokie, - tarė Valanderis. - Ir policininkai kar- 
tais dirba netolygiai. 

- Su mumis lyginti negalima, - paprieštaravo Han- 
sonas. - Mums juk nereikia per sekundę apsispręsti, ar 
išbėgti paliekant vartus neapsaugotus, ar verčiau pasilikti 
už vartų linijos. 

- Velniai žino, - tarė Valanderis. - Gal vis dėlto yra pana- 
šumo tarp policininko, kuris išvyksta su svarbia užduotim, 
ir vartininko, kai šis išbėga iš vartų gaudydamas kamuolį. 

Hansonas nesigaudydamas žvilgtelėjo į Valanderį, bet 
nieko nebesakė. 

Pokalbis nutilo. Visi susėdo prie stalo ir laukė, kol 
Ana Brita Hioglund baigs kalbėti telefonu. Svedbergas 

sunkiai taikstėsi su faktu, kad policijoje dirba ir mote- 
rys, todėl dabar nervingai barbeno rašikliu į stalą no- 
rėdamas parodyti, jog tik jos visi laukia. Valanderiui 
užėjo noras tiesiai šviesiai paprašyti Svedbergo, kad šis 
pagaliau liautųsi taip demonstratyviai barbenęs. Ana 
Brita Hioglund buvo puiki policininkė, daugelyje sričių 
ji Svedbergą lenkė. 

Prie kavos puodelio zirzė musė. Visi lūkuriavo. 

Ana Brita Hioglund baigė pokalbį ir prisėdo prie 
stalo. 

- Dviračio grandinė, - tarė ji. - Vaikams sunku pa- 
aiškinti, kad jų motinos turi svarbesnių reikalų ir vos 
paprašius nelekia namo taisyti dviračių grandinių. 

- Važiuok, jei nori, - staiga įsiterpė Valanderis. - Išsi- 
versime ir be tavęs. 

Ji papurtė galvą. 

- Nenoriu, kad priprastų, juk nevažinėsi kiekvieną 
kartą, - atsakė ji. 

Hansonas paguldė ant stalo plastikinį maišelį su pa- 
puošalu. 

- Neatpažinta moteris nusižudė, - prakalbo jis. - Ži- 
nome, kad nusikaltimo sudėties čia nėra; mes tik priva- 
lome nustatyti jos tapatybę. 

Valanderiui dingtelėjo, kad Hansonas aiškiai imituo- 
ja Bjorko kalbėseną, ir jis vos nesusijuokė, bet šiaip ne 
taip susivaldė. Valanderis pagavo Anos Britos Hioglund 
žvilgsnį. Regis, ji irgi tai pastebėjo. 

- Kaupiame informaciją, - tarė Martinsonas. - Šiam 
darbui skyriau vieną žmogų, kad atsilieptų į skambučius 
ir viską fiksuotų. 

- Duosiu jam žuvusiosios aprašą, - tarė Valande- 
ris. - Ypatingą dėmesį derėtų skirti dingusiųjų asmenų 

sąrašams. Gal ten ją rasime. Jei ne, tai vis vien anksčiau 
ar vėliau kas nors jos pasiges. 

- Aš tuo užsiimsiu, - pažadėjo Martinsonas. 

- Šis papuošalas, - tarė Hansonas praskleisdamas mai- 
šelį, - tai madonos atvaizdas ir trys raidės - D. M.S. Man 
atrodo, kad papuošalas gryno aukso. 

- Yra toks duomenų registras, skirtas sutrumpinimams 
ir raidžių kombinacijoms, - įsiterpė Martinsonas, kuris 
Istado policijoje geriausiai nusimanė apie kompiuterius. — 
Galėsiu įvesti mūsų raidžių kombinaciją ir patikrinti, ar 
negausim kokio įdomaus atsakymo. 

Valanderis tyrinėjo papuošalą. Ant grandinėlės ir me- 
daliono buvo matyti suodžių žymės. 

- Gražus medalionas, - tarė jis.- Ar Švedijoje tikintieji 
nėra labiau linkę nešioti kryželių? Madonos atvaizdas juk 
dažniau sutinkamas katalikiškuose kraštuose. 

- Kalbi, lyg turėtum galvoj imigrantę ar pabėgėlę, - 
pasakė Hansonas. 

Valanderis papurtė galvą. 

— Aš tik svarstau, ką šis medalionas galėtų reikšti, — 
atsakė Valanderis. - Bet kuriuo atveju labai svarbu, kad 
jis būtų paminėtas apraše. Vaikinas prie telefono privalo 
žinoti, kaip medalionas atrodo. 

- Ar paviešinti merginos aprašą? - paklausė Han- 
sonas. 

Valanderis pakratė galvą. 

— Ne, dar per anksti, - tarė jis. - Nenoriu, kad kas nors 
be reikalo išsigąstų. 

Svedbergas staiga atsitraukė nuo stalo ir ėmė lyg pa- 
klaikęs mostaguoti rankomis. Visi nustebę sužiuro. Valan- 
deris prisiminė, kad jo bendradarbis paniškai bijo širšių. 


58 


Tik kai šioji išnyko pro pravertą langą, Svedbergas sugrįžo 
prie stalo. 

— Juk nuo alergijos širšėms yra veiksmingų vaistų, - 
tarė Hansonas. 

— Aš ne dėl alergijos, - atsakė Svedbergas, - tiesiog 
nepakenčiu širšių. 

Ana Brita Hioglund atsistojo ir užvėrė langą. Valan- 
deris stebėjosi dėl tokios audringos Svedbergo reakcijos. 
Tik pamanyk - suaugęs žmogus, o jaučia nenumaldomą 
baimę tokiam mažam padarui. 

Valanderio atmintyje vėl išniro vakarykščiai įvykiai. 
Vieniša mergina rapsų lauke. Svedbergo atvejis priminė 
vakardieną - jis buvo priverstas stebėti ir negalėjo niekuo 
pagelbėti. Tas beribis siaubas jos akyse. Valanderis žinojo, 
kad nenurims, kol neišsiaiškins, dėl ko ji susidegino. Aš 
gyvenu pasaulyje, kuriame jauni žmonės žudosi, nes ne- 
bepakelia, mąstė jis. Jei ir toliau noriu dirbti policininku, 
turiu suprasti kodėl. 

Valanderis krūptelėjo. Jis neišgirdo, ko klausia Han- 
sonas. 

- Ar dar turime ką aptarti? - pakartojo klausimą ben- 
dradarbis. 

- Aš stengsiuos susisiekti su patologu iš Malmės, - tarė 
Valanderis. - Ar kas kalbėjo su Svenu Nybergu? Jei ne, tai 
aš važiuoju pasikalbėti. 

Susitikimas baigėsi. Valanderis nuėjo į savo kambarį 
ir susirado striukę. Minutėlę dvejojo, ar nepaskambinus 
seseriai. O gal Baibai į Rygą. Paskui išėjo iš kambario. 

Jis nuvairavo į Salomonsono ūkį prie Marsvinsholmo. 
Keletas policininkų rinko prožektorių stovus ir vyniojo 
laidus. Nusigauti prie namo nesugebėjo - jis iš visų pu- 
sių užbarikaduotas. Valanderis nutarė šiandien aplankyti 

ligoninėje Salomonsoną, gal jis dar ką prisimins. Paskui 
nužingsniavo rapsų lauko link. Juodai nudegęs plotas 
ryškiai išsiskyrė iš aplinkui geltonuojančių rapsų. Ny- 
bergas klūpėjo molyje, o kiek tolėliau šmėžavo dar dviejų 
policininkų nugaros. Jie tyrinėjo pačius išdeginto plo- 
to pakraščius. Nybergas linktelėjo Valanderiui. Jo veidu 
žliaugė prakaitas. 

— Kaip sekasi? - pasidomėjo Valanderis. - Ar ką nors 
radot? 

- Iš kažkur ji turėjo begales benzino, - atsistodamas 
tarė Nybergas. - Radom penkis apsilydžiusius kanistrus. 
Tikriausiai ji juos ištuštino dar prieš kylant gaisrui. Jei 
tarp kanistrų nuvestum liniją, pastebėtum, kad išeina 
ratas. 

Valanderis nesuprato, kur link Nybergas suka. 

— Ką tuo nori pasakyti? - paklausė jis. 

Nybergas mostelėjo ranka. 

— Manau, kad ji sąmoningai susikūrė apsauginį lau- 
ką, nes visur aplink save plačiai išlaistė benziną. Benzinu 
pažymėtas ratas buvo jos saugos pylimas, tik tiek, kad į 
jos tvirtovę įėjimo nebuvo. O tvirtovės viduje ji - su pa- 
skutiniu benzino kanistru, kurį pasiliko sau. Gal ji buvo 
isterikė, o gal apimta siaubingos nevilties? Gal ji buvo 
pamišėlė, o gal sirgo nepagydoma liga? Aš nežinau. Bet 
ji tai padarė. Puikiai žinodama, kas jos laukia. 

Valanderis susimąstęs linktelėjo. 

— Ar žinai, kaip ji čionai pateko? 

- Iškviečiau policininką su šunimi, - tarė Nybergas, - 
bet jis neaptiko jos pėdsakų. Žemė prisigėrusi benzino, 
ir šuo nieko neužuodžia tame tvaike. Dviračio mes nera- 
dom, o lauko takeliai, vedantys į E65 kelią, irgi tušti. Tai 
gal ji visgi nusileido į šį lauką parašiutu? 

Nybergas iš krepšio ištraukė tualetinio popieriaus ri- 
tinį ir nusišluostė prakaitą. 

— O ką sako medikai? - pasidomėjo jis. 

— Kol kas nieko, - atsakė Valanderis. - Manau,jų laukia 
sunkus darbas. 

Nybergas staiga surimtėjo. 

— Kodėl žmogus šitaip elgiasi? - paklausė jis. - Kas 
turi nutikti, kad nebesinori gyventi ir nusižudoma tokiu 
žiauriu ir skausmingu būdu? 

- Aš irgi visą laiką bandau sau atsakyti į šį klausimą, - 
atsakė Valanderis. 

Nybergas papurtė galvą. 

— Kas gi čia po galais vyksta? - paklausė jis. 

Valanderis nieko neatsakė. 

Jis grįžo prie automobilio ir paskambino į policijos 
būstinę. Atsiliepė Eba. Norėjo išvengti jos susirūpinusio 
motiniško kamantinėjimo, todėl apsimetė, kad labai skuba 
ir yra baisiai užsiėmęs. 

- Vykstu pasikalbėti su ūkininku, kurio laukas vakar 
sudegė, - panešė jis. - Būstinėj būsiu po pietų. 

Valanderis grįžo į Istadą. Ligoninės valgykloje, užsi- 
gerdamas kava, pasisotino sumuštiniu. Paskui ėmė ieškoti 
skyriaus, į kurį paguldė Salomonsoną, ir, susistabdęs ko- 
ridoriuje seselę, išdėstė jai savo reikalą. Seselė nustebusi 
žvilgtelėjo į Valanderį. 

- Ieškote Edvino Salomonsono? 

— Nepamenu, ar jo vardas Edvinas, - atsakė Valande- 
ris. - Bet ar nieko nepaguldė vakar vakare po gaisro prie 
Marsvinsholmo? 

Seselė linktelėjo galva. 

- Taigi norėčiau su juo šnektelti, - paaiškino Valan- 
deris. - Jei jis nėra per silpnas. 

- Jis nėra per silpnas, - atsakė seselė. - Jis miręs. 

Valanderis žiūrėjo į ją apstulbęs: 

- Miręs? 

- Jis mirė šįryt. Tikriausiai nuo širdies smūgio. Numirė 
miegodamas. Geriausia bus, jei pasikalbėsite su gydytoju. 

- Dėkui, nereikia, - tarė Valanderis. - Atvykau, kad 
sužinočiau, kaip jaučiasi Salomonsonas. Ir sužinojau. 

Valanderis išėjo iš ligoninės. Lauke spigino akinanti 
saulė. 

Jis pajuto, kad visai nebežino, ko imtis toliau. 

Valanderis vairavo namo ir jautė, kad yra neišsimiego- 
jęs. Jei nori aiškiai mąstyti, privalo nusnūsti. Dėl senojo 
ūkininko Salomonsono mirties negali kaltinti nei savęs, 
nei kieno nors kito. Vienintelis žmogus, kurį galėtų pa- 
traukti atsakomybėn, žuvo. Toji, kuri padegė rapsų lauką 
ir taip sukrėtė Salomonsoną, kad jis net mirė. Dėl visų 
šių įvykių Valanderis jautėsi prastai ir buvo neramus. Jis 
išjungė telefoną ir, rankšluosčiu prisidengęs veidą, pri- 
gulė svetainėje ant sofos, bet niekaip negalėjo užmigti. 
Po pusvalandį trukusios kovos Valanderis pasidavė - 
vėl įjungė telefoną ir surinko Lindos numerį. Šalimais 
gulėjo lapelis su daugybe užbraukytų numerių - Linda 
dažnai kraustėsi iš vienos vietos į kitą ir nuolatos keitė 
telefono numerius. Niekas nekėlė ragelio. Paskui Valan- 
deris surinko sesers numerį. Ji atsiliepė per sekundę. Jie 
retokai kalbėjosi telefonu ir beveik visada tik apie tėvą. 
Valanderis kartais pagalvodavo, kad kai nebeliks tėvo, 
jų ryšys nutrūks. 

Jie persimetė keliomis mandagiomis frazėmis, per 
daug nesidomėdami, ką sako. 

— Skambinai man? - paklausė Valanderis. 

— Taip, nes nerimauju dėl tėvo, - atsakė sesuo. 

- Ar kas nutiko? Gal tėvas susirgo? 

— Nežinau. Kada paskutinįkart jį lankei? 

Valanderis stengėsi prisiminti. 

— Maždaug prieš savaitę, - atsakė jis ir pajuto sąžinės 
graužatį. 

— Negi negali dažniau aplankyti? 

Valanderis ėmė teisintis: 

— Dirbu kone ištisą parą. Policijoje padėtis beviltiš- 
ka - labai trūksta darbuotojų. O aš lankau jį, kai tik turiu 
laisvo laiko. 

Sesuo tylėjo rodydama, jog netiki nė vienu jo žodžiu. 

— Vakar šnekėjau su Gertrūda, - tęsė ji, negirdomis 
nuleidusi Valanderio pasiteisinimo kalbą. - Man pasi- 
rodė, kad ji vengia tiesiai atsakyti į klausimus apie tėvo 
savijautą. 

— Kodėl taip manai? - nustebo Valanderis. 

— Nežinau. Dėl to tau ir skambinu, nes noriu suži- 
noti. 

- Prieš savaitę viskas buvo po senovei, - tarė Valan- 
deris. - Jis supyko, kad pabuvau tik trumpai, kad skubu 
namo, nors pats visą laiką sėdėjo prie savo paveikslų ir 
tapė, neturėdamas laiko žmoniškai pasikalbėti. Gertrūda 
buvo kaip visad puikios nuotaikos. Aš nesuprantu, kaip 
ji su juo ištveria. 

- Gertrūda jį vertina, sakyčiau, net myli, - tarė sesuo. - 
Todėl daug ką pakenčia. 

Valanderis norėjo kuo greičiau baigti šį pokalbį. Jo 
sesuo, metams bėgant, vis labiau priminė motiną. Jis 

niekada nebuvo artimas su motina. Vaikystėje jo šeima 
buvo pasidalijusi į dvi priešiškas stovyklas: vienoje sesuo 
su motina, kitoje - jis su tėvu. Tada Valanderis buvo labai 
artimas su tėvu, tačiau baigiantis paauglystei Valanderis 
panoro tapti policininku, ir jų ryšyje atsirado įtrūkis. Tė- 
vas negalėjo susitaikyti su šiuo pasirinkimu, bet niekada 
nepaaiškino sūnui, kodėl taip nemėgsta jo pasirinktos 
profesijos ir niekada nekalbėjo su juo apie alternatyvas. 
Kai Valanderis baigė mokslus ir pradėjo dirbti Malmėje 
viešosios tvarkos patruliu, tarp jų atsivėrė praraja. Praėjus 
keletui metų, motina susirgo vėžiu. Viskas vyko labai 
greitai. Vėžį diagnozavo apie Naujuosius metus, o gegu- 
žę ji mirė. Sesuo Kristina įsidarbino bendrovėje „L. M. 
Ericsson“ ir dar tą pačią vasarą, palikusi tėvų namus, 
persikraustė gyventi į Stokholmą. Ji ištekėjo, išsiskyrė 
ir vėl ištekėjo. Valanderis jos pirmąjį vyrą buvo sutikęs 
vienintelį kartą, o antrojo akyse neregėjo, net nenutuokia, 
kaip šis atrodo. Žinojo, kad Linda retsykiais aplankyda- 
vo juos Šertorpe, bet iš jos komentarų suprato, kad šie 
apsilankymai ne per maloniausi. Valanderis jautė, kad 
jų vaikystėje atsiradęs įtrūkis tebėra, ir žinojo, kad tėvui 
mirus jis dar pagilės. 

- Aplankysiu jį dar šį vakarą, - pažadėjo Valanderis ir 
prisiminė ant grindų pūpsantį nešvarių skalbinių kalną. 

- Būtų gerai, jei paskui man paskambintum. 

Valanderis pažadėjo. 

Tada jis paskambino į Rygą. Iš pradžių pamanė, kad 
atsiliepė Baiba. Vėliau susigaudė, kad tai namų tvarkytoja. 
Ji kalbėjo tik latviškai. Valanderis greit numetė ragelį. Tą 
pačią akimirką suskambo telefonas. Jis krūptelėjo, tary- 
tum būtų tikėjęsis bet ko, tik ne telefono skambučio. 

Ragelyje suskambo Martinsono balsas. 

- Tikiuosi, netrukdau? - paklausė Martinsonas. 

- Grįžau namo persivilkti švarių marškinių, - atsakė 
Valanderis ir ėmė sukti galvą, kodėl vis jaučia poreikį 
teisintis, jei jį randa namie. - Ar kas nutiko? 

— Daug skambučių dėl dingusių asmenų, - tarė Mar- 
tinsonas. - Ana Brita rūšiuoja informaciją. 

— O ką davė tavo duomenų paieškos? 

- Iki pusiaudienio visa kompiuterių sistema streika- 
vo, - paniuręs atsakė Martinsonas. - Ką tik skambinau į 
Stokholmą. Ten pasakė, kad po valandos vėl viskas veiks, 
bet to vyruko balsas skambėjo nelabai jau įtikimai. 

— Mes negaudome jokio nusikaltėlio, - tarė Valande- 
ris, - taigi galime ir palaukti. 

- Iš Malmės skambino gydytoja vardu Malmstriom, - 
tęsė Martinsonas. - Pasakiau, kad paskambinsi jai, kai 
grįši. 

— O kodėl ji nekalbėjo su tavimi? - pasidomėjo Va- 
landeris. 

- Todėl, kad norėjo su tavim. Juk tu matei tą merginą 
gyvą, 0 ne aš. 

Valanderis rašikliu pasižymėjo telefono numerį. 

- Buvau ten nuvažiavęs, - tęsė Valanderis. - Mačiau 
po molynus šliaužiojantį suprakaitavusį Nybergą. Jis laukė 
šuns. 

- Jis pats kaip šuo, - neslėpdamas antipatijos pasakė 
Martinsonas. 

- Sutinku, jis niurzglys, bet puikus savo srities žino- 
vas, - gynė Nybergą Valanderis. 

Valanderis jau norėjo baigti pokalbį, bet prisiminė 
Salomonsoną. 

- Mirė ūkininkas, - tarė jis. 

— Kas? 

— Tą vyrą, kurio virtuvėje vakar gėrėme kavą, ištiko 
širdies smūgis, ir jis mirė. 

— Tai gal reikėjo grąžinti jam tą kavą, - rūškanai pasakė 
Martinsonas. 

Pasibaigus pokalbiui, Valanderis nuėjo į virtuvę ir iš- 
gėrė vandens. Jis ilgai sėdėjo prie virtuvinio stalo. Antrą 
valandą paskambino į Malmę. Teko palūkėti, kol gydyto- 
ja Malmstriom atėjo prie telefono. Iš balso buvo galima 
spręsti, jog ji dar labai jauna. Valanderis prisistatė ir atsi- 
prašė, kad negalėjo paskambinti anksčiau. 

— Ar niekas nepasikeitė šios merginos atžvilgiu - ar 
ir toliau neįtariate, kad įvykdytas nusikaltimas? - pa- 
klausė ji. 

- Ne. 

— Tokiu atveju mums nereikia atlikti specialaus teis- 
mo medicinos tyrimo, - tarė ji. - Tai gerokai palengvins 
mūsų darbą. Mat ji susidegino benzinu, turinčiu švino 
priemaišų. 

Valanderis pajuto, kad jį ima pykinti. Jam rodėsi, ta- 
rytum šalia savo pašnekovės matytų juodą nuodėgulį - 
merginos kūną. 

— Mes nežinome, kas ji, - tarė Valanderis. - Norėtume 
kiek įmanoma daugiau apie ją sužinoti, kad galėtume 
papildyti aprašą. 

- Visada sunku apibūdinti apdegusį kūną, - dėstė ji 
ramiu ir abejingu balsu. - Nudegė visa galvos oda, o dantų 
tyrimo rezultatų dar neturime. Žinau tik tiek, kad jos dan- 
tys buvo sveiki ir be plombų, ūgis - šimtas šešiasdešimt 
trys centimetrai, ir visi kūno kaulai be lūžių. 

— Norėčiau sužinoti jos amžių, - tarė Valanderis. - Tai 
bene svarbiausias dalykas. 

- Teks palūkėti dar dienelę. Spręsime pagal dantis. 

- Bet kaip manote, maždaug koks amžius? 

- Nieko nemanau. 

— Mus skyrė apie dvidešimt metrų, - tarė Valanderis. - 
Spėju, jai buvo kokie septyniolika. Ar neklystu? 

Gydytoja susimąstė. 

- Aš tikrai nemėgstu spėlioti, - pagaliau pratarė ji, - 
bet manau, kad ji buvo jaunesnė. 

- Kodėl? 

— Į šį klausimą galėsiu atsakyti vėliau. Bet nenusteb- 
čiau, jei paaiškėtų, kad ji buvo tik penkiolikos. 

— Negi penkiolikmetė gali savu noru susideginti? — 
nustėro Valanderis. - Sunku patikėti! 

- Pereitą savaitę rankiojau septynmetės mergaitės ga- 
balus, kai ši susisprogdino, - atsakė gydytoja. - Ji viską 
nuodugniai suplanavo. Net pasirūpino, kad niekas ne- 
nukentėtų. Kadangi menkai temokėjo rašyti, vietoj at- 
sisveikinimo laiško paliko piešinėlį. Be to, esu girdėjusi 
apie keturmetį berniuką, kuris norėjo išsibadyti akis, nes 
labai bijojo savo tėvo. 

- Tai neįmanoma, - tarė Valanderis, - tik ne Švedijoje! 

- Būtent čia, - atsakė ji, - Švedijoje! Pasaulio vidury. 
Per patį viduvasarį. 

Valanderis pajuto, kaip sudrėko jo akys. 

- Kol nenustatėte, kas ji, laikysime kūną pas mus, - 
tęsė gydytoja. 

- Norėčiau užduoti dar vieną klausimą, - tarė Valan- 
deris. - Asmeninį klausimą. Juk degant turėtų žvėriškai 
skaudėti? 

- Taip, tai žmonės žinojo visais laikais, - atsakė ji. - 
Todėl ir pasmerkdavo mirti ugnyje, kai skirdavo didžiau- 
sią bausmę ar norėdavo suteikti baisiausią kančią. Žaną 
d'Ark sudegino. Degino raganas. Visais laikais žmones 

kankindavo ugnimi. Skausmai žiauresni nei įmanoma 
įsivaizduoti, o sąmonės, deja, neprarandi taip greitai, kaip 
norėtųsi. Savisaugos instinktas - noras pabėgti ir išvengti 
liepsnų - yra labai stiprus. Todėl sąmonė ir pasirūpina, 
kad neapalptum ir galėtum pabėgti. Paskui pasiekiama 
riba. Pradžioj apdegę nervai neperneša skausmo signa- 
lo, yra buvę atvejų, kai žmonės, apdegę devyniasdešimt 
procentų kūno, jausdavos tarytum nesužaloti. Bet kai ap- 
kvaitimas išsisklaido... 

Ji nespėjo baigti sakinio. 

- Ji liepsnojo kaip deglas, - įsiterpė Valanderis. 

— Geriau stenkitės apie tai negalvoti, - patarė gydyto- 
ja. - Mirtis juk kartais išlaisvina. Kad ir kaip nesinorėtų 
pripažinti, taip yra. 

Po pokalbio Valanderis apsivilko striukę ir išėjo. Lauke 
pūtė vėjas. Iš šiaurės pusės artinosi tamsūs debesys. Ei- 
damas į policiją pakeliui užsuko į automobilių techninės 
apžiūros stotį ir užsiregistravo. Į policijos būstinę įžengė 
kelios minutės po trijų ir sustojo priimamajame prie Ebos. 
Ji neseniai nugriuvo vonioje ir susilaužė ranką. Valanderis 
pasiteiravo, kaip ji jaučiasi. 

- Matau, kad pamažėle senstu, - pasiguodė ji. 

- Tu niekada nepasensi, - paprieštaravo Valanderis. 

- Ačiū už gražius žodžius, - tarė Eba, - bet tai netiesa. 

Pakeliui į kabinetą Valanderis užsuko pas Martinsoną. 
Šis sėdėjo priešais kompiuterį. 

- Prieš dvidešimt minučių vėl pradėjo veikti, - paaiš- 
kino Martinsonas. - Kaip tik įvedu jos duomenis. Pažiū- 
rėsim, gal atitiks kokio dingusio asmens anketą. 

- Pridurk dar, kad jos ūgis šimtas šešiasdešimt trys 
centimetrai, - tarė Valanderis. - Ir kad jos amžius tarp 
penkiolikos ir septyniolikos. 

Martinsonas nustebęs žvilgtelėjo į Valanderį: 

— Penkiolikos? Negali būti! 

- Suprantu, kad norėtųsi, kad šitaip nebūtų, bet kol kas 
turime tokią informaciją. Ar ką sužinojai apie tas raides? 

- Dar nespėjau, bet nusprendžiau šį vakarą rimtai 
padirbėti. 

- Nepamiršk, mes tik norime nustatyti asmens tapa- 
tybę, o ne ieškome kokio nusikaltėlio, - pabrėžė Valan- 
deris. 

- Namie nieko nėra, - tarė Martinsonas. - Nemėgstu 
pareiti į tuščius namus. 

Valanderis paliko Martinsoną ir įkišo galvą pas Aną 
Britą Hioglund. Jos kabineto durys buvo praviros, bet 
kambarys tuščias. Valanderis apsisuko ir nuėjo koridoriu- 
mi iki biuro, kur buvo registruojami visi telefono skambu- 
čiai ir iškvietimai. Ana Brita Hioglund su asistentu vartė 
ant stalo sukrautą popierių krūvelę. 

- Ar radot ką nors svarbaus? 

- Gavom porą nuorodų, kurias reikės patikrinti, - at- 
sakė ji. - Iš liaudies mokyklos Tomelilioje prieš porą dienų 
dingo mergina. Ir niekas nežino, kur ji. 

- Mūsų merginos ūgis šimtas šešiasdešimt trys cen- 
timetrai, - tarė Valanderis. - Jos dantys buvo nepriekaiš- 
tingi, o amžius tarp penkiolikos ir septyniolikos. 

- Tokia jauna? - nustebo Ana Brita Hioglund. 

- Taip, tokia jauna. 

- Tada ji tikrai ne mergina iš Tomelilios, - tarė Ana 
Brita Hioglund dėdama popierių į šalį. - Šioji yra dvide- 
šimt trejų ir labai aukšta. 

Ji pasirausė popierių krūvoj. 

- Turime dar vieną, - tarė ji. - Šešiolikmetė vardu 
Mari Lipmanson. Ji gyvena Istade ir dirba kepykloje. 

Jau trečia diena, kaip nesirodė darbe. Skambino įpykęs 
kepyklėlės savininkas. Regis, jos tėvams nelabai rūpi, 
kur duktė. 

- Pasigilink į šį reikalą, - patarė Valanderis, nors ir 
nujautė, kad tai ne jų mergina. 

Jis įsipylė kavos ir grįžo į savo kabinetą. Ant grindų 
pūpsojo surūšiuota popierių apie automobilių vagystes 
krūva. Pagalvojo, kad reikėtų jau dabar viską perduoti 
Svedbergui. Valanderis tikėjosi, kad prieš išeinant atos- 
togų neįvyks jokių sunkių nusikaltimų, ir jis galės ramia 
širdim ilsėtis. Ketvirtą valandą visi susirinko pokalbių 
kambaryje. Nybergas atvyko tiesiai iš sudegusio lauko. 
Susitikimas buvo trumpas. Hansonas atsiprašė, kad ne- 
gali dalyvauti, nes turi atsakyti į svarbų šalies policijos 
departamento raštą. 

- Šiandien ilgai neužtruksim, - pradėjo susitikimą 
Valanderis. - Rytoj aptarsim visa kita, kas skubu ir negali 
užsigulėti stalčiuose. 

Valanderis atsigręžė į Nybergą, kuris sėdėjo pačiame 
stalo gale. 

— Kaip sekėsi su šunimi? - pasidomėjo jis. 

- Kaip jau minėjau, šuo nieko neaptiko. Jei ir galėtų 
ką užuosti, bet kokį kvapą nustelbia tebetvyrantis stiprus 
benzino tvaikas. 

Valanderis minutėlę pagalvojo. 

— Sakei, radote penkis ar šešis sutirpusius benzino 
kanistrus, - tarė jis. - Vadinasi, į Salomonsono rapsų 
lauką ji veikiausiai atvažiavo. Juk negalėjo pati atsinešti 
begales benzino. Nebent būtų suvaikščiojusi keletą kar- 
tų. Tiesa, yra dar viena galimybė - ji buvo ne viena. Bet 
tai nelabai tikėtina. Kas norėtų padėti jaunai merginai 
nusižudyti? 

- Ką gi, galime pasidomėti, iš kur tie kanistrai, - abe- 
jojančiu balsu pradėjo Nybergas. - Bet negi tai būtina? 

— Kol nežinome, kas ji, reikia tirti įvairias versijas, - 
atsakė Valanderis. - Juk iš kažkur ir kažkaip ji turėjo 
atkeliauti. 

- Ar patikrinot Salomonsono daržinę? - pasidomėjo 
Ana Brita Hioglund. - Galbūt tie benzino kanistrai iš ten. 

Valanderis linktelėjo. 

— Tegul kas nors patikrina, - pritarė jis. 

Ana Brita pasisiūlė nuvažiuoti. 

- Ką gi, lauksim, ką duos Martinsono paieškos, - 
baigdamas susitikimą tarė Valanderis. - Ir patologų 
tyrimo rezultatų iš Malmės. Rytoj sužinosime tikslų 
merginos amžių. 

- O kaip su auksiniu papuošalu? - priminė Sved- 
bergas. 

- Kol kas niekaip. Pirma pažiūrėsim, ką reiškia ta 
raidžių kombinacija. 

Valanderis staiga suvokė, apie ką anksčiau nebuvo 
net susimąstęs. Juk be mirusios merginos buvo ir jos 
artimieji, kurie jos gedės. Į jų atmintį ji visiems laikams 
įsirėš kaip liepsnojantis deglas. Kitaip nei jo atmintyje. 

Jų atmintyje ugnis paliks ryškius pėdsakus. Jo atmin- 
tyje prisiminimai palengva išnyks lyg slogus sapnas. 


Visi išsiskirstė. Svedbergas nusekė paskui Valanderį 
ir perėmė iš jo tyrimo medžiagą apie automobilių vagys- 
tes. Valanderis jam viską glaustai papasakojo. Pokalbis 
baigėsi, bet Svedbergas iš kėdės nepajudėjo. Valanderis 
suprato, kad šis nori dar kažką pasakyti. 

— Reikėtų kada susitikti ir ramiai pasišnekėti, - pra- 
dėjo jis dvejodamas. - Apie tai, kas dedasi policijoje. 

- Turi galvoje etatų mažinimą ir tai, kad privačios 
saugos firmos perims suimtųjų saugojimą? 

Svedbergas paniuręs linktelėjo. 

— Kas iš to, kad gausime naujas uniformas, jei nega- 
lėsime žmoniškai dirbti savo darbo. 

— Nemanau, kad nuo mūsų kalbėjimo kas pasikeis į 
gera, - išsisukinėdamas atsakė Valanderis. - Juk turim 
savo profsąjungą, jai mokam pinigus, kad rūpintųsi to- 
kiais atvejais kaip šitas. 

- Bet, aš manau, mums reikėtų susitelkti ir protestuo- 
ti. Išeiti į gatvę ir aiškinti žmonėms, kas gali atsitikti. 

- Abejoju, ar tai ką domins - kiekvienas iki ausų 
įklimpęs į savas bėdas, - tarė Valanderis, bet pagalvojo, 
kad Svedbergas visiškai teisus. Iš savo patirties žinojo, 
kad žmonės dažnai stodavo ginti savo policijos nuovadų 
ir ryždavosi pakovoti už jų teises. 

Svedbergas atsistojo. 

- Tai tiek. 

- Suorganizuok susirinkimą, - tarė Valanderis. - Pa- 
žadu, kad ateisiu. Tik palūkėk iki rudens. 

- Pagalvosiu, - tarė Svedbergas ir išėjo iš kambario 
su automobilių vagysčių medžiaga po pažastim. 

Buvo be penkiolikos penkios. Pro langą buvo matyti, 
kad greitai lis. Valanderis nusprendė, kad prieš važiuo- 
damas pas tėvą į Lioderiupą suvalgys picą. Bent kartą 
aplankys tėvą iš anksto nepranešęs. 

Jis stabtelėjo prie Martinsono durų. Martinsonas sė- 
dėjo priešais kompiuterio ekraną. 

- Per ilgai neužsisėdėk, - tarė Valanderis. 

- Vis dar nieko nerandu, - atsakė Martinsonas. 

- Iki rytojaus! 

Valanderis nuėjo prie automobilio. Pirmieji lietaus 
lašai krito ant antvožo. 

Jis jau ruošėsi išvažiuoti iš aikštelės, bet staiga paste- 
bėjo atbėgant rankomis mojuojantį Martinsoną. Mes ją 
suradom, pagalvojo Valanderis, ir pajuto pilvo gilumoje 
maudulį. Jis nuleido šoninį automobilio langą. 

- Radai ją? - paklausė Valanderis. 

— Ne, - atsakė Martinsonas. 

Iš Martinsono veido išraiškos Valanderis suprato, kad 
nutiko kažkas ypatinga. Jis išlipo iš automobilio. 

- Kas yra? - paklausė. 

- Ką tik paskambino, - ėmė pasakoti Martinsonas. - 
Pakrantėje už Sandskogeno rado lavoną. 

Velniai rautų, pagalvojo Valanderis. Tik ne šitai. Tik 
ne dabar. 

- Iš visko sprendžiant, įvykdyta žmogžudystė, - tęsė 
Martinsonas. - Skambino vyriškis. Kalbėjo sklandžiai, 
juo, regis, galima pasitikėti, nors jis, žinoma, gerokai per- 
sigandęs. 

- Teks ten važiuoti, - atsiduso Valanderis. - Pasiimk 
striukę, nes lynoja. 

Martinsonas nė nekrustelėjo. 

- Atrodo, tas vyriškis atpažino nužudytąjį. 

Valanderis pažvelgė į Martinsono veidą ir iškart su- 
prato, kad išgirs kažką nemalonaus. 

— Tas žmogus sakė, kad tai Veterštedtas. Buvęs teisin- 
gumo ministras. 

Valanderis neatitraukė nuo Martinsono žvilgsnio. 

— Pakartok. 

- Jis mano, kad tai Gustafas Veterštedtas. Teisingumo 
ministras. Jis dar pasakė, kad jam atrodo, jog Veterštedtui 
nuplėštas skalpas. 

Jie spoksojo vienas į kitą nieko nesuprantančiom akim. 
Buvo be dviejų minučių penkios. Trečiadienis, birželio 
dvidešimt antra diena. 

Jiems atvykus prie jūros, visai įsilijo. Iš pradžių Valande- 
ris palaukė, kol Martinsonas susiras savo striukę, paskui 
kelionės metu jie mažai kalbėjo, nes Martinsonas žiūrėjo, 
kur reikia važiuoti. Jie įsuko į siaurą keliuką už teniso 
aikštyno. Valanderis spėliojo, kas jų laukia. Atsitiko tai, 
ko labiausiai baiminosi. Valanderis iškart suprato: jei tas 
skambinęs į policiją Žmogus sakė tiesą, jo atostogoms iški- 
lo rimta grėsmė. Hansonas, aišku, paprašys atidėti atosto- 
gas, o jis neatsilaikys ir sutiks. Visos viltys, kad rašomasis 
stalas lig birželio pabaigos liks tuščias, nuėjo niekais. 

Priešais juos atsivėrė vaizdas į smėlio kopas ir jie susto- 
jo. Iškart prisistatė vyriškis, jis, matyt, išgirdo automobilio 
burzgesį. Valanderis nustebo, kad vyras atrodė ne vyresnis 
nei trisdešimties. Jei lavonas tikrai Veterštedto, tai šis vyriš- 
kis buvo maždaug dešimties metų, kai teisingumo ministras 
atsisveikinęs dingo iš posto ir iš aktyvios žmonių atminties. 
Tais metais pats Valanderis buvo jaunas ir dirbo asistentu 
kriminalinės paieškos skyriuje. Vairuodamas automobilį, 
pamėgino prisiminti, kaip Veterštedtas atrodė. Vyras su 
berėmiais akiniais ir trumpai kirptais plaukais. Iš toli at- 
aidėjo net jo balso tembras ir kalbėjimo maniera. Visada 
savimi pasitikintis tratantis balsas, nė už ką nepasirengęs 
pripažinti savo klaidos. Štai tokie prisiminimai. 

Juos sutikęs vyras prisistatė esąs Joranas Lindgrenas. Jis 
vilkėjo trumpkelnėmis ir plonu megztiniu. Buvo matyti, 

kad yra sukrėstas. Jie nusekė paskui vyriškį pakrante, kuri 
lietui pliaupiant buvo apleista ir tuščia. Joranas Lindgre- 
nas nuvedė prie didelės apverstos irklinės valties. Kitoje 
valties pusėje buvo matyti platus tarpas tarp smėlio ir 
metalinių valties turėklų. 

- Jis guli po valtimi, - drebančiu balsu ištarė Joranas 
Lindgrenas. 

Valanderis su Martinsonu susižvalgė tarytum tikė- 
damiesi, kad visa tai tik jų vaizduotės padarinys. Paskui 
atsiklaupė ir žvilgtelėjo po valtimi. Nors ir trūko šviesos, 
jie vis vien aiškiai išskyrė kūno kontūrus. 

— Gal reikia nuversti valtį? - tyliai paklausė Martinso- 
nas tarsi bijodamas, kad mirusysis jo neišgirstų. 

- Ne, nieko mes čia nevartinėsime, - atsakė Valanderis. 
Paskui jis skubiai pakilo ir pasisuko į Joraną Lindgreną. 

— Turbūt turite kišeninį žibintuvėlį? - paklausė jo. - Ki- 
taip nebūtumėtę galėjęs visko taip smulkiai apibūdinti. 

Vyriškis nustebęs linktelėjo ir iš šalia valties gulinčio 
plastikinio maišelio ištraukė kišeninį žibintuvėlį. Valan- 
deris vėl pasilenkė ir pašvietė po valtimi. 

- Velniai griebtų! - greta jo prakalbo Martinsonas. 

Mirusiojo veidas buvo aptekęs kraujais, nes nuo kaktos 
iki viršugalvio oda buvo nuplėšta. Joranas Lindgrenas 
neapsiriko, po valtimi iš tikrųjų gulėjo Veterštedtas. Jie 
atsistojo. Valanderis grąžino kišeninį žibintuvėlį. 

- Iš kur žinojote, kad tai Veterštedtas? - paklausė Va- 
landeris. 

- Juk jis čia gyveno, - atsakė Joranas Lindgrenas ranka 
mosteldamas į kairę vilos link. - Be to, jis buvo vietinė 
įžymybė. Dažnai per televiziją rodomą politiką įsidėmi. 

Valanderis abejodamas linktelėjo ir kreipėsi į Mar- 
tinsoną: 

- Prireiks visos komandos. Eik iškviesti, o aš pa- 
lauksiu čia. 

Martinsonas nuskubėjo. Lietus pylė dar smarkiau. 

— Kada jį aptikote? - paklausė Valanderis Lindgreną. 

— Neturiu laikrodžio, - atsakė Lindgrenas, - bet ma- 
nau, kad ne anksčiau kaip prieš pusvalandį. 

- Iš kur paskambinote? 

Lindgrenas mostelėjo link plastikinio maišelio: 

- Nešiojuosi mobilųjį. 

Valanderis jį įdėmiai nužvelgė. 

- Kūnas guli po apversta valtimi, - tarė jis, - iš tolėliau 
nepamatysi. Ar prieš aptikdamas lavoną pasilenkėte prie 
valties? 

— Tai mano valtis, - paprastai atsakė Joranas Lind- 
grenas. - Teisingiau, mano tėvo. Dažnai po darbo ateinu 
čionai pasivaikščioti. Kadangi ėmė lyti, norėjau po valtimi 
patiesti plastikinį maišą. Kai pajutau, kad į kažką atsi- 
rėmiau, pasilenkiau pažiūrėti. Iš pradžių pamaniau, gal 
išlūžo valties lenta. Paskui pamačiau, kas yra. 

— Kol kas tai ne mano reikalas, - tarė Valanderis. - Bet 
man vis dėlto įdomu, kodėl su savimi nešiojatės kišeninį 
žibintuvėlį. 

— Sandskogene stovi mūsų vasarnamis, - paaiškino 
Lindgrenas. - Netoli Myrgongeno. Name nėra elektros, 
nes pertvarkome laidus. Mat mudu su tėvuku esame elek- 
trikai. 

Valanderis linktelėjo. 

- Palaukite čia, - paprašė jis. - Po valandėles dar kartą 
apklausime. Ar jūs ką nors lietėte? 

Lindgrenas papurtė galvą. 

- Ar kas, be jūsų, buvo prie lavono? 

- Ne. 

- Kada jūs ar jūsų tėvas paskutinį kartą naudojotės 
valtimi? 

Joranas Lindgrenas kiek pagalvojo. 

- Prieš gerą savaitę, - atsakė jis. 

Valanderis daugiau neturėjo jokių klausimų, tik stovė- 
jotylėdamas ir mąstė. Paskui nuėjo prie Veterštedto namo, 
apsuko aplink jį platų lanką ir paklibino sodo vartelius. 
Užrakinti. Valanderis pamojo Joranui Lindgrenui. 

- Gyvenate netoliese? - paklausė jis. 

- Ne, - atsakė Lindgrenas. - Gyvenu Okesholme. 
Mano automobilis stovi prie kelio. 

- Bet vis dėlto žinote, kad Veterštedtas gyveno būtent 
šiame name? 

- Veterštedtas dažnai vaikštinėdavo pakrante. Kartais 
sustodavo ir žiūrėdavo, kaip mudu su tėvu darbuojamės 
prie valties. Bet jis niekad su mumis nekalbėdavo. Man 
regis, jis save priskyrė prie aukštuomenės ir su bet kuo 
nešnekėjo. 

- Jis buvo vedęs? 

- Tėvas minėjo, jog išsiskyręs. Bent taip skaitė laikraš- 
tyje. 

Valanderis linktelėjo. 

- Gerai, - tarė jis. - O savo maišelyje ar nieko neturite 
nuo lietaus? 

— Ne, palikau mašinoj. 

- Galite nueiti pasiimti, - leido Valanderis. - O ar nie- 
kam neskambinote ir nepasakojote apie tai, kas įvyko? 

- Norėjau susukti tėvui. Juk tai jo valtis. 

- Dabar geriau neskambinkite, - tarė Valanderis. - Pali- 
kite mobilųjį, pasiimkite drabužius nuo lietaus ir grįžkite. 

Joranas Lindgrenas pasielgė kaip prašytas, o Valan- 
deris sugrįžo prie valties ir ją apžiūrinėdamas stengėsi 

įsivaizduoti, kas įvyko. Iš patirties žinojo, kad pirmasis 
įspūdis nusikaltimo vietoje dažnai būna reikšmingas. 

Kai ką jau dabar matė. Tikrai neįmanoma, kad Veterš- 
tedtą būtų nužudę po valtimi. Jį ten paguldė. Vadinasi, 
prieš tai kažkur slėpė. Kadangi Veterštedto namas taip 
arti, visai tikėtina, kad jį nužudė jo paties namuose. Be 
to, Valanderis įtarė, kad nusikaltėlis veikė ne vienas. Juk, 
norint paguldyti kūną po valtimi, pirmiausia reikėjo ją 
pakelti. Šią seną medinę klinkerinę valtį. Labai sunkią. 

Paskui Valanderis prisiminė nuo galvos nuplėštą odą. 
Kaip pasakė Martinsonas? Joranas Lindgrenas pranešė 
telefonu, kad Veterštedtui nurautas skalpas? Valanderis 
tyliai svarstė, ar žaizda galvoje negalėjo atsirasti ir dėl kitų 
priežasčių. Jie juk nežino, kaip Veterštedtas žuvo. Keista net 
pagalvoti, kad kas jam tyčia plėštų plaukus nuo galvos. 

Kažkaip viskas nesiderina. Valanderis pasijuto prastai. 
Nuplėšta oda kėlė nerimą. 

Pamažu ėmė rinktis policijos automobiliai. Martin- 
sonas turėjo proto įspėti, kad neįjungtų sirenų ir mėlynų 
švyturėlių. Valanderis pasitraukė nuo valties apie dešimt 
metrų, kad be reikalo neištryptų smėlio. 

Visiems susirinkus, jis prabilo: 

— Po valtimi guli negyvas vyriškis. Greičiausiai tai 
Gustafas Veterštedtas, kuris kadaise buvo mūsų visų vir- 
šininkas. Mano amžiaus kolegos turbūt prisimena tuos 
laikus, kai jis dirbo teisingumo ministru. Čia jis gyveno 
išėjęs į pensiją. Gyveno, kol mirė. Manome, kad jį nužudė. 
Taigi pirmiausia reikia aptverti nusikaltimo vietą. 

— Bent tiek gerai, kad šiąnakt nėra rungtynių, - tarė 
Martinsonas. 

- Tas, kuris tai padarė, gal irgi domisi futbolu, - pasakė 
Valanderis. 

Jį erzino tos nesibaigiančios kalbos apie pasaulio pir- 
menybes, bet jis susivaldė ir neparodė Martinsonui savo 
nepasitenkinimo. 

— Nybergas jau pakeliui pas mus, - pranešė Martin- 
sonas. 

— Darbo, matyt, užteks visai nakčiai, taigi pats laikas 
pradėti, - paragino Valanderis. 

Svedbergas su Ana Brita Hioglund atvažiavo pirmieji. 
Iškart po jų pasirodė Hansonas. Joranas Lindgrenas grįžo 
vilkėdamas geltonu neperšlampamu kombinezonu. Jis dar 
kartą papasakojo, kaip rado lavoną. Tuo tarpu Svedbergas 
viską žymėjosi. Be paliovos pylė kaip iš kiauro kibiro, taigi 
jie pasislėpė ant kopos po medžiu. Valanderis paprašė 
Lindgreno dar kurį laiką pasilikti. Kadangi Valanderis 
neleido apversti valties, atvykęs gydytojas buvo priverstas 
raustis po ja, kad prilindęs galėtų patvirtinti, jog Veterš- 
tedtas tikrai miręs. 

- Jis, regis, buvo išsiskyręs, - tarė Valanderis, - bet 
mums reikia oficialaus patvirtinimo. Keli žmonės tegul 
lieka čia, o aš su Ana Brita eisiu apžiūrėti jo namo. 

— O raktai? - paklausė Svedbergas. 

Martinsonas nuėjo prie valties ir atsigulęs ant pilvo iš- 
tiesė ranką. Po poros minučių grįžo laikydamas Veterštedto 
kišenėje sužvejotą raktų ryšelį. Jis ištiesė Valanderiui raktus, 
prie jo drabužių buvo prilipęs drėgnas pajūrio smėlis. 

— Reikia pridengti šią vietą nuo lietaus, - suirzęs nu- 
rodė Valanderis. - Kurgi Nybergas? Kodėl viskas taip lėtai 
juda į priekį? 

- Jis tuoj atvažiuos, - nuramino Svedbergas. - Šiandien 
trečiadienis. O trečiadieniais jis paprastai eina į pirtį. 

Valanderis su Ana Brita Hioglund nuėjo link Veterš- 
tedto namo. 

- Prisimenu jį iš policijos akademijos laikų, - staiga 
tarė ji. - Kažkas prisegė jo nuotrauką prie sienos ir pa- 
naudojo kaip taikinį strėlėms mėtyti. 

- Jis niekada nebuvo mėgstamas policininkų, - pri- 
tarė Valanderis. - Kai jis ėmė vadovauti, pajutome, kad 
laikai nepastebimai, bet iš esmės pasikeitė. Toks jausmas, 
tarytum ant galvos kas būtų užmaukšlinęs gobtuvą. Stai- 
ga pasidarė kone -gėdinga būti policininku. Tais laikais 
imta labiau rūpintis įkalintųjų gyvenimo sąlygomis, o ne 
stengtasi kovoti su augančiu nusikalstamumu. 

— Aš jau daug ko nepamenu, - prisipažino Ana Brita 
Hioglund. - Ar tik nebuvo jis įsivėlęs ir į kažkokį skan- 
dalą? 

- Apie jį sklandė gandai ir keistos istorijos, bet niekada 
nieko nebuvo įrodyta. Niekada niekas nepasitvirtino. Esu 
girdėjęs, kad dalis policininkų Stokholme buvo gerokai 
juo pasipiktinę. 

- Gal dabar tie seniai užmiršti laikai atsiliepė, - susi- 
mąsčiusi tarė Ana Brita Hioglund. . 

Valanderis nustebęs pažvelgė į ją, bet nieko nesakė. 

Jie priartėjo prie sodo vartelių ir mūrinės tvoros, kuri 
Veterštedto sodą skyrė nuo pajūrio. 

— Aš, tiesą sakant, esu ir anksčiau čia buvusi, - staiga 
prisipažino ji. - Veterštedtas dažnai skambindavo į polici- 
ją ir skųsdavosi, kad vasaros naktimis pajūryje susirinkęs 
jaunimas dainuoja ir drumsčia jo ramybę. O vienas jau- 
nuolis nusiuntė į „Istado įvairenybes“ skaitytojo laišką ir 
pasiskundė dėl Veterštedto. Tada Bjorkas pasiuntė mane 
pasižiūrėti. 

- Į ką pasižiūrėti? 

— Nežinau, - atsakė ji, - bet turbūt pats puikiai pameni, 
kaip jautriai Bjorkas reaguodavo į bet kokią kritiką. 

- Tai buvo jo geroji savybė, - atsakė Valanderis. - Jis 
visada už mus mūru stodavo. Ne visi taip daro. 

Jie rado tinkamą raktą ir atrakino vartelius. Valanderis 
pastebėjo, kad lempa prie vartų nedega. Jie įžengė į sodą. 
Sodas buvo puikiai prižiūrėtas. Ant pievelės nė vieno lapo. 
Akį patraukė nedidelio fontano vandens žaisntė: dviem 
nuogiems gipsiniams kūdikiams iš burnų tryško vanduo. 
Pavėnėje lingavo medinės lauko sūpynės, o ant plytelėmis 
kloto akmeninio pagrindo buvo matyti marmurinis lauko 
stalas ir kėdės. 

- Vertingi daiktai, puikiai prižiūrimi, - atkreipė dė- 
mesį Ana Brita Hioglund. - Kaip manai, kiek kainuoja 
šitoks marmurinis stalas? 

Valanderis neatsakė, nes nežinojo. Jie patraukė namo 
link. Vila veikiausiai statyta praeito amžiaus pradžioje. Jie 
ėjo akmenimis išklotu sodo keliuku. Prie laukujų durų 
Valanderis paskambino. Palaukė minutėlę ir vėl nuspau- 
dė mygtuką. Paskui susiieškojo raktus ir atrakino duris. 
Koridoriuje degė šviesa. Valanderis šūktelėjo į tylą, bet 
niekas neatsiliepė. 

- Veterštedtas žuvo ne po valtimi, - tarė Valanderis. - 
Jį, aišku, galėjo užpulti ant jūros kranto, bet aš linkęs ma- 
nyti, kad tai nutiko čia. 

- Kodėl? - paklausė Ana Brita Hioglund. 

- Nežinau, - atsakė Valanderis. - Tiesiog tokia nuo- 
jauta. 

Jie iš lėto apieškojo visą namą, pradedant rūsiu ir bai- 
giant palėpe, nieko daugiau neliesdami, tik šviesos jun- 
giklius. Nors tai buvo skubrus ir paviršutiniškas peržiū- 
rėjimas, Valanderiui jis buvo labai svarbus. Jie nežinojo, 
ko ieško, nes nieko konkretaus neieškojo. Bet dar prieš 
keletą dienų tas vyras, kuris dabar negyvas guli ant jūros 

kranto, čia gyveno. Jie ieškojo pėdsakų, kad suprastų, iš 
kur atsirado ši staiga atsivėrusi tuštuma. Niekur nė ženklo 
netvarkos. Valanderis žvilgsniu ieškojo nusikaltimui tin- 
kamos vietos. Tik įžengęs į namą, nuolat skvarbė aplinką 
ieškodamas, ar neaptiks kur įsilaužimo žymių. Iš pradžių 
jie pastovėjo koridoriuje, įsiklausydami į namo tylą, pas- 
kui Valanderis paprašė Anos Britos Hioglund nusiauti 
batus. Dabar jie be garso judėjo po šį milžinišką namą, 
kuris, regis, sulig kiekvienu žingsniu vis augo ir plėtėsi. 
Valanderis pastebėjo, kad jo palydovės žvilgsnis ne tik 
liečia kambariuose esančius daiktus, bet įdėmiai seka ir 
jį. Jis prisiminė, kaip pats būdamas jaunas ir nepatyręs 
policininkas lygiai taip pat stebėdamas sekė Rydbergą, bet, 
užuot apsidžiaugęs, kad jauna kolegė vertina jo žinias bei 
patirtį ir laiko jį sektinu pavyzdžiu, Valanderis nuliūdo. 
Tuoj pakeis budinčiuosius prie valties, staiga pagalvojo jis, 
taip ir mane neilgai trukus darbe pakeis jaunesni kolegos. 
Ana Brita Hioglund tolygiai judėjo policijos aparato vi- 
dun, o jis - išorėn. Valanderis prisiminė, kaip prieš porą 
metų jie pirmą kartą susitiko. Jis prisiminė tą blyškią ir 
nepatrauklią jauną moterį, ką tik su pagyrimu baigusią 
policijos akademiją. Tačiau pirmieji jos žodžiai buvo ku- 
klus prašymas išmokyti to, ko izoliuotoje akademinėje 
aplinkoje niekada neišmoksi - kaip elgtis ir dirbti iš anks- 
to nenuspėjamoje tikrovėje. O dabar yra viskas atvirkščiai, 
dingtelėjo Valanderiui, apžiūrinėjant neryškią litografiją. 
Pokytis įvyko nepastebimai. Dabar aš daugiau išmokstu iš 
jos, nei ji iš manęs gauna, iš mano slopstančių senstančio 
policininko smegenų. 

Viršuje jie sustojo prie lango, pro kurį atsivėrė vaizdas 
įjūrą. Prožektoriai jau buvo savo vietoje, Nybergas irgi. Jis 
įniršęs gestikuliavo rankomis nurodinėdamas, kaip geriau 

pritvirtinti įžambiai ant valties kabančią plastikinę už- 
dangą. Teritorijos pakraščiuose budėjo policininkai ilgais 
lietpalčiais. Lauke smarkiai pylė lietus, todėl smalsuolių 
prie aptvertos teritorijos susirinko nedaug. 

- Palengva imu manyti, kad apsirikau, - stebėdamas, 
kaip policininkai tvarko uždangą ant valties, tarė Valan- 
deris. - Nėra jokių žymių, kad Veterštedtas nužudytas 
namo viduje. 

- O gal žudikas paskui viską sutvarkė, - paprieštaravo 
Ana Brita Hioglund. 

- Tai sužinosim, kai Nybergas nuodugniai ištirs 
namą, - tarė Valanderis. - Geriau sakykim, kad mano 
nuojauta kiek transformavosi. Dabar manau, kad viskas 
įvyko netoli šio namo. 

Jie tylėdami nulipo laiptais žemyn. 

- Prie durų nemačiau jokių laiškų, o namas aptvertas, 
vadinasi, kažkur turi būti pašto dėžutė. 

- Vėliau paieškosim, - tarė Valanderis. 

Jis įžengė į erdvią svetainę ir atsistojo kambario vidury. 
Ana Brita Hioglund sustojo tarpduryje žiūrėdama į jį, 
tarsi tikėtųsi improvizuotos paskaitos. 

— Dažnai klausiu savęs - ko aš nematau, - ėmė kalbėti 
Valanderis. - Bet viskas čia atrodo taip aišku. Vienišas 
vyriškis gyvena namuose, kur kiekvienas daiktas turi savo 
vietą. Nėra nė vienos neapmokėtos sąskaitos, tačiau kam- 
barių sienos prisigėrusios slegiančios vienatvės lyg seno 
cigarų kvapo. Vienintelis dalykas, iškrentantis iš įprastinių 
rėmų, būtų tai, kad šis vyriškis guli negyvas ant jūros 
kranto po Jorano Lindgreno valtimi. 

Po sekundės Valanderis pasitaisė: 

- Vienintelis dalykas, kuris prie viso to nesiderina, yra 
tai, kad apšvietimas prie sodo vartelių neveikia. 

- Gal tiesiog lempa perdegė, - nustebusi tarė Ana Brita 
Hioglund. 

- Gal, - sutiko Valanderis, - bet tai iškrenta iš rėmų. 

Kažkas pabeldė į duris. Valanderis jas pravėrė. Lietuje 
stovėjo Hansonas, o jo veidu žliaugė vanduo. 

— Nei Nybergas, nei gydytojas neturi čia daugiau ką 
veikti, jei neapversime jiems valties, - tarė jis. 

- Tada apverskit, - leido Valanderis. - Aš irgi tuoj 
ateisiu. 

Hansonas išnyko liūtyje. 

- Reikia surasti jo šeimą, - toliau kalbėjo Valanderis. - 
Jis, ko gero, turi adresų knygą. 

- Į akis krenta dar viena keistenybė, - tarė Ana Brita 
Hioglund. - Visur pilna prisiminimų ir suvenyrų iš dau- 
gybės įvairiausių kelionių ir begalės svarbių susitikimų, 
bet nė su žiburiu nerasi nė vienos šeimos fotografijos. 

Valanderis apsidairė po svetainę ir įsitikino, kad ji teisi. 
Jį nervino, kad pats to nepastebėjo. 

— Gal Veterštedtas nenorėjo, kad nuotraukos primin- 
tų jo senyvą amžių, - pats tuo netikėdamas paaiškino 
Valanderis. 

— Moteris niekada taip negyventų, be šeimos nuotrau- 
kų, - tarė ji. - Tikriausiai dėl to aš iš karto ir pamačiau. 

Ant staliuko prie sofos jie išvydo telefoną. 

- Jo darbo kambaryje mačiau dar vieną telefono apara- 
tą, - tarė Valanderis. - Tu pažiūrėk ten, o aš paieškosiu čia. 

Valanderis pritūpė prie staliuko. Šalia telefono gulėjo 
televizoriaus nuotolinio valdymo pultelis. Jis galėjo kalbė- 
ti telefonu ir kartu žiūrėti televizorių, dingtelėjo Valande- 
riui. Kaip ir aš. Gyvename pasaulyje, kuriame žmonės ne- 
ištveria, jei tuo pat metu negali kalbėti telefonu ir valdyti 
televizoriaus. Valanderis pervertė keletą telefonų knygų, 

bet nerado jose nė vieno asmeninio įrašo. Už staliuko 
stovėjo komoda, Valanderis atsargiai ištraukė du stalčius. 
Viename rado pašto ženklų albumą, kitame - klijų tūbeles 
ir dėželę su servetėlių laikikliais. Tik jam nutarus eiti į 
darbo kambarį, suskambo telefonas. Valanderis krūpte- 
lėjo. Tarpduryje išdygo Ana Brita Hioglund. Valanderis 
atsargiai prisėdo ant sofos kampo, pakėlė ragelį ir išgirdo 
moters balsą. 

- Alio, Gustafai? Kodėl neskambini? 

— Kas čia kalba? - paklausė Valanderis. 

Moters balsas iškart sugriežtėjo. 

- Čia skambina Gustafo Veterštedto motina, - paaiš- 
kino ji. - O su kuo aš kalbu? 

— Mano vardas Kurtas Valanderis. Aš dirbu Istado 
policijoje. 

Moteris garsiai šnopavo. Valanderis sumetė, kad būda- 
ma Veterštedto motina ji turėjo būti garbaus amžiaus. Jis 
iškreipė veidą ir pažiūrėjo į Aną Britą Hioglund, stovinčią 
tarpduryje. 

- Ar kas nutiko? - paklausė moteris ragelyje. 

Valanderis nežinojo, ką daryti. Suprato, kad pagal visas 
rašytas ir nerašytas taisykles būtų neetiška pranešti apie 
mirtį telefonu, bet, iš kitos pusės, jis juk jau prisistatė ir 
prisipažino, kad yra iš policijos. 

- Alio, ar girdite mane? - ištarė moters balsas. 

Valanderis nieko neatsakė, tik bejėgiškai spoksojo į 
Aną Britą Hioglund. Staiga jis pasielgė visiškai neatsa- 
kingai - išjungė telefoną ir padėjo ragelį. 

- Kas skambino? - paklausė Ana Brita Hioglund. 

Valanderis tylėdamas papurtė galvą. 

Paskui pakėlė ragelį ir surinko policijos departamento 
numerį Kungsholmo saloje, Stokholme. 

Vakare, tuoj po devynių, vėl suskambo Gustafo Veteršted- 
to telefonas. Kiek ankstėliau Valanderis paprašė kolegų iš 
Stokholmo, kad šię praneštų Veterštedto motinai apie sū- 
naus mirtį. Dabar balsas telefono ragelyje prisistatė esan- 
tis kriminalinės paieškos inspektorius Hansas Vikanderis. 
Jis skambinantis iš policijos skyriaus Estermalmėje. 

- Jau pranešėme apie sūnaus mirtį, - tarė jis. - Kadangi 
Veterštedto motina garbaus amžiaus moteris, dėl visa ko 
pasikviečiau pastorių, bet ji, nepaisant jos devyniasdešimt 
ketverių metų, tą žinią priėmė palyginti ramiai. 

- Gal kaip tik dėl savo senyvo amžiaus, - pasakė Va- 
landeris. 

— Dabar ieškome Veterštedto vaikų, - tęsė Hansas Vi- 
kanderis. - Sūnus dirba Niujorke Jungtinių Tautų Orga- 
nizacijoje, o dukra, kuri yra jaunesnė, gyvena Upsaloje. 
Tikiuosi šį vakarą su jais susisiekti. 

- O kaip su žmona, su kuria yra išsiskyręs? - pasido- 
mėjo Valanderis. 

— Su kuria? - klausimu atsakė Hansas Vikanderis. - Jis 
buvo vedęs tris kartus. 

- Reikia pranešti visoms trims, - tarė Valanderis. - 
Vėliau mes patys su jomis pasikalbėsime. 

- Dar vienas dalykas, kuris gali būti įdomus, - tarė 
Hansas Vikanderis. - Motina pasakojo, kad sūnus jai 
skambindavo kasdien lygiai devintą vakare. 

Valanderis pažvelgė į laikrodį. Buvo trys minutės po 
devynių. Jis iškart suprato, kokia svarbi ši informacija. 

- Vakar jis nepaskambino, - toliau pasakojo Vikande- 
ris. - Ji palaukė iki pusės dešimtos ir susuko pati. Niekas 

neatsiliepė, nors ji ilgai ir kantriai laukė - suskaičiavo 
mažiausiai penkiolika signalų. 

- O užvakar? 

- Veterštedto motina tiksliai neprisiminė. Šiaip ar taip, 
jai jau devyniasdešimt ketveri. Ji paminėjo, kad jos trum- 
palaikė atmintis gana prasta. 

— Ką dar sakė? 

- Nežinojau, ko jos klausti. 

— Tada teks dar sykį pakalbinti, - tarė Valanderis. - 
Kadangi jus jau pažįsta, būtų gerai, jei dar kartą ten nu- 
vyktumėte. 

- Antrą liepos savaitę išeinu atostogų, - tarė Hansas 
Vikanderis. - Iki tol - mielai. 

Valanderis baigė pokalbį. Tuo tarpu į koridorių įžen- 
gė Ana Brita Hioglund, prieš tai ištuštinusi Veterštedto 
pašto dėžutę. 

— Vakarykščiai ir šiandienos laikraščiai, - tarė ji. - 
Telefono paslaugų sąskaita ir nė vieno laiško. Gal jis po 
valtimi pragulėjo ne vieną, o daug dienų? 

Valanderis pakilo nuo sofos. 

— Dar kartą pereik visą namą, - tarė jis. - Pažiūrėk, ar 
niekas nepavogta, o aš einu prie Veterštedto. 

Lietus nepaliaujamai pliaupė. Beskubant sodeliu, Va- 
landeriui dingtelėjo, kad šiandien ruošėsi aplankyti tėvą. 
Susinervinęs jis grįžo atgal. 

- Noriu kai ko paprašyti, - kreipėsi Valanderis į Aną 
Britą Hioglund. - Paskambink mano tėvui ir pasakyk, kad 
esu labai užimtas dėl naujo skubaus tyrimo. Jei paklaus, 
kas esi, pasakyk, kad nauja policijos vadovė. 

Ana Brita Hioglund šypsodama linktelėjo. Valanderis 
davė jai tėvo numerį ir išėjo į lietų. 

Ryški prožektorių šviesa krito ant aptvertos teritori- 
jos, viskas atrodė nerealu. Apimtas nemalonaus jausmo 
Valanderis palindo po uždanga, saugančia nuo lietaus. 
Negyvo Veterštedto kūnas gulėjo ant nugaros, o gydyto- 
jas pasišviesdamas tyrinėjo jo gerklę. Pamatęs Valanderį, 
gydytojas nutraukė savo darbą. 

— Kaip jaučiatės? - paklausė jis. 

Tik dabar Valanderis atpažino gydytoją. Prieš porą 
metų vidury nakties tas pats gydytojas paguldė jį į ligo- 
ninę, nes Valanderis įtarė, kad artėja širdies smūgis. 

- Ačiū, jei ne ši žmogžudystė, visai gerai, - atsakė Va- 
landeris. - Šiaip ar taip, gyvenu be priepuolių. 

- Ar paklausėt mano patarimų? - pasidomėjo gydy- 
tojas. 

- Žinoma, ne, - sumurmėjo Valanderis, akis nudūręs 
į lavoną. 

Net miręs šis priminė aną Veterštedtą iš televizoriaus 
ekrano. Nors veidas ir buvo nutekėjęs kraujo krešuliais, 
valdinga ir nepritarianti išraiška išliko. Valanderis pasi- 
lenkė ties žaizda kaktoje. Ji žiojėjo nuo kaktos iki viršu- 
galvio, kur trūko odos gabalo su plaukais. 

— Nuo ko jis mirė? - paklausė Valanderis. 

— Nuo smarkaus smūgio į nugarkaulį, - atsakė gydyto- 
jas. - Mirė iškart, kai po mentėmis buvo perkirstas stubu- 
ras. Taigi ant Žemės Veterštedtas nukrito jau negyvas. 

- Ar manote, kad šitai įvyko lauke? 

— Aš linkęs taip galvoti. Tas, kuris kirto per stuburą, 
stovėjo už nugaros. Esu tikras, kad smūgis buvo toks galin- 
gas, jog Veterštedtas virto į priekį, mat jo burnoje ir akyse 
radom smėlio. Greičiausiai viskas įvyko kažkur netoliese. 

— Tada turėtume aptikti ir kraujo pėdsakų, - tarė Va- 
landeris. 

- Lietui lyjant, sunkoka, - tarė gydytojas. - Bet gal 
jums pasiseks ką rasti nukapsčius šlapią smėlį. 

Valanderis mostelėjo link sužalotos Veterštedto gal- 
vos. 

- Ką apie tai manote? - paklausė jis. 

Gydytojas gūžtelėjo pečiais. 

- Pjūvis kaktoje aštriu peiliu, - tarė jis. - Arba skus- 
tuvo geležte. Regis, kad oda su plaukais buvo nuplėšti. Ar 
tai nutiko prieš smūgį, ar po jo, dabar negaliu pasakyti. 
Atsakyti galės patologas iš Malmės. 

- Malmstriom labai užimta, - tarė Valanderis. 

— Kas? 

- Vakar nusiuntėme į Malmę jaunos mergaitės, kuri su- 
sidegino, palaikus, bendravome su patologe vardu Malms- 
triom. O dabar teks kreiptis dėl nuskalpuoto vyro. 

— Malmėje juk dirba ne vienas patologas ir ne du, o 
Malmstriom aš asmeniškai nepažįstu. 

Valanderis pritūpė prie lavono. 

— Ar įsivaizduojate, kaip viskas galėjo vykti? 

- Tas, kuris kirto per nugarą, žinojo, ką daro, - tarė 
gydytojas. - Net budelis geriau nemokėtų. Bet skalpas! 
Spėju, kad čia pamišėlio darbas. 

- Arba indėno... - mąsliai sušnabždėjo Valanderis. 

Keldamasis pajuto, kaip nutvilkė kelius. Tie laikai, kai 
be skausmo kiek panorėjęs galėjo tūpinėti, - praeitis. 

- Čia mano darbas eina į pabaigą, - tarė gydytojas. - Pa- 
skambinau į Malmę, kad greit pristatysim naują lavoną. 

Valanderis nieko neatsakė. Jo dėmesį prikaustė Veterš- 
tedto drabužiai, nes betyrinėjant akys užkliuvo už kelnių 
prarėžo, kuris buvo praviras. 

— Ar lietėte Veterštedto drabužius? - paklausė Valan- 
deris. 

- Tik kirčio vietoje ties mentėmis, - atsakė gydytojas. 

Valanderis linktelėjo. Jį vėl ėmė pykinti. 

— Turiu tokį prašymą. Ar negalėtumėte įkišti rankos 
į Veterštedto tarpukojį ir patikrinti, ar viskas yra, kas tu- 
rėtų būti. 

Nustebęs gydytojas pakėlė akis į Valanderį. 

- Jei kas nurauna nuo viršugalvio pusę odos, tai gal jis 
gali nuplėšti ir kitką, - paaiškino jam Valanderis. 

Gydytojas linktelėjo ir apsimovė gumines pirštines. 
Paskui įkišęs ranką į prarėžą atsargiai pagraibaliojo. 

- Tai, kas ten turėtų būti, tebėra, - atsakė jis, ištraukęs 
ranką. 

Valanderis linktelėjo. 

Paskui Veterštedto kūnas buvo išneštas. Valanderis 
atsigręžė į Nybergą, kuris klūpojo prie atverstos valties. 

- Kaip sekasi dirbti? - paklausė Valanderis. 

- Nekaip, - atsakė Nybergas. - Lietus nuplauna visus 
pėdsakus. 

— Rytoj jums teks čia pakasinėti, - tarė Valanderis ir 
papasakojo, ką jam buvo sakęs gydytojas. 

Nybergas linktelėjo. 

- Jei kur yra kraujo, tai jį rasime. Kur geriausia pradėti 
ieškoti? 

— Aplink valtį, - atsakė Valanderis, - o paskui pakasi- 
nėkit nuo sodo vartelių iki jūros. 

Nybergas dūrė pirštu į pravirą lagaminą, kurio viduje 
buvo matyti plastikiniai maišeliai. 

- Kišenėse radau tik degtukų dėžutę, o raktus turi tu, - 
tarė jis. - Ir dabar matyti, kad jo drabužiai geros kokybės 
ir brangūs, jei nekreipsim dėmesio į klumpes. 

- Name, regis, niekieno nesilankyta, bet būtų labai 
gerai, jei dar šį vakarą galėtum ten žvilgtelėti. 

— Negaliu tuo pačiu metu dirbti dviejose vietose, - 
suirzęs atrėžė Nybergas. - Jei norim ką nors rasti lauke, 
reikia paskubėti, kol lietus nenuplovė visų pėdsakų. 

Prieš grįždamas į Veterštedto namą, Valanderis pa- 
stebėjo lauke tebestypsantį Joraną Lindgreną. Valanderis 
priėjo ir pamatė, kad jis dreba nuo šalčio. 

- Galite važiuoti namo, - tarė Valanderis. 

- Ar galiu paskambinti tėvui ir papasakoti, kas nuti- 
ko? - paklausė Joranas Lindgrenas. 

- Taip, dabar galima, - atsakė Valanderis. 

- Arjau žinote, kaip viskas įvyko? - pasidomėjo Lind- 
grenas. 

- Dar ne. 

Už aptvertos teritorijos tebestovėjo keletas smalsuo- 
lių ir sekė policijos darbą. Keli senyvo amžiaus žmonės, 
jaunas vyriškis su šunimi ir berniukas ant mopedo. Valan- 
deris su siaubu galvojo apie tai, kas jo laukia. Buvusiam 
teisingumo ministrui perkirstas nugarkaulis ir nuplėštas 
skalpas - tokia naujiena laikraščiams, radijui ir televizijai 
lyg iš dangaus nukritusi dovana. Tik dėl vieno dalyko 
gerai - tai išgelbės merginą, susideginusią Salomonsono 
rapsų lauke, nuo perdėto žurnalistų dėmesio ir straipsnių 
pirmuosiuose laikraščių puslapiuose. 

Jis panoro nusišlapinti. Nuėjęs prie vandens, prasisags- 
tė kelnes. Galbūt viskas labai paprasta, šmėstelėjo mintis. 
Gustafo Veterštedto kelnės buvo prasegtos, nes jį užpuolė 
besišlapinantį. 

Valanderis vėl pasuko namo link, bet staiga stabtelėjo. 
Prisiminė, kad kažką pamiršo, ir sugrįžo prie Nybergo. 

- Ar Žinai, kur Svedbergas? - paklausė jis. 

— Kiek Žinau, jis ieško plastikinių ritinių ir plačių uždan- 
galų. Reikia kuo greičiau pridengti smėlį, kitaip viską nulis. 

- Tegul ateina pasikalbėti, kai grįš, - paprašė Valande- 
ris. - O kur dėjosi Martinsonas su Hansonu? 

— Martinsonas, regis, nuėjo užkąsti, - atsakė surūgęs 
Nybergas. - Bet ar dabar, velniai griebtų, laikas užkan- 
džiauti? 

- Pasiųsiu ką nors, kad ir tau atneštų užkrimsti, - tarė 
Valanderis. - O kur dingęs Hansonas? 

- Jis norėjo informuoti prokurorą. O maisto man da- 
bar prašom nenešti! 

Valanderis nužingsniavo prie namo. Pakabino per- 
mirkusią striukę, nusiavė botus ir pajuto, kad jį kamuo- 
ja alkis. Ana Brita Hioglund sėdėjo Veterštedto darbo 
kambaryje ir tikrino daiktus ant stalo. Valanderis nuėjo 
į virtuvę ir, uždegęs šviesą, prisiminė, kaip Salomonsono 
virtuvėje gėrė kavą. Dabar Salomonsono nebėra tarp 
gyvųjų. Palyginti su senojo ūkininko virtuve, ši virtuvė 
buvo kitas pasaulis - ant sienų kabojo tviskančios va- 
rinės keptuvės, o virtuvės vidury puikavosi kepsninė 
su dūmtraukio gaubtu. Valanderis pravėrė šaldytuvą ir 
išsitraukė alaus su sūriu. Dailioje spintelėje prie sienos 
susirado duoniukų ir prisėdo už virtuvinio stalo. Valgė 
nieko negalvodamas. Tik spėjus užkrimsti, į koridorių 
įžengė Svedbergas. 

— Nybergas sakė, kad ieškojai manęs. 

— Kaip sekėsi su uždangalais? 

— Dabar viską uždengiame. Martinsonas paskambino 
į hidrometeorologijos tarnybą ir paklausė, kiek laiko žada 
lyti. Jam pasakė, kad pliaups visą naktį. Paskui galime ti- 
kėtis keleto valandų pertraukėlės, kol vėl pratrūks lietus. 
Negana to, dar bus ir vėjuota. 

Aplink Svedbergą ant virtuvės grindų susitelkė bala, 
bet Valanderiui tai nerūpėjo. Jis neprašė Svedbergo 

nusiauti guminių aulinių, nes virtuvė vargiai bus ta vieta, 
kur paslėptas Veterštedto nužudymo raktas. 

Svedbergas prisėdo ir nosine perbraukė per šlapius 
plaukus. 

- Aš lyg silpnai prisimenu, kad esi man pasakojęs, 
jog jaunystėje domėjaisi indėnais, - tarė Valanderis. - Ar 
neklystu? 

Svedbergas nustebęs pažvelgė į Valanderį. 

- Taip, tai tiesa, - tarė jis. - Jaunystėje daug skaičiau 
apie indėnus ir niekad neidavau į filmus apie juos, nes 
ten viskas būdavo iškraipyta. Net susirašinėjau su indė- 
nų kultūros žinovu vardu Uncas. Kartą, kai manęs šiame 
pasaulyje dar nebuvo, jis laimėjo televizijos viktorinoje. 
Aš daug ko iš jo išmokau. 

- Turbūt stebiesi, kodėl tave kamantinėju, - tęsė Va- 
landeris. 

- Tiesą sakant, nesistebiu, - atsakė Svedbergas. - Juk 
Veterštedtą kažkas skalpavo. 

Valanderis įdėmiai pažvelgė į jį. 

- Tu irgi taip manai? 

- Jei skalpavimą laikysime menu, tai šis darbas buvo 
arti tobulybės. Vienas rėžis aštriu peiliu per kaktą, o kiti 
prie smilkinių, kad būtų patogu nuplėšti odą su plau- 
kais. 

- Veterštedtas mirė nuo kirčio per nugarkaulį, - tęsė 
Valanderis, - tiesiai po mentėmis. 

Svedbergas gūžtelėjo pečiais. 

- Indėnų kariai paprastai kirsdavo per galvą, - paaiš- 
kino jis. - Kirsti per nugarkaulį kur kas sudėtingiau, nes 
tada turi laikyti kirvį pakreipęs. O dar sunkiau pataikyti 
į judantį žmogų. 

- O į stovintį? 

- Tai nelabai indėniška, - tarė Svedbergas. - Ir išvis 
nelabai indėniška žudyti žmogų iš nugaros. Ar išvis žu- 
dyti. 

Valanderis pasirėmė kaktą ranka. 

- Kodėl taip smulkiai domiesi? - paklausė Svedber- 
gas. - Juk Veterštedtą nužudė tikrai ne indėnas. 

- O kas skalpavo? 

- Tikriausiai koks pamišėlis, - atsakė Svedbergas. - 
Žmogus, kuris taip elgiasi, nėra sveikas. Turim žiūrėti, 
kad kuo greičiau jį sučiuptumėm. 

- Žinau, - atsakė Valanderis. | 

Svedbergas pakilo ir išnyko tarpduryje. Valanderis 
susirado skudurą ir išvalė virtuvės grindis, paskui už- 
lipo į viršų pas Aną Britą Hioglund. Buvo beveik pusė 
vienuolikos. 

- Tavo tėvas per daug neapsidžiaugė, - tarė ji. - Bet 
man atrodo, kad labiausiai jis užpyko dėl to, jog nepa- 
skambinai jam anksčiau. 

- Jis turi už ką pykti, - atsakė Valanderis. - Ar ką nors 
radai? 

- Stebėtinai mažai, - atsakė ji. - Atrodo, niekas nepa- 
vogta. Neišlaužta nė viena spinta. Man atrodo, jo milži- 
nišką namą prižiūrėjo namų tvarkytoja. 

- Kodėl tau taip atrodo? 

- Dėl dviejų priežasčių. Visų pirma yra didelis skir- 
tumas, kai tvarko vyras ir kai moteris. Neklausk kodėl, 
bet taip yra. 

- O visų antra? 

- Be to, radau kalendorių, kur parašyta - „namų dar- 
kytoja“, o šalia pažymėtos valandos. Toks įrašas pasikar- 
tojo dukart per mėnesį. 

- Negi jis iš tiesų parašė „namų darkytoja '? 

- Taip, pavadino ironiškai. 

— Ar pažymėta, kada ji lankėsi paskutinį kartą? 

— Praeitą ketvirtadienį. 

— Dabar suprantu, kodėl viskas čia taip tvarkinga ir 
švaru. 

Valanderis nugrimzdo į lankytojo krėslą kitoje stalo 
pusėje. 

— O tu ar radai ką apačioje? - pasidomėjo ji. 

— Smūgis kirviu per nugarkaulį. Mirtis tą pačią aki- 
mirką. Žudikas nuplėšia jam skalpą ir dingsta. 

- Prisimeni, iš pradžių sakei, kad turėtų būti mažiau- 
siai du žudikai. 

- Taip, sakiau, - pritarė Valanderis. - Bet taip nebema- 
nau. Kodėl užmušamas senyvas vyriškis, paskutiniuosius 
dvidešimt metų pragyvenęs vienatvėje? Kodėl kažkas pa- 
siima jo skalpą? 

Jie sėdėjo tylėdami. Valanderis galvojo apie liepsnų 
apimtą mergaitę. Apie vyrą nuplėštais plaukais. Ir apie ne- 
sibaigiantį lietų. Jis stengėsi savo nesmagias mintis išblaš- 
kyti gražesniais prisiminimais, kaip kartą su Baiba buvo 
pasislėpęs kopų užuovėjoje Skagene, bet jo vaizduotėje 
ir toliau bėgo mergaitė besiplaikstančiais liepsnojančiais 
plaukais. O Veterštedtas, paguldytas ant neštuvų, keliavo 
į Malmę. 

Valanderis nuvijo neramias mintis ir pažvelgė į Aną 
Britą Hioglund. 

- Apibendrink, ką žinom, - paprašė jis. - Ką apie viską 
galvoji? Kas atsitiko? Nupasakok viską savais žodžiais 
taip, kaip yra. 

- Jis išėjo, - pradėjo ji. - Norėjo pasivaikščioti pakran- 
te. Gal susitikti su kuo. O gal paprasčiausiai pramankštinti 
kaulus. Bet jis neketino ilgai užsibūti prie jūros. 

— Kodėl? 

— Klumpės. Jos senos ir apiplyšusios. Nepatogios. Bet 
puikiai tinka trumpam pasivaikščiojimui. 

- Toliau? 

- Viskas įvyko vakare. Ar gydytojas minėjo laiką? 

- Dar tiksliai nežino. Tęsk toliau. Kodėl vakare? 

- Dieną per didelė rizika, kad kas pamatys. Šiuo metų 
laiku pajūryje dieną pilna žmonių. 

— Toliau? 

- Nužudymo motyvas kol kas neaiškus, bet galima 
spėti, kad žudikas veikė pagal planą. 

— Kodėl? , 

— Skyrė laiko, kad paslėptų lavoną. 

— Kodėl taip padarė? 

- Kad kūnas nebūtų greitai surastas, kad laimėtų laiko 
ir suspėtų pasišalinti. 

— To niekas nematė, tai kodėl taip užtikrintai sakai 
„jis“, o ne „ji'? 

— Moteris vargu ar perkirstų kitam nugarkaulį. Nevil- 
ties pagauta moteris gal ir sugebėtų paleisti kirvį į savo 
vyro galvą, bet ji tikrai neplėštų nuo jo galvos skalpo. 
Žudikas yra vyras. 

— Ką žinome apie žudiką? 

— Nieko. Jei tik tu nežinai ko nors, ko aš dar nežinau. 

Valanderis papurtė galvą. 

- Tu paminėjai viską, ką šiuo metu žinome, - tarė 
jis. - Manau, pats laikas namą perduoti Nybergui ir jo 
Žmonėms. 

- Ši byla sukels didelę audrą, - tarė Ana Brita Hio- 
glund. 

- Tu teisi, - pritarė Valanderis. - Rytoj viskas prasidės. 
Gali tik guostis, kad greit išeisi atostogų. 

— Hansonas jau klausė, ar negaliu jų atidėti, - atsakė 
ji. - Aš sutikau. 

— Dabar važiuok namo, - tarė Valanderis. - Kitiems 
pasakysiu, kad renkamės rytoj septintą ryto. Tada nutar- 
sime tolesnius tyrimo žingsnius. 

Likęs vienas, Valanderis dar kartą peržiūrėjo visą 
namą. Jis suprato, kad reikia kuo greičiau išsiaiškinti, kas 
per žmogus buvo Veterštedtas. Jie žino tik vieną jo įpro- 
tį - kiekvieną vakarą jis tam tikru laiku skambindavo 
savo motinai. O kiti įpročiai? Valanderis nuėjo į virtuvę ir 
susirado popieriaus lapą. Paskui pasižymėjo svarbiausius 
dalykus popieriuje. Po poros minučių į namą įžengė Ny- 
bergas. Jis nusivilko varvančius nuo lietaus drabužius. 

- Ko mums ieškoti? - paklausė jis. 

— Nusikaltimo vietos, - atsakė Valanderis, - kurios 
dar neradome. Noriu bent jau įsitikinti, kad tai neįvyko 
šiuose namuose. Taigi, kaip įprastai, tiesiog peržiūrėk visą 
namą. 

Nybergas linktelėjo ir pranyko virtuvėje. Po minutėlės 
Valanderis išgirdo, kaip jis rėkia ant savo darbuotojo. Va- 
landeris nusprendė važiuoti namo, kad numigtų bent porą 
valandų, bet paskui apsigalvojo ir dar kartą perėjo namą. 
Pradėjo nuo rūsio. Po valandos jis buvo antrame aukšte. 
Įėjo į erdvų Veterštedto miegamąjį ir pravėrė drabuži- 
nę. Paskui, praskleidęs sukabintus kostiumus, apžiūrėjo 
spintos dugną. Iš apačios aidėjo irzlus Nybergo balsas. 
Valanderis jau norėjo užverti drabužinės duris, bet viena- 
me spintos kampe išvydo mažą krepšį. Pasilenkęs pakėlė 
jį ir atsisėdo ant lovos krašto. Krepšio viduje pamatė fo- 
toaparatą. Valanderis spėjo, kad tai ne pats brangiausias 
modelis, panašų fotoaparatą prieš metus nusipirko Linda. 
Aparato viduje buvo įdėta fotojuosta. Iš trisdešimt šešių 

kadrų septyni buvo išfotografuoti. Jis įkišo fotoaparatą į 
krepšį ir nulipo žemyn pas Nybergą. 

- Šiame krepšyje yra fotoaparatas, - tarė jis. - Norė- 
čiau, kad kuo greičiau išryškintum nuotraukas. 

Apie pusiaunaktį Valanderis išėjo iš Veterštedto namų. 
Vis dar pylė lietus. 

Jis nuvažiavo tiesiai į namus. 

Grįžęs namo, prisėdo virtuvėje ir spėliojo, ką ras nuo- 
traukose. 

Lietaus lašai tiško į langą. 

Staiga pajuto baimę. 

Kažkas įvyko. Jis nujautė, kad tai tik pradžia. 

Ketvirtadienio rytą, birželio dvidešimt trečiąją, Istado 
policijos būstinėje Joninių nuotaikos nesijautė nė trupu- 
tėlio. Valanderį pusę trečios ryto iš miegų prikėlė dien- 
raščio „Dienos naujienos“? žurnalistas, kuris apie Gustafo 
Veterštedto mirtį sužinojo iš Estermalmės policijos. Kai 
Valanderis pagaliau užsnūdo, paskambino iš „Ekspreso“*. 
Hansoną irgi prižadino naktį. Taigi septintą valandą ryto 
pokalbių kambaryje visi atrodė išblyškę ir pervargę. Atvy- 
ko ir Nybergas, nors jis iki penkių ryto darbavosi Veterš- 
tedto namuose. Koridoriuje Valanderį pasigavo Hansonas 
ir pasivedėjęs į šoną paprašė pavadovauti susirinkimui. 
- Įtariu, Bjorkas nujautė, kaip čia viskas susijauks, — 
tarė Hansonas. - Todėl, matyt, laiku ir išėjo iš darbo. 


3 Stambus Švedijos dienraštis. 
* Bulvarinis Švedijos dienraštis. 

- Jis neišėjo, - paprieštaravo Valanderis. - Jį paskyrė 
į aukštesnes pareigas. Be to, jis tikrai nebuvo aiškiaregys 
ir nesuko galvos dėl ateities, nes jam užteko ir kasdienių 
rūpesčių. 

Valanderis iš anksto nujautė, kad atsakomybė ir orga- 
nizacinis darbas ieškant Veterštedto žudiko atiteks jam. 
Bėda ta, kad vasarą labai trūksta darbuotojų. Jis su dėkin- 
gumu prisiminė Aną Britą Hioglund, kuri sutiko atidėti 
savo atostogas. Bet kas bus su jo paties? Juk po dviejų 
savaičių pažadėjo Baibai keliauti į Skageną. 

Valanderis atsisėdo prie stalo ir peržvelgė išsekusius 
kolegų veidus. Vis dar lijo, nors dangus pamažu šviesėjo. 
Priešais ant stalo pūpsojo krūva prirašytų lapelių, kuriuos 
atsinešė iš budinčiojo. Jis pastūmė popierius į šalį ir ėmė 
barškinti į stalą pieštuku. 

- Ką gi, pradėkime, - tarė Valanderis. - Blogiausia, 
kas gali nutikti, įvyko. Turim tirti žmogžudystę per patį 
atostogų įkarštį. Reikės bandyti suvienyti savo jėgas. Be to, 
prieš akis ilgasis Joninių savaitgalis. Žinoma, tvarkos pa- 
laikymo patruliams teks didžiausias krūvis, bet paprastai 
netrūksta rūpesčių ir kriminaliniam skyriui. Taigi mūsų 
žmogžudystės tyrimą norėjau pradėti šiomis įvadinėmis 
mintimis. 

Visi tylėjo. Valanderis atsigręžė į Nybergą ir paklausė, 
kaip sekasi su techniniu tyrimu. 

— Kad bent porą valandų nustotų pliaupę, - pasiguo- 
dė Nybergas. - Jei norime aptikti nusikaltimo vietą, rei- 
kia atsargiai pravalyti viršutinįjį smėlio sluoksnį, bet tai 
neįmanoma, nes drėgnas smėlis iškart sukimba į mažus 
luitelius. 

- Ką tik skambinau į Stiurupą meteorologui, - ėmė 
pasakoti Martinsonas. - Jų prognozė: Istade nustos lyti 

kažkur po aštuonių, bet bus vėjuota, o popiet sulauksim 
audros su smarkia liūtimi, bet į vakarą dangus vėl turėtų 
išsiblaivyti. 

— Na va, - tarė Valanderis. - O juk nesupyktumėm, 
jei Joninių naktį būtų prastas oras, gal tada būtų mažiau 
darbo. 

- Šįkart mums pagelbės futbolas, - tarė Nybergas. — 
Nemanau, kad žmonės dėl to mažiau girtuokliaus, bet 
bent jau liks namie prilipę prie televizorių ekranų. 

— Okasbus, jei Rusija laimės prieš Švediją? - paklausė 
Valanderis. 

- Jie nelaimės, - užtikrintu balsu atsakė Nybergas. - 
Mes laimėsim! 

Valanderis suprato, kad Kykieisasjs irgi nuoširdžiai do- 
misi futbolu. 

- Ką gi, tikėkimės, kad tavo tiesa, - burbtelėjo Va- 
landeris. 

- Šiaip nieko įdomaus prie valties neradome, - tęsė 
Nybergas. - Peržiūrėjome ir pakrantę, ypač tą atkarpėlę 
tarp Veterštedto sodo ir valties. Visi radiniai, mano galva, 
neįdomūs. Su viena išimtimi. 

Nybergas iš krepšio ištraukė plastikinį maišelį ir pa- 
guldė ant stalo. 

- Policininkas, kuris tvėrė nusikaltimo vietos teritori- 
ją, rado šį purškiklį. Panašius rankinėse nešiojasi moterys, 
kad užpuolus turėtų kuo apsiginti. 

- Ar jie pas mus nėra uždrausti? - raukydamasi pa- 
klausė Ana Brita Hioglund. 

- Taip, uždrausti, - atsakė Nybergas. - Bet jį rado ten, 
kur gulėjo numestas. Smėlyje, šalia aptvėrimų. Pažiūrėsim, 
gal aptiksime pirštų atspaudų. 

Nybergas vėl įkišo plastikinį maišelį į savo krepšį. 

— Kaip manai, ar įmanoma vienam, be jokios pagalbos, 
apversti tą valtį? - pasidomėjo Valanderis. 

- Ne,jei tas žmogus nėra apdovanotas milžino jėga, - 
atsakė Nybergas. 

- Vadinasi, jie buvo dviese, - susimąstęs tarė Valanderis. 

- Žudikas galėjo iškapstyti po valtimi duobę, paslėpti 
Veterštedtą ir vėl užkapstyti, - abejodamas svarstė Ny- 
bergas. 

- Tokia galimybė, žinoma, yra, - tarė Valanderis. - Bet 
ar tai skamba įtikinamai? 

Niekas iš susirinkusiųjų nekomentavo šios minties. 

— Kol kas neradome jokių įrodymų, kad nusikaltimas 
būtų padarytas namo viduje, - tęsė Nybergas. - Neradome 
kraujo pėdsakų nei kitokių ženklų. Galiu pasakyti, kad į 
namą nebuvo įsilaužta. Ar niekas nepavogta - į šį klausi- 
mą negaliu atsakyti, bet bent jau iš šalies atrodo, kad ne. 

- Ar dar kas pasirodė išskirtina ir verta paminėti? — 
paklausė Valanderis. 

— Manau, visas namas yra išskirtinis, - atsakė Nyber- 
gas. - Veterštedtas turėjo maudytis piniguose. 

Valanderis nutarė, kad laikas viską apibendrinti. 

- Svarbiausia, kad gebėtume atsakyti į klausimą, kada 
Veterštedtas buvo nužudytas, - pradėjo jis. - Gydytojas, 
apžiūrėjęs jo kūną, minėjo, kad tai greičiausiai įvyko pa- 
jūryje. Jis rado Veterštedto burnos ertmėje ir akyse smėlio 
grūdelių, bet dar reikia sulaukti ir galutinių teismo me- 
dicinos gydytojų tyrimo rezultatų. Kadangi kol kas ne- 
aptikome jokių nusikaltimo pėdsakų ir negalime nuspėti 
aiškaus nužudymo motyvo, reikia tirti ir galvoti įvairiomis 
kryptimis. Pirmiausia derėtų išsiaiškinti, kas per žmo- 
gus buvo Veterštedtas. Su kuo jis bendravo, kokie buvo 
jo įpročiai ir pomėgiai. Norėčiau sukurti jo charakterį 


101 


nagrinėjantį minčių žemėlapį ir perprasti, kaip jis gyveno. 
Nepamirškime, kad prieš dvidešimt metų jis buvo garse- 
nybė, teisingumo ministras - vienų labai mėgstamas, kitų 
nekenčiamas. Jo karjerą nuolat lydėjo gandai ir įvairūs 
skandalai. Dėl to gali būti įtikėtinas ir keršto motyvas. Jam 
kirto per nugarą ir nuplėšė skalpą. Ar kas nors panašaus 
yra buvę ir anksčiau? Gal galima rasti paralelių su kitomis 
žmogžudystėmis? Tegul Martinsonas pasitelkia visus savo 
kompiuterius. Be to, Veterštedtas turėjo namų tvarkytoją. 
Būtų gerai dar šiandien ją apklausti. 

— O kokiai partijai jis priklausė? - dar vieną klausimą 
uždavė Ana Brita Hioglund. 

Valanderis pritariamai linktelėjo. 

- Taip, apie tai irgi norėjau užsiminti. Turime sužinoti, 
ar išėjęs į pensiją jis irgi dalyvavo politiniame gyvenime. 
Išsiaiškinti, ar palaikė ryšius su senais partijos bendra- 
žygiais. Gal kas iš jo aplinkos žmonių turėjo pagrindą 
siekti jo mirties? 

— Nuo to laiko, kai žiniose oficialiai buvo paskelbta 
apie Veterštedto mirtį, sulaukėme dviejų skambučių su 
prisipažinimais nužudžius, - įsiterpė Svedbergas. - Vie- 
nas vyriškis skambino iš telefono būdelės Malmėje. Buvo 
gerokai įkaušęs, todėl sunkiai sekėsi suprasti jo žodžius. 
Paprašėme kolegų iš Malmės pagalbos. Jie užsiims juo. 
Kitas vyriškis skambino iš Esterokės kalėjimo, paskutinį 
kartą buvęs laisvėje atostogų vasario mėnesį. Taigi matyti, 
kad Veterštedto vardą paminėjus net ir šiandien užverda 
emocijos. 

- Tie, kurie gan ilgai čia dirba, žino, kad Veterštedto 
reputacija buvo nevienareikšmė ir tarp policininkų, - 
įsiterpė Valanderis. - Jam sėdint teisingumo ministro 
kėdėje, įvyko daug dalykų, kurių padarinius jaučiame 

iki šiol. Reikia pripažinti, kad jis mažiausiai iš visų tei- 
singumo ministrų rūpinosi mūsų reikalais ir gynė mūsų 
interesus. 

Paskui visi susirinkusieji pasidalijo darbo užduotis ir 
susitarė vėl susitikti ketvirtą valandą. Valanderis nuspren- 
dė su Veterštedto namų tvarkytoja pasišnekėti pats. 

- Dar reikėtų aptarti du dalykus, - tarė Valanderis. - 
Visų pirma mus tikrai apspis visokio plauko fotografai 
ir žurnalistai. Toks atvejis kaip šis - tikras saldainiukas 
žiniasklaidai. Mus mėtyte apmėtys tokiomis antraštėmis 
kaip „Skalpuotojas“ ar „Žūtis be skalpo“. Taigi geriausia 
būtų užbėgti tam už akių ir dar šiandien sušaukti spaudos 
konferenciją. Atvirai kalbant, pats joje dalyvauti nepa- 
geidaučiau. 

- Niekur nedingsi, - tarė Svedbergas, - teks prisiimti 
šią atsakomybę. Nors ir neturi nė menkiausio noro, esi 
šiam darbui iš visų tinkamiausias. 

— Tada bent nenorėčiau kalbėti pats vienas, - tarė Va- 
landeris. - Norėčiau, kad su manimi būtų Hansonas. Ir 
Ana Brita. Sakykim, pirmą valandą, gerai? 

Kolegos jau ruošėsi išsiskirstyti, bet Valanderis visus 
minutėlę sulaikė. 

- Beje, nepamirškime, kad ir toliau turime stengtis 
nustatyti rapsų lauke susideginusios merginos tapaty- 
bę, - priminė jis. 

- Negi manai, kad tarp šių dviejų atvejų yra koks ry- 
šys? - nustebęs paklausė Hansonas. 

- Aišku, ne, - atsakė Valanderis. - Tiesiog norėjau pri- 
minti, kad turime paraleliai tirti dviem frontais - bandyti 
nustatyti merginos tapatybę ir rūpintis Veterštedto byla. 

- Iki šiol paieškos įvairiose duomenų bazėse nedavė 
jokių rezultatų, - atsakė Martinsonas. - Vis dar nežinau, 

ką reiškia ta raidžių kombinacija, bet pažadu, kad tęsiu 
paieškas. 

— Man labai keista, kas nors juk turėtų jos pasigesti, - 
svarstė Valanderis. - Ji juk jauna mergaitė. 

— Nepamirškime, kad dabar vasara, - įsiterpė Svedber- 
gas. - Daug kas iš jaunimo keliauja. Gali praeiti ne viena 
ir ne dvi savaitės, kol žmogaus pasiges. 

- Tu teisus, - sutiko Valanderis. - Mums reikia ir kan- 
trybės. 

Be penkiolikos aštuonios pagaliau visi išsiskirstė, nes 
visų laukė marios darbų. Grįžęs į kambarį, Valanderis grei- 
tai peržiūrėjo visus lapelius su žinutėmis ant stalo. Nieko 
skubaus nebuvo. Jis išėmė iš stalčiaus sąsiuvinį ir pirmojo 
puslapio viršuje užsirašė Gustafo Veterštedto vardą. Paskui 
atsilošė kėdėje ir užmerkė akis. „Ką jo mirtis man nori pa- 
sakyti? Kas perkerta jo nugarkaulį ir nuplėšia skalpą?“ 

Valanderis atsimerkė, pasilenkė virš stalo ir parašė: 

„Šiuo metu nėra pagrindo manyti, kad Veterštedtą nužu- 
dė apiplėšimo sumetimais, nors visiškai atmesti šią galimybę 
kol kas per anksti. Tai veikiausiai ne atsitiktinė žūtis, nebent 
žudikas būtų pamišėlis, bet jis juk planavo savo laiką - kad 
spėtų paslėpti negyvą kūną. Taigi lieka keršto motyvas. Kas 
norėjo matyti jį negyvą, kad jam atkeršytų? 

Valanderis nubloškė į šalį rašiklį ir su augančiu nepa- 
sitenkinimu dar kartą viską perskaitė. 

Dar per anksti, pagalvojo jis. Aš per anksti darau iš- 
vadas. Pirma reikia daugiau sužinoti. 

Jis pakilo ir išėjo iš kambario. Lauke pastebėjo, kad 
nebelyja. Meteorologas iš Stiurupo oro uosto buvo teisus. 
Valanderis tiesiu taikymu nuvažiavo į Veterštedto vilą. 

Dalis pakrantės vis dar buvo atitverta. Nybergas jau 
buvo ten. Savo darbuotojų padedamas jis traukė uždangą, 

saugojusią smėlį nuo lietaus. Šį rytą už aptvėrimo prisirinko 
gyva daugybė smalsių žiūrovų. Valanderis atrakino Veterš- 
tedto laukujes duris ir, nužingsniavęs tiesiai į darbo kam- 
barį, iš naujo jį nuodugniai apieškojo. Jis užtruko maždaug 
pusvalandį, kol suieškojo moters, Veterštedto vadinamos 
„namų darkytoja“, adresą. Ji buvo vardu Sara Bjorklund ir 
gyveno prie Styrbudsgongeno, tuoj už stambaus prekybos 
centro vakarinėje miesto dalyje. Valanderis surinko jos tele- 
fono numerį. Po aštuonių signalų kitame laido gale kažkas 
atsiliepė. Valanderis išgirdo kimų vyriškio balsą. 

- Aš ieškau Saros Bjorklund, - tarė Valanderis. 

- Jos nėra namie, - atsakė vyras. 

- Kur galiu ją rasti? 

— O kas jūs toks būsite? 

- Kurtas Valanderis iš Istado policijos. 

Kitame ragelio gale buvo tylu. 

- Alio, ar girdėjote, ko klausiau? - neslėpdamas ne- 
kantrumo paklausė Valanderis. 

- Ar tai dėl Veterštedto? - paklausė vyras. - Sara Bjor- 
klund yra mano žmona. 

— Man reikia su ja pasikalbėti. 

- Ji Malmėje ir grįš tik po pietų. 

- Kada? Gal galima tiksliau? Kelintą valandą! 

- Penktą tai tikrai bus. 

— Gerai, ateisiu lygiai penktą, - tarė Valanderis ir nu- 
metė ragelį. 

Jis vėl grįžo pas Nybergą. Prie užtvaros grūdosi smal- 
suoliai. 

- Ar ką nors radai? - paklausė Valanderis. 

Nybergas stovėjo su kupinu smėlio kibiru. 

- Nieko, - atsakė jis. - Bet jei jis buvo nužudytas ant 
jūros kranto, tai anksčiau ar vėliau tikrai rasime kraujo. 


105 


Gal ne iš nugaros, bet iš galvos, nes kaktoje juk yra stora 
paviršinė arterija. 

Valanderis linktelėjo. 

— O kur radote purškiklį? - pasidomėjo jis. 

Valanderis parodė į tašką smėlyje už aptvertos teri- 
torijos. 

— Abejoju, ar tai kaip nors susiję su žudiku, - tarė Va- 
landeris. 

— Aš irgi, - pritarė Nybergas. 

Valanderis jau rengėsi grįžti prie automobilio, bet pri- 
siminė, kad norėjo Nybergo dar kai ko paklausti. 

- Prie sodo vartelių nedegė lempa, - tarė jis. - Gal gali 
ir ten užmesti akį? 

— Ko tu nori? - nustebo Nybergas. - Kad ją pakeisčiau? 

— Noriu, kad pažiūrėtum, kodėl ji nedega, - atsakė 
Valanderis. - Ir viskas. 

Jis grįžo į policijos būstinę. Dangus buvo švininis, bet 
nelijo. 

- Nepaliauja skambinėję žurnalistai, - mestelėjo Eba, 
jam einant pro šalį. 

- Pakviesk visus pirmai valandai, - tarė jis. - Ar Žinai, 
kur Ana Brita? 

— Ji ką tik išėjo, bet nesakė kur. 

— O Hansonas? 

- Kiek pamenu, pas Perą Okesoną. Ar nori, kad su- 
rasčiau? 

— Ne, geriau padėk pasirengti spaudos konferencijai. 
Pasirūpink, kad konferencijų salėje pastatytų daugiau kė- 
džių. Nujaučiu, kad sueis daug žmonių. 

Valanderis grįžo į kabinetą ir ėmė ruoštis spaudos 
konferencijai. Maždaug po pusvalandžio į duris pabeldė 
Ana Brita Hioglund. 

- Buvau nuvykusi į Salomonsono ūkį, - tarė ji, - ir 
atskleidžiau benzino paslaptį. Dabar žinau, iš kur mergina 
gavo visus tuos kanistrus. 

- Salomonsonas laikė savo benzino atsargas daržinėje? 

Ji patvirtindama linktelėjo galva. 

- Vieną dalyką jau išsiaiškinome, - tarė Valande- 
ris. - Vadinasi, iki rapsų lauko ji galėjo atkulniuoti ir 
pėsčiomis. Nebūtinai turėjo atvažiuoti automobiliu ar 
dviračiu. 

- Ar gali būti, kad Salomonsonas ją pažinojo? - uždavė 
klausimą Ana Brita Hioglund. 

Prieš atsakydamas Valanderis minutėlę pamąstė. 

- Ne, - tarė jis, - Salomonsonas manęs neapgaudinėjo. 
Jis jos prieš tai niekad nebuvo regėjęs. 

— Ką gi, mergina iš kažkur atkako pėsčiomis. Ji įėjo į 
Salomonsono daržinę ir atrado išrikiuotus benzino ka- 
nistrus. Penkis nusinešė į rapsų lauką. Ir pasidegė. 

— Maždaug taip ir buvo, - tarė Valanderis. - Bet net jei 
pavyks nustatyti, kas ji tokia, niekada nesužinosime visos 
teisybės, kas buvo ir kodėl. 

Jie atsinešė kavos ir pasitarė, ką sakys per spaudos kon- 
ferenciją. Prieš vienuoliktą prie jų prisijungė Hansonas. 

- Šnekėjau su Peru Okesonu, - tarė jis. - Jis nusprendė 
informuoti šalies generalinį prokurorą. 

Valanderis apstulbęs nuo popierių krūvos pakėlė galvą. 

— Kodėl? 

— Visgi Gustafas Veterštedtas buvo svarbus asmuo. 
Prieš dešimt metų nužudomas šalies premjeras, dabar 
randamas užmuštas teisingumo ministras. Aš spėju, Pe- 
ras Okesonas nori pasitarti su generaliniu prokuroru, ar 
bylos tyrimas neturėtų būti perduotas aukštesnėms ins- 
tancijoms. 

- Jei Veterštedtas dar būtų dirbęs teisingumo ministru, 
suprasčiau tokias mintis, bet jis juk buvo senstelėjęs pen- 
sininkas, ėjęs viešas pareigas prieš daugelį metų. 

- Jei nori, pats kalbėk su Okesonu, - burbtelėjo Han- 
sonas. - Aš tik papasakojau, apie ką kalbėjom. 

Pirmą valandą Valanderis, Hansonas ir Ana Brita Hio- 
glund susėdo ant nedidelės pakylos konferencijų salės 
gale. Jie sutarė pasistengti, kad susitikimas su spaudos 
atstovais per ilgai neužsitęstų. Svarbiausia - užbėgti už 
akių nepagrįstiems prasimanymams ir nekurstyti žurna- 
listų fantazijos. Jie nutarė apie Veterštedto mirtį pranešti 
tik būtiniausius dalykus, o į klausimus, kaip Veterštedtas 
buvo nužudytas, atsakinėti nekonkrečiai ir tik bendrais 
bruožais, neminint, kad jam buvo nuplėštas skalpas. 

Salė buvo sausakimša. Kaip Valanderis ir įtarė, stam- 
biausi Švedijos laikraščiai per sekundę apsisprendė, kad 
Gustafo Veterštedto nužudymas - svarbus įvykis šalyje. 
Valanderis apžvelgė susirinkusiuosius ir suskaičiavo tris 
televizijos kameras. 


Paskui, kai viskas pasibaigė, kai paskutinis žurnalistas 
paliko salę, Valanderis suvokė, kad spaudos konferenci- 
ja praėjo neįtikėtinai gerai. Jų atsakymai buvo trumpi 
įr mažažodžiai, visą laiką puikiai sekėsi išsisukinėti nuo 
tiesaus atsakymo nurodant, kad dėl vykstančio tyrimo 
smulkesnių detalių kol kas atskleisti nevalia. Galų gale 
žurnalistai įsisąmonino, kad šįkart nieko daugiau išpešti 
nepavyks, kad nepavyks prasiskverbti pro tą Valanderio 
suręstą nematomą užtvarą, neleidžiančią prisiartinti prie 
jo ir jo kolegų. Žurnalistams išėjus iš salės, Valanderis 
davė interviu vietiniam radijui, o Ana Brita Hioglund 
atsistojo priešais televizijos kamerą. Valanderis žvelgė į 

ją ir džiaugėsi, kad bent kartą pavyko išvengti kameros 
ir išlikti nematomam. 

Konferencijai einant į pabaigą, į salę nepastebėtas 
įslinko Peras Okesonas ir atsirėmė į galinę sieną. Dabar 
jis stoviniavo ir lūkuriavo, kol Valanderis atsilaisvins. 

- Girdėjau, kad ketinai skambinti generaliniam proku- 
rorui, - tarė Valanderis. - Ar jis davė kokių nurodymų? 

- Jis nori, kad jį nuolat informuotume apie tyrimo 
eigą, - atsakė Peras Okesonas, - kaip ir aš noriu, kad in- 
formuotum mane. 

- Pažadu, kiekvieną dieną gausi mano reziumė, o jei 
tyrime įvyks reikšmingų poslinkių, žinoma, iškart pra- 
nešiu atskirai. 

— O šiuo metu, ar nenutiko nieko reikšminga, ką pri- 
valėčiau žinoti? 

- Ne. 


Operatyvinė tyrimo grupė paskubomis susitiko ke- 
tvirtą valandą. Valanderis suprato, kad dabar svarbiausia 
tirti, dirbti savo tiesioginį darbą, o ne susėdus postringau- 
ti. Todėl leido kiekvienam trumpai pasisakyti ir nusiuntė 
visus atgal į savo darbo barą. Antrą susitikimą paskyrė 
kitą dieną, aštuntą valandą ryto, jei nieko opaus iki tol 
nenutiks. 

Prieš penkias Valanderis išėjo iš policijos būstinės ir 
nuvažiavo į Styrbudsgongeną, pas Sarą Bjorklund. Šioje 
miesto dalyje Valanderis beveik nesilankydavo. Pastatęs 
automobilį, jis įžengė pro sodo vartelius. Durys prasivėrė 
dar nepriėjus. Moteris buvo kur kas jaunesnė, nei įsivaiz- 
davo. Valanderis spėjo, kad jai arti trisdešimties. Tai ją 
Gustafas Veterštedtas pavadino namų darkytoja. Valande- 
riui pasidarė įdomu, ar ji žinojo, kaip buvo vadinama. 

- Laba diena, - pasisveikino Valanderis. - Šiandien 
ryte jums skambinau. Ar jūs Sara Bjorklund? 

- Taip, - patvirtino ji linkteldama ir pakvietė Valan- 
derį vidun. 

Svetainėje ant stalo pastatė lėkštę su bandelėmis ir ter- 
mosą kavos. Iš viršaus buvo girdėti, kaip kažkoks vyriškis 
aprėkė vaikus drausmindamas, kad šie netriukšmautų. 
Valanderis prisėdo ant kėdės ir apsidairė. Atrodė, kad 
ant sienos tuoj išvys savo tėvo paveikslą. Čia kabėjo seni 
žvejai, čigonė ir verkiantis vaikas. Trūksta tik tėvo peizažo, 
dingtelėjo jam. Su kurtiniu ar be jo. 

- Jums įpilti kavos? - pasiūlė ji. 

- Taip, dėkui, - atsakė Valanderis. 

Jis išsitraukė iš kišenės užrašų knygelę ir rašiklį. 

— Ar girdėjote, kad nužudė Veterštedtą? - paklausė jis. 

- Taip, tikras siaubas, - atsakė ji. - Kas galėjo šitaip 
žiauriai pasielgti? 

- Mes irgi dėl to sukame galvas, - tarė Valanderis. 

— Nejau jis iš tikrųjų gulėjo ant jūros kranto? Po ta 
bjauria valtimi, kurią galima matyti iš antro aukšto? 

- Taip, - atsakė Valanderis, - bet pakalbėkime apie viską 
iš eilės. Ar tai jūs tvarkėte Gustafo Veterštedto namus? 

- Taip. 

— Kiek laiko pas jį dirbote? 

- Trečius metus. Prieš tai buvau bedarbė. Mūsų namo 
išlaikymas brangiai kainuoja, taigi buvau priversta tvar- 
kyti kitų žmonių namus. Pas jį darbą radau per skelbimą 
laikraštyje. 

- Ar dažnai tvarkydavote? 

— Dukart per mėnesį, kas antrą ketvirtadienį. 

Valanderis viską žymėjosi užrašų knygelėje. 

- Ateidavote tik ketvirtadieniais? 


110 


— Taip, tik ketvirtadieniais. 

- Ar turėjote Veterštedto namo raktus? 

- Ne, jis nieku gyvu nebūtų jų davęs. 

— Kodėl? 

- Kai būdavau jo namuose, jis sekdavo kiekvieną 
mano žingsnį. Tai labai vargindavo, bet jis mokėjo gerus 
pinigus. 

- Ar pas jį niekas nekrisdavo į akis? 

- Ką turite galvoje? 

- Ar ten niekad nesate sutikusi kitų žmonių? 

- Ne. 

— O svečių vakarienei ar jis nesikviesdavo? 

— Nežinau, - atsakė ji, - bent jau man niekad neteko 
nurinkti stalo ar suplauti indų. 

Valanderis, prieš užduodamas kitą klausimą, kiek pa- 
galvojo. 

— Kaip apibūdintumėte jį kaip žmogų? 

Ji atsakė, tiksliau, šaute iššovė, nė sekundės nepadve- 
jojusi. 

- Jis buvo pasipūtėlis. 

- Ką tai reiškia? 

- Jis žiūrėjo į mane iš aukšto, su lengvai juntama pa- 
nieka. Aš jam buvau tik dėmesio neverta valytoja. Nors 
jis anksčiau priklausė tai partijai, kuri neva gynė mūsų 
interesus. Menkaverčių valytojų interesus. 

— Ar žinote, kad savo kalendoriuje jis šaipydamasis 
vadino jus namų darkytoja? 

- Tai manęs nė kiek nestebina. 

- Bet jūs vis vien dirbote pas jį. 

- Jau minėjau, kad uždarbis buvo labai geras. 

- Pabandykite prisiminti paskutinį kartą. Ar buvote 
ten praeitą savaitę? 

— Viskas buvo kaip įprastai. Aš jau apie tai mąsčiau, 
bet jis elgėsi kaip visada. 

— Per visus trejus metus nė karto nieko neįprasto ne- 
nutiko? 

Valanderis iškart pastebėjo, kad ji kiek padvejojo. Jis 
įtempė visą dėmesį. 

- Kartą, prieš metus, - pradėjo ji, iš lėto dėliodama 
žodžius, - lapkričio mėnesį, nežinau, kaip atsitiko, bet 
aš apsirikau ir atėjau ne tą dieną. Vietoj ketvirtadienio 
atvykau penktadienio rytą. Kaip tik tuo metu iš garažo 
išlaviravo didelis juodas automobilis. Užtamsintais lan- 
gais. Aš, kaip paprastai, nuspaudžiau prie vartų mygtuką. 
Kol jis atidarė duris, praėjo daug laiko. Mane išvydęs, jis 
įsiuto ir prieš nosį užtrenkė duris. Maniau, išvarys mane 
iš darbo. Bet kai kitąkart atėjau, jis nieko nesakė. Tarytum 
nieko nebūtų įvykę. 

Valanderis veltui laukė pasakojimo tęsinio. Sara Bjor- 
klund tylėjo. 

— Ir viskas? 

- Taip. 

- Didelis juodas automobilis, kuris išvažiavo iš jo ga- 
ražo? 

— Taip. 

Valanderis suprato, kad daugiau nieko neišpeš. Jis greit 
išgėrė kavą ir pakilo. 

- Jei dar ką prisimintumėte, būčiau dėkingas, jei man 
paskambintumėte, - tarė jis išeidamas. 

Jis grįžo į miestą. 

Didelis juodas automobilis, kuris jį aplankė, galvojo 
Valanderis. Kas sėdėjo jo viduje? Turiu sužinoti. 

Buvo šešios. Pūtė atšiaurus vėjas. 

Vėl ėmė lyti. 

Kai Valanderis grįžo į Veterštedto namą, Nybergas su savo 
komanda jau darbavosi viduje. Jie tonomis nukapstė pa- 
krantės smėlį, bet taip ir nerado nusikaltimo vietos. Kai 
vėl užėjo lietus, Nybergas iškart liepė teritoriją pridengti 
brezentu. Jis priverstas laukti geresnių orų, kad vėl galėtų 
tęsti darbą lauke. Valanderis grįžo jausdamas, kad Saros 
Bjorklund dėka jiems pagaliau pavyko bent kiek pradrėksti 
tobulą Veterštedto paviršių. Pamačiusi didelį juodą auto- 
mobilį, ji išvydo kažką, kas nebuvo skirta jos akims. Kitaip 
Valanderis nebūtų galėjęs paaiškinti Veterštedto įsiūčio 
ir to, kad šis neišmetė jos iš darbo ir niekad daugiau apie 
tai neužsiminė. Staigus pykčio pliūpsnis ir paskui sekusi 
apsimestinė tyla buvo du skirtingi to paties reiškinio požy- 
miai - baimės, kuri rodoma, kai aptinkama slaptavietė. 

Nybergas sėdėjo Veterštedto svetainėje ant kėdės ir 
gėrė iš seno termoso kavą. Valanderis pasikišo laikraštį, 
kad apsaugotų kėdės gobeleną, ir pagalvojo, jog šis ter- 
mosas primena šeštojo dešimtmečio dizainą. 

- Vis dar nesuradome tavosios nusikaltimo vietos, - tarė 
Nybergas. - O dabar nebeišeina toliau ieškoti, nes lyja. 

- Ar gerai pritvirtinote brezentą? - paklausė Valande- 
ris. - Vėjas visai įsismarkavo. 

- Jo nenupūs, - nuramino Nybergas. 

- Aš noriu iki galo peržiūrėti jo rašomąjį stalą, - tarė 
Valanderis. 

- Skambino Hansonas, - tęsė Nybergas. - Jis kalbėjo 
su Veterštedto vaikais. 

- Tik dabar? - apstulbo Valanderis. - Maniau, kad 
anksčiau su jais susisiekė. 

— Aš nieko apie tai nežinau, - atrėžė Nybergas, - tik 
perdaviau, ką man sakė. 

Valanderis įėjo į darbo kambarį ir atsisėdo už ra- 
šomojo stalo. Pasitaisė stalinę lempą, kad šviesa kristų 
kuo platesniu spinduliu. Paskui kairėje pusėje ištraukė 
stalčių. Ten gulėjo metinės pajamų mokesčių deklaraci- 
jos kopija. Valanderis pasidėjo ją priešais save ant stalo. 
Veterštedtas buvo deklaravęs apie vieną milijoną kronų 
metinių pajamų. Valanderis peržiūrėjo deklaraciją - pa- 
jamos susidėjo iš mėnesinės pensijos santaupų ir akcijų. 
Iš vertybinių popierių biržos išrašo buvo matyti, kad 
Veterštedtas buvo įsigijęs tradicinių stambių Švedijos 
bendrovių akcijų - savo pinigus buvo investavęs į „Eric- 
sson“, „Asea Brown Boveri“, „Volvo“ ir „Rottneros“. Be 
šių pajamų, dar buvo nurodyti honorarai iš Užsienio 
reikalų ministerijos ir leidyklos „Tiden“. Skiltyje „Turto 
vertė“ Veterštedtas buvo įrašęs penkis milijonus kro- 
nų. Valanderis įsidėmėjo šį skaičių. Jis atgal padėjo de- 
klaraciją ir išsitraukė kitą stalčių. Ten rado fotografijų 
albumą. Prašom, štai ir šeimos nuotraukos, kurių taip 
pasigedo Ana Brita, pagalvojo jis. Valanderis paguldė 
albumą prieš save ir atvertė pirmąjį puslapį. Netekęs 
žado, vartė lapą po lapo, aptikdamas vieną senovinę 
pornografinę nuotrauką po kitos. Kai kurios moterys 
buvo nufotografuotos labai laisvomis pozomis. Valan- 
deris pastebėjo, kad kai kurie lapai lengviau atsiverčia 
nei kiti. Matyt, Veterštedto mėgstamiausios buvo jaunų 
pozuotojų nuotraukos. Staiga trinktelėjo laukujės durys 
ir po sekundės darbo kambaryje išdygo Martinsonas. 
Valanderis linktelėjo galva į atverstą albumą. 

— Kai kas renka pašto ženklus, - tarė Martinsonas, - o 
kai kas štai tokias nuotraukėles. 

Valanderis vėl užvertė albumą ir įdėjo jį į rašomojo 
stalo stalčių. 

- Iš Malmės skambino advokatas Šjogrenas, - ėmė pa- 
sakoti Martinsonas, - ir pranešė, kad jam patikėtas Gusta- 
fo Veterštedto testamentas. Veterštedtas palieka nemažus 
turtus. Aš pasidomėjau, ar nėra kokių netikėtų paveldėtojų, 
bet viskas padalyta tarp pirmos eilės giminaičių. Pasirodo, 
Veterštedtas dar spėjo įkurti fondą, kuris skirs stipendijas 
jauniems ir gabiems teisininkams. Bet ir šiam fondui pini- 
gai jau seniai pervesti, net visi mokesčiai sumokėti. 

- Taigi sužinojome, kad Gustafas Veterštedtas buvo 
turtingas vyras. Bet ar jis nebuvo gimęs neturtingoje uosto 
darbininko šeimoje? 

— Svedbergas renka faktus apie jo gyvenimą, - atsakė 
Martinsonas. - Girdėjau, kad iš kažkur iškasė buvusį par- 
tijos sekretorių, pasižymintį puikia atmintimi ir turintį ką 
papasakoti apie mūsų Gustafą Veterštedtą. Bet aš atėjau ne 
dėl jo, o dėl mergaitės iš Salomonsono rapsų lauko. 

— Ar ką radai? 

- Ne, bet kompiuteris davė daugiau kaip du tūkstan- 
čius pasiūlymų, ką ši raidžių kombinacija galėtų reikšti. 
Ilgą duomenų dlę. 

Valanderis susimąstė. 

- Teks užklausti Interpolą, - tarė jis. - Ar, kaip jis ten 
vadinasi, Europolą? 

- Teisingai. 

- Nusiųsk jiems mūsų merginos duomenis. Rytoj tegul 
nufotografuoja jos papuošalą. Medalioną su madonos 
atvaizdu. Nors spauda prisotinta Veterštedto, vis vien pa- 
bandyk paskelbti laikraščiuose medaliono nuotrauką. 

- Medalioną jau apžiūrėjo juvelyras, - tarė Martinso- 
nas. - Jis gryno aukso. 

- Pagaliau juk kas nors turi jos pasigesti, - tarė Valan- 
deris. - Žmonės retai būna visiškai vieniši, be artimųjų. 

Martinsonas nusižiovavo ir paklausė, ar Valanderiui 
nereikia name jo pagalbos. 

- Šįvakar ne, - atsakė Valanderis. 

Martinsonas išėjo, o Valanderis dar kokią valandą ty- 
rinėjo rašomojo stalo turinį. Paskui užgesino lempą ir 
sėdėjo paskendęs tamsoje. Koks žmogus buvo Gustafas 
Veterštedtas? Galvoje šmėkščiojo neryškūs kontūrai. 

Netikėtai į galvą šovė mintis. Jis nuėjo į svetainę ir 
telefonų knygoje susirado norimą pavardę. Dar nebuvo 
devynių. Jis susuko numerį, atsakymo kitame ragelio gale 
sulaukė per sekundę. Valanderis prisistatęs paklausė, ar 
negali užsukti. Tuo šis trumpas pokalbis ir buvo baigtas. 
Namo viršuje susiradęs Nybergą, Valanderis pasakė jam, 
kad grįš vėlyvą vakarą. Lauke gūsiais pūtė smarkus vėjas, 
veidą plakė lietus. Kad neperšlaptų, tekinas pasileido prie 
automobilio. Nuvažiavo į miesto pusę ir sustojo priešais 
gyvenamąjį namą šalia Esterporto mokyklos. 

Valanderis paspaudė mygtuką ir durys suzvimbė. An- 
trame aukšte įsimovęs į kojines jį pasitiko Larsas Magnu- 
sonas. Iš vidaus sklido graži fortepijono muzika. 

- Seniai matytas, seniai regėtas, - pasisveikino Larsas 
Magnusonas tiesdamas Valanderiui ranką. 

- Kurgi, - antrino jam Valanderis. - Nesimatėme jau 
daugiau nei penkerius metus. 

Prieš daugelį metų Larsas Magnusonas dirbo žurna- 
listu. Po ilgo darbo bulvariniame laikraštyje Ekspresas jis 
pavargo nuo didmiesčio triukšmo ir grįžo į gimtąjį Istadą. 
Su Valanderiu susipažino per žmonas. Išsiaiškino, kad abu 
žavisi opera. Praėjus daugeliui metų, kai Valanderis jau 
buvo išsiskyręs su Mona, jis sužinojo, kad Larsas serga 

sunkia alkoholizmo forma. Viskas vyko gana audringai. 
Ir dar kaip! Per atsitiktinumą Valanderis tą vakarą polici- 
jos būstinėje užsibuvo iki vėlumos. Staiga patrulis vilkte 
įvilko girtutėlį Larsą Magnusoną. Jis buvo taip kauštelėjęs, 
kad nepastovėjo ant kojų. Tokios būsenos šis sėdo už vairo 
ir, nesuvaldęs automobilio, rėžėsi į vitrininį banko langą. 
Larsą Magnusoną nuteisė pusei metų, bet, grįžęs į Ista- 
dą, jis daugiau nebedirbo laikraščiuose. Žmona paliko jį, 
padarydama galą jų bevaikei santuokai, o jis girtuokliavo 
toliau. Bet niekuomet nebeperžengė lemtingos ribos. Da- 
bar valgė duoną ne rašydamas į spaudą, o kurdamas žur- 
nalams šachmatų galvosūkius. Nuo visiško prasigėrimo jį 
gelbėjo tai, kad neleisdavo sau į rankas paimti taurelės, kol 
nebūdavo sukūręs bent vieno galvosūkio. O kai nusipirko 
faksą, nebereikėjo eiti į paštą - savo galvosūkius jis galėjo 
siųsti tiesiai iš namų. 

Valanderis įžengė į jo kuklų butą ir iškart užuodė al- 
koholio tvaiką. Jis suprato, kad Larsas Magnusonas jau 
išgėręs. Ant stalelio šalia sofos stovėjo degtinės butelis, 
bet taurelės nebuvo matyti. 

Larsas Magnusonas buvo porą metų vyrėlesnis nei 
Valanderis. Pražilusių plaukų sruogos krito ant purvinos 
marškinių apykaklės. Veidas buvo raudonas ir paburkęs, 
bet akys, Valanderio nuostabai, skvarbios ir blaivios. Lar- 
sas Magnusonas nuo seno garsėjo imliu protu. Sklido 
kalbos, kad sykį leidykla „Bonniers“ rengėsi leisti jo eilių 
rinkinėlį, bet paskutinę akimirką jis atsiėmė savo kūrybą 
ir grąžino išmokėtą avansą. 

— Netikėtas svečias! - tarė Larsas Magnusonas. - Pri- 
sėsk. Ką galėčiau pasiūlyti išgerti? 

- Dėkui, nieko, - atsakė Valanderis stumteldamas į 
šalį laikraščių krūvą. 

Larsas Magnusonas nesikuklindamas sriūbtelėjo iš bu- 
telio gerą gurkšnį degtinės. Jis atsisėdo priešais Valanderį 
ir pritildė fortepijono muziką. 

- Ilgai nesimatėm, - tarė Valanderis, - stengiuos pri- 
siminti, kada paskutinį kartą buvom susitikę. 

- Alkoholio parduotuvėje, - net nesusimąstęs atsakė 
Larsas Magnusonas, - beveik prieš penkerius metus. Tu 
nupirkai vyno, o aš visa kita. 

Valanderis linktelėjo. Dabar jis irgi prisiminė. 

- Tu atmintimi negali skųstis. 

— Kol kas dar nepragėriau, - pritarė Larsas Magnuso- 
nas. - Pasilikau pabaigai. 

- Ar niekuomet nepagalvoji baigt su gėrimu? 

- Kiekvieną dieną. Bet, įtariu, pas mane atėjai ne dėl 
to, kad įtikintum tapti blaivininku. 

- Tikriausiai skaitei laikraščiuose, kad nužudytas Gus- 
tafas Veterštedtas. 

— Mačiau per televiziją. 

— Aš lyg pro miglą pamenu, kad kadaise esi apie jį 
pasakojęs. Apie skandalus, kurie visad sėkmingai būdavo 
numalšinami. 

- Žinai, kuris skandalas buvo skambiausias? - per- 
traukė jį Larsas Magnusonas. 

— Aš noriu jį perprasti, - tęsė Valanderis, - ir manau, 
kad tu galėtum man padėti. 

- Ko tu sieki - išgirsti apie nepatvirtintus gandus ar 
sužinoti teisybę? - paklausė Larsas Magnusonas. - Neži- 
nau, ar gebėsiu atskirti viena nuo kita. 

— Retai gandai būna tik tušti pramanai. 

Larsas Magnusonas staigiu judesiu pastūmė į šalį 
degtinės butelį, tarytum pajutęs, kad šis stovi per arti 
jo. 

- Tūkstantis devyni šimtai penkiasdešimt penktųjų pa- 
vasarį, būdamas penkiolikos, dirbau praktikantu viename 
Stokholmo laikraštyje. Ten dirbo ir patyręs senas redak- 
torius Turė Svanbergas. Tada jis buvo taip prasigėręs, kaip 
dabar esu aš. Bet jis nepriekaištingai atlikdavo savo darbą. 
Be to, tiesiog genialiai formulavo dėmesį traukiančias ru- 
brikas, kurios prisidėdavo prie sėkmingo laikraščio plati- 
nimo. Jis nepakentė atmestinai sukurptų tekstų. Pamenu, 
kaip sykį, įširdęs dėl prastai ir nekokybiškai parašyto re- 
portažo, sudraskė šį į skutelius ir susikimšo burnon. Paskui 
sukramtęs nurijo ir pasakė: „Šis straipsnis nevertas išvysti 
šio pasaulio kitokiu pavidalu kaip šūdas.“ Turė Svanbergas 
išmokė mane žurnalisto amato. Jis sakydavo: „Egzistuoja 
tik dviejų rūšių straipsnių rašinėtojai. Vieni rausiasi po že- 
mes, ieškodami tiesos. Jie stovi duobės apačioje ir kastuvais 
kuopia žemę, o viršuje jau stovi kiti ir stengiasi duobę vėl 
užversti žemėmis. Jie irgi žurnalistai. Tarp tų dviejų rūšių 
vyksta nuolatinė kova. Ši dvikova simbolizuoja niekuomet 
nesibaigiančią valstybės struktūrų kovą dėl valdžios. Yra 
žurnalistų, kurie nori demaskuoti apsimetėlius, nuplėšti 
jiems kaukę ir iškelti į dienos šviesą tai, kas slepiama, bet 
yra ir tokių Žurnalistų, kurie šoka pagal valdžios dūdelę ir 
paliepti visaip bando nuslėpti jos juodus darbelius.“ Žinai, 
jis buvo teisus. Nors buvau tik penkiolikos, greitai perpra- 
tau, kad taip ir yra. Valdžios vyrai įsisteigia tarsi kokius 
cheminio valymo ir laidojimo biurus. Netrūksta žurnalistų, 
kurie parduoda savo sielas valdžios tarnystei. Jie užpila ir 
lygina duobes. Laidoja skandalus. Pakylėja netikrą spindesį 
ligi kilnios teisybės, padeda kurti skaidrios, sielas apsiva- 
liusios visuomenės iliuziją. 

Perkreipęs veidą, Larsas Magnusonas čiupo už butelio 
ir maktelėjo gerą gurkšnį. Paskui susigriebė už pilvo. 

- Taigi, Gustafas Veterštedtas. Kas buvo su juo? 

Larsas Magnusonas ištraukė iš marškinių kišenės 
apglamžytą cigarečių pakelį. Prisidegė cigaretę ir išpūtė 
dūmų kamuolį. 

— Kekšės ir menas, - tarė jis. - Daugelį metų visiems 
žinomas dalykas buvo tai, kad mūsų šaunusis Gustafas 
kiekvieną savaitę užsisakydavo po mergaitę į savo mažą 
butelį Vasastane, įsigytą be žmonos žinios. Turėjo tam rei- 
kalui net asmeninį tarną nusisamdęs. Sklandė gandai, kad 
tas vaikinas buvo priklausomas nuo morfijaus, kurį jam 
parūpindavo Veterštedtas. Mat pastarasis turėjo daug gerų 
draugų medikų. Kad jis duodasi su kekšėmis, laikraščių 
per daug nedomino. Tai buvo ne pirmas ir ne paskutinis 
švedų ministras, turintis šį ypatingą polinkį. Įdomu tik, 
ar jis patvirtina taisyklę, ar vis dėlto buvo išimtis. Mat 
sykį jis akivaizdžiai peržengė ribą. Viena gatvės mergšė 
sukaupusi visą drąsą apskundė jį policijai dėl kankinimo 
ir Žiauraus elgesio. 

- Kada tai buvo? - pertraukė Magnusoną Valanderis. 

- Šeštojo dešimtmečio vidury. Jis nuplakė ją odiniu 
diržu ir skustuvo geležte suraižė pėdas - taip skambėjo 
jos kaltinimai. Tikriausiai visa košė užvirė dėl supjaustytų 
padų. Staiga ši perversija laikraščius sudomino, ji tapo 
pikantiška ir vertinga informacija. Tik problemiška buvo 
tai, kad policijai visgi buvo apskųstas aukščiausias Švedi- 
jos teisėsaugos atstovas, rangu prilygstantis karaliui, o po 
penktojo dešimtmečio skandalų teisėsaugos srityje naujų 
skandalų niekas netroško, taigi viskas buvo tyliai ir ramiai 
užglaistyta. Kitaip tariant, pareiškimas dingo. 

- Dingo? 

- Išsisklaidė lyg rūkas. 

— O jį apskundusi mergina? Kas atsitiko su ja? 

- Ji netikėtai tapo prabangios drabužių parduotuvės 
Vesterose, galinčios pasigirti gera apyvarta, savininke. 

Valanderis papurtė galvą. 

- Iš kur viską žinai? 

- Tais laikais pažinojau žurnalistą vardu Stenas Lund- 
bergas, kuris gilinosi į šią istoriją. Bet kai žmonės ėmė 
šnabždėtis, kad jis prisikasė arti tiesos, Lundbergas stai- 
ga tapo išimtininku. Jam kone uždraudė rašyti ir už tai 
sumokėjo duoklę. 

- Jis su tuo sutiko? 

- Neturėjo kitos išeities. Mat Stenas Lundbergas tu- 
rėjo vieną silpnybę, kurios lengvai nenuslėpsi. Jis mėgo 
azartinius žaidimus ir įlindo į baisias skolas. Vėliau 
mano ausis pasiekė kalbos, kad visos skolos per sekundę 
išnyko. Kaip ir kekšės pareiškimas dėl patirto smurto. 
Viskas grįžo į senas vėžes, o Gustafas Veterštedtas ir 
toliau ramia širdimi siuntinėjo savo narkomaną ieškoti 
jam mergaičių. 

- Tu minėjai ir meną, - priminė Valanderis. 

- Buvo kalbų, kad Veterštedtas prikišo nagus prie svar- 
bių meno kūrinių vagysčių Švedijoje, kurios įvyko jam 
tebebūnant teisingumo ministru. Dingo paveikslai, kurie 
dabar kabo ant sienų pas kolekcininkus, o šieji nė neke- 
tina jų rodyti plačiajai visuomenei. Policijai sykį pavyko 
sučiupti vogtų daiktų slėpėją ir tarpininką. Aiškiai per 
klaidą. Šis prisaikdintas davė parodymus, kad Gustafas 
Veterštedtas irgi įsivėlęs. Bet, žinoma, to niekuomet ne- 
pavyko įrodyti. Viskas ir vėl buvo palaidota po žemėmis. 
Tųjų, kurie užkasinėja duobę, buvo tiesiog daugiau nei tų, 
kurie nori ją atkasti. 

— Ką gi, susidaro nemalonus vaizdelis, - prisipažino 
Valanderis. 

— Pameni, pradžioj klausiau - nori oficialios ar neofi- 
cialios tiesos? Oficiali tiesa apie Gustafą Veterštedtą yra 
ta, kad jis buvo gabus, lojalus savo partijai politikas ir 
malonus žmogus. Išsilavinęs ir nusimanantis. Šitaip bus 
parašyta nekrologe. Jei kokia nuo jo nukentėjusi mergelė 
nesugalvos iškloti visos tiesos. 

— Kodėl jis atsistatydino? 

— Įtariu, kad nelabai sutarė su kai kuriais jaunesniais 
ministrais. Ypač su moterimis. Tuomet valdžioje vyko po- 
kyčiai - atėjo nauja karta. Jis, matyt, suvokė, kad jo laikas 
praėjo. Kaip ir aš. Ir aš tuo metu baigiau dirbti žurnalistu. 
Nuo to laiko, kai Veterštedtas persikėlė gyventi į Istadą, nė 
kartelio nebuvau apie jį susimąstęs. Iki pat šiol. 

- Kaip tau atrodo, ar po tiek metų galėtų kas trokšti 
jo mirties? 

Larsas Magnusonas trūktelėjo pečiais. 

- Į šį klausimą negaliu atsakyti. 

Valanderiui rūpėjo dar kitkas. 

— Ar gali prisiminti, kad būtum kada girdėjęs apie 
nužudymą, kai aukai nuplėšiamas skalpas? 

Larso Magnusono akys susiaurėjo. Pagyvėjęs jis įsi- 
spitrijo į Valanderį. 

— Negi tai tiesa? Per televiziją šito neminėjo. Iškart 
būtų išplepėję, jei tik būtų žinoję. 

- Tegul tai lieka tarp mūsų, - paprašė Valanderis žiū- 
rėdamas į Magnusoną, kuris sutikdamas linktelėjo. 

— Kol kas nenorim, kad apie tai būtų žinoma, - tęsė 
jis. - Dėl vykstančio tyrimo, kaip dažnai sako policija, 
atsiprašinėdama ir išsisukinėdama dėl slepiamos tiesos. 
Bet šįkart tai gryna tiesa. 

- Visiškai tavim tikiu, - tarė Larsas Magnusonas. - Arba 
netikiu. Bet tai neturi reikšmės, aš juk nebesu žurnalistas. 

Tačiau tikrai nepamenu jokio skalpuojančio žudiko. Išeitų 
rėksminga straipsnio antraštė! Esu tikras, kad Turė Svanber- 
gas ja susižavėtų. Negi rimtai tikiesi, kad tokia informacija 
nepratekės? 

- Nežinau, - nemeluodamas atsakė Valanderis. - Deja, 
mano patirtis dėl informacijos nutekėjimo ne pati ge- 
riausia. 

- Aš bent tikrai neparduosiu šios naujienos, - paža- 
dėjo Larsas Magnusonas. 

Paskui jis palydėjo Valanderį durų link. 

- Kaip, po galais, ištveri dirbdamas tokį darbą? - pa- 
klausė jis, Valanderiui peržengus slenkstį. 

- Nežinau, - atsakė Valanderis. - Kai žinosiu, pasa- 
kysiu. 

Orai dar labiau subjuro. Dažnai vėjas pūsdavo smar- 
kiais gūsiais. Valanderis vairavo į Veterštedto vilą. Keli 
Nybergo darbuotojai viršutiniame aukšte ieškojo pirštų 
atspaudų. Pro erkerį Valanderis išvydo ant siūbuojančių 
kopėčių užsilipusį Nybergą. Jis darbavosi prie gatvės ži- 
binto šalia sodo vartelių, tvirtai apsikabinęs stulpą, kad 
vėjas nenublokštų jo su visomis kopėčiomis. Valanderis 
išskubėjo jam padėti, bet išvydo, kad Nybergas lipa že- 
myn. Jie susitiko prie laukujų durų. | 

- Galėjai palaukti geresnių orų, - tarė Valanderis. - 
Tavęs juk vos nenupūtė nuo kopėčių. 

- Jei būčiau nukritęs, būčiau stipriai susikūlęs, - suurz- 
gė Nybergas. - Žinoma, lempa galėjo ir palaukti. Žinoma, 
ji galėjo būti pamiršta visiems laikams, bet kadangi manęs 
paprašei tu, o aš gerbiu tavo darbo stilių ir nuomonę, aš 
sutikau apžiūrėti tą lempą. Bet galiu patikinti, kad ant 
kopėčių koriaus tik dėl to, kad manęs paprašė ne kas ki- 
tas, 0 tu. | 

Netikėtas Nybergo prisipažinimas Valanderį nustebi- 
no, bet jis stengėsi to neparodyti. 

— Ar ką pastebėjai? - paklausė jis. 

- Lemputė nebuvo sugedusi, - paaiškino Nybergas. - 
Ji buvo išsukta. 

Valanderis greit sumetė, ką tai reiškia. Ir tuoj apsi- 
sprendė, ko toliau imtis. 

- Luktelk minutėlę, - paprašė jis ir dingo svetainėje. Va- 
landeris susuko Saros Bjorklund numerį. Ji iškart atsiliepė. 

- Atleiskite, kad trukdau vėlyvą vakarą, bet norėčiau, 
kad atsakytumėte į vieną klausimą. Kas keisdavo pas Ve- 
terštedtą elektros lemputes? 

- Jis pats. 

- Ir lauke? 

— Manau, kad taip. Jis pats prižiūrėjo savo sodą. Aš 
vienintelė lankydavausi jo namuose. 

„Neskaičiuojant tų, kurie sėdėjo juodajame automo- 
bilyje“, - pagalvojo Valanderis. 

- Prie sodo vartelių stovi gatvės žibintas, - tęsė Valan- 
deris. - Ar ten degdavo šviesa? 

— Tamsiuoju metų laiku Veterštedtas nuolat laikydavo 
žibintą įjungęs. 

— Ačiū, tik tiek ir tenorėjau žinoti, - padėkojo Valan- 
deris. 

— Ar pajėgsi dar kartą užlipti kopėčiom aukštyn? - pa- 
klausė Valanderis Nybergo, grįžęs į prieškambarį. - No- 
rėčiau, kad įsuktum naują lemputę. 

- Atsarginės lemputės yra kambarėlyje priešais gara- 
žą, - audamasis botus tarė Nybergas. 

Abu išėjo į audrą. Valanderis tvirtai laikė kopėčias, 
o Nybergas įsuko lemputę. Iškart pasklido šviesa. Ny- 

bergas pritvirtino žibinto gaubtą ir nulipo žemyn. Jie 
nuėjo prie jūros. 

- Skirtumas didelis, - tarė Valanderis. - Šviesa siekia 
lig pat vandens. 

— Sakyk, ką apie tai manai, - paprašė Nybergas. 

— Manau, kad jis buvo nužudytas toje teritorijoje, kuri 
dabar apšviesta, - tarė Valanderis. - Jei mums seksis, gal 
rasime ant stiklinio gaubto pirštų atspaudų. 

— Manai, kad žudikas viską suplanavo iš anksto? Išsu- 
ko lemputę, nes jam buvo per šviesu? 

- Taip, - atsakė Valanderis, - manau, kad panašiai 
buvo. 

Nybergas grįžo į sodą su kopėčiomis po pažastim, o 
Valanderis liko stovėti jausdamas, kaip veidą čaižo lietus. 

Teritorija tebebuvo aptverta. Policijos automobilis bo- 
lavo tolumoje už smėlio kopų. Smalsuolių nebeliko, tik 
vienišas vyras ant mopedo. 

Valanderis apsigręžė ir nuėjo į namą. 

Ryte, tuoj po septynių, jis nusileido į rūsį. Grindys po 
basomis kojomis buvo vėsios. Jis tyliai stovėjo ir įdėmiai 
klausėsi. Tada užvėrė paskui save duris ir užsirakino. Atsi- 
tūpęs tyrinėjo ploną miltų sluoksnį, pabarstytą ant grindų 
pereitą kartą. Miltai neištrypti - į jo pasaulį niekas nebuvo 
įsiveržęs. Tada apžiūrėjo pelėkautus. Jam pasisekė. Visuose 
keturiuose pelėkautuose po žiurkę. O vienuose - netgi ne- 
regėto dydžio laimikis. Savo gyvenimo pabaigoje Džeroni- 
mas pasakojo apie pauni genties karį, kurį jaunystėje įveikė. 
Karys buvo vardu Šešianagis Lokys, nes jo kairioji ranka 

buvo šešiapirštė. Tai buvo aršiausias Džeronimo priešas. 
Džeronimas tąkart per plauką išvengė mirties, nors buvo 
dar visai jaunas. Jis nurėžė šeštąjį priešo pirštą ir išdžiovino 
jį saulėje. Paskui daug metų nešiojosi su savimi mažame 
odiniame maišelyje prie diržo. Jis nutarė išbandyti vieną 
savo kirvį ant stambiosios žiurkės. Ant mažųjų patikrins, 
kaip veikia jo purškiklis. 

Bet iki tol dar daug laiko. Prieš tai laukia didysis per- 
simainymas. Jis atsisėdo priešais veidrodžius, pasukinėjo 
juos, kad šie neatspindėtų šviesos, ir įdėmiai nužvelgė savo 
veidą. Buvo įsidrėskęs kairįjį skruostą, bet žaizdelė jau 
užgijo. Jo pirmasis žingsnis į galutinį persimainymą. Kirtis 
buvo tobulas. Jausmas lyg skaldytų malkas. Kai perkirto 
pirmajam niekšui nugarkaulį, viduje girdėjo džiaugsmo 
šūksnius iš dvasių pasaulio. Jis apvertė niekšą ant nugaros 
ir nė nesudvejojęs nurėžė jam skalpą. Dabar šis yra ten, 
kur turi būti, saugiai užkastas, o plaukų sruoga kyšo iš 
po žemių. 

Netrukus ten gulės dar vienas skalpas. 

Jis nužvelgė savo veidą svarstydamas, ar neįsidrėskus 
naujos žaizdelės šalia senosios. O gal peiliu įšventinti 
antrąjį skruostą? Nors nėra didelio skirtumo, juk atli- 
kus užduotį iki galo vis vien visas veidas bus nusėtas 
žaizdų. 

Jis rūpestingai ruošėsi. Iš kuprinės išsitraukė ginklus, 
dažus ir teptukus. Pabaigoje paėmė raudonąją knygą, ku- 
rioje buvo surašyti Apreiškimai ir Užduotys. Jis atsargiai 
paguldė knygą ant stalo tarp savęs ir veidrodžių. 

Vakar vakare užkasė pirmąjį skalpą. Ligoninės te- 
ritorija yra saugoma. Bet jis žino, kurioje vietoje tvora 
įgriuvusi. Uždaras skyrius, kurio langai ir durys grotuo- 
ti, įsikūręs pačiame parko pakraštyje. Kai lankė seserį, 

suskaičiavo, už kurio lango ji naktį miega. Jos lange tvy- 
rojo tamsa. Tik silpna švieselė prasiskverbė iš to sunkaus ir 
grėsmingo pastato gilumos. Jis užkasė skalpą ir pakuždėjo 
seseriai, kad jis kelyje. Jis sunaikins tuos niekšus, vieną po 
kito. Tada ji vėl sugrįš į gyvenimą. 

Jis nusirengė pusplikis. Nors vasara, rūsyje žvarbu. 
Atsivertė raudonąją knygą ir pervertė lapus, kur parašy- 
ta apie Veterštedtą - žmogų, kurio nebėra. Septintajame 
puslapyje aprašytas antrasis skalpas. Jis perskaitė sesers 
žodžius, ką sesuo apie jį rašė, ir pagalvojo, kad šįkart pa- 
naudos savo mažąjį kirvuką. 

Vėl užvertė knygą ir pažvelgė į atvaizdą veidrodyje. 
Atpažino savyje motinos bruožus. Bet akys kaip tėvo. Gi- 
liai įspraustos tarytum dvi patrankų žiotys. Vien dėl akių 
galėtų būti gaila ant aukuro aukoti ir tėvą. Vien dėl jų. Bet 
jis nuvarė šalin akimirksnio dvejonę. Pirmasis vaikystės 
prisiminimas - šios akys. Jos smaigstė jį ir grasino; paskui 
matydavo savo tėvą kaip dvi milžiniškas akis su kojomis, 
rankomis ir staugiančiu balsu. 

Jis nusišluostė veidą rankšluosčiu. Paskui pamirkė 
platų teptuką į juodus dažus ir nutepė per kaktą pirmą 
brūkšnį. Iki tos vietos, kur peilis Veterštedto kaktoje įsmi- 
go į odą. 

Jis daug valandų išstovėjo prie policijos užtvaros. Jam 
patiko stebėti visus tuos šmirinėjančius policininkus, de- 
dančius dideles pastangas, kad suvoktų, kas įvyko, kas nu- 
žudė po irkline valtimi pakištą vyrą. Ne sykį pajuto stiprų 
norą riktelėti jiems, kad tai buvo jis. 

Tai - silpnybė, čia jis sunkiai pajėgė susivaldyti. Tai, ką 
padarė, ta Užduotis, kurią įvykdė perskaitęs sesers Apreiš- 
kimų knygą, padarė tik dėl jos, ne dėl savęs. Bet savo paties 
silpnybes vis tik turi pergalėti. 

Per kaktą nutepė antrą brūkšnį. Jau dabar jaučia, nors 
dar pati persimainymo pradžia, kaip didžioji dalis jo išo- 
rinės tapatybės išnyksta. 

Nežino, kodėl jį pavadino Stefanu. Kai motina buvo 
daugmaž blaivi, paklausė jos. Kodėl Stefanas? Kodėl šis 
vardas, o ne kitas? Jos atsakymas buvo miglotas. Gražus 
vardas, paaiškino ji. Jis prisimena jos žodžius. Gražus var- 
das. Daug kieno mėgstamas vardas. Jam nebuvo leista 
vadintis vardu, kurį turi tik jis. Prisimena, kaip jis įširdo. 
Paliko ją drybsančią svetainėje ant sofos ir išėjo iš namų. 
Paskui numynė dviračiu prie jūros. Nuėjo ant jūros kranto 
ir išrinko sau kitą vardą. Pasirinko Huverį. Pagal FTB* 
įkūrėją ir vadovą. Apie jį skaitė knygoje. Ten rašė, kad 
Huveris galbūt turėjo lašelį indėnų kraujo. Jis svarstė, gal 
ir tarp jo paties protėvių būta indėnų. Jo senelė pasakojo, 
kad nemaža dalis šeimos narių prieš daug metų emigravo 
į Ameriką. Gal kuris iš jų vedė ką iš indėnų giminės? Net 
jei indėnų kraujas ir neteka jo paties gyslomis, visgi galėtų 
būti pasklidęs jo giminėje. 

Kai seserį paguldė į ligoninę, jis nutarė Džeronimą 
ir Huverį sulieti į vieną asmenį. Prisiminė, kad senelis jį 
kartą pamokino, kaip lydyti alavą ir, išpilsčius jį į gipsines 
formeles, gaminti alavinius kareivėlius. Kai senelis mirė, 
jis paveldėjo jo formeles ir alavo kaušą. Jie gulėjo popie- 
rinėje dėžėje rūsyje. Jis juos susirado ir perdirbo formą, 
kad iš sustingusio alavo išeitų susilydžiusi policininko ir 
indėno figūra. Paskui vieną vėlyvą vakarą, kai visi buvo 
sumigę, o tėvas tuokart sėdėjo kalėjime ir negalėjo, kaip 
paprastai, bet kuriuo paros metu triukšmingai įsiveržti į 

FTB - Federalinis tyrimų biuras, JAV nusikaltimų tyrimo ir žvalgybos 
tarnyba. 

butą, jis užsidarė virtuvėje ir šventė didįjį persikūnijimą. 
Sulydęs Huverį su Džeronimu, susikūrė naują tapatybę. 
Pats tapo baimę įvarančiu policininku, pasižyminčiu 
indėnų kario drąsa. Jis tapo nepažeidžiamas. Jo niekas 
nesustabdys, vykdant būtiną kerštą. 

Pavingiavo juodus brūkšnius virš akių. Nuo jų akys 
dar giliau nugrimzdo į akiduobes, glūdėdamos jose tarsi 
tykantys plėšrūs žvėrys. Du žvėrys, du žvilgsniai. Jis ne- 
skubėdamas apmąstė, ką teks atlikti. Buvo Joninių naktis. 
Kadangi lauke liūtis ir pučia vėjas, užduotį atlikti bus 
sunkiau. Bet tai jo nepristabdys. Reikia prieš kelionę į 
Bjerėšį šilčiau apsirengti. Juk negali žinoti, ar dėl prasto 
oro šventės neperkels į namus. Jis įkalbinėjo save pasiti- 
kėti kantrybe. Tai dorybė, kurią Huveris stengėsi įskiepyti 
kiekvienam naujokui. Arba Džeronimas. Jis moko, kad 
visad ateis ta akimirka, kai žmogaus budrumas apsilps. 
Tai pats palankiausias metas pulti priešą. Tas pats galio- 
ja, net jei šventę perkels į namus. Anksčiau ar vėliau tas 
žmogus, kurį jis nori aplankyti, išeis į lauką. Tai ir bus jo 
akimirka. | 

Prieš dieną jis ten lankėsi. Miško proskynoje paliko 
mopedą ir užlipo ant kalvos, iš ten netrukdomas galėjo 
viską stebėti. Arnės Karlmano namas, kaip ir Veterštedto, 
stovi atokiau nuo kitų namų. Sklypas nesiriboja su kai- 
mynais. Apkarpytų gluosnių alėja veda link senovišku 
stiliumi nubalintais kamienais švytinčio skoniško sodo. 

Buvo matyti, kad ruošiamasi Joninių šventei. Jis matė, 
kaip iš nedengto sunkvežimio iškėlė sulankstomus stalus 
ir krūvą vieną ant kitos pamautų kėdžių. Viename sodo 
pakraštyje statė šventinę palapinę nuo lietaus. 

Arnė Karlmanas irgi ten sukinėjosi. Pro žiūronus 
matė, kaip tas vyriškis, kurį jis žada aplankyti rytojaus 

dieną, vaikštinėjo po sodą nurodinėdamas darbininkams. 
Jis vilkėjo treningu, o ant galvos buvo užsimaukšlinęs 
beretę. Į galvą lindo įkyrios mintys, kad šis galvijas buvo 
su jo seseria. Jį tai supykino. Daugiau nebereikėjo nieko 
stebėti. Jis žinojo, kaip viską darys. 

Kai baigė dažyti kaktą ir tepti akių šešėlius, brūkštelėjo 
du stiprius baltus potėpius prie šnervių. Jis jau jaučia, kad 
jo krūtinėje plaka Džeronimo širdis. Pasilenkęs įjungė ant 
grindų stovintį magnetofoną. Būgnai tratėjo lyg pašėlę. Jo 
viduje pakirdusios prabilo dvasios. 

Vėlyvą popietę jis buvo pasirengęs. Išsirinko ginklus, 
paskui paleido keturias žiurkes į didelę dėžę. Jos kabarojo- 
si sienelėmis aukštyn. Bet veltui. Jis prisitaikė kirviu, kurį 
norėjo išbandyti, į storiausią žiurkę. Taiklus kirtis padalijo 
ją į dvi dalis. Viskas įvyko taip greit, kad ši nė necypte- 
lėjo. Kitos žiurkės kaip įmanydamos kabinosi į sieneles, 
bandydamos ištrūkti į laisvę. Jis nuėjo prie sienos, kur 
ant kablio kybojo jo striukė. Įkišo ranką į vidinę kišenę 
purškiklio. Jo ten nebuvo. Išnaršė visas striukės kišenes, 
bet niekur nerado. Jis sustingo. Negi vis dėlto kažkieno 
lankytasi? Bet, pagalvojęs, nurimo. Tai neįmanoma. No- 
rėdamas aiškiau surikiuoti mintis, atsisėdo prie veidro- 
džių. Veikiausiai purškiklis iškrito iš kišenės. Jis stengėsi 
paeiliui prisiminti viską, kas įvyko po apsilankymo pas 
Gustafą Veterštedtą. Staiga suprato, kaip yra. Tikriausiai 
jis pametė purškiklį bestebėdamas policininkų darbą už 
aptvaros. Vienu metu nusivilko striukę, norėdamas po 
apačia pasirengti megztinį. Tuomet tai ir galėjo nutikti. 
Jis nusprendė, kad tai nepavojinga. Bet kas galėjo pamesti 
purškiklį. Net jei ant purškiklio ir rastų jo pirštų atspau- 
dų, jų nėra policijos registre. Net FTB šefas Huveris būtų 
bejėgis, jei jam reikėtų susekti purškiklio savininką. Jis 


130 


pakilo ir nuėjo prie žiurkių. Vos jį pajutusios, jos ėmė 
blaškytis tarp dėžės sienelių. Nudobė jas trimis kirčiais. 
Paskui išvertė kruviną maitą į plastikinį maišelį. Rūpes- 
tingai užrišo jį ir įdėjo į dar kitą. Nuvalė kirvio ašmenis 
ir perbraukė juos pirštų galiukais. 

Tuoj po šešių jis buvo iki galo pasirengęs. Ginklus ir 
maišelį su negyvomis žiurkėmis įsikišo į kuprinę. Ka- 
dangi lijo ir buvo vėjuota, apsimovė kojines ir sportba- 
čius. Batų padų profilį buvo jau anksčiau nugramdęs. 
Išjungė šviesą ir išėjo iš rūsio. Prieš žengdamas į gatvę, 
užsivožė šalmą. 

Prieš pasukdamas į Stiurupą, įvažiavo į automobilių 
stovėjimo aikštelę ir išmetė maišą su žiurkėmis į šiukš- 
linę. Paskui nubirbė į Bjerėšio pusę. Vėjas nurimo, oras 
mainėsi, žadėdamas šiltą vakarą. 


Joninių vakaras Arnei Karlmanui, meno kolekcininkui 
ir prekiautojui daile, buvo svarbus metų įvykis. Jau pen- 
kiolikti metai, kaip jis švenčia Jonines savo skoniškoje 
sodyboje, kurioje leisdavo vasaras. Menininkai ir gale- 
rijų savininkai trokšdavo patekti į Karlmano rengiamą 
vasaros šventę. Jis buvo įtakingas asmuo tarp tų, kurie 
perka ar pardavinėja meną Švedijoje. Jo galioje padėti 
menininkams tapti garsiems ir turtingiems. Vienus jis 
gali išaukštinti, o kitus nusmukdyti, jei šie išdrįs nepa- 
klausyti jo draugiško patarimo ir nepasielgs kaip patarta. 
Prieš gerus trisdešimt metų jis skersai išilgai išvažinėjo 
savo persenusiu automobiliu visą šalį, supirkinėdamas 
ar siūlydamas pirkti paveikslus. Tai buvo vargingi metai. 
Bet per tuos metus jis perprato pirkėjų skonį, išmoko 

pajusti, kokie paveikslai patinka įvairiems jo klientams. 
Jis perkando meno rinkos plonybes ir visiems laikams 
prarado tikėjimą, kad menas yra iškilesnis už pinigų val- 
domą tikrovę. Jis susitaupė pinigų ir Esterlongo gatvėje 
Stokholme atidarė rėminimo studiją su galerija. Nesivar- 
žydamas naudojo negailestingą taktiką - pataikavimą, 
alkoholį, šiugždančius šviežiai spausdintus banknotus - 
ir sėkmingai supirkinėjo jaunų menininkų paveikslus. 
Paskui įtvirtindavo juos kaip svarius vardus meno rin- 
koje. Jis papirkinėdavo, grasindavo, apgaudinėdavo, o po 
trisdešimties metų jau buvo trisdešimties po visą Švediją 
išsimėčiusių galerijų savininkas. Jis praplėtė savo veiklą 
ir ėmė pardavinėti meno kūrinius siųsdamas juos paštu. 
Septintojo dešimtmečio viduryje Karlmanas jau buvo 
turtingas žmogus. Nusipirko sodybą Skonėje, o po poros 
metų surengė pirmąją Joninių šventę. Tai buvo reikš- 
mingas įvykis meno pasaulyje, nes šeimininkas garsėjo 
dosnumu ir plačiais užmojais. Kiekvienas svečias buvo 
pagerbiamas dovana, kurios vertė paprastai būdavo ne 
mažesnė nei penki tūkstančiai kronų. Pavyzdžiui, šie- 
met pas italų dizainerį jis buvo užsakęs limituotą seriją 
plunksnakočių. 

Kai Arnė Karlmanas ankstyvą Joninių rytą pakirdo 
šalia žmonos, jis pirmiausia priėjo prie lango. Lauke buvo 
vėjuota ir apsiniaukę. Veidu perbėgo nepasitenkinimo 
šešėlis, bet Arnę Karlmaną gyvenimas buvo išmokęs su- 
sitaikyti su tuo, kas neišvengiama. Prieš orus jis bejėgis. 
Prieš penkerius metus užsakė sukurti specialią neper- 
šlampamų drabužių kolekciją, kurią dabar galės pasiūly- 
ti savo svečiams. Kas norės, galės pasilikti sode, o kitus 
pakvies vidun į senąją daržinę, kurią jau prieš daug metų 
pertvarkė į erdvią atvirą patalpą. 

Svečiai ėmė rinktis apie aštuntą valandą vakaro. Prieš 
tai nepaliaujamai pliaupęs lietus aprimo. Oras netikėtai 
atšilo ir žadėjo malonią Joninių naktį. Arnė Karlmanas 
svečius sutikinėjo apsivilkęs smokingu, o sūnus sekio- 
jo iš paskos laikydamas jam virš galvos išskleistą skėtį. 
Karlmanas visad kviesdavo šimtą svečių, iš kurių pusė 
lankydavosi pirmą kartą. Dešimtą vakaro jis skimbtelėjo 
į taurę, nes kaip ir kiekvienais metais buvo parengęs kal- 
bą. Sakė kalbą puikiai žinodamas, kad mažiausiai pusė 
susirinkusiųjų jo nekenčia arba jį niekina. Bet dabar, kai 
jam šešiasdešimt šešeri, gali sau leisti nekreipti dėmesio į 
kitų nuomonę. Jo sukurta solidi meno imperija kalba pati 
už save. Abu sūnūs pasirengę perimti verslą, kai pats ims 
stokoti jėgų. Bet dar per anksti apie tai galvoti. Tai Karl- 
manas ir išklojo per savo sveikinimo kalbą, kurioje viskas 
sukosi tik apie jį ir jo sėkmę. Tegul dar nenurašo jo - jis 
dar tikisi surengti ne vieną ir ne dvi Joninių šventes, per 
kurias orai, tikėkimės, bus palankesni nei šiais metais. Jo 
žodžius palydėjo skysti plojimai. Paskui daržinėje užgrojo 
orkestras. Dauguma svečių susibūrė daržinėje, o Arnė 
Karlmanas su žmona pirmieji išėjo šokti. 

— Ką manai apie mano kuklią kalbą? - šokdamas pa- 
klausė žmonos. 

- Toks bjaurus kaip šiemet dar niekad nebuvai, - at- 
sakė ji. 

— Tegul jie sau nekenčia manęs, kiek patinka, - tarė 
jis. - Manęs tai nejaudina. Mūsų tai neturėtų jaudinti. 
Turiu dar begalę neįgyvendintų planų. 

Prieš pat vidurnaktį Arnė Karlmanas nusivedė jauną 
menininkę iš Geteborgo į lauko pavėsinę pačiame erdvaus 
sodo pakraštyje. Viena naujų talentų ieškotoja, kuriai kas 

mėnesį moka algą, patarė pakviesti šią jauną menininkę. 
Jis matė keletą spalvotų nuotraukų su jos aliejiniais pa- 
veikslais ir iškart pagavo, kad jos stilius originalus. Tai 
buvo naujoviškas požiūris į idilę. Šaltuma dvelkiantys 
priemiesčiai, akmenuotos dykumos, vieniši žmonės nuos- 
tabiose lyg rojus gėlių pievose. Karlmanas greit sumetė, 
kad galėtų padaryti iš šios menininkės reikšmingą naujos 
tapybos krypties, kurią pavadins naujuoju iliuzionizmu, 
atstovę. Ji dar labai jauna, mintijo eidamas link pavėsinės. 
Bet ji nei patraukli, nei paslaptinga. Arnė Karlmanas iš 
patirties žinojo, kad, be tapybos darbų, meno rinkoje ne 
mažiau svarbi ir menininko išvaizda bei jo keliamas įspū- 
dis. Jis svarstė, ką daryti su šia liesa išblyškusia būtybe, 
kuri šalia tapeno. 

Žolė vis dar buvo drėgna, o aplink graži naktis. Lau- 
ke buvo girdėti šokių muzika, bet svečiai pamažu ėmė 
rinktis ties televizoriais, kuriuos Arnė Karlmanas pastatė 
kieme prie gyvenamojo namo. Už pusvalandžio transliuos 
futbolo rungtynes su Rusija. Baigęs pokalbį, jis po pusva- 
landžio irgi prisijungs prie svečių, todėl ir nešasi užantyje 
jau parengtą sutartį. 

Sutartyje buvo siūloma nemaža pinigų suma, išmo- 
kama grynaisiais, jei jis vienintelis gaus teisę pardavinėti 
jaunos menininkės paveikslus. Iš pirmo žvilgsnio tai buvo 
puiki ir pradedančiai menininkei labai palanki sutartis. 
Bet smulkiu šriftu surašytos papildomos sutarties sąly- 
gos suteikė Karlmanui daug teisių į menininkės kūrinius 
ir ateityje, tik nakties blyškioje šviesoje tai buvo sunku 
įžiūrėti. Įėjęs į pavėsinę, jis nosinaite nuvalė dvi kėdes 
ir pasiūlė pašnekovei prisėsti. Pakako pusvalandžio, kad 
įtikintų ją pasirašyti sutartį. Karlmanas ištiesė menininkei 
prabangų italų dizainerio plunksnakotį, ir šioji pasirašė. 

Ji išėjo iš pavėsinės ir pasuko atgal link daržinės. Pas- 
kui su giliu įsitikinimu tvirtins, kad tuomet buvo be tri- 
jų minučių dvylika. Mat žingsniuodama žvyruotu sodo 
takeliu ji atsitiktinai metė žvilgsnį į laikrodį. Ji taip pat 
prisiekinėjo, kad Arnės Karlmano elgesys jos nestebino. 
Nė ženklo nerimo, be to, neatrodė, kad jis kieno nors 
lauktų. Jis tik pasakė, kad nori pasėdėti porą minutėlių ir 
pasimėgauti gaivuma po lietaus. 

Ji nė karto neapsigręžė, bet vis vien buvo įsitikinusi, 
kad, be jos, sode nebuvo nė gyvos dvasios. Eidama į dar- 
žinę ji taip pat nieko nesutiko savo kelyje. 


Huveris visą vakarą pragulėjo pasislėpęs ant kalvos. Nuo 
drėgmės, kuri kilo nuo žemės, jį purtė šaltis, nors lauke ir 
nustojo lyti. Retsykiais jis atsistodavo, kad pramankštintų 
apmirusius sąnarius. Po vienuolikos pro žiūronus paste- 
bėjo, kad jo akimirka artinasi. Žmonių sode sumažėjo. Jis 
ištraukė ginklus ir užsikišo juos už diržo. Tada nusimovė 
kojines ir nusiavė batus. Sukišo juos kuprinėn. Paskui 
atsargiai, susigūžęs, nusėlino kalva žemyn ir siūbuojančių 
rapsų priedangoje tykiai nuskuodė lauko keliuku. Iš lėto 
pritykinęs prie Karlmano sodo griuvo ant peršlapusios 
žemės pačiame sodo pakraštyje. Pro gyvatvorę galėjo 
žvilgsniu puikiai aprėpti visą sodo teritoriją. 

Po valandos lūkuriavimas pasiteisino. Arnė Karlma- 
nas, lydimas jaunos merginos, judėjo tiesiai į jį. Jie pasuko 
į pavėsinę. Huveris menkai tesuprato, apie ką jie šneku- 
čiuojasi. Maždaug po pusvalandžio mergina išėjo, o Arnė 
Karlmanas liko pavėsinėje. Sodas buvo visai ištuštėjęs. 
Daržinėje nutilo muzika, bet jį pasiekė įjungtų televizorių 

garsas. Huveris pakilo, išsitraukė kirvį ir, pralindęs pro 
gyvatvorę, atsidūrė prie pavėsinės. Paskutinį kartą žvilgs- 
niu patikrino, ar sode nėra žmonių. Daugiau nedvejojo nė 
sekundės, jo sesers apreiškimai ragino nedelsiant vykdyti 
užduotį. Kaip žaibas įpuolęs pavėsinėn, jis smogė kirviu 
Arnei Karlmanui tiesiai į veidą. Jo galingas smūgis pada- 
lijo kiaušą, perskeldamas jį iki pat viršutinio žandikaulio. 
Karlmanas taip ir liko besėdįs ant suolelio su perpus pa- 
dalytu veidu. Huveris išsitraukė peilį ir nurėžė odą nuo 
tos galvos dalies, kuri buvo arčiausiai. Paskui dingo taip 
pat greitai, kaip ir buvo atėjęs. Sugrįžęs prie kalvos, pa- 
griebė kuprinę ir nuskuodė tekinomis žvyrkeliu iki kelių 
priežiūros tarnybai priklausančio barako. 

Praėjus dviem valandoms, po sesers langu jis užkasė 
skalpą šalia pirmojo. 

Nurimo vėjas. Danguje nė debesėlio. 

Artėjanti vidurvasario diena žadėjo būti graži ir šilta. 

Pagaliau atėjo vasara. Greičiau nei tikėtasi. 

Į policiją paskambino tuoj po dviejų. 

Tą akimirką, kai Tomas Brulinas įspyrė kamuolį į 
rusų vartus, vienuolikos metrų baudinį. Džiugūs šauks- 
mai nuvilnijo per neįprastai tykią švedišką vasaros naktį. 
Budintysis policininkas atsiliepė stovėdamas, nes Bruli- 
nui įmušus įvartį jis garsiai rėkdamas pašoko nuo kėdės. 
Nors visas buvo apimtas džiugesio, iškart suvokė, kad jam 
skambina dėl rimtos priežasties. Moteris, kuri klykė į ausį, 
regis, buvo blaivi. Šokas jai tikriausiai sukėlė isterijos prie- 
puolį, kuris, atrodo, buvo nesuvaidintas. Policininkas su- 
suko Hansonui, kurį naujosios policijos vadovo pareigos 
taip slėgė, kad šis net per Jonines nedrįso palikęs policijos 
būstinę ilsėtis namie. Jis nenuilsdamas skirstė išretėjusias 
darbuotojų gretas į kairę ir į dešinę. Vienuoliktą valandą 
dviejuose skirtinguose vakarėliuose kilo muštynės. Vienų 
muštynių priežastis buvo pavyduliavimas, tuo tarpu kitos 
muštynės ir susistumdymas kilo dėl skirtingų nuomonių 
apie švedų vartininką Tomą Ravelį. Svedbergas savo pro- 
tokole vėliau rašė, kad dėl Ravelio elgesio po antro ka- 
merūniečių įvarčio kilo ginčas, kuris buvo sprendžiamas 
kumščiais. Dėl to trys sužaloti asmenys buvo pristatyti į 
ligoninę. Dabar, kai Hansonas išgirdo apie iškvietimą į 
Bjerėšį, vienas patrulių automobilis buvo ką tik grįžęs. 
Paprastai prastas oras garantuodavo policininkams ramią 
Joninių naktį. Bet šiemet viskas buvo kitaip. 

Hansonas nuėjo pas budintįjį pasitikslinti dėl iškvietimo. 

— Negi ji iš tikrųjų sakė, kad tam vyrui perpus pada- 
linta galva? 

Policininkas linktelėjo, o Hansonas susimąstė. 

- Teks prašyti Svedbergo, kad ten nuvyktų, - pagaliau 
prabilo jis. 

- Jis juk išvažiavęs dėl muštynių į Svartę. 

- Tikra tiesa, visai pamiršau, - prisipažino Hanso- 
nas. - Ką gi, tada skambink Valanderiui. 

Šią savaitę pirmąkart Valanderis užmigo prieš vidur- 
naktį. Akimirką paabejojo, ar nederėtų ir jam susijungti 
su visa švedų tauta, leidžiančia vakarą prie televizorių 
ekranų ir stebinčia futbolo rungtynes su Rusija, bet už- 
snūdo taip ir nesulaukęs švedų sportininkų pasirodymo 
futbolo aikštėje. Skambantis telefonas išplėšė Valanderį iš 
gilaus miego, jis pradžioje net nesusigaudė, kur esąs. Pas- 
kui ranka pagraibė šalia lovos. Daug metų delsęs dėl savo 
nepaslankumo, jis prieš porą mėnesių pagaliau įsirengė 
telefoninę jungtį prie pat lovos, todėl norint atsiliepti nie- 
kur nebereikėjo eiti. 

- Ar prižadinau? - pasiteiravo Hansonas. 

- Taip, - atsakė Valanderis. - Kas yra? 

Net pats nustebo, kad pasakė taip, kaip yra. Anksčiau, 
nesvarbu, kuriuo paros metu sulaukęs skambučio, visad 
tvirtindavo, kad dar nemiegojęs. 

Hansonas glaustai papasakojo apie budinčiojo pokalbį 
telefonu. Vėliau Valanderis ne sykį savęs klausė, kodėl 
iškart nesuprato, kad Bjerėšio atvejis labai primena tai, 
kas nutiko Gustafui Veterštedtui. Gal dėl to, kad nesą- 
moningai stengėsi nustumti mintį, jog gali turėti reikalų 
su serijiniu žudiku? O gal tiesiog negalėjo įsivaizduoti, 
kad Veterštedto nužudymas nėra pavienis įvykis? Buvo 
po dviejų dvidešimt. Valanderis paprašė nusiųsti patrulio 

automobilį į Bjerėšį, pats atvažiuos, kai tik apsirengs. Be 
penkių trys Valanderis sustabdė automobilį prie sody- 
bos. Per radiją išgirdo, kad Martinas Dalinas galva įmušė 
rusams antrą įvartį ir suprato, kad Švedija vėl laimės. Jis 
praras dar vieną šimtą kronų. Kai išvydo bėgantį Noreną, 
suprato, kad nutiko kažkas rimta. Praėjęs pro žmones, 
vienus apimtus isterijos, kitus - niūrius ir bežodžius, 
tik įžengęs į lauko pavėsinę suvokė, kas iš tikrųjų įvyko. 
Ten sėdinčio vyro galva buvo perskelta į dvi dalis, o kai- 
rėj galvos pusėj trūko didelio gabalo odos su plaukais. 
Valanderis stovėjo apstingęs ilgiau nei minutę. Norenas 
kažką sakė, bet jis nieko nesuvokė. Įsmeigęs akis žiūrėjo 
į vyrą nujausdamas, kad čia to paties žudiko, kuris prieš 
porą dienų smogė kirviu Veterštedtui per nugarą, darbas. 
Giliai viduje užgimė neaiškus liūdesys. Vėliau, kalbėda- 
mas su Baiba, pasakojo jai apie tą netikėtą, policininkui 
nebūdingą jausmą, staiga apėmusį jį. Tarytum jo viduje 
būtų įgriuvusi paskutinė gynybinė siena, sužlugdydama 
užsilikusią iliuziją. Dabar jis žinojo, kad jo šalyje nebe- 
egzistuoja nematomos sienos. Smurtas, kuris anksčiau 
buvo didmiesčių bėda, neabejotinai pasiekė ir ramiąją 
provinciją. Iliuzijų pasaulis subliūško, o realus išsiplėtė. 

Paskui liūdesį pakeitė baimė. Valanderis atsigręžė į 
išblyškusį Noreną. 

- Regis, darbuotasi to paties nusikaltėlio, - tarė No- 
renas. 

Valanderis linktelėjo. 

- Kas šis žmogus? - paklausė jis. 

- Tai - Arnė Karlmanas, šios sodybos savininkas. Jie 
šventė Jonines. 

- Pasirūpink, kad niekas iš svečių neišeitų. Apklausk, 
gal kas ką matė. 

Valanderis išsitraukė telefoną, surinko policijos nu- 
merį ir paprašė sujungti su Hansonu. 

- Viskas atrodo gana prastai, - tarė jis, kai Hansonas 
pakėlė ragelį. 

— Kaip prastai? 

- Blogiau negali nė būti. Esu įsitikinęs, kad tai Veterš- 
tedto žudiko darbas, nes ir naujoji auka be skalpo. 

Valanderis girdėjo sunkų Hansono šnopavimą. 

- Sukviesk visus, - tęsė Valanderis. - Be to, norėčiau, 
kad Peras Okesonas irgi atvažiuotų. 

Valanderis baigė pokalbį, Hansonui nespėjus nieko at- 
sakyti. Ką dabar daryti, laužė galvą Valanderis. Ko ieškoti? 
Psichopato? Ar atsargaus, viską kruopščiai pasveriančio 
nusikaltėlio? 

Jis jautė, ką reikia daryti. Tarp Gustafo Veterštedto 
ir Arnės Karlmano turi būti kažkoks ryšys. Šio ryšio ir 
reikia ieškoti. 

Po dvidešimties minučių ėmė rinktis policijos auto- 
mobiliai. Kai Valanderis išvydo Nybergą, nedelsdamas 
nusivedė jį į pavėsinę. 

— Negražiai atrodo, - pasakė Nybergas. 

- Tai, be abejonės, to paties žudiko darbas, - tarė Va- 
landeris. - Pirma jis nužudė Gustafą Veterštedtą, o dabar 
užpuolė antrą kartą. 

- Regis, šįkart nereikia ieškoti nusikaltimo vietos, - 
tarė Nybergas, pirštu rodydamas į krauju nutaškytą sta- 
liuką ir gyvatvorę. 

— Taip. Ir šiam nurėžtas skalpas, - pridūrė Valanderis. 

Nybergas pasikvietė savo komandą ir kibo į darbą. 
Norenas tuo tarpu sukvietė visus svečius į daržinę. Sodas 
atrodė apleistas ir ištuštėjęs. Norenas prisiartino prie Va- 
landerio ir mostelėjo ranka į gyvenamąjį namą. 

— Ten viduj jo žmona ir trys vaikai. Jie visi, žinoma, 
patyrė šoką. 

— Gal reiktų iškviesti gydytoją? 

- Jį jau išsikvietė. 

- Aš sujais pakalbėsiu, - tarė Valanderis. - Kai Martin- 
sonas su Ana Brita bus čia, perduok jiems, kad pirmiausia 
apklaustų tuos svečius, kurie ką nors pastebėjo. Kiti gali 
važiuoti namo. Bet pasižymėk visų vardus ir paprašyk 
parodyti tapatybės korteles. Ar nėra nė vieno nusikaltimą 
mačiusio liudytojo? 

- Iki šiol į mane niekas nesikreipė. 

— Ar jau daugmaž žinai eigą? 

Norenas iš kišenės ištraukė užrašų knygelę. 

— Pusę dvylikos Karlmanas tikrai buvo gyvas. Antrą 
valandą jį aptiko negyvą, vadinasi, žmogžudystė įvyko 
tarp pusės dvylikos ir antros. 

- Šį laiko tarpsnį tikriausiai galima patikslinti, - tarė 
Valanderis. - Pasistenk surasti tą žmogų, kuris jį matė 
gyvą paskutinis ir, žinoma, tą, kuris jį rado. 

Valanderis pasuko prie namo. Šios skoniško stiliaus 
sodybos gyvenamasis pastatas buvo skoningai restau- 
ruotas. Valanderis įžengė į erdvų atvirą kambarį, kuris 
buvo ir virtuvė, ir svetainė, ir valgomasis. Ant sienų kabėjo 
aliejiniai paveikslai, o kambario kampe ant juodų odinių 
sofų sėdėjo mirusiojo šeima. Maždaug penkiasdešimties 
metų moteris pakilo ir priėjo prie Valanderio. 

— Ponia Karlman? - paklausė jis. 

- Taip, tai aš, - atsakė ji. 

Valanderis matė, kad moteris apsiverkusi. Jis pasku- 
bomis tyrinėjo, ar moteris nėra prie nervinio išsekimo 
ribos, bet ji stebėtinai gerai tvardėsi. 

— Apgailestauju dėl to, kas įvyko, - tarė Valanderis. 

- Tai siaubinga. 

Valanderiui jos atsakymas nuskambėjo mechaniš- 
kai. Prieš užduodamas pirmąjį klausimą, jis minutėlę 
pamąstė. 

- Ar įsivaizduojate, kas galėjo tai padaryti? 

- Ne. 

Valanderiui dingtelėjo, kad atsakymą ji šaute iššovė, 
gal kiek per greitai, lyg būtų pasiruošusi šiam klausimui. 
Tikriausiai yra daugybė žmonių, kurie mielai jį būtų nu- 
dėję, svarstė Valanderis. 

— Norėčiau sužinoti, kuo jūsų vyras dirbo? 

- Jis prekiavo menu. 

Valanderis apmirė. Ji klaidingai suprato jo suakmenė- 
jusį žvilgsnį ir pakartojo atsakymą. 

-— Ačiū, aš viską gerai supratau, - tarė Valanderis. - 
Atleiskite, minutėlę man reikia skubiai išeiti. 

Valanderis išėjo į sodą. Įtempęs protą ir jausmus, gal- 
vojo apie tai, ką ši moteris pasakė. Tada prisiminė Larso 
Magnusono pasakojimą apie Gustafo Veterštedto pra- 
eitį. Apie meno kūrinių vagystes. O dabar prekiautojas 
menu žuvo nuo tos pačios rankos kaip ir Veterštedtas. 
Palengvėjusia širdimi ir jausdamas dėkingumą Valanderis 
apsidžiaugė, kad jau tokiu ankstyvu etapu regi tarp šių 
dviejų aukų ryšį. Nusprendė grįžti į namą, bet išvydo Aną 
Britą Hioglund. Ji buvo blyškesnė nei paprastai. Ir labai 
įsitempusi. Valanderis prisiminė savo pirmuosius darbo 
metus policijos kriminaliniame skyriuje, kai kiekvienas 
nusikaltimas tapdavo tarsi asmeniniu reikalu. Rydbergas 
iš pat pradžių kalė jam galvon, kad policininkui nieku 
gyvu nevalia susidraugauti su smurto auka. Valanderiui 
prireikė daug laiko, kad išmoktų šią pamoką. 

— Dar vienas? - paklausė ji. 

- Ir tas pats nusikaltėlis arba nusikaltėliai, - atsakė 
Valanderis. - Toks pats elgesys. 

- Ką, šiam irgi nuplėšė skalpą? 

- Taip. 

Pati to nejausdama ji žengė žingsnį atbulomis. 

— Manau, kad pavyko rasti, kas šiuos vyrus sieja, - tęsė 
Valanderis. 

Jis išsakė Anai Britai Hioglund savo spėliones. Prie jų 
priėjo Svedbergas ir Martinsonas. Valanderis paskubomis 
pakartojo, ką sakęs. 

- Jūs pakalbinkite svečius, - tarė jis. - Jei gerai supratau, 
Norenas minėjo, kad jų mažiausiai šimtas. Ir paprašykite 
visų prieš išvykstant parodyti savo tapatybės korteles. 

Valanderis grįžo į namą. Jis atsinešė prie sofos medinę 
kėdę. Be Karlmano našlės, ten sėdėjo du dvidešimtmečiai 
vaikinukai ir kiek vyrėlesnė mergina. Visi neįtikėtinai 
gerai tvardėsi. 

— Pažadu, kad užduosiu tik pačius svarbiausius klau- 
simus, - tarė jis. - Visa kita gali palaukti. 

Tyla. Niekas nieko nesakė. Valanderis jau žinojo pir- 
mąjį klausimą. 

— Ar įtariate, kas galėtų būti nusikaltėlis? Gal kas iš 
svečių? 

— O kas gi kitas? - atsakė vienas sūnus trumpai kirptais 
šviesiais plaukais. Valanderis pasibaisėjęs pagalvojo, kad 
šis veidas jam primena kitą, sumaitotą veidą, kurį neseniai 
buvo priverstas apžiūrinėti pavėsinėje. 

- Ar įtariate ką nors konkrečiai? - paklausė Valanderis. 

Vaikinas papurtė galvą. 

— Man neatrodo labai įtikėtina, kad kas pašalinis eitų 
žudyti, kai namuose vyksta didelė šventė ir visur knibž- 
dėte knibžda žmonių, - pasakė ponia Karlman. 

Kas nors, kam pakanka šaltakraujiškumo, gal ir ryžtųsi, 
pagalvojo Valanderis. Arba kas nors, kas yra tikras pamišė- 
lis. Kas nors, kam galbūt nesvarbu, ar jį sugaus, ar ne. 

- Minėjote, kad jūsų vyras prekiavo menu, - tęsė Va- 
landeris. - Gal galėtumėte smulkiau apibūdinti, ką tai 
reiškia? 

- Mano vyrui Švedijoje priklauso per trisdešimt gale- 
rijų, - tarė ji. - Be to, jis turi filialus visose Skandinavijos 
šalyse. Mano vyras prekiavo siuntinėdamas paveikslus 
paštu, nuomodavo juos stambioms įmonėms, kiekvienais 
metais surengdavo ne vieną meno kūrinių aukcioną - tai 
jo veikla tik bendrais bruožais. 

- Ar jis turėjo daug priešų? 

- Žmogui, kuriam gerai sekasi, nestinga priešų tarp tų, 
kuriems nesiseka ir kurie turi panašių ambicijų. 

- Ar jūsų vyras bent kartą minėjo, kad jaučia grėsmę? 

- Ne. 

Valanderis pažvelgė į ant sofos susėdusius vaikus. Visi 
beveik kartu papurtė galvas. 

— Kada jį paskutinį kartą matėte? - tęsė apklausą Va- 
landeris. 

- Šokau su juo apie pusę vienuolikos, - atsakė ponia 
Karlman. - Paskui jis dar porą kartų sumirgėjo akyse. Gal 
vienuoliktą valandą paskutinį kartą. 

Niekas iš vaikų nebuvo jo matęs po vienuolikos. Valan- 
deris nusprendė, kad su kitais klausimais galima palaukti. 
Jis įkišo užrašų knygelę į kišenę ir atsistojo. Norėjo ištarti 
dar keletą paguodos žodžių, bet nerado. Tik linktelėjo 
galva ir išėjo iš jų namų. 

Švedijos rinktinė laimėjo 3:1. Vartininkas Ravelis švy- 
tėjo iš džiaugsmo, dėl Kamerūno jam tikrai galima atleisti, 
o Martino Dalino įvartis galva buvo genialus. Valanderis 

girdėjo tokias pokalbio nuotrupas. Atrodo, tik Ana Brita 
Hioglund ir dar du policininkai teisingai atspėjo rezul- 
tatą. Valanderis nujautė, kad jo, kaip prasčiausio spėjiko, 
pozicija dar sustiprėjo. Jis tik nežino, ar jam džiaugtis ir 
didžiuotis, ar liūdėti. 

Porą valandų visi plūkėsi iš peties. Valanderis san- 
dėliuke prie daržinės įrengė laikiną koordinacinį štabą. 
Ketvirtą ryto pas jį atėjo Ana Brita Hioglund su jauna 
moterimi, kuri kalbėjo ryškia Geteborgo tarme. 

- Ji paskutinė regėjo Karlmaną gyvą, - pristatė moterį 
Ana Brita Hioglund. - Ji sėdėjo su juo pavėsinėje prieš 
pat vidurnaktį. 

Valanderis pasiūlė atsisėsti. Moteris prisistatė esanti 
Madlen Redin, menininkė iš Geteborgo. 

- Ką jūs veikėte pavėsinėje? - pasidomėjo Valanderis. 

- Arnė norėjo, kad pasirašyčiau sutartį. 

— Kokią sutartį? 

- Kuri suteiktų jam galią išimtine teise pardavinėti 
mano paveikslus. 

- Ir jūs pasirašėte sutartį? 

- Taip. 

- Kas buvo paskui? 

- Nieko. 

— Nieko? 

- Aš pakilau ir išėjau. Žvilgtelėjau į laikrodį. Buvo be 
trijų dvylika. 

— Kodėl pasižiūrėjote į laikrodį? 

- Taip visad elgiuosi, kai nutinka kas nors reikšminga. 

- Sutartis jums buvo svarbi? 

- Pirmadienį turėjau gauti du tūkstančius kronų. Skur- 
džiai menininkei tai reikšmingas įvykis. 

- Ar jums sėdint pavėsinėje kas nors buvo netoliese? 

— Aš nieko nepastebėjau. 

— O kai išėjote iš pavėsinės? 

- Aplink buvo tuščia. 

- Ką jums išeinant veikė Karlmanas? 

- Jis sėdėjo. 

- Iš kur žinote? Ar atsigręžėte? 

- Jis sakė, kad nori kiek pasimėgauti grynu oru. Aš 
negirdėjau, kad jis būtų atsistojęs. 

- Ar jums nesusidarė įspūdis, kad jis dėl kažko neri- 
mauja? 

- Ne, jis buvo pakilios nuotaikos. 

Valanderis baigė pokalbį. 

— Pergalvokite viską dar kartą, - paprašė jis. - Rytoj 
galbūt ką nors daugiau prisiminsite. Kad ir kaip nereikš- 
minga tai atrodytų, tai gali būti svarbu. Jei ką prisiminsite, 
prašau, paskambinkite man į policiją. 

Kai menininkė išėjo, iš kitos pusės į sandėlį įžengė Peras 
Okesonas. Jis buvo labai išblyškęs. Peras Okesonas sunkiai 
klestelėjo ant kėdės, kur ką tik sėdėjo Madlen Redin. 

- Tai didžiausia bjaurastis, kokią teko regėti! - pra- 
kalbo jis. 

— Nereikėjo tau į jį žiūrėti, - tarė Valanderis. - Ne dėl 
to tave iškviečiau. | 

- Nesuprantu, kaip tu čia ištveri, - tarė Okesonas. 

- Aš irgi, - tarstelėjo Valanderis. 

Pero Okesono veido išraiška surimtėjo. 

— Manai, tai Veterštedto žudiko darbas? 

— Be abejonės. 

Jie žiūrėjo vienas kitam į akis ir žinojo, kad abu galvoja 
tą patį. 

— Kitaip tariant, tai gali būti ne paskutinis kartas. 

Valanderis linktelėjo. Okesonas perkreipė veidą. 

- Paprastai neteikiame pirmenybės jokiai bylai, tačiau 
šiuo atveju ši taisyklė negalioja, - perspėjo Okesonas. - 
Tau tikriausiai reikia pastiprinimo, daugiau žmonių. Jei 
nori, galiu paskambinti ten, kur reikia. 

- Geriau dar palūkėk, - paprašė Valanderis. - Didesnis 
policininkų skaičius bus reikalingas, kai norėsime nusi- 
kaltėlį sučiupti, kai žinosime jo vardą, išvaizdą. Kol kas 
to nežinom. 

Valanderis papasakojo Okesonui, ką jam sakė Larsas Ma- 
gnusonas ir kad Arnė Karlmanas prekiavo meno kūriniais. 

- Tarp jųdviejų matau ryšį, - baigė pasakojimą Valan- 
deris. - Tai palengvins tyrimą. 

Peras Okesonas pažvelgė į jį abejodamas: 

- Tikiuosi, kad ne per anksti darai išvadas. 

- Aš niekam neužtrenkiu durų, tik noriu atsiremti į 
sieną, kurią regiu. 

Peras Okesonas dar pabuvo valandą ir išvyko atgal 
į Istadą. Apie penktą ryto aplink sodybą ėmė šmižinė- 
ti žurnalistai. Perpykęs Valanderis paskambino į Istadą 
ir pareikalavo, kad Hansonas pasirūpintų žurnalistais. 
Jis suprato, kad šįkart tikriausiai nepavyks nuslėpti, jog 
Arnė Karlmanas neteko skalpo. Atvykęs Hansonas vidury 
kelio prieš sodybą paskubomis suimprovizavo chaotišką 
spaudos konferenciją. Tuo tarpu Martinsonas, Svedbergas 
ir Ana Brita Hioglund paleido apklaustus svečius. Valan- 
deris kalbino pagiringą skulptorių, kuris pirmasis aptiko 
negyvo Arnės Karlmano kūną. 

— Kodėl išėjote į sodą? - paklausė Valanderis. 

— Nusivemti. 

- Ir nusivėmėte? 

- Taip. 

— Kurė 

— Už obels. 

— O paskui? 

— Paskui norėjau prisėsti pavėsinėje ir atsipūsti. 

- Ir tada? 

- Pamačiau jį. 

Šioje vietoje Valanderis buvo priverstas nutraukti ap- 
klausą, nes skulptorių vėl supykino. Valanderis pakilo ir 
nuėjo prie pavėsinės. Dangus buvo giedras, aukštai dan- 
guje spindėjo saulė. Valanderis pagalvojo, kad ši viduva- 
sario diena bus graži ir maloniai šilta. Pavėsinėje lengviau 
atsiduso išvydęs, kad Nybergas pridengė Karlmano galvą 
neperšviečiamu maišu. Nybergas klūpėjo šalia gyvatvorės, 
kuri skyrė sodą nuo rapsų lauko. 

- Kaip sekasi? - nutaisęs žvalų balsą paklausė Valan- 
deris. 

- Radau nežymų kraujo pėdsaką ant gyvatvorės, - 
atsakė jis. - Nemanau, kad kraujas iš pavėsinės būtų taip 
toli nutiškęs. 

— Ką tai reiškia? - paklausė Valanderis. 

- Į šį klausimą turi atsakyti tu, - tarė Nybergas, ranka 
mosteldamas link gyvatvorės. 

- Štai ties šia vieta ji praretėjusi, - tarė jis. - Jei žmo- 
gus smulkus, jis galėjo pro čia patekti į sodą. Ir pabėgti. 
Pažiūrėsim, ką rasim kitoje gyvatvorės pusėje, bet siūlau 
kuo greičiau išsikviesti pėdsekį. 

Valanderis linktelėjo galva. 

Specialistas su vilkšuniu prisistatė pusę šeštos, pasku- 
tiniams svečiams vykstant namo. Valanderis pasisveikin- 
damas linktelėjo šunį atvedusiam Eskilsonui. Vilkšunis 
buvo senas, vardu Skitas, daug metų dirbęs pėdsekiu. 

Pavėsinėje šuo iškart kažką užuodė ir patraukė link 
gyvatvorės. Toje vietoje, kur Nybergas aptiko kraujo, šuo 

ėmė veržtis pro ją. Eskilsonas su Valanderiu pralindo pro 
dar retesnę gyvatvorės vietą ir pateko į traktorių išvažinėtą 
keliuką. Šis skyrė sodybos sklypą nuo dirbamų laukų. Šuo 
vėl pagavo pėdsakus ir nuvedė juos lauko pakraščiu ligi ke- 
liuko, vedančio skersai rapsų lauko. Valanderiui paprašius, 
Eskilsonas paleido šunį. Valanderis įsitempė. Šuo nubėgo 
keliuku ligi kito rapsų lauko krašto. Ten trumpam prarado 
pėdsakus, paskui vėl aptikęs pasileido įkalvėn, netoli džiūs- 
tančio tvenkinio. Ant kalvos pėdsakai dingo. Eskilsonas su 
šunimi ieškojo įvairiomis kryptimis, bet neaptiko. 

Valanderis apsidairė. Vienišas vėjų nugairintas me- 
dis stovėjo kalvos viršuje. Iš po žemių kyšojo aprūdijęs 
dviračio rėmas. Valanderis atsirėmė į medį ir nužvelgė 
sodybą. Vaizdas kaip ant delno. Su žiūronu tikrai puikiai 
atskirtum net žmonių veidus. 

Jo kūnu perbėgo virpuliukas. Galimas dalykas, kad 
čia šiąnakt stovėjo nepažįstamas žmogus. Valanderį apė- 
mė nemalonus jausmas. Jis grįžo į sodybą. Hansonas su 
Svedbergu sėdėjo ant namo laiptų. Nuo nuovargio pilkais 
veidais. 

— Kur Ana Brita? - paklausė Valanderis. 

- Išleidžia paskutinius svečius, - atsakė Svedbergas. 

— O Martinsonas? 

— Kalba telefonu. 

Valanderis irgi prisėdo ant laiptelių. Saulė ėmė šildyti. 

- Dar turim susikaupti, - tarė jis. - Kai Ana Brita viską 
baigs, važiuosim į Istadą. Tada pasversim visus faktus ir 
apgalvosim tolesnius žingsnius. 

Jam niekas neatsakė. Nebuvo reikalo. Ana Brita išėjo 
iš daržinės ir atsitūpė prieš juos. 

— Kad tokia daugybė žmonių sugebėtų tiek mažai pa- 
matyti! - pavargusi pasiguodė ji. 

Pro šalį praėjo Eskilsonas su savo vilkšuniu. Paskui iš 
pavėsinės atsklido Nybergo niurzglus balsas. 

Iš už namo kampo, nešinas telefonu, išniro Martinsonas. 

- Gal dabar ne pats tinkamiausias metas, - tarė jis, - bet 
iš Interpolo atėjo gera žinia. Jie patvirtino tos merginos, 
kuri susidegino, tapatybę. Jie, regis, žino, kas ji tokia. 

Valanderis apstulbęs pakėlė akis. 

- Mergina iš Salomonsono rapsų lauko? 

- Taip. 

Valanderis pakilo. 

- Kas ji? 

— Nežinau, bet policijos būstinėje guli pranešimas. 

Jie paliko Bjerėšį ir grįžo į Istadą. 

Doloresa Marija Santana. 

Buvo be penkiolikos šešios, ankstyvas viduvasario 
rytas, kai Martinsonas garsiai perskaitė Interpolo raštą, 
grąžindamas susideginusiai merginai tapatybę. 

- Iš kur ji? - paklausė Ana Brita Hioglund. 

- Raštas atkeliavo iš Dominikos Respublikos, - atsakė 
Martinsonas. - Per Madridą. 

Paskui jis klausiamai apsižvalgė. Ana Brita Hioglund 
suskubo į pagalbą. 

- Dominikos Respublika - tai kita salos pusė, ten, kur 
Haitis, - paaiškino ji. - Vest Indijoje. Ar tik nesivadina 
toji sala Ispanjola? 

— Bet kaip ji, po galais, pateko pas mus? - nustebo 
Valanderis. - Į Salomonsono rapsų lauką! Kas ji? Ką dar 
rašo Interpolas? 

— Visko nespėjau peržiūrėti, - atsakė Martinsonas. - 
Jei teisingai supratau, jos pasigedo tėvas ir paskelbė din- 
gusia pernai, lapkričio mėnesį. Dingusio asmens anketa 
užpildyta Santjago mieste. 

- Santjage, Čilėje? - su nuostaba paklausė Valanderis. 

— Ne, tas miestas vadinasi Santjagas de los Treinta 
Kabaljerosas, - atsakė Martinsonas. - Negi niekur nėra 
pasaulio žemėlapio? 

- Yra, - atsakė Svedbergas ir dingo. 

Po poros minučių grįžo purtydamas galvą. 

— Matyt, tai buvo Bjorko asmeninis žemėlapis. Niekur 
jo nerandu. 

- Tada paskambink knygyno savininkui, - tarė Valan- 
deris. - Man reikia žemėlapio! 

- Ar nepamiršai, kad dabar be kelių šešios ryto, tiesiai 
po Joninių nakties? - apstulbo Svedbergas. 

— Nieko nepadarysi, teks prikelti. Ir pasiųsk mašiną, 
kad atvežtų žemėlapį. 

Valanderis ištraukė iš piniginės šimto kronų banknotą 
ir ištiesė Svedbergui. Šis paėmė pinigus ir išnyko. Po poros 
minučių jau kalbėjo su apsimiegojusiu knygyno savininku 
ir išsiuntė automobilį. 

Jie atsinešė kavos ir užvėrė pokalbių kambario duris. 
Hansonas perdavė, kad niekam, išskyrus Nybergą, nevalia 
blaškyti jų dėmesio. Valanderis apžvelgė susirinkusiuo- 
sius prie stalo. Jo žvilgsnį pasitiko kolegų akys, jis matė 
papilkavusius jų veidus, o galvoje šmėstelėjo mintis, kad 
ir pats taip atrodo. 

- Vėliau grįšime prie merginos rapsų lauke, - pradėjo 
jis. - Bet dabar susikaupkime prie to, kas įvyko šiąnakt. 
Esu tikras, kad veikė tas pats nusikaltėlis, kuris nužudė 
ir Gustafą Veterštedtą. Elgesys panašus, nors Karlmanui 

skėlė per galvą, o Veterštedtui perkirto nugarkaulį. Tačiau 
abiem aukoms nuplėšė skalpą. 

— Niekad nesu nieko panašaus regėjęs, - prisipažino 
Svedbergas. - Šis nusikaltėlis tikras bestija. 

Valanderis nekantriai mostelėjo ranka. 

- Leisk pabaigti, ką pradėjau sakyti, - tęsė jis. - Dar 
žinome, kad Arnė Karlmanas prekiavo menu. O dabar 
papasakosiu, ką naujo sužinojau vakar. 

Valanderis trumpai perteikė pokalbį su Larsu Magnu- 
sonu apie skandalus, kurie lydėjo Gustafą Veterštedtą. 

— Kitaip tariant, tarp jų gali būti ryšys, - baigė pa- 
sakojimą Valanderis. - Raktažodžiai būtų menas, vogti 
paveikslai ir vogto meno slapstymas. Jei kur pasisektų 
aptikti konkretų jungties tašką, nenustebčiau, jei ten ras- 
tume ir mūsų nusikaltėlį. 

Aplink tvyrojo tyla. Visi mąstė apie tai, ką išgirdo. 

- Taigi žinome, į ką kreipti dėmesį tyrimo metu, - tęsė 
Valanderis. - Reikia ieškoti sąlyčio taškų tarp Veterštedto 
ir Karlmano. Bet nepamirškime ir kito nepaprastai svar- 
baus dalyko. 

Valanderis peržvelgė veidus ir suprato, kad jie nujau- 
čia, kur link jis pasuko. 

- Žudikas ir vėl gali smogti iš pasalų, - tarė Valanderis. - 
Mes nežinome, kodėl jis nužudė Veterštedtą ir Karlmaną. 
Mes nežinome, ar yra numatęs ir daugiau aukų. Ir mes 
nežinome, kas jos būtų. Galim tikėtis vienintelio dalyko — 
kad žmonės, kuriems gresia pavojus, patys susivoks. 

— Mes nežinome dar daugiau, - įsiterpė Martinso- 
nas. - Ar nusikaltėlis pamišęs, ar jo motyvas kerštas, ar 
kas kita. Mes net nesame tikri, ar jis neišsigalvoja kokio 
motyvo, nieko bendra neturinčio su realybe. Nes niekuo- 
met neatspėsi, kas vyksta nesveikoje smegeninėje. 

- Tavo tiesa, - pritarė Valanderis. - Mums teks susi- 
durti su daugybe neaiškių veiksnių. 

- Gal tai tik pradžia, - paniuręs burbtelėjo Hansonas. - 
Negi mes iš tiesų turime reikalą su serijiniu žudiku? 

- Taip, tai įtikėtina, - tvirtu balsu atsakė Valanderis. - 
Todėl siūlau nedelsiant kreiptis pagalbos, visų pirma į teis- 
mo medicinos psichiatrijos padalinį Stokholme. Nusikaltė- 
lio elgesys labai keistas ir neįprastas, ypač dėl skalpų. Gal jie 
mums padės su nusikaltėlio psichologiniu portretu. 

- Kaip manai, ar tas žmogus žudė ir anksčiau? - pa- 
klausė Svedbergas. - Ar tik dabar jo viduje kažkas atsi- 
laisvino? 

- Nežinau, - atsakė Valanderis. - Bet jis atsargus. Ma- 
nęs nepalieka jausmas, kad jis viską kruopščiai iš anksto 
suplanuoja ir smogia nedvejodamas. Dėl dviejų priežas- 
čių - nenori būti sučiuptas arba bijo, kad kas nesutruk- 
dytų jo sumanymui. 

Per susirinkusiųjų nugaras perbėgo šaltukas. 

- Štai čia reikia pradėti mūsų paiešką, - baigdamas 
tarė Valanderis. - Imtis Veterštedto ir Karlmano. Kur su- 
sikerta jų gyvenimo trajektorijos? Šitai turim išsiaiškinti 
pirmiausia. Ir kuo greičiau. 

- Be to, įsisąmoninkime, kad nuo šiol nebeišeis dirbti 
ramybėje, - pažymėjo Hansonas. - Žurnalistai apspis mus 
kaip širšės. Jie jau žino, kad Karlmanui nuplėštas skalpas. 
Pagaliau jiems į nasrus pateko tokia naujiena, apie kokią nė 
nesapnavo. O atostogaujantys švedai dėl mums nežinomų 
priežasčių dievina visokio plauko istorijas apie smurtą. 

- Gal tai ir nėra taip blogai, kaip iš pirmo žvilgsnio 
atrodo, - susimąstęs tarė Valanderis. - Gal tai įspės tuos, 
kurie turi pagrindo baimintis, jog ir jie gali atsidurti Žu- 
diko aukų sąraše. 

- Reikėtų parašyti pabrėžiant, kad tikimės gyventojų 
pagalbos ir laukiame naudingų nuorodų, - pasiūlė Ana 
Brita Hioglund. - Jei darome prielaidą, kad žudikas veikia 
pagal sąrašą ir kad kai kurie asmenys gali nujausti, jog 
jiems iškilo reali grėsmė, tai reiškia, kad kas nors žino ar 
bent nujaučia, kas tas nusikaltėlis galėtų būti. 

- Tu visiškai teisi, - pritarė Valanderis, ir pasisuko į 
Hansoną. - Kuo greičiau sušauk spaudos konferenciją. 
Ten pasakysime viską, ką žinome. Kad ieškome dviejų 
vyrų žudiko ir kad prašome gyventojų paramos. 

Svedbergas pakilo ir pravėrė langą. Martinsonas gar- 
siai nusižiovavo. 

— Mes visi pervargę, - tarė Valanderis. - Bet vis tiek 
turime tęsti savo darbą. Pasistenkit išsimiegoti, kai ga- 
lėsit. 

Kažkas pabeldė. Policininkas įkišo pro duris žemėlapį. 
Jie išskleidė jį ant stalo, ieškodami Dominikos Respubli- 
kos su Santjagu. 

— Su mergaite teks palaukti, - tarė Valanderis. - Ne- 
galime spėti dviejų dalykų paraleliai. 

- Aš bet kuriuo atveju išsiųsiu atsakymą, - pažadėjo 
Martinsonas. - Mes kada panorėję galėsime paprašyti 
papildomos informacijos dėl jos dingimo aplinkybių. 

- Aš tik stebiuosi, kaip ji čionai pateko, - sumurmėjo 
Valanderis. 

- Interpolas nurodė, kad jos amžius septyniolika metų, 
o ūgis maždaug šimtas šešiasdešimt centimetrų. 

- Nusiųsk jiems papuošalo aprašą, - pasiūlė Valan- 
deris. - Jei tėvas jį atpažins, tai dėl jos tapatybės galime 
būti visiškai tikri. 

Dešimt minučių po septynių pokalbių kambarys ištuš- 
tėjo. Martinsonas nuvažiavo namo pasikalbėti su šeima. 

Jam teks atsisakyti kelionės į Bornholmą planų. Svedber- 
gas nusileido į rūsį ir palindo po dušu. Hansonas išnyko 
kaip dūmas koridoriuje - jis nuėjo ruošti susitikimo su 
spaudos atstovais. Valanderis nusekė paskui Aną Britą 
Hioglund į jos kambarį. 

— Ar mes jį sugausim? - rimtu balsu paklausė ji. 

- Nežinau, - prisipažino Valanderis. - Regis, aptikom 
pėdsaką, kuris gali mums padėti. Manau, nėra reikalo 
baimintis, kad šis žudikas skerdžia visus iš eilės savo ke- 
lyje. Jis greičiausiai persekioja tik tam tikrus žmones. O 
skalpai - tai jo trofėjai. 

Ji atsisėdo ant kėdės, Valanderis atsirėmė tarpduryje. 

- Kam jam reikalingi trofėjai? - paklausė ji. 

- Kad galėtų pasigirti. 

- Sau ar kitiems? 

- Ir sau, ir kitiems. 

Staiga jis suvokė, kodėl ji paklausė apie trofėjus. 

- Manai, kad jis skalpus nori kam nors parodyti? 

- Manau, kad yra tokia galimybė, - atsakė ji. 

- Taip, - atsakė Valanderis. - To nereikia išleisti iš 
akių. Kaip ir visa kita. 

Jis jau norėjo išeiti iš kambario, bet prie durų atsigręžė. 

- Ar gali paskambint į Stokholmą? - paprašė jis. 

- Šiandien dar poilsio diena dėl Joninių, nemanau, 
kad ką rasiu, - atsakė ji. 

- Tada skambink į namus, - patarė Valanderis. - Ka- 
dangi nežinom, ar nerezgama nauja žmogžudystė, mums 
brangi kiekviena minutė. 

Valanderis nuėjo į savo kambarį ir šlumštelėjo į lan- 
kytojų kėdę, kurios viena koja įtartinai sugirgždėjo. Galva 
ūžė iš nuovargio. Jis atlošė galvą ir užmerkęs akis per 
sekundę užsnūdo. 

Valanderis krūptelėjo ir pabudo. Kažkas įėjo į kambarį. 
Metęs žvilgsnį į laikrodį suprato, kad išmiegojo beveik 
valandą. Galvą vis dar gėlė, bet nuovargis atslūgo. 

Tai buvo Nybergas, paraudusiomis akimis ir pasišiaušęs. 

- Atleisk, nenorėjau prižadinti, - atsiprašė jis. 

— Buvau tik trumpam prisnūdęs, - tarė Valanderis. - 
Yra naujienų? 

Nybergas papurtė galvą. 

- Nedaug, - atsakė jis. - Aš tik manau, kad žudiko 
drabužiai turėjo gerokai apsitaškyti kraujais. Nors dar 
neturime teismo medicinos ekspertizės duomenų, jau 
dabar matau, kad smūgis Karlmaną pasiekė tiesiai iš 
viršaus. Tai reiškia, kad žudikas stovėjo su kirviu visai 
šalia. 

- Ar esi tikras, kad tai buvo kirvis? 

- Niekuo nesu tikras, - atsakė Nybergas. - Žinoma,ttai 
galėjo būti ir sunkus kardas. Ar kas kita. Bet galva buvo 
perskelta pusiau tarytum malka. 

Valanderį ėmė pykinti. 

- Užtenka, - tarė jis. - Vadinasi, nusikaltėlio drabužiai 
buvo sutepti kraujais. Gal kas jį matė? Be to, laikas nustoti 
įtarinėjus šventės svečius. Nė vienas nebuvo apsitaškęs 
kraujais. 

- Mes apieškojome gyvatvorę, - tęsė Nybergas, - rap- 
sų lauko keliuką ir kalvelę. Ūkininkas, kuriam priklauso 
žemė už Karlmano sodybos, atėjęs teiravosi, ar jam galima 
pjauti rapsus. Aš leidau. 

- Teisingai padarei, - pritarė Valanderis. - Tik ar jis 
nėra vėlyvas šiemet su savo rapsais? 

- Turbūt, kad taip, - atsakė Nybergas. - Juk jau po 
Joninių. 

— O kaip su kalva? - pasidomėjo Valanderis 

- Kažkieno ten būta, - atsakė Nybergas. - Žolė nu- 
trypta, vienoje vietoje ir nusėdėta. Mes paėmėme žolės ir 
žemės grumstų mėginius. 

— Kas dar? 

— Nesitikiu, kad ant kalvos rastas senas dviratis duos 
įdomių rezultatų, - tęsė Nybergas. 

- Šuo ten pametė pėdsaką, - tarė Valanderis. - Kodėl? 

- Šį klausimą užduok policijos pareigūnui, dirbančiam 
su šunimi, - atsakė Nybergas. - Galbūt kokia kita medžia- 
ga skleidė stiprų kitokį kvapą ir užblokavo ankstesnįjį. 
Šiaip gali būti daug priežasčių, kodėl staiga nutrūksta 
pėdsakai. 

Valanderis mąstė apie tai, ką pasakė Nybergas. 

— Dabar eik namo ir išsimiegok, - tarė Valanderis. - 
Atrodai visai išsekęs. 

— Taip ir jaučiuosi, kaip atrodau, - atsakė Nybergas. 

Paskui Valanderis nuėjo į virtuvėlę ir susitepė sumušti- 
nį. Mergina iš priimamojo atnešė šūsnį lapelių su įvairio- 
mis žinutėmis. Jis pervertė juos. Kol jo nebūta, skambino 
nemažai žurnalistų. Valanderis svarstė, ar nenuvažiavus 
namo ir nepersivilkus švariais drabužiais. Paskui apsigal- 
vojo. Jis pabeldė į Hansono duris ir pasakė, kad važiuoja 
į Karlmano sodybą. 

- Pirmai valandai sušaukiau spaudos konferenciją, - 
pranešė Hansonas. 

- Iki pirmos grįšiu, - pažadėjo Valanderis. - Bet ne- 
noriu, kad mane iki tol be reikalo trukdytų. Reikia ramiai 
viską apmąstyti. 

- Ir visiems verkiant reikia pamiegoti, - tarė Hansonas. - 
Niekad nė nesapnavau, kad pateksim į tokį pragarą. 

- Tai nutinka, kai mažiausiai to tikiesi, - pasakė Va- 
landeris. 

Tą gražų vasaros rytą Valanderis vairavo automobilį su 
nuleistu šoniniu langu link Bjerėšio ir galvojo, kad šiandien 
būtinai reikia aplankyti tėvą. Be to, ne pro šalį būtų paskam- 
binus ir Lindai. O po dienos iš kelionės į Taliną grįš Baiba. 
Liko mažiau nei dvi savaitės iki jo atostogų pradžios. 

Automobilį pastatė prie užtvarų, kurios supo erdvų 
Karlmano sklypą. Smalsuolių grupelės būriavosi palei 
kelią. Valanderis linktelėjo prie užtvaros budinčiam po- 
licininkui. Paskui apėjo didžiulį sodą ir patraukė lauko 
keliuku kalvos link. Valanderis sustojo toje vietoje, kur 
šuo pametė pėdsakus ir apsidairė. Jis rūpestingai išsirinko 
kalvelę. Iš čia puikiai matyti, kas darosi sode. Jis girdėjo iš 
daržinės sklindančią muziką. Vėlai vakare sodas ištuštėjo. 
Tai minėjo visi šventės dalyviai. Visi susirinko daržinėje. 
Apie pusę dvylikos į pavėsinę žingsniuoja Karlmanas, ve- 
dinas Madlen Redin. Ką tu darai paskui? 

Valanderis neatsakė į savo klausimą. Vietoj to ap- 
sigręžė ir nužvelgė kalvelės šlaitą už nugaros. Pamatė 
traktoriaus vėžes ir nusileido žole apžėlusia pakriauše 
prie keliuko. Pažvelgus į vieną pusę, traktoriaus vėžės 
suko link giraitės, o kitoje pusėje jos atsirėmė į keliuką, 
vedantį į pagrindinį kelią Malmė-Istadas. Valanderis nu- 
sekė traktoriaus vėžėmis į bukų giraitę. Aukšti lieknaka- 
mieniai medžiai metė šešėlį. Saulės spinduliai skverbėsi 
pro lapiją. Žemė kvepėjo. Vėžės baigėsi ties aikštele, kur 
gulėjo neseniai nukirsti, nugenėti ir gabenti paruošti me- 
džių kamienai. Valanderis veltui ieškojo toliau vedan- 
čio takelio. Jis galvojo apie aplinkinius kelius. Norint iš 
giraitės nusigauti į pagrindinį kelią, reikėtų praeiti pro 
keletą sodybų ir kirsti nemažą skaičių dirbamų laukų. Jis 
daugmaž paskaičiavo, kad lig pagrindinio kelio buvo du 
kilometrai. Paskui sugrįžo prie kalvos ir patraukė į kitą 

pusę. Skaičiuodamas žingsnius nuėjo kokį kilometrą, kol 
pasiekė žvyrkelio ir E65 sankryžą. Žvyrkelis buvo išvaži- 
nėtas automobilių. Pašalėje stovėjo kelių tarnybos bara- 
kas. Valanderis paklibino duris. Užrakintos. Jis apsižvalgė 
ir nusprendė apžiūrėti baraką iš kitos pusės. Ten gulėjo 
sulankstytas brezentas ir mėtėsi pora geležinių vamzdžių. 
Jau norėjo apsisukęs nueiti, bet jo akys kažką pastebėjo 
ant žemės. Jis pamatė rudo popierinio maišelio draiskaną 
su keliomis tamsiomis dėmėmis. Pakėlė, atsargiai suėmęs 
tarp nykščio ir smiliaus. Nebuvo tikras, kokios kilmės tos 
dėmės. Saugodamasis vėl paguldė popieriaus draiskanėlę 
ant žemės. Paskui nuodugniai apieškojo visą plotą už 
barako. Žvilgtelėjęs po baraku ant keturių betono stovų, 
rado apdraskytą popierinį maišelį. Pakišęs ranką ištraukė 
jį. Iškart suprato, kad draiskana nuo čia, bet pats maišelis 
nebuvo dėmėtas. Valanderis stovėjo tylėdamas ir mąstė. 
Paskui paskambino į policijos nuovadą. Atsiliepė ką tik 
iš namų sugrįžęs Martinsonas. 

- Iškviesk Eskilsoną su šunimi, - tarė Valanderis. 

— Kur esi? Ar kas nutiko? 

— Esu prie Karlmano sodybos, - atsakė Valanderis, - 
noriu patikrinti vieną dalyką. 

Martinsonas pažadėjo suieškoti Eskilsoną. Valanderis 
nupasakojo, kaip jį rasti. 

Po pusvalandžio Eskilsonas su vilkšuniu buvo vietoje. 
Valanderis paaiškino, kas jam rūpi. 

— Nueik iki kalvos, kur šuo pametė pėdsaką, - tarė 
jis. - O paskui grįžk pas mane. 

Eskilsonas pranyko. Grįžo po dešimties minučių. Va- 
landeris matė, kaip uostinėti liovęsis šuo prie barako vėl 
sunerimo. Eskilsonas nustebęs spoksojo į Valanderį. 

- Paleisk šunį, - paprašė Valanderis. 

Šuo tiesiu taikymu nubėgo prie popieriaus draiskanos 
ir ėmė skalyti. Eskilsonas bandė tęsti paiešką, bet pėdsakas 
toliau nevedė. 

- Ar tai kraujas? - paklausė Eskilsonas, rodydamas į 
draiskaną. 

- Manau, kad taip, - tarė Valanderis. - Šiaip ar taip, 
radom kažką, kas susiję su vyriškiu, kurio lankytasi ant 
kalvos. 

Eskilsonas su šunimi vėl išvažiavo. Valanderis ketino 
skambinti Nybergui, bet savo kišenėje apčiuopė plastikinį 
maišelį. Prisiminė, kad įsigrūdo jį kišenėn per apžiūrą 
Veterštedto viloje. Jis įdėjo maišelin tą nudrėkstą gaba- 
lėlį popieriaus. Nuo Karlmano sodybos lig čia užtrukai 
neilgai, gal porą minučių. Veikiausiai čia stovėjo dviratis. 
Tu persirengei, nes buvai stipriai apsitaškęs kraujais. Bet 
taip pat nuvalei kažkokį daiktą. Gal peilį, o gal ir kirvį. 
Paskui išvykai Malmės arba Istado kryptimi. Turbūt per- 
kirtai pagrindinį kelią ir pasirinkai kurį nors šalutinį. Jie 
skersai išilgai išraižę šį kraštą. Atsekiau tave lig šios vietos. 
Bet ne toliau. 

Valanderis grįžo prie Karlmano sodybos. Paklausė po- 
licininko, budinčio prie užtvertos teritorijos, ar kas nors 
iš šeimos narių yra namie. 

- Nežinau, nieko nemačiau, - atsakė policininkas. - Iš 
namo neišėjo nė vienas. | 

Valanderis linktelėjo ir nuėjo link automobilio. Už 
aptvaros būriavosi smalsuoliai. Valanderis paskubomis 
pašnairavo. Keista, kad yra žmonių, kurie niekais paverčia 
nuostabų vasaros rytą vien dėl galimybės išvysti kraują. 

Išvairavus iš kiemo jam dingtelėjo, kad pro akis pra- 
slydo ir neįstrigo kažkas, kas buvo svarbu. Valanderis 
sulėtino greitį ir įtempė atmintį. 

Tai buvo susiję su žmonėmis, stovinčiais už aptvarų. 
Pala, apie ką jis galvojo? Apie žmones, kurie aukoja vasa- 
ros rytą, kad išvystų kraują? 

Valanderis nuspaudė stabdį ir apsuko automobilį. Grįžo 
prie Karlmano namo, prie tebespoksančių besibūriuojančių 
smalsuolių. Valanderis nužvelgė juos, bet nieko ypatinga ne- 
pastebėjo. Nesuprato, iš kur tas keistas ankstesnis jausmas. 
Paklausė policininko, ar niekas iš stebinčiųjų neišėjo. 

- Visko gali būti. Čia žmonės nuolat juda - tai ateina, 
tai išeina. 

- Ar niekas nekrito į akis? 

Policininkas minutėlę pagalvojo. 

- Ne. 

Valanderis grįžo prie automobilio. 

Buvo vidurvasario rytas, dešimt minučių po devynių. 

Valanderis įžengė į policijos būstinę prieš pusę dešim- 
tos. Mergina priimamajame pranešė, kad jo kabinete sėdi 
lankytojas. Nors Valanderiui tai nebūdinga, jis prarado 
savitvardą ir nusikeikęs ėmė rėkti ant vasarą laikinai įdar- 
bintos merginos. Jis šaukė, kad niekas, kad ir kas jis būtų, 
neturi teisės laukti jo kabinete. Paskui piktas kaip širšė 
nukaukšėjo koridoriumi ir atplėšė savo kambario duris. 

Lankytojo kėdėje sėdėjo tėvas. Jo akys įsmigo į Va- 
landerį. 

- Ko taip draskai duris? - paklausė tėvas. - Galima 
pamanyti, kad esi baisiausiai įširdęs. 

- Man pasakė, kad mano kambaryje kažkas sėdi, bet 
nepaaiškino, kad tai tu, - netekęs žado pralemeno Va- 
landeris. 

Jis pagalvojo, kad tai pirmas kartas, kai tėvas jį lanko 
darbe. Niekuomet anksčiau to nėra nutikę. Buvo laikai, kai 
Valanderis vilkėjo policininko uniformą. Tėvas jo net per 
namo slenkstį nepraleisdavo, kol nepersirengdavo civiliais 
drabužiais. O dabar tėvas lyg niekur nieko sėdi lankytojo 
kėdėje, vilkėdamas geriausia išeigine eilute. 

- Prisipažinsiu, gerokai nustebinai mane, - tarė Va- 
landeris. - Kas tave atvežė? 

— Mano žmona turi ne tik teises, bet ir automobilį, - 
atsakė tėvas. - Ji lanko savo gimines, o aš užsukau pas 
tave. Ar žiūrėjai šiąnakt futbolą? 

— Ne. Dirbau. 

— Puikios rungtynės. Prisiminiau tūkstantis devyni 
šimtai penkiasdešimt aštuntuosius, kai Švedijoje vyko 
pasaulio futbolo pirmenybės. 

- Tu juk niekuomet nesidomėjai futbolu. 

- Aš dievinu futbolą! 

Valanderis nustebęs nužvelgė tėvą. 

- Šito nežinojau. 

- Tu daug ko nežinai. Tūkstantis devyni šimtai pen- 
kiasdešimt aštuntaisiais Švedijos rinktinėje žaidė gynėjas 
Svenas Aksbumas. Jis turėjo daug vargo su vienu brazilų 
krašto puolėju. Ar pameni? 

- O kiekgi man buvo metų tūkstantis devyni šimtai 
penkiasdešimt aštuntaisiais? Ką tik gimęs. 

- Tu niekad nejautei kamuolio. Turbūt dėl to ir tapai 
policininku. 

— Darbe lošdamas įrašiau, kad laimės rusai, - prisi- 
pažino Valanderis. 

— Tuo net neabejoju, - tarė tėvas. - Aš spėjau 2:0 švedų 
naudai, o Gertrūda buvo atsargesnė. Ji manė, kad viskas 
baigsis lygiosiomis 1:1. 

Pokalbis apie futbolą nutrūko. 

- Gal nori kavos? - pasiūlė Valanderis. 

- Taip, dėkui. 

Valanderis išėjo parūpinti tėvui kavos. Koridoriuje 
susidūrė su Hansonu. 

- Gal gali pasirūpinti, kad kokį pusvalandį manęs nie- 
kas netrukdytų, - paprašė Valanderis. 

Hansonas sunerimęs raukė kaktą. 

- Mums neatidėliotinai skubiai reikia susėsti ir pa- 
sitarti. 

Valanderį erzino įmantri Hansono kalbėsena. 

- Po pusvalandžio, - pakartojo Valanderis. - Galėsim 
kalbėtis, kiek tik nori. 

Jis grįžo į kabinetą ir užvėrė paskui save duris. Tėvas 
suspaudė tarp delnų kavos puodelį. Valanderis atsisėdo 
prie rašomojo stalo. 

- Tavo apsilankymas čia man tikra staigmena, - tarė 
Valanderis. - Niekuomet nesitikėjau, kad išvysiu tave po- 
licijos būstinėje. 

- Ir man pačiam tai staigmena, - tarė tėvas. - Nebū- 
čiau atėjęs, jei nebūtų būtina. 

Valanderis pastatė priešais save kavos puodelį. Kaip jis 
iš pat pradžių nesuprato, kad tėvas ryžtųsi ateiti tik dėl ko 
nors labai svarbaus. 

- Ar kas nutiko? - paklausė Valanderis. 

— Nieko baisaus, aš tik susirgau, - prisipažino tėvas. 

Valanderis pajuto, kad jam maudžia pilvą. 

- Kuo? 

— Aš pamažu prarandu protą, - ramiu balsu dėstė tė- 
vas. - Tai tokia liga, nepamenu, kaip ji vadinasi. Kai tampi 
sukvailėjusiu nukaršusiu seniu. Be to, gali pavirsti ir į 
visišką pikčiurną. Ir viskas gali įvykti gana greitai. 

Valanderis žinojo, apie ką tėvas kalba. Jam dingtelėjo, 
kad ir Svedbergo motina serga tokia liga, bet ir jis nepri- 
siminė, kaip ji vadinasi. 

- Iš kur žinai? - paklausė Valanderis. - Ar buvai pas 
gydytoją? Kodėl nieko anksčiau nesakei? 

- Aš net lankiausi pas specialistą Lunde, - tarė tėvas. 
Gertrūda nuvežė mane. 

Tėvas nutilęs sriūbtelėjo kavos. Valanderis nežinojo, 
ką sakyti. 

- Tiesą sakant, atėjau čionai, nes noriu tavęs kai ko 
paprašyti, - tarė tėvas nenuleisdamas akių nuo Valande- 
rio. - Jei tai tavęs per daug neapsunkintų. 

Tą pačią akimirką suskambo telefonas. Valanderis pa- 
kėlė ragelį ir nieko nesakęs numetė ant stalo. 

- Aš galiu palaukti, kalbėk, - pasiūlė tėvas. 

- Perspėjau, kad manęs netrukdytų. Geriau pasakyk, 
ko geidi. 

- Visuomet svajojau bent kartą nuvažiuot į Italiją, - 
prisipažino tėvas. - Kol ne per vėlu, reiktų ten nukakti. 
Pagalvojau, kad būtų puiku, jei ir tu važiuotum kartu. Ger- 
trūdai nėra ten ką veikti. Nemanau, kad ji norėtų važiuoti. 
Aš už viską užmokėčiau. Turiu susitaupęs pinigų. 

Valanderis pažiūrėjo į tėvą. Šis sėdėjo suglebęs kėdėje, 
mažas ir smulkus. Tarytum per akimirką būtų susenęs. 
Pasiekęs savo tikrąjį amžių, arti aštuoniasdešimties. 

- Žinoma, būtinai nuvažiuosim kartu į Italiją, - atsakė 
Valanderis. - O kuomet žadi leistis į kelionę? 

— Geriausia per ilgai negaišti, - atsakė tėvas. - Girdėjau, 
kad rugsėjį patys karščiai jau praėję. Bet gal tuomet negali? 

- Savaitę atostogų tikrai gausiu. Ar nori ten ilgiau pa- 
silikti? 

— Savaitė pats tas. 

Tėvas pasilenkė priekin ir pastūmė kavos puodelį į 
šalį. Paskui pakilo. 

- Ilgiau tavęs nebetrukdysiu, - tarė jis. - Palauksiu 
Gertrūdos priimamajame. 

— Geriau pasilik čia, - pasiūlė Valanderis. 

Tėvas prieštaraudamas pamojavo lazda. 

- Juk turi daug darbo, - tarė tėvas. - Kad ir koks jis 
būtų, tai tavo darbas. Palauksiu priimamajame. 

Valanderis palydėjo tėvą, šis atsisėdo sofon. 

- Eik, nereikia, kad pasiliktum, - tarė tėvas. - Gertrūda 
tuoj ateis. 

Valanderis linktelėjo. 

— Mes tikrai nuvažiuosim į Italiją, - pažadėjo jis. - 
Aplankysiu tave, kai tik galėsiu. 

— Gal ši mūsų kelionė bus visai maloni, - tarė tėvas. - 
Juk niekuomet negali žinoti. 

Valanderis paliko sėdintį tėvą ir priėjo prie merginos 
priimamajame. 

- Prašau man atleisti, - atsiprašė jis. - Jūs visiškai tei- 
singai pasielgėte, įleisdama mano tėvą į kabinetą. 

Jis grįžo į kambarį. Staiga pajuto, kad akyse tvenkiasi 
ašaros. Nors santykiai su tėvu buvo sudėtingi ir lydimi 
sąžinės priekaištų, jį apėmė gilus liūdesys, kad tėvas yra 
pakeliui į anapus ir neilgai trukus jį paliks. Valanderis 
priėjo prie lango ir žvelgė į nuostabią vasaros dieną. Buvo 
laikas, kai buvome labai artimi, niekas nebūtų galėjęs mūsų 
išskirti. Paskui spindinčiais amerikietiškais kadilakais at- 
vyko šilkais pasidabinę turčiai ir prisipirko tavo paveikslų. 
Ir tada kalbėjai, kad nori važiuoti į Italiją. Kartą, prieš 
porą metų, jau buvai susiruošęs į ją. Radau tave vidury 
laukų, vilkintį pižama, su krepšiu rankoje. Bet dabar mes 
ten nuvažiuosim. Ir niekas mums nesutrukdys. 

Valanderis nuėjo prie rašomojo stalo ir surinko sesers 
numerį Stokholme. Automatinis atsakiklis pranešė, kad 
ji grįš vakare. 

Praėjo nemažai laiko, kol jis įstengė nustumti mintis 
apie tėvą ir dėmesį pakreipti tyrimo link, nes buvo ne- 
ramus, jam sunkiai sekėsi susikaupti. Jo vidus priešinosi 
tam, ką išgirdo, tiesiog nenorėjo su tuo susitaikyti. 

Pakalbėjęs su Hansonu, Valanderis nuodugniai apgal- 
vojo tyrimo planą ir surikiavo pagrindinius punktus. Tuoj 
po vienuolikos paskambino į namus Perui Okesonui ir 
papasakojo apie tyrimo eigą. Baigęs pokalbį, nuvažiavo į 
Marijos gatvę, palindo po dušu ir persirengė. Dvyliktą va- 
landą grįžo į policijos būstinę. Pakeliui į kabinetą užsuko 
pas Aną Britą Hioglund ir pakvietė užeiti. Papasakojo jai 
apie krauju suteptą popieriaus draiskaną, kurią rado už 
kelių tarnybos barako. 

— Ar susisiekei su psichologu Stokholme? - pasido- 
mėjo Valanderis. 

— Kalbėjau su Rolandu Mioleriu, - atsakė ji. - Jis ilsė- 
josi savo namelyje už Vaksholmo. Mioleris paprašė, kad 
Hansonas kaip vadovas pateiktų oficialų paklausimą. 

- Ar kalbėjai su Hansonu? 

- Jau viskas padaryta. 

— Puiku, - apsidžiaugė Valanderis. - Dabar pakalbė- 
kim apie ką kita. Sakoma, nusikaltėliai dažnai grįžta į 
nusikaltimo vietą. O ką manai tu? 

— Tai ir mitas, ir tiesa. 

- Kodėl mitas? 

— Mitas tada, kai manoma, jog yra viena amžinai ga- 
liojanti tiesa. Be išimčių. 

— O kokia yra tiesa? 

— Kad būna ir išimčių. Vienas pavyzdys, tapęs teisėsau- 
gos klasika, yra būtent iš mūsų Skonės. Apie policininką, 
kuris penktajame dešimtmetyje įvykdė ne vieną žmogžu- 
dystę, o paskui pats dalyvavo tyrime. 

- Šis pavyzdys netinkamas, - paprieštaravo Valande- 
ris. - Jis buvo priverstas sugrįžti į įvykio vietą. Turėjau 
galvoje tuos, kurie savu noru sugrįžta. Kodėl jie taip el- 
giasi? 

- Provokuoja policiją, kad patys iškiltų savo akyse, 
pakeltų savo vertę. Arba tiesiog nori pažiūrėti, kiek po- 
licija jau žino. 

Valanderis susimąstęs linktelėjo. 

— Kodėl apie tai klausinėji? 

— Nutiko keistas dalykas, - paaiškino Valanderis. - Ma- 
nęs nepalieka jausmas, kad prie Karlmano sodybos mačiau 
tą patį Žmogų kaip ir pajūryje, prie Veterštedto vilos. 

— O kodėl gi negalėtų to būti? - nustebusi paklausė ji. 

- Žinoma, gali būti toks sutapimas, bet tas žmogus 
buvo kažkuo ypatingas. Tik, deja, nebeprisimenu kas. 

- Nemanau, jog galiu tau padėti. 

- Žinau, - atsakė Valanderis. - Bet vis dėlto norėčiau, 
kad ateityje kas nors nepastebimai pafotografuotų susi- 
rinkusiųjų prie aptvaros veidus. 

- Ateityje? 

Valanderis suvokė, kad išsitarė, ką galvoja. Jis triskart 
pabarbeno smiliumi. 

- Aš tikiuosi, kad nieko panašaus daugiau neatsitiks, - 
pasitaisė jis. - Bet kartais, jeigu... 

Valanderis palydėjo Aną Britą Hioglund iki jos ka- 
bineto. Paskui išėjo iš policijos būstinės. Tėvas nebe- 
sėdėjo ant sofos. Valanderis nuvažiavo į lauko kepsnių 
užkandinę prie išvažiavimo iš miesto ir suvalgė mėsainį. 

Termometras rodė dvidešimt šešis laipsnius šilumos. Be 
penkiolikos pirma jis vėl buvo policijos būstinėje. 


Tą viduvasario dieną spaudos konferencija buvo įsimintina 
vien dėl to, kad, šiai dorai nė nepasibaigus, Valanderis pra- 
rado savitvardą ir išskubėjo iš pilnos salės. Vėliau jis griežtai 
atsisakė tarti bent keletą atgailos žodžių. Dauguma kolegų 
manė, kad jo elgesys visiškai teisingas. Tačiau kitą dieną 
jam paskambino iš šalies policijos departamento. Kalbė- 
jo kažkoks aukšto rango skyriaus vadovas, kuris priminė 
Valanderiui, kad policininkams nedera viešai kritikuoti 
ir drausminti žurnalistų. Santykiai su žiniasklaida ir taip 
ganėtinai komplikuoti, todėl bloginti padėties nederėtų. 

Viskas atsitiko prieš pat pabaigą. Kažkurio vakarinio 
laikraščio žurnalistas ėmė daryti spaudimą, stengdamasis 
iš Valanderio išpešti konkretesnių smulkmenų dėl nuplėštų 
skalpų. Valanderis kaip įmanydamas laviravo, norėdamas 
išvengti žiaurių detalių. Tik trumpai paminėjo, kad Veterš- 
tedtui ir Karlmanui nurovė dalį plaukų. Bet žurnalisto ši in- 
formacija netenkino. Jis neatstojo, reikalaudamas daugiau 
smulkmenų, nors Valanderis ir nurodė, kad dėl vykstančio 
tyrimo to padaryti negali. Tuo metu Valanderiui skausmas 
plėšte plėšė galvą. Žurnalistas paleido repliką, kad Valande- 
ris jau nuo pat pradžių galėjo perspėti, jog dėl vykstančio 
tyrimo negalįs atskleisti daugiau detalių apie aukų skal- 
pavimą, o ne į pabaigą imti visaip išsisukinėti. Nes dabar 
tai atrodo kaip veidmainiškas svarbių faktų dangstymas ir 
slėpimas. Tada Valanderiui trūko kantrybė. Neapsikentęs 
trenkė kumščiu per stalą ir pašokęs suriko į salę: 

— Aš niekuomet nesitaikstysiu su tuo, kad kažkoks 
perdėtai uolus žurnalistas, nesilaikantis jokių ribų, man 
ir policijai nurodinėtų, kaip reikia dirbti! 

Persirito blyksčių banga. Paskui jis paskubomis baigė 
spaudos konferenciją ir paliko salę. Vėliau, kiek aprimęs, 
Valanderis atsiprašė Hansono dėl savo elgesio. 

- Tai, deja, nebepakeis to, kaip rytoj atrodys tituliniai 
laikraščių puslapiai, - atsakė jam Hansonas. 

- Bet juk svarbu parodyti, kur yra riba, - tarė Valan- 
deris. 

— Aš sutinku, - atsakė Hansonas. - Bet įtariu, kad kiti 
bus kitokios nuomonės. 

— Kas nori man gali grasinti, kad laikinai neleis eiti 
policininko pareigų ar net kad atleis iš darbo, bet niekas 
manęs neprivers atsiprašyti to prakeikto žurnalisto. 

— Tikriausiai laikraščio vyriausiojo redaktoriaus atsi- 
prašys policijos departamento vadovybė, - pasakė Han- 
sonas. - Mums nežinant. 


Ketvirtą valandą po pietų susirinko tyrimo grupė ir 
uždarė paskui save duris. Hansonas griežtai perspėjo, kad 
jų niekas netrukdytų. Valanderiui paprašius, policijos au- 
tomobilis išvažiavo parvežti Pero Okesono. Valanderis 
nujautė, kad tos popietės sprendimai gali būti svarbūs 
tolesnei tyrimo eigai. Jiems reikia mąstyti įvairiomis kryp- 
timis. Kad nė į vieną pusę nebūtų užšaunamos durys. 
Bet ne mažiau svarbu susikoncentruoti į pagrindinius 
pėdsakus. Gavęs iš Anos Britos Hioglund tablečių nuo 
galvos skausmo, Valanderis penkiolikai minučių užsira- 
kino duris. Jis dar kartą permąstė iš Larso Magnusono 
gautą informaciją. Apie tai, kas bendra tarp Veterštedto 
ir Karlmano. O gal dar yra kas, ko jis lig šiol nepastebėjo? 
Valanderis perkratė savo nuvargusias smegenis, bet nieko 
neaptiko. Kol kas geriausia telkti dėmesį į pagrindinį da- 
lyką - meną. Prekyba menu ir pavogtais meno kūriniais. 

Jiems teks perkratyti veik trisdešimties metų senumo gan- 
dus. Ir gana skubiai. Valanderis nedėjo didelių vilčių į kitų 
pagalbą. Juk Larsas Magnusonas minėjo tuos laidojimo 
biurus, kuriuose pluša valdžios tarnai šviesiose salėse ir 
tamsiuose skersgatviuose. Po tuos užkaborius ir derėtų 
pasidairyti. Tai tikrai nebus paprasta. 

Tyrimo grupės susitikimas prasidėjo lygiai ketvirtą. 
Tai buvo vienas ilgiausių susitikimų, kuriuose Valande- 
riui yra tekę dalyvauti. Po dešimties valandų Hansonas 
pagaliau paskelbė posėdžio pabaigą. Visi buvo pajuodę 
iš nuovargio. Anos Britos Hioglund tablečių pakelis ap- 
keliavo ratu ir liko tuščias. Stalas buvo nusėtas nugertais 
kavos puodeliais, o kambario kampe pūpsojo dėžių krūva 
su picų likučiais. 

Tačiau Valanderiui atrodė, kad šis posėdis buvo vienas 
sėkmingiausių. Lig pat galo visi sugebėjo išlikti dėmesingi 
ir išsakė daug svarių minčių. O bendromis pastangomis 
sukurtas tyrimo planas gimė iš paskatos mąstyti logiškai ir 
aiškiai. Pradžioje Svedbergas papasakojo, ką kalbėjo telefo- 
nu su abiem Veterštedto vaikais ir jo paskutiniąja žmona, su 
kuria taip pat buvo išsiskyręs. Bet nužudymo motyvas po 
šių pokalbių nepaaiškėjo. Hansonas suspėjo pabendrauti su 
partijos, kuriai Veterštedtas priklausė būdamas teisingumo 
ministru, sekretoriumi. Jam buvo arti aštuoniasdešimties. 
Deja, pokalbis didesnės naudos nedavė. Buvęs sekretorius 
patvirtino, kad Veterštedtas partijos narių buvo vertinamas 
nevienareikšmiškai. Bet niekas niekuomet neabejojo šiojo 
visišku lojalumu partijai. Martinsonas buvo ką tik grįžęs po 
ilgesnio pašnekesio su Karlmano našle. Ji ir toliau puikiai 
valdėsi, nors Martinsonas įtarė, kad to priežastis gali būti 
raminamieji. Nei ji, nei jos vaikai savo aplinkoje niekur 
nematė aiškaus motyvo. Paskui Valanderis perpasakojo, 

ką buvo kalbėjęs su Sara Bjorklund, Veterštedto „namų 
darkytoja“. Taip pat paminėjo, kad prie sodo vartelių aptiko 
išsuktą elektros lemputę, o prie kelių tarnybos barako - 
kraujais aptaškytą popierėlį. 

Niekas iš susirinkusiųjų nepastebėjo, kad jis nuolat 
paraleliai galvojo ir apie ką kitą - apie savo tėvą. Vėliau 
Valanderis paklausė Anos Britos Hioglund, ar jai į akis 
nekrito jo išsiblaškymas. Ji nuoširdžiai nustebusi atsakė, 
kad jis pasirodė susikoncentravęs kaip niekad lig šiol. 

Apie devintą vakaro visi trumpam išėjo, kad kambarys 
prasivėdintų. Martinsonas ir Ana Brita Hioglund susi- 
siekė su namiškiais, o Valanderis pagaliau prisiskambino 
seseriai. Ji pravirko išgirdusi apie tėvo apsilankymą, su- 
vokdama, kad jis pamažu nuo jų tolsta. Valanderis bandė 
ieškoti tinkamų paguodos žodžių, bet pačiam gumuliukas 
spaudė gerklę. Jie sutarė, kad sesuo paskambins Gertrūdai 
kitą dieną ir greitai atvažiuos į svečius. Prieš padėdama 
ragelį ji paklausė, negi jis iš tikrųjų manąs, kad tokios 
būklės tėvas ištvers kelionę į Italiją. Valanderis neišsisu- 
kinėdamas atsakė, kad atsakymo į šį klausimą nežinąs, 
kad ir pats abejoja, bet gynė kelionės planus primindamas 
tėvo svajonę nuo pat vaikystės ten nukeliauti. 

Paskui Valanderis surinko Lindos numerį. Po penkio- 
likos ilgų signalų jis pasidavė ir suirzęs nusprendė duoti 
Lindai pinigų, kad ji pagaliau nusipirktų atsakiklį. 

Po pertraukėlės Valanderis ėmė susirinkusiesiems aiš- 
kinti apie jungties tašką tarp abiejų žmogžudysčių, kurio 
reikia ieškoti iš akių neišleidžiant ir kitų galimybių. 

— Karlmano našlė buvo tikra, kad jos vyras niekuomet 
nėra turėjęs reikalų su Veterštedtu, - pradėjo Martinso- 
nas. - Jos vaikai patvirtino tą patį. Mes peržiūrėjome visas 
telefonų knygeles ir niekur neradome Veterštedto vardo. 

— O Arnė Karlmanas irgi nefigūruoja Veterštedto tele- 
fonų knygoje, - pažymėjo Ana Brita Hioglund. 

- Vadinasi, ši jungtis nėra matoma, - tarė Valande- 
ris. - Nematoma arba, tiksliau pasakius, vengia dienos 
šviesos. Bet kažkaip turime apčiuopti tą ryšį. Jį atradus, gal 
išryškės ir nusikaltėlio kontūrai arba nužudymo motyvas. 
Taigi rauskimės tolyn ir gilyn. 

— Kol žudikas neužpuolė naujos aukos, - įsiterpė Han- 
sonas. - Niekas iš mūsų nežino, ar tai bus ir kada tai bus. 

— Mes taip pat nežinome, ką galbūt derėtų įspėti, - 
pritarė Valanderis. - Žinome tik vienintelį dalyką - nu- 
sikaltėlis ar nusikaltėliai kruopščiai planuoja nusikal- 
timus. 

- Žinome? - įsiterpė Peras Okesonas. - Ši išvada, mano 
akimis, per ankstyva. 

- Šiaip ar taip, tai tikrai ne atsitiktinės mirtys, kai nusi- 
kaltėlis nei iš šio, nei iš to rauna savo aukų plaukus, - tarė 
Valanderis jausdamas, kad susierzino. 

— Aš nesutinku su išankstinėmis išvadomis, o ne su 
netiesioginiais įkalčiais. Tai ne tas pats, - pabrėžė Peras 
Okesonas. 

Kambaryje pakibo sunkus debesis. Visi pajuto tarp 
abiejų vyrų kilusią įtampą. Šiaip Valanderis būtų nedve- 
jodamas perėjęs į atvirą ginčą, bet šįkart nutarė nusileisti, 
nes buvo pervargęs. Be to, nenorėjo, kad susitikimas už- 
truktų dar porą valandų. 

- Gerai, - tarė Valanderis. - Pamirškime išankstinės 
išvadas ir pasitenkinkime formuluote, kad nusikaltimai 
galbūt buvo iš anksto planuojami. 

- Rytoj sulauksime psichologo iš Stokholmo pagal- 
bos, - tarė Hansonas. - Aš jį pasitiksiu Stiurupe. Tikėki- 
mės, kad jis mums padės. 

Valanderis linktelėjo. Paskui uždavė klausimą, kurio 
pats nebuvo gerai apgalvojęs, bet manė, kad dabar tam 
palankus metas. 

- Žudikas... - pradėjo jis. - Kad būtų paprasčiau, įsi- 
vaizduokime, kad jis vyriškis ir veikia vienas. Koks jis? 

- Jis stiprus, - tarė Nybergas. - Tiems smūgiams kirviu 
reikia milžino jėgos. 

— Mane baugina faktas, kad jis renka trofėjus, - tarė 
Martinsonas. - Tik pamišėliai šitaip elgiasi. 

— Arba kas nors, kas nori mus nukreipti klaidingais 
pėdsakais, - pabrėžė Valanderis. 

— Aš dar neturiu susidariusi nuomonės, - prisipažino 
Ana Brita Hioglund, - bet visgi manyčiau, kad tai pakri- 
kusios psichikos žmogus. 

Mintys apie nusikaltėlį lig pat susitikimo pabaigos 
sklandė ore. Valanderis paprašė paskutinį kartą susikaup- 
ti; jie suplanavo tolesnę tyrimo eigą ir pasidalijo užduotis. 
Apie vidurnaktį Peras Okesonas atsisveikino ir pažadėjo, 
esant reikalui, pasirūpinti tyrimo grupės pastiprinimu. 
Nors visi buvo labai pavargę, Valanderis dar kartą aptarė 
tolesnius žingsnius. 

— Artimiausiomis dienomis niekas iš mūsų neturės 
progos normaliai išsimiegoti, - konstatavo jis susitikimo 
pabaigoje. - Be to, visa tai sujauks mūsų atostogų planus. 
Bet privalome suktis iš paskutiniųjų. Kito kelio nėra. 

— Mums reikia pastiprinimo, - pažymėjo Hansonas. 

- Palūkėkim iki pirmadienio, - paprašė Valanderis. 
Tuomet ir nuspręsim. 

Visi sutarė susitikti kitos dienos popietę. Per tą laiką 
Valanderis su Hansonu norėjo pasitarti su psichologu iš 
Stokholmo. 

Paskui visi išsiskirstė į skirtingas puses. 

Valanderis stabtelėjo ties automobiliu ir pakėlė galvą 
į blyškų nakties dangų. 

Jis galvojo apie tėvą. 

Bet mintys nuolat nuklysdavo kitur. 

Jį ėmė baimė, kad nežinomas žudikas ir vėl užklups 
iš pasalų. 

Sekmadienį, birželio dvidešimt šeštąją, septintą valandą 
ryto prie Valanderio buto durų Istado centre, Marijos 
gatvėje, sučirškė skambutis. Pakirdęs iš gilaus miego jis 
pradžioj manė, kad skamba telefonas. Kai vėl sučirškė, 
pašokęs čiupo prie lovos besimėtantį rytinį chalatą ir nu- 
skubėjo į prieškambarį. Pravėręs duris, išvydo Lindą su 
drauge, kurios Valanderis niekuomet anksčiau nebuvo 
matęs. Valanderis vos atpažino dukterį - savo ilgus švie- 
sius plaukus ji buvo nusikirpusi ir ežiuką nusidažiusi rau- 
donai. Vis dėlto, ją išvydęs, pirmiausia pajuto džiaugsmą 
ir palengvėjimą. Jis įleido merginas vidun ir pasisveikino 
su Lindos drauge, kuri prisistatė esanti Kajsa. Valanderio 
galva knibždėte knibždėjo klausimų. Jam rūpėjo, kodėl 
jos atsibaladojo sekmadienį, septintą ryto. Negi traukiniai 
taip anksti važinėja? Linda paaiškino, kad atvažiavo vakar 
vakare ir pernakvojo pas Lindos bendraklasę, nes jos tėvai 
išvykę. Pasiliks ten savaitę. O pas jį lankosi tokią anks- 
tyvą valandą, nes Linda skaitė laikraščius ir suprato, kad 
jį sunku bus rasti namie. Valanderis, sukrapštęs šį bei tą 
iš šaldytuvo, paruošė merginoms pusryčius. Jiems sėdint 
prie virtuvės stalo, jis sužinojo, kad ateinančią savaitę jos 
žada repetuoti savo pačių sukurtą veikalą. Paskui važiuos į 
teatro kursus Gotlande. Valanderis klausėsi stengdamasis 

neparodyti, kad nerimauja, jog ji visai pamiršo savo seną 
svajonę tapti baldų apmušėja ir baigus mokslus atida- 
ryti Istade privačią baldų studiją. Jam taip pat knietėjo 
pasikalbėti su ja apie savo tėvą. Jis žinojo, kad senelį su 
anūke sieja artimas ryšys - būdama Istade ji tikrai norės 
aplankyti senelį. Kai Kajsa nuėjo į tualetą, Valanderis pa- 
sinaudojo proga. 

— Daug kas įvyko, - tarė jis. - Norėčiau su tavimi pa- 
sišnekėti niekieno netrukdomas. Tik tu ir aš. 

— Man su tavim geriausia, - prisipažino duktė. - Tu 
visada džiaugiesi mane matydamas. 

Linda davė savo numerį ir pažadėjo ateiti, kai jis duos 
ženklą. 

— Varčiau laikraščius, - tarė ji. - Ar viskas išties taip 
blogai, kaip rašo? 

- Dar blogiau, - atsakė Valanderis. - Tiek daug darbo, 
net nežinau, iš kur semtis jėgų. Laimingas sutapimas, kad 
šiandien mane radai namie. 

Jie sėdėjo šnekučiuodamiesi iki aštuntos. Tada pa- 
skambino Hansonas ir pranešė, kad Stiurupo oro uoste ką 
tik iš Stokholmo nusileido psichologas. Jie sutarė susitikti 
policijos būstinėje devintą valandą. 

— Ką gi, man laikas, - kreipėsi jis į Lindą. 

— Mums irgi metas judėti, - tarė ji. 

- Arjūsų teatro pjesė kaip nors vadinasi? - susidomėjo 
Valanderis, išlydėjęs merginas į gatvę. 

- Tai ne pjesė, tai kabareto programa. 

- Štai kaip, - nusistebėjo Valanderis svarstydamas, kuo 
tai skiriasi nuo teatro pjesės. - O pavadinimo ji neturi? 

- Kol kas ne, - atsakė Kajsa. 

- Ar galima ją kada pasižiūrėti? - atsargiai paklausė 
Valanderis. 

- Kai baigsim repetuoti, - pažadėjo Linda, - bet ne 
anksčiau. 

Valanderis paklausė, ar nereikia jų kur nuvežti. 

— Ne, aš pavedžiosiu ją po miestą, - tarė Linda. 

- Iš kur tu kilusi? - paklausė Valanderis Kajsos. 

- Iš Sandviko, - atsakė ji. - Niekuomet nebuvau Skonėje. 

- Na, o aš niekad nesu buvęs Sandvike, - prisipažino 
Valanderis. 

Merginos pasuko už namo kampo. Oras vis dar buvo 
nuostabus. Valanderis pagalvojo, kad dar šils. Netikėtas 
dukters apsilankymas pakėlė nuotaiką, nors, reikia pri- 
pažinti, sunku susitaikyti su jos pastarųjų metų drastiš- 
kais išvaizdos keitimo eksperimentais. Išvydęs ją šįryt 
ant slenksčio, pirmąkart pagalvojo, kad, matyt, kiti teisūs 
sakydami, jog Linda jo dukra. Staiga jos veido bruožuose 
jis atpažino save. 

Įžengęs į policijos būstinę, Valanderis pajuto, kad Lin- 
dos pasirodymas sukėlė naujų jėgų antplūdį. Jis spėriai 
žingsniavo koridoriumi saviironiškai galvodamas, jog 
klumpina lyg koks rambus sunkiasvoris dramblys. Įpuo- 
lęs į kabinetą nusviedė striukę ir nė neprisėdęs griebė už 
telefono ragelio. Paprašė merginos iš priimamojo surasti 
Sveną Nybergą. Prieš užmiegant jam šovė mintis, kurią 
dabar norėjo aptarti. Po penkių minučių mergina sujungė 
nekantraujantį Valanderį su Nybergu: 

- Čia Valanderis. Ar prisimeni, pasakojai man apie 
ašarinių dujų purškiklį, rastą pakrantės smėlynuose? 

- Savaime aišku, pamenu, - atrėžė Nybergas. 

Valanderis nekreipė dėmesio į jo prastą nuotaiką. 

— Man dingtelėjo, kad reikėtų paieškoti pirštų atspau- 
dų, - tarė jis. - Ir palyginti su atspaudais ant sukruvinto 
popierėlio nuo barako. 

- Padarysim, - pažadėjo Nybergas. - Būtumėm ir be 
tavo prašymo padarę. 

- Žinoma, - pritarė Valanderis. - Bet žinai, kaip kar- 
tais būna. 

- Nežinau, - burbtelėjo Nybergas. - Kai daugiau ži- 
nosiu, paskambinsiu. 

Nusviedęs ragelį, Valanderis nuėjo prie lango. Jis žiū- 
rėjo į seną vandens bokštą ir planavo dieną. Iš patirties ži- 
nojo - dažnai nenumatomi dalykai niekais paverčia visus 
planus. Jei spės bent pusę to, ką nusibrėžęs atlikti, bus labai 
gerai. Devintą valandą Valanderis paliko savo kabinetą ir 
įsipylęs kavos nužirgliavo į pokalbių kambarį, kuriame 
jo laukė Hansonas su psichologu iš Stokholmo. Tai buvo 
maždaug šešiasdešimties metų vyras. Jis prisistatė esan- 
tis Matsas Ekholmas, tvirtai spūstelėjo Valanderio ranką, 
šiam padarydamas gerą įspūdį. Kaip daugelis policininkų 
Valanderis anksčiau laikėsi nuostatos, kad psichologai 
vargiai gali padėti tiriant nusikaltimus. Po ilgų pašnekesių 
su Ana Brita Hioglund jis suprato, kad tokia išankstinė 
neigiama nuomonė nepagrįsta. Dabar, sėdėdamas prie 
stalo su Matsu Ekholmu, Valanderis nutarė suteikti šiajam 
galimybę parodyti, ką psichologai sugeba. 

Tyrimo medžiaga gulėjo paskleista ant stalo. 

- Perskaičiau, kiek spėjau, - tarė Matsas Ekholmas. - 
Dabar pakalbėkime apie tai, ko nėra popieriuje. 

- Juk viskas parašyta, - nustebęs paprieštaravo Hanso- 
nas. - Jei policininkai ką moka, tai rašyti protokolus. 

- Jūs turbūt norite sužinoti, ką mes galvojame, - per- 
traukė Hansoną Valanderis. - Ar ne? 

Matsas Ekholmas linktelėjo. 

— Vadovaujuosi paprasta psichologine taisykle: po- 
licininkai niekuomet neieško nieko abstraktaus, - tarė 

jis. - Jei tiksliai nežinoma, kaip nusikaltėlis atrodo, tai jis 
susikuriamas galvoje. Neryškus vaizdas, tarytum polici- 
ninkas matytų nusikaltėlio atsuktą nugarą. Bet neretai 
šis susikurtas fantomas turi panašumo su sučiuptu nu- 
sikaltėliu. 

Valanderis pasijuto, lyg Matsas Ekholmas būtų api- 
būdinęs jo elgseną. Vykstant tyrimui, jis iš tikrųjų savo 
galvoje nuolat regi nusikaltėlio projekciją; niekuomet ne- 
pradeda ieškoti visiškoje tuštumoje. 

- Įvykdytos dvi žmogžudystės, - tęsė Matsas Ekhol- 
mas. - Tas pats veikimo principas, nors yra ir keletas įdo- 
mių skirtumų. Gustafą Veterštedtą nužudė iš nugaros. 
Be to, jam žudikas kirto per nugarą, o ne per galvą. Ši 
detalė taip pat įdomi. Taigi, žudikas pasirinko sunkesnį 
variantą. O gal jis tiesiog nenorėjo sumaitoti Veterštedto 
galvos? Mes nežinome. Pabaigoje žudikas nurėžia skalpą 
ir pasilieka laiko, kad galėtų paslėpti negyvą kūną. Jei 
iškart pereisime prie Karlmano nužudymo analizės, len- 
gvai pastebėsime panašumus ir skirtumus. Ir Karlmanui 
suduotas smūgis kirviu. Ir jam nurėžtas skalpas. Bet jis 
nužudomas iš priekio, vadinasi, jis matė savo žudiką. Nu- 
sikaltėlis pasirinko vietą, kur netoliese būta aibės žmonių, 
kur didelė rizika, kad tave pamatys. Šiuo atveju jis nesivar- 
gina ir neslepia kūno. Žudikas žino, kad tai beveik neįma- 
noma. Pirmas klausimas, kurį privalom sau užduoti, gana 
paprastas. Kas svarbiau - panašumai ar skirtumai? 

- Jis žudo, - tarė Valanderis. - Jis išsirinko du vy- 
rus. Nusikaltėlis planuoja savo veiksmus. Jo porą kartų 
lankytasi paplūdimyje šalia Veterštedto namų. Net iš- 
suko lemputę iš gatvės žibinto, stovinčio prie Veterš- 
tedto sodo vartelių, kad plotas tarp sodo ir jūros būtų 
neapšviestas. 

- Ar Gustafas Veterštedtas kiekvieną vakarą eidavo 
pasivaikščioti prie jūros? - paklausė Matsas Ekhol- 
mas. 

- Šito mes nežinome, - atsakė Valanderis, - pasisteng- 
sim sužinoti. 

- Tęskite savo mintis, - paprašė Matsas Ekholmas. 

- Iš pirmo žvilgsnio veikimo principas Karlmano so- 
dyboje atrodo visai kitoks. Karlmanas yra žmonių apsup- 
tyje, nes švenčia Jonines. Bet gal žudikui taip neatrodė? 
Gal jis pagalvojo, kad per visas šventes būna ir vienatvės 
akimirkų? Po visko niekas nežinos nieko konkretaus. Juk 
sunku susikurti vientisą ir aiškų vaizdą, kai grupė skir- 
tingų Žmonių stengiasi prisiminti tą patį. 

— Norėdami atsakyti į šį klausimą, pamąstykime, kokią 
alternatyvą žudikas turėjo, - pasiūlė Matsas Ekholmas. - 
Arnė Karlmanas buvo verslininkas, jis daug keliavo, nuo- 
latos maišėsi tarp žmonių. Gal šventės diena visgi nebuvo 
toks jau prastas pasirinkimas? 

— Panašumai ir skirtumai, - tarė Valanderis. - Kas 
svarbiau? 

Matsas Ekholmas išskėtė rankas. 

- Aišku, dar per anksti su galutiniais atsakymais. Ma- 
tome tik, kad jis kruopščiai planuoja savo nusikaltimus 
ir yra šaltakraujis. 

- Žudikas pasiima skalpus, - tarė Valanderis, - renka 
trofėjus. Ką tai reiškia? 

— Tai gali reikšti, kad taip demonstruoja savo ga- 
lią, - atsakė Matsas Ekholmas. - Trofėjai - tai jo darbų 
įrodymas. Tas pats, kai medžiotojas pakabina ant sienos 
laimikio ragus. 

— Bet kodėl toks keistas pasirinkimas? - tęsė Valande- 
ris. - Skalpai. Kodėl būtent jie? 

- Tai ne taip jau ir keista, - paprieštaravo Matsas Ekh- 
olmas. - Nenoriu pasirodyti ciniškas, bet kokia žmogaus 
kūno dalis geriau tiktų? Žmogaus kūnas pūva, o odos 
gabalėlį su plaukų kuokštu lengva išsaugoti. 

- Vis vien aš nenustoju galvojęs apie indėnus, - pri- 
sipažino Valanderis. 

- Žinoma, visai galimas dalykas, kad jūsų nusikaltėlis 
orientuojasi į kokį indėnų karį, - paaiškino Matsas Ekh- 
olmas. - Žmonės, gyvenantys paribyje, neretai pasislepia 
už kito asmens tapatybės. Ar persikūnija į mitologinę 
būtybę. 

- Paribys, - tarė Valanderis. - Ką tai reiškia? 

- Jūsų nusikaltėlis jau įvykdė dvi žmogžudystes. Mes 
nežinome jo motyvo, todėl yra tikimybė, kad jis žudys 
ir toliau. Veikiausiai jis jau peržengė psichologinę ribą, 
kitaip tariant, jaučiasi laisvas ir nevaržomas įprastinių 
trikdžių. Pasitaiko, kad žmogus užmuša kitą įsiaudrinęs 
ir nesusivaldęs, bet žudikas, atkartojantis savo veiksmus, 
elgiasi pagal kitą psichologinę schemą. Jis gyvena būties 
prietemose, ir ne viską mes pajėgūs suprasti. Visas jam 
galiojančias ribas jis įvardijo ir nusibrėžė pats. Išorėje jis 
gali gyventi iš pažiūros normalų gyvenimą. Kulniuoti į 
darbą kiekvieną mielą rytą, turėti šeimą, vakarais Žaisti 
golfą arba prižiūrėti savo gėlyną. Visai įmanoma, kad jis 
kuo ramiausiai sėdi sau ant sofos su savo vaikučiais ir 
žiūri Žinių laidas, kuriose pasakojama apie jo padarytas 
žmogžudystes. Jis gali nė nevirptelėjęs baisiai pasipiktinti, 
kad tokie žvėrys laisvėje trankosi tarp normalių žmonių. 
Jei jis turi dvi skirtingas tapatybes, kurias visiškai kon- 
troliuoja ir valdo. Jis pats tampo savo virvutes, būdamas 
ir lėlė, ir lėlininkas. 

Valanderis sėdėjo tylėdamas ir mąstė. 

— Kas jis? — patylėjęs paklausė jis. - Kaip jis atrodo? 
Kiek jam metų? Juk negaliu ieškoti sergančių smegenų, 
kurios iš pažiūros atrodo kaip normalios. Aš galiu ieškoti 
tik konkretaus žmogaus. 

- Dar per anksti atsakyti į šiuos klausimus, - tarė Mat- 
sas Ekholmas. - Man reikia laiko, kad įsigilinęs į medžiagą 
pajėgčiau sudaryti nusikaltėlio psichologinį portretą. 

- Tikiuosi, į šį sekmadienį nežiūrite kaip į poilsio die- 
ną, - pavargusiu balsu tarė Valanderis. - Šis portretas 
mums dega. 

- Pasistengsiu iki rytdienos paruošti, - pažadėjo 
Matsas Ekholmas. - Bet iš anksto įsisąmoninkite - toks 
portretas negarantuoja, kad gausite atsakymą be klaidų. 
Kartais klaidų būna daug ir sunkių. 

- Aš viską suprantu, - atsakė Valanderis. - Vis vien 
šiuo metu labai svarbi bet kokia pagalba. 

Baigęs pokalbį su Matsu Ekholmu, Valanderis išėjo 
iš policijos būstinės. Jis nuvažiavo prie uosto krantinės, 
kur prieš porą dienų sėdėdamas laužė galvą ir kūrė atsi- 
sveikinimo su Bjorku kalbą. Valanderis prisėdo ant suo- 
lelio ir akimis lydėjo iš uosto laviruojantį žvejų kateriuką. 
Prasisagstęs marškinius žiūrėjo primerktomis akimis į 
saulę. Netoliese skambėjo vaikų juokas. Valanderis sten- 
gėsi nuvyti mintis į šalį ir tiesiog mėgautis šiluma. Bet 
po poros minučių jis pakilo ir nuėjo. Jūsų nusikaltėlis jau 
įvykdė dvi žmogžudystes. Mes nežinome jo motyvo, todėl 
yra tikimybė, kad jis žudys ir toliau. Matso Ekholmo žo- 
džiai galėjo būti jo paties žodžiai. Kol nesugaus žmogaus, 
nužudžiusio Gustafą Veterštedtą ir Arnę Karlmaną, tol 
nenurims. Valanderis gerai pažįsta save - jo stiprybė ta, 
kad jis niekuomet nenuleidžia rankų. O kartais pasižy- 
mi netgi netikėtomis įžvalgomis. Bet nesunku įžvelgti ir 

jo silpnąją pusę - profesinę atsakomybę jis tuoj padaro 
asmenine. Jūsų nusikaltėlis, sakė Matsas Ekholmas. Taik- 
liau silpnos vietos neapibūdinsi. Surasti vyrą, nužudžiusį 
Veterštedtą ir Karlmaną, tapo jo asmeniniu reikalu. Nori 
jis to ar nenori, bet taip yra. 

Valanderis įsėdo automobilin ir nutarė veikti pagal 
ryte sugalvotą planą. Pirmiausia nuvažiavo į Veterštedto 
vilą. Paplūdimyje nė ženklo, kad ten būta užtvarų. Joranas 
Lindgrenas su vyresnio amžiaus vyriškiu, kuris tikriausiai 
buvo jo tėvas, valė valtį. Valanderis nejautė noro priėjus 
pasisveikinti. Vis dar turėjo raktų ryšulėlį, todėl pasuko 
tiesiai prie namo ir atsirakino duris. Jį pasitiko spengian- 
ti tyla. Valanderis susmuko odiniame krėsle svetainėje. 
Iš paplūdimio atklysdavo paskiri garsai. Jis apsidairė po 
kambarį. Ką pasakoja daiktai? Ar nusikaltėlis bent sykį 
lankėsi viduje? Valanderis pastebėjo, kad mintys išsibars- 
čiusios, sunkiai rikiuojasi. Jis pakilo iš krėslo ir nuėjo prie 
plataus panoraminio lango, pro kurį buvo matyti sodas, 
pakrantė ir jūra. Tikriausiai čia Gustafo Veterštedto ne 
sykį rymota. Juk parketas kaip tik šioje vietoje nutryp- 
tas. Valanderis žvelgė pro langą. Pastebėjo, kad kažkieno 
išjungta fontano čiurkšlė sodelyje. Jo žvilgsnis klaidžiojo, 
o dėmesys krypo prie anksčiau pradėtos minties. Nuo 
kalvos netoli Karlmano sodybos manasis nusikaltėlis sekė 
Joninių šventę. Galbūt ten jo lankytasi ne vieną kartą. Iš 
ten jis viską kontroliavo, jo galioje buvo matyti, pačiam 
išliekant nematomam. O kurgi čia tavoji kalvelė, nuo kurios 
stebėjai Gustafą Veterštedtą? Pats išlikdamas nematomas. 
Valanderis apvaikščiojo namą, pastoviniuodamas ties 
kiekvienu langu. Pro virtuvės langą ilgokai stebeilijo į 
atokiau stovinčius medžius. Ne, šie jauni berželiai nebūtų 
atlaikę laipiojančio žmogaus svorio. 

Darbo kambaryje, žvilgtelėjęs pro langą, staiga suprato, 
kad galbūt rado atsakymą į savo klausimą. Nuo išsikišusio 
garažo stogo turėjo būti puikus vaizdas tiesiai į kambarį. 
Valanderis išėjo laukan ir apėjo garažą. Jaunas tvirtas vy- 
ras pasišokėjęs įsikibtų į stogo skersinį ir prisitraukęs ne- 
sunkiai užsikartų ant garažo, mąstė jis. Valanderis atsinešė 
kopėčias, kurias matė stovint kitoje namo pusėje. Atrėmė 
į garažo stogą ir užlipo. Stogas buvo dengtas senu toliu. 
Valanderis nebuvo tikras, ar jis pakankamai tvirtas, todėl 
atsargiai nurėpliojo lig tos vietos, iš kur gerai buvo maty- 
ti Veterštedto darbo kambarys. Jis keturpėsčias tyrinėjo 
tolį. Iškart pastebėjo rėžius, kurių linijos kirtosi kryžmai. 
Jis perbraukė pirštais per tolį - čia kažkieno darbuotasi 
peiliu. Valanderis apsidairė. Iš čia jo neįmanoma matyti 
nei nuo paplūdimio, nei iš priešingos gatvės pusės. Valan- 
deris nulipo kopėčiomis žemyn ir nunešė jas atgal. Paskui 
įdėmiai apžiūrėjo žemę šalia akmeninių garažo pamatų. 
Rado tik vėjo atpūstus purvinus ir apdraskytus komikso 
lapus. Jis grįžo į namą. Ir vėl spengianti tyla. Jis užlipo į 
viršų. Pro Veterštedto miegamojo langą matė, kaip Joranas 
Lindgrenas su tėvu apvertė valtį ant kilio. Aiškiai matyti, 
kad verčiant valtį reikia dviejų žmonių. 

Bet Valanderis vis vien manė, kad nusikaltėlis vei- 
kė vienas. Jis buvo čia vienas, jis vienas nužudė ir Arnę 
Karlmaną. Nors iki šiol aptikta mažai pėdsakų, intuicija 
jam kužda, kad ant Veterštedto garažo stogo tupėta ir ant 
Karlmano kalvelės stovėta vienišo žmogaus. 

Aš ieškau vieno žmogaus, galvojo jis. Vienišo vyro, 
kuris palieka savo paribio pasaulį ir žudo žmones, o kaip 
trofėjus ima skalpus. 

Vienuoliktą Valanderis paliko Veterštedto namus. Iš- 
ėjęs į vasaros saulę, pajuto didelį palengvėjimą. Pakeliui 


183 


užsuko į „OK“ degalinę ir užkando. Mergina prie gretimo 
staliuko linktelėjo ir garsiai pasisveikino. Jis irgi pasi- 
sveikino, bet neprisiminė, kas ji tokia. Tik jai išėjus, Va- 
landeriui dingtelėjo, kad tai buvo banko kasininkė Brita 
Lena Boden. Ji pasižymėjo puikia atmintimi ir sykį labai 
pagelbėjo per vieną tyrimą. 

Dvyliktą valandą Valanderis įžengė į policijos būstinę. 

Priimamajame jį pasitiko Ana Brita Hioglund. 

- Pamačiau tave pro langą, - paaiškino ji. 

Valanderis tuoj pajuto, kad kažkas įvyko. Jis nekan- 
traudamas laukė, ką ji pasakys. 

— Yra sąlyčio taškas, - tarė ji. - Septintojo dešimtme- 
čio pabaigoje Arnė Karlmanas kurį laiką sėdėjo kalėjime. 
Longholme. Tuo metu teisingumo ministru buvo Gusta- 
fas Veterštedtas. 

- Šito neužtenka, - pasakė Valanderis. 

- Aš dar visko nepasakiau, - tęsė ji. - Arnė Karlma- 
nas parašė Gustafui Veterštedtui laišką. O kai jį paleido į 
laisvę, jie buvo susitikę. 

Valanderis stovėjo lyg įkastas. 

— Iš kur žinai? 

— Eime į mano kabinetą, ten viską papasakosiu. 

Valanderis suvokė, ką tai reiškia. 

Jei jiems pavyko aptikti sąlyčio tašką, vadinasi, jie pra- 
kirto kietą paviršių ir pagaliau pajudėjo iš vietos. 

Viskas prasidėjo telefono skambučiu. 
Ana Brita Hioglund ėjo koridoriumi, nes norėjo 
šnektelėti su Martinsonu. Staiga ji išgirdo savo vardą per 

garsiakalbį ir grįžo į kabinetą prie telefono. Ragelyje išgirdo 
vyro balsą; jis kalbėjo taip tyliai, kad pradžioj pamanė, jog 
kažkas yra jo balso stygoms. Ji tik suprato, kad vyriškis 
būtinai nori pakalbėti su Valanderiu. Niekas kitas jam ne- 
tiko, o visų mažiausiai ji - kažkokia moteris. Ji paaiškino, 
kad Valanderis išvykęs ir niekas tiksliai nežinąs, kada jis 
grįšiąs. Vyriškis nenusileido ir reikalavo savo. Ana Brita 
Hioglund stebėjosi, kad toks tyliakalbis gali sukelti labai 
valingo žmogaus įspūdį. Akimirką svarstė, ar nesujungus 
jo su Martinsonu ir pamelavus, kad tai Valanderis. Bet ap- 
sigalvojo. 

Vyriškis patikino turįs reikšmingos informacijos. Ji 
pasiteiravo, ar kartais ne dėl Gustafo Veterštedto mirties. 
Gali būti, atsakė jis. O dėl Arnės Karlmano, pasidomėjo 
ji. Gali būti, vėl pakartojo jis. Ana Brita Hioglund suvokė, 
kad privalo jį užlaikyti, nors jis nesutiko duoti nei vardo, 
nei telefono numerio. 

Galų gale tas vyriškis pats išsprendė problemą. Vienu 
metu ragelyje įsigalėjo mirtina tyla, ir Ana Brita Hioglund 
persigando, kad ryšys nutrūko. Staiga vėl tyliai suskam- 
bėjo vyriškas balsas ir paprašė policijos fakso numerio. 
Perduokite Valanderiui, įsakė balsas. Ne kam kitam. 

Po valandos atėjo faksas. Dabar jis gulėjo ant Anos 
Britos Hioglund stalo. Ji perdavė popieriaus lapą Valan- 
deriui, įsitaisiusiam lankytojo kėdėje. Valanderis nuste- 
bo - faksas buvo siųstas iš Skuglando metalo dirbinių 
parduotuvės Stokholme. 

- Susiieškojau telefono numerį ir paskambinau ten, - 
pasakojo Ana Brita Hioglund. - Atrodė keistoka, kad ta 
parduotuvė dirba sekmadieniais. Iš telefono atsakiklio 
sužinojau parduotuvės savininko mobiliojo numerį. Savi- 
ninkas labai nustebo. Jis nenutuokė, kas galėtų siuntinėti 

faksus iš jo parduotuvės sekmadienį. Nors vyras buvo 
pakeliui į golfo aikštyną, pažadėjo pirma išsiaiškinti, kas 
vyksta jo parduotuvėje. Po pusvalandžio susijaudinęs 
paskambino ir pranešė, kad kažkieno įsilaužta į parduo- 
tuvę. 

- Keista istorija, - pripažino Valanderis. 

Tada perskaitė faksą. Jis buvo rašytas ranka, vietomis 
sunkiai įskaitomas. Greit, matyt, teks įsigyti akinius, pa- 
galvojo Valanderis. Raidės liejosi prieš akis ir skydo - ne- 
besuversi visos kaltės vien nuovargiui ar persitempimui. 
Tekste buvo be nuovokos šokinėjama nuo rašytinių prie 
spausdintinių raidžių - aišku, kad rašyta skubant. Valan- 
deris tyliai perskaitė faksą. Paskui perskaitė garsiai tarsi 
pasitikrindamas, ar viską suprato teisingai. 

-„Arnė Karlmanas tūkstantis devyni šimtai šešiasde- 
šimt devintųjų pavasarį sėdėjo Longholmo kalėjime dėl 
vogtų daiktų slėpimo ir klastojimo. Tuomet teisingumo 
ministru buvo Gustafas Veterštedtas. Karlmanas parašė 
jam laišką. Pasigyrė savo darbais. Kai jį paleido, jis su- 
sitiko su Veterštedtu. Apie ką jie kalbėjo? Ką darė? Mes 
nežinome. Bet vėliau Karlmaną ėmė lydėti sėkmė ir jo 
daugiau nebeuždarė į kalėjimą. O dabar jie mirę. Abudu.“ 
Ar teisingai perskaičiau? 

— Taip, aš irgi taip perskaičiau, - atsakė Ana Brita Hio- 
glund. 

- Niekas nepasirašė, - pažymėjo Valanderis. - Kas tas 
vyras? Ką nori mums pasakyti? Iš kur viską žino? Ir išvis, 
ar tai ne pramanai* 

— Aš nežinau, - atsakė ji. - Bet manęs nepalieka jaus- 
mas, kad tas vyras žino, apie ką kalba. Be to, juk nesunku 
patikrinti, ar Karlmanas iš tikrųjų kalėjo Longholme tūks- 
tantis devyni šimtai šešiasdešimt devintųjų pavasarį. Kad 

Veterštedtas tuomet tikrai dirbo teisingumo ministru, jau 
patikrinome. 

— Ar tik Longholmo neuždarė tais metais? - garsiai 
svarstė Valanderis. 

- Ne,jį uždarė po poros metų, regis, tūkstantis devyni 
šimtai septyniasdešimt penktaisiais. Galiu sužinoti tikslią 
datą, jei nori. 

Valanderis numojo ranka. 

- Bet kodėl jis norėjo kalbėti būtent su manim? - ste- 
bėjosi jis. - Ar nieko nesakė? 

— Man susidarė įspūdis, kad buvo apie tave girdėjęs. 

- Tai jis nesakė, kad pažįsta mane? 

- Ne. 

Valanderis susimąstė. 

— Tikėkimės, jis rašo tiesą, - tarė Valanderis. - Galbūt 
apčiuopėme ryšį tarp abiejų vyrų. 

— Ne taip jau sunku patikrinti, ar tai teisybė, - tarė Ana 
Brita Hioglund. - Nors šiandien ir sekmadienis. 

- Taip, - sutiko Valanderis. - Todėl aš važiuosiu pa- 
sišnekėti su Karlmano našle. Ši juk turėtų žinoti, ar jos 
vyras sėdėjo kalėjime, ar ne. 

— Nori, kad palydėčiau? 

— Nereikia. 

Po pusvalandžio Valanderis pasistatė automobilį už 
aptvaros Bjerėšyje. Nykulio apimtas policininkas au- 
tomobilyje skaitė laikraštį. Pastebėjęs Valanderį, išsi- 
tempė. 

- Negi Nybergas vis dar čia? - nustebo Valanderis. 

— Aš tai nemačiau nė vieno techninio darbuotojo, - 
atsakė policininkas. 

- Tada paskambink į Istadą ir paklausk, kodėl terito- 
rija vis dar aptverta. O šeimos nariai namuose? 

— Našlė ir dukra yra, - atsakė policininkas. - O sūnūs 
dingo su automobiliu prieš porą valandų. 

Valanderis nuėjo į sodybą. Jis pastebėjo, kad pavėsinėje 
neliko suolų ir stalo. Šią gražią vasaros dieną praeitų die- 
nų įvykiai atrodė ganėtinai nerealūs. Jis pasibeldė. Arnės 
Karlmano našlė akimoju pravėrė duris. 

- Atleiskite, kad trukdau, - atsiprašė Valanderis. - Bet 
privalau užduoti porą klausimų. Tai skubu. 

Moteris vis dar buvo išblyškusi. Einant pro šalį, nuo jos 
padvelkė alkoholiu. Iš namo gilumos šūktelėjo Karlmano 
duktė teiraudamasi, kas atėjo. Valanderis rausėsi atmin- 
tyje, koks prieš jį einančios moters vardas. Ar jį žinojo? 
Paskui prisiminė, kad Anita. Taip ją vadino Svedbergas 
per ilgąjį Joninių posėdį. Valanderis atsisėdo priešais ją 
ant sofos. Moteris, nenuleisdama nuo jo akių, prisidegė 
cigaretę. Ji vilkėjo šviesia vasarine suknele. Nepritarimo 
šešėlis šmėkštelėjo Valanderio veidu. Juk jos vyrą nužudė, 
net jei ji nemylėjo jo. Kodėl žmonės taip negerbia mir- 
ties? Negi nerado drabužinėje tamsesnių spalvų, ne tokių 
linksmų ir šviesių? 

Net pats nustebo dėl savo prasiveržusių konservaty- 
vių pažiūrų. Juk sielvarto ir pagarbos nepamatuosi jokia 
spalvų skale. 

- Gal galiu pasiūlyti inspektoriui išgerti? - pasiteiravo 
Karlmano našlė. 

- Ne, dėkui, - atsisakė Valanderis. - Pasistengsiu jūsų 
ilgai netrukdyti. 

Jis pastebėjo, kaip jos žvilgsnis nuslydo į šalį. Valande- 
ris apsigręžė. Į kambarį patyliukais įslinkus duktė prisėdo 
kambario gilumoje ant kėdės. Ji rūkė ir atrodė suirzusi. 

- Arjūs nieko prieš, jei ir aš pasiklausysiu jūsų pokal- 
bio? - paklausė ji kažkodėl piktai. 


188 


- Žinoma, kad ne, - atsakė Valanderis. - Prašom pri- 
sėsti šalia mūsų. 

— Man patogu ir čia, - atšovė ji. 

Jos motina nežymiai papurtė galvą. Tarsi rodydama 
savo bejėgiškumą. 

- Atvykau pas jus, nes šiandien sekmadienis ir viskas 
uždaryta, - pradėjo kalbą Valanderis. - Informacija archy- 
vuose ir registruose šiandien neprieinama. Taigi atvykau 
tiesiai pas jus, nes mus spaudžia laikas. 

— Nėra reikalo atsiprašinėti dėl sekmadienio, - tarė 
moteris. - Ką norite sužinoti? 

- Ar jūsų vyras tūkstantis devyni šimtai šešiasdešimt 
devintųjų pavasarį sėdėjo kalėjime? 

Ji atsakė nė nesudvejojusi. 

- Jis kalėjo Longholme nuo vasario devintos iki bir- 
želio aštuntos. Pati jį nuvežiau ir parvežiau. Mano vyras 
buvo nuteistas už vogtų daiktų slėpimą ir klastojimą. 

Jos tiesumas Valanderį trumpam išmušė iš vėžių. O 
ko jis tikėjosi? Kad ji viską neigs? 

- Ar tai buvo pirmas kartas, kai jį pasodino į kalė- 
jimą? 

— Pirmas ir paskutinis. 

- Jūsų vyrą nubaudė už vogtų daiktų slapstymą ir 
klastojimą? 

- Taip. 

— Ar galite daugiau apie tai papasakoti? 

- Jį nubaudė, nors jis niekada neprisipažino kaltu. Jis 
neslėpė vogtų paveikslų ir neklastojo čekių. Tai darė kiti, 
pasirašydami mano vyro vardu. 

- Jūs manote, jis buvo nekaltas? 

— Čia kalbu ne apie tai, ką aš manau. Jis buvo ne- 
kaltas. 

Valanderis nusprendė pakeisti temą. 

— Mus pasiekė informacija, kad jūsų vyras pažinojo 
Gustafą Veterštedtą. Nors jūs neigėte, kaip ir jūsų vaikai. 

- Jei jis būtų pažinojęs Veterštedtą, aš būčiau tai Ži- 
nojusi. 

— O ar negalėjo pažinoti be jūsų žinios? 

Prieš atsakydama jį kiek pagalvojo. 

— Man labai sunku tuo patikėti, - pagaliau atsakė ji. 

Valanderis tuoj pajuto, kad ji sako netiesą. Bet iki galo 
nesuvokė, ką šis melas galėtų reikšti. Jis pakilo, nes nebe- 
turėjo, ko klausti. 

- Tikiuosi, pats surasite laukujes duris, - tarė moteris 
nepakildama iš sofos. Ji atrodė labai pavargusi. 

Valanderis judėjo durų link. Einant pro merginą, ši 
pašoko nuo kėdės ir atsidūrė tiesiai priešais jį. Cigaretė 
smilko tarp kairės rankos pirštų. 

Staiga nežinia iš kur Valanderio kairįjį skruostą nu- 
tvilkė skambus antausis. Jis apstulbęs žengė žingsnį atgal 
ir užkliuvęs nugriuvo. 

- Kodėl leidote tam įvykti! - išrėkė mergina tiesiai į 
veidą. 

Ir puolė talžyti kumščiais. Jam vos ne vos pasisekė ją 
atstumti, kad galėtų kuo greičiau atsistoti ant kojų. Karl- 
mano našlė pakilo nuo sofos ir atskubėjo į pagalbą. Mo- 
tinos elgesys nesiskyrė nuo dukters - atsivėdėjusi trenkė 
šiai per veidą. Merginai aprimus, motina nuvedė ją prie 
sofos. Paskui grįžo prie Valanderio, kuriam degė ir skau- 
dėjo skruostas, o jausmai svyravo nuo baisaus pykčio iki 
nuostabos. 

- Po viso to, kas įvyko, ją apėmė gili depresija, - paaiš- 
kino Anita Karlman. - Ji savęs nebesuvaldo. Inspektoriau, 
atleiskite jai. 

- Gal derėtų pasitarti su gydytoju, - ištarė Valanderis 
ir pajuto, kad jo balsas virpa. 

- Jau kalbėjom. 

Valanderis linktelėjo ir išėjo pro duris, sukrėstas dėl 
netikėto ir skaudaus antausio. Kapstėsi atmintyje, kada pa- 
skutinį kartą jį mušė. Daugiau nei prieš dešimt metų. Per 
apklausą. Jis tardė įtariamąjį, sulaikytą dėl įsilaužimo. Staiga 
tas vyras pašoko ir skėlė kumščiu per veidą, šalia burnos. 
Tuomet Valanderis jam trenkė atgal. Jis buvo taip įsiutęs, 
kad net sulaužė vyrui nosį. Paskui anas apkaltino Valanderį 
piktnaudžiavimu tarnybine padėtimi ir kūno sužalojimu, 
bet Valanderį, žinoma, išteisino. Vyras vėliau dar pateikė 
skundą ombudsmenui, bet ir ten nieko nepešė. 

Valanderio niekuomet nemušė moteris. Sykį jo žmona 
Mona taip įniršo, kad nesusivaldžiusi ėmė svaidyti kas 
po ranka. Bet ji niekad jo nemušė. Jis dažnai su siaubu 
pagalvodavo, kas būtų atsitikę, jei ši būtų pakėlusi prieš 
jį ranką. Ar būtų smogęs atgal? Jis žinojo, kad grėsmė 
buvo didelė. 

Valanderis perštinčiu skruostu stovėjo sode. Visos tos 
pakilios energijos, užplūdusios ryte, kai išvydo Lindą su 
drauge prie durų, neliko nė ženklo. O šis papildomas ener- 
gijos tvyksnis buvo per daug. Jis jautėsi pavargęs. 

Valanderis nuėjo prie savo automobilio. Policininkas 
neskubėdamas vyniojo aptvaros juostą. 

Valanderis įspraudė kasetę. „Figaro vedybos“. Jis pa- 
leido kasetę visu garsu, automobilyje sugriaudėjo muzika. 
Skruostą vis dar peršti. Atgalinio vaizdo veidrodyje matė, 
kad skruostas išraudęs. Istade įsuko į erdvią stovėjimo 
aikštelę prie baldų parduotuvės. Parduotuvė buvo užda- 
ryta, aikštelė lyg išmirusi. Valanderis pravėrė mašinos du- 
reles, ir muzika nuvilnijo per aikštelę. Barbara Hendriks 

padėjo minutę užsimiršti, išmušdama Veterštedtą su 
Karlmanu iš galvos. Bet liepsnojanti mergaitė ir toliau 
blaškėsi sąmonės labirintais. Rapsų laukas augo ir plėtėsi 
iki begalybės. O ji bėgo ir bėgo. Ryškiose liepsnose. 

Valanderis pritildė muziką ir ėmė vaikščioti po aikš- 
telę. Įbedęs žvilgsnį į žemę, kaip visad gilaus susimąs- 
tymo akimirkomis. Jis visai nepastebėjo spaudos foto- 
grafo, kuris pasinaudojęs teleobjektyvu nufotografavo jį, 
žingsniuojantį ratais palei pažymėtas linijas. O aplinkui, 
be jo paties, - nė vieno automobilio. Po poros savaičių 
Valanderis apstulbo pamatęs savo nuotrauką laikraštyje. 
Jis jau buvo užmiršęs, kad buvo sustojęs ten, norėdamas 
nusiraminti ir apmąstyti tolesnę tyrimo eigą. 

Tyrimo operatyvinė grupė trumpam susibėgo sek- 
madienio popietę apie antrą. Matsas Ekholmas glaustai 
išdėstė tai, ką anksčiau buvo aptaręs su Hansonu ir Va- 
landeriu. Ana Brita Hioglund supažindino su anoniminiu 
faksu, o Valanderis pranešė, kad Anita Karlman patvirtino 
anonimo atsiųstą informaciją. Bet nė žodeliu neužsiminė 
apie antausį. Hansonas užuolankom pasiteiravo, ar jis 
negalėsiąs pasišnekėti su prie būstinės besibūriuojančiais 
žurnalistais, užuodusiais jų posėdį. Valanderis atsisakė. 

- Tegul žurnalistai sužino, kad pas mus dirba visa 
komanda, tesusipažįsta su kitais jos nariais, - paaiški- 
no jis kiek nerangiai. - Gal Ana Brita jais pasirūpins. Aš 
nenoriu. 

- Ko man geriau neminėti? - paklausė Ana Brita Hio- 
glund. 

— Kad turime įtariamąjį, - atsakė Valanderis. - Nes 
tai būtų melas. 

Po susitikimo Valanderis persimetė pora žodžių su 
Martinsonu. 

- Ar sulaukėme daugiau informacijos apie merginą, 
susideginusią rapsų lauke? - pasidomėjo jis. 

— Dar ne, - atsakė Martinsonas. 

- Iškart pranešk, kai ką naujo sužinosi. 

Valanderiui vos pravėrus savo kambario duris, su- 
skambo telefonas. Jis nušiurpo. Kiekvieną kartą suskam- 
bėjus telefonui persigąsdavo, kad jam praneš apie dar 
vieną žmogžudystę. Tai buvo jo sesuo. Ji papasakojo, kad 
kalbėjo su Gertrūda, namų tvarkytoja, kurią tėvas buvo 
vedęs. Be abejonės, tėvas serga Alcheimerio liga. Sesers 
balsas buvo liūdnas. 

- Tėvui, šiaip ar taip, beveik aštuoniasdešimt, - bandė 
paguosti seserį. - Anksčiau ar vėliau juk kuo nors suser- 
gama tokiame amžiuje. 

- Bet vis tiek liūdna, - tarė sesuo. 

Valanderis žinojo, ką ji jaučia. Ir pats jautė tą patį. Per 
dažnai gyvenimas būdavo įspraudžiamas į šiuos beviltiš- 
kus, rodančius nenorą susitaikyti žodžius „bet vis tiek“. 

- Jis nepakels kelionės į Italiją, - tarė ji. 

- Jei norės, tai ir pakels, - paprieštaravo Valanderis. - 
Be to, aš jam pažadėjau. 

— Gal ir man važiuoti su jumis? 

- Ne. Tai jo ir mano kelionė. 

Jis baigė pokalbį nebūdamas tikras, ar neįžeidė jos. 
Bet paskui nustūmė į šalį abejones ir nutarė daug nea- 
tidėliodamas pagaliau aplankyti kaime tėvą. Valanderis 
susiieškojo lapelį, ant kurio buvo pasižymėjęs Lindos te- 
lefono numerį. Jis susuko ir labai nustebo, išgirdęs Kajsos 
balsą. Lauke buvo nuostabus oras, todėl jis nesitikėjo jų 
rasti namie. Lindai priėjus, Valanderis paklausė, ar ji ne- 
sutiktų trumpam nutraukti repeticiją ir su juo nuvažiuoti 
aplankyt savo senelio. 

- Ar Kajsa gali važiuot kartu? 
- Gali, - atsakė Valanderis. - Bet šiandien labai norėčiau 
pabūt su tavimi vienas. Reikia apie kai ką pasišnekėti. 


Po pusvalandžio Linda įsėdo į automobilį prie Rytinio 
uosto aikštės. Važiuojant į Lioderiupą, Valanderis papa- 
sakojo dukrai apie tėvo apsilankymą policijos būstinėje 
ir apie jo ligą. 

— Nieks nežino, kaip vystysis liga, ar greitai pablogės, - 
tarė jis. - Bet jis mus paliks. Kaip laivas, kurio kontūrai 
pamažu išdyla ties horizonto linija. Mes vis dar aiškiai 
regime jį. Bet mus, jo akimis žiūrint, vis labiau aptraukia 
rūkas. Mūsų išvaizda, mūsų žodžiai, bendri prisimini- 
mai pamažu dyla, kol visai išnyks. Jam gali užeiti pykčio 
priepuoliai. Pačiam to net nepastebint. Jis gali tapti visai 
kitu žmogumi. 

Valanderis pastebėjo, kad Linda nusiminė. 

- Ar jam niekuo negalima pagelbėti? - paklausė ji po 
ilgos tylos. 

- Į šį klausimą gali atsakyti tik Gertrūda, - atsakė jis. - 
Bet aš netikiu, kad nuo tos ligos yra veiksmingų vaistų. 

Paskui papasakojo apie tėvo svajonę nuvažiuoti į Italiją. 

- Važiuosim mudu abu, - tarė Valanderis. - Gal ten 
pavyks atsikratyti per daugelį metų tarp mūsų susikau- 
pusios įtampos. 

Jiems įsukus į kiemą, ant laiptų pasirodė Gertrūda. 
Linda iškart nuėjo pas savo senelį į dirbtuvę, kurią šis 
buvo įsirengęs sename tvartelyje. Jis sėdėjo ir tapė. Va- 
landeris prisėdo virtuvėje ir šnekėjo su Gertrūda apie 
tai, kas glūdėjo širdyje ir neramino. Jis suprato, kad nie- 
ko nebepakeis, gali tik stengtis, kad gyvenimas ir toliau 
tekėtų sava vaga. 

— Ar jis pakels kelionę į Italiją? - garsiai svarstė Va- 
landeris. 

„-Jis vien apie tai ir tekalba, - atsakė ji. - O jei netikėtai 
ten numirtų, gal tai nebūtų blogiausia, kas gali nutikti. 

Gertrūda papasakojo, kad tėvas žinią apie savo ligą 
sutiko ramiai. Valanderįs stebėjosi, nes puikiai prisiminė, 
kaip anksčiau tėvas dėl menkiausio negalavimo imdavo 
dejuoti ir paniurdavo. 

— Man atrodo, jis pamažu susigyveno su savo amžiumi 
ir yra susitaikęs su savimi, - tarė ji. - O jei turėtų galimybę 
dar kartą gyventi, manau, jis gyventų taip pat. 

- Tik turbūt pamėgintų mane atkalbėti nuo policinin- 
ko profesijos, - pridūrė Valanderis. 

- Laikraščiuose skaičiau baisius dalykus, - tarė Ger- 
trūda. - O tau reikia po tą bjaurastį knebinėtis. 

- Kažkas turi tuo užsiimti, - tarė jis. - Taip jau yra. 


Jie pasiliko vakarienės. Valgė sode. Tėvas visą vakarą 
buvo puikiai nusiteikęs. Valanderis manė, kad tai dėl Lin- 
dos. Kai jie išvažiavo namo, buvo po vienuoliktos. 

- Suaugusieji dažnai būna tokie vaikiški, - staiga pra- 
bilo Linda. - Kartais jie elgiasi lyg maži vaikai, kartais yra 
tokie, nes nori pasirodyti jaunatviški. Bet senelio vaikiš- 
kumas man atrodo labai tikras ir nesuvaidintas. 

- Tavo senelis yra išskirtinis Žmogus, - tarė Valande- 
ris. - Visuomet toks buvo. 

- Ar Žinai, kad daraisi į jį panašus? - staiga paklausė 
ji. - Kiekvienais metais vis labiau panašėji. 

- Žinau, - atsakė Valanderis. - Tik nesu tikras, ar man 
tai patinka. 

Jis išleido Lindą toje pačioje vietoje, iš kur paėmė. 
Jie susitarė artimiausiomis dienomis susiskambinti. 

Valanderis žiūrėjo jai pavymui, kol ji dingo už Esterpor- 
to mokyklos kampo, ir nustebęs prisiminė, kad šįvakar 
nė minties neskyrė savo tyrimui. Iškart dilgtelėjo sąžinės 
priekaištai, bet jis neleido jiems įsikeroti. Žinojo, kad pa- 
darė viską, ką galėjo. 

Valanderis trumpam užsuko į policijos būstinę. Nė vie- 
no žmogaus iš kriminalinio skyriaus. Nė vienos svarbios 
žinios, į kurią nedelsiant reikėtų reaguoti. Jis nuvažiavo 
namo ir, pasistatęs mašiną, užlipo laiptais į savo butą. 

Tą naktį ilgai sėdėjo. Praviri langai, šilta vasaros naktis. 
Jis uždėjo Pučinį ir supylė į stiklą viskio likučius. Pagaliau 
vėl pajuto kažką panašaus į tą trapų džiugesį, kuris buvo 
užvaldęs tą popietę, kai pirmąkart važiavo į Salomonsono 
ūkį. Prieš užverdant visai sumaiščiai. O dabar jis pačiame 
tyrimo įkarštyje, tyrimo su dviem pagrindiniais klausimais. 
Pirma, jie neturi jokių įkalčių ar informacijos, pagal kurią 
galėtų nustatyti nusikaltėlio tapatybę ir pradėti jo ieškoti. 
Antra, visai tikėtina, kad nusikaltėlis šiuo metu planuoja 
ar net vykdo trečiąją žmogžudystę. Bet vis vien Valanderis 
sugebėjo džiaugtis, kad šią vėlyvą valandą pajėgia atsispirti 
ir nepanyra į niūrius apmąstymus. Net liepsnojanti mer- 
gina kurį laiką paliko ramybėje - nebešmėkščiojo galvoje. 
Jis suprato, kad pats vienas nepajėgs sulaikyti nusikaltimų 
srauto Istado policijos apylinkėje. Juk negali padaryti dau- 
giau, negu leidžia jėgos. Niekas negali. 

Valanderis gulėjo ant sofos ir snūduriavo, muzikai 
tirpstant vasaros naktyje. Šalia viskio stiklas. 

Bet kažkas jį traukė paviršiun iš to malonaus snaudulio. 
Mintys, kad Linda kažką pasakė automobilyje. Jos žodžiai 
dabar įgauna naują prasmę. Valanderis atsisėdo rauky- 
damas kaktą. Kaip ji sakė? Suaugusieji dažnai būna tokie 
vaikiški. Kažkas viduje sukirbėjo. Suaugusieji dažnai būna 

tokie vaikiški. Staiga suprato, kas yra. Koks jis neapdairus 
ir tikras žioplys! Valanderis įsispyrė į batus ir suieškojo 
virtuvės stalčiuje kišeninį žibintuvėlį. Išėjęs iš buto, nu- 
važiavo rytine miesto žiedo atkarpa, tada pasuko į dešinę 
ir sustojo ties Veterštedto vila, kuri skendėjo tamsoje. Jis 
pravėrė sodo vartelius. Kaip šešėlis praslinko katė ir nėrė 
į serbentų krūmus. Valanderis šiurptelėjo. Paskui pašvietė 
žibintuvėliu į garažo pamatus. Neilgai teko ieškoti to, dėl ko 
čia atėjo. Pirštais suėmė apdraskytus komikso lapus ir juos 
apšvietė. Jie buvo iš „Supermeno“ komikso serijos. Kišenėje 
sugriebęs plastikinį maišelį, įbruko ten rastus lapus. 

Paskui išvažiavo namo. Vis dar tebepyko ant savęs dėl 
aplaidumo. Jo elgesys neatleistinas. 

Suaugę būna kaip vaikai. 

Juk ir suaugęs vyras puikiausiai galėjo tupėdamas ant 
stogo skaityti „Supermeną“. 

Valanderis pakirdo prieš aušrą, apie penktą valandą. Tuo 
metu tamsi debesų virtinė iš vakarų pusės pasiekė Istadą. 
Buvo pirmadienis, birželio dvidešimt septintoji. Dar neli- 
jo. Valanderis tysojo lovoje ir veltui stengėsi vėl užmigti. 
Prieš šešias pakilo iš lovos, palindo po dušu, paskui išgėrė 
kavos. Nuo nuovargio ir miego trūkumo maudė visą kūną. 
Su ilgesiu prisiminė tuos laikus, kai prieš dešimt ar pen- 
kiolika metų buvo nė motais, išsimiegojęs jis ar ne - vis 
vien niekuomet rytais nesijautė pavargęs. Bet tie laikai 
praeityje. Ir niekad negrįš. 

Be penkių septynios Valanderis įžengė į policijos būs- 
tinę. Eba sėdėjo priimamajame, ji šypsodama atkišo keletą 
lapelių su paliktomis žinutėmis. 

— Maniau, tu jau atostogauji, - nustebo Valanderis. 

- Hansonas paprašė, kad dar porą dienų pasilikčiau, - 
atsakė Eba. - Dabar, kai tiek daug darbo ir toks baisus 
sujudimas. 

— Kaip ranka? 

- Jau sakiau - nieko gero nesitikėk, kai sensti. Bėdos 
užpuola iš visų pašalių. 

Valanderiui dingtelėjo, kad Eba anksčiau nebuvo 
linkusi visko vaizduoti tokiomis tirštomis spalvomis. 
Dvejojo, ar nepapasakojus apie tėvo ligą, bet paskui ap- 
sigalvojo. Nuėjo kavos, o paskui prisėdo prie rašomojo 
stalo. Permetė atsineštus lapelius akimis ir padėjo ant 
vakarykštės krūvos viršaus. Tada pakėlė ragelį ir surinko 
Rygos numerį. Iškart suspurdėjo prieštaraujanti sąžinė, 
nes pagal jo vertybių sistemą skambinėti asmeniniais 
reikalais iš tarnybinio telefono ir išlaidauti darbdavio 
sąskaita buvo nepadoru. Jis prisiminė, kaip prieš porą 
metų Hansonas buvo susirgęs lažybų dėl žirgų liga. Tuo 
„metu jis pusę darbo dienos praleisdavo skambinėda- 
mas į įvairius hipodromus ir medžiodamas paskutines 
naujienas iš arklidžių. Visi apie tai žinojo, bet nieko 
nesakė. Vienintelis Valanderis suprato atviro pokalbio 
su Hansonu būtinybę. Vieną dieną nuo Hansono stalo 
staiga pranyko visi ristūnų lenktynių grafikai ir pusiau 
užpildytos lažybų kortelės. Sklandė kalbos, kad Hanso- 
nas pats suėmė save į rankas ir baigė lošti, kol nespėjo 
užpulti skolos. 

Baiba atsiliepė po trečio signalo. Valanderis jaudinosi. 
Jis vis baimindavosi, kad ji pokalbio pabaigoje neištartų 
lemiamų žodžių, jog nebenori daugiau susitikinėti. Jis 
nebuvo tikras dėl jos jausmų, nors savo jausmų tikrumu 
nė kiek neabejojo. Bet, ragelyje išgirdęs jos linksmą balsą, 

apsikrėtė džiugesiu ir pats. Baiba papasakojo, kad spren- 
dimą važiuoti į Taliną priėmė greitosiomis. Jos draugė 
turėjo reikalų Taline ir pakvietė važiuoti kartu. Kaip tik 
ta savaitė universitete buvo laisva, o vertimas, prie kurio 
sėdėjo, nebuvo skubus. Baiba trumpai pasidalijo kelionės 
įspūdžiais ir paklausė, kas naujo Istade. Valanderis nutarė 
kol kas nieko nepasakoti apie pastarosios savaitės įvykius 
ir geriau neminėti, kad jų kelionei į Skageną iškilo reali 
grėsmė. Tik pasakė, kad viskas po senovei, ir pažadėjo 
paskambinti vakare. Paskui sėdėjo, padėjęs ranką ant te- 
lefono ragelio. Jį graužė baimė ir nežinia, kaip ji reaguos, 
jei jam teks perkelti atostogas. 

Valanderis su kartėliu pagalvojo, kad su amžiumi šis 
charakterio silpnumas didėja ir ima vis labiau veikti jo 
gyvenimą. Jis dėl visko nerimauja, baiminasi ir jaudinasi. 
Nerimauja, kad Baiba išvažiavo į Taliną, baiminasi, kad 
iš pasalų neužkluptų liga. Jis bijo pramiegoti darbą, jau- 
dinasi, ar staiga nesubyrės automobilis. Tiesiog paniro į 
bereikalingas nerimo ir rūpesčių ūkanas. Dabar šaipėsi 
iš savęs, ar nepaprašius Matso Ekholmo, kad parengtų jo 
psichologinį portretą ir pateiktų siūlymų, kaip išsivaduoti 
iš aibės netikrų, paties prasimanytų bėdų. 

Jo mintis nutraukė Svedbergas. Kolega, pabeldęs į pu- 
siau praviras duris, įžengė vidun. Valanderis pamatė, kad 
Svedbergas gerokai nukentėjo nuo saulės. Jo plikė, kakta 
ir nosis buvo stipriai nudegusios. 

— Niekad nepasimokau iš ankstesnių klaidų, - prislėg- 
tu balsu tarė Svedbergas. - Peršti kaip pragare. 

Valanderis prisiminė antausį ir savo perštintį skruostą, 
bet nieko nesakė. 

— Vakar kalbėjau su žmonėmis, gyvenančiais Veterš- 
tedto kaimynystėje, - tęsė Svedbergas. - Paaiškėjo, Ve- 
terštedtas mėgo pasivaikščiojimus. Ir rytais, ir vakarais. 


Pasirodo, jis visad būdavo mandagus, susitikęs pasisvei- 
kindavo, bet artimiau nebendravo nė su vienu kaimynu. 
- Aha, vadinasi, eidavo pasivaikščioti ir vakarais? 

Svedbergas dar kartą pasitikslino užrašuose. 

- Taip, paprastai eidavo į pajūrį. 

- Dažnai ten vaikštinėdavo? 

- Iš kaimynų pasakojimo supratau, kad taip. 

Valanderis linktelėjo. 

- Taip ir maniau, - prisipažino jis. 

- Sužinojau dar vieną įdomų dalyką, - toliau pasakojo 
Svedbergas. - Į pensiją išėjęs savivaldybės administracijos 
direktorius Lantzas papasakojo, kad birželio dvidešimtąją 
pas jį pasibeldė kažkokio laikraščio žurnalistė su fotogra- 
fu ir teiravosi, kaip surasti Veterštedto vilą. Jie minėjo, 
kad rengia laikraščiui reportažą. Vadinasi, kažkas tikrai 
lankėsi pas Veterštedtą paskutinę jo gyvenimo dieną. 

- Ir kad yra jo nuotraukos, - tarė Valanderis. - Iš kurio 
laikraščio buvo ta žurnalistė? 

- Lantzas nežinojo. 

— Tada paprašyk ko nors, kad paskambinėtų po re- 
dakcijas ir sužinotų, - pasiūlė Valanderis. - Tai gali būti 
svarbu. 

Svedbergas linktelėjo ir pasuko durų link. 

- Geriau pasitepk savo nudegimą, - patarė Valande- 
ris. - Atrodo tikrai nekaip. 

Svedbergui išėjus, Valanderis paskambino Nybergui. 
Po poros minučių šis jau buvo Valanderio kabinete. Ny- 
bergas paėmė išplėštus „Supermeno“ lapus. 

— Nemanau, kad tavo vyriškis atmynė dviračiu, - tarė 
Nybergas. - Už barako aptikome nemažai padangų žymių. 
Greičiausiai ten stovėta mopedo ar motociklo. Išsiaiškino- 

me, kad visi kelių tarnybos darbuotojai, besinaudojantys 
baraku, važinėja automobiliais. 

Neryškus vaizdas trumpam blykstelėjo Valanderio 
atmintyje ir vėl nublanko nespėjus užfiksuoti. Jis pasižy- 
mėjo sąsiuvinyje, ką pasakė Nybergas. 

— Ko čia ieškoti? - paklausė Nybergas, pakėlęs maišelį 
su išdrėkstais komikso lapais. 

- Pirštų atspaudų, - atsakė Valanderis. - Kurie galbūt 
atitiks mūsų turimus. 

— Maniau, tik vaikai skaito komiksus, - nusistebėjo 
Nybergas. | 

- Ne, - atsakė Valanderis. - Tu klysti. 

Nybergui išėjus, Valanderis minutėlę dvejojo neap- 
sispręsdamas, ko imtis. Iš Rydbergo išmoko, jog polici- 
ninkui be galo svarbu gebėti atsirinkti, kas tuo metu visų 
svarbiausia. Ir kas gi tai yra? Šioje tyrimo fazėje daug kas 
miglota ir visa atrodo vienodai svarbu. Valanderis juto, 
kad dabar geriausia apsišarvuoti kantrybe. 

Išėjęs į koridorių, pabeldė į Matso Ekholmo duris. 
Išgirdęs Ekholmo balsą, pravėrė jas ir įžengė į kambarį. 
Ekholmas sėdėjo kojas užkėlęs ant rašomojo stalo ir skai- 
tinėjo paskleistus popierius. Jis linktelėjo galva rodydamas 
į lankytojo kėdę ir nušlavė popierių šūsnį ant žemės. 

- Kaip sekasi? - pasiteiravo Valanderis. 

- Prastai, - žvaliai atsakė Ekholmas. - Sunku apčiuopti 
tą žmogų. Gaila, kad apie jį neturime daugiau medžiagos. 

— Tai ką, gal reikia, kad dar daugiau žmonių nužu- 
dytų? į 

- Tiesą sakant, tada būtų paprasčiau. Daugelyje ame- 
rikiečių atliktų serijinių žudikų tyrimų, kuriuos užsakė 
FTB, matyti, kad reikšmingi tyrimo postūmiai dažnai 
įvyksta tik po trečios ar ketvirtos žmogžudystės. Tik 

tada galima pradėti atskirti, kas yra atsitiktinumas, o 
kas - pasikartojantis dėsningumas, ir iš detalių lipdyti 
tipišką elgesio modelį. Toks modelis - mūsų tikslas. Jį 
galima įsivaizduoti kaip veidrodį, atspindintį nusikaltė- 
lio smegenų veiklą. 

— Ką galima pasakyti apie suaugusius žmones, kurie 
skaito komiksus? - uždavė klausimą Valanderis. 

Ekholmas pakėlė antakius. 

— Ar tai kaip nors susiję su mūsų tyrimu? 

- Galbūt. 

Valanderis papasakojo apie radinį prie garažo. Ekhol- 
mas klausėsi susikaupęs ir gyvai susidomėjęs. 

- Jausminė nebranda ar jausminė deformacija - gan 
dažnos tarp žmonių, kurie pakartotinai imasi smurto, - 
pasakė Ekholmas. - Jie nesugeba įsijausti į kitus žmones, 
nesuvokia jų vertės, todėl ir nereaguoja į tą skausmą, kurį 
kitiems žmonėms sukelia. 

- Bet ne visi suaugę žmonės, skaitantys „Supermeną“, 
žudo, - pažymėjo Valanderis. 

- Tačiau yra serijinių žudikų - puikių Dostojevskio 
žinovų, - atsakė Ekholmas. - Tiesiog paėmus dėlionės 
dalelę reikia įsižiūrėti, gal ji kur pritinka. O galbūt ji visai 
iš kitos dėlionės? 

Valanderį apėmė nekantrumas. Jis neturi laiko ilgiems 
filosofavimams. 

- Jau peržiūrėjote mūsų medžiagą, - tarė jis. - Kokias 
darote išvadas? 

- Kol kas tik vieną, - atsakė Ekholmas. - Tai buvo ne 
paskutinis kartas. 

Valanderis tikėjosi, kad Ekholmas išplės savo mintį, 
bet šis tylėjo. 

— Kodėl? 

- Spėju iš bendro vaizdo, o pagrįsti galiu tik patirtimi. 
Su kitais trofėjų medžiokliais. 

— Ką matote prieš akis? - staiga paklausė Valande- 
ris. - Ką galvojate šią akimirką? Atskleiskite bent mažą 
dalelę. Pažadu, vėliau jums tikrai nereikės atsakyti už savo 
žodžius ir prognozes. 

— Matau suaugusį vyrą, - pradėjo Ekholmas. - Jei pri- 
siminsim aukų amžių ir darysime prielaidą, kad žudikas 
su jomis susijęs, duočiau jam ne mažiau kaip trisdešimt. 
Tačiau visai tikėtina, kad jis vyrėlesnis. Gal jis identifikuo- 
jasi su kokiu mitu, gal įsivaizduoja esąs indėnas - tokiu 
atveju jis turėtų būti puikios fizinės formos. Jis atsargus, 
bet kartu ir įžūliai drąsus. Jis viską apdairiai pasveria. 
Manau, jo gyvenimas puikiai organizuotas ir tvarkingas, 
kitaip tariant, savo vidinę dramatinę įtampą jis slepia po 
normalumu dvelkiančia nedramatiška išore. 

- Ir jis dar kartą smogs? 

Ekholmas išskėtė rankas. 

- Tikėkimės, kad aš klystu. Bet jūs prašėte, kad atvirai 
sakyčiau, ką šiuo metu galvoju. 

- Tarp Veterštedto ir Karlmano mirčių praėjo trys die- 
nos, - tarė Valanderis. - Jei jis laikosi trijų dienų intervalo, 
tai šiandien jis galbūt vėl žudys. 

— Nebūtinai, - tarė Ekholmas. - Kadangi šis vyras 
viską pasveria ir apskaičiuoja, laiko veiksnys neturėtų 
vaidinti svarbaus vaidmens. Jis smogia, kai yra tikras, 
jog planas pasiseks. Žinoma, jis gali užpulti ir šiandien. 
Bet taip pat tai gali įvykti už poros savaičių. Ar daugelio 
metų. 

Valanderis nebeturėjo klausimų. Paprašė, kad Ekhol- 
mas dalyvautų tyrimo grupės susitikime už valandos ir 
išėjo į savo kabinetą. Juto, kad po šio pokalbio jį apėmė 

labai nemalonus jausmas. Vyras, kurio ieško ir apie kurį 
žino tiek nedaug, žudys ir toliau. 

Jis prisitraukė sąsiuvinį, kuriame pasižymėjo, ką sakė 
Nybergas, ir iš naujo susitelkė bandydamas sugauti tą 
ankstesnį trumpalaikį atminties blykstelėjimą. Jo nepa- 
liko nuojauta, kad tai svarbu. Tai buvo kažkaip susiję su 
kelių tarnybos baraku. Bet jam niekaip neatėjo galvon, 
kas tai yra. 

Paskui jis pakilo ir nuėjo į pokalbių kambarį. Dabar 
kaip niekad trūko Rydbergo pagalbos. 

Valanderis atsisėdo į įprastinę vietą stalo gale ir ap- 
sidairė. Visi susirinkę. Jis pagavo ore tvyrančią įtampą - 
stiprų susitelkimą ir viltį, kad pavyks išjudinti tyrimą iš 
mirties taško. Valanderis žinojo, kad visi šiandien nusivils. 
Nors niekas to neparodys, nes čia susirinkę aukštos klasės 
policijos pareigūnai. 

— Peržvelkime skalpų tyrimo-pastarųjų parų rezulta- 
tus, - pradėjo jis. 

Nenorėjo šitaip pasakyti - „skalpų tyrimas“. Netyčia 
išsprūdo. Bet nuo šios akimirkos operatyvinė grupė jo 
kitaip nebevadino. 

Paprastai Valanderis savo naujienas ir pastabas pasi- 
likdavo pabaigai. Mat visi pabaigoje laukdavo jo apiben- 
drinimo ir užduočių paskirstymo. Ana Brita Hioglund 
kalbėjo pirmoji. Per rankas perėjo faksas iš Skuglando 
metalo dirbinių parduotuvės. Ji patikrino šalies centrinia- 
me kalėjimų registre Anitos Karlman informaciją. Ano- 
ji sakė tiesą. Bet sunkiausias darbas prieš akis - surasti 
Karlmano Veterštedtui rašyto laiško kopiją. 

— Visa bėda, kad viskas vyko prieš daug metų, - baigė 
pasakojimą Ana Brita Hioglund. - Nors gyvename šalyje, 
kurioje puiki registrų ir archyvų sistema, vis vien užims 

nemažai laiko, kol prisikasime iki dvidešimt penkerių 
metų senumo dokumentų. Juk tai laikotarpis, kai archyvų 
duomenų bazė dar nebuvo kompiuterinė. 

- Ką gi, teks ten ilgėliau pasirausti, - tarė Valanderis, - 
bet apčiuoptas ryšys tarp Veterštedto ir Karlmano mums 
padėtų pajudėti iš mirties taško. 

- Tas vyriškis, kuris skambino, - įsiterpė Svedbergas 
kasydamasis nudegusią nosį. - Kodėl nenorėjo prisista- 
tyti, kas esąs? Argi įprasta laužtis į parduotuves, norint 
pasiųsti faksą? 

— Aš irgi apie tai mąsčiau, - prisipažino Ana Brita 
Hioglund. - Aišku tik viena - jis siekia mus nukreipti 
tam tikrais pėdsakais. O nenoras išsiduoti gali turėti daug 
priežasčių. Viena iš jų gali būti baimė. 

Kambaryje įsigalėjo tyla. 

Valanderis manė, kad Ana Brita Hioglund mąsto teisin- 
gai. Linktelėjęs galva jos pusėn, laukė tolesnių minčių. 

- Tai, žinoma, tik spėlionės. Bet, sakykime, jis bijo 
to vyro, nužudžiusio Veterštedtą ir Karlmaną, jaučia sau 
iškilusią grėsmę. Tada faksas rodytų jo siekį nusikaltė- 
lį kuo greičiau pasodinti už grotų. O jam pačiam išlikti 
anonimu. 

- Tada jam reikėjo tą faksą suformuluoti kiek aiš- 
kiau, - pažymėjo Martinsonas. 

- Gal jis negalėjo taip pasielgti, - tarė Ana Brita Hio- 
glund. - Jei mano spėjimas, kad jis kreipiasi į mus iš baimės, 
teisingas, visai tikėtina, kad jis pasakė viską, ką žino. 

Valanderis pakėlė ranką. 

— Mąstykime toliau, - paragino jis. - Vyras, atsiuntęs 
faksą, perduoda informaciją, kurios centre Karlmanas. 
Ne Veterštedtas. Tai svarbus momentas. Jis teigia, kad 
Karlmanas parašė laišką Veterštedtui ir kad jie susitiko, 

kai Karlmaną paleido iš kalėjimo. Kas gali turėti tokios 
informacijos? 

- Kitas kalinys iš to paties kalėjimo, - tarė Ana Brita 
Hioglund. 

- Ir aš taip manau, - pritarė Valanderis. - Bet tada nie- 
kais nueina tavo versija, kad vyriškis susisiekė su mumis, 
nes bijo dėl savęs. Kas, jei jis tiesiog atsitiktinė Karlmano 
kalėjimo pažintis? 

- Šiaip ar taip, ta pažintis tęsėsi, antraip iš kur jis ži- 
notų, kad Karlmanas susitiko su Veterštedtu laisvėje? Tai 
rodo, kad ryšys nebuvo nutrauktas. 

- O gal tas vyras buvo kažkokio dalyko liudininkas, - 
prabilo iki tol tylėjęs Hansonas. - Dėl kurio po dvidešimt 
penkerių metų nužudomi du žmonės. 

Valanderis pasisuko į Matsą Ekholmą, sėdintį kitame 
stalo gale. 

- Dvidešimt penkeri metai - tai ilgas laiko tarpas, - 
tarė Valanderis. 

- Keršto inkubacinis periodas gali tęstis iki amži- 
nybės, - pažymėjo Ekholmas. - Psichiniams procesams 
negalioja senaties terminas. Pati seniausia kriminologijos 
istorijoje tiesa - keršytojai moka laukti, jei reikia - metų 
metus. Žinoma, jei neklystame su savo išankstine prielai- 
da, kad mūsų nusikaltėlio žudymo motyvas - kerštas. 

- O koks kitas motyvas gali būti? - paklausė Valande- 
ris. - Juk ne apiplėšimas. Karlmano atveju aišku kaip ant 
delno, o dėl Gustafo Veterštedto irgi esu beveik tikras. 

- Tariamojo motyvo sudėtis gali būti įvairialypė, - tarė 
Ekholmas. - Net nužudymo išžaginus motyvas kartais būna 
iš pirmo žvilgsnio nematomas. Serijinis žudikas gali rinktis 
aukas vedamas tokių priežastinių ryšių, kurie, mūsų akimis, 
yra visai nesusiję. O dėl skalpų, tai galime pasigilinti, ar 

žudikas renkasi tik tam tikros rūšies plaukus. Iš fotogra- 
fijų matau, kad Veterštedtas su Karlmanu galėjo pasigirti 
tankiais, žilais plaukais. Kol kas negalime atmesti nė vie- 
nos galimybės. Tačiau, nors ir nesu policijos kriminalinių 
tyrimų profesionalas, vis vien manau, kad sąlyčio taško 
paieška - šiuo metu pati svarbiausia užduotis. 

- Ar negali būti, kad mes mąstome visiškai klaidingai? - 
staiga prašneko Martinsonas. - Gal nusikaltėliui egzistuoja 
simbolinis sąlyčio taškas tarp Veterštedto ir Karlmano? 
Mes knisamės ir ieškome tikrovėje, o jam prasmingas tik 
simbolinis ryšys, kurio mes nematome? Gal tai kažkas, kas 
netelpa į mūsų loginiu mąstymu grįstas makaules? 

Valanderis žinojo apie Martinsono gebėjimą lemtin- 
gomis akimirkomis pažvelgti į klausimą nauju kampu ir 
pakreipti tyrimą teisinga linkme. 

— Įdomios mintys, - pasakė Valanderis, - kalbėk to- 
liau. 

Martinsonas gūžtelėjo pečiais tarsi palikdamas pra- 
dinę poziciją. 

- Veterštedtas su Karlmanu buvo turčiai, - tarė jis. - 
Abu priklausė visuomenės grietinėlei. Abu puikiai parink- 
ti, nes simboliškai atstovauja šalies politinei ir ekonominei 
galiai. 

- Negi esi linkęs įžvelgti teroristinį motyvą? - nustebęs 
paklausė Valanderis. 

-— Aš nieko nelinkęs įžvelgti, - atsakė Martinsonas. - 
Tiesiog klausausi, ką mano kiti, ir bandau garsiai mąstyti 
pats. Aš kaip ir visi likusieji bijau, kad žudikas vėl smogs 
iš pasalų. 

Valanderis permetė žvilgsniu prie stalo sėdinčius ben- 
dradarbius. Išblyškę, rimti veidai. Išsiskyrė tik saulėje nu- 
degęs Svedbergas. 

Jis pirmąkart suprato, kad bijo ir kiti, ne vien jis. 
Ne vien jis sustingsta išgirdęs telefono signalą. 


Prieš dešimt jie baigė posėdį. Valanderis paprašė Mar- 
tinsono minutėlę pasilikti. 

— Kaip sekasi su mergina? - pasidomėjo jis. - Doloresa 
Marija Santana? 

- Vis dar laukiu Interpolo reakcijos. 

- Tada pats su jais susisiek, - patarė Valanderis. 

Martinsonas pažvelgė į jį su nuostaba. 

- Argi dabar turime tam laiko? 

— Ne. Bet sykiu negalim viso to užmesti. 

Martinsonas pažadėjo pakartotinai nusiųsti oficia- 
lų raštą ir paprašyti daugiau informacijos apie Doloresą 
Mariją Santaną. Valanderis nuėjo į savo kambarį ir pa- 
skambino Larsui Magnusonui. Jis ilgai neatsiliepė. Iš balso 
Valanderis suprato, kad Magnusonas išgėręs. 

— Norėčiau pratęsti mūsų pokalbį, - tarė Valanderis. 

- Per vėlai skambini, - atsakė Larsas Magnusonas. - 
Šiuo dienos metu aš nedalyvauju jokiuose pokalbiuose. 

- Užkaisk kavos, - paprašė Valanderis, - ir nurink 
butelius. Būsiu maždaug po pusvalandžio. 

Nekreipdamas dėmesio į Magnusono prieštaravimus, 
Valanderis padėjo ragelį. Paskui perskaitė preliminarų 
skrodimo protokolą, kurį kažkas padėjo ant rašomojo 
stalo. Bėgant metams, Valanderis perprato tą dažnai sun- 
kiai įkandamą patologų ir teismo medicinos ekspertų 
kalbą. Prieš daugelį metų lankė policijos departamento 
organizuotus kursus. Kursai vyko Upsaloje. Dar šiandien 
pamena tą nemalonų jausmą, apėmusį vos įžengus į pa- 
tologijos skyriaus skrodimo patalpas. 

Protokole nerado nieko netikėto. Pastūmė popierius 
į šalį ir pažvelgė pro langą. 

Bandė įsivaizduoti nusikaltėlį. Kaip jis atrodo? Ką da- 
bar veikia? 

Galvoje tuštuma. Vidinis žvilgsnis atsirėmė į tamsą. 

Valanderis nenoriai pakilo ir išėjo. 

Valanderio bandymai išpešti iš savo pašnekovo ką nors 
doro ir suteikti pokalbiui aiškią kryptį nebuvo vaisingi. 
Po dviejų bergždžių valandų jis paliko Larso Magnusono 
butą. Dabar labiau už viską geidė grįžęs namo atsigulti į 
vonią. Pirmąkart lankydamasis pas Magnusoną neatkrei- 
pė dėmesio, koks priskretęs ir apleistas jo būstas. Šįkart 
netvarka rėžė akį. Valanderiui užkopus laiptais aukštyn, jį 
pasitiko praviros laukujės durys. Magnusonas tysojo ant 
sofos, o iš kavinuko ant viryklės veržėsi kava. Jis pasisvei- 
kino su Valanderiu ir prisipažino, kad mielai pasiųstų jį 
pragaran. Kad šis dingęs nebesirodytų ir išvis pamirštų, jog 
egzistuoja toks žmogus vardu Larsas Magnusonas. Tačiau 
Valanderis pasiliko. Užkaista kava buvo įrodymas, kad 
nepaisydamas savo nuostatos Magnusonas bent trumpą 
akimirką sudvejojo ir aiškiai ruošėsi priimti svečią vi- 
dury dienos. Valanderis veltui dairėsi ieškodamas švarių 
puodelių. Kriauklėje gulėjo suverstos neplautos lėkštės, 
ant jų maisto liekanos ir riebalai buvo suragėję į fosilijas 
primenančius darinius. Paskui šiaip ne taip suradęs du 
puodelius, iššveitė juos ir nunešė į svetainę. Magnusonas 
vilkėjo tik purvinais šortais. Jis buvo nesiskutęs, rankose 
laikė butelį desertinio vyno, mėšlungiškai įsikibęs į jį lyg į 

krucifiksą. Valanderis tik dabar pasibaisėjęs pastebėjo, kad 
Magnusonas nebeturi visų dantų. Jis iš pradžių susierzino, 
o paskui ir visai įpyko, nes vyras sofoje nė nemanė klausytis 
jo kalbų. Valanderis atėmė iš Magnusono butelį, reikalau- 
damas atsakyti į jo klausimus. Ar tam turi teisę, nežinojo. 
Bet Larsas Magnusonas pakluso ir elgėsi kaip lieptas. Jis 
net vargais negalais atsisėdo sofoje. Valanderis norėjo gi- 
liau prasiskverbti į Gustafo Veterštedto pasaulį, kai anas 
dar dirbo teisingumo ministru ir buvo gaubiamas gandų 
ir skandalų miglos. Bet Larsas Magnusonas nebeprisiminė 
nieko, tarsi viskas būtų išgaravę iš galvos. Tik Valanderiui 
grąžinus butelį ir Magnusonui sriūbtelėjus porą gurkšnių, 
išplaukė keli blausūs prisiminimai. Vienas jų buvo įdomus 
ir vertingas. Trumpą praskaidrėjimo minutę Magnusonas 
prisiminė vieną policijos pareigūną iš kovos su sukčiavimu 
tarnyboje padalinio Stokholme. Šis buvo labai susidomėjęs 
Gustafo Veterštedto veikla. Tarp žurnalistų sklandė gandai, 
kad tas vyras, Hugo Sandinas - Magnusonas šiaip ne taip 
atkapstė jo vardą, - sukaupė apie Veterštedtą daug medžia- 
gos ir įkūrė privatų archyvą. Tačiau, Magnusono žiniomis, 
jis niekada nepanaudojo savo surinktos medžiagos. Išėjęs 
į pensiją, Hugo Sandinas persikraustė gyventi į pietinę 
Švediją, gyvena ten ir dabar pas sūnų, kuriam priklauso 
keramikos dirbtuvės už Hėslėholmo. 

- Jei jis dar gyvas, - prasišiepė Magnusonas bedante 
šypsena lyg vildamasis, kad Hugo Sandinas prieš jį palįs 
po velėna. 

Jau gatvėje Valanderis nusprendė, kad būtinai pati- 
krins, ar Hugo Sandinas dar gyvas. Jis svarstė, ar nenuva- 
žiavus namo ir neįlindus į vonią, nes troško atsikratyti to 
nemalonaus jausmo, apėmusio po apsilankymo prišvin- 
kusiame Larso Magnusono bute. Jau buvo beveik pirma. 

Valanderis nesijautė alkanas, nors šįryt neką pusryčiavo. 
Jis pasuko į policijos būstinę, nutaręs tuoj pat patikrinti, 
ar Hugo Sandinas tikrai gyvena netoli Hėslėholmo. Prii- 
mamajame vos ne kaktomuša susidūrė su Svedbergu, kurį 
vis dar kamavo saulės nusvilintas veidas. 

- Iš Veterštedto interviu paėmė žurnalistė iš „Maga- 
Zenito“, - mestelėjo Svedbergas. 

Valanderis nebuvo apie tokį laikraštį net girdėjęs. 

- Prenumeruoja pensininkai, - paaiškino Svedber- 
gas.- Žurnalistė vardu Ana Lisa Blumgren. Ji buvo nuėjusi 
pas jį su fotografu. Kadangi Veterštedtas miręs, ji nežada 
publikuoti savo straipsnio. 

- Pakalbėk su ja, - tarė Valanderis. - O iš fotografo 
paprašyk nuotraukų. 

Valanderis patraukė į savo kabinetą. Bešnekant su 
Svedbergu, į galvą šovė mintis. Surinko priimamojo nu- 
merį ir paprašė surasti Nybergą, bet jis buvo kažkur išėjęs. 
Po penkiolikos minučių Nybergas paskambino Valan- 
deriui. 

- Ar pameni, Veterštedto viloje daviau tau krepšį su 
fotoaparatu? - paklausė Valanderis. 

- Žinoma, kad pamenu, - irztelėjo Nybergas. 

- Aš tik norėjau paklausti, ar jau išryškinote fotojuostą. 
Kiek pamenu, buvo išfotografuoti septyni kadrai. 

- Dar negavai tų nuotraukų? - nustebo Nybergas. 

- Ne. 

- Jas turėjo tau išsiųsti šeštadienį. 

- Aš jų negavau. 

- Tikrai? 

- Gal jos pakeliui užstrigo? 

— Aš išsiaiškinsiu, - pažadėjo Nybergas. - Tuoj vėl 
paskambinsiu. 

Valanderis padėjo ragelį. Jis nujautė - greitai kažkam 
klius ir teks atremti įtūžusio Nybergo pyktį. Džiaugėsi, 
kad ne jam. 

Valanderis suieškojo policijos numerį Hėslėholme ir 
po tam tikrų sunkumų buvo sujungtas su vyriausiuoju 
komisaru. Šis davė jam Hugo Sandino telefono numerį. 
Valanderis sužinojo, kad Hugo Sandinas dabar aštuonias- 
dešimt penkerių, bet vis dar šviesios galvos. 

- Jis paprastai kartą per metus mus aplanko, - pasa- 
kojo pareigūnas, prisistatęs pavarde Mjorkas. 

Valanderis pasižymėjo numerį ir padėkojo už pa- 
galbą. Paskui vėl griebė už ragelio, susuko į Malmę. Jam 
iškart pavyko susisiekti su Veterštedto kūną skrodusiu 
gydytoju. 

- Jūsų protokole neparašyta, kada jis mirė, - tarė Va- 
landeris. - O mums tai labai svarbu. 

Gydytojas paprašė palaukti, kol atsineš protokolą. Po 
minutės jis grįžo. 

- Atleiskite, - tarė jis. - Matyt, klaida įvyko perrašant. 
Mano diktofonas retkarčiais užstringa. Tarp Veterštedto 
kūno radimo ir tikslios mirties valandos praėjo ne dau- 
giau kaip dvidešimt keturios valandos. Mes laukiame at- 
sakymo iš laboratorijos, tada galėsime pasakyti tiksliau. 

— Ką gi, teks dar palaukti, - atsisveikino Valanderis. 

Paskui užsuko pas Svedbergą, kuris kažką rašė kom- 
piuteriu. 

- Jau kalbėjai su žurnaliste? 

— Apie tai rašau. 

— Sužinojai tikslų interviu laiką? 

Svedbergas pasklaidė užrašus. 

- Jie užėjo pas Veterštedtą dešimtą, o išėjo pirmą va- 
landą. 

- O po pirmos valandos niekas daugiau jo nematė 
gyvo? 

Svedbergas susimąstė. 

— Kiek pamenu, ne. 

— Tada laikas aiškus, - tvirtu balsu pasakė Valanderis 
ir išėjo. 

Renkant Hugo Sandino numerį, į kambarį įžengė Mar- 
tinsonas. 

- Ar turi laiko? - paklausė jis. 

- Tau - visada, - atsakė Valanderis. - Kas yra? 

Martinsonas pamojavo rankoje laišku. 

- Šiandien atėjo, - tarė jis. - Kažkoks žmogus rašo, 
kad pirmadienį, birželio dvidešimtosios pavakarę, nuo 
Helsingborgo iki Tomelilios pavėžėjo mergaitę. Jis per- 
skaitė apibūdinimą laikraštyje ir mano, kad tai buvo mūsų 
mergaitė. 

Martinsonas ištiesė laišką Valanderiui, šis permetė jį 
akimis. 

— Niekieno nepasirašyta. 

- Užtai įdomus laiško antrašas. 

Valanderis linktelėjo. 

- Smedstorpo bendruomenė, - garsiai perskaitė jis. — 
Tikras valstybinės bažnyčios popierius. 

— Matyt, teks tuo užsiimti, - abejodamas tarė Mar- 
tinsonas. 

- Žinoma, - patvirtino Valanderis. - Jei esi užsiėmęs 
Interpolu ar kitais reikalais, aš Smedstorpą iš tavęs per- 
imsiu. 

— Aš vis vien nesuvokiu, iš kur randame laiko šiai 
mergaitei? 

— Kadangi būtinai reikia, tai ir randam, - atsakė Va- 
landeris. 

Martinsonui išėjus, Valanderiui dingtelėjo, kad šiojo 
žodžiuose glūdėjo nepasitenkinimo kruopelė ir užslėpta 
kritika. Pirma mintis buvo, kad Martinsonas teisus. Dabar 
jie iš tikrųjų vos ne vos spėja su Veterštedtu ir Karlmanu. 
Bet paskui minčių tėkmė pakito - Martinsono kritika 
vis dėlto neteisinga. Nėra ribos, kiek policininkas privalo 
suspėti. Nėra kitos išeities - jis turi visur spėti, privalo 
pakelti visą krūvį. 

Lyg pagrįsdamas savo galvosenos teisingumą, Valan- 
deris sėdo į automobilį ir, išvažiavęs iš miesto, pasuko link 
Tomelilios ir Smedstorpo. Bevažiuodamas turėjo laiko 
pamąstyti apie Veterštedtą ir Karlmaną. Vasariškas kraš- 
tovaizdis už lango visai nesiderino prie jo sunkių minčių. 
Du vyrai užmušti, jų skalpai nurauti, mąstė Valanderis. 
Be to, susidegina po rapsus braidanti jauna mergina. O 
aplink vasara. Gražiausias metas Skonėje. Ne viename 
pasaulio kampelyje rasi užslėptą rojų. Tik praverk akis 
ir išvysi jį. Bet galbūt sykiu pamatysi ir kelių pakraščiais 
važinėjančius nematomus katafalkus. 

Valanderis žinojo, kur Smedstorpo bendruomenės 
raštinė. Pravažiavęs Lunarpą, pasuko į kairę. Jis taip pat 
žinojo, kad bendruomenės raštinės darbo laikas trumpas. 
Priėjęs prie balto pastato, pastebėjo priešais stovinčius 
automobilius. Netoliese vyriškis pjovė žolę. Valanderis 
paklibino rankeną. Užrakinta. Spausdamas skambutį, ant 
durų varinės plokštelės perskaitė, kad raštinė dirbs tik 
trečiadienį. Jis luktelėjo. Paskui vėl paskambino ir ėmė 
daužyti į duris. Už nugaros urzgė žoliapjovė. Valanderiui 
pasisukus eiti atgal, viršuje prasivėrė langas. Pro jį išlindo 
moters galva. 

- Mūsų darbo valandos trečiadieniais ir penktadie- 
niais, - šūktelėjo moteris. 


214 


- Žinau, - atsakė Valanderis. - Bet mano reikalas labai 
skubus. Aš esu iš Istado policijos. 

Galva dingo. Netrukus prasivėrė durys. Priešais jį 
stovėjo šviesiaplaukė juodai apsirengusi moteris. Ji buvo 
ryškiai pasidažiusi ir avėjo aukštakulniais bateliais. Va- 
landeris nustebęs įsmeigė akis į baltą pastorės apykaklę, 
kuri atsišvietė juodame drabužių fone. Jis ištiesė ranką ir 
pasisveikino. 

- Gunel Nilson, - prisistatė ji. - Esu bendruomenės 
pastorė. 

Valanderis nusekė paskui ją. „Jausmas, lyg lankyčiausi 
naktiniame klube“, - šmėstelėjo Valanderio galvoje. Dievo 
tarnai nebe tokie, kokius norėtųsi matyti. 

Pastorė pravėrė raštinės duris, pasiūlė Valanderiui atsi- 
sėsti. Dabar Valanderis pastebėjo, kad Gunel Nilson labai 
patraukli moteris, tik neapsisprendė, ar faktas, jog ji yra 
pastorė, darė ją dar patrauklesnę, ar ne. 

Jis pamatė ant jos stalo voką ir atpažino bendruome- 
nės antrašą. 

- Į policiją atėjo laiškas, - pradėjo Valanderis. - Jis 
rašytas ant jūsų bendruomenės laiškinio popieriaus. Todėl 
aš esu čia. 

Jis papasakojo apie susideginusią merginą. Matė - jo 
pasakojimas pastorę sukrėtė. Ji prisipažino, kad pastaro- 
siomis dienomis sirgo ir neskaitė laikraščių, todėl nieko 
apie tai negirdėjo. 

Valanderis parodė jai laišką. 

- Ar numanote, kas jį parašė? - paklausė jis. - Kas 
prieina prie jūsų popierių? 

Gunel Nilson papurtė galvą. 

- Pastoriaus raštinė - ne bankas, - atsakė ji. - Be to, 
pas mane dirba tik moterys. 

- Iš laiško nematyti, ar čia rašo moteris, ar vyras, - 
pažymėjo Valanderis. 

- Tikrai nežinau, kas šio laiško autorius, - atsakė ji. 

- Helsingborgas? Niekas iš raštinės darbuotojų ten 
negyvena? O gal dažnai ten važinėja? 

Ji vėl papurtė galvą. Valanderis matė, kad moteris nuo- 
širdžiai stengiasi jam padėti. 

- Keliese jūs čia dirbate? - paklausė jis. 

- Su manimi - keturiese. Ir Andersonas, kuris prižiūri 
sodą. Dar yra sargas, dirbantis visu etatu. Stiurė Roselis. 
Bet jis dažniausiai būna tik bažnyčioje ir kapinaitėse. Bet 
kuris iš jų galėjo į namus išsinešti bendruomenės laiškinio 
popieriaus. Ir visi raštinės lankytojai. 

- O rašysenos ar neatpažįstate? 

- Ne. 

— Priimti pakeleivius ir pavėžėti žmones neuždraus- 
ta, - garsiai svarstė Valanderis. - Kodėl rašantysis pasiren- 
ka būti anonimu? Kad nuslėptų, jog lankėsi Helsingborge? 
Mane glumina tas noras išlikti neatpažintam. 

- Aš, aišku, galiu sužinoti, ar kas nors iš darbuotojų tą 
dieną nesilankė Helsingborge, - pasiūlė ji. - Be to, galiu 
atidžiau pasižiūrėti į savo darbuotojų rašysenas. 

— Būčiau tikrai dėkingas už pagalbą, - atsistodamas 
tarė Valanderis. - Jūs rasite mane Istado policijos būs- 
tinėje. 

Pastorė ištiesė jam lapelį, ir Valanderis užrašė savo 
telefono numerį. Gunel Nilson palydėjo jį prie durų. 

- Žinote, niekuomet anksčiau nesu sutikęs moters 
pastorės, - prisipažino jis. 

- Daug kas nustemba mane pamatę, - tarė ji. 

- Istado policininkams irgi greit vadovaus moteris, - 
tarė jis. - Laikai keičiasi. 

- Tikėkimės, į gerąją pusę, - nusišypsojo ji. 

Valanderis žiūrėjo į ją ir galvojo, kad ji labai graži. Ant 
jos rankos nebuvo matyti vestuvinio žiedo. Eidamas link 
automobilio Valanderis sugavo save apie ją svajojant. Ji 
tikrai be galo patraukli moteris. 

Žolę pjovęs vyriškis prisėdo ant suolelio ir užsirūkė. 
Net pats nesuprasdamas kodėl, Valanderis irgi klestelėjo 
ant suolelio ir ėmė kalbinti vyriškį. Jam galėjai duoti apie 
šešiasdešimt metų. Vyras dėvėjo prasagstytus mėlynus 
darbinius marškinius ir purvinas velvetines kelnes, avėjo 
senais sportbačiais. Valanderis pastebėjo, kad šis traukia 
befiltrę „Chesterfield“ cigaretę. Jo tėvas rūkė šią rūšį, kai 
jis buvo vaikas. 

- Ji ne darbo valandomis paprastai nieko neįlei- 
džia, - pasakė vyriškis. - Atvirai kalbant, matau tai 
pirmą kartą. 

- Jūsų pastorė labai graži moteris, - tarė Valanderis. 

- Ji ir maloni, - tarė vyras. - Ir pamokslai jos puikūs. 
Geresnio pastoriaus nesame turėję. Bet, žinoma, yra bur- 
beklių, kuriems labiau prie širdies pastorius vyras. 

- Tikrai? - išsiblaškęs numykė Valanderis. 

- Daugelio nuomone, pastoriumi gali būti tik vyras. 
Skonės gyventojai konservatyvių pažiūrų. 

Abu tylėjo. Tarsi jiems būtų išsekusios paskutinės 
jėgos. Valanderis klausėsi vasaros giesmininkų ulbesio. 
Kvepėjo šviežiai nupjauta žolė. Prisiminė, kad turi susi- 
siekti su kolega iš Estermalmės policijos skyriaus - Hansu 
Vikanderiu. Šis juk pažadėjo dar kartą pašnekinti Gustafo 
Veterštedto senąją motiną. Jo laukia aibė darbų. O jis sėdi 
čia ant suolelio prie Smedstorpo bendruomenės raštinės 
ir svajoja. 

- Atėjote užsiregistruoti? - staiga paklausė vyriškis. 


217 


Valanderis krūptelėjo, tarsi būtų užkluptas veikiant 
kažką gėdingo ar nepadoraus. 

— Ne, tiesiog turėjau porą klausimų, - atsakė Valan- 
deris. 

Vyriškis sumirksėjo. 

— Kažkur jus mačiau, - garsiai svarstė jis. - Jūs ne iš 
Tomelilios? 

— Ne, - atsakė Valanderis. - Aš kilęs iš Malmės, bet jau 
daugelį metų gyvenu Istade. 

Paskui pakilo, norėdamas atsisveikinti su vyru. Žvilgs- 
nis užkliuvo už marškinėlių, boluojančių pro prasegtus 
darbinius marškinius. Ant marškinėlių buvo atspausta 
laivų maršruto tarp Helsingborgo ir Helsinjoro reklama. 
Gal tai sutapimas. O gal ir ne. Jis vėl prisėdo ant suolelio. 
Vyriškis užgesino nuorūką į žolę ir atsistojo. 

— Pasilikite dar minutėlę, - paprašė Valanderis. - Na- 
rėčiau kai ko jūsų paklausti. 

Vyriškis išgirdo pakitusią balso intonaciją. Jis budriu 
žvilgsniu varstė Valanderį. 

- Aš esu policininkas, - tarė Valanderis. - Tiesą sakant, 
atvažiavau ne pas jūsų pastorę. Atvažiavau pasikalbėti su 
jumis. Negaliu suprasti, kodėl nepasirašėte to laiško, kurį 
atsiuntėte mums. Laiško apie mergaitę, kurią pavėžėjote 
iš Helsingborgo. 

Valanderis puikiai žinojo, kad perlenkė lazdą. Tai, ką 
darė, prieštaravo jo moralei. Jis nusikalto auksinei tai- 
syklei - policininkas neturi teisės meluoti, bandydamas 
išvilioti tiesą. Taip elgtis neleistina, ypač su niekuo nenu- 
sikaltusiu žmogumi. 

Bet smūgis suveikė. Vyriškis susigūžė, Valanderio 
išpuolis buvo labai netikėtas. Smūgis buvo toks sti- 
prus, jog iš galvos išmušė visus įmanomus ir tinkamus 

pasiteisinimus. Iš kur šis policininkas sužinojo, kad jis 
rašė laišką? Kaip išvis kažką Žino? 

Valanderis pastebėjo vyro sumišimą. Dabar, po taiklaus 
smūgio, buvo pasirengęs padėti jam atsitiesti, norėjo jį 
nuraminti. 

- Nėra neteisėta rašyti anoniminius laiškus, - tarė 
Valanderis. - Taip pat nedraudžiama pavėžėti pakeleivius. 
Mane tik domina, kodėl rašėte laišką. Kada įsisodinote 
merginą į automobilį ir kada paleidote. Tikslus laikas. Ir 
ką ji kalbėjo kelionės metu. 

- Dabar žinau, iš kur jus pažįstu, - sumurmėjo vy- 
riškis. - Jūs esate policininkas, prieš porą metų rūkuose 
nušovęs žmogų. Per šaudymo pratybas už Istado. 

- Taip, jūs teisus, - tarė Valanderis. - Tai aš. Mano 
vardas Kurtas Valanderis. 

- Ji stovėjo prie pietinio išvažiavimo, - staiga ėmė 
pasakoti vyras. - Buvo septinta valanda vakaro. Važiavau 
į miestą nusipirkti batų, nes Helsingborge pusbroliui pri- 
klauso avalynės parduotuvė. Jis man visad nuleidžia kainą. 
Paprastai niekuomet nepriimu pakeleivių. Bet ji atrodė 
tokia vieniša ir apleista. 

- Kas nutiko paskui? 

- Nieko. 

- Kai sustojote, kokia kalba ji kalbėjo? 

- Nežinau, kas tai per kalba, bet tikrai ne švedų. Aš 
nekalbu angliškai, pasakiau, kad važiuoju į Tomelilią, ir ji 
linktelėjo. Į viską, ką sakiau, ji tik linkteldavo galva. 

- Ar ji vežėsi su savimi bagažą? 

- Ne. 

- Net rankinuko neturėjo? 

- Ji visiškai nieko neturėjo. 

- Paskui jūs vairavote? 

- Ji įsitaisė galinėje sėdynėje ir kelionės metu nepra- 
tarė nė žodžio. Man viskas pasirodė keista, gailėjausi, kad 
išvis ją paėmiau. 

- Kodėl? 

— Gal jai visai nereikėjo į Tomelilią! Kas, po galais, 
važiuoja į tokį nusususį miestelį? 

- Tai taip nieko ir nepasakė? 

— Nė žodelio. 

— Ką ji veikė? 

- Ką veikė? 

— Na, gal ji užmigo? Gal žiūrėjo pro langą? Ką ji veikė 
mašinoje? 

Vyriškis kurį laiką mąstė. 

- Dėlvieno dalyko paskui sukau galvą. Kiekvieną kar- 
tą, kai mus aplenkdavo automobilis, ji susigūždavo. Tarsi 
norėdama pasislėpti. 

— Vadinasi, ji kažko bijojo. 

— Manau, kad taip. 

— Kas buvo paskui? 

- Sustojau prie žiedo už Tomelilios ir išleidau ją. Atvi- 
rai kalbant, abejoju, kad ji nutuokė, kur atsidūrė. 

- Vadinasi, galbūt norėjo ne į Tomelilią. 

— Man greičiau pasirodė, kad ji būtinai norėjo išva- 
žiuoti iš Helsingborgo. Paskui aš nuvažiavau toliau. Priva- 
žiavęs namus pagalvojau, jog negaliu palikti jos ten vienos, 
stoviniuojančios kelkraštyje. Todėl apsisukau atgal, bet 
jos neberadau. 

— Kiek laiko užtruko, kol sugrįžote? 

— Ne ilgiau kaip dešimt minučių. 

Valanderis mąstė. 

- Kai įsodinote ją prie Helsingborgo, tai buvo prie 
greitkelio? Kaip jums atrodo, ar ji prieš tai susistabdė 

pakeleivingą mašiną iki Helsingborgo, ar atėjo tiesiai iš 
miesto? 

Vyriškis susimąstė. 

- Ji atėjo iš miesto, - tarė jis. - Jei būtų atvažiavusi iš 
šiaurinės pusės, niekad nebūtų ten stovėjusi, kur ją radau. 

- Vėliau jos daugiau nebematėte. Ar neieškojote jos? 

- Kodėl turėčiau taip daryti? 

- Kiek tuo metu buvo laiko? 

- Išleidau ją aštuntą valandą. Gerai pamenu, nes jai 
išlipus iš automobilio per radiją ėmė transliuoti žinias. 

Valanderis stengėsi pasverti, ar pakankamai sužinojo. 
Jam pasisekė, jog rado tą vyrą. 

— Kodėl parašėte policijai laišką? Kodėl nepasirašėte? 

- Laikraštyje perskaičiau apie susideginusią mergai- 
tę, - tarė jis. - Iškart pagalvojau, kad tai gali būti ji. Bet 
nenorėjau, jog mane identifikuotų. Esu vedęs ir bijau, 
kad nekiltų nesusipratimų. Juk priėmiau pavėžėti jauną 
merginą. 

Valanderis juto, kad vyras kalba tiesą. 

- Apie mūsų pokalbį niekas nesužinos, - pažadėjo 
Valanderis. - Vis vien norėčiau paprašyti jūsų telefono 
numerio ir vardo. 

- Aš esu Svenas Andersonas, - prisistatė vyriškis. - 
Tikiuosi, manęs nelaukia nemalonumai? 

- Jeigu sakėte tiesą, nelaukia, - atsakė Valanderis. 

Jis užsirašė Andersono telefono numerį. 

- Dar vienas klausimas, - tarė Valanderis. - Ar nepri- 
simenate medaliono ant jos kaklo? 

Svenas Andersonas pagalvojo, paskui papurtė galvą. 
Valanderis atsistojo ir ištiesė ranką. 

- Dėkui, jūs mums labai padėjote, - padėkojo jis. 

- Ar tai tikrai ji? - paklausė Svenas Andersonas. 


221 


- Tikriausiai taip, - atsakė Valanderis. - Tik lieka vie- 
nas klausimas: ką ji veikė Helsingborge? 

Valanderis paliko Sveną Andersoną ir pasuko link 
automobilio. 

Pravėrus dureles, suskambo mobilusis. 

Pirma šovusi mintis buvo - vyras, nužudęs Veterštedtą 
ir Karlmaną, smogė iš naujo. 

Važiuodamas į Istadą, Valanderis nusprendė dar tą pačią 
dieną užsukti į Hėslėholmą ir pakalbinti policininką Hugo 
Sandiną. Į mobilųjį paskambino Nybergas ir pranešė, kad 
septynios išryškintos nuotraukos guli ant jo rašomojo 
stalo. Valanderiui tarsi akmuo nuo širdies nukrito. Jis 
džiaugėsi, kad jį aplenkė žinia apie naują žmogžudystę. Iš- 
vairavęs iš Smedstorpo Valanderis mąstė, ar nereikėtų jam 
pasimokyti, kaip geriau suvaldyti savo nerimą ir baimes. 
Juk nėra jokių įrodymų, kad žudikas su savimi nešiotųsi 
aukų sąrašą. Negalima pasiduoti baimei, bereikalingai su- 
jaukiančiai mąstymą. Jis ir jo kolegos privalo tyrimo metu 
susitelkti į tai, kas yra, ir nesileisti suparalyžiuojamiems 
negerų nuojautų. Antraip jie taps policininkais, apimtais 
baimingo laukimo. 

Valanderis tiesiu taikymu nuėjo į kabinetą, surašė 
protokolą apie pokalbį su Svenu Andersonu. Paskui už- 
ėjo pakalbėti su Martinsonu, bet jo nerado kabinete. Iš 
Ebos sužinojo, kad šis paliko policijos būstinę nepranešęs, 
kur link susiruošė. Martinsono mobilusis buvo išjungtas. 
Valanderis pyktelėjo - Martinsonas ne pirmą kartą kaž- 
kur dingsta ir niekur jo nerasi. Per kitą tyrimo grupės 

susitikimą būtinai paminės, kad visi privalo visuomet būti 
pasiekiami. Paskui prisiminė ant rašomojo stalo gulinčias 
fotografijas. Voką su nuotraukomis rado po sąsiuviniu. 
Valanderis užžiebė stalinę lempą, atidžiai apžiūrinėjo vie- 
ną nuotrauką po kitos. Jis nusivylė, nors pats nežinojo, 
ko iš jų tikėjosi. Nufotografuotas vaizdas iš Veterštedto 
namo, tikriausiai iš antrojo aukšto. Nuotraukose matyti tik 
vienaip ar kitaip paversta Lindgreno valtis ir rami jūros 
platybė. Nė vieno žmogaus. Tuščias paplūdimys. Be to, 
dvi nuotraukos neryškios. Jis pasiguldė jas priešais save 
ant stalo ir svarstė, ką visa tai reiškia. Ar šios nuotraukos 
darytos Veterštedto? Iš rašomojo stalo stalčiaus išsitraukė 
didinamąjį stiklą. Nuotraukose tikrai nėra nieko įdomaus. 
Valanderis sukišo jas atgal į voką, parodys dar kokiam 
kolegai. Norėjo būti tikras, kad pro jo akis nepraslydo 
svarbus motyvas ar reikšminga detalė. Ruošėsi skambinti į 
Hėslėholmą, kai sekretorė atnešė faksą nuo Hanso Vikan- 
derio. Tai buvo penkių lapų tankiai surašytas protokolas 
apie Vikanderio pokalbį su Veterštedto motina. Valanderis 
greit permetė raštą iš Stokholmo: smulkiai aprašyta kie- 
kviena detalė, bet be jokios fantazijos. Nerado nė vieno 
netikėto klausimo, kurio iš anksto nebūtų tikėjęsis. Iš pa- 
tirties Valanderis žinojo, kad per apklausas, be pagrindinių 
tiesioginių klausimų, svarbu įpinti ir staigių, netikėtų, iš 
anksto nenumanomų. Bet gal jo kritika ne visai teisinga. 
Ar iš devyniasdešimt ketverių metų moteriškės, kuri sū- 
naus beveik nematydavo, tik trumpai pabendraudavo te- 
lefonu, galima tikėtis kokios nors ypatingos informacijos? 
Valanderis perskaitė Hanso Vikanderio protokolą iki galo 
ir suprato, kad nieko naujo nesužinojo. Jis atsinešė kavos, 
išsiblaškęs svajojo apie pastorę iš Smedstorpo. Sugrįžęs 
surinko Hėslėholmo numerį, atsiliepė vyras jaunatvišku 


223 


balsu. Valanderis prisistatė pasakęs, dėl ko skambina. Po 
keleto minučių prie telefono priėjo Hugo Sandinas, jo 
balsas buvo skaidrus ir tvirtas. Hugo Sandinas sutiko pri- 
imti Valanderį dar tą pačią dieną. Valanderis prisitraukė 
sąsiuvinį ir pasižymėjo kelią, o po trijų penkiolika išėjo iš 
policijos būstinės. Pakeliui į Hėslėholmą stabtelėjo užkąsti. 
Buvo jau po penkių, kai jis įsuko į perstatytą malūną. Iška- 
ba skelbė, kad čionai keramikos dirbtuvės. Senyvo amžiaus 
vyriškis vaikštinėjo palei namą ir raustinėjo kiaulpienės. 
Valanderiui lipant iš automobilio, vyriškis nusišluostė ran- 
kas ir atėjo pasisveikinti. Sunku patikėti, kad šiam žvaliam 
ir tvirtam vyrui per aštuoniasdešimt. Hugo Sandinas buvo 
Valanderio tėvo bendraamžis. 

- Retai sulaukiu svečių, - prabilo Hugo Sandinas. - 
Visi mano draugai iškeliavę anapilin, vienintelis bendra- 
darbis iš mano senosios komandos policijoje dar tebėra 
tarp gyvųjų. Jis gyvena slaugos namuose prie Stokholmo 
ir nieko nepamena, kas vyko po tūkstantis devyni šimtai 
šešiasdešimtųjų. Senatvė - menkas malonumas. 

Hugo Sandinas galvoja kaip Eba. Tačiau jo paties tėvas 
visgi labai retai skundžiasi ir nedejuoja dėl senatvės. 

Ten, kur anksčiau laikyti malūno karučiai, dabar buvo 
įrengta keramikos dirbinių pardavimo ir eksponavimo 
salė. Joje stovėjo stalas su termosu ir puodeliais. Valande- 
ris iš mandagumo porą minučių apžiūrinėjo keramikos 
dirbinius. Tuo tarpu Hugo Sandinas atsisėdo prie stalo 
ir pilstė kavą. 

- Jūs pirmasis mano sutiktas policininkas, besidomin- 
tis keramika, - ironiškai pasakė jis. 

Valanderis priėjo prie stalo. 

- Tiesą sakant, nelabai ji mane domina, - prisipažino 
Valanderis. 

- Paprastai policininkai mėgsta žvejoti, - pasakė Hugo 
Sandinas. - Atokiuose išsibarsčiusiuose kalnų ežerėliuose. 
Ar Skonės miškų tankynėje. 

- Šito nežinojau, - tarė Valanderis. - Aš - ne žvejys. 

Sandinas įdėmiai nužvelgė jį. 

- Tai ką veikiate laisvalaikiu? 

- Man sunkiai sekasi po darbo užsimiršti ir atsipa- 
laiduoti. 

Sandinas patenkintas linktelėjo. 

- Būti policininku - tai pašaukimas, - pasakė jis. - 
Kaip gydytoju. Mes visuomet dirbame. Nesvarbu, vilkime 
uniformą, ar ne. 

Valanderis nusprendė nesiginčyti, nors ir nepritarė Hugo 
Sandino nuomonei dėl pašaukimo. Anksčiau buvo laikas, 
kai ir jis šitaip mąstė. Bet dabar ne. Jis bent jau abejoja. 

- Papasakokite, - paragino Sandinas, - laikraščiuose 
skaičiau, kas dedasi Istade. Papasakokite tai, ko nerašo 
laikraščiai. 

Valanderis nupasakojo abi žmogžudystes ir jų aplinky- 
bes. Retsykiais Hugo Sandinas įterpdavo klausimą. Buvo 
matyti - pasakojimą jis seka susidomėjęs. 

— Ką gi, labai galimas daiktas, kad nusikaltėlis nenu- 
rims, - tarė jis Valanderiui nutilus. 

- Taip, tikėtina. 

Hugo Sandinas, pasitraukęs su kėde nuo stalo, ištempė 
koją. 

- Dabar jūs turbūt pageidaujate, kad papasakočiau 
apie Gustafą Veterštedtą, - tarė jis. - Mielai tai padary- 
siu. Tik smalsauju, iš kur sužinojote, jog kadaise ilgai ir 
atkakliai juo domėjausi? 

- Istade iš vieno žurnalisto, deja, tapusio alkoholiku. 
Jo vardas Larsas Magnusonas. 

— Nesu girdėjęs šio vardo. 

- Šiaip ar taip, tai jis papasakojo man apie jus. 

Hugo Sandinas tylėdamas perbraukė pirštu per lūpas, 
lyg ieškotų tinkamų žodžių. 

- Tiesa apie Gustafą Veterštedtą labai paprasta, - pra- 
dėjo Hugo Sandinas. - Jis buvo tikras niekšas. Iš dalykinės 
pusės pažiūrėjus, gal ir geras specialistas, tačiau visiškai 
netinkamas teisingumo ministro postui. 

— Kodėl? 

- Būdamas politiku jis rūpinosi tik asmenine kar- 
jera, o ne šalies gerove. Juk nėra prastesnio įvertinimo 
ministrui? 

- Bet ar nenorėta jam patikėti partijos vadovavimo? 

Hugo Sandinas energingai papurtė galvą. 

- Netiesa, - paprieštaravo jis. - Tai tik laikraščių fanta- 
zijos. Pačioje partijoje niekas apie tai negalvojo. Net nėra 
aišku, ar jis tikrai buvo partijos narys. 

- Jis juk prabuvo teisingumo ministru daugelį metų - 
negalėjo būti visiškai netinkamas. 

- Jūs per jaunas ir visko nepamenate. Kažkur penktaja- 
me dešimtmetyje atsiranda skiriamoji linija. Ji nematoma, 
bet ji yra. Švedija tada ekonomiškai iškilo. Netrūko lėšų 
ir galimybių šalį išvaduoti iš skurdo. Tuo pat metu šalies 
politiniame gyvenime vyko nematomi pasikeitimai. Po- 
litikai tapo politikais profesionalais. Karjeristais. Prieš tai 
politinį gyvenimą žymėjo visur pastebimas idealizmas. 
Paskui jis ėmė nykti. Į priekį prasiveržė tokie žmonės kaip 
Gustafas Veterštedtas. Politinės jaunimo organizacijos 
tapo būsimųjų politikų kalvėmis. 

— Pakalbėkime apie Veterštedtą supusius skandalus, - 
paprašė Valanderis pabūgęs, kad įsikarščiavęs Hugo San- 
dinas nepasiklystų prisiminimų vingiuose. 

- Jis lankėsi pas prostitutes, - tarė Hugo Sandinas. - 
Žinoma, ne jis vienintelis. Bet jis garsėjo neįprastais po- 
linkiais. 

- Girdėjau, viena prostitutė buvo padavusi dėl jo pa- 
reiškimą, - tarė Valanderis. 

- Jos vardas Karin Bengtson, - tarė Hugo Sandinas. - 
Ji augo sunkioje šeimoje Ekšio mieste, vėliau pabėgo iš 
namų į Stokholmą. Tūkstantis devyni šimtai penkiasde- 
šimt ketvirtaisiais ji pirmąkart minima policijos ataskai- 
tose. Po poros metų ji jau priklauso tai merginų grupei, iš 
kurios Veterštedtas renkasi prostitutes. Tūkstantis devyni 
šimtai penkiasdešimt septintųjų sausį Karin Bengtson ap- 
skundžia jį policijai, nes jis supjausto jos pėdas skutimosi 
geležte. Tąkart pats kalbėjau su ja. Ji vos laikėsi ant kojų. 
Veterštedtas suprato, kad perlenkė lazdą. Paskui staiga jos 
pareiškimas dingo - manau, jis tiesiog nusipirko Karin 
Bengtson tylėjimą, nes ji nemažą pinigų sumą investavo į 
klestinčią mados parduotuvę Vesterose. Tūkstantis devy- 
ni šimtai penkiasdešimt devintaisiais jos banko sąskaita 
gerokai pasipildė, ji net nusipirko vilą. O nuo tūkstantis 
devyni šimtai šešiasdešimtųjų kiekvienais metais apsilan- 
kydavo Maljorkoje. 

- Iš kur tiek pinigų? 

- Ir anais laikais egzistavo juodosios kasos. O mūsų 
monarchai istorijos eigoje yra parodę pavyzdį papirki- 
nėdami nepatogius žmones, intymiai pabendravusius su 
karaliumi. 

- Ar Karin Bengtson gyva? 

— Mirė aštuoniasdešimt ketvirtųjų gegužę. Taip ir liko 
neištekėjusi. Jai išsikrausčius gyventi į Vesterosą, nebebu- 
vau susitikęs, bet ji retsykiais man skambteldavo. Lig pat 
savo mirties. Tačiau dažnai paskambindavo išgėrusi. 

— Kodėl skambinėdavo? 

— Nes vėl buvome užmezgę ryšį. Sužinojęs, kad at- 
sirado dar viena mergina, norinti apskųsti Veterštedtą, 
susiieškojau Karin Bengtson. Norėjau jai padėti. Juk tas 
niekšas sugriovė jos gyvenimą, sužlugdė pasitikėjimą sa- 
vimi, vertės jausmą. 

- Kodėl taip rūpinotės ja? 

— Mane viskas be galo piktino. Buvau tuomet gana 
radikalių pažiūrų. Daugelis policininkų pasyviai stebėjo 
iš vidaus pūvančią teisėsaugos sistemą. Aš ne. Nei tuomet 
galėjau, nei dabar pajėgiu. 

— Kas nutiko po Karin Bengtson mirties? 

— Veterštedtas gyveno senu stiliumi - sužalojo dar 
daug merginų. Bet nė viena nenuėjo į policiją. Be to, bent 
dvi prostitutės dingo be žinios. 

- Kas joms, jūsų nuomone, atsitiko? 

— Manau,jas pašalino. Gal buvo rūgšties suėstos, jūroje 
paskandintos. Ką aš žinau? 

Valanderis netikėjo savo ausimis. 

— Nejaugi tai tiesa? —- abejojo jis. - Tai daugiau nei 
neįtikima. 

- Yra toks posakis - akivaizdu, bet neįtikima. 

— Manote, tai Veterštedto rankų darbas? 

Hugo Sandinas papurtė galvą. 

- Aš neteigiu, kad nužudė jas savomis rankomis. Esu 
beveik tikras, kad ne. Aš nežinau, kas ir kaip įvyko. Tik- 
riausiai visos tiesos niekuomet nesužinosime. Bet tokios 
mintys pačios peršasi, nors įrodymų trūksta. 

- Vis vien sunku patikėti, - prisipažino Valanderis. 

- Esu įsitikinęs, kad neklystu, - tvirtu balsu tarė Hugo 
Sandinas, lyg nepakęstų menkiausio prieštaravimo. - 

Veterštedtas - žmogus be sąžinės. Tik tiek, kad niekas 
niekuomet nebuvo įrodyta. 

- Bet sklandė gandai. 

— Ne be pagrindo. Siekdamas patenkinti nesveikus 
seksualinius norus, Veterštedtas be skrupulų naudojosi 
savo aukštu postu ir įtaka. Taip pat vertėsi neskaidrios 
kilmės prekyba ir paslapčia lobo. 

- Prekyba menu? 

- Tiksliau būtų prekyba vogtu menu. Laisvalaikiu daug 
jėgų ir laiko skyriau stengdamasis perprasti jo darbelius. 
Svajojau, kad vieną gražią dieną šalies generaliniam pro- 
kurorui po nosimi patėkšiu savo dosjė su šimtaprocenti- 
niais įrodymais. Veterštedtas bus priverstas atsistatydinti 
ir paklius į kalėjimą. Deja, tai liko svajonė. 

- Iš tų laikų išlikę daug medžiagos? 

- Prieš porą metų viskas supleškėjo sūnaus molio degimo 
krosnyje. Ne mažiau kaip dešimt kilogramų popieriaus. 

Valanderis mintyse nusikeikė. Jam galvoje netilpo, 
kaip Hugo Sandinas galėjo sunaikinti taip kruopščiai 
kauptą medžiagą. 

- Tačiau atmintimi lig šiolei nesiskundžiu, - pasigyrė 
vyras. - Prisimenu beveik viską, kas žuvę liepsnose. 

- Arnė Karlmanas, - pradėjo Valanderis. - Kas jis? 

Vyras, išvystęs Švedijoje naujus prekybos menu bū- 
dus - meno pristatymą į vietą, - paaiškino Sandinas. 

- Tūkstantis devyni šimtai šešiasdešimt devintųjų pa- 
vasarį jis sėdėjo Longholmo kalėjime. Gavome anoniminį 
laišką, jog tuomet buvo susitikęs su Veterštedtu. O Karl- 
manui išėjus į laisvę vyrai dar sykį matėsi. 

— Karlmano vardas tuo metu figūravo ne viename 
tyrime. Į Longholmą pakliuvo, kiek pamenu, dėl banaly- 
bės - suklastoto čekio. 

- Ojūs buvote apčiuopęs ryšį tarp jo ir Veterštedto? 

- Pamenu, šie vardai buvo greta minimi apie šeštą- 
jį dešimtmetį. Hipodrome vyrus suvedė bendra lošimo 
aistra. Po policijos reido Tėbio hipodrome šešiasdešimt 
antraisiais protokoluose vėl figūruoja abiejų vardai. Vėliau 
Veterštedto pavardė išnyksta, matyt, nenorima viešinti, 
kaip leidžia laiką teisingumo ministras. 

- Jie galėjo turėti bendrų reikalų? 

- Niekas nebuvo įrodyta. Jie judėjo lyg paskiros plane- 
tos, kurių skrydžio trajektorijos retsykiais susiliečia. 

— Noriu daugiau sužinoti apie jų ryšius, - tarė Va- 
landeris. - Aš neabejoju, kad, aptikęs sankirtą, rasiu ir 
žudiką. 

- Paprastai, jei kasamės pakankamai giliai, randame 
ko ieškoję, - pasakė Hugo Sandinas. 

Ant stalo suzirzė Valanderio mobilusis. Jį sukaustė 
šaltukas. 

Jis vėl apsiriko. Ir šįkart. Tai buvo Hansonas. 

- Norėjau paklaust, ar žadi šiandien pasirodyti būsti- 
nėje? Jei ne, perkelkim susitikimą į rytdieną. 

- Ar kas nutiko? 

- Nieko svarbaus. Visi įsigilinę į savo darbus. 

- Tada susirenkam rytoj aštuntą, - atsakė Valanderis. - 
Šiandien nebesinori. 

- Svedbergas dėl savo saulės nudegimo nuvažiavo į 
ligoninę, - pasakojo Hansonas. 

- Jis turėtų labiau saugotis, - atsiduso Valanderis. - 
Kiekvienais metais tas pat. 

Baigęs pokalbį, padėjo telefoną ant stalo. 

- Apie jus ne sykį rašyta spaudoje, - tarė Hugo San- 
dinas. - Regis, jūs nebijote išsakyti nuomonės ir eiti savu 
keliu. 

— Ne viskas, kas rašoma, tiesa, - išsisukinėdamas at- 
sakė Valanderis. 

- Kartais susimąstau, ką reiškia būti policininku šian- 
dien, - mąsliai nutęsė Sandinas. 

- Aš irgi, - prisipažino Valanderis. 

Jie pakilo ir nuėjo prie Valanderio automobilio. Buvo 
labai gražus vakaras. 

— Ar įsivaizduojate, kas galėtų būti Veterštedto žudi- 
kas? - paklausė Valanderis. 

- Daug kas galėtų juo būti, - atsakė Hugo Sandinas. 

Valanderis stabtelėjo. 

- Gal mes klystame? - staiga pratarė jis. - Gal derėtų 
abi bylas tirti atskirai? Neieškoti per jėgą ryšio, o stengtis 
išspręsti dvi skirtingas problemas. Tuomet gal savaime 
atrastume sąlytį. 

- Abu vyrus nužudė tas pats asmuo, - tarė Sandinas. - 
Todėl bylų nereikėtų nagrinėti paskirai. Antraip dar pa- 
suksite klaidingais pėdsakais. 

Valanderis linktelėjo ir nieko nebesakė. Abu polici- 
ninkai atsisveikino. 

- Paskambinkite kada, - paprašė Hugo Sandinas. - 
Laisvo laiko turiu į valias. Senatvės palydovė yra vienatvė. 
Ir laukimas to, kas neišvengiama. 

- Ar niekuomet nepasigailėjote tapęs policininku? 

- Ne, - atsakė Hugo Sandinas. - Kodėl klausiate? 

- Šiaip sau, - atsakė Valanderis. - Dėkui, kad priėmėte 
mane. 

- Jūs jį sučiupsite, - drąsino Valanderį Sandinas. - Net 
jei užsitęstų, vis vien sučiupsite. 

Valanderis linktelėjęs įsėdo į automobilį. Galinio vaiz- 
do veidrodėlyje matė Hugo Sandiną, toliau raustinėjantį 
piktžoles. 

Be penkiolikos aštuonios Valanderis grįžo į Istadą. 
Pasistatė mašiną priešais namą ir, įėjęs pro vartelius, pri- 
siminė, kad namuose laukia tuščias šaldytuvas. 

Be to, visai pamiršo automobilio techninę apžiūrą. 

Jis garsiai susikeikė. 

Paskui pėsčiomis išėjo į miestą, o turgaus aikštėje už- 
suko pavakarieniauti į kinų restoranėlį. Buvo vienintelis 
svečias. Po vakarienės pasivaikščiodamas patraukė link 
uosto prieplaukos. Stebėdamas tykiai vandenyje linguo- 
jančius virvėmis pririštus laivus, prisiminė abu šiandienos 
pašnekovus. 

Pavakarėje Doloresa Marija Santana prie išvažiavimo 
iš Helsingborgo bandė susistabdyti pakeleivingą mašiną. 
Mergina nekalbėjo švediškai, ją gąsdino lenkiantys au- 
tomobiliai. Iki šiol žino tik viena - ji gimusi Dominikos 
Respublikoje. 

Nenuleisdamas akių nuo puikiai prižiūrėto medinio 
laivo, galvoje sudėliojo rūpimus klausimus. 

Kodėl ji atvyko į Švediją? Kaip? Nuo ko bėgo? Kodėl 
susidegino Salomonsono rapsų lauke? 

Valanderis toliau vaikštinėjo krantine. 

Vienoje jachtoje linksminosi žmonės. Kažkuris šūk- 
telėjo Valanderiui, iškėlęs taurę. Valanderis, pakėlęs savo 
nematomą taurę, susidaužė su vyriškiu. 

Atokiausiame krantinės kampelyje prisėdo ant poliaus. 
Galvoje atgijo pokalbis su Hugo Sandinu. Ir toliau viskas 
atrodo kaip neišnarpliojama raizgalynė. Jokių pėdsakų, 
vedančių prošvaistės link. 

Be to, viduje įsikūrė baimė. Nepajėgia jos atsikratyti. 
Baimės, kad tai ir vėl nutiks. 

Buvo beveik devynios. Jis paleido saują žvirgždo į van- 
denį ir pakilo. Jachtoje ir toliau švenčia. Per miestą sugrįžo 

namo. Namuose jį pasitiko pūpsanti nešvarių skalbinių 
krūva. Ant lapelio užrašė „Nepamiršti techninės apžiūros, 
velniai rautų“ ir padėjo ant virtuvinio stalo. Paskui įsijun- 
gė televizorių ir dribtelėjo ant sofos. 

Dešimtą paskambino Baibai. Jos balsas buvo aiškus 
ir artimas. 

- Tavo balsas pavargęs, - tarė ji. - Daug darbo? 

- Nieko baisaus, - išsisukinėjo jis. - Aš tavęs ilgiuosi. 

Išgirdo jos juoką. 

- Greit pasimatysim, - tarė ji. 

- Ir ką gi tu veikei Taline? 

Vėl juokas. 

- Susitikinėjau su kitu vyriškiu. O ką tu manei? 

- Tą patį. 

- Tau verkiant reikia išsimiegoti, - patarė ji. - Tai justi 
net iki Rygos. O Švedijai visai neblogai sekasi per futbolo 
pasaulio pirmenybes. 

- Tu domiesi sportu? - nustebo Valanderis. 

— Kartais. Ypač, kai žaidžia Latvija. 

- Pas mus visi netekę proto. 

- O tu ne? 

- Pažadu pasitaisyti. Kai švedai žais su brazilais, pa- 
bandysiu neužmigti. 

Pasigirdo skardus Baibos juokas. 

Valanderis norėjo dar kažką pasakyti. Bet nežinojo, 
ką. Po pokalbio grįžo prie televizoriaus. Pažiūrėjo filmo 
pradžią, paskui išjungęs televizorių atsigulė. 

Prie užmigdamas galvojo apie tėvą. 

Rudenį jie važiuos į Italiją. 

Neoninės laikrodžio rodyklės atrodė tarytum dvi mėš- 
lungiškai susipynusios gyvatės. Buvo dešimt minučių po 
septynių. Antradienio vakaras, birželio dvidešimt aštun- 
toji. Už poros valandų visa Švedija žiūrės rungtynes su 
Brazilija. Atsižvelgė į šį faktą savo plane. Visi sėdės namie, 
prilipę prie televizorių ekranų. Niekas nesuks galvos, kas 
šią vasaros naktį dedasi lauke. Rūsio grindys po basomis 
kojomis buvo vėsios. Prasėdėjo priešais veidrodžius nuo 
ankstaus ryto. Didysis persimainymas jau seniai baigtas. 
Šįkart kiek pakeitė raštą ant dešiniojo skruosto. Apskri- 
timai išėjo tamsiai mėlyni, pereinantys į juodumą. Aną 
sykį naudojo kraujo raudonio spalvą. Liko patenkintas 
savo sumanymu. Dabar jo veidas atrodė dar gilesnis, dar 
siaubingesnis. Padėjo teptuką į šalį, mąstė apie užduotį, 
laukiančią šįvakar. Tai bus pati reikšmingiausia auka sese- 
riai, nors jam ir teko pakeisti nurodytą eigą. Mat netikėtai 
pasikeitė aplinkybės. Net pagalvojo, kad piktosios jėgos, 
veikiančios aplink, paims viršų. Jis praleido visą naktį 
šešėlyje po sesers langu, norėjo pajusti, kaip elgtis pasi- 
keitus aplinkybėms. Sėdėjo tarp dviejų anksčiau užkastų 
skalpų, laukė, kad jėga iš žemės prasiskverbtų į jo vidų. 
Pasišviesdamas žibintuvėliu, skaitė iš jos gautą šventąją 
knygą. Tada suprato - niekas neprieštarauja tam, kad pa- 
keistų sesers aprašytą seką. 

Pagal jos knygą paskutinė auka turėjo būti tas išgama - 
jų tėvas. Kadangi kitas vyras, turintis pasitikti savo likimą, 
šįvakar staiga išvyko į užsienį, teko pakeisti eilės tvarką. 

Jis įsiklausė į Džeronimo širdies plakimą krūtinėje. 
Širdies dūžiai - ženklai iš praeities. Širdis būgnijo žinią, 

kad visų svarbiausia nenutraukti šventosios užduoties 
vykdymo. Žemė po jos langu šaukėsi trečiojo atpildo. 

Trečiasis vyras jį gaus, grįžęs iš kelionės. Vietoj jo da- 
bar atėjo tėvo eilė. 

Visą dieną sėdėdamas prieš veidrodžius, ruošdama- 
sis persimainymui pajuto, kad labai laukia susitikimo su 
tėvu. Užduotis reikalavo ypatingo pasirengimo. Ankstyvą 
rytą užvėręs rūsio duris, pirmiausia suruošė įrankius ir 
ginklus. Užtruko daugiau kaip dvi valandas, kol prie seno, 
tėvo per gimtadienį dovanoto žaislinio kirvuko pritvir- 
tino naujus ašmenis. Padovanojo, kai šventė septintąjį 
gimtadienį. Pamena, jau tada pagalvojo, kad panaudos 
kada savo dovaną prieš dovanotoją. Pagaliau atėjo ilgai 
lauktas momentas. Kad suduodant smūgį nesutrupėtų 
bjauriomis spalvomis išmargintas plastikinis kirvuko ko- 
tas, apvyniojo jį tvirta lipnia juosta. Tokia ledo ritulininkai 
apvynioja ritmušos platgalį. Tu nežinai, kaip jis vadinasi. 
Tai ne įprastas kirvis. Tai - tomahaukas“. Su gilia panieka 
prisiminė, kaip tėvas jam tąkart įteikė dovaną. Tai buvo 
bevertis žaislas, kažkokia pigi plastikinė kopija, pagaminta 
Azijoje. Dabar, su tikrais ašmenimis, buvęs žaislas pavirto 
į tikrą ginklą. 

Jis palaukė lig pusės devynių. Dar sykį viską pergal- 
vojo. Pažvelgė į savo rankas - jos nedreba. Jis viską kon- 
troliuoja. Nuoseklus pastarųjų dviejų dienų pasirengimas 
laiduos, kad viskas eisis, kaip jo numatyta. 

Į kuprinę susikišo ginklus, į rankšluostį įvyniotą stikli- 
nį butelį ir virvę. Paskui užsimovė šalmą ir, išjungęs šviesą, 
išėjo iš kambario. Gatvėje pakėlė akis į dangų. Debesuota. 


*  Tomahaukas (angl. tomahawk) - svaidomasis ir kertamasis kirvukas, 
kurį naudojo Šiaurės Amerikos indėnų gentys. 

Gali pradėti lynoti. Jis užvedė prieš dieną pavogtą mopedą 
ir nudūmė link miesto centro. Šalia geležinkelio stoties 
užėjo į telefono būdelę. Iš anksto pasirinko nuošalią vietą. 
Vienoje pusėje ant stiklo priklijavo skelbimą, kviečiantį į 
išsigalvotą koncertą neegzistuojančiame jaunimo klube. 
Žmonių aplinkui nebuvo matyti. Jis nusitraukė šalmą ir 
pasisuko veidu į skelbimą. Tada, įkišęs telefono kortelę, 
surinko numerį. Kaire ranka prie burnos prisikišo suveltą 
siūlų raizginį. Buvo be septynių minučių devynios. Pasi- 
girdo signalai, jis laukė. Buvo visiškai ramus, juk žino, ką 
sakys. Jo tėvas pakėlė ragelį. Iš jo balso Huveris suprato, 
kad šis susinervinęs. Vadinasi, jau girtuokliauja ir nenori 
būti trukdomas. 

Jis kalbėjo į siūlų raizginį, ragelį laikydamas per ats- 
tumą. 

— Čia Peteris, - prisistatė jis. - Turiu kai ką įdomaus. 

- Ką tokio? - suirzęs paklausė tėvas, regis, nesuabejo- 
jęs dėl Peterio tapatybės. 

Ką gi, didžiausias pavojus įveiktas. 

- Turiu pašto ženklų už kokį pusę milijono. 

Tėvas prabilo ne iš karto. 

— Tikrai? 

— Mažiausiai už pusę milijono. Jei ne daugiau. 

— Ar negali garsiau kalbėti? 

- Čia labai prastas ryšys. 

- Kur? 

- Vienoje viloje Limhamne. 

Tėvo balsas jau nebebuvo toks irzlus. Jis susidomėjo. 
Huveris pasirinko pašto ženklus, nes sykį tėvas iš jo atėmė 
pašto ženklų albumą ir pardavė. 

— Ar negalim palaukt rytdienos? Tuoj prasidės rung- 
tynės su Brazilija. 

— Rytoj važiuosiu į Daniją. Jei neimi šiandien, atiduodu 
kitam. 

Huveris žinojo - jo tėvas niekuomet nesutiks, kad di- 
delė pinigų suma nutekėtų į svetimo kišenes. Jis laukė, 
buvo visai ramus. 

— Aš atvažiuoju, - apsisprendė tėvas. - Kur esi? 

— Prie jachtų klubo Limhamne. Stovėjimo aikštelėje. 

- Kodėl ne mieste? 

- Juk girdėjai, kad vila yra Limhamne, ar ne? 

- Gerai, atvažiuoju, - pažadėjo tėvas. 

Huveris pakabino ragelį ir užsimovė šalmą. 

Paliko kyšančią telefono kortelę. Žinojo, kad į Lim- 
hamną nereikia skubėti - jis dar turi daug laiko. Prieš 
pradėdamas gerti, tėvas paprastai išsirengdavo. Be to, jis 
niekuomet per daug nesiskubindavo. Jo tingumas nenu- 
sileido godumui. Huveris užvedė mopedą ir nurūko per 
miestą, paskui pasuko į kelią, vedantį link Limhamno. 
Stovėjimo aikštelėje prie jachtų klubo buvo matyti keli 
paskiri automobiliai. Jis paslėpė mopedą už krūmokšnių 
ir numetė raktelius. Paskui, nusimovęs šalmą, išsitraukė 
kirvį. Šalmą iš lėto spraudė į kuprinę saugodamas, kad 
nesudužtų stiklo butelis. 

Jis laukė. Žinojo, kad tėvas pasistato savo furgoną, skir- 
tą vogtiems daiktams išvežioti, dažniausiai tame pačiame 
stovėjimo aikštelės kampe. Ir šįkart bus tas pats. Juk jo 
tėvas - įpročio vergas. Be to, jis bus išgėręs, gebėjimas 
priimti sprendimus atbukęs, budrumas apsilpęs, reaga- 
vimo tempas sulėtėjęs. 

Pralaukęs dvidešimt minučių, Huveris išgirdo atva- 
žiuojančios mašinos garsą. Jai sukant į aikštelę, priekinių 
žibintų šviesos apšvietė medžius. Kaip Huveris ir manė, tė- 
vas sustojo aikštelės kampe. Laikydamasis šešėlio, Huveris 

basomis kojomis perkirto aikštelę. Išgirdęs tėvą veriant 
vairuotojo dureles, greit šmurkštelėjo į kitą furgono pusę. 
Atsukęs nugarą, tėvas žvalgėsi po aikštelę. Jis iškėlė kirvu- 
ką ir bukuoju galu skėlė tėvui per pakaušį. Tai buvo pati 
atsakingiausia akimirka. Nenorėjo suduoti taip smarkiai, 
kad tėvas kristų negyvas, bet pakankamai stipriai, kad šis 
augalotas, tvirtas žmogus netektų sąmonės. 

Tėvas be garso susmuko ant asfalto. Huveris iškėlęs 
kirvį kurį laiką stebėjo, ar jis neatsipeikės. Tėvas gulė- 
jo nekrutėdamas. Ištraukęs mašinos raktelius, Huveris 
atrakino šonines furgono dureles. Kilstelėjęs tėvą, sten- 
gėsi įversti vidun. Buvo iš anksto nusiteikęs, kad bus 
labai sunku. Po poros minučių tėvas pagaliau gulėjo 
furgone. Paskui Huveris paėmė kuprinę, sėdo į mašiną 
ir užtrenkė duris. Uždegęs šviesą patikrino, ar tėvas vis 
dar be sąmonės. Tada, ištraukęs virvę, surišo jam už 
nugaros rankas. Užnėrė kilpą aplink kojas ir pritvirtino 
prie sėdynės. Paskui lipnia juosta užklijavo burną, išjun- 
gė šviesą. Perlipęs sėdynę, užvedė motorą. Prieš keletą 
metų tėvas pamokė jį, kaip vairuoti. Kiek pamena, tėvas 
nuolat laikė furgoną. Huveris žinojo, kur pavarų dėžė, 
kur visi prietaisai. Jis išvairavo iš aikštelės ir pasuko 
link Malmės žiedo. Su ištepliotu veidu nenorėjo važiuoti 
apšviestomis gatvėmis. Išvažiavęs į kelią E65, pasuko 
į rytus. Buvo be kelių minučių dešimt. Tuoj prasidės 
rungtynės su brazilais. Tą vietą, į kurią važiuoja, aptiko 
visai netyčia. Grįždamas į Malmę, kai visą dieną praleido 
Istado paplūdimyje stebėdamas policijos darbą. Tuomet 
ką tik buvo įvykdęs pirmąją šventą sesers skirtą užduotį. 
Važiavo keliuku palei jūrą ir aptiko nuo kelio sunkiai 
įžiūrimą laivų prieplauką. Iškart suprato, kad rado tai, 
ko ateityje prireiks. 

Jau buvo po vienuolikos, kai Huveris pasukęs sustojo 
ir išjungė žibintus. Tėvas buvo vis dar neatgavęs sąmonės, 
bet ėmė silpnai dejuoti. Jis skubėdamas atnarpliojo kilpą 
nuo sėdynės ir išvilko tėvą iš mašinos. Kol tempė į prie- 
plauką, aimanos nesiliovė. Jis apvertė tėvą ant nugaros, 
pririšo jo rankas ir kojas prie geležinių žiedų laivams pri- 
tvirtinti. Tėvas gulėjo paslikas kaip ištempta žvėries oda. 
Jis vilkėjo apglamžytu kostiumu, marškiniai lig bambos 
atsagstyti. Huveris nuavė tėvo batus ir nusmaukė kojines. 
Paskui nuėjo į mašiną pasiimti kuprinės. Dvelkė silpnas 
vėjelis. Paskiri automobiliai retsykiais praūždavo keliu. Jų 
žibintų šviesa prieplaukos neužkliudydavo. 

Jam grįžtant su kuprine, tėvas palengvėle atsigaiva- 
liojo. Dabar spoksojo plačiai išplėtęs akis. Galva krutėjo 
tai pirmyn, tai atgal. Jis trūkčiojo rankomis, kojomis, bet 
neįstengė išsivaduoti iš pančių. Huveris, pakerėtas šio 
vaizdo, sustojo šešėlyje ir stebėjo tėvą. Jis nebebuvo žmo- 
gus. Tėvas persikūnijo, kaip jam ir skirta. Į žvėrį. 

Huveris išniro ant prieplaukos. Tėvas žiūrėjo į jį, iš- 
sproginęs akis. Huveris matė, kad tėvas jo neatpažįsta. Jie 
apsimainė vaidmenimis. Kiek kartų jį yra kaustęs sting- 
dantis siaubas, kai tėvas įsispoksodavo į jį. Dabar viskas 
atvirkščiai, baimė persikėlė kitapus. Jis prislinko arčiau 
prie tėvo veido, tegul įsižiūri ir už išpieštų bruožų atpa- 
žįsta savo sūnų. Tai bus paskutinė jo gyvenimo akimirka. 
Tegul nusineša šį vaizdą su savimi į kapus. Huveris už 
nugaros laikė atsuktą butelį. Jis pasilenkė ir greitomis 
įlašino į tėvo kairę akį keletą lašų druskos rūgšties. Už- 
lipdyta burna ėmė staugti. Jis iš paskutiniųjų stengėsi 
išsilaisvinti iš virvių. Huveris per jėgą pramerkė antrąją 
akį ir įlašino druskos rūgšties. Paskui atsistojęs nusviedė 
butelį į jūrą. Priešais jį mirties agonijoje blaškėsi žvėris. 

Huveris dirstelėjo į savo rankas. Pirštai šiek tiek virpa. Ir 
viskas. Žvėris, tysantis priešais jį ant prieplaukos, tąsėsi 
ir trūkčiojo. Huveris ištraukė iš kuprinės peilį ir nurėžė 
apžėlusią žvėries odą. Paskui pakėlė skalpą link tamsaus 
dangaus. Tada, pasiėmęs kirvį, smogė žvėriui per kaktą. 
Su tokia jėga, kad ašmenys, perkirtę galvą, įstrigo me- 
dienoje. 
Viskas baigta. Jo sesuo greit vėl grįš į gyvenimą. 


Prieš pirmą jis išvažiavo į Istadą. Miestas buvo ištuštėjęs. 
Jis ilgai abejojo, ar jo sprendimas teisingas, bet spurdanti 
Džeronimo širdis jį įtikino. Paplūdimyje matė po smėlį 
graibstinėjančius keturpėsčius policininkus. Matė juos 
lėtai tarytum per rūką vaikštinėjančius per Jonines jo 
aplankytoje sodyboje. Džeronimas įsakė mesti jiems iš- 
šūkį. Jis įsuko prie geležinkelio stoties. Iš anksto buvo 
numatęs šią vietą - išraustą duobę kanalizacijos vamz- 
džiams pakeisti. Duobę dengė brezentas. Išjungęs furgono 
žibintus, jis pravėrė šoninį langą. Netoliese buvo girdėti 
prisigėrusiųjų šūkaliojimai. Jis išlipo iš mašinos ir atitrau- 
kęs brezentą įsiklausė. Nematyti nė vieno žmogaus nei 
automobilių. Paskubomis pravėręs furgono duris išvilko 
tėvą ir įstūmė į duobę. Vėl užtaisęs duobę brezentu, už- 
vedė motorą ir išvažiavo. Buvo be dešimt dvi, kai pastatė 
furgoną atviroje stovėjimo aikštelėje šalia Stiurupo oro 
uosto. Atidžiai patikrino, ar nieko nepamiršo. Furgonas 
buvo nutaškytas kraujais. Kraujuotos buvo ir jo pėdos. Jis 
puikiai sumėtė pėdsakus, sukels didelę sumaištį: dabar 
policininkai atsidurs dar didesnėje tamsoje, visai nebe- 
susigaudys. 

Jis užtrenkė mašinos duris ir staiga sustingo. Jį aplan- 
kė nauja mintis. Į užsienį išvykęs vyras galbūt nebegrįš. 
Vadinasi, reikia rasti pakaitalą. Gal tiks policininkai, ku- 
riuos matė prie apverstos valties ir sodyboje po Joninių. 
Vienas iš jų. Kažkuris galėtų paaukoti savo gyvybę, padėti 
seseriai sugrįžti į gyvenimą. Jis išrinks vieną iš jų. Sužinos 
jų vardus, o paskui mėtys akmenukus ant langelių, kaip 
Džeronimas. Nužudys tą, kurį išrinks atsitiktinumas. 

Jis užsimovė ant galvos šalmą. Paskui nuėjo prie savo 
mopedo. Jį prieš keletą dienų paliko atremtą į gatvės ži- 
bintą. Tada prirakino jį grandine ir grįžo į miestą oro 
uosto maršrutiniu autobusu. Dabar jis užvedė motorą 
ir nubirbė. Kai tėvo skalpą užkasė po sesers langu, jau 
buvo prašvitę. 

Pusę penkių jis atsargiai atrakino buto duris Rosen- 
gorde. Tyliai stovėjo ir klausėsi. Paskui užsuko į kambarį 
pas miegantį broliuką. Tyla. Miegamajame tuščia moti- 
nos lova. Ji gulėjo ant sofos svetainėje ir miegojo pravira 
burna. 

Šalimais ant stalo stovėjo pusiau nugertas vyno bute- 
lis. Jis atsargiai pridengė ją apklotu. Paskui, užsirakinęs 
vonioje, nusivalė veidą. Popierių įmetė į unitazą, nuleido 
vandenį. 

Buvo beveik šešios, kai jis nusirengęs atsigulė. Lauke 
sukosėjo vyras. 

Galva buvo visiškai tuščia. 

Užmigo per sekundę. 

Vyras, pakėlęs brezentą, garsiai suriko. 

Paskui pabėgo. 

Bilietų pardavėjas stovėjo priešais geležinkelio stotį 
ir rūkė. Buvo birželio dvidešimt devintoji, be kelių mi- 
nučių septynios ryto. Žadėjo būti karšta vasaros diena. 
Bilietų pardavėjas grimzdo į apmąstymus, jis mintijo ne 
apie bilietus, kuriuos teks pardavinėti visą dieną, bet apie 
netrukus laukiančią kelionę į Graikiją. Jo mintis nutraukė 
klyksmas. Pasukęs galvą pamatė, kaip kažkoks vyriškis, 
metęs ant žemės brezentą, nubėgo. Vaizdas keistas, lyg 
būtų filmuojama scena, tik kad niekur nesimato filmavi- 
mo kamerų. Vyriškis bėgo link uosto terminalo. Bilietų 
pardavėjas numetė cigaretės nuorūką, priėjo prie duobės, 
uždengtos brezentu. Kai buvo per vėlu, perliejo nuojauta, 
kad gal jo laukia kas nemalonaus. Rankoje jau laikė bre- 
zentą, nebespėjęs sustabdyti pradėto judesio. Žvilgsnis 
įsirėmė į kraujais aptekėjusią galvą. Vyras tuoj paleido 
brezentą, lyg šis būtų nutvilkęs ranką, ir pasileido tekinas 
į stotį. Užkliudė kelioninį krepšį, ankstyvo keleivio į Sim- 
rishamną aplaidžiai pastatytą vidury kelio, puolė į stoties 
budėtojo kontorą ir čiupo už telefono ragelio. 

Istado policiją skambutis pasiekė per specialiąją te- 
lefono liniją 90 000 keturios minutės po septynių. Sved- 
bergas tądien anksti atėjo į darbą, todėl buvo sujungtas 
su skambinančiuoju. Išgirdus sutrikusį bilietų pardavėją 
kažką lemenant apie kraujais pasruvusią galvą, jį ėmė 

varstyti šaltukas. Drebančia ranka pasižymėjo vienintelį 
žodį - „geležinkelis“ - ir baigė pokalbį. Dukart nuspau- 
dė klaidingą mygtuką, turėjo iš naujo rinkti numerį, kol 
pagaliau prisiskambino Valanderiui. Iš balso girdėjo, kad 
Valanderis dar apsnūdėęs, nors jis šitai ir neigė. 

- Ko gero, tai vėl įvyko, - pranešė Svedbergas. 

Porą sekundžių Valanderis nesusigaudė, ką jam sako, 
nors kiekvieną sykį telefonui suskambus įsitempdavo 
apimtas nerimastingo laukimo. Namie ar darbe, ryte ar 
vakare - jis nuolat baiminosi šios žinios. Bet dabar, įvykus 
tam, ko taip bijojo, jis akimirką apstulbo. O gal tai buvo 
bejėgis, iš anksto pasmerktas sužlugti bandymas pabėgti 
nuo visko. 

Paskui jis susivokė, kas įvyko. Akimoju pajuto - to, 
ką dabar jaučia, niekuomet nebeužmirš. Tai buvo tarsi 
savos mirties nuojauta. Tai buvo akimirksnis, kai nie- 
ko daugiau nebegali paneigti, negali išvengti. Ko gero, 
tai vėl įvyko. Taip, tai įvyko. Jautėsi, lyg būtų prisukama 
mechaninė lėlė. Svedbergo mikčiojimas suveikė tarytum 
ranka, prisukusi raktelį, kyšantį nugaroje. Jį prisuko, da- 
bar, pakirdęs iš miegų, pakilęs iš lovos, išplėštas iš sapnų, 
kurių nebeprisimena, bet kurie galbūt buvo malonūs, jis 
rengėsi, apimtas beprotiškos skubros. Lekiant laiptais že- 
myn, sagos lakstė į šalis, o palaidi batų raišteliai vilkosi 
žeme. Nė akies krašteliu neužkliuvo už lauke šviečiančios 
saulės. Jo automobilį, kuriuo šiandien turėtų pasirūpinti, 
susitarti dėl naujo apžiūros laiko, važiuojant mėtė į šalis. 
Valanderiui išlipus iš automobilio, Svedbergas jau buvo 
vietoje. Tvarkos patruliai, vadovaujami Noreno, dryžuoto- 
mis juostomis tvėrė teritoriją. Tos juostos buvo įrodymas, 
kad pasaulis žlugęs. Svedbergas stovėjo šalia kūkčiojančio 
bilietų pardavėjo, bejėgiškai tapšnodamas šiam per petį, 

tuo tarpu stoviniuojantys vyrai mėlynais darbo drabužiais 
spoksojo į duobę. Į ją būtų turėję šiandien lipti, bet iš jos 
vėrėsi pragaras. Valanderis nubėgo tiesiai pas Svedbergą, 
palikęs automobilio duris praviras. Pats nesuprato, kodėl 
bėga. Gal išsiderino vidinis policininko mechanizmas? 
O galjis taip baiminasi to, ką tuoj išvys, kad iš lėto neiš- 
drįstų prieiti? 

Svedbergas buvo perblyškęs. Galva linktelėjo link duo- 
bės. Valanderis apmiręs artinosi prie duobės, tarytum eitų 
į dvikovą, kurią, žino, pralaimės. Prieš pažvelgdamas že- 
myn, giliai įkvėpė. 

Daug baisiau, nei įsivaizdavo. Jausmas, tarsi žiūrėtum 
tiesiai į negyvo žmogaus smegenis. Visa tai atrodė kaž- 
kaip nepadoriai, lyg negyvėlis duobėje būtų užkluptas 
intymią akimirką, nors ir buvo prašęs palikti jį vieną. Prie 
Valanderio atsistojo Ana Brita Hioglund. Jis pastebėjo, 
kaip ji krūptelėjusi nusigręžė. Kolegės reakcija grąžino jį į 
tikrovę, vėl grįžo blaivus mąstymas. Ir išvis gebėjimas gal- 
voti. Jausmai nuslūgo, Valanderis vėl tapo tyrimo vadovu. 
Aiškiai suvokė, kad vyras, nužudęs Gustafą Veterštedtą ir 
Arnę Karlmaną, smogė iš naujo. 

— Be abejonės, - tarė jis Anai Britai Hioglund ir atsi- 
gręžė į duobę, - tai jo darbas. 

Ji išblyško. Valanderis išsigando, kad ji tuoj apalps. 
Suėmė ją per pečius. 

— Kaip jautiesi? - paklausė jis. 

Ana Brita Hioglund nieko nesakydama linktelėjo galva. 

Martinsonas atvyko kartu su Hansonu. Žvilgtelėję į 
duobę, abu nustėro. Valanderį staiga pagavo įniršis. Jie 
privalo sustabdyti šitą žmogų. Bet kokia kaina. 

— Tai tas pats žudikas, - pratarė Hansonas virpančiu 
balsu. - Negi tam nėra galo? Tokia atsakomybė man per 

sunki. Ar Bjorkas išeidamas nujautė visa tai, kas mūsų 
laukia?.. Aš reikalausiu pastiprinimo iš Stokholmo. 

- Taip ir padaryk, - sutiko Valanderis. - Bet pirma 
iškelkim negyvėlį. Pažiūrėkim, gal savo jėgomis išspręsim 
šią mįslę. 

Hansonas apstulbęs pažvelgė į Valanderį, pažodžiui 
supratęs jo mintį. 

Prie užtvaros būriavosi žmonės. Valanderis prisiminė, 
ką galvojo prie Karlmano sodybos. Pasivedėjęs Noreną į 
šalį, paprašė pasiskolinti iš Nybergo fotoaparatą ir nepa- 
stebimai pafotografuoti susirinkusius žmones. Tuo metu 
atvyko ugniagesių automobilis, o Nybergas vadovavo savo 
žmonėms prie duobės. Valanderis priėjęs stengėsi nežiū- 
rėti į mirusiojo pusę. 

- Ką gi, vėl darbas šaukia, - pratarė Nybergas. 

Jo balsas buvo nei ciniškas, nei abejingas. Jų žvilgsniai 
susitiko. 

- Privalom surasti tą žmogžudį, - tarė Valanderis. 

- Kaip galima greičiau, - pritarė Nybergas. 

Jis atsigulė ant pilvo, kad geriau matytų nužudytojo vei- 
dą. Atsistojęs pašaukė Valanderį, einantį pas Svedbergą. 

- Ar matei jo akis? - paklausė Nybergas. 

Valanderis papurtė galvą. 

- Kas jom? 

Nybergo veidą perkreipė grimasa. 

- Šįkart jis nepasitenkino vien skalpu, - atsakė jis. - 
Regis, dar bus išdūręs savo aukai ir akis. 

Valanderis žiūrėjo į jį, nieko nesuprasdamas. 

- Ką tuo nori pasakyti? 

- Tuo noriu pasakyti, kad žmogus duobėje nebeturi 
akių, - atsakė Nybergas. - Ten, kur anksčiau jų būta, dabar 
žioji dvi skylės. 

Praėjo dvi valandos, kol negyvą kūną iškėlė iš duobės. 
Per tą laiką Valanderis spėjo apklausti komunalinio ūkio 
darbuotoją, ryte pakėlusį brezentą, ir bilietų pardavėją, 
neseniai stovėjusį ant geležinkelio stoties laiptų ir svajo- 
jusį apie kelionę į Graikiją. Paskui pasižymėjo valandinį 
grafiką. Nybergo paprašė apieškoti mirusiojo kišenes ti- 
kėdamasis, kad pavyks nustatyti šiojo tapatybę. Tačiau 
kišenės buvo tuščios. 

- Nieko neradai? - nustebo Valanderis. 

- Nieko, - atsakė Nybergas. - Dar paieškosim duobės 
dugne, gal kas iškritę iš kišenių. 

Kūną iškėlė, pasinaudoję skrysčiais. Valanderis prisi- 
vertė pažvelgti į nužudytojo veidą. Nybergo tiesa. Nuskal- 
puotas vyras buvo beakis. Šis negyvas žmogus nuplėštais 
plaukais Valanderiui atrodė kaip prie kojų ištiestas ne- 
gyvas žvėris. 

Jis nuėjo prie laiptelių šalia geležinkelio stoties ir atsi- 
sėdęs įsistebeilijo į savo sudarytą grafiką. Paskui pašaukė 
su patologu besikalbantį Martinsoną. 

- Šį sykį tikrai žinome, kad kūnas čia ilgai negulėjo, - 
tarė jis. - Kalbėjau su keitusiais vamzdžius darbininkais. 
Jie vakar uždengė duobę apie ketvirtą valandą dienos. 
Taigi čionai kūnas pateko tarp vakardienos keturių ir 
šiandienos septintos ryto. 

- Čia vakarais gausu žmonių, - pažymėjo Martinso- 
nas. - Žmonės eina pasivaikščioti, o palei geležinkelio 
stotį ir uosto terminalą pilna transporto - atvažiuojan- 
čiųjų ir išvažiuojančiųjų. Todėl tikriausiai jį įmetė į duobę 
nakties metu. 

— O kada jis buvo nužudytas? - paklausė Valanderis. - 
Tai noriu sužinoti pirmiausia. Ir kas jis. 

Nybergas nerado piniginės, jie neturėjo už ko užsika- 
binti, kad nustatytų jo tapatybę. Priėjusi Ana Brita Hio- 
glund atsisėdo šalimais ant laiptelių. 

- Hansonas vis kalba apie pastiprinimą iš Stokhol- 
mo, - tarė ji. 

- Žinau, - atsakė Valanderis. - Bet jis be mano žinios 
nesiims konkrečių veiksmų. Ką sakė patologas? 

Ana Brita Hioglund pažiūrėjo į savo užrašus. 

— Maždaug keturiasdešimt penkerių metų amžiaus, - 
tarė ji. - Tvirtas, gerai nuaugęs vyras. 

— Vadinasi, lig šiol pats jauniausias, - pasakė Valan- 
deris. 

- Bet visgi kūnui paslėpti išsirinko keistoką vietą, - 
tarė Martinsonas. - Negi manė, kad per šį atostogų mėnesį 
čia niekas nebedirbs. 

- Gal žudikas tiesiog norėjo kuo greičiau atsikratyti 
kūno, - svarstė Ana Brita Hioglund. 

- Kodėl tada pasirinko duobę? - abejojo Martinso- 
nas. - Turbūt reikėjo nemažų pastangų jį čionai atgabenti 
ir įversti duobėn. Be to, šioje vietoje didelė rizika būti 
pastebėtam. 

— O gal žudikas norėjo, kad kūną rastume, - susi- 
mąstęs nutęsė Valanderis. - Tai vienas iš galimų paaiš- 
kinimų. 

Visi stebėdamiesi sužiuro į jį, bet Valanderis savo min- 
ties nebetęsė. 

Negyvą kūną išgabeno. Valanderis pasirūpino, kad 
jis keliautų tiesiai į Malmę. Be penkiolikos dešimt jie 
paliko aptvertą teritoriją ir nuvažiavo į policijos būs- 
tinę. Valanderis matė, kaip Norenas retsykiais pafoto- 
grafuoja gausų, nuolat besimainantį žmonių sambūrį 
prie užtvaros. 

Nuo devintos valandos prie jų buvo prisijungęs ir Mat- 
sas Ekholmas. Prie duobės jis ilgai tyrinėjo negyvą kūną. 
Tada prie jo prisiartino Valanderis. 

- Išėjo, kaip norėjote, - tarė Valanderis. - Prašom, 
dar vienas. 

— Tai ne aš taip norėjau, - atsikirto Ekholmas. 

Valanderis gailėjosi išsprūdusių žodžių. Reikės Ek- 
holmui paaiškinti, ką iš tikrųjų norėjo pasakyti. 

Tuoj po dešimtos tyrimo grupė užsidarė konferen- 
cijų kambaryje. Hansonas griežtai įspėjo, kad niekas 
netrukdytų ir nedrįstų jiems skambinti. Dar neprasidė- 
jus pasitarimui, suskambo telefonas. Ragelį čiupęs Han- 
sonas išraudo kaip burokas ir grasinamai suriaumojo. 
Paskui iš lėto susileido kėdėje. Valanderis iškart suprato, 
kad tikriausiai skambina koks aukšto rango pareigūnas. 
Hansonas aiškiai yra perėmęs iš Bjorko tą pataikūnišką 
nuolankumą. Jis trumpai išsakė savo nuomonę, atsakė į 
klausimus, bet daugiausia klausėsi, kas jam sakoma. Po 
pokalbio Hansonas atsargiai padėjo ragelį, tarytum šis 
būtų kokia neįkainojama ir trapi antikvarinė vertybė. 

- Spėju, skambino iš policijos departamento, - tarė 
Valanderis. - O gal generalinis prokuroras ar televizijos 
žurnalistas? 

- Policijos generalinis komisaras, - pratarė Hanso- 
nas. - Savo žodžiais jis išreiškė ir nepasitenkinimą esama 
padėtimi, ir padrąsinimą pasistengti. 

— Tai savotiškas derinys, - sausai pasakė Ana Brita 
Hioglund. 

— Tegul atvyksta pats mums į pagalbą, - pasiūlė Sved- 
bergas. 

- Ką jis išmano apie policininkų darbą? - sušnypštė 
Martinsonas. - Ogi nieko. 

Valanderis barbeno pieštuku į stalą. Aišku, visi sukrėsti 
ir sutrikę, nežino, kaip toliau elgtis. Įtampa bet kuriuo 
metu gali virsti agresyviu susierzinimu. O jei tyrimo gru- 
pę apims paralyžius ir negalia, tai per trumpą laiką gali 
užkirsti kelią visoms galimybėms tyrimą pasukti teisinga 
linkme. Valanderis nujautė - jiems likę mažai laiko iki to 
momento, kai ant jų pasipils kritikos lavina, kaltinimai dėl 
pasyvumo ir neprofesionalumo. Jie niekad neišmoks būti 
nepažeidžiami, nepasidarys atsparūs spaudimui iš išorės. 
Gali tam pasipriešinti tik nukreipdami visą savo dėmesį į 
vidų, į patį tyrimą, taip susitelkdami į jį, tarytum pasau- 
lyje niekas daugiau neegzistuotų. Valanderis ieškojo savo 
viduje tinkamų apibendrinančių žodžių, nors iš tikrųjų 
šiuo metu nebuvo ko apibendrinti. 

- Ką mes žinome? - pradėjo jis, o jo žvilgsnis klai- 
džiojo aplink stalą, lyg jis tikėtųsi ir lauktų cirko triu- 
ko - gal kas ims ir ištrauks iš po tamsaus stalo lig šiolei 
nepastebėtą, slepiamą triušį. Ir mįslė bus išspręsta. Tačiau 
triušio niekas neištraukė, tik į Valanderį įsirėmė pilkas 
ir bedžiaugsmis bendradarbių dėmesys. Jis jautėsi kaip 
pastorius, ką tik praradęs tikėjimą. Nerado nė vieno tin- 
kamo žodžio. Vis vien privalo kažką pasakyti, rasti žodžių, 
kurie padėtų jiems išlaviruoti iš šios beviltiškos padėties; 
suteikti jausmą, kad supranta bent dalelę to, kas aplink 
juos darosi. 

— Nužudytasis pateko tarp kanalizacijos vamzdžių į 
duobę kažkuriuo metu šią naktį, - tarė jis. - Darykime 
prielaidą, kad jį užmušė tarp pirmos ir trečios valandos 
nakties. Aiškus dalykas, kad jį nužudė ne šalia duobės. 
Kitaip būtumėm radę kraujo telkinį vienoje vietoje, o 
Nybergas šito niekur neaptiko. Vadinasi, labai tikėtina, 
kad kūnas buvo atgabentas furgonu arba automobiliu. 

Gal dešrelių pardavėjas kioskelyje prie stoties ką nors 
pastebėjo? Gydytojo nuomone, vyras mirė nuo stipraus 
kirčio iš priekio, skersai padalijusio jo galvą. Tai būtų tre- 
čias pavyzdys, kokiais būdais kertamieji instrumentai gali 
sudarkyti žmogaus veidą. 

Martinsonas pabalo. Jis be žodžių pakilo ir skubiai 
išėjo iš kambario. Valanderis toliau tęsė pasitarimą, ne- 
laukdamas, kol Martinsonas grįš. 

- Ši auka, kaip ir ankstesnės, neteko skalpo. Be to, jam 
pašalino akis. Patologas dar tiksliai negalėjo pasakyti, ko- 
kiu būdu. Šalia akių jis aptiko dėmes, visko gali būti, kad 
į aukos akis pateko koks ėsdinantis chemikalas. Ką visa 
tai reiškia? Gal mūsų psichologas turi minčių? 

Valanderis atsigręžė į Ekholmą. 

- Kol kas ne, - atsakė šis. - Dar per anksti daryti iš- 
vadas. 

- Aš nereikalauju išsamios ar galutinės analizės, - tvir- 
tu balsu kreipėsi Valanderis. - Šioje stadijoje mums tiesiog 
derėtų garsiai galvoti. Tarp visokių kvailų, neįprastų ar 
net klaidingų minčių gali būti pasislėpę teisybės grūde- 
liai. Mes netikime stebuklais. Bet neprieštaraujame, jei 
retsykiais jie vis dėlto įvyksta. 

— Manau, pašalintos akys kažką reiškia, - tarė Ekhol- 
mas. - Bet kuriuo atveju galime būti tikri - tai to paties 
žudiko darbas. Paskutinioji auka jaunesnė už pirmą- 
sias. Be to, šioji netenka regos. Gal tai nutinka jam dar 
esant gyvam? Juk tai žvėriškas skausmas. Ankstesnėms 
aukoms nurėžiami skalpai. Šįkart irgi. Bet dabar dar 
prisideda ir aklumas. Kodėl žudikas taip elgiasi? Už ką 
šįkart keršija? 

— Tas vyras tikriausiai yra psichopatas su sadisti- 
niais polinkiais, - staiga praplyšo Hansonas. - Anksčiau 

galvojau, kad serijiniai žudikai šlaistosi tik po Ameriką. 
O ne čia. Istade! Skonėje! 

— Tačiau, šiaip ar taip, jis kontroliuoja savo elgesį, - 
pabrėžė Ekholmas. - Jis žino, ko nori. Jis žudo ir nurėžia 
skalpus. Jis išbado arba išėsdina chemikalais akis. Tai ne- 
panašu į nekontroliuojamus įniršio proveržius. Jis psi- 
chopatas? Taip. Bet puikiai suvaldantis savo veiksmus 
ir elgseną. 

- Ar žinote panašių atvejų iš anksčiau? - pasidomėjo 
Ana Brita Hioglund. 

- Ne, tiesioginių paralelių nežinau, - atsakė Ekhol- 
mas. - Bent jau Švedijoje, ne. Bet Amerikoje yra tyrinėta, 
kokį vaidmenį akys vaidino žmogžudžiams su smarkiais 
psichikos sutrikimais. Per dieną pagalvosiu, ar dar ką 
prisimenu. 

Valanderis išsiblaškęs klausėsi pokalbio. Staiga iš gilu- 
mos išniro blyški mintis. Bet jis neįstengė jos apčiuopti. 

Kažkas, kas susiję su akimis. 

Anksčiau kalbėta. Apie akis. 

Jis stengėsi pasivyti tą blankų prisiminimą, kad jis išryš- 
kėtų. Bet šis slydo iš atminties, nesileido apčiuopiamas. 

Valanderis grįžo iš giluminio mąstymo, vėl atsidūrė 
pokalbių kambaryje. Tačiau ana lig galo neišmąstyta min- 
tis liko tarsi šešėlis blankiu pavidalu ir kėlė nerimą. 

- Norite dar ką pridurti? - paklausė jis Ekholmo. 

- Šiuo metu ne. 

Martinsonas grįžo į kambarį. Vis dar buvo išblyškęs. 

— Man kilo viena mintis, - tarė Valanderis. - Dar ne- 
žinau, ar ji svarbi. Pasiklausęs Matso Ekholmo, esu beveik 
tikras, kad nusikaltimo vieta yra kažkur kitur. Juk vyrui 
žalojant akis, jis, be abejonės, rėkė. Neįmanoma, kad visa tai 
vyko prie geležinkelio stoties, tada tikrai kas būtų pamatęs. 

Ar išgirdęs. Žinoma, vis vien patikrinsim ir tokį variantą. 
Bet, sakykime, mano tiesa - nužudymo vieta yra kitur. Man 
savaime iškyla klausimas, kodėl kūnui paslėpti žudikas pa- 
sirinko būtent šią duobę. Kalbėjau su vienu darbininku. 
Vardu Personas, Erikas Personas. Jis pasakė, kad duobę 
jie iškasė pirmadienio popietę. Taigi, prieš dvi dienas. Gal 
žudikas atsitiktinai pasirinko šią vietą? Bet mes spėjame, 
kad jis viską gerai iš anksto suplanuoja. Vadinasi, įtikima, 
kad žudikas lankėsi stotyje po pirmadienio popietės. Gal jis 
apžiūrinėjo duobę, norėdamas įvertinti, ar ji pakankamai 
gili? Taigi būtinai turim pasikalbėti su darbininkais, buvu- 
siais duobėje. Gal jie pastebėjo žmogų, labai susidomėjusį 
jų duobe? Gal geležinkelio darbuotojai ką nors matė? 

Valanderis pajuto, kad visi prie stalo įtempę dėmesį 
atidžiai jo klausosi. Tai sustiprino pasitikėjimą, kad min- 
čių kryptis gali būti teisinga. 

— Be to, manau, slėptuvės pasirinkimas be galo svarbi 
tema, - tęsė Valanderis. - Žudikas žinojo, kad kitą rytą 
mes kūną tikrai aptiksim. Tada kodėl pasirinko duobę? 
Kad kūną rastume? Ar gali būti kitų priežasčių? 

Visi tikėjosi, jog jis pats atsakys į savo klausimą. 

— Gal tai jo iššūkis mums? - spėliojo Valanderis. - 
Gal jis nori savo nesveikais metodais mums padėti? Ar 
vedžioja mus už nosies? Vedžioja mane už nosies, kad 
galvočiau būtent taip, kaip dabar garsiai svarstau? O gal 
viskas yra kitaip? 

Aplink stalą tvyrojo tyla. 

- Laiko veiksnys irgi svarbus, - pridūrė Valanderis. - Ši 
žmogžudystė ką tik įvyko. Tai palankus tyrimui faktas. 

— Būtų pats laikas kreiptis pagalbos, - įsiterpė Hanso- 
nas. - Aš vis laukiau progos, kad visi pamąstytume apie 
pastiprinimą. 

- Dar per anksti, - paprieštaravo Valanderis. - Geriau 
priimkime sprendimą dienai įsibėgėjus. Arba rytoj. Mano 
žiniomis, nė vienas iš čia susirinkusiųjų neketina šiandien 
išeiti atostogų. Geriau palikime šią tyrimo grupę tokios 
sudėties, kokios yra dabar. O už poros dienų, jei vis dar 
reikės, paprašysime pastiprinimo. 

Hansonas nusileido Valanderiui, o šis greitomis pa- 
galvojo, ar ir Bjorkas būtų taip pat pasielgęs. 

— Ryšys su kitais, - tęsė Valanderis. - Dabar turime dar 
vieną žmogų, kuris turi įtilpti į mūsų dėlionę. Nors dar 
nežinome, ką dėliojame, vis vien privalome tai tęsti. 

Valanderis dar sykį apžvelgė sėdinčiuosius prie stalo. 

- Žinoma, išlieka galimybė, kad žudikas iš naujo ką 
nors užpuls, - tarė jis. - Kol nežinome, kas ir kodėl vyksta, 
negalime atmesti šitos galimybės. 

Pasitarimas baigėsi. Užduotys buvo padalytos. Valan- 
deris liko sėdėti prie stalo, kiti išnyko pro duris. Jis vėl 
stengėsi pagauti neryškų prisiminimą. Dabar buvo tikras, 
kad jis kažkaip siejasi su tomis trimis žmogžudystėmis. Ir 
su tyrimu. Kažkas minėjo akis. Mintimis grįžo į tą dieną, 
kai buvo rastas Gustafo Veterštedto lavonas. Valanderis 
naršė po tolimiausias, tamsoje skendinčias atminties ker- 
tes. Bet nieko nerado. Susinervinęs metė pieštuką ir paki- 
lo. Išėjęs įsipylė puodelį kavos. Grįžęs į kabinetą, pasistatė 
puodelį ant stalo. Tada nusigręžė užverti durų ir pamatė 
koridoriumi atskubantį Svedbergą. 

Jis paprastai skubėdavo, kai nutikdavo kas svarbaus ar 
reikšminga. Valanderiui sumaudė pilvą. Negi dar vienas, 
pagalvojo jis. Šito nebepakelsime. 

— Regis, radome nužudymo vietą, - sušneko Sved- 
bergas. 

- Kur? 

- Kolegos Stiurupo stovėjimo aikštelėje pastebėjo 
kraujų pritaškytą furgoną. 

Valanderis greitomis perleido naujieną per smegenis. 
Paskui linktelėjo Svedbergui, o gal veikiau sau pačiam. 

Furgonas. Taip, tinka. Gali būti, kad taip ir yra. 

Už poros minučių jie paliko policijos būstinę. Valan- 
deris skubėjo. Nepamena, kad anksčiau gyvenime būtų 
turėjęs tiek mažai laiko sau. 

Išvažiavus iš miesto, paprašė vairuojančio automobilį 
Svedbergo įjungti signalines šviesas. 

Pakelės laukuose susivėlinęs ūkininkas pjovė rapsus. 

Į Stiurupo oro uostą nusigavo tuoj po vienuolikos. Buvo 
karšta diena, oras virto slegiančiu. 

Po valandos jie nusprendė, kad nužudymo vieta tik- 
riausiai furgonas. 

Ir patikėjo, kad pavyko nustatyti žuvusio vyro tapatybę. 

Furgonas buvo senas, septintojo dešimtmečio pa- 
baigos fordo modelis su stumdomomis šoninėmis du- 
rimis. Nudažytas juodai, bet labai prastai - vietomis 
prasišvietė ankstesnioji pilka spalva. Kėbulas daugelyje 
vietų aplankstytas ir įdaužtas. Pastatytas aikštelės kampe, 
automobilis priminė įveiktą seną patyrusį boksininką, 
pakibusį ant lynų savajame ringo kampe. Valanderis iš 
anksčiau pažinojo kai kuriuos kolegas iš Stiurupo. Ži- 
nojo, kad yra nelabai jų mėgstamas po įvykių, nutikusių 
prieš metus. Jis su Svedbergu išlipo iš automobilio. For- 
do šoninės durys buvo praviros. Kriminalinių tyrimų 
techniniai ekspertai jau plušo mašinoje. Juos pasitiko 

policijos inspektorius Valdemarsonas. Nors jie lėkė iš 
Istado kaip bepročiai, dabar Valanderis stengėsi atrodyti 
ramus. Nenorėjo parodyti savo sumaišties ir jaudulio, 
kuriuos nuolat jaučia po telefoninio pokalbio šiandien 
ryte, galutinai žlugus apgaulingai vilčiai, jog nieko bai- 
saus daugiau nebenutiks. 

— Nekoks vaizdas, - ištarė Valdemarsonas sveikinda- 
masis. 

Valanderis su Svedbergu priėjo prie furgono ir žvilgte- 
lėjo vidun. Valdemarsonas pašvietė žibintuvėliu. Mašinos 
grindys buvo nutaškytos kraujais. 

— Girdėjau per ryto žinias, kad tas pats žudikas dar 
sykį smogė, - tarė Valdemarsonas. - Paskambinęs kal- 
bėjausi su jūsų kolege. Nepamenu jos vardo, bet tai buvo 
moteris. 

- Ana Brita Hioglund? - pasiūlė Svedbergas. 

— Nesvarbu, koks jos vardas. Ji sakė, kad ieškote nu- 
sikaltimo vietos, - tęsė Valdemarsonas. - Ir transporto 
priemonės. 

Valanderis linktelėjo. 

— Kada aptikote mašiną? - susidomėjo jis. 

- Kiekvieną dieną pereiname stovėjimo aikštelę. Mat 
pastaruoju metu turėjome bėdos su automobilių vagys- 
tėmis. Juk patys žinote. 

Valanderis vėl linktelėjo. Per savo beviltiškai ilgai užsi- 
tęsusį tyrimą dėl organizuoto vogtų automobilių eksporto 
į Lenkiją jis ne sykį bendravo su kolegomis iš Stiurupo 
Oro uosto. 

- Galiu patikinti, vakar po pietų furgonas aikštelėje 
nestovėjo, - tęsė Valdemarsonas. - Taigi jis čia prastovėjo 
ne ilgiau kaip dvidešimt keturias valandas. 

- Kas furgono savininkas? 

Valdemarsonas iš kišenės ištraukė užrašų knygelę. 

- Bjornas Fredmanas, - tarė jis. - Gyvena Malmėje. 
Skambinome jam, bet niekas nekelia ragelio. 

- Galbūt jį radome duobėje... 

- Jau šį tą žinome apie Bjorną Fredmaną, - tarė Val- 
demarsonas. - Kolegos iš Malmės atsiuntė informacijos. 
Jis pagarsėjęs vogtų daiktų slapstytojas, ne sykį sėdėjęs 
kalėjime. 

- Vogtų daiktų slapstytojas? - įsitempė Valanderis. - 
Gal meno kūrinių? 

- Tiksliai pasakyti negaliu. Pasiteiraukite Malmėje. 

- Su kuo geriausia kalbėti? - paklausė Valanderis, 
traukdamas iš kišenės mobilųjį. 

- Su komisaru Forsfeltu. Stenu Forsfeltu. 

Valanderis rado mobiliajame įrašytą Malmės polici- 
jos numerį. Po geros minutės jau šnekėjo su Forsfeltu. 
Prisistatęs paaiškino, kad yra prie oro uosto. Akimirką 
pokalbį nutraukė kylančio reaktyvinio lėktuvo gaus- 
mas. Valanderis staiga prisiminė savo kelionę su tėvu 
į Italiją. 

- Pirmiausia norime nustatyti to vyro duobėje ta- 
patybę, - tarė Valanderis, lėktuvui išnykus Stokholmo 
kryptimi. | 

- Kaip jis atrodė? - paklausė Forsfeltas. - Esu matęs 
Fredmaną keletą kartų. 

Valanderis pasistengė kuo tiksliau apibūdinti vyrą iš 
duobės. 

- Tai gali būti jis, - tarė Forsfeltas. - Jis tikrai buvo 
aukštas ir augalotas. 

Valanderis susimąstė. 

- Gal galėtumėte nuvažiuoti į patologijos skyrių, pa- 
Žiūrėti, ar atpažįstate jį. Nes tai dega. 

- Žinoma, - atsakė Forsfeltas. 

— Tik žinokite, kad jūsų laukia nemalonus vaizdas, - 
perspėjo Valanderis. - Jam išdurtos akys. Arba išėsdintos. 

Forsfeltas nieko nesakė. 

- Mes irgi važiuojam į Malmę, - tarė Valanderis. - 
Mums reikia jūsų pagalbos, norim patekti į jo butą. Ar 
Fredmanas turi šeimą? 

- Kiek žinau, jis išsiskyręs, - atsakė Forsfeltas. - Dar 
prisimenu, kad paskutinį kartą sėdėjo už sunkų kūno 
sužalojimą. 

- Aš maniau, kad už vogtų daiktų slapstymą. 

- Už tai irgi yra kalėjęs. Bjornas Fredmanas užsiimi- 
nėjo begale įvairiausių dalykų. Bet viskas buvo nelegalu. 
Čia jis laikėsi nuoseklumo. 

Valanderis baigė pokalbį ir, paskambinęs Hansonui, 
trumpai išdėstė aplinkybes. 

— Gerai, - tarė Hansonas. - Paskambink, kai žinosi 
daugiau. Tarp kitko, spėk, kas man skambino? 

- Ką, ir vėl policijos generalinis komisaras? 
mums sėkmės. Norėjo tik daugiau sužinoti apie susida- 
riusią padėtį. Čia jos žodžiai. 

- Tai gerai, kad žmonės mums linki sėkmės, - pasa- 
kė Valanderis, nenorėdamas suprasti Hansono ironiško 
tono. 

Paskui, pasiskolinęs iš Valdemarsono žibintuvėlį, pa- 
švietė į furgoną. Vienoje vietoje kraujo klane pastebėjo 
pėdos atspaudą. Pašvietęs į tą pusę, prisilenkė arčiau. 

- Kažkieno būta baso, - nustebo jis. - Tai ne bato 
atspaudas, o basos kairės pėdos. 

- Basos pėdos? - apstulbo Svedbergas. 

Pasilenkęs pamatė, kad Valanderis teisus. 

— Tai ką, jis maklinėja sau po aukų kraują? 

— Nežinia, ar čia jo pėdos, - dvejodamas tarė Valan- 
deris. 

Jie atsisveikino su Valdemarsonu ir jo kolegomis. Va- 
landeris laukė automobilyje, o Svedbergas nubėgo į oro 
uosto kavinę nupirkti sumuštinių. 

— Kainos čia žvėriškos, - grįžęs pasiskundė Svedbergas. 

Valanderis nieko į tai neatsakė. 

- Na, važiuojam, - paragino jis. 

Buvo beveik pirma, kai jie sustojo prie policijos būsti- 
nės Malmėje. Išlipę iš automobilio, staiga išvydo į jų pusę 
judantį Bjorką. Bjorkas sustojo lyg įkastas, netikėdamas 
spoksojo į Valanderį, tarsi būtų pagautas darąs kažką už- 
drausta. 

— Iš kur tu čia? - nusistebėjo Bjorkas. 

- Atvažiavau tavęs paprašyti, kad grįžtum atgal, - ban- 
dė juokauti Valanderis. 

Paskui papasakojo, kas nutiko. 

- Baisūs dalykai, - užjaučiamai tarė Bjorkas. 

Valanderis juto, kad Bjorko žodžiai nuoširdūs. Jam pir- 
mąkart dingtelėjo, kad galbūt Bjorkas ilgisi jų, savo ben- 
dradarbių, su kuriais kartu praleido daug metų Istade. 

- Viskas nebe taip kaip anksčiau, - apibendrino Va- 
landeris. 

- Kaip sekasi Hansonui? 

- Man atrodo, jis nejaukiai jaučiasi atlikdamas savo 
naują vaidmenį. 

- Tegul paskambina, jei jam reikia mano pagalbos. 

— Gerai, perduosiu. 

Bjorkas dingo, ir jie įžengė į policijos būstinę. Fors- 
feltas dar nebuvo grįžęs iš ligoninės. Belaukdami vyrai 
gurkšnojo kavą valgykloje. 

— Kažin, kaip jaustumeisi čia dirbdamas, - tarė Sved- 
bergas žvalgydamasis į būrį pietaujančių policininkų. 

- Gal kurią dieną visi čionai pateksime, - mintijo Va- 
landeris. - Jei apylinkės bus sujungtos ir apskrityje liks 
tik po vieną policijos skyrių. 

- Juk taip neįmanoma dirbti! 

- Teisingai, neįmanoma. Bet taip gali atsitikti. Jie neat- 
sižvelgs, įmanoma tai ar ne. Šalies policijos departamentas 
ir politiniai biurokratai turi vieną bendrą savybę - jie 
nuolat įrodinėja neįmanomų dalykų įmanomumą. 

Staiga šalia jų išdygo Forsfeltas. Jie pakilo ir pasisveiki- 
nę nusekė paskui jį. Valanderis iškart susidarė gerą įspūdį 
apie Forsfeltą. Jis priminė jam Rydbergą. Forsfeltui buvo 
apie šešiasdešimt, jo veidas draugiškai švietė, jis lengvai 
šlubčiojo dešine koja. Forsfeltas įnešė į savo kabinetą dar 
vieną kėdę. Valanderis sėdėdamas apžiūrinėjo ant sienos 
prismeigtas nuotraukas su besijuokiančiais vaikais. Spėjo, 
kad tai Forsfelto vaikaičiai. 

- Bjornas Fredmanas, - pradėjo Forsfeltas. - Taip, tai 
buvo jis. Atrodė siaubingai. Kas tas žmogus, kuris taip 
žiauriai elgiasi? 

— Būtų gerai, jei žinotume, - atsakė Valanderis. - Deja, 
taip nėra. Kas toks buvo Bjornas Fredmanas? 

- Keturiasdešimt penkerių metų vyriškis, nė sykio 
gyvenime sąžiningai neuždirbęs sau duonos, - pasakė 
Forsfeltas. - Aš ne viską smulkiai apie jį ir jo veiklą Žinau, 
todėl paprašiau, kad mums kompiuteriu surinktų visą 
informaciją. Šiaip jis vertėsi vogtų daiktų slapstymu ir 
sėdėjo kalėjime dėl sunkaus kūno sužalojimo. Kiek pa- 
menu, tai buvo gana šiurkštūs išpuoliai. 

- O ar nesivertė jis prekyba meno kūriniais? 

- Apie tai nieko nežinau. 

— Gaila, - tarė Valanderis. - Antraip galėtumėm jį su- 
sieti su Veterštedtu ir Karlmanu. 

— Aš nelabai linkęs tikėti, kad Bjornas Fredmanas ir 
Gustafas Veterštedtas būtų bendravę, - susimąstęs tarė 
Forsfeltas. 

— Kodėl ne? 

- Atsakysiu be užuolankų, - tarė Forsfeltas. - Bjornas 
Fredmanas buvo netašytas kaimo bernas, nesurezgantis 
rišlaus sakinio ir tikras peštukas. Jis girtuokliavo ir mu- 
šėsi. Jo visas išsilavinimas buvo toks, kad jis tik vargiai 
skaitė, rašė ir skaičiavo. To vyro akiratis buvo labai ribo- 
tas. Be to, kaip minėjau, tai buvo brutalus žmogus. Porą 
kartų pats jį apklausiau. Lig šiolei puikiai pamenu, kad jo 
žodyną sudarė beveik vieni keiksmažodžiai. 

Valanderis dėmesingai klausėsi. Forsfeltui nutilus, pa- 
žvelgė į Svedbergą. 

— Taigi galim pradėti savo tyrimą iš naujo, - lėtai pra- 
tarė Valanderis. - Jei nerandame sąryšio tarp aukų, vėl 
atsiduriame išeities taške. 

- Bet dar gali būti kas nors, ko aš nežinau, - paprieš- 
taravo Forsfeltas. 

— Aš nedarau jokių išvadų, tik garsiai galvoju, - pa- 
aiškino Valanderis. 

— Jo šeima - ar ji gyvena čia, mieste? - paklausė Sved- 
bergas. 

- Jis prieš keletą metų išsiskyrė, - pradėjo Forsfeltas. - 
Tai pamenu. 

Paskui pakėlė ragelį ir susuko sekretorės numerį. Po 
poros minučių ji į kambarį atnešė bylą. Greitomis pasklai- 
dęs, Forsfeltas padėjo ją ant stalo. 

- Fredmanas išsiskyrė tūkstantis devyni šimtai devy- 
niasdešimt pirmaisiais. Jo buvusi žmona gyvena su vaikais 

Rosengorde. Šeimoje yra trys vaikai, jauniausias sūnus 
dar buvo kūdikis, kai tėvai išsiskyrė ir nebegyveno kartu. 
Bjornas Fredmanas išsikraustė į butą Stenbroto gatvėje. 
Šį butą jau daugelį metų laikė kaip biurą ir sandėlį. Įtariu, 
jo žmona net nežinojo, kad tas butas egzistuoja. Ten jis 
susitikinėdavo ir su savo draugužėmis. 

- Pradėkime nuo buto, - pasiūlė Valanderis. - Šeima 
gali palaukti. Aš tikiuosi, jūs pranešite šeimos nariams 
apie jo mirtį. 

Forsfeltas linktelėjo. Svedbergas, išėjęs į koridorių, su- 
sisiekė su Istadu ir pranešė, kad jie jau galutinai nustatė 
nužudytojo tapatybę. Valanderis priėjo prie lango, ban- 
dydamas apsispręsti, kas šiuo metu visų svarbiausia. Jis 
nerimavo, kad nesiseka įžvelgti ryšio tarp dviejų pirmųjų 
aukų ir Bjorno Fredmano. Pirmąkart jį pagavo nuojauta, 
kad jie nusekė klaidingais pėdsakais. Gal jis kažką pralei- 
do pro akis? Gal įvykius galima visai kitaip suprasti ir pa- 
aiškinti? Pasižadėjo sau vakare dar sykį peržiūrėti tyrimo 
medžiagą, stengtis pažvelgti į viską naujomis akimis. 

Svedbergas atsistojo šalia jo. 

- Hansonas po mūsų žinios jaučia palengvėjimą, - 
tarė jis. 

Valanderis linktelėjo, bet nieko nesakė. 

— Martinsonas pranešė, kad iš Interpolo sulaukėme 
ilgo rašto dėl mergaitės iš rapsų lauko. 

Valanderis negirdėjo, ką sako Svedbergas. Paprašė, kad 
pakartotų. Jam atrodė, kad bėganti kaip liepsnojantis deg- 
las mergaitė priklauso tolimai praeičiai. Tačiau žinojo, 
kad, atėjus laikui, teks prie jos sugrįžti. 

Jie stovėjo tylėdami. 

— Man nepatinka Malmėje, - staiga prisipažino Svedber- 
gas. - Tiesą sakant, aš gerai jaučiuosi tik namuose, Istade. 

Valanderis žinojo, kad Svedbergas nenoriai palieka 
savo gimtąjį miestą. Policijos būstinėje, kai Svedbergo 
nepasitaikydavo šalia, apie tai mielai būdavo laidomi juo- 
keliai. Valanderis paklausė savęs, kuomet jis pats jaučiasi 
gerai. Tada prisiminė malonų sekmadienio nutikimą, kai 
už durų slenksčio septintą valandą ryto išvydo Lindą. 

Forsfeltas, atlikęs porą neatidėliojamų reikalų, grįžo 
su žinia, kad gali važiuoti kartu. Jie liftu nusileido į poli- 
cijos požeminę stovėjimo aikštelę ir išvažiavę pasuko link 
pramoninio parko, įsikūrusio į šiaurę nuo miesto. Pakilo 
vėjas, bet dangus vis dar buvo giedras. Valanderis sėdėjo 
šalia Forsfelto automobilio priekyje. 

— Ar pažinojote Rydbergą? - pasidomėjo Valanderis. 

- Ar pažinojau Rydbergą... - lėtai nutęsė Forsfeltas. - 
Žinoma, mes gerai vienas kitą pažinome. Retkarčiais jis 
apsilankydavo Malmėje. 

Valanderis nustebo išgirdęs tokį atsakymą. Lig šiol 
manė, kad Rydbergas buvo policininkas, seniai nurašęs 
asmeninę draugystę ir viską, kas neturėjo nieko bendra 
su jo tiesioginiu darbu. 

— Tai jis mane visko išmokė, - prisipažino Valanderis. 

- Jo netektis - tragiškas įvykis, - tarė Forsfeltas. - Būtų 
gerai, jei būtų ilgėliau pagyvenęs. Juk svajojo bent sykį 
gyvenime pamatyti Islandiją. 

- Islandiją? 

Forsfeltas metė skubrų žvilgsnį į Valanderį ir linktelėjo. 

- Tai buvo jo didžioji svajonė. Nuvažiuoti į Islandiją. 
Bet ji neišsipildė. 

Valanderį pagavo neaiškus jausmas, kad Rydbergas 
kažką slėpė nuo jo - kažką, ką jis turėjo žinoti. Jis nė 
neįtarė, kad Rydbergas gyveno brandindamas svajonę 
apie kelionę Islandijon. Išvis neįsivaizdavo, kad Rydbergas 

gali svajoti. Niekuomet nebuvo net minties turėjęs, kad 
Rydbergas norėtų nuo jo kažką nuslėpti. 

Forsfeltas sustojo ties triaukščiu namu. Ranka mos- 
telėjo į nuleistas žaliuzes pirmame aukšte. Namas buvo 
senas, prastos būklės. Išdaužtas laukujų durų stiklas buvo 
pakeistas medžio plokšte. Jausmas, kad jie įžengė į neeg- 
zistuojantį namą. „Ar šis namas savo buvimu nepriešta- 
rauja švedų konstitucijai?“ - ironiškai svarstė Valanderis. 
Laiptinėje trenkė šlapimu. Forsfeltas atrakino Fredmano 
buto duris. Valanderis nustebo, iš kur šis turi raktą. Jie 
įžengė į prieškambarį ir uždegė šviesą. Ant grindų mėtėsi 
reklaminės brošiūros. Kadangi Valanderis buvo ne savo 
teritorijoje, jis Forsfeltą praleido į priekį. Pirmiausia, apėję 
butą, jie patikrino, ar jis tuščias. Tai buvo trijų kambarių 
butas su ankšta virtuvyte. Toliau buvo sandėlis, pristatytas 
benzino kanistrų. Šis butas buvo persmelktas nemeilės 
ir abejingumo aplinkai, visur seni neprižiūrimi daiktai, 
išskyrus vienintelę naujutėlę lovą. Baldai kaip papuolė 
išmėtyti po visą butą. Senoje šeštojo dešimtmečio stiliaus 
knygų lentynoje stovėjo keletas menkaverčių apdulkėju- 
sių porceliano figūrėlių. Kampe driūksojo sumesti laikraš- 
čiai ir svarmenys, ant sofos mėtėsi kompaktinė plokštelė, 
apipilta kava. Valanderis nustebo perskaitęs, kad tai turkų 
tradicinės muzikos plokštelė. Užuolaidos buvo užtrauktos. 
Forsfeltas, nuosekliai viską tikrindamas, ėjo per butą, pa- 
eiliui įžiebdamas visas lempas. Valanderis sekė paskui jį, 
atsilikęs per porą žingsnių. Tuo tarpu Svedbergas, sėdėda- 
mas virtuvėje ant medinės kėdės, paskambino Hansonui 
ir pranešė, kur jie yra. Valanderis lengvai paspyrė maisto 
sandėliuko duris, ten stovėjo kelios dėžės su nepradarytais 
firmos „Grant“ viskio buteliais. Nešvariame ir apsitrynu- 
siame važtaraštyje buvo parašyta, kad krovinys iš škotų 

viskio gamyklos turi būti pristatytas prekiautojui vynu į 
Gentą, Belgiją. Valanderis svarstė, kaip šie buteliai pateko 
pas Bjorną Fredmaną. Forsfeltas atėjo į virtuvę su kelio- 
mis buto savininko nuotraukomis. Valanderis linktelėjo. 
Be jokios abejonės, tai tas pats vyras, kurį rado duobėje 
prie Istado geležinkelio stoties. Jis vėl grįžo į svetainę ir 
susimąstė, ko ieškoti. Fredmano butas skyrėsi nuo Veterš- 
tedto vilos kaip diena ir naktis. Jis nė iš tolo neprilygo ir 
prabangiai atstatytai Arnės Karlmano sodybai. Štai kokia 
yra mūsų Švedija, mintijo Valanderis tyliai. Skirtumai tarp 
žmonių tokie pat dideli kaip ir tuomet, kai menka dalelė 
gyveno dvaruose, o kiti skurdo lūšnose. 

Valanderio žvilgsnis užkliudė stalą, nukrautą žurnalais 
ir senoviniais antikvariniais daiktais. Jis pagalvojo, kad 
tai veikiausiai bus kaip nors susiję su Fredmano prekyba 
vogtais daiktais. Rašomajame stalčiuje rado tik vieną ne- 
užrakintą stalčių. Be galybės senų sąskaitų, krūvos aplū- 
žinėjusių rašiklių ir portsigaro, ten dar gulėjo įrėminta 
nuotrauka. Joje - Bjornas Fredmanas, apsuptas šeimos. 
Jis plačiai šypsojo į fotografo pusę. Šalimais sėdėjo, ma- 
tyt, jo žmona, rankose laikanti kūdikį. Skersai, už moters 
nugaros stovėjo jauna paauglė. Jos išplėstos akys žiūrėjo 
į fotografą su pasibaisėjimu. Šalia jos, tiesiai už motinos 
nugaros, stovėjo keleriais metais už mergaitę jaunesnis 
berniukas. Jis sukąstais dantimis atkakliai žiūrėjo į foto- 
grafuotojo pusę, tarsi iš paskutiniųjų stengdamasis šiam 
pasipriešinti. Valanderis nusinešė nuotrauką prie lango, 
praskleidė užuolaidą. Jis ilgam įsistebeilijo į fotografiją, 
bandydamas perprasti, ką mato. Nelaimingą šeimą? Ar 
šeimą, kurios dar neaplankė nelaimė? Naujagimį, nenu- 
jaučiantį, kas ateityje jo laukia? Kažkas toje nuotraukoje 
kėlė sunkulį, gal net liūdino, tik jis negalėjo įvardyti kas. 

Valanderis su nuotrauka nuėjo į miegamąjį. Ten Forsfeltas 
keturpėsčias žvalgėsi po lova. 

— Minėjote, kad Fredmanas kalėjo dėl sunkaus kūno 
sužalojimo, - tarė Valanderis. 

Forsfeltas atsistojęs pažvelgė į nuotrauką Valanderio 
rankoje. 

- Jis vos neužplakė savo žmonos, - tarė jis. - Mušė 
ją, kai ji buvo nėščia, nenustojo talžęs ir kūdikiui gimus. 
Kad ir kaip būtų keista, jo dėl to nė sykio nepatupdė į 
cypę. Bet sykį jis sulaužė taksi vairuotojui nosį, paskui ligi 
sąmonės netekimo prikūlė sėbrą iš senų laikų įtaręs, jog 
anas jį apgavo. Taigi dėl taksi vairuotojo su sėbru Fred- 
maną ir patupdė. 

Vyrai toliau tyrinėjo butą, o Svedbergas baigė po- 
kalbį su Hansonu. Valanderiui pasidomėjus, ar Istade 
nenutiko nieko svarbaus, Svedbergas papurtė galvą. 
Fredmano bute jie praleido dvi valandas. Valanderis 
pagalvojo, kad jo butas, palyginti su Bjorno Fredmano, 
atrodo kaip tvarkos šventovė. Pas Fredmaną jie neaptiko 
nieko svarbaus, išskyrus kelionmaišį su antikvarinėmis 
žvakidėmis. Forsfeltas ištraukė jį iš tamsios pakampės 
drabužinėje. Valanderis pamažu suprato, ką Forsfeltas 
turėjo galvoje, apibūdindamas Fredmaną kaip netašytą 
kaimo berną, nesurezgantį rišlaus sakinio. Fredmano bu- 
tas buvo tuščias ir bespalvis, kaip ir jo kalba. Pusę keturių 
vyrai, palikę butą, išėjo gatvėn. Pakilo dar stipresnis vėjas. 
Forsfeltas pasiskambino į Malmės policijos būstinę. Ten 
jam pranešė, kad Fredmano šeimą jau pasiekė žinia apie 
jo mirtį. 

— Labai norėčiau su jais pasikalbėti, - tarė Valande- 
ris, sėsdamas į automobilį. - Bet, manau, bus geriau, jei 
palauksiu rytdienos. 

Suprato, kad sako netiesą. 

Tiesa buvo ta, kad jis nuolat delsdavo, nenorėdamas 
eiti į šeimas, neseniai dėl smurto praradusias vieną iš 
artimųjų. Jam būdavo baisu net pagalvoti, kad gali tek- 
ti kalbėti su vaikais, netekusiais tėvo ar motinos. Tiems 
žmonėms nebuvo jokio skirtumo, kada su juo kalbėti. Bet 
Valanderiui atidėjimas kitai dienai suteikdavo svarbią 
atokvėpio akimirką. 

Policininkai išsiskyrė prie būstinės Malmėje. Forsfeltas 
žadėjo susisiekti su Hansonu, kad išsiaiškintų būtinus 
formalumus, reikalingus bendradarbiaujant skirtingiems 
policijos skyriams. Jis susitarė su Valanderiu susitikti ry- 
tojaus dieną, trečią valandą. 

Valanderis su Svedbergu persėdo į savo automobilį ir 
nuvažiavo į Istado pusę. 

Valanderio galva knibždėte knibždėjo minčių. 

Kelionės metu jie nepersimetė nė vienu žodžiu. 

Pro tankią tvankumą tolumoje saulės šviesos nutviekstas 
bolavo Kopenhagos siluetas. 

Valanderis mintijo, negi iš tikrųjų sutiks ten Baibą 
už dešimties dienų. O gal tas nusikaltėlis, taip įnirtingai 
ieškomas, apie kurį dabar žino veik mažiau nei anksčiau, 
privers jį atidėti atostogas? 

Jis stovėjo prie jūrų uosto terminalo Malmėje, ir į gal- 
vą lindo štai tokios mintys. Buvo liepos pirmosios rytas. 
Prieš dieną, važiuodamas į Malmę, vietoj Svedbergo jis 
pakvietė Aną Britą Hioglund, kad ši palydėtų pas Bjorno 
Fredmano šeimą. Paskambino jai į namus ir paklausė. Ji 

paprašė, kad važiuotų į Malmę anksti ryte, nes pakeliui 
norinti atlikti skubų reikalą. Su Forsfeltu buvo susitarę 
susitikti pusę dešimtos. Svedbergas nė kiek nenusiminė, 
kai Valanderis pasakė, kad nebereikia jo lydėti į Malmę. 
Buvo aiškiai matyti - Svedbergui tik palengvėjo, kad ne- 
paliks Istado antrą dieną iš eilės. Kol Ana Brita Hioglund 
tvarkė savo reikalą uosto terminale - Valanderis, žinoma, 
nė negalvojo teirautis, koks tai reikalas, - jis vaikščiojo 
po krantinę, žvalgydamasis į Kopenhagos kontūrus už są- 
siaurio. Greitaeigis laivas „Bėgikas“ - toks užrašas puika- 
vosi ant laivo šono - laviravo iš uosto prieplaukos į atvirą 
jūrą. Buvo šilta. Nusivilkęs striukę, Valanderis persimetė 
ją per petį ir nusižiovavo. 

Prieš dieną, grįžęs iš Malmės, jis sušaukė skubų tyrimo 
grupės narių pasitarimą. Jame dalyvavo tie grupės nariai, 
kurie dar buvo būstinėje. Paskui priimamajame su Hanso- 
no pagalba suimprovizavo trumpą spaudos konferenciją. 
Jų pasitarime dalyvavo ir Ekholmas. Jis vis dar plušėjo 
ties nusikaltėlio psichologiniu portretu, gilinosi į išdur- 
tų ar išėsdintų akių reikšmę, tikėdamasis rasti tinkamą 
paaiškinimą, galintį tapti svarbiu kelrodžiu. Jie susitarė 
spaudos atstovus jau dabar informuoti, kad jų ieškomas 
nusikaltėlis nekelia tiesioginės grėsmės plačiajai visuome- 
nei, tačiau yra ypač pavojingas išsirinktoms aukoms. Ar 
tokia informacija protinga ir reikalinga, nuomonės labai 
skyrėsi. Bet Valanderis primygtinai pabrėžė, kad negalima 
atmesti galimybės, jog potenciali auka, suvokusi grėsmin- 
gą padėtį, saugumo sumetimais gali kreiptis su naudin- 
gais parodymais į policiją. Žurnalistai godžiai kabinosi į 
jo žodžius. Valanderis pasijuto nejaukiai, pasiūlęs žinių 
ištroškusiems laikraščiams karštai geidžiamą naujieną 
kaip tik tuo kritiniu momentu, kai temos išsisėmė ir šalį 

pamažu apėmė visuotinis kaustantis vasaros atostogų pa- 
syvumas. Pasibaigus pasitarimui ir spaudos konferencijai, 
Valanderis pasijuto labai pavargęs. 

Tačiau vis vien liko su Martinsonu peržiūrėti iš In- 
terpolo atėjusį raštą. Jie sužinojo, kad mergaitė iš Salo- 
monsono rapsų lauko pradingo iš Santjago de los Treinta 
Kabaljeroso kažkada praeitų metų gruodį. Jos tėvas, Ped- 
ras Santana, pristatytas Interpolo rašte kaip žemdirbys, 
sausio keturioliktą dieną pranešė policijai, kad jo dukra 
dingo. Doloresa Marija tuo metu buvo šešiolikos metų, 
bet vasario aštuonioliktąją jai turėjo sueiti septynioli- 
ka - šią vietą Valanderis skaitė ypač prislėgtas. Mergina 
atvyko į Santjagą ieškoti namų tvarkytojos darbo. Ji buvo 
apsistojusi pas tolimą giminaitį, tėvo pusbrolį, kai staiga 
pradingo, o prieš tai gyveno su tėvu mažame kaimelyje 
už septyniasdešimt kilometrų nuo Santjago. Iš negausios 
tyrimo medžiagos buvo galima spręsti, kad Dominikos 
policija jos paieškai neskyrė daug laiko ir jėgų. Tik nenu- 
ilstantis tėvas atkakliai prašė pareigūnų ieškoti jo dukters. 
Ja susidomėjo vietos žurnalistas, bet paskui atėjo galutinis 
policijos pranešimas - mergina paliko šalį ir išvyko ieš- 
koti laimės svetur. 

Tuo raportas baigėsi. Tyrimas, atsirėmęs į tuštumą, 
išsisklaidė. Interpolas pridūrė trumpą komentarą. Nėra 
duomenų, kad Doloresa Marija Santana anksčiau būtų pa- 
stebėta kurioje nors šalyje, priklausančioje tarptautiniam 
policijos bendradarbiavimo ir ryšių palaikymo tinklui. 
Kol buvo aptikta Švedijoje. 

Ir viskas. 

- Ji dingsta Santjago mieste, - tarė Valanderis. - Po 
gero pusmečio vėl atsiranda ūkininko Salomonsono rapsų 
lauke. Ir susidegina. Ką visa tai reiškia? 

Pervargęs Martinsonas patraukė pečiais. 

Valanderis irgi buvo pavargęs, jam sunkiai sekėsi dė- 
lioti mintis, bet vis vien susiėmė. Jį erzino Martinsono 
pasyvumas. 

— Mes žinom visai nemažai, - energingai kalbėjo jis. - 
Žinome, kad mergina nebuvo nušluota nuo žemės pavir- 
šiaus. Jos būta Helsingborge, ją pavėžėjo vyras iš Smeds- 
torpo. Jam susidarė įspūdis, kad ji nuo kažko slepiasi. Ir 
žinome, kad ji mirė. Štai šią informaciją ir perduosime 
Interpolui. Be to, norėčiau, kad merginos tėvą tikrai pa- 
siektų žinia apie dukters žūtį. Pasirūpink tuo. Kai dabar- 
tinis pragaras pasibaigs, pasistengsim išsiaiškinti, nuo ko 
ji bėgo iš Helsingborgo, ko bijojo. Susisiek su kolegomis 
Helsingborge jau rytoj ryte. Gal jie turės kokių minčių. 

Po trumpo nepasitenkinimo proveržio Valanderis 
išvažiavo namo. Sustojęs prie kioskelio, nusipirko mė- 
sainį. Iš visų pusių į akis lindo laikraščių reklamos su 
karščiausiomis futbolo pirmenybių naujienomis. Pajuto 
norą nudraskyti viską, sušukęs „gana“. Tačiau jis nieko 
nepasakė. Tik kantriai stovėjo laukdamas, kol ateis jo 
eilė. Valanderis užmokėjo, gavo savo mėsainį popieri- 
niame maišelyje ir grįžo prie automobilio. Namie pri- 
sėdo prie virtuvės stalo, praplėšė maišelį. Mėsainį valgė 
užsigerdamas vandeniu. Paskui išsivirė stiprios kavos 
ir nušluostė stalą. Prisivertė dar kartą peržiūrėti tyrimo 
medžiagą, nors akys lipo iš nuovargio. Jo nepaliko nuo- 
jauta, kad jie yra nusekę klaidingais pėdsakais. Valande- 
ris ne pats vienas nustatė tokį kursą. Bet jis buvo tyrimo 
grupės vadovas, rodė, kuria kryptimi judėti, vadinasi, tai 
jis turi pasakyti, kada laikas sustoti, pasukti kita kryp- 
timi. Dabar, iš naujo viską permąstydamas, ieškojo tų 
kelio atkarpų, kur galbūt anksčiau derėjo judėti lėtesniu 

tempu, atidžiau dairytis į šalis. Gal jie kur pražiūrėjo 
sąlyčio tašką tarp Veterštedto ir Karlmano? Ten, kur jis 
akivaizdžiai buvo matomas? Valanderis dar sykį rūpes- 
tingai patikrino, ar jie nusekė visais įmanomais nusi- 
kaltėlio pėdsakais. Vienur jie buvo neginčijami įkalčiai, 
o kitur - tarsi šalto vėjo dvelksmas į sprandą. Šalimais 
gulėjo sąsiuvinis, į kurį žymėjosi visus neatsakytus klau- 
simus. Jis įtūžo pastebėjęs, kad nemažos dalies laborato- 
rijos tyrimų rezultatų vis dar trūksta. Po pusiaunakčio jį 
pagavo pagunda paskambinti Nybergui pasiteirauti, ar 
analitikai ir chemikai Linšiopinge dingę visai vasarai. 
Bet užteko proto šitaip nepasielgti. Rymojo sulinkęs ties 
popieriais, kol ėmė gelti nugarą, o raidės šokinėjo prieš 
akis. Tik apie pusę trijų nakties Valanderis pasidavė. 
Jo išsekusiose smegenyse ryškėjo duotybė, gal veikiau 
patvirtinta vidinė nuostata, jog nieko daugiau nelieka, 
kaip toliau eiti pasirinktu keliu. Taip, tarp nužudytų- 
jų nuplėštais skalpais turi būti ryšys. Tai, kad Bjornas 
Fredmanas netiko į anų dviejų aukų bendriją, gali būti 
mįslės raktas. Tai, kas neatitinka kaip atvirkštinis veido 
atvaizdas, gali atskleisti tai, kas tikra. Taigi jiems reikia 
tęsti, ką pradėję. Tačiau Valanderis nepamirš retsykiais 
išsiųsti žvalgų pasidairyti ir po kaimynines teritorijas. 
Jis pasirūpins gera užpakaline sauga, o visų pirmiausia 
privers save tuo pat metu apgalvoti keletą variantų. 

Kai pagaliau atsigulė, nešvarių skalbinių krūva tebe- 
kėpsojo ant grindų. Priminė netvarką jo paties smegenyse. 
Paskui dingtelėjo, kad ir vėl pamiršo susitarti dėl naujo 
techninės apžiūros termino. Tada nugrimzdo į apmąs- 
tymus, ar jau laikas prašyti pastiprinimo iš Stokholmo. 
Galiausiai nusprendė pakalbėti apie tai su Hansonu iš pat 
ankstaus ryto, valandžiukę kitą numigęs. 

Šeštą ryto pakirdęs jau turėjo savo nuomonę dėl 
pastiprinimo - geriau palauks dar vieną dieną. Jis pa- 
skambino Nybergui, nes žinojo, kad šis anksti keliasi. 
Pasiskundė jam, kad iš Linšiopingo dar nesulaukė ty- 
rimo atsakymo, nors jau kada nusiuntęs jiems kraujo 
dėmes ant daiktų. Viduje Valanderis pasiruošė Nybergo 
pykčio priepuoliui. Todėl nustebo išgirdęs jo nuomonę, 
jog viskas vyksta per lėtai. Jis pažadėjo pats išsiaiškinti 
kolegų Linšiopinge nerangumo priežastis. Paskui vy- 
rai perėjo prie duobės, kurioje rado Bjorną Fredma- 
ną. Nybergas remdamasis kraujo pėdsakais manė, kad 
nusikaltėlis buvo privažiavęs mašina visai arti duobės. 
Nybergas net spėjo nuvykti į Stiurupą, mesti žvilgsnį į 
Fredmano furgoną. Neabejojo, kad juo buvo gabentas 
negyvas kūnas. Bet nelabai tikėjo, kad auka nužudyta 
tame furgone. 

— Bjornas Fredmanas buvo tvirtas ir augalotas vyras, - 
tarė Nybergas. - Todėl būtų buvę labai sunku su juo susi- 
doroti mašinos viduje. Aš manau, jį nužudė kitur. 

- Tada reikia atsakyti į klausimą, kas vairavo mašiną, - 
tarė Valanderis. - Ir kur įvyko žmogžudystė. 

Tuoj po septynių Valanderis atėjo į policijos būstinę. 
Paskambinęs Ekholmui į viešbutį, rado jį pusryčiaujantį. 

— Norėčiau, kad jūs susikauptumėte prie akių, - pa- 
prašė jis. - Negaliu paaiškinti kodėl, bet esu tikras, kad 
jos labai svarbios. Gal netgi lemiamas dalykas tyrime. 
Kodėl žudikas taip elgiasi su Fredmanu? O su kitais ne? 
Noriu tai žinoti. 

- Tai reikia sieti su visuma, - tarė Ekholmas. - Psi- 
chopatai veik be išimčių susikuria racionalius modelius, 
kurių griežtai laikosi, tarytum tai būtų Šventojo Rašto 
prisakymai. Taigi akys turi savo vietą toje koncepcijoje. 

- Darykite kaip norite, - trumpai nukirto Valanderis. - 
Bet aš noriu žinoti, ką tai reiškia. Kodėl būtent Fredmanui 
jos buvo išdurtos. Laikantis koncepcijos ar nesilaikant. 

- Juk tai greičiausiai buvo rūgštis, - pasakė Ekholmas. 

Valanderis suprato, kad pamiršo paklausti Nybergo 
šios svarbios detalės. 

— Ar tai patikrintas dalykas? - paklausė jis. 

- Regis, taip. Kažkas Fredmanui įvarvino į akis rūgš- 
ties. 

Valanderio veidas persimainė. 

— Mes susitiksime po pietų, - tarė jis ir baigė pokalbį. 

Po aštuonių Valanderis su Ana Brita Hioglund išvažia- 
vo iš Istado. Išėjęs iš policijos būstinės atsipūtė. Ten visą- 
laik netilo žurnalistų skambučiai. Be to, ėmė skambinėti 
žmonės. Nusikaltėlio medžioklė paliko slaptas policijos 
prieigas, staiga tapo visos šalies reikalu. Valanderis žinojo, 
kad tai gerai. Bet, norint patikrinti visas iš plataus gyven- 
tojų rato gausiai plūstančias nuorodas, reikėjo didelių 
policijos pareigūnų pastangų. 

Ana Brita Hioglund, išėjusi iš greitaeigių laivų termi- 
nalo, prisivijo Valanderį krantinėje. 

- Kažin, kokia šiemet bus vasara? - išsiblaškęs tarė 
Valanderis. 

— Mano senelė iš Elmhulto gali atspėti orus, - tarė Ana 
Brita Hioglund. - Ji minėjo, kad šiemet bus ilga, karšta 
ir sausa vasara. 

- Ar ji retai klysta? 

- Beveik niekad. 

- Aš manau, bus atvirkščiai. Lietūs, vėsūs orai ir vel- 
niava. 

- Tai tu irgi orų Žinovas? 

— Ne. Bet tokia mano nuomonė. 

Jie pasuko prie automobilio. Valanderiui vis dėlto buvo 
smalsu, ką jo kolegė veikė terminale. Bet jis jos neklau- 
sinėjo. 

Pusę dešimtos jie sustojo prie Malmės policijos sky- 
riaus. Jų laukiantis Forsfeltas stoviniavo ant šaligatvio. Jis 
įsėdo į automobilio galą ir aiškino Valanderiui kelią, tuo 
pat metu šnekučiuodamas su Ana Brita Hioglund apie 
orus. Jie sustojo prie daugiaaukščio namo Rosengorde; 
„Forsfeltas trumpai papasakojo, ką kalbėjo su našle vakar 
dieną. 

- Žinią apie Bjorno Fredmano mirtį ji priėmė ramiai. 
Aš pats nepastebėjau, bet kolegė sakė, kad nuo Fredmano 
našlės trenkė alkoholiu. Butas buvo apleistas ir skurdus. 
Jauniausiajam sūnui tik ketveri. Jis niekaip nereagavo, kad 
jo tėvo, kurio beveik nėra matęs akyse, neliko. Vyresnė- 
lis sūnus, regis, suprato, kas atsitiko. O dukters nebuvo 
namie. 

- Koks jos vardas? - pasidomėjo Valanderis. 

- Dukters? 

- Žmonos. Su kuria išsiskyrė. 

- Anet Fredman. 

- Ar ji kur dirba? 

- Mano žiniomis, ne. 

- Iš ko gyvena? 

- Nežinau. Bet abejoju, kad Bjornas Fredmanas buvo 
dosnus savo šeimai. Ne toks žmogus. 

Valanderis daugiau nieko neklausė. Išlipę iš automo- 
bilio, jie įėjo į laiptinę ir pasikėlė liftu į penktą aukštą. 
Lifte mėtėsi sukulto butelio šukės. Valanderis persimetė 
žvilgsniu su Ana Brita Hioglund ir pakratė galvą. Forsfel- 
tas paskambino į duris. Praėjo maždaug minutė, kol jos 
prasivėrė. Moteris už jų buvo išblyškusi ir liekna. Juodi 

drabužiai paryškino jos blyškumą. Persigandusiomis aki- 
mis ji nužvelgė dviejų nepažįstamųjų veidus. Kai jie prieš- 
kambaryje kabino striukes, Valanderis pastebėjo, kaip iš 
buto gilumos pro kambario duris greit išlindo kažkieno 
galva ir vėl pranyko. Jis pagalvojo, kad tai turėtų būti jos 
vyresnėlis sūnus arba duktė. Forsfeltas pristatė Valanderį ir 
Aną Britą Hioglund. Tai padarė draugiškai ir neskubėda- 
mas. Valanderiui dingtelėjo, kad iš Forsfelto jis turbūt gali 
išmokti ne mažiau nei iš Rydbergo. Moteris pakvietė juos į 
svetainę. Matyt, šiandien buvo pasitvarkiusi. Tos netvarkos, 
apie kurią kalbėjo Forsfeltas, nė ženklo. Baldai prie sofos 
net atrodo kaip nauji. Svetainėje stovėjo patefonas, vaizdo 
grotuvas ir televizorius - aukščiausios klasės danų „Bang X 
Olufsen“. Valanderis dažnai į jį pašnairuodavo parduotuvė- 
je,bet niekuomet neleido sau tokios prabangos. Ji padengė 
stalą kavai. Valanderis įdėmiai klausėsi, ar neišgirs pašalinių 
garsų. Juk šeimoje yra ir keturmetis. Tokio amžiaus vaikai 
retai būna tylūs. Jie susėdo prie stalo. 

— Prašau priimti mano užuojautą, - tarė Valanderis 
stengdamasis, kad jo balsas skambėtų taip pat draugiškai, 
kaip ir Forsfelto. 

- Ačiū, - padėkojo moteris tyliu, drebančiu balsu, ta- 
rytum šis bet kurią akimirką galėtų užlūžti. 

— Deja, turiu užduoti jums porą klausimų, - tęsė Va- 
landeris. - Nors ir labai nesinori jus trukdyti tokiu mo- 
mentu. 

Ji linktelėjo, nieko nesakydama. Tą akimirką prasivėrė 
durys, jungiančios kitą kambarį su svetaine. Raumeningas 
keturiolikos metų berniukas įžengė vidun. Jo veidas buvo 
atviras ir draugiškas, akys budrios. 

- Tai mano sūnus, - pristatė moteris. - Jo vardas Ste- 
fanas. 

Berniukas gerai išauklėtas, pagalvojo Valanderis. Jis 
sveikindamasis kiekvienam spaudžia ranką. Paskui ber- 
niukas prisėdo ant sofos šalia motinos. 

- Norėčiau, kad sūnus irgi būtų čia, - tarė ji. 

— Kodėl gi ne, - atsakė Valanderis. - Aš tik noriu pa- 
sakyti, kad nuoširdžiai apgailestauju dėl to, kas nutiko 
tavo tėtei. 

- Mes ne taip dažnai matėmės, - atsakė berniukas. - 
Bet ačiū. 

Valanderis iškart susidarė gerą įspūdį apie vaiką - 
pagal savo amžių berniukas atrodė labai subrendęs. 
Tikriausiai dėl to, kad jam teko užpildyti tėvo paliktą 
tuštumą. 

— Girdėjau, jūs turite dar vieną sūnų, - tęsė Valanderis. 

- Jis dabar pas mano draugę, žaidžia su jos sūnum, - 
paaiškino Anet Fredman. - Pagalvojau, taip bus ramiau. 
Jo vardas - Jensas. 

Valanderis linktelėjo į Anos Britos Hioglund pusę, ji 
ėmė viską Žymėtis. 

— Be to, dar turite ir dukrą? 

- Luizą. 

- Jos nėra namie? 

- Ji porą dienų išvyko pailsėti. 

Tai buvo berniuko žodžiai. Jis perėmė pokalbį iš mo- 
tinos, lyg norėdamas palengvinti jos sunkią naštą. Pasakė 
ramiai ir draugiškai, bet Valanderį persmelkė, kad su sese- 
ria kažkas ne taip. Gal paaiškinimas buvo per skubus? Ar 
uždelstas? Valanderis akimoju įtempė dėmesį - be garso 
išskleidė savo nematomas jautrias antenas. 

- Įsivaizduoju, tai turėjo ją labai sukrėsti, - atsargiai 
ištarė Valanderis. 

- Taip, ji labai jautri, - paaiškino jos brolis. 

Čia kažkas ne taip, Valanderį dar sykį persmelkė tas 
pats jausmas. Bet vidinė nuojauta pakuždėjo, kad ilgiau 
ties šia vieta apsistoti nederėtų. Jis vėliau dar sugrįš prie 
mergaitės. Valanderis paskubom metė žvilgsnį į Aną Britą 
Hioglund. Ji, regis, nieko nepastebėjo. 

- Nebeužduosiu tų pačių klausimų, į kuriuos jau at- 
sakėte, - tarė Valanderis į puodelį įsipildamas kavos ir 
tarsi parodydamas, kad viskas yra taip, kaip ir turi būti. 
Jis pastebėjo, kad berniukas nenuleidžia nuo jo žvilgsnio. 
Valanderiui šiojo akys priminė paukščio budrumą. Matyt, 
berniukas per anksti buvo priverstas perimti atsakomybę, 
kuriai nebuvo subrendęs. Ši mintis Valanderį liūdino. Jis 
visad susikrimsdavo, kai tekdavo susidurti su vaikais ar 
jaunuoliais, kurių gyvenimas buvo sunkus. Pats, nors ir 
nebuvo nepriekaištingas tėvas, bent jau niekuomet never- 
tė Lindos perimti namų šeimininkės vaidmenį, kai Mona 
jį palikusi išsikraustė gyventi kitur. 

- Žinau, nė vienas iš jūsų nesimatėte su Bjornu Fred- 
manu daugiau kaip keletą savaičių, - tęsė Valanderis. - 
Luiza irgi? 

Šįkart atsakė motina. 

— Paskutinį sykį, kai jis lankėsi pas mus, Luiza buvo 
išėjusi, - tarė moteris. - Paskutinį kartą ji matėsi su juo 
prieš daugelį mėnesių. 

Valanderis pamažu artėjo prie sunkiausios temos. 
Nors suprato, kad jiems nepavyks išvengti kankinančių 
prisiminimų, vis vien kiek išgalėdamas stengėsi būti at- 
sargesnis ir švelnesnis. 

— Kažkas jį nužudė, - tarė jis. - Ar įsivaizduojate, kas 
tai galėjo padaryti? 

Anet Fredman su nuostaba pažvelgė į jį. Tylaus balso 
kaip nebuvę - ji šaižiai atrėžė: 

— Labiau derėtų klausti, kas nebūtų to padaręs! Ne- 
žinau, kiek kartų pati troškau, kad man pakaktų jėgų jį 
nudėti. 

Sūnus apkabino ją per pečius. 

— Mano motina šitaip tik kalba, - tarė jis. 

Ji suvaldė staigų jausmų protrūkį. 

— Nežinau, kas tai padarė, - tarė ji. - Ir nenoriu žinoti. 
Taip pat nenoriu jausti sąžinės priekaištų jausdama pa- 
lengvėjimą, kad šis žmogus niekuomet daugiau neįžengs 
pro mano duris. 

Ji skubiai pakilo ir dingo vonioje. Valanderis matė, kad 
Ana Brita Hioglund minutėlę dvejojo, ar neiti iš paskos. 
Bet ji liko savo vietoje, nes nuo sofos prabilo berniukas: 

— Mama labai susijaudino. 

— Suprantu, - tarė Valanderis, jausdamas vis didesnę 
simpatiją tam vaikui. - Bet tu pats, būdamas nuovokus, 
gal turi savų minčių? Kad ir kokios jos būtų nemalonios 
ar gąsdinančios. 

— Manau, tai kas nors iš tėvo sėbrų, - tarė jis. - Juk jis 
buvo vagišius. Be to, dažnai ką nors primušdavo. Nors aš 
to tiksliai nežinau, įtariu, jis buvo ir reketininkas. Išmu- 
šinėjo skolas, grasindavo. 

- Iš kur žinai? 

-— Tiksliai nežinau. 

- Ar kartais neįtari konkretaus žmogaus? 

- Ne. 

Valanderis sėdėjo tylėdamas, duodamas laiko pagalvoti. 

— Ne, - dar sykį pakartojo berniukas. - Aš nežinau. 

Anet Fredman grįžo iš vonios. 

— Ar nepamenate, gal Bjornas bendravo su Gustafu 
Veterštedtu, buvusiu teisingumo ministru? Ar su meno 
kolekcininku Arne Karlmanu? 


277 


Motina ir sūnus pasižiūrėjo vienas į kitą, paskui pa- 
purtė galvas. 

Pokalbis palengvėle tęsėsi toliau. Valanderis uždavi- 
nėjo klausimus, stengdamasis sužadinti jų atmintį. Ret- 
sykiais nejučiomis įsiterpdavo ir Forsfeltas. Paskui Va- 
landeris suprato, kad šiandien pakaks. Nusprendė šįkart 
daugiau nebekamantinėti apie dukterį. Jis linktelėjo Anai 
Britai Hioglund ir Forsfeltui, duodamas ženklą, jog metas 
eiti. Atsisveikindamas prieškambaryje Valanderis įspėjo 
Fredmanus, kad netrukus vėl apsilankys, gal net kitą die- 
ną. Paliko jiems savo telefono numerius, darbo ir namų. 

Išėjęs į gatvę, pastebėjo Anet Fredman, žiūrinčią pro 
langą jiems pavymui. 

- Sesuo, - tarė Valanderis. - Luiza Fredman. Ką apie 
ją žinom? 

- Ir vakar jos nebuvo namie, - atsakė Forsfeltas. - Ji iš ti- 
krųjų gali būti išvykusi. Kiek pamenu, jai jau septyniolika. 

Valanderis stovėjo ir mąstė. 

- Labai norėčiau su ja pasikalbėti, - pagaliau tarė jis. 

Kolegos nieko nesakė. Valanderis suprato, kad jis vie- 
nintelis pastebėjo tą greitą perėjimą iš draugiškumo į bu- 
drumą, kai šeimos narių paklausė apie mergaitę. 

Jo mintys sukosi ir apie Stefaną Fredmaną. Jo pastabias 
akis. Valanderis gailėjosi to berniuko. 

— Ką gi, kol kas viskas, - tarė jis išsiskirdamas su Fors- 
feltu prie Malmės policijos skyriaus. - Mes, žinoma, pa- 
laikysim ryšį ir toliau. 

Valanderis ir Hioglund atsisveikindami paspaudė 
Forsfeltui ranką. 

Paskui vairavo į Istadą per Skonės vasaros gamtovaiz- 
dį. Pačiame savo gražume. Ana Brita Hioglund atsilošė 
sėdynėje, užmerkė akis. Valanderis girdėjo, kaip ji tyliai 

niūniuoja kažkokią melodiją. Jis irgi troško bent ret- 
sykiais atsipalaiduoti, atsiriboti nuo tyrimo, vis labiau 
keliančio nerimą. Rydbergas mėgo kartoti, kad polici- 
ninkas niekuomet nėra laisvas nuo savo atsakomybės. 
Šią akimirką Valanderis galvojo, kad Rydbergas buvo 
neteisus. 

Pasukęs į Stiurupo plentą, pastebėjo, kad Ana Brita 
Hioglund užsnūdo. Toliau vairavo apdairiai, kad jos ne- 
prižadintų. Tik, kai buvo priverstas sustoti prie Istado žie- 
do, ji pramerkė akis. Tą pačią sekundę suskambo telefonas. 
Valanderis linktelėjo jai, prašydamas atsiliepti. Nesuprato, 
su kuo ji kalba, bet tuoj pajuto, kad įvyko kažkas svarbaus. 
Ana Brita Hioglund klausėsi, neužduodama klausimų. Ji 
baigė pokalbį privažiavus policijos būstinę. 

- Skambino Svedbergas, - tarė ji. - Karlmano dukra 
bandė nusižudyti. Dabar guli reanimacijos palatoje, pri- 
jungta prie dirbtinio kvėpavimo aparato. 

Valanderis tylėjo. Pastatė automobilį, išjungė motorą. 

Paskui atsigręžė į ją, staiga suvokęs, kad tai ne viskas. 

- Kąjis dar sakė? 

- Ji greičiausiai neišgyvens. 

Valanderis spoksojo pro priekinį langą. 

Prisiminė, kaip ji skėlė jam antausį. 

Paskui, netaręs nė žodžio, išlipo iš automobilio. 

Kaitra neatslūgo. 

Dabar pats vasaros vidurys, galvojo Valanderis. O jis 
net nepastebėjo, kaip atėjo. Prakaitas žliaugė žingsniuo- 
jant iš policijos būstinės link ligoninės mieste. 

Jis net neužsuko į priimamąjį patikrinti, ar nėra kokių 
svarbių žinių. Pastovėjo nekrutėdamas šalia automobilio, 
tarytum praradęs orientaciją iš vidaus. Paskui lėtai nutęs- 
damas paaiškino Anai Britai Hioglund, kad jai vienai teks 
kolegoms papasakoti apie apsilankymą pas Fredmanų šei- 
mą, nes jis eis į ligoninę pas mirtimi besivaduojančią Karl- 
mano dukterį. Valanderis nelaukė jos atsakymo, tiesiog 
apsisuko ir nuėjo sau. Tik leisdamasis pakalne į miestą, 
visas suprakaitavęs, pastebėjo - jis iš visų pusių apsuptas 
vasaros, kuri galbūt bus ilga, karšta ir sausa. Nepastebėjo, 
kaip pro šalį važiuojantis Svedbergas pamojavo ranka. 
Kaip visad, galvoje knibždant mintims, o tai nutikdavo 
labai dažnai, jis žingsniavo akis nudūręs į gatvės grindinį. 
Patraukė į ligoninę trumpiausiu keliu. Žingsniuodamas 
sekė savo minties vingiais, pats nežinodamas, kur jie nu- 
ves. Pradžios taškas labai aiškus. Per trumpą laiką, tiksliau, 
per pastarąsias dešimt dienų viena mergina susidegina 
rapsų lauke, kita po tėvo mirties bando nusižudyti, trečia, 
taip pat po tėvo mirties, dingsta paslaptingomis aplinky- 
bėmis, staiga leidžiasi į kelionę. Merginų amžius skirtin- 
gas - Karlmano duktė kiek vyresnė, bet visos jaunos. Dvi 
mergaitės yra netiesioginės to paties nusikaltėlio aukos, o 
trečioji pati skiria sau mirtiės nuosprendį. Be to, mergina 
iš rapsų lauko niekaip nesusijusi su anomis. Valanderis, 
kaip vyresnės kartos atstovas, kaip prastas tėvas, kokiu 
save laikė, jautėsi asmeniškai atsakingas už visus tuos 
įvykius. Jis lengvai atsidurdavo tokiose nuotaikų ir jaus- 
mų duobėse. Tapdavo sunkus, nepaslankus, išsibarstęs, 
jį apimdavo nenusakoma melancholija. Paskui neretai 
sekdavo bemiegių naktų virtinė. Bet jis priverstas funk- 
cionuoti, jis yra policininkas pasaulio pakraštyje, tyrimo 
grupės vadovas. Todėl iš paskutiniųjų stengėsi nusikratyti 

neramių minčių, tvarkingai surikiuoti jas, kol žingsniavo 
gryname ore. 

Vėl uždavė sau tą patį beviltišką klausimą - kokiame 
pasaulyje jis gyvena, jei jauni žmonės susidegina ar kito- 
kiais būdais bando nusižudyti. Priėjo išvadą, kad dabar 
gyvena epochoje, kurią būtų galima pavadinti nesėkmės 
laikais. Tai, kuo jo karta tikėjo, jos suręstas pamatas pasi- 
rodė nepakankamai tvirtas. Jie manė renčią tvirtą būstą 
ateities kartoms, o pasirodė, kad jie tik statė paminklą - 
paminklą kažkam, kas buvo praeityje ir jau pamiršta. 
Švedija atrodė jam kaip milžiniška lentynų sistema, kuri 
tuoj tuoj sugrius. Niekas tiksliai nežino, kas bus tie naujų 
lentynų dailidės, prieškambaryje laukiantys savos eilės. 
Niekas nežino, kaip tos naujos lentynos atrodys. Viskas 
labai miglota, neaišku, išskyrus vieną dalyką - šiltą vasarą. 
Jauni žmonės žudosi ar bando tai daryti. Žmonės gyve- 
na, kad užmirštų, o ne kad prisimintų. Jų būstai veikiau 
slėptuvės, bet ne jaukūs, šilti namai. O nebylūs policinin- 
kai lūkuriuoja ir nieko nesiima, kol vieną gražią dieną jų 
areštines saugos uniformuoti vyrai, privačių saugos firmų 
darbuotojai. 

Valanderis nusišluostė nuo kaktos prakaitą ir nuta- 
rė - gana tokių minčių. Ir jis turi savo ribas. Prisiminė 
budrių akių berniuką, sėdintį šalia motinos ant sofos, 
paskui pagalvojo apie Lindą, o vėliau jo mintys kažkur 
nuplaukė ir dingo. 

Valanderis buvo prie ligoninės. Svedbergas stovėjo ant 
laiptų ir laukė jo. Staiga Valanderis, apimtas silpnumo, su- 
svyravo. Svedbergas žengė link jo, ištiesė ranką. Valanderis 
stumtelėjo ją į šalį, pats užkopė ligoninės laiptais. Norė- 
damas apsisaugoti nuo kaitrios saulės, Svedbergas dėvėjo 
juokingą, kiek per didelę kepurę su snapučiu. Valanderis 

jam kažką neaiškiai burbtelėjo, paskui pasuko į kavinę 
dešinėje pusėje. Išblyškę žmonės neįgaliųjų vežimėliuose 
ar pasirėmę į vaikštynes, su kabančiomis lašelinėmis gėrė 
kavą su draugais ir giminaičiais, kurie atėjo jų prablaš- 
kyti ir dabar nieko labiau netroško, kaip sugrįžę į saulę 
pamiršti ligoninę, mirtį, visas bėdas. Valanderis nusipir- 
ko sumuštinį ir kavos, Svedbergas pasitenkino stikline 
vandens. Valanderiui ši jų kavos pertraukėlė pasirodė ne 
vietoje, juk netoliese merdi Karlmano dukra. Bet tai buvo 
tarsi pasipriešinimas slegiančiai aplinkai. Jo paskutinė 
nepaliesta tvirtovė. Per savo paskutinį mūšį, kad ir kur 
šis vyktų, net apkasuose jis pasirūpins, kad šalia turėtų 
kavos puodelį. 

- Mums paskambino Karlmano našlė, - pasakojo 
Svedbergas. - Jai visiška isterija. 

- Kas buvo su dukra? 

- Ji prisirijo tablečių. 

— O paskui? 

— Kažkas atsitiktinai ją pamatė. Tada šioji jau buvo be 
sąmonės, pulsas beveik dingęs, o širdis sustojo tik atva- 
žiavus į ligoninę. Jos būklė labai prasta - taigi nesitikėk, 
kad išeis su ja pasišnekėti. 

Valanderis linktelėjo. Jis suprato, kad pasivaikščioji- 
mas iki ligoninės buvo dėl jo paties, ne dėl merginos. 

- Ką sakė jos motina? - paklausė jis. - Gal rado atsi- 
sveikinimo laišką? Kokį paaiškinimą? 

- Jai viskas buvo labai netikėta. 

Valanderis vėl prisiminė antausį. 

— Kai paskutinį kartą mačiau, ji buvo visiškai išmušta 
iš vėžių, - tarė Valanderis. - Negi tikrai nieko nepaliko? 

- Bent jau motina nieko neminėjo. 

Valanderis susimąstė. Paskui tvirtu balsu paprašė: 

— Būk geras, nuvažiuok ten ir pasakyk, kad būtinai 
turim Žinoti - yra atsisveikinimo laiškas ar ne. Jei gausi, 
tai labai įdėmiai jį perskaityk. 

Vyrai išėjo iš kavinės. Valanderis važiavo su Svedbergu 
į policijos būstinę nusprendęs, kad pasišnekės su mergi- 
nos gydytoju telefonu. 

- Ant savo stalo rasi protokolą, - perspėjo Svedber- 
gas. - Telefonu apklausiau tą žurnalistę su fotografu, ap- 
silankiusius pas Veterštedtą jo mirties dieną. 

- Sužinojai ką įdomaus? 

- Jie patvirtino mūsų prielaidą. Veterštedto elgsena 
buvo įprasta. Nieko grėsmingo jo aplinkoje nepastebėjo, 
jis nebuvo įsibaiminęs. 

- Tai ką, gal man neverta to protokolo skaityti? 

Svedbergas gūžtelėjo pečiais. 

- Visuomet geriau, kai žiūri keturios, o ne dvi akys. 

— Nesu dėl to tikras, - atsakė Valanderis išsiblaškęs, jo 
žvilgsniui klaidžiojant už automobilio lango. 

- Ekholmas eina į pabaigą su savo psichologiniu por- 
tretu, - tarė Svedbergas. 

Valanderis kažką neaiškiai numykė sau po nosimi. 

Svedbergas, paleidęs jį priešais policijos būstinę, nuva- 
žiavo pas Karlmano našlę. Valanderis pasiėmė pluoštą la- 
pelių priimamajame. Ten ir vėl sėdėjo nematyta mergina. 
Jis pasidomėjo, kur Eba. Sužinojo, kad ligoninėj. Jai turi 
nuimti gipsą nuo rankos riešo. Galėjau ją aplankyti, juk 
buvau ten, pagalvojo Valanderis. Jei išvis galima lankyti 
žmones, atėjusius nusiimti gipso. 

Valanderis nuėjo į savo kabinetą, plačiai pravėrė langą. 
Stovėdamas pervertė Svedbergo protokolą. Staiga prisimi- 
nė, kad buvo jo prašęs ir fotografijų. Kur jos? Nesitverda- 
mas pykčiu, jis suieškojo Svedbergo mobiliojo numerį. 

- Nuotraukos. Kur jos? - paklausė Valanderis. 

- Neguli ant tavo stalo? - nustebo Svedbergas. 

- Čia nieko nėra. 

— Tada turi būti pas mane. Tikriausiai ten palikau; jas 
šiandien atsiuntė. 

Fotografijos gulėjo rudame voke ant pedantiškai su- 
tvarkyto Svedbergo stalo. Valanderis paskleidė jas priešais 
save ir klestelėjo Svedbergo kėdėn. Veterštedtas pozavo 
namuose, sode ir prie jūros. Vienoje nuotraukoje bolavo 
apversta irklinė valtis. Veterštedtas šypsojo fotografui, 
jo žili plaukai, kuriuos neilgai trukus nuplėš nuo galvos, 
buvo pašiaušti vėjo. Iš nuotraukų spinduliavo vidinė har- 
monija, susitaikymas su savo amžiumi. Niekaip negalėjai 
nujausti tokios baisios besiartinančios pabaigos. Veterš- 
tedtui tada buvo likę penkiolika gyvenimo valandų. Tai 
pačios paskutinės jo nuotraukos. Valanderis porą minučių 
patyrinėjo jas, paskui, sukišęs atgal į voką, išėjo iš Sved- 
bergo kambario. Ėjo link savo kabineto, bet staiga apsi- 
galvojęs sustojo prie Anos Britos Hioglund durų, kurios 
nuolat būdavo praviros. 

Ji sėdėjo palinkusi ties popieriais. 

— Ar netrukdau? - paklausė Valanderis. 

- Visai ne. 

Įžengęs jis dribtelėjo į lankytojo kėdę. Jie persimetė 
keliais sakiniais apie Karlmano dukterį. 

— Svedbergas išėjo medžioti atsisveikinimo laiško, - 
tarė Valanderis. - Jei išvis toks yra. 

- Ją, matyt, siejo labai glaudus ryšys su tėvu, - pasakė 
Ana Brita Hioglund. 

Valanderis nieko neatsakė. Jis pakeitė temą. 

- Ar tau irgi užkliuvo keistas dalykas pas Fredmanus? 

- Keistas? 

- Drungnas vėjelis, staiga padvelkęs per kambarį? 

Jis iškart pasigailėjo savo žodžių. Ana Brita Hioglund 
suraukė kaktą, lyg jis būtų pasakęs kažką netinkama. 

- Nepastebėjai, jie vengė klausimų apie Luizą, - pa- 
aiškino jis. 

- Ne, - atsakė ji. - Bet pastebėjau, kaip tu persimainei. 

Valanderis papasakojo apie jausmą, apėmusį pas Fred- 
manus. Prieš atsakydama ji valandėlę pagalvojo, bandy- 
dama atkurti pokalbį. 

- Gal tu ir teisus, - pritarė ji. - Dabar lyg ir pamenu, 
kad jie buvo budrūs. Tą drungną vėjelį, kaip tu pasakei. 

- Aš tik svarstau, ar abu, ar vienas iš jų, - tarė Valanderis. 

- Abu? 

— Aš nežinau, tik kalbu apie mane apėmusį jausmą. 

- Ar nebuvo taip, kad berniukas atsakinėjo į klausi- 
mus, kuriuos uždavei jo motinai? 

Valanderis linktelėjo. 

- Būtent taip ir buvo, - tarė jis. - Aš klausiu savęs 
kodėl? 

- Vis dėlto dera pamąstyti, ar tu visko per daug nesu- 
reikšmini, - tarė ji. 

- Aišku, - sutiko Valanderis. - Žinau, aš kartais linkęs 
užsikabinti už nereikšmingų detalių. Bet vis vien labai 
norėčiau pasikalbėti su Fredmanų mergaite. 

Šįkart Ana Brita Hioglund pakeitė temą. 

— Mane nupurto prisiminus Anet Fredman žodžius. 
Kad ji pajuto palengvėjimą, jog tas vyras niekados nebeį- 
žengs pro jos buto duris. Tiesiog neneša protas, ką reiškia 
gyventi tokiomis sąlygomis. 

- Jos vyras smurtavo prieš ją, - tarė Valanderis. - Gal 
net puldavo ant vaikų. Bet jie niekad nėra padavę dėl jo 
skundo. 

- Berniukas atrodė visai normalus, - tarė Ana Brita 
Hioglund. - Net, sakyčiau, gerai išauklėtas. 

- Vaikai išmoksta prisitaikyti, kad išgyventų, - tarstelė- 
jo Valanderis, galvodamas apie savo vaikystę. Ir Lindos. 

Jis pakilo. 

- Pabandysiu surasti tą mergaitę, - tarė jis. - Luizą 
Fredman. Jei pavyks, dar rytoj. Manęs nepalieka nuojauta, 
kad ji niekur nėra išvykusi. 

Pakeliui į savo kabinetą Valanderis įsipylė puodelin 
kavos. Koridoriuje vos nesusidūrė su Norenu. Staiga pri- 
siminė, kad prašė jo pafotografuoti susirinkusius smal- 
suolius prie užtvaros. 

— Neišryškintas juostas atidaviau Nybergui, - paaiš- 
kino Norenas. - Bet nemanau, kad esu itin geras foto- 
grafas. 

— O kas, po galais, toks yra? - nuskambėjo Valanderio 
atsakymas, bet ne piktai. 

Jis uždarė paskui save kambario duris. Atsisėdęs įsispi- 
trijo į telefono ragelį. Paskui surinko techninės apžiūros 
numerį, norėdamas susitarti dėl naujo laiko. Išgirdęs, kad 
jam siūlo laisvą terminą būtent tada, kai žada su Baiba 
atostogauti Skagene, Valanderis įširdo. Tik moteriškei prie 
telefono aparato išsipasakojus apie visą bjaurastį, kuria 
dabar užsiima, ji netikėtai atrado rezervinio laiko kiek 
anksčiau. Nieko neklausinėdamas, Valanderis patyliukais 
mintijo, kam gi šis laikas buvo skirtas. Padėjęs ragelį pa- 
sižadėjo šįvakar tikrai užsiimti skalbiniais. Jeigu rūsyje 
neras laisvos skalbyklės, tai bent jau užsirašys į sąrašą. 

Suskambo telefonas. Tai buvo Nybergas. 

— Tavo tiesa, - tarė jis. - Pirštų atspaudai ant popie- 
riaus atplaišos, kurią radai už kelių tarnybos barako, su- 
tampa su anais, iš sudraskyto „Supermeno“ komikso. Taigi 

nelieka nė menkiausios abejonės - tai tas pats nusikaltėlis. 
Už poros valandų žinosim, ar tai jo būta kraujais nutaš- 
kytame furgone iš Stiurupo. Dar ieškau pirštų atspaudų 
ir ant Bjorno Fredmano veido. 

- Tai įmanoma? 

- Žudikas, pildamas jam į akis rūgštį, turėjo ranka pra- 
plėšti akies vokus, - tarė Nybergas. - Skamba nemaloniai. 
Bet taip yra. Jei pasiseks, turėtume rasti pirštų atspaudų 
ant vokų. 

- Gerai bent, kad niekas nesiklauso mūsų šnekos, - 
pasakė Valanderis. 

- Gal atvirkščiai, - paprieštaravo Nybergas, - jie tada 
labiau mumis rūpintųsi. Tais, kurie bando šioje visuome- 
nėje išsaugoti tvarką. 

— O išsukta lemputė? - paklausė Valanderis. - Ir ne- 
šviečiantis gatvės žibintas prie Veterštedto vilos? 

— Apie tai irgi norėjau pakalbėti, - tarė Nybergas. - Ir 
ten aptikome tuos pačius atspaudus. 

Valanderis išsitiesė kėdėje. Ankstesnio apmaudo lyg 
nebuvę. Jis įtempė visą dėmesį. Tyrimas, regis, pamažu 
išjuda. 

- Ar turim jį savo registre? - paklausė jis. 

— Deja, ne, - atsakė Nybergas. - Bet paprašiau, kad 
centriniame registre dar sykį patikrintų mūsų duome- 
nis. 

— Darykime prielaidą, kad tų atspaudų jie neras, - tęsė 
Valanderis. - Vadinasi, turime reikalų su anksčiau ne- 
baustu asmeniu. 

- Tikriausiai taip ir yra. 

- Nusiųsk atspaudus Interpolui, - tarė Valanderis. - 
Ir Europolui. Pasakyk, kad tai labai skubu, nes ieškom 
serijinio žudiko. 

Nybergas pažadėjo atlikti jam pavestas užduotis. Va- 
landeris padėjo ragelį, paskui vėl pakėlė. Operatorės pri- 
imamajame paprašė surasti Matsą Ekholmą. Po poros 
minučių šioji pranešė, kad Ekholmas išėjęs pietauti. 

— Kur? - paklausė Valanderis. 

— Regis, minėjo viešbutį „Continental“. 

- Tada ieškok ten, - nurodė Valanderis. - Ir paprašyk, 
kad kuo skubiau pas mane ateitų. 

Pusę trijų Ekholmas pabeldė į Valanderio duris. Va- 
landeris sėdėdamas šnekėjo telefonu su Peru Okeso- 
nu. Jis mostelėjo ranka į kėdę, pasiūlydamas atsisėsti. 
Baigdamas pokalbį, Valanderis įtikinėjo skeptiškai nu- 
siteikusį Okesoną, kad su padidinta tyrimo grupe jie 
irgi nepasiektų geresnių rezultatų. Okesonas galų gale 
nusileido ir sutiko porai dienų atidėti sprendimą dėl 
pastiprinimo. 

Valanderis atsilošė kėdėje, sunerdamas rankas už 
sprando. Papasakojo Ekholmui, kad visi pirštų atspaudai 
priklauso tam pačiam žmogui. 

- Jeigu ant Bjorno Fredmano kūno ras atspaudų, esu 
tikras, jie bus to paties asmens, - tarė Valanderis. - Dau- 
giau nebereikia abejoti, spėlioti, manyti ką kita. Nuo šian- 
dien mes tikrai žinome - tai tas pats žudikas. Lieka tik 
atsakyti į klausimą, kas jis. 

- Ilgai mąsčiau apie akis, - tarė Ekholmas. - Įvairūs 
šaltiniai ir skirtingos patirtys sako, kad akys po lyties or- 
ganų yra tos kūno dalys, kurios dažniausiai pasirenkamos 
galutiniam kerštui. 

— Ką tai reiškia? 

— Paprasčiau pasakius, kerštas retai pradedamas išdu- 
riant akis. Dažniausiai tuo baigiama. 

Valanderis linktelėjo, duodamas ženklą tęsti. 

— Galima į tai pasižiūrėti iš dviejų pusių, - tarė Ekhol- 
mas. - Iškelti klausimą, kodėl Bjorno Fredmano akys buvo 
išėsdintos rūgštimi. Arba, pakeitus perspektyvą, klausti, 
kodėl kitų aukų akys liko nepaliestos. 

— Koks yra jūsų atsakymas? 

Ekholmas gindamasis pakėlė rankas. 

- Aš neturiu atsakymo, - prisipažino jis. - Kai kalbame 
apie žmonių psichiką, ypač nesveikų žmonių su nenor- 
malia elgsena, tai judame tokioje psichikos paraštėje, kur 
absoliutūs ir vienareikšmiai atsakymai neegzistuoja. 

Ekholmas laukė komentaro, bet Valanderis tik papurtė 
galvą. 

— Aš, regis, jau silpnai įžvelgiu nusikaltėlio elgsenos 
kontūrus, - tęsė Ekholmas. - Jis iš anksto pasirenka savo 
aukas. Visa tai, kas vyksta, privalo turėti svarią priežastį. 
Kažkokiu būdu nusikaltėlis susijęs su visais nužudytais 
vyrais. Nebūtinai visus pažįsta asmeniškai. Tai gali būti 
grynai simbolinis ryšys. Išskyrus Bjorną Fredmaną. Čia aš 
esu tvirtai įsitikinęs, kad nusikaltėlis pažinojo savo auką. 
Daug kas rodo, kad jie buvo artimi. 

Valanderis pasilenkė ir tiriančiomis akimis pažvelgė 
į Ekholmą. 

- Kaip artimi? 

- Jie galėjo būti draugai. Bendradarbiai. Varžovai. 

- Ir kažkas tarp jų atsitiko? 

- Taip, kažkas nutiko. Tikrovėje arba nusikaltėlio vaiz- 
duotėje. 

Valanderis stengėsi įsisąmoninti, kokią svarbą Ekhol- 
mo analizė turės tyrimui. Taip pat svarstė, ar gali tikėti 
jo žodžiais. 

- Kitaip tariant, mums derėtų pagrindinį dėmesį skirti 
Bjornui Fredmanui, - tarė jis, viską per save perleidęs. 

- Tai viena galimybė. 

Valanderį pradėjo imti siutas, kad Ekholmas vengia 
bet kokios aiškesnės pozicijos. Jį tai erzino, nors jis ir 
suprato, jog Ekholmas elgiasi teisingai, nuolat palikdamas 
duris į visas puses praviras. 

- Įsivaizduokite, kad jūs esate mano vietoje, - tarė Va- 
landeris. - Prižadu, niekad nepriekaištausiu, jei paaiškėtų, 
kad mąstėte klaidingai. Ką jūs darytumėte mano vietoj? 

Ekholmas nė nesudvejojęs atsakė: 

— Stengčiausi perprasti Bjorno Fredmano gyvenimą. 
Atviromis akimis, dažnai mesdamas žvilgsnį per petį. 

Valanderis linktelėjo. Jis suprato. 

— Kokio tipo žmogaus mes ieškome? - paklausė pas- 
kui. 

Ekholmas nuvaikė pro langą įskridusią bitę. 

— Pagrindinius dalykus puikiai žinote pats, - tarė 
Ekholmas. - Tai vyras. Tikriausiai stiprus, praktiškas, 
kruopštus, nebijantis kraujo. 

— Be to, jis nefigūruoja nė viename kriminaliniame 
registre, - įsiterpė Valanderis. - Kitaip tariant, pirmąkart 
šituo užsiima. 

- Tai tik sustiprina prielaidą, kad jis gyvena labai nor- 
malų gyvenimą, - tarė Ekholmas. - Jo psichopatinis „aš“, 
asmenybės sutrikimas yra gerai paslėpti, lieka nematomi 
žvilgsniui iš išorės. Jis gali kuo ramiausiai su skalpeliais 
kišenėje sėdėti už pietų stalo, anaiptol nesiskųsdamas pui- 
kiu apetitu. Suprantate, ką turiu galvoje? 

Valanderiui atrodė, kad jis supranta. 

- Vadinasi, yra tik dvi galimybės jį pagauti, - tarė Va- 
landeris. - Arba mes sučiupsim jį nusikaltimo vietoje. 
Arba aptiksime tvirtus įrodymus, virš kurių jo vardas 
Žėrės, įrašytas ugnies raštu. 

- Taip, panašiai ir bus. Taigi jūsų užduotis nėra iš len- 


ų. 

Ekholmui pakilus išeiti, Valanderis uždavė paskutinį 
klausimą. 

- Arjis ir vėl smogs? 

— Tai galėjo būti pabaiga, - tarė Ekholmas. - Bjornas 
Fredmanas ir jo akys kaip baigiamasis akcentas. 

- Jūs tikite tuo? 

— Ne. Jis vėl smogs. Tai, ką patyrėme lig šiol, yra tik 
ilgos grandininės reakcijos pradžia. 

Likęs vienas, Valanderis mojuodamas striuke išvarė 
bitę pro langą. Paskui sėdėjo kėdėje užsimerkęs, galvoda- 
mas apie pokalbį su Ekholmu. Ketvirtą valandą jis pakilo, 
išėjo įsipilti šviežios kavos. Tada patraukė į pokalbių kam- 
barį, kur jo laukė susirinkusi tyrimo grupė. 

Valanderis paprašė Ekholmo pakartoti tai, apie ką 
juodu šnekėjo. Paskui įsigalėjo ilga tyla. Valanderis ne- 
pertraukė tylos, nes žinojo - kiekvienas dabar stengiasi 
perleisti per save informaciją. Kiekvienas lygina ją su savo 
paties nuomone. Vėliau bus galima nuomones derinti, kad 
išsikristalizuotų bendras grupės požiūris. 

Visi sutiko su Ekholmu. Reikia susikoncentruoti į 
Bjorno Fredmano gyvenimą. Nepamirštant ir svarbaus 
žvilgsnio per petį. 

Jie baigė pasitarimą, suderinę būsimų susitikimų grafiką. 

Tuoj po šešių visi išsiskirstė. Vienintelis Martinsonas 
paliko policijos būstinę. Jis turėjo pasiimti savo vaikus. 
Kiti grįžo prie darbo. 

Valanderis, priėjęs prie lango, žiūrėjo į vasaros va- 
karą. 

Kažkas neramina. 

Mintis, kad jie vis dėlto yra pasukę klaidingu keliu. 

Ko jis nemato? 

Valanderis nusigręžė, apsidairė po kambarį, tarsi vi- 
dun būtų įėjęs nematomas lankytojas. 

Čia ir bėda, pagalvojo jis. Aš medžioju vaiduoklį. Nors 
turėčiau ieškoti gyvo žmogaus. Galbūt jis stovi kitoje 
pusėje, ne toje, į kurią dabar atsitiktinai nuklydęs mano 
žvilgsnis. 

Iki pusiaunakčio Valanderis prasėdėjo prie tyrimo 
medžiagos. 

Tik išėjęs iš policijos būstinės, prisiminė nešvarių skal- 
binių krūvą, kėpsančią ant grindų. 

Kitą dieną paaušriais Valanderis pusiau per miegus 
nusileido į rūsį ir apstulbo pamatęs, kad kažkieno čia 
lankytasi anksčiau už jį. Skalbyklė buvo užimta, jam 
teko pasitenkinti tuo, kad užsirašė į eilę tos dienos po- 
pietę. Stengėsi sulaikyti sapną, aplankiusį šiąnakt. Tai 
buvo erotinis, pilnas aistringų, pašėlusių geidulių sap- 
nas. Valanderis jame stebėjo save iš šalies, dalyvaujantį 
tokioje dramoje, kokios tikrame gyvenime nė iš tolo 
nebuvo patyręs. Moteris, pravėrusi jo miegamojo duris 
ir įžengusi į sapną, buvo ne Baiba. Tik iš rūsio kopiant 
laiptais aukštyn dingtelėjo, kad ji kiek priminė pasto- 
rę iš Smedstorpo bendruomenės. Valanderis iš pradžių 
nustebo, paskui lyg ir susigėdo dėl to sapno, bet, grįžęs į 
butą, leido jam būti tuo, kuo jis buvo, - sapnu, pagal savas 
taisykles užgimusiu ir pranykusiu. Jis atsisėdo prie vir- 
tuvės stalo, išgėrė kavos, kurią prieš tai buvo užsikaitęs. 
Pro pusiau pravirą langą plūstelėjo šiluma. Galgi Anos 

Britos Hioglund senelė vis dėlto neklydo - jų laukia 
nuostabiai graži vasara. Buvo kelios minutės po šešių. 
Valanderis gurkšnojo kavą mintydamas apie tėvą. Ypač 
rytmetį mintys jį dažnai nuplukdydavo atgalios į praeitį, 
į šilko turčių laikus, kai tėvo ir sūnaus santykiai dar buvo 
geri, kai jis kiekvieną rytą pabusdavo su jausmu, jog 
yra mylimas vaikas. Dabar, daugiau nei po keturiasde- 
šimties metų, sunku tiksliai prisiminti, koks tėvas buvo 
jaunas. Jo paveikslai nepasikeitė - nuolat tik peizažai, 
su kurtiniais ir be jų; tėvas tapė juos nesiekdamas nieko 
pakeisti, paeiliui, vieną paveikslą po kito. Išvis per savo 
gyvenimą jis tikriausiai bus sukūręs vienintelį paveikslą. 
Matyt, iš pat pradžių liko patenkintas rezultatu. Nie- 
kuomet netroško ką pakeisti, pataisyti. Jo kelias buvo 
nueitas po pirmo tobulo paveikslo. Valanderis sriūbte- 
lėjo paskutinį kavos gurkšnį, bandydamas įsivaizduoti 
savo gyvenimą be tėvo. Jam sunkiai sekėsi. Klausė savęs, 
kaip užpildys atsiradusią tuštumą, ką darys su sąžinės 
graužatim. Kelionė į Italiją rudenį galbūt yra paskutinė 
proga pasistengt suprasti vienas kitą, suartėti, gal net 
susitaikyti, laimingąjį šilko turčių laiką sujungti su vėliau 
atėjusiais laikais ir dabartimi. Jis nenorėjo, kad prisimi- 
nimai nutrūktų ties tuo vaizdu, kaip jis paskutinius tėvo 
paveikslus neša iš namų į turtingo pirklio amerikietišką 
kadilaką, paskui stovėdamas šalia tėvo mojuoja tam šilkų 
turčiui, išnykstančiam dulkių debesyje, pasirengusiam 
už paveikslus susižerti trigubai ar keturgubai daugiau 
už tą storoką banknotų krūvelę, atlygį, įbruktą tėvui į 
rankas. 

Pusę septynių Valanderis vėl tapo policininku. Jis nu- 
stūmė prisiminimus į šalį. Rengdamasis galvoje dėliojo 
šios dienos užduotis. Septintą valandą įžengė į policijos 

būstinę. Persimetė keliais žodžiais su Norenu, sutiktu prie 
durų. Šiandien turėtų būti paskutinė Noreno darbo diena 
prieš atostogas, tačiau jis atidėjo savo atostogas vėlesniam 
laikui, kaip ir daugelis bendradarbių. 

- Tikriausiai, pagavus žudiką, subjurs orai ir ims lyti, - 
spėliojo Norenas. - Argi orų dievaičiui rūpi eilinis polici- 
jos patrulis, kai aplink siaučia serijinis žudikas? 

Valanderis kažką neaiškiai sumurmėjo galvodamas, 
kad Noreno spėlionės dėl orų gali virsti tiesa. 

Paskui užėjo pas Hansoną, kuris, regis, visai nebe- 
sitraukė iš policijos būstinės, prislėgtas rūpesčio dėl 
sudėtingos tyrimo eigos ir laikinai užkrautos policijos 
skyriaus vadovo atsakomybės naštos. Jo veidas buvo 
papilkavęs kaip grindinio akmuo. Valanderiui įžengus 
pro duris, Hansonas darbavosi su persenusiu elektriniu 
skustuvu. Jo marškiniai buvo susiglamžę, akys pasru- 
vusios krauju. 

- Turėtum retkarčiais pamiegoti bent po porą valan- 
dų, - patarė Valanderis. - Juk tavo atsakomybė ne didesnė 
už kitų. ) 

Hansonas išjungė elektrinį skustuvą ir paniuręs įver- 
tino savo darbą kišeniniame veidrodėlyje. 

— Vakar išgėriau migdomųjų, - prisipažino jis. - Bet 
vis vien neužmigau. Tik sukėliau dar stipresnį galvos 
skausmą. 

Valanderis tylėdamas pasižiūrėjo į Hansoną. Jam 
buvo jo gaila. Hansonas niekuomet netroško vadovo 
posto. 

- Vėl važiuosiu į Malmę, - pranešė Valanderis. - Noriu 
dar kartą pasikalbėti su Bjorno Fredmano šeima. Ypač su 
tais, kurių nebuvo vakar. 

Hansonas nustebęs sužiuro į jį. 

— Negi nori apklausti keturmetį berniuką? To daryti 
negalima. 

- Aš turiu galvoje dukterį, - paaiškino Valanderis. - Jai 
visgi jau septyniolika. Be to, nesiruošiu niekieno kvosti. 

Hansonas linktelėjo, sunkiai pakildamas nuo kėdės. 
Ranka mostelėjo į atverstą knygą, gulinčią ant rašomojo 
stalo. 

— Gavau ją iš Ekholmo, - tarė jis. - Elgsenos tyrinėji- 
mas, paremtas liūdnai pagarsėjusių serijinių žudikų ana- 
lizėmis. Sunku suvokti, ką žmonės prisigalvoja, jeigu jų 
smegenys ganėtinai pakrikusios. 

- Ar ten parašyta apie skalpus? - susidomėjo Valan- 
deris. 

- Skalpai - tai gana švelni ir tikrai ne pati drastiškiau- 
sia trofėjų kolekcionavimo forma. Jei žinotum, ko galima 
rasti kai kurių žmonių namuose, tau pasidarytų negera. 

- Manjau dabar negera, - prisipažino Valanderis. - Aš 
maždaug įsivaizduoju, kas toje knygoje aprašoma. 

- Visai paprasti žmonės, - nusivylęs aiškino Hanso- 
nas. - Išore visiškai normalūs, viduje - nesveikos psichikos 
plėšrieji žvėrys. Vienas vyras Prancūzijoje, anglies saugy- 
klos direktorius, savo aukoms prarėžęs pilvus kišdavo galvą 
į pilvo ertmę, kad užsidusintų. Čia tik vienas pavyzdys. 

- Man šio vieno pakanka, - gynėsi Valanderis. 

- Ekholmas norėjo, kad baigęs skaityti knygą perduo- 
čiau tau. 

— Neabejoju, kad norėjo, - atsakė Valanderis. - Tik 
nežinau, ar turėsiu laiko ją skaityti. Ir noro. 

Valanderis virtuvėje susitepė sumuštinį ir pasiėmė su 
savimi. Išėjęs iš policijos būstinės, sutaršė sumuštinį auto- 
mobilyje svarstydamas, ar nepaskambinus Lindai. Paskui 
atsisakė savo minties, nes buvo per anksti. 

Į Malmę atvažiavo pusę devynių. Jau dabar galėjai justi 
apimantį vasaros sąstingį - susikertantys greitkeliai prie 
įvažiavimo į Malmę buvo tuštesni nei paprastai. Jis pasuko 
link Rosengordo, sustojo prie namo, kuriame lankėsi va- 
kar. Išjungęs motorą, liko sėdėti automobilyje. Norėjo pats 
suprasti, kodėl taip greit čionai sugrįžo. Juk visi bendrai 
nutarė susitelkti į Bjorno Fredmano gyvenimą. Taigi jo 
siekis aiškus. Be to, būtinai nori pamatyti vakar pokalby- 
je nedalyvavusią dukrą. Keturmetis berniukas - ne taip 
svarbu. Jis susiieškojo pirštinių dėžutėje purviną benzino 
kolonėlės sąskaitą, iš marškinių kišenės ištraukė rašiklį. 
Nepatenkintas pastebėjo kišenėn privarvėjus rašalo. Dėl 
pusės plaštakos dydžio dėmės baltų marškinių fone jis 
atrodė tarytum būtų pašautas į pačią širdį. Tie marški- 
niai buvo dar palyginti nauji - Baiba nupirko juos per 
Kalėdas, kai peržiūrėjusi jo drabužinę lauk išmetė senus 
ir apiplyšusius drabužius. 

Valanderį apėmė pyktis ir neviltis. Pirma mintis buvo 
grįžus į Istadą kristi lovon. Nežinia, kiek ištepliotų marš- 
kinių per metus išmeta vien dėl to, kad pamiršęs nuolat 
palieka rašiklio šerdelę atvirą. 

Pasvarstė, ar nenuvažiavus tiesiai į miestą naujų marš- 
kinių. Bet apsigalvojo. Juk turės laukti ne mažiau kaip 
valandą, kol atsidarys parduotuvės. Rašalu aptekėjusį 
rašiklį sviedė pro šoninį langą lauk, paskui tarp visokio 
šlamšto pirštinių dėžutėje surado naują. Apvertęs sąskaitą 
pasižymėjo raktinius žodžius. „B. E draugai. Anksčiau ir 
dabar. Netikėti įvykiai.“ Sulankstęs popierėlį jau kišosi į 
marškinių kišenę, bet dar spėjo laiku sustabdyti judesį. 
Jis išlipo iš automobilio ir nusivilko švarką. Švarko pa- 
mušalas iš vidaus bent jau nesuteptas. Valanderis niūriai 
nužvelgė savo marškinius. Paskui įėjo į namą, iškvietė 

liftą. Butelio šukės kaip ir vakar tebesimėtė ant grindų. 
Pakilęs į penktą aukštą, nuspaudė durų mygtuką. Iš buto 
vidaus nebuvo nieko girdėti. Gal jie dar miega? Palaukęs 
gerą minutę, Valanderis vėl paskambino. Durys prasivėrė, 
už jų stovėjo Stefanas. Jis nustebo išvydęs Valanderį, bet 
nusišypsojo. Jo akys buvo budrios. 

— Tikiuosi, aš ne per anksti, - atsiprašė Valanderis. - 
Galėjau, žinoma, paskambinti ir perspėti, bet taip jau nu- 
tiko, kad Malmėje turėjau kitų reikalų, taigi nutariau ta 
pačia proga užeiti ir pas jus. 

Prastas melas, pagalvojo Valanderis, bet šitie žodžiai 
pirmieji atėjo į galvą. 

Berniukas įleido jį į prieškambarį. Vilkėjo apkarpytais 
apatiniais marškiniais ir džinsais. Buvo basas. 

- Esu vienas namie, - tarė jis. - Mamos su mažuoju 
broliuku nėra - jie išvykę į Kopenhagą. 

- Puikesnės dienos nepasirinksi kelionei į Kopenha- 
g3, - įsiteikdamas kalbėjo Valanderis. 

- Ji mėgsta ten nuvažiuoti. Kad bent kiek atitrūktų 
nuo visko. 

Jo žodžiai nykiai nuskambėjo apytuščiame prieškam- 
baryje. Valanderiui buvo keista, kad netiesiogiai užsimin- 
damas apie tėvo mirtį berniukas nė per nago juodymą 
nesusijaudino. Jie įėjo į svetainę. Valanderis pakabino ant 
kėdės švarką ir parodė Stefanui rašalo dėmę. 

— Man visąlaik šitaip nutinka, - pasiguodė jis. 

— O man niekad, - tarė berniukas ir nusišypsojo. - Jei 
norite, išvirsiu jums kavos. 

— Ne, dėkui. 

Jie susėdo už priešingų stalo pusių. Ant sofos mėtėsi 
pagalvė ir užklotas, vadinasi, ten kažkas miegojo. Po kėde 
Valanderio žvilgsnis užkabino pusiau nugertą vyno butelį. 

Berniukas tuoj pastebėjo, kad Valanderis jį pamatė. Jis 
tapo dar budresnis. Valanderis greitomis svarstė, ar turi 
teisę nepilnametį vaiką kamantinėti apie mirusį tėvą, kai 
šalia nė vieno suaugusiojo. Tuo pat metu nenorėjo pra- 
leisti tokios puikios progos. Juk berniukas ne pagal amžių 
subrendęs. Valanderio nepaliko jausmas, kad kalbasi su 
bendraamžiu, ne su vaiku. Net Linda, gerokai vyresnė už 
šį berniuką, palyginus atrodytų vaikiška. 

— Ką veiksi vasarą? - pasidomėjo Valanderis. - Dabar 
tokie puikūs orai. 

Berniukas šypsojo. 

- Turiu daug užsiėmimų, - atsakė jis. 

Valanderis manė, kad jis tęs pradėtą mintį, bet paaiš- 
kinimas nesekė. 

- Į kelintą klasę eisi rudenį? 

— Į aštuntą. 

— Gerai sekasi mokykloje? 

- Taip. 

— Kokie dalykai labiausiai patinka? 

- Jokie. Bet matematika lengviausia. Mes net įkūrėm 
klubą, ten užsiimam skaičių mistika. 

— Net nenutuokiu, kas tai yra. 

- Šventas skaičius trys. Septynios negandos. Ateities 
skaitymas kombinuojant dažnai gyvenime pasitaikančius 
skaičius. 

- Įdomu. 

- Taip. 

Valanderis pajuto, kad priešais sėdintis berniukas jį 
vis labiau žavi. Jo tvirtas kūnas ryškiai kontrastavo su vai- 
kišku veideliu. Be to, jo makaulei nieko neprikiši - tikrai 
nuovokus vaikas. Valanderis iš švarko ištraukė sulankstytą 

popierėlį. Raktų ryšulėlis iškrito iš kišenės, jis įsikišo juos 
atgal ir vėl atsisėdo. 

— Noriu užduoti keletą klausimų, - tarė Valanderis. - Bet 
tai nieku gyvu ne kokia oficiali apklausa. Jei geriau norėtum 
kalbėti, kai šalia yra mama, tai sakyk nesivaržydamas. 

—- Mamos nebūtinai reikia. Jei galėsiu, atsakysiu į jūsų 
klausimus. 

- Tavo sesuo, - tarė Valanderis. - Kada ji grįš? 

- Nežinau. 

Berniukas žiūrėjo jam tiesiai į akis. Neatrodė, kad 
klausimas jam būtų nepatogus. Atsakė nė nesudvejojęs. 
Valanderis ėmė abejoti, ar vakar nebus apsirikęs su savo 
nuojautom. 

- Jūs palaikote ryšį su ja? Žinote, kur ji yra? 

- Ji tiesiog išėjo iš namų, tai ne pirmas kartas. Grįš 
namo, kai pati to norės. 

- Tikiuosi, tu supranti, kad man visa tai atrodo truputį 
keistai. 

- O mums ne, - ramiai atsakė jis. 

Jis buvo nepalaužiamas. Valanderis neabejojo, kad bro- 
lis žino, kur yra jo sesuo. Bet, matyt, niekaip neprivers to 
pasakyti. Be to, visiškai negalima atmesti galimybės, kad 
sukrėsta mergina iš tikrųjų pabėgo iš namų, kuo toliau 
nuo visos sumaišties. 

- Ar kartais ji ne Kopenhagoje, o tavo mama nuvažia- 
vo jos aplankyti? - atsargiai pasiteiravo Valanderis. 

— Mama išvažiavo pirkti batų. 

Valanderis linktelėjo. 

- Pakalbėkime apie ką kitą, - pasiūlė jis. - Praėjo šiek 
tiek laiko. Gal dabar turi minčių, kas galėtų būti tavo tėvo 
žudikas? 

- Ne. 

- Ar sutinki su mamos nuomone, kad daug kas galėjo 
trokšti jo mirties? 

- Taip. 

— Kodėl? 

Pirmąkart berniuko glotni ir mandagi išorė ėmė trū- 
kinėti. Atsakymą jis šaute iššovė. 

- Mano tėvas buvo blogas žmogus, - išpyškino jis. - Jis 
jau seniai buvo praradęs teisę gyventi. 

Valanderį tokie stiprūs berniuko žodžiai nemaloniai 
nustebino. Iš kur jaunas žmogus gali savyje turėti tiek 
neapykantos? 

- Šitaip sakyti negalima, - tarė Valanderis. - Kad žmo- 
gus praranda teisę gyventi. Nesvarbu, ką būtų padaręs. 

Berniukas vėl pasidarė ramus ir abejingas. 

- Ką tokio baisaus jis padarė? - tęsė Valanderis. - Daug 
žmonių būna vagys. Daug kas pardavinėja vogtus daiktus. 
Bet dėl to jie dar nėra pabaisos. 

- Jis gąsdino mus. 

- Kaip? 

- Visi jo bijojo. 

— Net tu? 

— Taip. Bet paskutiniais metais ne. 

— Kodėl? 

- Baimė dingo. 

- O tavo mama? 

- Ji bijojo. 

- O brolis? 

- Kai galvodavo, kad ateina tėvas, bėgdavo slėptis. 

- O sesuo? 

- Ji bijojo labiausiai iš visų. 

Valanderiui pro akis nepraslydo silpnas svyravimas 
berniuko balse. Dvejonės sekundė. Valanderis buvo dėl 
to tikras. 

— Kodėl gi? - atsargiai paklausė jis. 

— Ji buvo iš visų jautriausia. 

Valanderis greitomis apsisprendė surizikuoti. 

— Ar tavo tėvas lietė ją? 

— Kaip tai? 

— Manau, tu supranti, ką aš turiu galvoj. 

- Taip, suprantu. Ne, jis jos nelietė. 

„Oplia, štai ir turim“, - dingtelėjo Valanderiui. Jis sten- 
gėsi nuo berniuko paslėpti savo mintis. „Galbūt Bjornas 
Fredmanas tvirkino savo dukterį. Gal net jaunėlį sūnų. 
Galbūt net tą, su kuriuo dabar šneku.“ 

Jis nebenorėjo kastis giliau. Nenorėjo pats vienas klau- 
sinėti, kur yra sesuo, kas jai nutiko anksčiau. Jis juto, kad 
vien mintis apie galimą prievartos išpuolį kėlė jam baisų 
pasipiktinimą. 

— Ar tavo tėtis turėjo gerų draugų? 

- Jis turėjo daug pažįstamų, bet kas iš jų buvo jo drau- 
gai, aš nežinau. 

- Jei tavęs paprašyčiau vardo žmogaus, kuris tavo tėtį 
gerai pažinojo. Kas tai būtų? 

Berniukas nejučiom šyptelėjo, bet tuoj vėl surimtėjo. 

— Peteris Hjelmas, - atsakė jis. 

Valanderis užsirašė vardą. 

— Kodėl nusišypsojai? 

- Nežinau. 

— Tu pažįsti Peterį Hjelmą? 

- Aš jį, Žinoma, esu matęs. 

— Kur jį galiu rasti? 

— Rasite jį geltonuosiuose puslapiuose po rubrika „Pa- 
dieniai darbininkai . Jis gyvena Kungo gatvėje. 

— Kokia buvo ta jų pažintis? 

- Jie kartu gėrė. Tai tikrai žinau. Ką dar darė, negaliu 
pasakyti. 

Valanderis apsižvalgė po kambarį. 

- Ar tavo tėtis neturi čia palikęs savo daiktų? 

- Ne. 

— Ničnieko? 

- Nė menkiausios smulkmenos. 

Valanderis įsikišo popierėlį atgal į kišenę. Daugiau 
klausimų nebeturėjo. 

- Arjums patinka būti policininku? - staiga paklausė 
berniukas. 

Valanderis matė, kad berniukas nuoširdžiai susido- 
mėjęs. Jo budrios akys žėrėjo. 

- Visaip būna, - išsisukinėdamas atsakė Valanderis, 
net pats nežinodamas, ką šiuo metu mano apie savo pro- 
fesinį pasirinkimą. 

— O kaip būna, kai sučiumpamas žudikas? 

- Šalta, pilka ir bjauru, - atsakė jis su pasidygėjimu 
svarstydamas, kokių kvailų serialų šis berniukas bus pri- 
sižiūrėjęs. 

— Ką jūs darysite, kai sučiupsite tą žmogų, kuris nu- 
žudė mano tėtį? 

- Nežinau, - atsakė Valanderis. 

- Jis turi būti pavojingas. Juk nužudė daug žmonių, 
ar ne? 

Valanderį toks neatslūgstantis berniuko smalsumas 
glumino. 

— Mes jį sučiupsime, - tarė jis tvirtu balsu, parody- 
damas, kad pokalbis baigtas. - Anksčiau ar vėliau mes 
jį pagausime. 

Valanderis pakilo nuo stalo norėdamas sužinoti, 
kur tualetas. Berniukas parodė į duris šalia miegamojo. 

Valanderis užsirakino vonioje, pažvelgė į savo atvaizdą 
veidrodyje. Labiausiai už viską jam trūksta saulės spin- 
dulių. Nusišlapinęs jis atsargiai pravėrė spintelės prie vei- 
drodžio dureles. Ten gulėjo kelios tablečių pakuotės. Ant 
vienos buvo užrašytas Luizos Fredman vardas. Pamatė, 
kad ji gimusi lapkričio devintąją. Valanderis įsidėmėjo 
vaistų pavadinimą ir juos išrašiusio gydytojo vardą. „Saro- 
tenas.“ Niekad nebuvo girdėjęs apie tokius vaistus. Grįžęs 
į Istadą būtinai pasižiūrės vaistinių preparatų žinyne. 

Kai jis grįžo į svetainę, berniukas sėdėjo ta pačia poza 
kaip anksčiau. Valanderį staiga persmelkė abejonė, ar 
berniukas yra visai normalus. Jo nenatūraliai ankstyva 
branda, tobula savikontrolė darė keistą įspūdį. 

Berniukas atsisuko į jį ir nusišypsojo. Šią akimirką 
budrumas iš jo akių buvo dingęs. Valanderis nuvijo į šalį 
savo keistas mintis, pasiėmė švarką. 

- Aš dar grįšiu, - tarė jis. - Nepamiršk papasakoti 
mamai, kad apsilankiau. Būtų gerai, jie papasakotum jai, 
apie ką mudu šiandien kalbėjom. 

— Ar galėčiau jus kada aplankyti? - staiga paklausė 
berniukas. 

Valanderį toks klausimas labai nustebino. Lyg kas būtų 
sviedęs kamuolį, kurio nepavyko pagauti. 

- Tu nori mane aplankyti policijos būstinėje Istade? 

- Taip. 

- Žinoma, gali, - atsakė Valanderis. - Tik prieš tai 
pasiskambink, mat manęs dažnai nebūna biure. Be to, ne 
visada lankytojams turiu laiko. 

Išėjęs į laiptinę, Valanderis išsikvietė liftą. Atsisveikin- 
dami jie linktelėjo vienas kitam. Paskui berniukas užvėrė 
duris. Valanderis nusileido žemyn ir išėjo į saulę. Šiandien 
buvo lig šiol pati kaitriausia vasaros diena. Valanderis 

valandėlę stovėjo nejudėdamas ir mėgavosi šiluma. Jis 
svarstė, ką veiks toliau. Nesunkiai apsisprendė. Nuvažia- 
vo tiesiai į Malmės policijos skyrių. Forsfeltą rado savo 
kambaryje. Valanderis papasakojo apie pokalbį su ber- 
niuku. Jis perdavė Forsfeltui gydytojo vardą - Gunaras 
Bergdalis - ir paprašė kuo greičiau su juo susisiekti. Pas- 
kui atskleidė savo įtarimą, kad Bjornas Fredmanas galėjo 
tvirkinti savo dukterį, o gal ir abu sūnus. Forsfeltas aiškiai 
prisiminė, kad tokių įtarimų dėl Fredmano niekad nėra 
buvę, bet pažadėjo nedelsdamas į tai pasigilinti. Paskui 
Valanderis perėjo prie Peterio Hjelmo. Forsfeltas pažinojo 
šį vyrą. Jis buvo daug kuo panašus į Bjorną Fredmaną, 
sėdėjęs daugelyje kalėjimų, sykį su Fredmanu nuteistas 
už vogtų daiktų slapstymą. Dažniausiai Hjelmas parū- 
pindavo vogtas prekes, o Fredmanas jas pardavinėdavo. 
Valanderis paklausė Forsfelto, ar šis nieko prieš, jei jis 
nueis pas Hjelmą pasikalbėti vienas. 

- Aš tik apsidžiaugsiu, jei man nereikės su juo maty- 
tis, - tarė Forsfeltas. 

— Būsite mano užnugaris, - tarė Valanderis. 

Jis susirado Hjelmo adresą telefonų kataloge, paskui 
davė Forsfeltui savo mobiliojo numerį. Vyrai susitarė 
kartu papietauti. Forsfeltas tikėjosi, kad lig to laiko spės 
išrūšiuoti ir nukopijuoti Malmės policijos per daugelį 
metų surinktą medžiagą apie Bjorną Fredmaną. Valande- 
ris paliko savo automobilį prie policijos skyriaus, o pats 
patraukė pėsčiomis link Kungo gatvės. Pakeliui užbėgęs 
į parduotuvę, nusipirko naujus marškinius ir iškart juos 
apsivilko. Suteptus rašalu po trumpos dvejonės išmetė 
lauk. Tai visgi buvo Baibos dovana. Išėjęs į lauką, kelias 
minutes pasėdėjo ant suolelio - užsimerkęs, atsukęs veidą 
į saulę. Paskui toliau nukulniavo link Hjelmo namų. Pro 

laukujes duris galėjai įeiti tik įvedęs kodą. Valanderiui 
pasisekė, po poros minučių pro duris išstypino pagyvenęs 
vyriškis su šunimi. Valanderis, jam draugiškai linktelėjęs, 
įžengė vidun. Prie vardų rodyklės perskaitė, kad Hjelmas 
gyvena ketvirtame aukšte. Žengiant į liftą, suskambo jo 
mobilusis. Tai buvo Forsfeltas. 

- Kur esate? - paklausė jis. 

- Hjelmo name, prie lifto, - atsakė Valanderis. 

— Taip ir tikėjausi, kad dar ne viduj. 

— Ar kas nutiko? 

- Susiradau tą gydytoją. Pasirodo, pažįstu jį iš anks- 
čiau, tik buvau visai primiršęs. 

— Ką jis pasakė? 

- Kažką, ko šiaip negalėtų sakyti. Bet aš prižadėjau 
neminėti jo vardo, vadinasi, jūs irgi turit laikyti liežuvį 
už dantų. 

- Pažadu. 

- Jis pasakė, kad tas asmuo, apie kurį kalbėjome ir 
kurio vardo per mobilųjį garsiai neminėsiu, yra gydomas 
psichiatrijos klinikoje. 

Valanderiui užgniaužė žadą. 

— Tai todėl ji dabar yra išvažiavusi... - mąsliai tarė jis. 

— Ne, - atsakė Forsfeltas, - ne visai taip. Ji gydoma ten 
jau treti metai. 

Valanderis stovėjo tylėdamas. Kažkas iškvietė liftą į 
viršų, ir šis braškėdamas kilo aukštyn. 

- Apie tai pasikalbėsime vėliau, - tarstelėjo Valan- 
deris. 

- Sėkmės pas Hjelmą. 

Pokalbis nutrūko. 

Valanderis ilgai mąstė apie tai, ką sužinojo. 

Paskui ėmė kopti laiptais į ketvirtą aukštą. 

Iš Hjelmo buto veržėsi anksčiau girdėta muzika. Valande- 
ris, prikišęs ausį prie durų, pasiklausė. Tada prisiminė, kad 
Linda vienu metu dažnai klausėsi šitos muzikos. Grupės 
pavadinimas buvo „Grateful Dead“. Jis paspaudė skambutį 
prie durų, žengė žingsnį atgal. Muziką leido visu garsu. 
Jis dar sykį nuspaudė - jokios reakcijos. Tik pradėjus 
daužyti į duris, muzika aprimo. Valanderis išgirdo artė- 
jančius žingsnius, durys prasidarė. Kažkodėl manė, kad 
jas vos vos pravers, tačiau šios atsilapojo su pagreičiu. Jis 
greitai atsitraukė, kad durys neužvožtų per veidą. Vyras 
užjų buvo nuogas. Ant kūno nė rūbelio. Be to, veikiausiai 
kažkuo apsisvaiginęs - jo tvirtas kūnas pagautas kažko- 
kio nematomo, neapčiuopiamo bangavimo. Valanderis 
prisistatė, parodė savo pažymėjimą; į jį vyriškis nekreipė 
dėmesio. Jis toliau užsihipnotizavęs spitrijo į Valanderį. 

— Mačiau tave, - pagaliau pratarė. - Per televizorių 
ir laikraščiuose. Neskaitau laikraščių, vadinasi, mačiau 
pirmajame puslapyje. Ieškomas mentas, kuris nušovė 
žmogų, prieš tai nepasiklausęs. Koks tavo vardas, sakei, 
Valgrenas? 

— Valanderis. O tu Peteris Hjelmas? 

- Yes. 

— Man reikia su tavimi pasikalbėti. 

Nuogalius bedė reikšmingą žvilgsnį į buto vidų, atseit 
suprask, turiu lankytoją. 

— Deja, nieko negaliu padaryti, - tarė Valanderis. - Gal 
viskas ne taip jau ilgai užtruks. 

Hjelmas nenoriai praleido Valanderį į prieškam- 
barį. 


- Užsimesk ką nors, - įsakmiai pasakė jis. 

Hjelmas, gūžtelėjęs pečiais, nutraukė nuo pakabos vy- 
rišką vasarinį apsiaustą ir apsivilko. Be to, lyg Valanderis to 
būtų prašęs, užsimaukšlino ant galvos seną skrybėlę. Valan- 
deris nusekė ilgu koridoriumi. Hjelmas gyveno erdviame, 
senoviniame bute. Valanderis ne sykį svajojo apie tokį butą 
Istade. Kartą pasitaikius progai net rimčiau pasidomėjo 
vienu erdviu butu raudonajame name miesto aikštėje. Kur 
buvo įsikūręs knygynas. Bet pasibaisėjo išgirdęs nuomos 
kainą. Įėjęs į svetainę, Valanderis gerokai nustebo pamatęs 
į paklodę įsivyniojusį kitą nuogą vyrą. Šito jis tikrai nesiti- 
kėjo. Į jo paprastą, nedaugiabriaunį, gal net kiek prietarin- 
gą pasaulio suvokimą niekaip netilpo įsivaizdavimas, kad 
nuogas vyras, reikšmingai žvelgiantis į buto vidų, gali būti 
ne su nuoga moterimi, o su nuogu vyriškiu. Valanderis savo 
sumišimą stengėsi paslėpti po rupia, savimi pasitikinčia 
oficialaus asmens elgsena ir tonu. Jis atsisėdo ant kėdės, 
siūlydamas Hjelmui užimti vietą priešais jį. 

- Kas jūs esate? - paklausė Valanderis kito vyro, ge- 
rokai jaunesnio už Hjelmą. 

- Gertas nesupranta švediškai, - perspėjo Hjelmas. - 
Jis iš Amsterdamo, tik trumpam pas mane užsuko. 

- Pasakyk jam, kad noriu jo tapatybės dokumento, - 
tarė Valanderis. - Dabar. 

Hjelmas gan menkai mokėjo anglų kalbą, kur kas pras- 
čiau už Valanderį. Vyras paklodėje pradingo, po minutės 
grįžo su olandišku vairuotojo pažymėjimu. Valanderis 
neturėjo rašiklio, jis įsidėmėjo vyro pavardę - van Lio- 
nenas - ir atidavė pažymėjimą savininkui. Paskui uždavė 
keletą klausimų angliškai. Van Lionenas paaiškino dirbąs 
padavėjų Amsterdamo kavinėje, ten susipažino ir su Pe- 
teriu Hjelmu. Malmėje lankėsi trečią kartą. Žadėjo grįžti 

į Amsterdamą traukiniu po dviejų dienų. Valanderis pa- 
prašė jo išeiti iš kambario. Hjelmas įsitaisė ant žemės, 
apsigobęs vasariniu apsiaustu, skrybėlę užsismaukęs lig 
pat akių. Valanderis įsiuto. 

— Nusiimk skrybėlę! - užriko jis. - Ir atsisėsk ant kėdės 
kaip žmogus. Antraip iškviesiu mašiną ir pokalbį tęsime 
policijos nuovadoje. 

Hjelmas pakluso. Jis šveitė skrybėlę, kuri nuskriejo 
plačiu lanku ir nutūpė lango nišoje tarp dviejų gėlių va- 
zonų. Valanderis net suprakaitavo iš pykčio. Sunkiai val- 
dydamasis, pradėjo apklausą. 

- Bjornas Fredmanas mirė, - be užuolankų išrėžė jis. - 
Bet gal jau žinai? 

Hjelmas tylėjo. Buvo matyti, kad tai girdi pirmą kartą. 

- Jį nužudė, - tęsė Valanderis. - Kažkas įvarvino į akis 
rūgšties. Ir nurėžė nuo galvos gabalą odos su plaukais. Tai 
nutiko prieš tris dienas. Mes ieškome žmogaus, kuris tai 
padarė. Prieš tai jis nužudė dar du žmones. Vienas jų - 
buvęs politikas vardu Veterštedtas, kitas - meno kolekci- 
ninkas Arnė Karlmanas. Gal jau apie tai girdėjai? 

Hjelmas iš lėto linktelėjo. Valanderiui sunkai sekėsi 
perprasti jo reakciją. 

— Dabar suprantu, kodėl Bjornas nekėlė ragelio, - pa- 
galiau prakalbo Hjelmas. - Vakar skambinėjau visą dieną, 
šiandien nuo pat ryto irgi. 

— Ko iš jo norėjai? 

— Norėjau pakviesti vakarienės. 

Valanderis suprato, kad tai netiesa. Kadangi vis dar 
širdo dėl Hjelmo arogantiško elgesio, buvo nesunku su- 
stiprinti spaudimą. Tik dukart per ilgą policininko darbo 
stažą Valanderis, praradęs savitvardą, apklausos metu pa- 
kėlė ranką. Dažniausiai jis suvaldydavo savo pyktį. 

— Nemeluok! - tarė Valanderis. - Jei nori mane pama- 
tyti išeinantį pro anas duris, atsakinėk į klausimus aiškiai 
ir suprantamai. Ir visų pirma sakyk teisybę. Antraip tau 
atsivers pragaro vartai. Mes ieškome pamišusio serijinio 
žudiko, taigi turime ypatingus įgaliojimus. 

Paskutinis sakinys nebuvo gryna tiesa, bet, Valanderis 
pastebėjo, jis padarė Hjelmui įspūdį. 

- Jam skambinau, nes norėjau pasišnekėti apie vieną 
reikalą. 

— Kokį reikalą? 

- Apie eksportą ir importą. Jis man buvo truputį sko- 
lingas pinigų. 

- Truputį, tai kiek? 

- Truputį. Kokį šimtą tūkstančių kronų. Ne daugiau. 

Valanderis pagalvojo, kad šios, Hjelmo akimis, menkos 
pinigų sumos jis pats neuždirba net per daugelį mėnesių. 
Jam sukilo dar didesnis pyktis. 

- Dar grįšime prie tavo su Fredmanu veiklos, - pa- 
žadėjo Valanderis. - Tuo užsiims Malmės policijos sky- 
rius. Dabar noriu žinoti, ar įtari, kas galėjo nužudyti 
Fredmaną? 

- Bet kuriuo atveju, tai nesu aš. 

— Aš irgi manau, kad ne tu. Bet kas tai galėtų būti? 

Valanderis matė, kad Hjelmas iš tikrųjų įtemptai gal- 
voja. 

- Nežinau, - po kurio laiko atsakė jis. 

- Bet tu dvejojai. 

- Bjornas Fredmanas daug kuo užsiėmė, ko aš neži- 
nojau. 

- Pavyzdžiui, kuo? 

— Aš nežinau. 

— Atsakyk žmoniškai! 

— Po velniais! Aš tikrai nežinau. Mes retkarčiais turė- 
davome bendrų reikalų. Ką Fredmanas veikdavo likusį 
laiką, neturiu supratimo. Mūsų versle niekas nenori žinoti 
daugiau nei būtina. Per mažai žinoti irgi negerai, bet tai 
kita tema. 

- Panaudok vaizduotę ir pasufleruok man, kuo Fred- 
manas galėjo laisvalaikiu užsiimti! 

- Aš manau, jis išmušinėdavo pinigus. 

- Jis buvo reketininkas? 

- Panašiai. 

- Kas buvo jo užsakovai? 

- Nežinau. 

— Nemeluok! 

- Aš nemeluoju. Iš tikrųjų nežinau. 

Valanderis buvo linkęs juo tikėti. 

- Ir dar? 

- Jis buvo paslaptingas. Daug važinėjosi, grįždavo at- 
galios įdegęs. Ir parveždavo suvenyrų. 

- Kur jis važiuodavo? 

- Niekuomet nesakė. Bet po kelionių jam nestigdavo 
pinigų. 

Bjorno Fredmano pasas, dingtelėjo Valanderiui. Jo 
neradome. 

— Kas, be tavęs, pažinojo Bjorną Fredmaną? 

— Daug kas. 

- Kas jį taip pat gerai pažinojo kaip tu? 

— Niekas. 

- Jis turėjo moterį? 

— Kas čia per klausimas? Aišku, jis turėjo moterų! 

— Buvo kokia nors viena nuolatinė? 

— Ne, dažnai jas keisdavo. 

— Kodėl keisdavo? 

- Kodėl keisdavo? Kodėl aš keičiu? Kodėl susitinku 
su tipu iš Amsterdamo vieną dieną, o kitą dieną su kuo 
nors iš Bjeredo? 

- Iš Bjeredo? 

- Pasakiau tik kaip pavyzdį, velniai griebtų! Tada, sa- 
kykim, iš Halmstado, jei šis miestas labiau patinka! 

Valanderis nutilo. Stebėjo Hjelmą, suraukęs kaktą, 
jausdamas šiam instinktyvią antipatiją. Vagišiui, kuriam 
šimtas tūkstančių kronų maži pinigai. 

- Gustafas Veterštedtas, - tęsė Valanderis po kurio 
laiko. - Ir Arnė Karlmanas. Žinai, kad juos nužudė? 

- Aš neskaitau laikraščių, bet žiūriu televizorių. 

- Ar Bjornas Fredmanas niekad neminėjo šių vardų? 

- Ne. 

- Gal tik pamiršai? Ar negali būti, kad jis vis dėlto 
pažinojo juos, nors tu to nežinojai? 

Hjelmas tylėdamas sėdėjo apie minutę. Valanderis 
laukė. 

- Esu beveik tikras, kad ne, - tarė jis. - Bet, žinoma, 
gali būti, jog pažinojo juos man nežinant. 

- Tas vyriškis, besišlaistantis gatvėmis, yra pavojin- 
gas, - tarė Valanderis. - Šaltakraujis, viską puikiai apskai- 
čiuojantis, gerai pasiruošiantis. Ir pamišęs. Jis įvarvino 
Fredmanui į akis rūgšties. Tai nežmoniškai skausminga. 
Supranti, ką noriu pasakyti? 

- Taip. 

- Aš noriu, kad pajudintum savo užpakalį, paleistum 
gandą, jog policija ieško sąryšio tarp šių trijų nužudytų 
vyrų. Tikiuosi, tu irgi esi mano nuomonės, kad reikia 
kaip galima greičiau sulaikyti tą pamišėlį, pilstantį į tavo 
draugo akis rūgštį? 

Hjelmo veidą iškreipė pasišlykštėjimo grimasa. 

- Žinoma. 

Valanderis atsistojo. 

- Jei kas, paskambink komisarui Forsfeltui, - tarė 
jis. - Arba man. Į Istadą. Viskas, kas ateitų į galvą, gali 
būti svarbu. 

- Bjornas turėjo merginą vardu Mariana, - staiga tarė 
Hjelmas. - Ji gyvena prie Triangelio. 

— Kokia jos pavardė? 

— Regis, Erikson. 

— Kuo ji užsiima? 

- Nežinau. 

— Turi jos telefono numerį? 

- Galiu surasti. 

- Taip ir padaryk. 

Hjelmas pranyko, o Valanderis liko laukti kambaryje. 
Girdėjo šnabždančius balsus, vienas buvo kiek suirzęs. 
Grįžęs į kambarį, Hjelmas ištiesė Valanderiui popieriaus 
lapelį. Paskui išlydėjo jį į prieškambarį. 

Buvo matyti, kad Hjelmo apsvaigimas išsisklaidė, ta- 
čiau jis atrodė nė kiek nesukrėstas dėl savo draugo likimo. 
Valanderis pasijuto nemaloniai dėl tokio Hjelmo abejin- 
gumo. Jis negalėjo to suvokti. 

- Tas pamišėlis... - tarė Hjelmas, nebaigdamas pradėto 
sakinio, bet Valanderis suprato jo neišsakytą mintį. 

— Jis medžioja tam tikrus žmones. Jei neturi tiesio- 
ginio ryšio su Veterštedtu, Karlmanu ir Fredmanu, nėra 
ko baimintis. 

- Kodėl jūs jo vis dar nepagavote? 

Valanderis dėbtelėjo į Hjelmą. Jautė, pykčio banga vėl 
užlieja jį. 

- Viena iš priežasčių yra ta, kad tokie tipai kaip tu nesu- 
geba normaliai atsakinėti į klausimus! - atrėžė Valanderis. 

Jis išėjo iš Hjelmo buto, nelaukdamas lifto nubildėjo 
laiptais žemyn. Gatvėje vėl atsuko veidą į saulę ir prisi- 
merkė. Prisiminė pokalbį su Hjelmu; jį iš naujo pagavo 
nuojauta, kad jie yra pasukę klaidingais pėdsakais. Valan- 
deris pramerkė akis, nuėjo į šešėlį prie namo sienos. Jo 
niekaip nepalieka jausmas, kad pasuko tyrimą į aklavietę. 
Ir vėl blykstelėjo atsiminimo atšvaitas, kaip kažkas pasako 
kažką svarbaus, o jis nespėja to pagauti. „Aš kažko nema- 
tau. Tarp Veterštedto, Karlmano ir Fredmano yra ryšys, 
tik aš vis praeinu pro šalį, jo nepastebėdamas.“ Nerimas 
graužė iš vidaus. Vyras, kurio ieško, gali vėl smogti, o tiesa 
apie dabartinę tyrimo padėtį labai paprasta - jie neturi 
nė menkiausio supratimo, kas tas vyras yra. Be to, nežino, 
kur jo ieškoti. Valanderis paliko namo šešėlį ir pamojo 
pravažiuojančiam taksi. 

Buvo po dvylikos, kai užsimokėjęs išlipo iš taksi prie 
Malmės policijos skyriaus. Nuėjęs į Forsfelto kabinetą 
gavo žinią, kad turi paskambinti į Istadą. Tuoj apėmė ne- 
rimas, kad atsitiko kažkas baisaus. Atsiliepė Eba. Ji nura- 
mino jį, paskui sujungė su Nybergu. Forsfeltas pasitraukė, 
perleisdamas savo darbo stalą Valanderiui. Dabar šis, pri- 
sitraukęs popieriaus lapą, žymėjosi, ką sako Nybergas. Jie 
ant Fredmano kairės akies voko aptiko piršto atspaudus, 
gana neryškius, bet vis vien sugebėjo palyginti ir nustatyti, 
kad tai tie patys. Be jokios abejonės, jie ieško vieno ir to 
paties nusikaltėlio. Teismo medicinos tyrimas parodė, kad 
Fredmanas nužudytas kažkur dvylika valandų anksčiau, 
nei buvo aptiktas jo negyvas kūnas. Be to, teismo medi- 
cinos ekspertas patvirtino, kad rūgštis į akis įvarvinta dar 
Fredmanui esant gyvam. 

Po pokalbio su Nybergu Eba sujungė Valanderį su 
Martinsonu. Šis sulaukė iš Interpolo patvirtinimo, kad 

Doloresos Marijos Santanos tėvas atpažino papuošalą. Jis 
tikrai buvo jos. Toliau Martinsonas dėstė, jog Dominikos 
Respublikos ambasada Švedijoje atsisako sumokėti už 
merginos palaikų pervežimą į Santjagą. Valanderis Mar- 
tinsono nusiskundimus dėl ambasados girdėjo tik puse 
ausies. Jis pasiteiravo, ką šiuo metu veikia Svedbergas ir 
Ana Brita Hioglund. Jie rausiasi, atsakė Martinsonas, bet 
dar prie nieko reikšmingo neprisikasė. Valanderis perdavė 
jam, kad grįš į Istadą po pietų, ir baigė pokalbį. Forsfeltas 
tuo tarpu stovėjo koridoriuje ir čiaudėjo. 

- Alergija, - paaiškino jis, pūsdamas į nosinę. - Bjau- 
riausia būna vasarą. 

Paskui, besidžiaugdami geru oru, jie nuėjo papietauti į 
Forsfelto dažnai lankomą restoraną, ten užsisakė spagečių. 
Valanderis papasakojo jam apie pokalbį su Hjelmu, tada 
Forsfeltas ėmė kalbėti apie savo vasarnamį prie Elmhul- 
to. Valanderis pastebėjo, kad Forsfeltas nenori gadinti sau 
pietų kalbomis apie darbo reikalus. Šiaip Valanderis būtų 
sunkiai suvaldęs savo nekantrumą, bet su Forsfeltu tai ne- 
kainavo didelių pastangų. Valanderis vis labiau žavėdama- 
sis klausėsi, kaip senasis policininkas užsidegęs ir su meile 
pasakoja apie senosios kalvės restauravimą. Tik pabaigoje, 
geriant kavą, Forsfeltas leidosi sugrąžinamas prie tyrimo. Jis 
pažadėjo apklausti Marianą Erikson dar tą pačią dieną. Bet 
dar reikšmingesnis buvo jų atradimas, kad Luiza Fredman 
jau treti metai gydosi psichiatrijos ligoninėje. 

— Aš tiksliai nežinau, - tarė Forsfeltas, - bet, spėju, ji 
gydoma Lunde, Šv. Larso ligoninėje. Man atrodo, tenai 
patenka sunkiausi atvejai. 

- Žinau, nelengva įveikti visas kliūtis, kad gautum 
paciento ligos istoriją, - tarė Valanderis. - Tai, iš vienos 
pusės, gerai, bet mūsų atveju bet kokia informacija apie 


314 


Luizą Eredman yra be galo brangi. Ypač dėl to, kad šeima 
kažkodėl slepia tiesą. 

- Bet tai suprantamas dalykas, - tarė Forsfeltas. - 
Apie psichines ligas šeimose niekas nemėgsta kalbėti. 
Turėjau tetą, ji visą savo gyvenimą su trumpomis per- 
traukomis buvo gydoma įvairiausiose psichiatrijos įs-' 
taigose. Mūsų šeima niekuomet apie ją nekalbėdavo, jei 
netoliese būdavo svetimų žmonių. Ji buvo tarsi mūsų 
šeimos gėda. 

- Aš paprašysiu prokuroro Istade, kad susisiektų su 
Malme, - garsiai mąstė Valanderis. - Nes, nesutvarkę for- 
malumų, matyt, nepajudėsime į priekį. 

- Kuo norit savo prašymą pagrįsti? - paklausė Fors- 
feltas. 

Valanderis minutėlę pamąstė. 

- Aš tiksliai nežinau, - atsakė jis. - Bet įtariu, kad 
Bjornas Fredmanas savo dukterį seksualiai išnaudojo. 

- Vien įtarimo neužtenka, - tvirtu balsu nukirto Fors- 
feltas. 

- Žinau, - tarė Valanderis. - Kažkaip turiu juos įtikinti, 
kad visai tyrimo eigai nepaprastai svarbu gauti informa- 

- Ką tikitės iš jos išgirsti? 

Valanderis skėstelėjo rankomis. 

- Nežinau, - atsakė jis. - Gal iš tiesų nieko nebus aiš- 
kiau, jei ir sužinosiu, kodėl ji guli uždarame skyriuje. Gal 
ji net nepajėgi normaliai bendrauti. 

Forsfeltas susimąstęs linktelėjo. Valanderis suprato - 
Forsfelto abejonės yra ne be pagrindo, tačiau jo intuicija 
nesiliovė kuždėjusi, kad Luiza Fredman - raktinis žmo- 
gus tyrime. Bet su Forsfeltu nepadiskutuosi, nepasidalysi 
mintimis apie intuiciją ir nuojautas. 

Valanderis sumokėjo už pietus. Jie grįžo į policijos skyrių, 
Forsfeltas iš priimamojo atnešė juodą plastikinį maišelį. 

- Štai šituose keliuose kilogramuose popieriaus gana 
gerai aprašytas neramusis Bjorno Fredmano gyvenimas, - 
tarė jis plačiai šypsodamas. 

Paskui staiga surimtėjo, tarsi šypsena prieš tai buvo 
ne vietoje. 

— Vargšas, - tarė Forsfeltas. - Kaip reikiant pasikanki- 
no. Kuo gi užsitarnavo tokį nepavydėtiną likimą? 

- Būtent į tai ir noriu rasti atsakymą, - pagavo mintį 
Valanderis. - Ką jis padarė? Ką padarė Veterštedtas su 
Karlmanu? Kam jie nusižengė? 

- Skalpai ir rūgštis akyse. Kur link tai veda? 

— Mūsų policijos departamento nuomone, link visuo- 
menės, kai Istado policijos nuovadoj savaitgaliais nebū- 
tinai turi budėti policininkai, - ironiškai pakomentavo 
Valanderis. 

Forsfeltas patylėjo, paskui tarė: 

— Nemanau, kad tai teisinga reakcija į tai, kur link 
pastaruoju metu viskas krypsta. 

— Pasakykit tai generaliniam komisarui, - tarė Va- 
landeris. 

— O kąjis gali padaryti? - abejojo Forsfeltas. - Virš jo 
valdyba, o už nugaros politikai. 

- Jis bent jau gali viešai pasakyti, kokia dabar padė- 
tis, - tarė Valanderis. - Ir atsistatydinti, jei bus nueita 
per toli. 

- Gal... - išsiblaškęs nutęsė Forsfeltas. 

— Dėkui už pagalbą, - tarė Valanderis. - Ir už pasako- 
jimą apie kalvę. 

- Pasitaikius progai prašom ją aplankyti, - pakvietė 
Forsfeltas. - Visur, kur skaitai, Švedija vaizduojama kaip 

nuostabi šalis. Ar tai tiesa, nežinau, bet ji tikrai plati šalis. 
Graži. Ir stebėtinai nepaliesta. Jei tik žmogus turi jėgų į 
visą tą grožį Žiūrėti. 

- Mariana Erikson, - priminė Valanderis. 

- Pažiūrėsim, gal rasiu ją šiandien, - tarė Forsfeltas. - 
Paskambinsiu po pietų, pranešiu, kaip sekėsi. 

Valanderis pravėrė automobilio duris, vidun šlumš- 
telėjo plastikinis maišelis. Paskui, išvažiavęs iš miesto, 
pasuko į kelią E65. Jis nuleido šoninį stiklą, leido vėjui 
pūsti į veidą. Privažiavęs Istadą, įsuko prie maisto pre- 
kių parduotuvės ir apsipirko. Jau stovėdamas prie kasos 
pastebėjo, kad pamiršo skalbiamuosius miltelius. Paskui 
nuvažiavo į namus, užnešė pirkinius į viršų. 

Kai norėjo atrakinti duris, pastebėjo neturįs raktų. 

Nusileidęs žemyn apieškojo mašiną, bet nerado. Pa- 
skambinęs Forsfeltui, nesurado jo biure. Kažkas iš jo ko- 
legų nuėjęs į biurą patikrino, ar ant Forstfelto stalo neguli 
Valanderio raktai. Ten nieko nebuvo. Tada Valanderis 
susuko Peteriui Hjelmui, kuris atsiliepė per sekundę. Po 
poros minučių Hjelmas grįžo prie telefono ir pranešė, kad 
nieko nerado. Paskui Valanderis susiieškojo popieriaus la- 
pelį su Fredmanų telefono numeriu Rosengorde. Atsiliepė 
sūnus. Valanderis laukė, o anas ieškojo. Sūnus grįžo prie 
ragelio; jis irgi nieko nerado savo namuose. Valanderis 
greitomis pasvarstė, ar nepasakius, kad jau žino visą tiesą 
apie seserį Luizą, apie jos buvimo vietą - ligoninę. Bet 
nutylėjo. Tada toliau suko galvą dėl raktų. Dar galėjo juos 
pamesti pietaudamas su Forsfeltu. Arba parduotuvėje, 
pirkdamas marškinius. Valanderis susinervinęs grįžo į 
automobilį ir nuvažiavo į policijos būstinę. Priimamajame 
Eba laikė atsarginius raktus. Valanderis pasakė jai apie 
drabužių parduotuvę ir restoraną Malmėje, Eba pažadėjo 

paklausti ten dėl raktų. Valanderis paliko policijos būstinę 
ir grįžo namo, nepersimetęs žodžiu nė su vienu kolega. 
Jautė poreikį pergalvoti viską, kas nutiko dienos metu. 
Be to, norėjo pasirengti pokalbiui su Peru Okesonu. Jis 
sunešė į butą pirkinius, išdėliojo maistą į sieninę spintelę 
ir šaldytuvą. Jo skalbimo laikas sąraše jau buvo prasidėjęs. 
Valanderis pasiėmė skalbiamųjų miltelių paką ir surin- 
ko ant grindų pūpsančius nešvarius skalbinius. Rūsyje 
skalbyklė vis dar neužimta. Jis išrūšiavo skalbinius pagal 
plovimo temperatūrą. Po didelių pastangų pagaliau įjungė 
dvi skalbykles. Su pasitenkinimu užkopė laiptais į butą. 
Vos spėjo užverti duris, suskambo telefonas. Tai buvo 
Forsfeltas. Pranešė, kad Mariana Erikson išvyko į Ispaniją. 
Toliau ieškos jos viešbutyje, kurio adresą gavo iš kelionių 
agentūros. Valanderis ištraukė tyrimo medžiagą iš juodo 
plastikinio maišo. Paskleidė ją per visą virtuvės stalą. Pas- 
kui, pažvelgęs į atgrasią popierių krūvą, ištraukė iš šaldytu- 
vo alaus ir atsisėdo svetainėje pasiklausyti Jusio Bjorlingo 
dainavimo. Po valandžiukės išsitiesė ant sofos, alaus skar- 
dinę pasistatė netoliese. Netrukus nugrimzdo į miegą. 
Pabudo nutilus muzikai. Alaus skardinė buvo pusiau 
nugerta. Tebegulėdamas sofoje ištuštino skardinę. Po galvą 
laisvai sklandė mintys. Suskambo telefonas. Tai buvo Lin- 
da. Paklausė, ar negalėtų pas jį pagyventi porą dienų, nes 
draugės tėvai turėjo grįžti tą pačią dieną. Valanderis staiga 
pajuto šviežios energijos pliūpsnį. Sušlavė nuo virtuvinio 
stalo popierius ir nunešė juos į miegamąjį ant lovos. Paskui 
paklojo lovą tame kambaryje, kur Linda visada miegodavo. 
Pravėręs visus langus, įleido šiltą pavakarės vėjelį, kad išvė- 
dintų kambarius. Linda atėjo devintą valandą. Jis jau buvo 
suspėjęs nueiti į rūsį ir iškraustyti abi skalbykles. Jo didelei 
nuostabai šį kartą nei paklodės, nei drabužiai nesusidažė. 

Valanderis sukabino išskalbtus drabužius į džiovyklę. Linda 
jį iš anksto perspėjo, kad jai neruoštų vakarienės. Todėl 
Valanderis išsivirė kelias bulves, pasikepė gabalėlį mėsos. 
Kramsnodamas svarstė, ar nepaskambinus Baibai. 

Paskui prisiminė savo dingusius raktus. Luizą Fred- 
man. Peterį Hjelmą. Popierius miegamajame. 

Iš galvos nėjo ir tas vyras, nežinia kur esantis šią va- 
saros pavakarę. 

Vyras, kuri privalo sučiupti, kol nesmogė iš naujo. 


Valanderis stovėjo prie praviro lango, matė, kaip gatve 
artėja Linda. 

— Aš myliu tave, - pratarė jis pats sau. 

Paskui numetė žemyn raktų ryšelį, kurį laikė rankoje. 


26 


Nors prašnekėjo su Linda pusę nakties, Valanderis vis 
vien prisivertė pakilti iš lovos šeštą ryto. Pusiau mie- 
godamas ilgai stovėjo duše, kol nuovargis pamažu ėmė 
trauktis iš kūno. Tyliai krapštėsi po butą, mintijo, kad 
tik lankantis Baibai arba Lindai namai atrodo jaukūs. 
Kai lieka vienas, jie labiau primena slėptuvę, atsitiktinę, 
lengvai išmainomą priebėgą. Jis užkaitė kavą, nusileido 
į rūsį ir ištuštino džiovyklę. Ten sutiko į skalbyklę skal- 
binius grūdančią kaimynę. Ji prikišo jam, kad vakar po 
savęs palikęs netvarką. Tai buvo pagyvenusi, pati viena 
gyvenanti moteris, su kuria susitikęs paprastai tik link- 
teldavo galva. Net nežinojo jos vardo. Moteris dūrė pirštu 
į skalbiamųjų miltelių grūdelius, nubyrėjusius ant žemės 
prie skalbyklės. Valanderis atsiprašė, ateityje žadėdamas 

būti pastabesnis. Kvaila boba, pyktelėjo kopdamas laip- 
tais aukštyn, nors viduje žinojo, kad ji teisi. Juk pasielgė 
jis nevalyvai. Valanderis sumetė švarius skalbinius ant 
lovos, o iš Forsfelto gautus aplankus su protokolais nusi- 
nešė virtuvėn. Šiek tiek graužė sąžinė, kad neperskaitė jų 
naktį. Bet pokalbis su Linda, užsitęsęs ne vieną valandą, 
buvo labai svarbus. Naktis pasitaikė šilta. Jie sėdėjo bal- 
kone, ir Valanderis jautė, kad šalia jo sėdi ir kalba suaugęs 
žmogus. Aiškiai pajuto, kad Linda jau nebe vaikas, ir šis 
suvokimas jį nustebino. Tai nutiko jam nepastebėjus. Lin- 
da papasakojo, kad Mona žadanti vėl tekėti. Ši naujiena 
Valanderį netikėtai pribloškė. Suprato - motina pavedė 
dukrai perduoti šią informaciją, tik nesusigaudė, kodėl jį 
tai liūdina. Jis pirmąkart atvirai papasakojo Lindai, kaip 
jautėsi jo santuokai byrant į šukes. Iš Lindos komentarų 
suvokė, kad Mona prisimena tą metą kiek kitaip. Paskui 
dukra klausinėjo apie Baibą. Jis stengėsi atsakyti sąži- 
ningai, nieko neslėpdamas, nors pačiam lig galo nebuvo 
aiškus jo santykis su Baiba. Kai pagaliau abu nuėjo mie- 
goti, Valanderis išsinešė širdyje patvirtinimą to, kas jam 
svarbiausia. Linda nekaltina jo dėl to, kas įvyko. Ji priėmė 
tėvų skyrybas kaip neišvengiamą, būtiną dalyką. 
Valanderis prisėdo prie virtuvės stalo, atsivertė pirmąjį 
gausios medžiagos apie neramų Bjorno Fredmano gyve- 
nimą puslapį. Užtruko dvi valandas, kol viską paskubomis 
peržiūrėjo, tik vietomis ilgiau užlaikydamas žvilgsnį. Ret- 
sykiais kažką pasižymėdavo sąsiuvinyje, kurį išsitraukė iš 
stalčiaus virtuvėje. Kai į šalį nustūmė paskutinį peržiūrėtą 
aplanką, buvo jau aštuonios. Valanderis įpylė puodelin 
kavos, nuėjo prie praviro lango. Ir šiandien laukia gra- 
ži vasaros diena. Net nepamena, kada paskutinį kartą 
lijo. Valanderis galvoje dėliojo mintis, apibendrindamas 

peržiūrėtą medžiagą. Bjornas Fredmanas nuo pirmo- 
sios gyvenimo minutės buvo pasigailėjimo verta būtybė. 
Užaugo sunkiomis sąlygomis, neramioje aplinkoje. Dar 
būdamas septynmetis, pirmąkart susidūrė su policija dėl 
pavogto dviračio. Paskui jo ryšys su policija nebenutrū- 
ko. Bjornas Fredmanas iš pat pradžių smogė atsakomąjį 
smūgį savo būčiai, nes neturėjo jokio pagrindo žvelgti į 
ją palankiai. Per ilgus darbo policijoje metus Valanderis 
nuolat buvo verčiamas skaityti pilkas, niūrias pasakas, 
kur po pirmojo perskaityto sakinio aišku, kad tai pasaka 
su nelaiminga pabaiga. Švedija iš dalies savo jėgomis, iš 
dalies dėl palankiai susiklosčiusių sąlygų pakilo iš skurdo. 
Valanderis iš savo vaikystės metų dar prisiminė varganai 
besiverčiančius žmones, nors tais laikais jų nedaug buvo 
likę. Bet skurdo, svarstė jis su puodeliu rankoje prie lan- 
go, mes niekuomet lig galo neįveikėm. Jis peržiemojo po 
naujai perdažytais fasadais. Ir dabar, kai sėkmė, pasiekusi 
ribą, pamažu atslūgsta, kai gerovė draskoma iš visų pusių, 
paviršiun vėlei išnyra peržiemojęs skurdas, vargstančios 
šeimos, jų neturtas. Bjornas Fredmanas - tai ne vienintelis 
atvejis. Mes nesugebėjome sukurti visuomenės, į kurią 
būtų įtraukti visi žmonės, net tokie kaip jis. Kai susprogdi- 
nome senąją visuomenės sandarą, kur šeima laikėsi kartu, 
pamiršome ją pakeisti kuo nors kitu, svariu. Iš anksto 
nepagalvojome, jog už tai teks sumokėti vienatve. O dabar 
apsimetam, kad nepastebim jos. 

Valanderis sukišo aplankus į juodą plastikinį maišą, 
pasiklausė ties Lindos durimis. Ji miegojo. Neatsispyręs 
pagundai, atsargiai pravėrė durų kraštelį, žvilgtelėjo į 
dukrą. Ji miegojo susisukusi į kamuoliuką, nusigręžusi 
į sienos pusę. Parašė jai raštelį ir, palikęs ant virtuvės 
stalo, svarstė, ką daryti su raktais. Nuėjęs į miegamąjį, 

paskambino į policijos būstinę. Eba namie, pranešė mer- 
gina priimamajame. Valanderis suieškojo Ebos namų 
telefono numerį. Deja, raktų ji niekur nerado - nei 
restorane, nei drabužių parduotuvėje. Tada Valanderis 
pridūrė lapelio apačioje, kad Linda paslėptų raktus po 
kilimėliu prie durų, ir išėjo iš buto. Į policijos būstinę 
atvyko prieš pusę devynių. Hansonas sėdėjo savo kabi- 
nete dar labiau papilkavęs. Staiga Valanderis pajuto jam 
gailestį. Pagalvojo, kad Hansonas ilgai nepatemps tokio 
krūvio. Vyrai nuėjo kartu į virtuvę, išgėrė kavos. Kadangi 
buvo šeštadienis, be to, liepos mėnuo, nelabai galėjai 
justi, jog Istade vyksta viena aršiausių paieškų. Paskui 
Valanderis pareiškė, kad laikas prašyti pastiprinimo, 
apie kurį buvo kalbėję anksčiau, tiksliau, pareikalauti 
pastiprinimo Hansonui. Jis ir toliau buvo tos nuomonės, 
kad operatyvinei tyrimo grupei pakanka žmonių, bet 
būtinai norėjo sumažinti Hansono krūvį. Hansonas ėmė 
protestuoti, bet Valanderis niekaip nenusileido. Pagaliau 
nusileido Hansonas, pažadėjęs pirmadienį pakalbėti su 
apskrities policijos viršininku dėl naujo policijos inten- 
danto paskyrimo. 

Tyrimo grupė turėjo susirinkti dešimtą valandą. Va- 
landeris paliko Hansoną, kuris, priėmęs sprendimą, rodės, 
jautė palengvėjimą. Grįžęs į savo kabinetą, Valanderis 
susuko Forsfeltui, bet jo nerado. Po penkiolikos minučių 
šis paskambino Valanderiui, ir jis užsiminė apie Bjorno 
Fredmano pasą. 

— Pasas turėtų būti Fredmano bute, - tarė Forsfeltas. - 
Keista, kad jo ten neradome. 

— Nežinau, ką tai reiškia, - tarė Valanderis, - tačiau, 
manau, būtų svarbu daugiau sužinoti apie tas Fredmano 
keliones, kurias minėjo Peteris Hjelmas. 

- Europoje įvažiavimo ir išvažiavimo datos pasuose 
dažniausiai nebežymimos atspaudais, - pasakė Forsfeltas. 

— Man susidarė įspūdis, kad Hjelmas turėjo galvoje 
kur kas tolimesnes keliones, - tarė Valanderis. - Bet aš, 
žinoma, galiu klysti. 

Forsfeltas pažadėjo tuoj pat imtis Fredmano paso 
paieškos. 

- Vakar kalbėjau su Mariana Erikson, - tarė Forsfeltas. - 
Paskui norėjau jums paskambinti, bet jau buvo labai vėlu. 

— Kur ją radote? 

— Malagoje. Ji nieko nežinojo apie Bjorno Fredmano 
mirtį. 

- Ką ji pasakė? 

- Nedaug ką. Ji labai susijaudino. Deja, negalėjau nu- 
tylėti visų baisių detalių. Ji su Fredmanu kartkartėmis 
susitikinėdavo pastaruosius pusę metų. Man susidarė 
įspūdis, kad Mariana Erikson jį tikrai mėgo. 

- Tai būtų pirmas toks žmogus, - pasakė Valanderis. - 
Na, gal dar Peteris Hjelmas. 

- Ji manė, kad Fredmanas yra verslininkas, - tęsė Fors- 
feltas. - Nė nenujautė, jog šis visą gyvenimą užsiėmė ne- 
legalia veikla. Taip pat nežinojo, kad anksčiau buvo vedęs 
ir turėjo tris vaikus. Man atrodo, tiesa ją žeidė. Įtariu, per 
mūsų telefono pokalbį aš negrąžinamai sugrioviau Bjorno 
Fredmano teigiamą įvaizdį. 

- Iš ko sprendžiate, kad Mariana Erikson jį mėgo? 

- Ji gerokai nuliūdo sužinojus, kad buvo apgaudinė- 
jama. 

— Dar kas nors išaiškėjo? 

- Tiesą sakant, ne. Bet ji greit grįš į Švediją, penktadie- 
nį jau bus namie. Tada su ja dar kartą susitiksiu. 

— O paskui - atostogų? 

- Būta tokių planų. Bene ir jūs žadėjot tuo pat metu 
atostogauti? 

— Dabar bijau tai net prisiminti. 

— Na, viskas juk gali greitai pasibaigti, jei byla pakrutės 
iš vietos. 

Valanderis nekomentavo Forsfelto žodžių. Vyrai baigė 
pokalbį. Valanderis išsyk vėl čiupo už ragelio, paprašė pri- 
imamojo sujungti su Peru Okesonu. Po minutės jam pra- 
nešė, kad Okesonas yra namie. Valanderis metė žvilgsnį 
į laikrodį. Keturios minutės po devynių. Kiek pasvarstęs, 
išskubėjo iš kambario. Koridoriuje susidūrė su Svedbergu, 
ant šiojo galvos pūpsojo ta pati keista kepė. 

- Kaip nudegimas? - pasidomėjo Valanderis. 

— Geriau. Bet dabar nebedrįstu nosies iškišti be kepės. 

— Nežinai, ar šiandien dirba raktų dirbtuvės? - pa- 
klausė Valanderis. 

- Abejoju. Tu užsitrenkei? Nepamiršk, dar yra avarinis 
spynų atrakinimas. 

— Man tik reikia nukopijuoti keletą raktų. 

- Išėjai iš buto ir užsitrenkei? 

— Ne, pamečiau raktus. 

- Ant jų buvo pažymėtas tavo vardas ar adresas? 

- Žinoma, ne. 

— Tai bent neprireiks keisti spynos... 

Valanderis perspėjo Svedbergą, kad gali pavėluoti 
į tyrimo grupės susitikimą, nes eina susitikti su Peru 
Okesonu. 

Peras Okesonas gyveno vilų kvartale netoli ligoninės. 
Valanderis anksčiau buvo lankęsis pas jį namuose, todėl 
gerai žinojo kelią. Išlipęs iš automobilio, pastebėjo Okeso- 
ną, žingsniuojantį po sodą su žoliapjove rankose. Išvydęs 
Valanderį, Okesonas išjungė pjovyklę. 

- Ar kas nutiko? - paklausė Okesonas, pasitikdamas 
Valanderį prie vartelių. 

- Ir taip, ir ne, - atsakė Valanderis. - Visąlaik daug kas 
vyksta, bet lig šiol nieko reikšmingesnio. Man reikia tavo 
pagalbos dėl vieno žmogaus. 

Vyrai įėjo į sodą, kuris Valanderiui nemaloniai primi- 
nė kitus sodus; ne vieną jam yra tekę pereiti, atliekant savo 
darbą. Valanderis atsisakė kavos. Tada jie prisėdo lauke, 
pavėsyje, šalimais mūrinės kepsninės. 

- Galbūt ateis ir mano žmona, - perspėjo Peras Oke- 
sonas. - Būčiau dėkingas, jei neužsimintum apie mano 
planus rudeniop išvykti Afrikon. Tai vis dar labai jautri 
tema. 

Valanderis linktelėjo. Paskui trumpai papasakojo apie 
Luizą Fredman, kad įtaria, jog ji kentėjo nuo savo tėvo. Pa- 
sakė atvirai, kad galbūt tai dar vienas niekur nenuvesiantis 
pėdsakas. Bet jis nenorįs rizikuoti nesekdamas juo, nes šis 
pėdsakas gali būti teisingas. Valanderis išdėstė Okesonui 
naują tyrimo strategiją, kurią visi pasitarę pasirinko, kai 
įsitikino, kad Fredmaną nužudė tas pats nusikaltėlis kaip 
Veterštedtą su Karlmanu. „Bjornas Fredmanas yra juoda 
avis toje nuskalpuotųjų bendrijoje“, - ištarė Valanderis ir 
iškart pasigailėjo savo žodžių. Kuo Fredmanas įsipaišo į 
bendrą vaizdą, kuo išsiskiria? Gal sąlyčio tašką lengviau 
galima aptikti sutelkus dėmesį į Fredmaną? Okesonas 
įdėmiai ir neprieštaraudamas klausėsi. 

- Šnekėjau su Ekholmu, - tarė Okesonas, Valanderiui 
nutilus. - Man atrodo, jis puikus vyrukas. Nuovokus. Re- 
alistiškas. Pakalbėjęs su juo suvokiau - labai tikėtina, kad 
mūsų žudikas smogs dar sykį. 

- Ši mintis mane persekioja visą laiką. 

— O kaip su pastiprinimu? 

Valanderis papasakojo jam apie savo rytinį pokalbį su 
Hansonu. Peras Okesonas abejojo. 

— Manau, tu klysti, - tarė jis. - Neužtenka vien to, kad 
Hansonas sulauktų pastiprinimo. Man regis, tu pervertini 
savo ir kolegų jėgas. Šitas tyrimas labai platus, tiesiog per 
platus, kad jį aprėptum. Noriu, kad jūsų grupėj būtų dau- 
giau žmonių. Daugiau Žmonių reiškia, jog tuo pat metu 
paraleliai galima atlikti daugiau užduočių. O ne vieną po 
kitos, kaip paprastai darom. Juk ieškome žmogaus, kuris 
bet kada gali vėl ką nors nužudyti. Vadinasi, mes visai 
neturime laiko. 

- Suprantu, ką turi galvoje, - atsakė Valanderis. - Visuo- 
met jaučiuosi nekaip, kai mes atvykstame jau pavėlavę. 

- Pastiprinimas, - pakartojo Peras Okesonas. - Ką 
apie tai manai? 

- Kol kas sakau „ne“. Ne čia mūsų bėda. 

Tarp vyrų ėmė augti įtampa. 

- Sakykime, aš, ikiteisminio tyrimo vadovas, esu ki- 
tos nuomonės, - tarė Peras Okesonas. - O tu vis krataisi 
pastiprinimo. Kur mes patenkam? 

- Į sudėtingą padėtį. 

- Į labai sudėtingą. Ir nemalonią. Jei aš prieš policijos 
valią pareikalaučiau pastiprinimo, galėčiau tai padaryti 
tik motyvuodamas, jog dabartinė tyrimo grupė pati vie- 
na nesusitvarko su reikalavimais. Būčiau priverstas jus 
apibūdinti kaip nesugebančius, nesvarbu, kad įsprausčiau 
kritiką į draugiškus žodžius. Aš šito nenoriu. 

- Tikriausiai, jei prireiks, taip ir pasielgsi, - tarė Va- 
landeris. - Bet aš tą pačią akimirką atsisveikinsiu su po- 
licininko darbu. 

- Po galais, Kurtai! 

— Tu užvedei šią diskusiją. Ne aš. 

- Tu turi savo tarnybines instrukcijas, aš savo. Mano 
nuomone, padaryčiau tarnybinį nusižengimą, jei nepa- 
sirūpinčiau, kad gautumėte personalo pastiprinimą, kurį 
galėtumėt paskirstyti savo nuožiūra. 

- Nepamiršk šunų, - tarė Valanderis. - Trūksta šunų. 
Ir sraigtasparnių. 

Pokalbis aprimo. Valanderis gailėjosi, kad pasikarščia- 
vo. Pats lig galo nesuprato, kodėl viduje taip šiaušiasi prieš 
pastiprinimą. Iš patirties žinojo, kad gali iškilti sunkumų 
dirbant su naujais kolegomis, o tai pakenktų tyrimui, jį 
užvilkintų. Bet Peras Okesonas teisus sakydamas, kad tada 
paraleliai pajėgtų tirti skirtingomis kryptimis. 

- Pakalbėk su Hansonu, - pagaliau tarė Valanderis. - 
Jis sprendžia tokius dalykus. 

— Hansonas nepriima jokių sprendimų, prieš tai ne- 
pasitaręs su tavimi. O paskui padaro taip, kaip tu jam 
patarei. 

- Aš galiu pasilaikyti savo nuomonę neišsakytą. Tai 
pažadu. 

Peras Okesonas pakilo, užsuko varvantį čiaupą, prie 
kurio buvo pritvirtinta žalia laistymo žarna. Paskui vėl 
atsisėdo. 

— Palūkėkim iki pirmadienio, - atsiduso jis. 

- Gerai, palūkėkim, - tarė Valanderis. 

Tada pokalbis pasuko link Luizos Fredman. Valanderis 
dar sykį pabrėžė, kad jis neturįs jokių įrodymų, jog Bjor- 
nas Fredmanas seksualiai išnaudojo savo dukterį, bet taip 
pat negalįs šito ir paneigti. Viskas yra įmanoma, todėl jam 
reikia Okesono pagalbos, kad šis pravertų duris į Luizos 
Fredman palatą ligoninėje. 

- Gali būti, aš klystu, - baigė dėlioti savo mintis Valan- 
deris. - Tai būtų ne pirmas kartas. Bet aš negaliu palikti 

šios galimybės nepatikrintos. Noriu žinoti, kodėl Luiza 
Fredman atsidūrė psichiatrijos ligoninėje. O kai žinosiu, 
kartu nuspręsim, ar protinga žengti kitą žingsnį. 

— Kuris būtų? 

- Pokalbis su ja. 

Peras Okesonas linktelėjo. Valanderis juto - Okesonas 
jam palankus. Jis gerai pažinojo Okesoną: šis vertino intu- 
icija paremtus Valanderio sprendimus, nors jie ne visada 
leisdavosi pagrindžiami faktais. 

- Tai ne taip jau paprasta, - perspėjo Valanderį Okeso- 
nas. - Bet aš pabandysiu kažką padaryti dar šį savaitgalį. 

- Būčiau labai dėkingas, - tarė Valanderis. - Gali kada 
panorėjęs paskambinti į policijos būstinę ar į namus. 

Peras Okesonas nuėjo patikrinti, ar turi savo telefonų 
knygelėj visus Valanderio numerius. 

Įtampos tarp jų nebeliko. Peras Okesonas palydėjo 
Valanderį sodo vartelių link. 

- Vasaros pradžia šiemet graži, - tarė Okesonas. - Įta- 
riu, tu neturi laiko apie tai net pagalvoti. 

Valanderis užčiuopė jo balse užuojautos gaidelę. 

— Ne per daugiausiai, - prisipažino jis. - Anos Britos 
Hioglund senelė pranašauja, kad tokie orai išsilaikys 
ilgai. 

- Arji verčiau negalėtų išpranašauti, kur mums ieškoti 
nusikaltėlio? - paklausė Peras Okesonas. 

Valanderis liūdnai palingavo galva. 

- Pas mus suplaukia daugybė nuorodų. Atsiliepė ir mūsų 
įprastiniai pranašai bei tieji, kurie laiko save aiškiaregiais. 
Policijos naujokai koordinuoja plaukiančios informacijos 
srautą. Paskui Ana Brita ir Svedbergas viską peržiūri. Bet lig 
šiol nieko reikšmingo nesužinojome. Niekas nieko nepaste- 
bėjo nei prie Veterštedto namo, nei prie Arnės Karlmano 

sodybos. Kol kas sulaukėme tik keleto nuorodų dėl duobės 
prie geležinkelio stoties ir furgono oro uosto stovėjimo 
aikštelėje. Bet visos niekur nevedančios. 

- Vyriškis, kurį medžioji, matyt, yra atsargus, - pasakė 
Okesonas. 

- Atsargus, klastingas ir beatodairiškai negailestin- 
gas, - pridūrė Valanderis. - Neįsivaizduoju, kaip veikia 
jo smegeninė. Net Ekholmui, regis, užkando žadą - jis 
tyli. Pirmąkart gyvenime jaučiuosi, tarsi vaikytumės nuo 
grandinių nutrūkusią pabaisą. 

Atrodė, Okesonas gilinasi į ką tik ištartus žodžius. 

- Ekholmas minėjo, jog įveda visą medžiagą į kom- 
piuterį, kad galėtų pasinaudoti kažkokia FTB sukurta 
kompiuterine programa, - tarė Okesonas. - Gal tai duos 
kokių nors rezultatų. 

- Tikėkimės, - tarė Valanderis. 

Neišsakė savo minties iki galo, bet Okesonas ją vis 
vien pagavo. 

Kol žudikas nesmogė iš naujo. 

Nors nežinome, kur jo ieškoti. 

Valanderis išvažiavo atgal į policijos būstinę. Jis porą 
minučių pavėlavo į susirinkimą. Norėdamas bent šiek 
tiek pakelti savo sunkiai dirbančios komandos nuotaiką, 
Hansonas nuvažiavo į Fridolfo konditeriją ir parvežė 
kalną sluoksniuotos tešlos bandelių. Valanderis atsisėdo 
į įprastą vietą ir apsidairė. Martinsonas šiemet pirmąkart 
apsivilko šortus. Ana Brita Hioglund pagaliau šiek tiek 
įrudo nuo saulės. Jis pavydžiai svarstė, kaip ji surado 
laiko pasideginti. Ekholmas įsitaisė kitame stalo gale. 
Jis vienintelis buvo korektiškai ir nepriekaištingai apsi- 
rengęs. 

— Mačiau, vienas mūsų vakarinis laikraštis parodė 
savo gerą skonį. Jie viename priede išdėstė skaitytojams 
trumpą skalpavimo meno istorijos apžvalgą, - niūriai pa- 
sakė Svedbergas. - Tikėkimės, tai nesukels tarp pamišėlių 
naujos skalpavimo mados bangos. 

Valanderis pabarbeno į stalą pieštuku. 

— Pradėkime susirinkimą, - tarė jis. - Mes ieškome 
vieno iš baisiausių nusikaltėlių. Jo sąskaitoje trys žiaurios 
žmogžudystės. Mes tvirtai žinome, kad jas įvykdė tas pats 
žmogus. Bet tai beveik viskas, ką žinome. Išskyrus tai, kad 
išlieka didelė tikimybė, jog jis dar sykį smogs. 

Aplink stalą įsigalėjo tyla. Valanderis nenorėjo sukurti 
slegiančios atmosferos. Iš patirties žinojo - sudėtingas ir 
painias bylas lengviau narplioti, jei kalbi lengvu, neapsun- 
kintu tonu. Nesvarbu, kad nusikaltimai, kuriuos nagrinėji, 
sunkūs ir tragiški. Jis matė, kad visi kambaryje prislėgti 
kaip jis pats. Visi jaučia tą patį - jie vaikosi pabaisą, ku- 
rios psichinis ir jausminis sutrikimas toks gilus, jog tai 
peržengia jų vaizduotės ribas. 

Tai buvo sunkus ir slegiantis grupės susitikimas. Va- 
landeris seniai nebuvo patyręs tokios beviltiškos nuotai- 
kos. Už langų įstabi vasara, kambaryje - Hansono ban- 
delės, šilumoje susileidžiančios, kimbančios prie pirštų, 
ir jo pasišlykštėjimas, sumišęs su siaubu, nuo kurio darėsi 
negera. Nors Valanderis įdėmiai klausėsi, ką sako kolegos, 
vis dėlto spėjo paslapčiomis nušiurpti pats stebėdamasis, 
kaip ištveria policininko kailyje. Ar neatėjo laikas prisi- 
pažinti, kad savo dalį jis jau atliko? Juk gyvenimas turi 
būti kažkas daugiau. Jis taip pat nujautė, kur jo nevilties 
ištakos. Taip jaučiasi dėl to, kad nemato jokios tyrimo 
slinkties, nė menkiausio tarpelyčio kietoje mūro sienoje, 
kurį praplėtus galėtum pro ją prasibrauti. Jie dar niekur 

neįstrigę, dar turi daug neišbandytų kelių, bet jiems trūks- 
ta aiškaus, motyvuoto krypties pasirinkimo. Paprastai ty- 
rimo metu tolumoje anksčiau ar vėliau išnirdavo sunkiai 
regimas, daugiau nutuokiamas navigacijos taškas, pagal 
kurį vis pakoreguodavai savo veiksmus. Bet šįkart šio 
orientacinio, atraminio taško labai trūko. Nebeužtenka 
ieškoti bendro sąlyčio taško. Bėda ta, kad šis įsitikini- 
mas susiūbavo, ir jie nebėra tikri, kad toks taškas išvis 
egzistuoja. 


Po trijų valandų susirinkimas baigėsi. Jiems liko vie- 
nintelė išeitis. Tęsti pradėtą darbą. Valanderis žvelgė į 
pavargusius susirinkusiųjų veidus, primindamas nepa- 
miršti ir poilsio. Jis atšaukė susitikimą sekmadienį. Kitas 
kartas bus pirmadienio rytą. Su viena išlyga, žinoma, 
kurios nereikėjo garsiai minėti. Jei nieko neatsitiks, jei 
tas vyras, vaikščiojantis lyg niekur nieko po šiltą vasarą, 
ir vėl nesmogs. 

Parėjęs namo po pietų, Valanderis rado Lindos 
raštelį, kad ji negrįš lig pat vakaro. Visai nusigalavęs, 
snūstelėjo porą valandų. Paskui du kartus pabandė su- 
sisiekti su Baiba, bet ji nekėlė ragelio. Valanderis pa- 
kalbėjo su Gertrūda; iš jos sužinojo, kad tėvo savijauta 
ta pati. Nauja buvo tik tai, kad šis be perstojo šnekėjo 
apie kelionę į Italiją. Paskui Valanderis išsiurbė butą ir 
pataisė lango kablį. Mintys galvoje visąlaik siuvo aplink 
tą nežinomą nusikaltėlį. Septintą valandą jis paruošė 
kuklią vakarienę - pakepino šaldytą menkių filė ir išsi- 
virė bulvių. Paskui nusinešė kavos puodelį į balkoną ir 
išsiblaškęs sklaidė seną „Istado įvairenybių“ numerį. Po 
devynių penkiolika grįžo Linda. Jie gėrė virtuvėje arbatą. 
Sutarė, kad kitą dieną Valanderis pasižiūrės merginų 

pjesės repeticiją. Linda buvo labai paslaptinga, nenorėjo 
iš anksto atskleisti, apie ką ta pjesė. Pusę dvylikos abu 
nuėjo miegoti. 

Valanderis užmigo per sekundę. Linda gulėjo atsi- 
merkusi savo kambaryje, klausydamasi nakties paukščių 
garsų. Paskui pamažu nugrimzdo į miegą. Savo duris ji 
paliko vos vos pravertas. 


Nė vienas nepastebėjo, kaip tuoj po dviejų atsargiai 
prasivėrė laukujės durys. Huveris buvo basas. Jis tykiai 
stovėjo prieškambaryje įsiklausydamas į tylą. Iš kamba- 
rio, į kairę nuo svetainės, atsklido knarkimas. Huveris 
atsargiai judėjo į buto gilumą. Vienos kambario durys 
buvo pravertos. Pamatė, kad ten kažkas miega. Mergaitė, 
maždaug jo sesers metų. Neatsispyręs pagundai, įėjo į 
kambarį, atsistojo visai šalia jos. Pajuto savo absoliučią 
galią, žiūrėdamas į nieko nenutuokiančią miegančiąją. 
Paskui išėjo iš kambario, slinko link knarkiančio vyro. 
Policininkas vardu Valanderis gulėjo ant nugaros. Nu- 
sispardęs apklotą, buvo prisidengęs paklodės galeliu. 
Jis giliai miegojo. Krūtinė kilnojosi giliai įkvėpiant ir 
iškvėpiant. 

Huveris tyliai stovėjo ir stebėjo jį. 

Galvojo apie savo seserį, kuri greit bus išvaduota iš 
viso to blogio. Kad ji netrukus sugrįš į gyvenimą. 


Jis žiūrėjo į miegantį vyrą. Galvojo apie merginą, miegan- 
čią kitame kambaryje. Ji turi būti jo dukra. 

Huveris priėmė sprendimą. 

Už kelių parų jis sugrįš. 

Paliko butą be garso, išėjo tykiai, kaip atėjęs. Užrakino 
duris raktais, kuriuos ištraukė iš policininko švarko. 

Paskui tylą perskrodė užvesto mopedo gaudesys ir 
išsisklaidė. 

Vėl stojo tyla. 

Tik nakties paukščiai čiulbėjo. 


27 


Sekmadienio rytą Valanderis pasijuto išsimiegojęs. Pa- 
budo po aštuonių. Pro užuolaidos plyšelį sušmėkščiojo 
mėlyna padangė. Vėl puikus oras. Gulėdamas lovoje įsi- 
klausė į sklindančius garsus. Paskui pakilo, apsisiautė švie- 
žiai išskalbtu rytiniu chalatu, žvilgtelėjo pro durų plyšelį 
pas Lindą. Ji miegojo. Atrodė, tarsi būtų persikėlęs į tuos 
laikus, kai Linda buvo dar vaikas. Nusišypsojęs prisimi- 
nimams, nuėjo į virtuvę, užsikaitė kavos. Termometras 
už virtuvės lango rodė devyniolika laipsnių. Kai išvirė 
kavą, suruošė Lindai ant padėklo pusryčius. Prisimena, 
ką ji mėgsta. Tris minutes virtas kiaušinis, paskrudinta 
duona, keli griežinėliai sūrio, papjaustytas pomidoras. Ir 
vanduo. Jis išgėrė savo kavą ir kiek luktelėjo. Be penkio- 
likos devynios prižadino dukrą. Garsiai ištarus jos vardą, 
ji išsigandusi pašoko, bet pamačiusi tėvo rankose padėklą 
gardžiai nusijuokė. Valanderis prisėdo lovos kojūgalyje, 
žiūrėdamas į pusryčiaujančią dukrą. Išbusdamas trumpai 
prisiminė tyrimą, vėliau neskyrė jam nė vienos minties. 
Taip yra buvę ir anksčiau, gerai pamena vieną kartą, kai 
dirbo prie sunkaus, užsitęsusio tyrimo. Ieškojo, kas ato- 
kiame vienkiemyje netoli Knikarpo nužudė senyvą ūki- 
ninkų porą. Kiekvieną rytą tyrimas kaip kelių sekundžių 

santrauka, su visomis smulkmenomis ir neatsakytais 
klausimais, pralėkdavo nežmonišku greičiu jo galva. 

Linda pastūmė padėklą, atsirėmė į lovą ir pasirąžė. 

- Kodėl šiąnakt kėleisi? - paklausė ji. - Prastai mie- 
gojai? 

- Miegojau kaip užmuštas, - atsakė Valanderis. - Net 
į tualetą nėjau. 

- Vadinasi, man prisisapnavo, - tarė ji žiovaudama. - 
Man pasirodė, kad tu pravėręs duris įėjai į mano kam- 
barį. 

- Tai tikrai buvo sapnas, - tarė jis. - Bent sykį išmie- 
gojau visą naktį neprabusdamas. 

Po valandos Linda išėjo iš namų. Jie susitarė susitikti 
prie Rytinio uosto aikštės septintą valandą vakaro. Ten 
Kajsa su Linda repeticijoms susirado tuščią parduotuvę, 
kuria joms leido naudotis. Dukra pasiteiravo, ar tėvas 
neužmiršo, jog tą vakarą Švedija žais aštuntfinalyje su 
Saudo Arabija. Jis patikino, kad jam tai nerūpi, nors per 
lažybas užrašė Švedijai pergalę 3:1, atidavęs Martinsonui 
dar vieną šimtą kronų. Likęs vienas Valanderis ištraukė 
lyginimo lentą ir ėmė lyginti šviežiai išskalbtus marš- 
kinius. Vargais negalais išlygino dvi poras marškinių, 
pasijuto pavargęs, todėl susuko Baibai į Rygą. Ji iškart 
atsiliepė, iš balso buvo girdėti, kad džiaugiasi skambu- 
čiu. Valanderis papasakojo, kad pas jį svečiuojasi Lin- 
da, be to, jis po daugelio savaičių pertraukos pirmąkart 
vėl padoriai išsimiegojo. Baibos darbas universitete ėjo 
į pabaigą, jos laukė vasaros atostogos. Apie kelionę į 
Skageną ji kalbėjo su vaikišku užsidegimu. Baigęs po- 
kalbį, Valanderis nuėjo į svetainę ir visu garsu paleido 
„Aidą“. Jį apėmė džiugesys, jautėsi kupinas energijos. 
Atsisėdęs balkone, kruopščiai perskaitė pastarųjų dienų 

laikraščius, peršokdamas tik kriminalinę kroniką. Nu- 
tarė atsipalaiduoti ir nieko negalvoti iki dvyliktos. Tada 
vėl griebsis darbo. Bet jo planai nuėjo vėjais, nes po vie- 
nuolikos penkiolika paskambino Peras Okesonas. Jis 
jau spėjo susisiekti su Malmės vyriausiuoju prokuroru 
ir aptarti Valanderio prašymą. Okesonas manė, kad jau 
artimiausiomis dienomis Valanderis galės užduoti savo 
klausimus Luizai Fredman. Jį tik stebino vienas dalykas. 
To neslėpdamas, jis atvirai paklausė: 

- Ar nebūtų kur kas paprasčiau, jei į tavo klausimus 
atsakytų mergaitės motina? 

- Abejoju, - atsakė Valanderis. - Nesu tikras, kad ji 
pasakytų teisybę, kurią noriu žinoti. 

- Kokios teisybės tikiesi, jei darai prielaidą, kad yra 
daugiau nei viena tiesa? 

- Motina nori apsaugoti savo dukterį, - paaiškino Va- 
landeris. - Tai suprantama. Aš irgi taip elgčiausi. Net jei 
ji kalbėtų tiesą, tai, ką ji sako, būtų paveikta jos troškimo 
apsaugoti dukrą. Ligos istorija ir gydytojų atestacija kalba 
kita kalba. 

- Tikiuosi, tu žinai, ką darai, - tarė Okesonas, žadėda- 
mas paskambinti pirmadienį, kai sulauks naujų žinių. 

Pokalbis su Peru Okesonu sugrąžino Valanderį prie 
tyrimo. Jis atsisėdo su sąsiuviniu balkone ir suplanavo 
ateinančios savaitės darbus. Pajutęs alkį, nutarė pakviesti 
save pietų. Prieš dvylika išėjo iš namų, baltai apsitaisęs 
tarsi tenisininkas, basas kojas įsispyręs į sandalus. Pasu- 
ko į rytinį miesto apvažiavimą, mąstydamas, kad reikėtų 
aplankyti tėvą. Šiuo metu tyrimas aprimęs, taigi galėtų 
nuvežti jį su Gertrūda kur nors papietauti, bet juto, kad 
labai norisi pabūti vienam. Juk nuolat gyvena žmonių 
apsuptyje, be paliovos dalyvauja paskiruose pokalbiuose 

ar tyrimo grupės susitikimuose. Dabar norėjosi pabūti 
vienam. Jis nepastebėjo, kaip atsidūrė Simrishamne. Su- 
stojo prie laivų, pasivaikščiojo po krantinę. Paskui nutarė 
pasistiprinti uosto užkandinėje. Atsisėdęs kampe, stebėjo 
į restoraną plaukiančius atostogautojus. Kažkuris iš jų gali 
būti tas vyras, kurio ieškau, galvojo jis. Jei Ekholmo teorija 
teisinga ir nusikaltėlis gyvena normalų, niekuo neišsiski- 
riantį gyvenimą be pastebimų sutrikusios psichikos, dėl 
kurios naudoja prieš kitus žmones žiauriausią smurtą, 
požymių, jei ta teorija tikrai teisinga, tai jis galbūt sėdi 
čia tarp kitų ir ramiai sau užkandžiauja. 

Šią akimirką graži vasaros diena išslydo Valanderiui iš 
rankų. Jis iš naujo paniro į apmąstymus, pergalvojo viską, 
kas lig šiol įvyko. Dėl nesuprantamų priežasčių pirmiau- 
sia atmintyje išniro mergina, susideginusi Salomonsono 
rapsų lauke. Ji nebuvo tiesiogiai susijusi su kitais įvykiais, 
juk niekas neperkirto jai nugarkaulio ir neperskėlė kirviu 
galvos - ji pati nusižudė, nors ir neaišku kodėl. Bet vis 
dėlto pirmiausia prie jos apsistodavo Valanderio mintys. 
Kiekvieną sykį, perkratydamas tyrimą galvoje, vis sugrįž- 
davo prie šios merginos. Bet tik šį sekmadienį, sėdint uos- 
to smuklėje Simrishamne, kažkas sukirbėjo pasąmonėje. 
Blankus prisiminimas, kad kažkas anksčiau buvo kalbėjęs 
apie žuvusią merginą rapsų lauke. Valanderis sėdėjo laiky- 
damas šakutę rankoje, mėgindamas išvilioti pasislėpusią 
mintį į paviršių. Kas sakė? Ką sakė? Kodėl tai buvo reikš- 
minga? Po kurio laiko jis pasidavė. Nujautė - anksčiau ar 
vėliau vis tiek prisimins. Jo pasąmonė moko jį kantrybės. 
Lyg norėdamas įrodyti, kad moka laukti, jis prieš kavą už- 
sisakė deserto, nors paprastai taip nesielgdavo. Patenkin- 
tas pastebėjo, kad vasarinės trumpkelnės šiemet kur kas 
mažiau veržia per liemenį nei pernai. Paragavęs obuolių 

pyrago, užsisakė kavos. Paskui dar kartą permąstė tyrimą 
iš naujo. Stengėsi skaityti savo mintis tarsi būtų aktorius, 
pirmąkart kritiškai vertinantis pjesės tekstą. Kur per daug 
duobėta, kur paliktos tuštumos? Kur mintys neaiškiai 
susipynusios? Kurioj vietoj faktus nerūpestingai gretinau 
prie aplinkybių ir supaprastinęs padariau klaidingas išva- 
das? Galvoje pamažu sukosi juostelė - Veterštedto namas, 
sodas, pajūris, pamatė prieš akis Veterštedtą; jis pats buvo 
nusikaltėlis, lyg šešėlis be garso slenkantis iš paskos. Jis 
užsikorė ant garažo stogo, skaitė apdraskytą „Supermeno“ 
numerį laukdamas, ko! Veterštedtas atsisės prie rašomojo 
stalo ir galbūt ims žiūrinėti savo senovinių pornografinių 
fotografijų kolekciją. Paskui Valanderis persikėlė minty- 
se pas Karlmaną. Pasistatė motociklą už kelių tarnybos 
barako, nuėjo miško keliuku lig kalvos, nuo kurios gerai 
matyti Karlmano sodyba. Valanderis pasižymėjo užrašų 
knygutėje paskirus klausimus. „Garažo stogas. Ką jis tikisi 
pamatyti? Karlmano kalva. Žiūronas?“ Valanderis meto- 
diškai iš eilės perkratė visus įvykius, likdamas kurčias ir 
aklas smuklės aplinkai. Mintyse iš naujo aplankė Hugo 
Sandiną, dar kartą pakalbėjo su Sara Bjorklund, pasižy- 
mėjo, kad reikėtų dar sykį su ja susitikti. Gal tie patys 
klausimai susilauks kitokių, labiau apgalvotų atsakymų? 
Kuo jie gali skirtis nuo ankstesniųjų? Jis ilgai galvojo apie 
Karlmano dukterį, šėrusią jam per veidą, galvojo apie Lui- 
zą Fredman. Jos puikiai išauklėtą brolį. Mintys slydo nie- 
kur nekliūdamos. Jis jautėsi pailsėjęs, nuovargis išgaravo, 
mintys laisvai lakioja. Kai pasikvietęs padavėją apmokėjo 
sąskaitą, buvo prabėgusios beveik dvi valandos. Laikas iš- 
tirpo vaizduose. Valanderis metė žvilgsnį, ką pakeverzojo 
užrašų knygelėje, tarytum tai būtų magiškas įrašas, ir išėjo 
iš užkandinės. Parke priešais viešbutį „Svėja“ prisėdo ant 

suolelio, žvelgdamas į jūrą. Dvelkė švelnus, šiltas vėjelis. 
Vienoje jachtoje iš Danijos įgula beviltiškai kovojo su 
spinakeriu. Valanderis, dar sykį perskaitęs savo užrašus, 
pakišo knygelę po šlaunimi. 

Juto, kad sankirtos taškas pamažu persikelia nuo tėvų 
link vaikų. Galvojo apie Karlmano dukterį ir Luizą Fred- 
man. Ar sutapimas, kad viena mergina po tėvo mirties 
bando nusižudyti, o kita gydoma psichiatrijos ligoninėje? 
Staiga pasidarė sunku tuo tikėti. Veterštedtas - išimtis. Jis 
turi du suaugusius vaikus. Valanderis prisiminė, ką sykį 
pasakė Rydbergas. „Tai, kas nutinka pradžioje, nebūtinai 
yra pradžia.“ Ar šitaip yra ir šiuo atveju? Pabandė įsivaiz- 
duoti, kad jų ieškomas nusikaltėlis yra moteris. Tai atrodė 
neįmanoma. Nusikaltėlis paliko ryškias fizinės jėgos žy- 
mes: nuplėštus skalpus, smūgius kirviu, rūgštį Fredmano 
akyse. Tai turi būti vyras, nusprendė Valanderis. Tai vyras, 
žudantis kitus vyrus. Tuo tarpu moterys žudosi pačios 
arba pakrinka jų psichika. Jis pakilo ir nuėjo prie kito 
suolo, tarsi norėdamas parodyti, kad įmanomos ir ki- 
tos versijos. Gustafas Veterštedtas buvo įsivėlęs į tamsius 
reikalus, net būdamas teisingumo ministru. Tarp jo ir 
Karlmano egzistuoja silpnas, bet įrodomas ryšys. Menas, 
vagystės, gal net klastotės. Visų pirma pinigai. Visai įtiki- 
ma, kad giliau pakasęs gal aptiktum ir Bjorno Fredmano 
pėdsakus. Kol kas iš Forsfelto gautoje medžiagoje nieko 
tokio nerado. Bet nereiškia, kad taip nėra. Be to, išvis nie- 
ko negalima atmesti, tai ir yra bėda, bet kartu ir išliekanti 
atvira galimybė. 

Valanderis, nugrimzdęs į apgalvojimus, stebėjo danų 
buriuotojus, kurie šiaip ne taip sugebėjo nuleisti spinake- 
rį. Paskui ištraukė užrašų knygelę, žvilgtelėjo į paskutinį 
žodį. „Mistika.“ Žudyta tarsi pagal ritualą. Pačiam atėjo į 

galvą, be to, ir Ekholmas tai pabrėžė per paskutinįjį tyrimo 
grupės susitikimą. Skalpai - tai ritualas, o trofėjų rinkimas 
visuomet buvo ritualo dalis. Skalpai reiškia tą patį, ką 
briedžio galva ant medžiotojo kambario sienos. Jie yra 
įrodymas. Tik ko? Ir kam? Pačiam nusikaltėliui ar kam 
kitam? Dievui ar velniui, susikurtam nesveiko žmogaus? 
Kitam neišvaizdžiam žmogui, kaip ir nusikaltėlis nekrin- 
tančiam į akis? Valanderis prisiminė, ką Ekholmas minėjo 
apie kerėjimą ir iniciacijos ritualą. Reikia aukos, kad kas 
nors sulauktų malonės. Susilauktų turtų? Pasveiktų? Yra 
daug galimybių. Kai kurios motociklininkų gaujos, pri- 
imdamos į savo ratą naujus narius, garsėja keistais reika- 
lavimais. Amerikoje nėra neįprasta pareikalauti nužudyti 
žmogų, atsitiktinį arba parinktą, jei nori būti priimtas į 
bendruomenę, įrodyti esąs jos vertas. Šis makabriškas 
paprotys pamažu plinta ir mūsuose, galvojo Valande- 
ris. Jis perkratė galvoje Skonės motociklininkų gaujas, 
prisiminė kelių tarnybos baraką šalia Karlmano kalvos. 
Mintis apie motociklininkų gaują buvo svaiginanti, bet 
nepakanka rastų pėdsakų. Valanderis nuvijo šią mintį į 
šalį, nors pasąmonėje žinojo, kad kol kas negali paneigti 
nė vienos versijos. 

Pakilęs sugrįžo prie suolo, ant kurio sėdėjo prieš tai. 
Sugrįžo į pradinį tašką. Kur jį nuvedė retrospektyva? Su- 
prato, kad vien mintys jo toliau nenuves, pats laikas pasi- 
kalbėti su kitu. Su Ana Brita Hioglund. Ar gali sau leisti ją 
patrukdyti sekmadienio popietę? Valanderis, nuėjęs prie 
automobilio, paskambino jai. Ji buvo namie, pakvietė Va- 
landerį užeiti. Graužiamas sąžinės, atidėjo tėvo lankymą 
vėlesniam laikui, nes dabar buvo svarbu pasidalyti savo 
mintimis su kitu. Jei uždels, pats pasiklys savo minčių 
grandinėse. Jis važiavo į Istado pusę, ištisai viršydamas 

greitį. Tą sekmadienį nieko nebuvo girdėjęs apie eismo 
kontrolę. 


Trečią valandą sustabdė automobilį prie Anos Britos 
Hioglund namo. Ji pasitiko Valanderį vilkėdama šviesia 
vasarine suknele. Jos abu vaikai žaidė lauke pas kaimynus. 
Pasodinusi Valanderį į sūpuokles, pati atsisėdo į pintinį 
krėslą. 

- Tikrai nenoriu tavęs trukdyti, - tarė jis. - Žinai, kad 
neprivalai manęs priimti, jei nenori. 

- Vakar buvau labai pavargusi, - prisipažino ji. - Visi 
buvom pervargę ir esam pervargę. Bet šiandien jaučiuosi 
geriau. 

- Matyt, pastaroji naktis buvo miegančių policijos 
pareigūnų naktis, - tarė Valanderis. - Nuo tam tikro taš- 
ko išsenki. Paskui jauti vien tuštumą ir pilką, sekinantį 
nuovargį. Vakar buvom pasiekę tą ribą. 

Jis papasakojo apie savo išvyką į Simrishamną, kaip 
uosto parke vaikštinėjo pirmyn atgal tarp suolų. 

- Viską šviežiai pergalvojau. Kartais pavyksta netikėtai 
ką nors atrasti. Bet ką aš pasakoju, tu juk pati Žinai. 

- Aš daug tikiuosi iš Ekholmo, - tarė ji. - Kompiuteriai 
su geromis programomis gali palyginti skirtingus tyrimo 
duomenis, pateikti netikėtų ir įdomių kombinacijų. Jie 
negalvoja. Bet sudėlioja įvairias kombinacijas kartais net 
geriau už mus. 

— Aš nelabai pasitikiu kompiuteriais, matyt, dėl to, 
kad senstu, - prisipažino Valanderis. - Bet, žinoma, apsi- 
džiaugčiau, jei Ekholmui su jo moksliniais elgsenos ana- 
lizės metodais pavyktų sumedžioti žudiką. Man tas pats, 
kas paspęs pinkles, į kurias žudikas įklius. Svarbu tik, kad 
tai nutiktų. Kaip galima greičiau. 

Ana Brita Hioglund pažvelgė į Valanderį susirūpinu- 
siu žvilgsniu. 

— Manai, jis vėl smogs? 

- Manau, kad taip. Negaliu paaiškinti kodėl, bet man 
atrodo, kad žmogžudysčių sumanymas dar lig galo ne- 
įvykdytas. Atleisk už tokį pasakymą. Jaučiu, kažko dar 
trūksta. Ir tai man kelia baimę. Tai reiškia, kad žudikas 
gali dar sykį smogti. 

- Kaip rasti vietą, kur buvo nužudytas Fredmanas? - 
paklausė Ana Brita Hioglund. 

- Mes jos nerasim, - atsakė Valanderis. - Nebent 
mums atsitiktinai pasisektų arba netikėtai išdygtų koks 
liudininkas. 

- Aš atidžiai peržiūrėjau visas nuorodas ieškodama, ar 
niekas negirdėjo riksmo, - tarė ji. - Bet nieko panašaus 
neradau. 

Neregimas šauksmas aidėjo jų galvose. Valanderis iš 
lėto lingavo plastiku aptrauktose sūpuoklėse. 

- Sprendimas retai ateina netikėtai, - prabilo jis po ilgos 
tylos. - Šiandien vaikščiodamas prie jūros klausiau savęs, 
ar nebūsiu kada mintyse atsitiktinai įvardijęs sprendimą. 
Galbūt kartą galvojau teisingai, pats to nepastebėdamas. 

Ji mąstė tylėdama. Retsykiais pakeldama akis į žai- 
džiančius vaikus. 

- Policijos akademijoje nieko nesimokiau apie vyrus, 
nuimančius skalpus ar liejančius aukoms į akis rūgštį, - 
tarė ji. - Tikrovė pasirodė esanti iš anksto nenuspėjama, 
kaip visuomet įtariau. 

Valanderis nieko nesakydamas linktelėjo. Tada pa- 
bandė papasakoti tai, kas Simrishamne atėjo į galvą, ne- 
būdamas tikras, jog sugebės viską perteikti. Iš patirties 
žinojo - painios problemos, stringančios galvoje, kai jas 

perpasakoji, netikėtai gali atsinarplioti. Paskambino Anai 
Britai Hioglund tikėdamasis su jos pagalba atsekti tą vie- 
tą, kur jo mintys signalizuoja svarbią žinią, kurią jis vis 
pražiūri. Bet ji, deja, nė sykio nenutraukė jo pasakojimo, 
nedūrė pirštu į klaidą, neprieštaravo dėl klaidingų išvadų, 
nors klausėsi atsidėjusi lyg klusni mokinė prie meistro 
kojų. Pasakė tik, kad jai daro didžiulį įspūdį jo gebėjimas 
peržvelgti ir apibendrinti tokią sudėtingą, sunkiai aprė- 
piamą tyrimo medžiagą. Ji pati tai vargiai įstengia. Bet ji 
nieko nepridūrė, nieko nepaneigė. Valanderio palyginimai 
iš esmės buvo teisingi, tik jiems vis dar trūko svarbių 
komponentų, tačiau Ana Brita Hioglund negalėjo jam 
padėti. Niekas negalėjo. 

Ji atnešė puodelius ir kavos termose. Atbėgo jos jau- 
nesnioji dukra ir užsiropštė ant sūpuoklių šalia Valande- 
rio. Mergaitė neturėjo nė lašelio panašumo su motina,to- 
dėl Valanderis nutarė, kad ši panaši į tėvą, dirbantį Saudo 
Arabijoje. Jis jo niekad nematė. 

- Tavo vyras - gyva mįslė, - tarė Valanderis. - Aš imu 
abejoti, ar jis išvis egzistuoja. Gal tu jį tik išsigalvoji? 

— Aš irgi kartais savęs to klausiu, - juokdamasi atsakė ji. 

Mergaitė pranyko name. 

— Karlmano duktė? — paklausė Valanderis, palydėjęs 
mergaitę žvilgsniu. - Kaip ji? 

- Svedbergas vakar skambino į ligoninę, - atsakė ji. - 
Jos būklė vis dar kritinė. Bet, man atrodo, gydytojai jau 
turi dėl jos daugiau vilčių. 

- Ar nepaliko jokio laiško? 

— Ničnieko. 

- Ji visų pirma kenčiantis žmogus, - tarė Valande- 
ris. - Bet manęs nepalieka jausmas, kad ji kartu ir svarbi 
liudininkė. 


342 


- Ko liudininkė? 

- Kažko, kas susiję su jos tėvo mirtimi. Aš nemanau, 
kad jos bandymas nusižudyti yra atsitiktinis. 

- Kodėl man atrodo, kad tu nesi visiškai tikras dėl to, 
ką sakai? 

- Aš ir nesu tikras, - atsakė Valanderis. - Tik apgrai- 
bomis pamažu bandau pajudėti į priekį. Šiame tyrime kol 
kas yra tik vienas nenuginčijamas faktas - mes neturime 
nė vieno konkretaus pėdsako. 

- Vadinasi, nežinome, judame teisinga ar klaidinga 
kryptimi? 

- Galbūt sukamės ratu. Arba trypiam vietoje. 

Ana Brita Hioglund kiek padvejojo, prieš užduodama 
kitą klausimą. 

- O gal mūsų tiesiog per mažai? 

- Aš lig šiol laikiausi priešingos nuomonės, - tarė 
Valanderis. - Bet mano įsitikinimas susvyravo. Rytoj tai 
išsispręs. 

- Peras Okesonas? 

Valanderis pritardamas linktelėjo. 

— Ką galim prarasti? 

— Maži daliniai paslankesni nei didžiuliai. Iš kitos 
pusės - daugiau galvų geriau mąsto. O Okesono argu- 
mentas - padidinę komandą galėtume dirbti paraleliai 
įvairiais frontais. Pėstininkai aprėptų platesnius plotus. 

— Kaip per medžioklę su varovais. 

Valanderis linktelėjo. Geras apibūdinimas. Bėda tik, kad 
medžioklė vyksta teritorijoje, kurioje varovai patys menkai 
orientuojasi. Be to, jie nežino, kokio žvėries ieško. 

— Mes kažko nematom, - tarė Valanderis, kiek paty- 
lėjęs. - Be to, veltui stengiuosi prisiminti kažkieno anks- 
čiau ištartus Žodžius. Iškart po Veterštedto nužudymo. 

Nepamenu, kas juos sakė, tik žinau, kad tai buvo svarbūs 
žodžiai. Tada dar negalėjau suvokti visos jų prasmės. 

- Juk nepaliauji tvirtinęs, kad policininko darbas - tai 
kantrybės pergalė. 

— Taip ir yra. Bet kantrybė turi ribas. Be to, kiekvieną 
akimirką gali kas nors įvykti. Gali būti nužudytas žmogus. 
Nepamirškim, mūsų tyrimas nėra vien įvykusių nusikal- 
timų išaiškinimas. Dabar man atrodo svarbiausia sutruk- 
dyti, kad neįvyktų daugiau žmogžudysčių. 

— Mes juk viską darom, ką pajėgiam. 

— Iš kur žinai, kad taip yra? - paklausė Valanderis. - 
Kaip žinoti, kada pasiekta kraštutinė riba? 

Ji nieko neatsakė. Valanderis irgi nežinojo atsakymo 
į savo klausimą. 

Jie taip sėdėjo kurį laiką. Pusę penkių Valanderis paki- 
lo ir, atsisakęs pasiūlymo kartu pavakarieniauti, pajudėjo 
iš Anos Britos Hioglund sodo. 

- Ačiū, kad apsilankei, - padėkojo ji, palydėjusi Valan- 
derį prie vartelių. - Ar žiūrėsi šįvakar rungtynes? 

— Ne. Vakare susitiksiu su dukra. Bet manau, kad mes 
laimėsim 3:1. 

Ji nustebusi pažvelgė į jį. 

- Aš irgi taip spėjau. 

— Ką gi,tada abu laimėsim arba abu pralošim, - pasakė 
Valanderis. 

- Ačiū, kad atėjai, - pakartojo ji. 

— Už ką man dėkoji? - nustebo Valanderis. - Kad tave 
trukdau sekmadieniais? 

— Kad tikėjai, jog galiu ką nors išmintinga pasakyti. 

— Jau anksčiau sakiau, bet mielai pakartosiu, kad lai- 
kau tave gabia policininke, - tarė Valanderis. - Be to, 
tu tiki, kad kompiuteriai gali ne tik palengvinti, bet ir 

pagerinti mūsų darbą. Aš šituo dar netikiu, bet tu gal įti- 
kinsi mane. 

Valanderis įsėdo į automobilį ir nuvažiavo link miesto. 
Apsipirko sekmadieniais veikiančioje parduotuvėje. Paskui 
atsigulė į lauko krėslą balkone laukdamas septintos va- 
landos. Net nepajuto, kaip užsnūdo. Miego poreikis buvo 
didelis. Bet be penkių septynios jis jau stovėjo Rytinio uosto 
aikštėje. Linda išlindo iš šalimais esančios tuščios parduo- 
tuvėlės, įsivedė jį vidun. Merginos buvo pastačiusios kelias 
fotografų lempas, pasiūlė atsisėsti ant kėdės. Valanderis 
pasijuto nepatogiai, nerimavo, kad ko nors nesupras ar 
susijuoks ne vietoje. Merginos išnyko gretimame kamba- 
ryje, o jis sėdėjo ir laukė, Ilgiau nei penkiolika minučių. 
Kai jos pagaliau pasirodė, buvo persirengusios tokiais pat 
drabužiais ir atrodė visiškai vienodai. Paskui, patvarkiusios 
lempas ir kuklias dekoracijas, ėmė vaidinti. Valandą trukęs 
vaidinimas buvo apie seseris dvynes. Valanderis sėdėjo įsi- 
tempęs, nes buvo vienintelis žiūrovas. Per apsilankymus 
Malmės ar Kopenhagos operoje buvo įpratęs sėdėti sau- 
gioje tamsoje tarp daugelio žiūrovų. Jis labiausiai bijojo, 
kad Lindos vaidyba nebūtų prasta. Bet po kelių minučių 
pajuto, kad merginos sukūrė sąmojingą tekstą, nevengda- 
mos drastiško humoro ir įvairialypio kritiško žvilgsnio 
į Švedijos realijas. Retsykiais jos užstrigdavo, protarpiais 
vaidindavo neužtikrintai, bet buvo matyti - jos tiki tuo, 
ką daro, ir tai Valanderį džiugino labiausiai. Pabaigusios 
vaidinimą, merginos paklausė jo nuomonės. Jis atvirai sakė, 
ką mano - kad jį nustebino pjesės sąmojis, be to, jaučiasi 
gavęs medžiagos pamąstymui. Linda atidžiai jį stebėjo ty- 
rinėdama, ar jis kalba tiesą. Supratusi, kad tėvas nemeluoja, 
labai apsidžiaugė jo įvertinimu. Kai Valanderis susiruošė 
eiti, Linda išlydėjo jį į gatvę. 

— Nežinojau, kad turi tam gabumų, - prisipažino 
jis. - Visąlaik maniau, kad tu nori būti baldų apmušėja 
ar dekoratore. 

— Dar niekam ne per vėlu, - tarė ji. - Leisk man išmė- 
ginti savo jėgas. 

- Žinoma, bandyk, - pritarė jai Valanderis. - Kol esi jau- 
na ir turi laiko į valias ir nesi senas policininkas kaip aš. 

Merginos norėjo toliau repetuoti. Valanderis pasakė, 
kad lauks Lindos namie. 

Buvo gražus vasaros vakaras. Jis lėtai ėjo Marijos gatve, 
kupinas malonių įspūdžių. Išsiblaškęs neatkreipė dėmesio 
į pro šalį lekiančias pypsinčias mašinas. Tik po kurio lai- 
ko atsitokėjo, kad Švedija tikriausiai laimėjo. Užklaustas 
praeivis gatvėje patvirtino, kad Švedija laimėjo 3:1. Jis 
ėmė juoktis. Paskui mintys grįžo prie dukters. Ką jis apie 
ją žino? Net nepaklausė, ar ji dabar turi draugą. 

Pusę dešimtos Valanderis įžengė į namus. Tik užvėrus 
duris, suskambo telefonas. Pajuto dūrį ties juosmeniu. At- 
pažinęs Gertrūdos balsą, nurimo. Tik po poros akimirkų 
susigaudė, kad ji labai susijaudinusi. Buvo sunku suprasti, 
ką ji sako. Jis paprašė jos nusiraminti. 

— Tu turi atvažiuoti, - tarė ji. - Tučtuojau. 

— Kas atsitiko? 

- Nežinau. Bet tavo tėvas degina paveikslus. Degina 
viską iš eilės, ką randa savo dirbtuvėje. Be to, jis užsirakino 
duris. Atvažiuok greičiau! 

Ji padėjo ragelį, neleisdama gaišti laiko ir užduoti klausi- 
mus. Tikėdamasi, kad jis iškart sėsis į automobilį ir važiuos. 

Jis be žado spoksojo į telefoną. 

Paskui greitomis brūkštelėjo raštelį Lindai, padėjo jį 
ant kilimėlio prie durų. 

Po poros minučių Valanderis jau vairavo į Lioderiupą. 

Tą naktį Valanderis praleido pas tėvą Lioderiupe. 

Kai persigandęs įvairavo į mažą kiemą, iš namo jo 
pasitikti išėjo Gertrūda. Matė - ji prieš tai verkė, nors 
dabar buvo aprimusi, rišliai atsakinėjo į klausimus. Tėvo 
priepuolis, jei tai galima vadinti priepuoliu, trenkė kaip 
perkūnas iš giedro dangaus. Jie vakarieniavo, viskas buvo 
kaip įprastai. Negėrė nė lašo alkoholio. Po valgio tėvas kaip 
visada nuėjo į dirbtuvę buvusioje daržinėje, norėdamas 
dar kiek patapyti. Staiga ji išgirdo triukšmą. Išėjusi ant 
priemenės laiptų, išvydo tėvą, svaidantį per kiemą tuščias 
spalvų tūbeles. Iš pradžių pamanė, kad jis nusprendė savo 
dirbtuvę apvalyti nuo šiukšlių. Tik kai laukan išskriejo 
nepanaudoti rėmai, ji susirūpino. Priėjusi paklausė, ką 
jis daro, bet nesulaukė jokio atsakymo. Gertrūdai atrodė, 
kad jis nuplaukė kažkur ir negirdi nė vieno jos žodžio. 
Kai jį sugriebė už rankos, tėvas ištraukė ją ir užrakino 
dirbtuvės duris iš vidaus. Pro langą ji pamatė, kaip jis 
užkūrė krosnį. O kai ėmė draskyti savo drobes ir mėtyti 
jų skutelius į ugnį, ji neišlaikiusi paskambino Valanderiui. 
Taip kalbėdami jie perkirto kiemą. Valanderis regėjo iš 
kamino besivyniojantį pilką dūmą. Atsistojęs prie lango, 
pažvelgė vidun. Jo tėvas atrodė kaip sulaukėjęs pamišėlis. 
Plaukai piestu pasistoję, akiniai kažkur pamesti, o dirbtu- 
vės vidus lyg nusiaubtas uragano. Tėvas vaikščiojo basas 
tarp išsiliejusių dažų, mindydamas išblaškytas paveikslų 
drobes. Valanderiui pasirodė, kad krosnyje pleška jo batas. 
Tėvas draskė drobes į skutus, kimšo juos į pravirą kros- 
nies angą. Valanderis pabarbeno į langą, bet tėvas į tai 
nekreipė dėmesio. Paskui jis paklibino duris - jos buvo 

tvirtai užšautos. Jis padaužė į duris, šūktelėjo, kad atėjo 
aplankyti. Jokio atsakymo. Bruzdesys viduje nesiliovė. 
Valanderis apsidairė, žvilgsniu ieškodamas, kuo laužti 
duris. Prisiminė - tėvas visus įrankius ir prietaisus laiko 
tame kambaryje, kuriame dabar yra užsidaręs. Valanderis 
niūriai dėbtelėjo į duris, kurias pats kadaise padėjo įsta- 
tyti. Nusivilko švarką, atidavė jį Gertrūdai. Tada įsibėgėjo 
ir atsukęs petį visu svoriu užvirto ant durų. Durų rėmai 
išlūžo, o jis įsvirduliavęs vidun rėžėsi galva į karučius. 
Tėvas tik mestelėjo į jį išsiblaškiusį žvilgsnį ir toliau dras- 
kė į skutelius savo drobes. Gertrūda irgi norėjo įeiti, bet 
Valanderis rankos mostu sulaikė ją. Jis jau kartą matė 
tėvą tokios būsenos, tai buvo keistas derinys - visiškas 
atsiribojimas nuo aplinkos ir baisi sumaištis. Tuomet jis, 
vilkėdamas vien pižama, keliavo molėta laukyme, ran- 
koje nešdamas kelionkrepšį. Valanderis priėjo prie tėvo, 
apkabino jį per pečius ir ėmė šnekinti raminamu balsu. 
Paklausė, ar kas nors yra ne taip. Kalbėjo, kad paveiks- 
lai puikūs, geresnių nebūna, ir kurtiniai taip vykusiai 
nutapyti. Viskas yra taip, kaip ir turi būti. Kiekvienam 
gali kartais susidrumsti galva. Dabar jie geriau nustos 
be reikalo kūrenti ugnį. Kam jos reikia vasaros vidury? 
Paskui aptvarkys dirbtuvę ir galės pasišnekėti apie kelionę 
į Italiją. Valanderis be perstojo kalbėjo, apglėbęs tėvą per 
pečius, ne kaip suimdamas nusikaltėlį, bet tarsi norėda- 
mas sulaikyti jį šioje tikrovėje. Tėvas nurimo ir spoksojo į 
Valanderį savo trumparegėmis akimis. Toliau šnekėdamas 
raminamu balsu, sūnus pastebėjo ant žemės sumaigytus 
tėvo akinius. Skubiai paklausė Gertrūdos, stovinčios už 
nugaros, ar tėvas neturįs atsarginių akinių, ir ji nubėgo į 
namus jų paimti. Atnešusi ištiesė akinius Valanderiui. Jis 
nuvalė juos marškinių rankove, uždėjo tėvui ant nosies. 

Nepaliaudamas kalbėjo toliau, nuolatos ramiai karto- 
damas žodžius, tarsi kalbėtų maldą, kurią prisimena iš 
anksčiau, o tėvas žiūrėjo į jį iš pradžių nepatikliai, kiek 
suglumęs, paskui vis labiau nustebdamas, kol visai sugrįžo 
į save. Tik tada Valanderis paleido jo pečius. Tėvas apsi- 
dairė, aplink regėdamas baisiausią netvarką. 

— Kas čia atsitiko? - paklausė jis. 

Valanderis suprato, kad jis nieko nepamena. To, kas 
įvyko, nebuvo. Tėvas nieko apie tai nežino. Gertrūda pra- 
virko, bet Valanderis griežtokai sudraudė ją, išprašydamas 
į virtuvę virti kavos. Jie tuoj irgi ateisią. 

— Negi aš visa tai padariau? - paklausė tėvas, žiūrėda- 
mas į Valanderį baikščiomis akimis, nedrįsdamas išgirsti 
atsakymo. | 

- Kiekvienam gali viskas įgrįsti iki gyvo kaulo, - lyg 
tarp kitko mestelėjo Valanderis. - Bet dabar viskas. Mes 
greit viską sutvarkysime. 

Tėvas nenuleido akių nuo išlaužtų durų. 

- Kam gi reikalingos vasarą durys? - tarė Valanderis. - 
Romoje rugsėjo mėnesį nė su žiburiu nerasi uždarytų 
durų. Tau pats laikas jau dabar prie to pratintis. 

Tėvas lėtai vaikščiojo tarp griuvėsių po savo priepuo- 
lio, kurio nei jis, nei kiti negalėjo paaiškinti. Valanderis 
matė, kad tėvas nesupranta, kas nutiko. Negalėjo suvokti, 
jog tai padarė jo paties rankos. Valanderis pajuto gerklę 
spaudžiantį gumulą. Tėvas atrodė toks bejėgis ir apleistas, 
jis net nežinojo, kaip jam elgtis. Sūnus pakėlė išlaužtas 
duris, atrėmė jas į daržinės sieną. Paskui tvarkydamas 
kambarį atrado, kad nemaža dalis tėvo paveikslų liko 
nesuniokotų. Tėvas prisėdo ant suolelio šalia darbo sta- 
lo, sekė Valanderio judesius. Netrukus atėjo Gertrūda ir 
pranešė, jog kava jau išvirė. Valanderis davė jai ženklą, 

kad paimtų tėvą už alkūnės ir nuvestų į namą. Tada baigė 
tvarkyti ten, kur buvo labiausiai sujaukta. Prieš išeidamas 
į virtuvę, paskambino į namus iš telefono automobilyje. 
Linda jau buvo namie. Norėjo žinoti, kas atsitiko, nes ne- 
sugebėjo iššifruoti jo skubiai parašyto raštelio. Valanderis 
nenorėjo, kad Linda jaudintųsi, todėl tik pasakė, jog tėvas 
buvo nekaip pasijutęs, bet dabar vėl viskas gerai. Tačiau jis 
dėl visa ko pasiliks nakvoti Lioderiupe. Paskui Valanderis 
nuėjo į virtuvę. Tėvas buvo nuvargęs, todėl po kurio laiko 
nuėjo gulti. Valanderis dar porą valandų prasėdėjo prie 
virtuvės stalo šnekučiuodamasis su Gertrūda. Priepuolį 
jie priėmė kaip ženklą, jog tėvo liga pasistūmėjo į priekį. 
Gertrūda manė, kad kelionę į Italiją rudenį tikriausiai teks 
pamiršti, bet Valanderis su ja nesutiko. Jis nebijojo prisiimti 
už tėvą atsakomybės, leisdamasis su juo į ilgą kelionę. Jei tik 
tėvas norės ir vis dar pastovės ant kojų, jie važiuos. 

Valanderis naktį praleido ant sulankstomos lovos sve- 
tainėje. Prieš užmigdamas ilgai gulėjo žiūrėdamas į šviesią 
vasaros naktį. 

Ryte išgėrė su tėvu kavos. Šis, regis, viską pamiršo, kas 
vyko vakar. Nesusigaudydamas klausinėjo, kas nutiko jo 
dirbtuvės durims. Valanderis paaiškino, kad jis jas iška- 
binęs, nes nori pats padirbęs tenais įstatyti naujas duris, 
kurių verkiant reikia. 

— Iš kur imsi tam laiko? - paklausė tėvas. - Jei net 
nerandi laiko paskambinti tėvui ir iš anksto pranešti, kad 
ruošiesi apsilankyti. 

Šį akimirksnį Valanderis suvokė, kad viskas grįžo į 
senas vėžias. Tuoj po septynių jis išvažiavo iš Lioderiupo 
ir pasuko į Istado pusę nujausdamas, kad tokie priepuoliai 
gali pasikartoti. Kūnas nuėjo pagaugais pagalvojus, kas 
būtų nutikę, jei šalia tėvo nebūtų buvę Gertrūdos. 

Po septynių penkiolika jis įžengė į policijos būstinę. 
Lauke buvo įstabus oras. Visi kalbėjo apie futbolą. Jį iš visų 
pusių supo vasariškai apsirengę policijos pareigūnai. Tik 
tie, kuriems buvo privaloma uniforma, atrodė kaip tikri 
policininkai. Valanderis ir pats su savo baltu kostiumu at- 
rodė tarytum ką tik nužengęs iš kokios italų operos, kurių 
ne vieną matė Kopenhagoje. Einant pro priimamąjį, jam 
pamojo Eba, ranka rodydama į telefoną. Skambino Fors- 
feltas. Nors ir buvo ankstyvas rytas, jis skubėjo pranešti 
Valanderiui žinią, kad Bjorno Fredmano bute rado pasą. 
Jis buvo gerai paslėptas su didele suma užsienietiškos 
valiutos. Valanderį labiausiai domino užsienio valstybių 
atžymos pase. 

- Deja, turiu nuvilti, - tarė Forsfeltas. - Fredmanas 
naudojo šį pasą ketvirtus metus, bet radau tik Turkijos, 
Maroko, Brazilijos atspaudus. Ir viskas. 

Valanderis iš tikrųjų gerokai nusivylė, nors ir nežinojo, 
ko buvo tikėjęsis. Forsfeltas pažadėjo smulkesnes detales 
apie pasą ir atžymas atsiųsti faksu. Tada papasakojo dar 
vieną naujieną. Ji nebuvo tiesiogiai susijusi su tyrimu, bet 
vis vien davė Valanderio mintims naujo peno. 

- Ieškodami paso, aptikome raktus į palėpę. Tarp krū- 
vos šlamšto radome dėžę su senovinėmis ikonomis. Gan 
greit nustatėme, kad jos pavogtos. Atspėkit, iš kur? 

Valanderis suko galvą, bet nežinojo atsakymo. 

- Prieš gerus metus už Istado buvo įsilaužta į namą, - 
tarė Forsfeltas. - Tą namą dabar prižiūri palikimo tvar- 
kytojas, o anksčiau jis priklausė advokatui Gustafui Tors- 
tensonui. 

Valanderis prisiminė. Abu advokatus, iš kurių vienas 
pernai buvo nužudytas. Valanderis matė ikonų kolekci- 
ją senesniojo advokato rūsyje. Viena ikona net kabo ant 

Valanderio miegamojo sienos. Kadaise ją gavo dovanų iš 
nužudytojo advokato sekretorės. Šitą atvejį paskui tyrė 
Svedbergas. 

- Ką gi, dabar žinom, kur yra ikonos, - tarė Valande- 
ris. - Įtariu, ši byla niekad nebuvo lig galo išaiškinta. 

— Taigi dabar galėsite plušėti toliau, - pasakė Fors- 
feltas. 

- Ne aš, - paprieštaravo Valanderis. - Svedbergas. 

Forsfeltas pasidomėjo, kaip sekasi su Luiza Fredman. 
Valanderis papasakojo apie savo pokalbį su Peru Oke- 
sonu. 

- Jei man pasiseks, daugiau sužinosiu dar šiandien, - 
tarė Valanderis. 

— Nepamirškit naujienų pranešti ir man. 

Valanderis pažadėjo. Baigęs pokalbį, peržiūrėjo neat- 
sakytų klausimų sąrašą savo lapelyje, kurį nuolatos nešio- 
davosi. Kelis klausimus galėjo išbraukti, kitus paminės per 
tyrimo grupės susitikimą, tuoj prasidėsiantį. Prieš tai jis 
trumpam užsuko pas policijos naujokus, kurie rūšiavo iš 
gyventojų suplaukiančią informaciją ir įvairias nuorodas. 
Pasidomėjo, ar nėra kokių žinių apie tai, kur buvo nužu- 
dytas Bjornas Fredmanas, nes ši informacija galėtų būti 
naudinga tolesnei tyrimo raidai. 

Vienas vaikinas, vardu Tyrenas, buvo apsikirpęs 
ežiuku. Nuovokiomis akis, be to, laikomas gabiu. Va- 
landeris jo artimiau nepažinojo. Dar kartą paaiškino, 
ko ieško. 

- Ko nors, kas girdėjo riksmą? - pakartojo Tyrenas. - 
Ar matė fordo furgoną pirmadienį, birželio dvidešimt 
septintąją? 

- Taip. 

Tyrenas papurtė galvą. 

- Tokią informaciją tikrai prisiminčiau, - patikino 
jis. - Šaukė tik viena moteris Rydsgorde. Bet tai buvo 
antradienį. Be to, ji buvo padauginusi alkoholio. 

— Norėčiau, kad tuoj pat man praneštumėt, jei ateitų 
reikšminga informacija. 

Palikęs Tyreną, Valanderis nuėjo į pokalbių kam- 
barį. Priimamajame Hansonas kalbėjo su žurnalistu. 
Valanderis prisiminė, kad jau anksčiau jį kažkur matė. 
Jis dirbo stambiame vakariniame laikraštyje, tik Va- 
landeris nebeprisiminė kuriame. Valanderis palaukė, 
kol Hansonas atsikratė žurnalisto. Tada jie kartu įėjo į 
kambarį ir uždarė paskui save duris. Hansonas atsisėdo, 
iškart leisdamas kalbėti Valanderiui. Prieš Valanderiui 
išsižiojant, į kambarį įžengė Peras Okesonas ir atsisėdo 
stalo gale šalia Ekholmo. Valanderis klausiamai pakė- 
lė antakius, Okesonas jam linktelėjo. Vadinasi, jie dar 
vienu žingsniu pasistūmėjo link Luizos Eredman. Nors 
Valanderis degė smalsumu, žodį pirmiausia suteikė Anai 
Britai Hioglund. Šioji pranešė paskutines naujienas iš 
ligoninės, kur buvo gydoma Karlmano duktė. Gydyto- 
jų nuomone, merginos sveikatos būklė stabilizavosi ir 
pirmojo kontakto buvo galima tikėtis už paros. Niekas 
neprieštaravo, kad Ana Brita Hioglund su Valanderiu 
eis pas Karlmano dukrą pasikalbėti. Paskui Valanderis 
perėjo prie neatsakytų klausimų sąrašo. Nybergas buvo 
kaip visada gerai pasiruošęs; neseniai gauti laboratori- 
jos tyrimo rezultatai padėjo Valanderiui užpildyti ne 
vieną tuščią grafą. Bet nieko netikėto jie neišgirdo, to- 
dėl ilgesnių diskusijų neprireikė. Dauguma rezultatų tik 
patvirtino anksčiau padarytas išvadas. Visi sukluso tik 
išgirdę, kad ant Bjorno Fredmano drabužių buvo rasta 
rudųjų jūros dumblių žymių. Vadinasi, galimas daiktas, 

kad Bjornas Fredmanas savo paskutinę gyvenimo dieną 
pabuvojo prie jūros. Valanderis įtemptai mąstė. 

- Kur tas žymes aptiko? - paklausė jis. 

Nybergas metė žvilgsnį į užrašus. 

- Ant kostiumo švarko nugaros. 

- Gal Fredmaną nužudė netoli jūros? - svarstė Valan- 
deris. - Kiek pamenu, tą vakarą pūtė šioks toks vėjas. Gal 
todėl niekas negirdėjo jokių šauksmų. 

- Jei žmogžudystė būtų įvykus paplūdimyje, neabejo- 
tinai rastume smėlio smilčių, - pasakė Nybergas. 

- Gal tai įvyko ant laivo denio? - pasiūlė mintį Sved- 
bergas. 

- Arba ant prieplaukos, - įsiterpė Ana Brita Hio- 
glund. 

Klausimas pakibo ore. Juk neapieškosi tūkstančių pri- 
vačių laivų ir prieplaukų. Valanderis pasižymėjo: ypatingą 
dėmesį kreipti į nuorodas iš žmonių, gyvenančių prie 
jūros. 

Paskui suteikė žodį Perui Okesonui. 

— Man pavyko šį tą sužinoti apie Luizą Fredman, - tarė 
jis. - Manau, nėra reikalo pabrėžti - viskas, ką sakau, yra 
visiškai slapta, tik tyrimui skirta informacija. 

— Mes tylėsim kaip pelės po šluota, - pažadėjo Va- 
landeris. 

- Luiza Fredman guli Šv. Larso ligoninėje Lunde, - 
tęsė Peras Okesonas. - Ji gydoma ten jau ketvirtus metus 
nuo sunkios psichozės formos. Ji nebekalba, tarpais ją 
reikia per jėgą maitinti, be to, jos būklė negerėja. Dabar 
jai septyniolika metų. Mačiau jos nuotrauką - tai labai 
graži mergaitė. 

Kambaryje įsivyravo tyla. Valanderis juto, kad kolegas 
prislėgė Pero Okesono žodžiai. Jis pats jautė slogutį. 

- Psichozę paprastai kas nors sukelia, - pažymėjo 
Ekholmas. 

- Ji buvo paguldyta į ligoninę penktadienį, tūkstantis 
devyni šimtai devyniasdešimt devintųjų sausio devintą 
dieną, - tarė Peras Okesonas, pasklaidęs savo popierius. - 
Jei teisingai supratau, jos liga prasidėjo netikėtai. Savaitę 
ji nesirodė namuose, turėjo rimtų bėdų mokykloje, išvis 
ten retai lankydavosi. Minimas ir piktnaudžiavimas kvai- 
šalais, tačiau ji nevartojo stiprių narkotikų. Dažniausiai 
amfetaminą, kartais gal ir kokainą. Ją rado Pildamo parke, 
visiškai praradusią nuovoką. 

- Ar ji buvo sužeista? - uždavė klausimą Valanderis, 
lig tol įdėmiai sekęs pasakojimą. 

- Medžiagoje, kurią gavau, nieko apie tai nesakoma. 

Valanderis galvojo. 

- Vadinasi, su ja negalima pasikalbėti, - tarė jis po 
kurio laiko. - Bet aš noriu žinoti, ar ji buvo sužeista. Ir 
pakalbėti su tais, kurie ją rado. 

- Tai įvyko prieš trejus metus, - pabrėžė Peras Oke- 
sonas. - Bet manau, kad pasistengus įmanoma surasti 
tuos Žmones. 

- Apie tai pakalbėsiu su Forsfeltu iš Malmės krimi- 
nalinio skyriaus, - pasiūlė Valanderis. - Jei ją rado be 
nuovokos Pildamo parke, tikriausiai buvo iškviestas koks 
viešosios tvarkos palaikymo patrulis. Taigi kur nors yra 
ir protokolas. | 

— Kodėl tau taip rūpi jos žaizdos? - stebėjosi Han- 
sonas. 

- Noriu susidaryti apie ją kuo išsamesnį vaizdą, - pa- 
aiškino Valanderis. 

Aptarus Luizą Fredman, atėjo laikas kitai temai. Ka- 
dangi Ekholmas vis dar laukė galutinių rezultatų iš savo 

kompiuterinės programos, kuri galėjo padėti išryškinti 
netikėtus sąlyčio taškus ar naujas įdomias paraleles, Va- 
landeris užsiminė apie pastiprinimą. Hansonas iš aps- 
krities policijos vadovo sulaukė patvirtinimo, kad jiems 
paskirtas policijos intendantas iš Malmės. Jis žadėjo at- 
vykti į Istadą per pietus. 

- Kas jis? - paklausė Martinsonas, lig tol tylėjęs. 

- Jo vardas - Sturė Holmstriomas, - atsakė Han- 
sonas. 

— Aš jo nepažįstu, - burbtelėjo Martinsonas. 

Niekas jo nepažinojo. Valanderis pažadėjo paskam- 
binti Forsfeltui į Malmę, gal ką iš jo sužinos. 

Paskui Valanderis atsigręžė į Perą Okesoną. 

— Dabar turim nuspręsti, ar reikalingas komandos pa- 
stiprinimas, - tarė jis. - Koks mūsų požiūris? Norėčiau, 
kad kiekvienas atskirai pasakytų, ką mano. Aš pažadu, 
kad prisidėsiu prie daugumos nuomonės, nors asmeniškai 
vis dar abejoju, ar komandos pagausėjimas tikrai pakeltų 
mūsų darbo kokybę. Bijau, kad tada mūsų darbo tempas 
sulėtės. Bent iš pradžių tai tikrai. Bet dabar noriu išgirsti 
kiekvieno nuomonę. 

Martinsonas ir Svedbergas buvo už pastiprinimą, Ana 
Brita Hioglund pritarė Valanderiui, o Ekholmas su Han- 
sonu liko neutralūs. Valanderis juto, kad nematomas, bet 
sunkus atsakomybės šydas visu svoriu užgulė jo pečius. 
Apklausos pabaigoje Peras Okesonas pasiūlė dar keletą 
dienų palūkėti. 

- Jei įvyks dar viena žmogžudystė, privalėsim tai pa- 
daryti, - perspėjo jis. - Bet kol kas tęskime pradėtą darbą 
neišsiplėsdami. 

Susitikimą baigė tuoj prieš dešimt. Valanderis grįžo 
į savo kambarį. Šeštadienį kaustęs nuovargis atslūgo. 

Susitikimas praėjo gerai, nors ir nepasiyrė priekin tiek, 
kiek norėtųsi. Bet jie parodė, kad jų energija ir valia ne- 
palaužiamos. 

Valanderis ruošėsi skambinti Forsfeltui, kai tarpduryje 
išdygo Martinsonas. 

— Man į galvą atėjo viena mintis, - tarė jis, atsiremda- 
mas į durų staktą. 

Valanderis tylėdamas laukė, ką jis pasakys. 

- Luiza Fredman apdujusi vaikščiojo po parką, - tarė 
Martinsonas. - Tai man primena mergaitę, pirmyn atgal 
lakstančią po rapsų lauką. 

Martinsonas buvo teisus. Panašumas yra, nors ir to- 
limas. 

- Sutinku, - pritarė jam Valanderis. - Tik gaila, kad 
šie abu atvejai neturi nieko bendra. 

- Vis vien tai keista, - nenusileido Martinsonas. - Beje, 
šį kartą tu teisingai atspėjai rezultatą. 

Valanderis linktelėjo. 

- Žinau, - tarė jis. - Ana Brita irgi. 

— Galėsit pasidalyti tūkstantį kronų. 

— O kada kitos rungtynės? 

— Apie jas laiku pranešiu, - išeidamas tarė Martin- 
sonas. 

Valanderis paskambino į Malmę. 

Lūkuriuodamas prie telefono, pažvelgė pro pravirą 
langą. Lauke tebebuvo nuostabus oras. 

Išgirdęs Forsfelto balsą kitame laido gale, nustūmė 
mintis apie orus į šalį. 


Tą vakarą Huveris išėjo iš rūsio tuoj po devynių. Ilgai 
užtruko, kol išsirinko vieną iš keleto gerai išgaląstų kirvių, 
suguldytų ant juodo šilko audeklo. Pagaliau apsisprendęs 

išsirinko mažiausiąjį kirvuką. Jo vienintelio dar nebuvo 
naudojęs. Užkišęs jį už odinio diržo, užsimaukšlino ant 
galvos šalmą. Kaip ir anksčiau, jis buvo basas. Išėjęs iš 
kambario, užrakino duris. 

Vakaras buvo labai šiltas. Jis važiavo mažais keliukais, 
kruopščiai pasirinktais išstudijavus žemėlapį. Kelionė už- 
truks maždaug dvi valandas. Vietoj planavo būti tuoj po 
vienuoliktos. 

Prieš dieną jam teko pakeisti savo išankstinį planą. Vy- 
ras, išvykęs užsienin, netikėtai grįžo. Jis iškart apsispren- 
dė nerizikuoti - nelaukti, kol šis vėlei pradings. Prieš tai 
įsiklausė į Džeronimo širdį. Ritmiškas būgnų tratėjimas 
krūtinėje perdavė Džeronimo žinią: nedelsiant naudotis 
palankia proga. 

Šalmo stiklas nuspalvino vasaros kraštovaizdį mė- 
lynai. Iš kairės šmėkščiojo jūra, joje mirgėjo laivų švie- 
selės, tolumoje bolavo Danijos pakrantė. Neilgai trukus 
atnašaus seseriai paskutinę auką. Padės išsklaidyti ją 
apgaubusius rūkus. Ji sugrįš į gyvenimą per patį vasaros 
gražumą. 

Į miestą atvyko tuoj po vienuolikos. Po penkiolikos 
minučių stovėjo gatvėje priešais didelę vilą, kuri glūdėjo 
sename sode, apsupta aukštų medžių. Atrėmęs savo mo- 
pedą prie gatvės žibinto, prirakino jį grandine. Kita gatvės 
puse šaligatviu pražingsniavo pagyvenusi porelė, išėjusi 
pavedžioti šunį. Palaukė, kol jie pradings iš akių, tada 
nusismaukė šalmą ir įkišo kuprinėn. Šešėlių prieglobstyje 
pasileido tekinomis prie sodo, kur šis ribojosi su futbolo 
aikštele. Paslėpė kuprinę žolėse, tada pralindo pro angą 
gyvatvorėje, kurią jau seniai buvo paruošęs. Tankios ša- 
kos skaudžiai braižė, badė jo nuogas rankas ir pėdas, bet 
jis buvo nejautrus skausmui. Džeronimas nepakęstų, jei 

pasirodytų esąs silpnas. Jis privalo atlikti šventą užduotį, 
aprašytą knygoje, gautoje iš sesers. Užduotis reikalauja 
didelių pastangų, ir jis yra pasirengęs jai skirti visas savo 
jėgas. 

Huveris pateko į sodą. Buvo taip arti to pabaisos kaip 
niekad. Viršuje degė šviesa, o pirmame aukšte buvo tamsu. 
Įtūžęs pagalvojo, kad jo sesers čia būta prieš jį. Ji aprašė 
šį namą, 0 jis. perskaitęs prisiekė, kad kurią nors dieną 
sudegins jį lig pamatų. Bet kol kas dar ne. Jis atsargiai 
nubėgo prie namo sienos, tykiai pravėrė rūsio langelį, iš 
kurio jau anksčiau išsuko kabliukus. Lengvai praslydo 
į vidų. Žinojo, kad pateko į obuolių saugyklą. Jo uoslę 
pasiekė išsivadėjęs rūgštelėjusių obuolių kvapas. Įtempė 
klausą. Visur tylu. Jis tykiai slinko rūsio laiptais aukštyn, 
pateko į erdvią virtuvę. Aplink tvyrojo tyla. Paskui išgir- 
do kažkur vamzdžiais tekantį vandenį. Jis įjungė orkaitę, 
pravėrė jos dureles, tada toliau nuslinko laiptais į viršų, 
išsitraukė kirvį. Buvo visiškai ramus. 

Durys į vonią buvo kiek pravertos. Koridoriuje tam- 
soje atpažino vyrą, kurį tuoj nudės. Jis stovėjo priešais 
vonios veidrodį ir tepėsi kremu veidą. Huveris užlindo už 
vonios durų ir tykojo. Kai vyras išjungė šviesą vonioje, jis 
užsimojo. Smogė tik vieną kartą. Vyras be garso susmuko 
ant kilimėlio. Kirviu atskyręs nuo galvos gabalą odos su 
plaukais, Huveris įsikišo skalpą kišenėn. Paskui nuvilko 
vyrą laiptais žemyn. Anas dėvėjo pižamą, jo kelnės nu- 
slydo ir, pakibusios ant vienos kojos, vilkosi iš paskos. 
Huveris stengėsi nežiūrėti į tą pusę. 

Įvilkęs vyrą virtuvėn, pritempė jį prie orkaitės, pas- 
kui įgrūdo jo galvą į prikaitusią orkaitę. Iškart pakvipo 
tirpstantis veido kremas. Jis išėjo iš namo tuo pačiu būdu, 
kaip ir buvo atėjęs. 

Prieš aušrą užkasė skalpą po sesers langais. Liko tik pa- 
skutinė, papildoma auka, kurią padovanos seseriai. Užkas 
paskutinį skalpą. Ir tada bus viskas. 


Galvojo apie tai, kas laukia. Vyras, kurio krūtinė kvėpuo- 
jant giliai banguoja. Vyras, sėdėjęs priešais jį ant sofos, 
nieko nenutuokiąs apie jo šventą užduotį. 

Dar neapsisprendė, ar nepaėmus ir merginos, miego- 
jusios gretimame kambaryje. 

Bet dabar jis pailsės. Jau aušta. 

Galutinį sprendimą priims rytoj. 

Skonė 
1994 m. liepos 5-8 d. 

Valdemaras Šjostenas buvo vidutinio amžiaus Helsingbor- 
go kriminalinio skyriaus pareigūnas. Vasaros metu savo 
laisvalaikį jis skyrė senam ketvirtojo dešimtmečio staty- 
bos mahagonio laivui, kurį įsigijo per atsitiktinumą. Šį 
ankstyvą liepos penktosios rytą, kaip įpratęs, prieš šešias 
su barškesiu suvyniojo miegamojo žaliuzes. Jis nuomojo- 
si butą atnaujintame name miesto centre. Nuo vandens 
sąsiauryje jį skyrė tik gatvė, geležinkelio bėgiai ir uosto 
pastatai. Oras buvo puikus, toks, kokį žadėjo vakarykščiai 
laikraščiai. Jo atostogos buvo suplanuotos liepos pabaigoje. 
Lig tol jis kas rytą porą laisvų valandų skirdavo savo laivui, 
plūduriuojančiam jachtų prieplaukoje. Į ten greitai galėjai 
numinti dviračiu. Valdemarui Šjostenui rudenį sueis pen- 
kiasdešimt, jis buvo triskart vedęs, užgyveno šešis vaikus. 
Dabar planavo savo ketvirtąją santuoką. Jo sutikta moteris, 
kaip ir jis, mėgo senąjį mahagonio laivą, įspūdingai vadi- 
namą „Jūrų karaliumi-2“. Šį vardą parinko pagal vaikystės 
jachtą, kurioje su tėvais leisdavo vasaras. Ji vadinosi „Jūrų 
karalius-1“. Kai jam suėjo dešimt, tėvas didžiam jo liūde- 
siui pardavė jachtą į Norvegiją, bet Šjostenas niekuomet 
jos nepamiršo. Dažnokai klausdavo savęs, ar ji dar yra, ar 
nenugarmėjo kur dugnan. Ar nesutrūnijo. 

Šjostenas paskubomis išgėrė puodelį kavos, susiruo- 
šė eiti. Tą akimirką suskambo telefonas. Nustebęs, kad 
skambina taip anksti, jis griebė už ragelio, kabančio ant 
virtuvės sienos. 

— Valdemarai? - atpažino komisaro Birgersono balsą. 

— Taip, tai aš. 

- Tikiuosi, neprikėliau tavęs. 

— Kaip tik ruošiausi eiti iš namų. 

— Laimė, kad tave pagavau. Geriausia būtų, jei iškart 
atvyktum. 

Valdemaras Šjostenas žinojo, kad Birgersonas niekuo- 
met neskambintų be rimtos priežasties. 

— Aš atvažiuoju, - tarė jis. - Tik pasakyk, kas atsitiko? 

- Rūksta dūmai iš vilos ant kalno Togaborge. Ugnia- 
gesiai, patekę į namą, rado vyrą. 

- Mirusį? 

- Žuvusį. Kai jį pamatysi, suprasi, kodėl skambinu. 

Valdemaro Šjosteno svajos laisvą laiką paskirti savo 
laivui per sekundę ištirpo. Bet jis, pareigingas policinin- 
kas, savotiškai mėgo tą ypatingą įtampą ir susijaudinimą, 
sukylantį tiriant netikėtą mirties atvejį. Taigi nebuvo 
taip jau sunku persiorientuoti - vietoj dviračio raktų 
jis čiupo už automobilio raktelių ir išskubėjo iš namų. 
Už poros minučių privažiavo prie policijos būstinės, 
Birgersonas jau lūkuriavo ant laiptų. Įsėdęs automobilin, 
pasakė adresą. 

- Kas toks žuvo? 

— Okė Liljegrenas. 

Šjostenas švilptelėjo. Okė Liljegrenas buvo ne tik 
mieste, bet ir visoje šalyje žinoma asmenybė. Vadino save 
revizoriumi, devintajame dešimtmetyje pagarsėjo kaip 
„pilkasis kardinolas“, valdantis ne vieną fiktyvią firmą. 
Tačiau policija prieš jo nelegalią veiklą nesurinko pakan- 
kamai įkalčių, todėl jis išsisuko tik šešių mėnesių lygtine 
bausme. Okė Liljegrenas tapo šiurkščiausių ekonominių 
nusikaltimų simboliu. Be to, nuolat bastydamasis laisvėje, 

buvo gyvas įrodymas, kad teisinė valstybė nepajėgi kovoti 
prieš tokius kaip jis. Liljegrenas buvo kilęs iš Bostado, 
bet pastaruoju metu, būdamas Švedijoje, apsistodavo 
Helsingborge. Šjostenas prisiminė laikraščio straipsnį, 
kuriame žurnalistas mėgino suskaičiuoti po visą pasaulį 
išsibarsčiusius šiojo būstus. 

- Jau žinai, kada viskas įvyko? 

- Šįryt bėgiotojas, pastebėjęs iš namo rūkstančius 
dūmus, iš sykio iškvietė gaisrinę. Ugniagesiai atvažiavo 
penkiolika po penkių. Įsigavę vidun, virtuvėje rado Okę 
Liljegreną. 

- Kur degė? 

- Niekur. 

Šjostenas metė į Birgersoną klausiamą žvilgsnį. 

- Liljegrenas gulėjo prie atidarytų orkaitės durelių, - 
tęsė Birgersonas. - Jo galva kyšojo viduje, o orkaitė dirbo 
visu pajėgumu. Jis tikrąja to žodžio prasme iškepė. 

Šjostenas perkreipė veidą. Ėmė nutuokti, koks vaizdas 
pasitiks nuvažiavus. | 

- Jis nusižudė? 

— Ne, kažkas smogė jam kirviu per galvą. 

Šjostenas nevalingai paspaudė stabdį. Jis pažvelgė į 
Birgersoną. 

- Veidas ir plaukai beveik visai sudegė, bet gydytojas 
vis vien įsitikinęs, kad jam nurėžtas skalpas. 

Šjostenas tylėjo. Prisiminė, kas vyksta Istade, - didžiąją 
vasaros sensaciją. Pamišėlis, užmušinėjantis žmones kir- 
viu, pasiimantis jų skalpus. 

Jie atvažiavo prie Liljegreno vilos Ašebergo gatvėje. 
Prie vartelių stovėjo ugniagesių mašina, pora policijos 
automobilių ir greitoji medicinos pagalba. Erdvus sodas 
buvo aptvertas juosta, prismaigstytas žymėjimo lentelių. 

Šjostenas išlipo iš automobilio, gindamasis rankos mostu 
parodė prie jo skubančiam žurnalistui, kad nesiartintų. 
Paskui peržengė užtvarą ir su Birgersonu nuėjo į vilą. 
Įžengus vidun, į nosį bloškė stiprus kvapas. Šjostenas su- 
prato - tai dėl Liljegreno lavono. Birgersonas padavė jam 
nosinę, galva linktelėjo į virtuvės pusę, prie kurios durų 
budėjo išbalęs policijos patrulis. Burną ir nosį prisidengęs 
nosine, Šjostenas pažvelgė į virtuvę - vaizdas buvo maka- 
briškas. Pusnuogis vyras klūpojo ant kelių, o jo galva lig 
kaklo kyšojo orkaitėje. Kaip kokioje pasakoje apie Joniuką 
ir Grytutę. Gydytojas klūpėjo šalia orkaitės, pasišvies- 
damas prožektoriumi. Kilstelėjęs galvą jis pasisveikino. 
Šjostenas mėgino kvėpuoti atitraukęs nosinę pro burną, 
paskui atsiklaupė, žvilgtelėjo į orkaitę, galvodamas apie 
apanglėjusį karbonadą. 

— Dievuliau, - tarė jis. - Tikrai nekoks vaizdas. 

- Jam smogė pakaušin, - tarė gydytojas. 

- Virtuvėje? 

— Ne, viršuje, - atsakė už nugaros stovintis Birger- 
sonas. 

Šjostenas atsistojo. 

- Ištraukite jį iš tos orkaitės, - tarė jis. - Ar fotografas 
jau baigė savo darbą? 

Birgersonas linktelėjo. Šjostenas nusekė paskui Bir- 
gersoną į viršų. Atsargiai dairydamasis lipo laiptais, nes 
visur buvo pritaškyta kraujų. Birgersonas sustojo prie 
vonios durų. 

— Kaip matei, Liljegrenas vilkėjo pižamą, - tarė Birger- 
sonas. - Įtariu, prieš mirtį jis buvo vonios kambaryje, o žu- 
dikas tykojo už durų. Jis smogė Liljegrenui kirviu į pakaušį, 
o paskui nutempė kūną žemyn į virtuvę. Tai paaiškintų, 
kodėl jam ant vienos kojos kabojo pižamos kelnės. Paskui 

žudikas įgrūdo galvą į orkaitę, užstatė ją visu pajėgumu ir 
išėjo. Kol kas nežinom, nei kaip jis pateko į namą, nei kaip 
iš jo išsigavo. Pagalvojau, kad nuo to galima pradėti. 

Šjostenas susimąstęs tylėjo. Paskui grįžo į virtuvę. Ne- 
gyvas kūnas gulėjo ant grindų pridengtas plastiku. 

- Ar tai jis? - paklausė Šjostenas. 

- Taip, be abejonės, tai Liljegrenas, - atsakė gydyto- 
jas. - Nors ir beveidis. 

- Ne tą turėjau galvoje. Ar čia to skalpuotojo darbas? 

Gydytojas atitraukė plastmasę, dengusią apanglėjusį 
veidą. 

- Esu beveik tikras, kad Liljegrenui buvo nurėžta ar 
nuplėšta nuo galvos oda su plaukais, - patvirtino gydy- 
tojas. 

Šjostenas linktelėjo, paskui pasisuko į Birgersoną. 

— Norėčiau, kad paskambintum į Istado policiją, - tarė 
jis. - Pabandyk surasti Kurtą Valanderį. Būtinai noriu su 
juo pasikalbėti. Kaip galima greičiau. 


Tą antradienio rytą Valanderis kaip niekad pasitaisė 
karališkus pusryčius. Išsikepęs kiaušinį, sėdėjo prie stalo 
su laikraščiu rankoje, kai suskambo telefonas. Jį tuoj nu- 
tvilkė nuojauta, jog kažkas nutiko. Išgirdęs, kad skambina 
komisaras iš Helsingborgo vardu Sturė Birgersonas, dar 
labiau sunerimo. 

Iškart suvokė - tai, ko taip bijojo, įvyko. Nežinomasis 
vėl smogė. Valanderis mintyse susikeikė, į šį keiksmą su- 
tilpo ir jo baimė, ir kylantis tūžmas. 

Paskui Birgersonas telefono ragelį perdavė Valdemarui 
Šjostenui. Jį Valanderis pažinojo iš anksčiau. Devinto- 
jo dešimtmečio pradžioje jie bendradarbiavo kovodami 
su narkotikais prekiaujančia gauja. Jų tyrimas tuomet 

išsiplėtė po visą Skonę. Nors jų charakteriai buvo skir- 
tingi, jiems puikiai sekėsi dirbti drauge. Tada ir užgimė 
kažkas panašaus į draugystę. 

— Kurtai? 

— Taip, tai aš. 

- Senokai bekalbėjom. 

- Kas nutiko? Tai tiesa, ką man pasakė? 

— Deja, atrodo, kad taip. Nusikaltėlis, kurio ieškai, iš- 
lindo pas mus, Helsingborge. 

- Tai jau patvirtinta? 

— Nėra jokio pagrindo manyti, kad taip nėra. Smūgis 
kirviu į galvą, nuplėštas skalpas. 

- Kas šį sykį jo auka? 

- Okė Liljegrenas. Ar tau šis vardas ką nors sako? 

Valanderis pagalvojo. 

- Tas įžymusis revizorius? 

— Būtent jis. Buvęs teisingumo ministras, prekiautojas 
menu, o dabar revizorius. 

— Nepamiršk dar vogtų daiktų slapstytojo ir klastoto- 
jo, - pataisė jį Valanderis. 

- Aš skambinu, nes pagalvojau, kad galbūt norėsi čia 
atvažiuoti pats. Mūsų vadovai tegul rūpinasi formalumais, 
kaip geriausia viską apiforminti, kad teisėtai peržengtum 
savo teritorijos ribas. 

— Aš tuoj važiuoju, - tarė Valanderis. - Tik galvoju, 
ar nebūtų protinga pasikviesti ir Sveną Nybergą, mūsų 
kriminalistikos techniką. 

- Atsivežk, ką tik nori, nesiruošiu tau tarp ratų kaišioti 
pagalių. Man tik nepatinka, kad žudikas atsikasė iki pat 
mūsų. 

— Už dviejų valandų būsiu Helsingborge, - pažadėjo 
Valanderis. - Jei tau lig tol pasisektų užgriebti ryšį tarp 

Liljegreno ir kitų aukų, tai būtų labai didelė paspirtis vi- 
sam tyrimui. Ar nusikaltėlis paliko pėdsakų? 

- Kol kas nieko neradom, bet žinom, kaip Liljegre- 
nas žuvo. Šįkart apsieita be rūgšties - auka buvo iškepta. 
Tiksliau, galva ir dalis kaklo. 

- Iškepta?! 

- Iškepta orkaitėje. Džiaukis, kad nepamatysi to gra- 
žaus vaizdo. 

— Ką dar žinai? 

- Aš pats ką tik atvykau į nusikaltimo vietą, todėl nieko 
daugiau negaliu pasakyti. 

Padėjęs ragelį, Valanderis pažvelgė į laikrodį ant ran- 
kos. Dešimt minučių po šešių. Ko bijojo, tas įvyko. Su- 
ieškojęs Nybergo numerį, paskambino jam. Šis atsiliepė 
per sekundę. Valanderis trumpai paaiškino, kas įvyko, 
ir Nybergas pažadėjo už penkiolikos minučių būti prie 
Valanderio namo Marijos gatvėje. Tada Valanderis ėmė 
rinkti Hansono numerį, bet apsigalvojęs padėjo ragelį ir 
surinko Martinsono numerį. Kaip visados atsiliepė Mar- 
tinsono žmona. Už poros minučių prie telefono atėjo ir 
Martinsonas. 

- Jis vėl smogė, - be įžangos išpyškino Valanderis. - 
Helsingborge. Nužudė revizorių Okę Liljegreną. 

— Tą firmų baubą? - pagyvėjo Martinsonas. 

- Taip, jį. 

- Žudikas bent jau gerai pasirenka savo aukas. 

— Nekalbėk nesąmonių, - pyktelėjo Valanderis. - Va- 
žiuoju tenai su Nybergu. Man skambino iš Helsingborgo, 
prašė atvažiuoti. Pranešk šią žinią Hansonui, o aš skamb- 
telsiu, kai daugiau žinosiu. 

— Vadinasi, dabar tikrai įsikiš Stokholmas, - pasakė 
Martinsonas. - Bet gal taip ir geriau. 

- Geriausia būtų, jei mums pavyktų sulaikyti tą pa- 
mišėlį, - atrėžė Valanderis. - Na, tai aš važiuoju. Paskam- 
binsiu vėliau. 

Valanderis stovėjo lauke, kai Nybergas su savo se- 
nuoju „Volvo Amazon“ įsuko į jo gatvę. Jis klestelėjo 
šalia Nybergo, ir jie patraukė iš miesto. Rytas buvo labai 
gražus. Prie Stiurupo Nybergas pasuko į Lundo pusę, 
paskui išvažiavo į pagrindinį kelią Helsingborgo link. 
Valanderis perpasakojo jam tai, ką žino. Pravažiavus 
Lundą, į mobilųjį paskambino Hansonas. Jis vos pra- 
kvėpavo, ir Valanderis suprato, kad Hansonas šito bijojo 
dar labiau nei jis pats. 

- Baisūs dalykai dedasi! - sudejavo jis. - Tai viską 
keičia. 

- Kol kas tai nieko nekeičia, - paprieštaravo Valande- 
ris. - Viskas priklausys nuo to, kas iš tikrųjų įvyko. 

- Pats laikas šalies kriminaliniam departamentui per- 
imti šį tyrimą, - tarė Hansonas. 

Valanderis jautė, kad Hansonas nieko labiau netrokšta, 
kaip būti išvaduotas iš jį slegiančios atsakomybės naštos. 
Valanderį tai erzino. Toks Hansono požiūris, Valanderio 
akimis, menkino Istado tyrimo grupės darbą. 

- Kas toliau bus - spręsti tau ir Perui Okesonui, - tarė 
Valanderis. - Kas nutiko Helsingborge, tai jų reikalas, bet 
būtent jie ir paprašė manęs atvažiuoti. Kas bus paskui, 
galėsim konkrečiau pasišnekėti, kai tam ateis laikas. 

Valanderis baigė pokalbį. Nybergas tylėjo, bet Valan- 
deris žinojo, kad jis viską puikiai girdėjo. 

Prie įvažiavimo į Helsingborgą juos pasitiko policijos 
automobilis. Valanderis pagalvojo, kad maždaug ties šia 
vieta Svenas Andersonas iš Lunarpo įsisodino Dolore- 
są Mariją Santaną į josios paskutiniąją kelionę. Paskui 

patrulių mašiną jie nuvairavo link Togaborgo ir sustojo 
šalia Liljegreno sodo. Valanderis su Nybergu pralindo 
pro užtvaras ir laiptų apačioje priešais įėjimą į erdvią 
vilą, kuri, Valanderis spėjo, buvo statyta praeito amžiaus 
pradžioje, juos pasitiko Šjostenas. Vyrai pasisveikino, ap- 
sikeitė pora frazių, kada paskutinį kartą matėsi. Paskui 
Šjostenas supažindino Nybergą su kriminalinės paieškos 
techniku iš Helsingborgo, kuris vadovavo nusikaltimo 
vietos tyrimui. Abu ekspertai pranyko namo viduje. 

Šjostenas užgesino cigaretę, batų pakulne įspaudė ją 
į žvyrą. 

- Čia lankytasi tavo vyruko, - tarė jis. - Aš beveik tuo 
neabejoju. 

— Ką žinai apie Žuvusįjį? 

- Okė Liljegrenas buvo garsus asmuo. 

— Veikiau liūdnai pagarsėjęs. 

Šjostenas linktelėjo. 

— Neabejoju, daugelis sapnuose yra ne sykį nudėjęs šį 
vyrą, - pasakė jis. - Jei mūsų teisinė sistema geriau veik- 
tų, jei įstatymuose, tariamai kontroliuojančiuose ekono- 
minį nusikalstamumą, būtų mažiau lemtingų spragų, 
leidžiančių praslysti ir išsisukti nuo bausmės, tai viso 
šito šiandien nebūtų įvykę, nes Liljegrenas paprasčiau- 
siai būtų saugiai sėdėjęs cypėje. O švediškų kalėjimų 
vienutėse lig šiolei neįrengti nei vonios kambariai, nei 
orkaitės. 

Šjostenas nusivedė Valanderį į namą. Čia stipriai dvo- 
kė apdegusia oda. Šjostenas ištiesė Valanderiui burnos 
apsaugą, ir šis padvejojęs ją užsidėjo. Jie žengė į virtuvę, 
kur po plastiko apklotu gulėjo negyvas Liljegreno kūnas. 
Valanderis galva davė ženklą Šjostenui, kad atidengtų 
kūną. Norėjo pradėti nuo paties nemaloniausio. Nė pats 

nežinojo, ką tikėjosi išvysiąs, bet, pamatęs Liljegreno 
veidą, krūptelėjo. Tiksliau, veido ten jau nebebuvo. Oda 
buvo nuspragusi, daugelyje vietų prasišvietė kaukolė. Kur 
anksčiau būta akių, žiojėjo dvi skylės. Plaukai su ausimis 
irgi nudegė. Valanderis linktelėjo Šjostenui, kad pridengtų 
lavoną. Šjostenas nupasakojo, kokioje padėtyje ugniage- 
siai aptiko Liljegreną, o fotografas, darbavęsis virtuvėje, 
atkišo jam keletą momentinių nuotraukų. Nuotraukose 
viskas atrodė dar bjauriau; Valanderis nusipurtė iš pasiš- 
lykštėjimo ir grąžino nuotraukas atgal. Tada Šjostenas 
nusivedė jį viršun, rodydamas kraujo pėdsakus ant laiptų 
ir aiškindamas, kaip viskas vyko. Valanderis įsiterpdavo 
retsykiais su kokiu klausimu, bet Šjosteno pasakojimas 
jam skambėjo įtikinamai. 

- Ar yra liudininkų? - pasidomėjo Valanderis. - Ar žu- 
dikas nepaliko kokių pėdsakų? Kaip jis įsigavo vidun? 

- Pro rūsio langą. 

Grįžę virtuvėn, jie nusileido į erdvias rūsio patalpas 
po visu namu. Viename kambarėlyje dar tebetvyrojo per- 
nykščių obuolių kvapas, langas buvo kiek praviras. 

— Mes spėjame, kad jis pro čia pateko į namą, - tarė 
Šjostenas. - Pro čia ir pabėgo, nors laisvai būtų galėjęs 
drožti tiesiai pro paradines duris, nes Okė Liljegrenas 
gyveno visiškai vienas. 

- Ar nusikaltėlis paliko kokių nors pėdsakų? - dar kar- 
tą paklausė Valanderis. - Anuos kartus jis buvo apdairus, 
stengdamasis nepalikti nieko, už ko galėtumėm užsika- 
binti, bet vis vien šį tą palikdavo. Turim visą rinkinį jo 
pirštų atspaudų. Pasak Nybergo, mums trūksta tik kairės 
rankos mažojo pirštelio. 

— Pirštų atspaudai, dėl kurių jis tikras, kad policija 
neras jų savo registre, - pažymėjo Šjostenas. 

Valanderis linktelėjo. Šjosteno įžvalga buvo visiškai 
teisinga. Ir pats ta kryptimi galvojo, tik dar nebuvo su- 
formulavęs minties. 

— Virtuvėje prie orkaitės aptikome pėdos žymę, - to- 
liau pasakojo Šjostenas. 

— Ką gi, jis vėl buvo basas, - tarstelėjo Valanderis. 

- Basas? - nustebo Šjostenas. 

Valanderis papasakojo apie pėdsakus, kuriuos rado 
kraujais aptaškytoje Fredmano mašinoje. Jis suprato, kad 
nedelsiant reikia supažindinti Šjosteną ir jo kolegas su 
tyrimo medžiaga, nagrinėjančia pirmąsias tris žmogžu- 
dystes. 

Valanderis apžiūrėjo rūsio langą. Ties ta vieta, kur 
anksčiau buvo įtvirtintas lango kablys, buvo išbraižyta. 
Pasilenkęs pro langą išvydo ant žemės gulintį kablį, nors 
jį ir buvo sunku išskirti tamsios žemės fone. 

— Greičiausiai kablį jis išklerino jau anksčiau. 

— Manai, jis iš anksto viskam pasiruošė? 

— Labai galimas dalykas. Tai atitiktų jo elgesį. Jis ste- 
bi savo aukas, seka jas. Ar ilgai tai daro ir kodėl - šito 
mes nežinom. Mūsų elgsenos specialisto Matso Ekholmo 
nuomone, tai būdinga žmonėms su psichikos sutrikimo 
požymiais. 

Paskui vyrai nuėjo į gretimą kambarį. Langai ten buvo 
panašūs, bet visi kabliai savo vietoje. 

— Derėtų kitoj lango pusėj paieškoti pėdų atspaudų, - 
tarė Valanderis ir iškart pasigailėjo savo žodžių. Ne jam 
nurodinėti tokiam patyrusiam komisarui kaip Valdema- 
ras Šjostenas, ko reikia imtis. 

Jie grįžo į virtuvę. Liljegreno kūną ruošė išgabenti. 

- Aš nesilioviau ieškojęs sąlyčio taško, - prisipažino 
Valanderis. - Iš pradžių tarp Gustafo Veterštedto ir Arnės 


371 


Karlmano. Jį radau. Paskui tarp Bjorno Fredmano ir anų 
vyrų. Lig šiol jo neradom, bet esu tikras, kad jis yra. Taip 
pat manau, kad ir čia pirmiausia to reikia ieškoti. Koks 
Okės Liljegreno ryšys su kitomis trimis aukomis? Ar bent 
jau su viena iš jų. 

- Vienas sąlyčio taškas yra, net labai ryškus, - tyliai 
prabilo Šjostenas. 

Valanderis klausiamai pažvelgė į jį. 

- Juk nusikaltėlis tai bendras, šitai nustatytas faktas, - 
tęsė Šjostenas, - nors ir nežinome, kas jis. 

Šjostenas mostelėjo galva link laukujų durų. Valanderis 
suprato, kad jis nori pasikalbėti niekieno netrukdomas. 
Išėję į sodą, jie prisimerkė nuo saulės. Ir šiandien lauke 
juos pasitiko graži, nelietinga vasaros diena. Valanderis net 
nebepamena, kada paskutinį kartą lijo. Šjostenas prisidegė 
cigaretę, nuvedė Valanderį prie lauko baldų, stovinčių kiek 
atokiau nuo namo. Jie patraukė kėdes į šešėlį ir prisėdo. 

— Apie Okę Liljegreną sklandė daugybė gandų, - pra- 
dėjo Šjostenas. - Fiktyvios firmos - tai tik menka dalis 
jo plačios veiklos. Helsingborge girdėjome aibę kitokių 
gandų: pažemiui skraidantys orlaiviai „Cessna“, mėtan- 
tys kokaino pakuotes. Heroinas, marihuana. Visus tuos 
gandus sunku įrodyti ar paneigti. Man, atvirai kalbant, 
sunku visa tai priimti už gryną pinigą, aš neįsivaizduoju 
Okės Liljegreno tokiame kontekste, bet gal taip yra tik 
dėl mano ribotos vaizduotės. Padarykime prielaidą, kad 
nusikaltimus galima surūšiuoti į skirtingas grupes. Dėl to 
nusikaltėliai privalėtų laikytis apibrėžtų savo veiklos sri- 
ties ribų, nesiverždami į svetimas teritorijas. Kitaip mūsų 
suskirstymas nueina vėjais. 

- Ir aš anksčiau panašiai galvojau, - prisipažino Valan- 
deris. - Bet tie laikai, matyt, negrįžtamai praėję. Pasaulis, 

kuriame dabar gyvename, regis, darosi vis suprantames- 
nis, bet tuo pat metu vis labiau chaotiškas. 

Šjostenas pamojavo su cigarete rankoje, rodydamas 
į vilą. 

- Sklandė ir kitokios rūšies gandai, - tęsė jis. - Labiau 
pagrįsti. Apie šventimus šiuose namuose, pasilinksmini- 
mus su pasmurtavimu. Moterys, prostitucija. 

- Su pasmurtavimu? - perklausė Valanderis. - Ar nie- 
kuomet nebuvot iškviesti? 

- Ne, nė karto, - atsakė Šjostenas. - Net nežinau, kodėl 
pavadinau tuos pasilinksminimus su pasmurtavimu. Tie- 
siog čia retsykiais susibėgdavo žmonės, kurie po šventimų 
tuoj vėl išsilakstydavo į visas puses. 

Valanderis tylėjo. Mąstė apie tai, ką išgirdo iš Šjosteno. 
Staiga jį perliejo netikėta mintis. Jis matė Doloresą Ma- 
riją Santaną, stovinčią prie pietinio išvažiavimo iš Hel- 
singborgo. Ar tarp jos ir to, ką Šjostenas pasakojo, gali 
būti ryšys? Prostitucija? Valanderis nuvarė savo mintį į 
šalį. Ši mintis ne tik be pagrindo - ji aiškiai rodo, kad jo 
galvoje visai susipynė du skirtingi tyrimai. 

- Mums reikia bendradarbiauti, - tvirtu balsu pareiš- 
kė Šjostenas. - Tu su savo kolegomis pradėjai tirti jau 
prieš porą savaičių. Mes jums padovanojome Liljegreną. 
Kaip dabar atrodo bendras vaizdas? Kas keičiasi? Kas 
išryškėja? 

- Esu tikras, kad šioje tyrimo stadijoje įsikiš šalies 
departamentas, - tarė Valanderis. - Tai, žinoma, gerai, 
bet aš tokiais atvejais visados baiminuosi, kad neiškiltų 
bendradarbiavimo sunkumų, kad svarbi informacija gal 
nepateks ten, kur turėtų. 

- Ir man dėl to paties būtų neramu, - prisipažino Šjos- 
tenas. - Dėl to siūliau tau, kad mes, nepaisydami visko, 

retsykiais savo nuožiūra susibėgtume ir apsikeistume in- 
formacija ar pasitartume, jei reikia. 

- Mielai sutinku, - atsakė Valanderis. 

— Mudu dar prisimenam tuos senus gerus žmogžudys- 
čių tyrimo komisijos laikus, - tarė Šjostenas. - Ji dirbo 
sklandžiai, bet vis vien buvo išardyta. Tačiau ji niekad 
netapo tokia efektyvi, kokia buvo tuomet. 

— Tada buvo kiti laikai, - tarė Valanderis. - Smurtas 
buvo kitoks, mažiau žmogžudysčių. Sunkius nusikal- 
tėlius buvo įmanoma pagauti, nes jie veikdavo pagal 
paprastesnę, lengviau atpažįstamą, neretai pasikarto- 
jančią schemą. Sutinku su tavimi, mūsų žmogžudysčių 
tyrimo komisija anais laikais iš tikrųjų dirbo puikiai. 
Bet nesu tikras, kad ji tokia pat kovinga ir efektyvi būtų 
ir šiandien. 

Šjostenas pakilo. 

— Na, o mudu sutarėm? 

- Žinoma, - atsakė Valanderis. - Kai tik prireiks, trum- 
pam pasitrauksim į nuošalę savoms konsultacijoms. 

- Jei turėsi pasilikti Helsingborge, gali pernakvoti pas 
mane, - pasiūlė Šjostenas. - Gal džiaugsiesi, jei nereikės 
nakties praleisti svetimame viešbutyje. 

- Ačiū už pasiūlymą, - padėkojo Valanderis tyliai min- 
tydamas, kad visai nenusiviltų nakvyne viešbutyje, mat 
juto stiprų poreikį bent porą valandų per dieną pabūti 
vienas. 

Jie grįžo prie namo. Kairėje pusėje stovėjo garažas su 
dviem vartais. Šjostenas nuėjo į namą, o Valanderis nutarė 
mesti akį į garažą. Jis šiaip ne taip pakėlė vienus vartus. 
Garaže stovėjo juodas mersedesas. [ėjęs vidun, Valanderis 
iš šalies apžiūrėjo automobilį. Pastebėjęs, kad jo langai 
užtamsinti, stabtelėjo ir susimąstė. 

Paskui sugrįžo į vilą, pasiskolino iš Nybergo mo- 
bilyjį. 

Paskambinęs į Istadą, paprašė Anos Britos Hioglund. 
Pradžioj glaustai nupasakojęs jai, kas atsitiko, perėjo tie- 
siai prie reikalo. 

- Norėčiau, kad susisiektum su Sara Bjorklund, - tarė 
jis. - Pameni ją? 

- Veterštedto namų tvarkytoja? 

- Taip, ta pati. Norėčiau, kad atvežtum ją į Helsingbor- 
gą. Nedelsdama. 

— Kodėl? 

- Noriu, kad pamatytų vieną automobilį, o aš stovėsiu 
šalia, spausdamas kumščius, kad jį atpažintų. 

Ana Brita Hioglund daugiau nieko nebeklausinėjo. 

Sara Bjorklund ilgai stovėjo priešais juodąjį automobilį. 

Valanderis visąlaik laikėsi šalia jos, bet sykiu ir nuo- 
šalėje. Norėjo, kad ji jaustųsi saugi. Bet nenorėjo būti per 
arti, kad neišblaškytų jos dėmesio, nesutrukdytų atlikti 
jai skirtos užduoties. Matė, kad ji labai susikaupė steng- 
damasi prisiminti. Ar tikrai regėjo šį automobilį aną rytą 
prie Veterštedto namo, kai supainiojusi ketvirtadienį su 
penktadieniu ne laiku atėjo valyti? Ar anas automobilis 
buvo panašus į šį? O gal tai, be abejonės, anas automobi- 
lis, tądien riedėjęs pro namo vartus - namo, kur gyveno 
buvęs ministras? 

Šjostenas pritarė Valanderiui, kai jis paaiškino, ko 
siekia. Net jei Sara Bjorklund, Veterštedto paniekinamai 
vadinama namų darkytoja, patvirtins, kad matė tos pačios 

markės automobilį, tai dar nieko neįrodys. Tai būtų tik 
netiesioginis įkaltis, atvira galimybė. Vis vien tai būtų 
svarbu. Taip mąstė abu vyrai. 

Sara Bjorklund dvejojo. Kadangi automobilyje kyšo- 
jo rakteliai, Valanderis paprašė Šjosteno apsukti mašina 
porą ratų po kiemą. Ar ji užsimerkusi atpažįsta motoro 
gausmą? Juk mašinos gaudžia skirtingai. Ji užmerkė akis 
ir įsiklausė. 

- Galbūt, - po kiek laiko pratarė moteris. - Šis au- 
tomobilis atrodo kaip ir tas, kurį mačiau aną rytą. Bet 
negaliu tvirtinti, kad tai tas pats. Aš nežiūrėjau į mašinos 
numerius. 

Valanderis linktelėjo. 

— Aš šito iš jūsų nereikalauju, - tarė jis. - Ir taip atsi- 
prašau, kad turėjote čionai atvykti. 

Ana Brita Hioglund dėl visa ko atsivežė su savimi No- 
reną, kuris dabar gavo užduotį pargabenti Sarą Bjorklund 
atgal į Istadą. Ji pati ketino likti Helsingborge. 

Nors dar buvo ankstyvas rytas, vis vien atrodė, kad 
visa šalis jau žino, kas įvyko. Šjostenas vidury gatvės 
suimprovizavo spaudos konferenciją, o Valanderis su 
Ana Brita Hioglund nuvažiavo į uosto terminalą pa- 
pusryčiauti. 

Jis smulkiai išdėstė jai, kas atsitiko. 

— Kadaise Okė Liljegrenas figūravo mūsų tyrime apie 
Alfredą Harderbergą. Ar pameni? 

Valanderis mintimis grįžo į praeitus metus. Nemalonu 
buvo prisiminti tą įžymųjį verslininką ir meno mecenatą, 
rezidavusį už Farnholmo pilaitės mūrų. Jie sutrukdė jam 
išvykti iš šalies per dramatišką akciją Stiurupo oro uoste. 
Tyrime sušmėkščiojo ir Okės Liljegreno vardas, bet tik 
paraštėse. Faktų neužteko net apklausai. 

Valanderis sėdėjo siurbčiodamas trečią kavos puodelį, 
jo žvilgsnis klaidžiojo po sąsiaurį; jame į visas puses kur- 
savo jachtos ir laivai laiveliai. 

— Mes to labai bijojome, bet vis tiek sulaukėme, - tarė 
jis. - Dar vienas numirėlis be skalpo. Pasak Ekholmo, 
turėtumėm būti pasiekę tą magišką ribą, kurią peržen- 
gus mūsų galimybės identifikuoti nusikaltėlį pagal FTB 
sukurtus modelius auga. Dabar gal lengviau įžvelgsime 
panašumus ir skirtumus. 

— Man rodos, mūsų nusikaltėlis darosi vis šiurkštes- 
nis, - tarė Ana Brita Hioglund dvejodama. - Jei kirvio 
smūgius ir skalpavimą išvis įmanoma skirstyti pagal 
šiurkštumo laipsnį. 

Valanderis susidomėjęs sukluso. Per bendrą darbo 
laiką išmoko, kad po jos dvejone dažnai slypėjo reikš- 
mingos mintys. 

- Veterštedtas gulėjo po irkline valtimi, - tęsė ji. - Jam 
buvo smogta iš nugaros. Skalpas nurėžtas peiliu, tarsi nu- 
sikaltėlis būtų skyręs laiko kruopščiam darbui. O gal jis 
dar nepasitikėjo savimi? Šiaip ar taip, tai buvo jo pirmasis 
skalpas. Karlmaną nužudė iš priekio. Vadinasi, Karlma- 
nas matė savo žudiką. Oda su plaukais buvo nuplėšta, 
nenupjauta. Įsivaizduoju žudiko įniršį ar panieką, o gal 
nekontroliuojamą įtūžį. Paskui Bjornas Fredmanas. Šis 
tikriausiai gulėjo ant nugaros, surištas. Kitaip jis būtų 
priešinęsis. Jam į akis įvarvinta rūgšties, per jėgą pra- 
skleidžiant vokus. Į galvą smogta su didele jėga. Dabar 
Liljegrenas, kurio galva kyšojo orkaitėje. Kažko atsiranda 
vis daugiau. Neapykantos? Ar tai sunkiai suvokiamas ne- 
sveiko žmogaus malonumas rodyti savo galią? 

- Perduok, ką dabar sakei, Ekholmui, - paprašė Valan- 
deris. - Tegul įveda šią informaciją į savo kompiuterį. Aš 

visiškai su tavimi sutinku. Žudiko elgesys keičiasi. Kažkas 
jo viduje vyksta. Bet ką tai mums sako? Mane kartais 
apima toks jausmas, tarytum mes sekame milijonų metų 
senumo pėdsakais. Ugnikalnių lavoj sustingusiais išny- 
kusių žvėrių pėdsakais. Labiausiai mano mintys nerimsta 
dėl laiko. Juk radome negyvus kūnus vieną po kito tam 
tikru laiku, tam tikra seka. Todėl mums ta chronologija 
atrodo natūrali. Bet vis dėlto išlieka klausimas, ar tarp 
aukų yra ir koks nors kitas eiliškumas, ne chronologi- 
nis, kurio mes nematome? Gal kuris nors vienas iš jų yra 
svarbesnis nei kiti? 

Ana Brita Hioglund susimąstė. 

- Ar kas iš aukų buvo žudikui artimesnis nei visi kiti? 

- Taip, - patvirtino Valanderis. - Ar Liljegrenas yra 
arčiau centro nei, pavyzdžiui, Karlmanas? Kuris iš jų yra 
tolimiausioj periferijoj? Ar visus sieja toks pat ryšys su 
nusikaltėliu? 

- Nors tas ryšys galbūt egzistuoja tik jo nesveikoj 
smegeninėjė 

Valanderis pastūmė tuščią kavos puodelį. 

- Galime būti tikri tik dėl vieno dalyko - visos šios 
aukos buvo pasirinktos ne atsitiktinai, - tarė jis. 

— Bjornas Fredmanas išsiskiria iš visų, - pasakė Ana 
Brita Hioglund jiems kylant nuo stalo. 

— Tavo tiesa, - sutiko Valanderis. - Taip yra. Bet šitaip 
į viską žiūrint galima sakyti, jog kiti trys yra išimtis. 

Jie grįžo į Togabergą. Ten pasitiko žinia, kad Hansonas 
jau pakeliui į Helsingborgą pas vyriausiąjį komisarą. 

— Rytoj turbūt sulauksime ir departamento atstovų, - 
pranašavo Šjostenas. 

- Ar kas kalbėjo su Ekholmu? - paklausė Valanderis. - 
Tegul jis kuo greičiau atvyksta čionai. 

Ana Brita Hioglund nuėjo išsiaiškinti dėl Ekholmo. 
Tuo metu Valanderis su Šjostenu iš naujo apžiūrėjo namą. 
Nybergas klūpojo virtuvėje šalia kitų technikų. Vyrams 
kylant viršun, juos pasivijo Ana Brita Hioglund ir pranešė, 
kad Ekholmas jau kelyje, atvažiuoja kartu su Hansonu. 
Paskui jie tęsė namo apžiūrą kartu. Visi tylėjo, kiekvienas 
mynė savuoju nematomu medžioklės takeliu. Valanderis 
stengėsi pajusti žudiką šių namų erdvėje, kaip kad anksčiau 
Veterštedto vilos tamsoje ar šviesioje pavėsinėje Karlmano 
sode. Prieš mažiau nei dvylika valandų žudikas lipo tais 
pačiais laiptais. Neregima jo buvimo žymė tebetvyro name. 
Valanderis judėjo lėčiau nei kiti. Dažnai stabteldavo, tuš- 
čiu žvilgsniu žiūrėdamas priešais save. Arba prisėdęs ant 
kėdės įsistebeilydavo į sieną, kilimą, duris, tarsi būtų meno 
galerijoje ir gilintųsi į meno kūrinius parodoje. Retsykiais 
grįždavo, iš naujo pereidavo tą pačią trumpą atkarpą. Ana 
Brita Hioglund įdėmiai stebėjo jį. Jai susidarė įspūdis, kad 
jis vaikšto taip, tarsi eitų per be galo trapų ledą. Valanderis 
būtų su jos nuomone sutikęs. Kiekvienas žingsnis reiškė 
riziką, naują požiūrį, vidinį ginčą su savimi dėl prieš tai 
galvotos minties. Jis judėjo ne tik po nusikaltimo vietą, 
bet ir galvoje. Gustafo Veterštedto namas tuomet pasi- 
rodė keistai tuščias. Ten nė sykio nepajuto vyro, kurio 
buvimo ženklų įtemptai ieškojo. Paskui jis suprato, kad 
veikiausiai vyras, nužudęs Veterštedtą, niekuomet ir ne- 
buvo namo viduje. Arčiausias taškas buvo garažo stogas, 
ten žudikas leido laiką skaitydamas „Supermeną“, kurį 
paskui sudraskė. Bet čia, Liljegreno namuose, buvo kitaip. 
Valanderis grįžo prie laiptų, žvilgtelėjo į vonios kambarį. 
Jei vonios kambario durys buvo praviros, iš čia žudikas 
galėjo matyti vyrą, kurį ruošėsi nužudyti. Kodėl gi ne? Juk 
Liljegrenas buvo namuose pats vienas. Valanderis įžengė į 


379 


vonią, persikūnijo į Liljegreną, akimirką perimdamas šiojo 
vaidmenį. Jis vėl išėjo pro duris, įsivaizdavo tvirtą, ryžtingą 
smūgį, atsivijusį iš už nugaros. Pamatė save krintantį ant 
kilimo koridoriuje. Paskui persikūnijo į kitą vyrą, dešinėj 
rankoj laikantį kirvį. Ne kairėj. Kad nusikaltėlis dešinia- 
rankis, nustatė dar po Veterštedto mirties. Valanderis lėtai 
lipo laiptais žemyn, tempdamas paskui save nematomą 
lavoną. Į virtuvę, prie orkaitės. Paskui nusileido į rūsį, su- 
stojo prie lango, kuris buvo per siauras, kad galėtų pro jį 
išlįsti. Jei tai buvo žudiko įėjimas į Liljegreno namą, tai jis 
turi būti be papildomų kilogramų. Vadinasi, jis lieknas. 
Valanderis grįžo virtuvėn, paskui išėjo į sodą. Prie rūsio 
lango technikai ieškojo batų atspaudų. Valanderis žinojo, 
kad jie nieko neras. Žudikas buvo basas, kaip ir anais kar- 
tais. Valanderio žvilgsnis užkliuvo už gyvatvorės. Pro ją 
veda tiesiausias kelias nuo rūsio lango į gatvę. Jis svarstė, 
kodėl žudikas vaikšto basas. Ne kartą šį klausimą uždavė 
Ekholmui, bet lig šiol nesulaukė įtikinamo atsakymo. Kai 
eini basas, rizikuoji susižeisti koją. Gali paslysti, įsidurti, 
įsipjauti. Bet jis vis vien yra be batų. Kodėl? Kodėl nusiavė 
batus? Ties šia vieta reikia pakast giliau. Taigi, jis ima su 
savim skalpus. Naudojasi kirviu. Vaikšto basas. Valanderis 
stovėjo net nekrusteldamas. Mintis kaip kulka šovė iš pačių 
gelmių. Pasąmonė, padariusi išvadą, pasiuntė jam žinią. Ir 
šioji pasiekė jį. 

Indėnas, sukrebždėjo galvoje. Pirmykštės tautos karys. 

Staiga aiškiai suvokė, kad jie persekioja ne ką kitą, o 
vienišą karį, einantį paties pasirinktu kitiems nematomu 
taku. Jis imituoja. Žudo, smogdamas kirviu, nurėžia skal- 
pus, vaikšto basomis. Kodėl indėnas įsiveržė į švedišką 
vasarą ir daigoja žmones? Kas toks žudo? Indėnas ar tas, 
kuris persikūnijo į jo vaidmenį? 

Valanderis tvirtai įsitvėrė šios minties baimindamasis, 
kad šioji lig galo neišgalvota nepranyktų. Jis įveikia dide- 
lius atstumus, toliau vyniojo savo minčių giją Valanderis. 
Jis turi savo ristūną - motociklą, kurį paliko atremtą už 
kelių tarnybos barako. Automobiliu važiuojama, motoci- 
klą apsižergęs gali joti. 

Valanderis pasuko atgal prie namo. Pirmąkart pajuto, 
kad pagaliau bent šiek tiek įsivaizduoja vyrą, kurio ieško. 
Po šios įžvalgos jis iškart įtempė visą savo dėmesį, susti- 
prino budrumą. Kol kas savo įžvalgą pasiliko sau. 

Namo viršuje prasidarė langas. Šjostenas persisvėrė 
ir sušuko: 

- Lipk aukštyn! 

Valanderis nuskubėjo į namą spėliodamas, ką jie rado. 
Kambaryje, kuris veikiausiai buvo Liljegreno biuras, prie- 
šais knygų lentyną stovėjo Šjostenas su Ana Brita Hio- 
glund. Šjostenas rankoje laikė plastikinį maišelį. 

— Manau, tai kokainas, - tarė jis. - Arba heroinas. 

- Kur radot? - paklausė Valanderis. 

Šjostenas dūrė pirštu į pravirą stalčių. 

— Gal tai ne vienintelė vieta? - svarstė Valanderis. 

- Pasirūpinsiu, kad čionai atvyktų narkotikų pėdse- 
kys, - pažadėjo Šjostenas. 

- Būtų gerai, jei paprašytum savo žmonių, kad pa- 
šnekintų kaimynus, - tarė Valanderis. - Paklausinėtų, ar 
nematė vyriškio ant motociklo. Ne tik vakar vakare ar šią 
naktį, bet ir anksčiau. Pastarosiomis savaitėmis. 

— Manai, jis atvažiavo motociklu? 

- Taip. Nes ir anksčiau juo naudojosi. Šitai rasi tyrimo 
medžiagoj. 

Šjostenas išėjo iš kambario. 

- Bet juk tyrimo medžiagoj niekur neminimas joks 
motociklas, - nustebo Ana Brita Hioglund. 

— O turėtų būti... - kažin kur nuklydęs mintimis tarė 
Valanderis. - Argi mes nenustatėm, kad prie kelio netoli 
Karlmano sodybos stovėjo motociklas? Negi nepameni? 

Tą akimirką pro langą išvydo žvyruotu takeliu, kurio 
pašalėse stiebėsi rožių krūmai, atžingsniuojančius Ek- 
holmą su Hansonu. Jų draugijoje Valanderis pastebėjo dar 
vieną vyrą. Tikriausiai tai Helsingborgo policijos vadovas, 
pagalvojo jis. Birgersonas pasitiko juos pusiaukelėje. 

- Gal leidžiamės žemyn? - pasiūlė Valanderis Anai 
Britai Hioglund. - Ar dar radai čia viršuje ką nors svar- 
baus? 

- Šie namai man primena Veterštedto vilą, - tarė ji, — 
Ta pati nyki, turtinga, miesčioniška aplinka. Bet čionai 
radau bent kelias šeimos fotografijas. Nepasakyčiau, kad 
jos kelia simpatiją. Sprendžiant iš nuotraukų, Liljegreno 
giminėje būta kavaleristų. Skonės dragūnų. 

- Aš nuotraukų dar neapžiūrėjau, - tarė Valanderis, - 
bet visai tikiu, kad taip yra. Jo Aktyvių firmų aferos man 
primena primityvų kariavimo būdą. 

- Vienoje nuotraukoje matyti senyva porelė priešais 
durpėmis dengtą lūšnelę, - tarė ji. - Kiek supratau iš užra- 
šo kitoje pusėje, tai jo senelių iš motinos pusės fotografija 
Elando saloje. 

Jie lipo žemyn. Kraujo žymės ant laiptų buvo aptvertos. 

— Vieniši pagyvenę vyrai, - kalbėjo Valanderis. - Jų 
namai panašūs gal todėl, kad jie patys vienodi. Beje, koks 
Okės Liljegreno amžius? Jau buvo sulaukęs septyniasde- 
šimties? 

Klausimas liko kyboti ore, nes Ana Brita Hioglund 
šito nežinojo. 

Liljegreno valgomajame jie įsirengė laikiną pasitarimų 
kambarį. Ekholmui nebuvo būtina dalyvauti pasitarime, 
todėl Šjostenas paskyrė šiam policininką, kad suteiktų Ekh- 
olmui reikalingos informacijos. Valgomajame visi prisistatė 
vienas kitam ir susėdo. Hansonas nustebino Valanderį savo 
ryžtingu elgesiu, tvirtai pareikšdamas, ką toliau manąs da- 
ryti. Kelionės į Helsingborgą metu jis spėjo pasitarti su Peru 
Okesonu ir policijos departamentu Stokholme. 

— Būtų neteisinga teigti, kad padėtis dėl to, kas įvyko 
šiame name, radikaliai pasikeitė, - pradėjo Hansonas savo 
kalbą. - Ji iškart jau buvo gan dramatiška, kai suvokėme, 
jog gaudome serijinį žudiką. Bet dabar galbūt peržengėm 
dar vieną ribą. Kol kas neturime jokio pagrindo manyti, 
kad ta žudynių serija pasibaigs. Tik galime to tikėtis. Iš 
šalies departamento gavau patikinimą, kad mums suteiks 
visą reikiamą ir norimą pagalbą. Formalioji pusė - tai, 
kad mūsų tyrimo grupę dabar sudarys skirtingų policijos 
padalinių pareigūnai, taip pat darbuotojai iš Stokholmo, - 
neturėtų sukelti rimtų sunkumų. Tikiuosi, niekas iš čia 
susirinkusiųjų neprieštaraus, jei Kurtas perims naujos 
tyrimo grupės vadovavimą. 

Niekas tam neprieštaravo. Šjostenas pritariamai link- 
telėjo iš kitos valgomojo stalo pusės. 

— Kurtas garsėja kaip puikus policininkas, - tarė Han- 
sonas be jokios dviprasmiškos ironijos. - Departamento 
Stokholme vadovybė irgi yra tos nuomonės, kad Kurtas 
ir toliau turi vadovauti grupės darbui. 

— Aš taip pat sutinku, - tarė Helsingborgo vyriausiasis 
komisaras. Tai buvo vienintelis jo ištartas sakinys per visą 
susitikimą. 

- Yra nustatytos aiškios gairės, kaip tokio masto ben- 
dradarbiavimas turi vykti, - tęsė Hansonas. - Prokurorai 


383 


dirbs sava tvarka. Šiuo metu svarbiausia nuspręsti, kokios 
konkrečios pagalbos mes tikimės iš Stokholmo. 

Valanderis klausėsi Hansono žodžių, apimtas priešta- 
ringų jausmų - pasididžiavimo ir nerimo. Jo savikliova 
kuždėjo jam, kad vis dėlto niekas geriau ir netiktų vado- 
vauti tyrimo grupei. 

— Ar yra kas nors panašaus į šią Žmogžudysčių seriją 
Švedijoje buvę ir anksčiau? - paklausė Šjostenas. 

— Pasak Ekholmo, ne, - atsakė Valanderis. 

- Būtų gerai, jei mūsų paspirtis būtų policininkai, su- 
sidūrę su panašiais nusikaltimais, - tęsė Šjostenas. 

- Tada reikėtų juos kviestis iš žemyno arba iš JAV, - 
tarė Valanderis. - Aš į tai žiūriu skeptiškai. Kol kas šio 
žingsnio nežengčiau, bet mums nepakenktų patyrę pa- 
reigūnai, žmogžudysčių tyrimo specialistai, galintys pa- 
didinti mūsų pajėgumą. 

Per trumpiau nei dvidešimt minučių jie priėmė rei- 
kalingus sprendimus. Paskui Valanderis išskubėjo iš 
kambario ieškoti Ekholmo. Rado jį viršuje prie vonios. 
Valanderis nuėjo su Ekholmu į svečių kambarį, į kurį, 
rodos, senokai kas buvo užsukęs. Komisaras pravėrė 
langą ir įleido vidun gryno oro. Paskui, prisėdęs ant 
lovos krašto, pasidalijo mintimis, aplankiusiomis jį 
anksti ryte. 

- Jūs, žinoma, galite būti teisus, - tarė Ekholmas. - 
Žmogus su psichiniais sutrikimais, perėmęs vienišo kario 
vaidmenį. Kriminalistikos istorijoje knibždėte knibžda 
tokių pavyzdžių. Tik Švedijoje to dar nėra buvę. Dažniau- 
siai tie žmonės, viduje pavirtę į ką nors kitą, imasi keršto, 
kurio motyvas gali būti pats banaliausias. Persikūniji- 
mas išlaisvina juos iš kaltės jausmo. Juk aktorių negrau- 
žia sąžinė dėl poelgių, atliktų vaidinant vaidmenį. Be to, 

nepamirškime, kad yra dar viena kategorija psichopatų, 
žudančių vien iš malonumo. 

- Šis atvejis, manau, tikrai netoks, - pasakė Valan- 
deris. 

— Visas keblumas yra tas, kad vaidmuo, kurį vaidinti 
jis pasirenka - mūsų atveju indėno, - nebūtinai turi ką 
nors bendra su žmogžudystės motyvu. Kitaip tariant, iš- 
orinis ryšys nebūtinas. Sakykime, jūs teisus, jis dėl mums 
nežinomų priežasčių pasirinko basakojo kario vaidmenį. 
Tačiau nepamirškime, kad jis lygiai taip pat galėtų persi- 
kūnyti į japonų samurajų ar Haičio nacionalinės policijos 
narį. Tik vienas žmogus žino kitos tapatybės pasirinkimo 
priežastį. Jis pats. 

Valanderis prisiminė ankstesnius pokalbius su Ekh- 
olmu. 

- Galbūt skalpai mus nuvedė klaidingais pėdsakais, - 
susimąstė Valanderis. - Gal jie tik ritualo dalis, jo paties 
pasirinkto vaidmens ritualo. O trofėjų kolekcionavimas 
neskirtas tokiam tikslui, kuris būtų visų šių žudynių prie- 
žastis. 

- Visko gali būti. 

- Tada mes ir vėl atsiduriame pradiniame taške. 

- Manau, reikia nenuilstant mėginti dėlioti naujas 
kombinacijas, - tarė Ekholmas. - Mes niekad negrįžtame į 
patį pradinį tašką, jei jau sykį jį palikome. Mes privalome 
būti judrūs, kaip ir nusikaltėlis. O jis nestovi vietoje. Šios 
nakties įvykiai patvirtina mano tezę. 

- Kaip jūs interpretuojat pastaruosius įvykius? 

— Man įdomi orkaitė. 

Valanderį kiek suglumino tiesmuki Ekholmo žodžiai, 
bet jis nieko nesakė. 

— Dėl ko įdomi? 

— Tarp rūgšties ir orkaitės matau didelį skirtumą. 
Pirmuoju atveju jis naudoja chemikalus, kankina gyvą 
žmogų. Tai - sudedamoji žudymo dalis. Antrąjį atvejį 
suprantu veikiau kaip sveikinimą mums. 

Valanderis įsispitrijo į Ekholmą, stengdamasis per- 
prasti ką tik išgirstus žodžius. 

— Sveikinimas policijai? 

- Manęs tai nestebina. Žudikui jo paties elgsena irgi 
daro poveikį. Jis išaugo savo paties akyse, gal net apimtas 
didybės manijos. Dažnai pasiekiama riba, kurią peržengus 
norisi kontakto su kitais. Gal jis tikisi iš kitur sulaukti savo 
išradingumo pripažinimo. Kadangi aukos negali prisikė- 
lusios iš numirusiųjų pagerbti jo aplodismentais, jis gali 
užsinorėti kreiptis į policiją. Į tuos, kurie jį persekioja. Į 
tuos, kurie siekia sustabdyti jo tolesnius veiksmus. Būna 
įvairių bendravimo būdų. Anoniminiai skambučiai ar 
laiškai. Arba makabriškai pateiktas numirėlis. 

— Tai ką - jis meta mums iššūkį, provokuoja mus? 

— Nemanau, kad jo tokia galvosena. Veikiau jis laiko 
save nepažeidžiamu. Jei iš tikrųjų pasirinko basakojo ka- 
rio vaidmenį, tai labai galimas dalykas, kad jis nori būti 
nepažeidžiamas. Kai kuriose karingose tautelėse paplitęs 
paprotys įsitrinti ypatingu tepalu, kad taptum atsparus 
strėlėms ir kardui. Mūsų laikais policija gali būti kardo 
atitikmuo. 

Valanderis tylomis sėdėjo. 

— Kas bus toliau? - paklausė jis. - Jis meta mums iš- 
šūkį, įgrūsdamas Liljegreno galvą į orkaitę. O kitą kartą? 
Jei toks dar bus. 

- Yra daug galimybių, - atsakė Ekholmas. - Viena jų, 
gana paplitusi, yra ta, kad psichopatinis nusikaltėlis ne- 
retai ieško kontakto su pavieniais policininkais. 

- Kodėl? 

Ekholmui nepavyko paslėpti nuo Valanderio akių savo 
dvejonės. 

- Pasitaiko, kad policininkai irgi tampa jų aukomis. 

- Negi manote, kad tas pamišėlis mus stebi? 

- Tai nėra neįmanoma. Mums net nenutuokiant, jis 
gali sau smagintis staiga išdygdamas, pašmižinėdamas 
visai šalia mūsų. Ir vėl pranykdamas. O kurią nors dieną 
jam gali pasidaryti šito per maža... 

Valanderis prisiminė jį apėmusį jausmą prie Karlmano 
sodybos užtvaros. Kai pasirodė, kad atpažino vieną veidą 
smalsuolių būryje, stebėjusiame policijos darbą. Jį buvo 
matęs ir paplūdimyje už aptveriamųjų juostų, kada iš po 
apverstos valties traukė nužudytą teisingumo ministrą. 

Ekholmas rimtu žvilgsniu pažvelgė į Valanderį. 

— Turėkite tai galvoje, - tarė jis. - Aš būtinai norėjau 
su jumis apie tai pasišnekėti. 

— Kodėl būtent su manimi? 

- Nes jūs labiausiai matomas. Į paiešką įtraukta dau- 
gybė žmonių. Bet jūs esate nuolat matomas, jūsų vardas 
be perstojo minimas. 

Valanderis prasišiepė. 

— Negi į jūsų įspėjimą turiu rimtai Žiūrėti? 

- Spręskite patys. 

Pokalbiui pasibaigus, Ekholmas išėjo iš kambario. 
Valanderis liko sėdėti vienas, įsiklausydamas į save, kokį 
įspūdį paliko Ekholmo žodžiai. 

Jam pasirodė, tarsi per kambarį būtų patraukęs žvar- 
bus skersvėjis. 

Ir viskas. 

Tuoj po trijų tos pačios dienos popietę Valanderis grįžo 
su kitais į Istadą, nutaręs, kad tyrimui toliau vadovaus iš 
Istado. Kelionės metu jis buvo nešnekus, retsykiais burb- 
teldavo, keliais žodžiais atsakydamas į Hansono klausimus. 
Sugrįžęs apsikeitė naujausiomis žiniomis su Svedbergu, 
Martinsonu ir Peru Okesonu. Svedbergas pranešė, kad jau 
leidžiama lankyti Karlmano dukterį, atsigavusią po mėgi- 
nimo nusižudyti. Valanderis susitarė kitos dienos rytą eiti 
ligoninėn su Ana Brita Hioglund. Šeštą valandą paskam- 
bino tėvui. Atsiliepė Gertrūda. Tėvas jautėsi kaip įprastai, 
regis, visiškai užmiršęs tai, kas vyko vos prieš porą dienų. 

Paskui Valanderis susuko į namus. Niekas neatsiliepė. 
Lindos nebuvo. Išeidamas iš policijos būstinės pasiteira- 
vo Ebos, ar nieko naujo nesužinojo dėl raktų. Ne, nieko. 
Jis nuvairavo link uosto. Pasivaikščiojo krantine. Paskui 
užėjo į uosto kavinukę, užsisakė alaus. Staiga pajuto, kad 
nejučiomis stebi visus įeinančius ir išeinančius žmones. 
Suirzęs pakilo, išėjęs į krantinę pasuko link raudono jūrų 
gelbėjimo tarnybos barako. 

Vasaros vakaras buvo maloniai šiltas, bevėjis. Kažkur 
laive skambėjo akordeonas. Kitoje krantinės pusėje išniro 
laivas iš Lenkijos. Pats lig galo visko nesuvokdamas staiga 
pajuto, kad jam dėliojasi nauja kombinacija. Jis tyliai sėdėjo, 
leido zujančioms mintims tęsti savo darbą. Staiga užčiuopė 
tragedijos kontūrus, tragedijos, kurios masto nenešė net 
vaizduotė. Jo dėlionėj dar buvo daug tuščių vietų. Bet dabar 
aiškiai matė, kur link reikia sutelkti visą dėmesį. 

Ne tyrimo strategija, kuria lig šiol vadovavosi, buvo 
klaidinga. 

Klaidingos buvo jo mintys, per skubios išvados. 

Valanderis nuvažiavo į namus, prie virtuvės stalo už- 
sirašė savo minčių santrauką. 

Prieš pat vidurnaktį namo parėjo Linda. Ji perskaitė 
laikraštyje, kas nutiko. 

— Kas gi šitaip elgiasi? - paklausė ji. - Iš kokios košės 
nudrėbtas toks žmogus? Koks jis turi būti? 

Prieš atsakydamas Valanderis minutėlę pagalvojo. 

— Kaip tu ir aš, - tarė paskui. - Labiau pasigilinus, 
grynai toks, kaip tu ir aš. 

Valanderis krūptelėjo ir pabudo. 

Pramerkęs akis gulėjo nejudėdamas. Švietė vasaros 
nakties pilkšvumas. Kažkas vaikščiojo po butą. Jis greit 
metė žvilgsnį į laikrodį ant naktinio stalelio. Buvo po 
dviejų penkiolika. Jį pervėrė baimė. Žinojo - vaikšto ne 
Linda. Vakare užmigusi ji lig pat ryto niekuomet nekelda- 
vo iš lovos kojos. Sulaikęs kvėpavimą, jis klausėsi. Šnaresys 
buvo tylus. 

Kažkas vaikščiojo basas. 

Valanderis atsargiai atsisėdo lovoje. Apsidairė, ieško- 
damas gynybai tinkamo daikto. Tarnybinis ginklas gulėjo 
po užraktu rašomojo stalo stalčiuje nuovadoje. Miegama- 
jame buvo tik aplūžusi kėdės atkaltė. Palengva ją išlaisvino 
ir įsiklausė. Žingsnių šlamesys sklido iš virtuvės. Rytinio 
chalato nesivilko, kad tasai nevaržytų judesių. Paskui, iš- 
slinkęs iš miegamojo, žvilgtelėjo į svetainės pusę. Tyliai 
praėjo pro Lindos kambarį. Durys užvertos, vadinasi, ji 
miega. Valanderis juto, kaip jo viduje išsikeroja baimė. 
Šnaresys sklido iš virtuvės. Jis sustojo svetainės tarpdu- 
ryje, įtempė klausą. Ekholmo tiesa. Teks ruoštis susitikti 
su kažkuo labai stipriu. Iš kėdės atkaltės didelės naudos 

nebus. Staiga prisiminė, kad po knygų lentyna stalčiuje 
guli antikos kastetų kopija. Kadaise išlošė tą nesąmonę 
policijoje per loteriją. Vis dėlto kumščiai turbūt geriau 
apgins nei kėdės atkaltė. Bruzdesys virtuvėje netilo. Va- 
landeris be garso nuslydo parketu prie lentynos, pravė- 
rė stalčių. Kastetai gulėjo po naujausia metine pajamų 
mokesčių deklaracija. Užsimovė juos ant dešinės rankos 
krumplių. Tą pačią akimirką šnaresys virtuvėje nutilo. Jis 
žaibiškai apsisuko ir užsimojo. 

Tarpduryje stovėjo Linda žvelgdama į jį su nuostaba ir 
išgąsčiu. Išplėtęs akis, Valanderis spoksojo į savo dukrą. 

- Ką čia veiki? - paklausė ji. - Ir kas čia ant tavo 
rankų? 

- Maniau, namuose įsilaužėlis, - prisipažino Valande- 
ris, nusiimdamas kastetus. 

Duktė matė, kad tėvas sutrikęs. 

- Čia tik aš, šiąnakt nesimiega. 

- Bet tavo kambario durys buvo uždarytos. 

- Matyt, privėriau jas nenorėdama, kad užtrenktų 
skersvėjis, o pati nuėjau į virtuvę atsigerti vandens. 

- Bet juk niekuomet nepabundi naktimis? 

— Tie laikai praeityje. Kartais aš prastai miegu, ypač 
kai galvoje knibžda mintys. 

Valanderis pasijuto kvailai, bet jam palengvėjo. Jo elg- 
sena parodė, kad Ekholmo įspėjimą visgi priėmė rimčiau, 
nei pats manė. Jis klestelėjo ant sofos, dukra stovėjo įrė- 
musi į jį akis. 

— Ne kartą laužiau galvą, kaipgi tu įstengi ramiai mie- 
goti po viso to, ką matai ir esi priverstas patirti. 

— Prie visko priprantama, - atsakė jis jusdamas, kad 
sako nevisišką tiesą. 

Linda prisėdo šalia jo ant sofos. 

- Kajsai išėjus parnešti cigarečių, perverčiau vakarinį 
laikraštį, - tęsė ji. - Ten daug prirašyta apie tai, kas įvyko 
Helsingborge. Nesuprantu, kaip viską ištveri. 

- Laikraščiai perlenkia lazdą. 

- Ar čia lazdos perlenkimas, kai parašyta, kad kažkie- 
no galva įkišama orkaitėn? 

Valanderis stengėsi išsisukti nuo tiesių atsakymų. Ne- 
žinojo, ar saugojo save, ar ją. 

- Tai teismo medicinos eksperto darbas, - tarė jis. - 
Aš tik tiriu nusikaltimo vietą ir stengiuosi susigaudyti, 
kas įvyko. 

Linda netikėdama papurtė galvą. 

- Manęs tu neapgausi. Mamą galbūt galėjai, bet ma- 
nęs ne. 

- Juk niekuomet nemelavau Monai! 

- Tu jai niekad nesakei, kaip ją myli. Tai, ko nesakai, 
gali būti traktuojama kaip melagingi parodymai. 

Valanderis neteko žado, jį apstulbino jos pasirinkti 
žodžiai. 

- Kai buvau maža, dažnai slapčiomis skaitinėdavau 
tavo popierius, kai parsinešdavai juos namo vakarais. 
Kartais, kai bylos man pasirodydavo ypač įdomios, net 
pasikviesdavau į namus drauges. Mes užsidarydavome 
mano kambaryje ir skaitydavome liudininkų apklausos 
išrašus. Tuomet kažkiek ir išmokau terminologijos. 

— Niekad to net nenutuokiau. 

- Aš ir nenorėjau, kad tau kiltų įtarimas. Geriau dabar 
pasakyk, ką įtarei įsilaužus į butą? 

Ji greit pakreipė pokalbį kita linkme. Valanderis irgi 
paskubomis apsisprendė bent iš dalies atskleisti tiesą. 
Papasakojo, kad retsykiais, tikrai itin retai, panašias 
pareigas einantys policininkai, ypač tie, kurie dažnai 

matomi laikraščių nuotraukose arba per televiziją, gali 
patraukti ar net prikaustyti nusikaltėlių dėmesį. Tai vi- 
siems žinomas dalykas, dėl to nėra reikalo nerimauti, 
bet kartais tai, kas buvo normalu anksčiau, gali pakrypti 
kitokia linkme. Todėl svarbu įsisąmoninti ir ištirti šį 
fenomeną. Bet tai dar toli gražu nereiškia, kad dėl to 
derėtų nerimauti. 

Linda netikėjo nė vienu jo žodžiu. 

- Priešais mane su kastetais rankoje ką tik stovėjo 
ne koks nors fenomenų tyrinėtojas, o mano tėvas, kuris 
yra policininkas. Ir kuris buvo gerokai persigandęs, - pa- 
prieštaravo ji. 

— Mane tiesiog išbudino slogus sapnas, - padelsęs tarė 
Valanderis. - Bet dabar pasakyk man, kodėl tu naktimis 
nemiegi. 

- Suku galvą, kur link geriau pakreipti savo gyveni- 
mą, - tarė ji. 

— Man patiko tavo ir Kajsos pasirodymas. 

-— Bet jis ne toks vykęs, kaip norėtume. 

- Juk dar turit laiko repeticijoms. 

— O gal aš noriu užsiimti visai kuo kitu. 

- Kuo gi? 

- Apie tai ir mąstau bemiegėmis naktimis. Pramerkiu 
akis galvodama, kad vis dar nežinau. 

- Tokiais atvejais gali mane prikelti, jei nori, - pasiūlė 
jis. - Ilgus metus dirbęs policininku bent išmokau klau- 
sytis. Atsakymą tau galės duoti kiti. 

Linda atrėmė galvą į tėvo petį. 

- Aš Žinau, - tarė ji. - Tu moki išklausyti. Daug geriau 
nei mama. Bet atsakymą galiu sau duoti tik aš pati. 

Jie dar ilgai sėdėjo ant sofos. Tik ketvirtą valandą 
ryto, kai visai prašvito, vėl sugulė į lovas. Valanderį 

pradžiugino Lindos žodžiai, kad jis geriau geba klau- 
sytis nei Mona. 

Ir ateityje būtų visai nieko daug ką daryti geriau negu 
ji. Ypač dabar, kai jo gyvenime atsirado Baiba. 


Valanderis vėl nubudo prieš septynias. Paskubomis 
išgėrė puodelį kavos ir išėjo. Vis dar laikėsi puikūs orai, 
tik pamažu kilo vėjas. Policijos būstinėje jis susidūrė su 
įniršusiu Martinsonu. Tasai pasakojo: visi atostogų pla- 
nai - viena sumaištis, dėl šio sunkaus tyrimo daugelis 
bendradarbių priversti perkelti savo laisvadienius nežinia 
kuriam laikui į priekį. 

- Viskas baigsis tuo, kad leis eiti atostogų tik kokį 
rugsėjį, - suurzgė perpykęs Martinsonas. - Bet kas gi, po 
galais, nori atostogauti tokiu metu? 

— Aš, - atsakė Valanderis. - Rudenį noriu važiuoti su 
tėvu į Italiją. 

Įėjus į kabinetą jį staiga persmelkė, kad jau trečiadienis, 
liepos šeštoji. Šeštadienio rytą, po trijų parų, Kastrupo oro 
uoste turėtų pasitikti Baibą. Tik dabar pirmąkart suvokė, 
kad bus priverstas atšaukti kelionę arba atidėti ją nežinia 
kuriam laikui. Per pastarąsias neramias savaites vengė 
apie tai galvoti ir tik šį rytą aiškiai pajuto, kad nebegali 
delsti pažiūrėti tiesai į akis. Jis privalo anuliuoti bilietus 
ir atsakyti viešbutį. Valanderį krėtė šiurpas pagalvojus, 
kaip į visa tai reaguos Baiba. Sėdėjo kėdėje ir juto, kaip 
ima raižyti vidurius. Juk turi būti kokia nors išeitis. Gal 
Baiba sutiks atvykti čionai? O gal visgi pavyks sučiupti 
tą velnio išperą, galabijančią žmones ir nurėžiančią jiems 
plaukus? 

Valanderis baiminosi, kad Baiba labai nusivils. Ji jau 
buvo ištekėjusi už policininko, bet gal slapčia tikėjosi, 


kad Švedijoje viskas kitaip. Jis nebegali ilgiau atidėlioti 
pokalbio, kurio metu privalės pasakyti, jog jie nebevažiuos 
į Skageną, kaip buvo susitarę. Tiesą sakant, reikia griebti 
už ragelio ir tučtuojau sukti į Rygą. Bet Valanderis eilinį 
kartą atidėjo nemalonų pokalbį vėlesniam laikui. Vis dar 
nesijautė tam pasirengęs. Tik prisitraukė bloknotą ir pa- 
sižymėjo, kokius užsakymus atsakyti, kur perkelti datą. 

Paskui vėl grįžo į policininko vaidmenį. 

Dar kartą pergalvojo tai, kas vakar vakare sėdint ant 
suolo prie gelbėjimo tarnybos pasirodė kone apreiški- 
mas. Išsitraukė lapus, kuriuose pasižymėjo pagrindinius 
punktus, pasidėjo priešais save ant stalo ir perskaitė. Tos 
mintys jam vis dar atrodė pagrįstos. Valanderis pakėlė 
ragelį, paprašė Ebos sujungti jį su Valdemaru Šjostenu 
Helsingborge. Po poros minučių Eba paskambino. 

- Šjostenas, regis, ankstyvus rytmečius leidžia gram- 
dydamas savo laivą, - pranešė ji. - Bet dabar yra pakeliui 
į darbą. Paskambins tau po kokių dešimties minučių. 

Jis paskambino po penkiolikos. Trumpai išdėstė Va- 
landeriui paskutinius tyrimo poslinkius: jiems pavyko 
surasti du liudininkus - pagyvenusią porą, tvirtinančią, 
kad regėjo motociklą Ašebergo gatvėje tą vakarą, kada 
buvo nužudytas Liljegrenas. 

— Nuodugniai apklausk juos, - tarė Valanderis. - Jų 
parodymai gali būti labai reikšmingi. 

- Taip, aš jau sakiau, kad pats juos apklausiu. 

Valanderis pasilenkė virš stalo, tarytum ieškotų atra- 
mos savo kitam prašymui. 

— Norėčiau tavęs kai ko paprašyti, - tarė jis. - Vieno da- 
lyko, šiuo metu vieno svarbiausių. Norėčiau, kad surastum 
kokią moterį, dalyvavusią vakarėliuose Liljegreno viloje. 

— Kodėl? 

- Man atrodo,tai yra svarbu. Mums reikia išsiaiškinti, 
kaip ir su kuo tie vakarėliai vyko. Kitaip tariant, norėčiau 
po laiko tapti jų dalyviu. Suprasi, ką turiu galvoje, kai būsi 
perskaitęs visą tyrimo medžiagą. 

Valanderis žinojo, kad susipažinus su tyrimo medžia- 
ga, nagrinėjančia tris nužudymus, tikrai nebus aiškiau, 
kodėl jis šito prašo, bet dabar paprasčiausiai nenorėjo 
leistis į plačias diskusijas. Dar kurį laiką jis privalo me- 
džioti pats vienas. 

- Tu nori, kad surasčiau prostitutę? - pasitikslino 
Šjostenas. 

- Taip, jei tokios dalyvavo vakarėliuose. 

- Yra tokių kalbų. 

- Kai tik kokią rasi, skambtelk, aš atlėksiu į Hel- 
singborgą. 

- Ar man ją sulaikyti? 

— Už ką sulaikyti? 

— Tai va, kad nežinau. 

- Ne, aš tik noriu su ja pasikalbėti, ir tiek. Tau derėtų 
ją iš anksto nuraminti, kad dėl nieko nesibaimintų. Nėra 
jokios naudos iš persigandusios moters, sakančios man 
tik tai, ką noriu išgirsti. 

- Pasistengsiu tau padėti, - pažadėjo Šjostenas. - Ką 
ir sakyti, įdomią užduotį numetei man per patį vidu- 
vasarį. 

Jie baigė pokalbį. Valanderis vėl susikaupė prie vaka- 
rykščių užrašų. Tuoj po aštuonių jam paskambino Ana 
Brita Hioglund, paklausė, ar jis pasiruošęs eiti. Valanderis 
pakilo, stvėrė už švarko ir nuskubėjo į priimamąjį. Į ligo- 
ninę pasiūlė eiti pėsčiomis, kad turėtų laiko pasirengti 
pokalbiui su Karlmano dukteria. Jis net nežinojo mergi- 
nos, sušėrusios jam per veidą, vardo. 

- Erika, - tarė Ana Brita Hioglund. - Šis vardas nelabai 
jai tinka. 

— Kodėl taip manai? - nustebo Valanderis. 

— Girdėdama vardo skambesį, įsivaizduoju tvirto su- 
dėjimo moterį, - paaiškino ji. - Viešbučio bufetininkę, 
kranininkę. 

— O man tinka Kurtas? - panoro sužinoti Valanderis. 

Ana Brita Hioglund greit linktelėjo galva. 

- Tai, žinoma, tik kvailystės, kad žmogaus vardą gali- 
ma sieti su jo asmenybe, - toliau aiškino ji. - Man tiesiog 
patinka fantazuoti - tai kaip žaidimas be gilesnės prasmės. 
Bet kuriuo atveju vis tiek sunku įsivaizduoti katę vardu 
Eido. Arba šunį Misaną. 

- Esu beveik tikras, kad tokių yra, - tarė Valanderis. - 
Ką žinome apie Eriką Karlman? 

Vėjas jiems pūtė į nugarą, saulės spinduliai glostė 
iš šono. Jie ėjo pasivaikščiodami link ligoninės, ir Ana 
Brita Hioglund pasakojo apie Eriką Karlman. Ji buvo 
dvidešimt septynerių metų amžiaus. Trumpai dirbo or- 
laivio palydove smulkioje Anglijos vietinių užsakomųjų 
krovininių reisų bendrovėje. Mergina ne sykį griebėsi 
įvairių veiklų, bet taip niekuomet niekur ilgėliau ir ne- 
apsistodavo. Apkeliavo visą pasaulį, nes finansiškai ją 
rėmė tėvas, o santuoka su futbolininku iš Peru irgi buvo 
trumpalaikė. 

- Tipiška aukštesniosios klasės atstovė, - tarė Valan- 
deris. - Viską nuo pat pradžių gavusi už ačiū. 

- Pasak motinos, ji nuo paauglystės buvo linkusi į 
isteriją. Motina būtent taip ir pasakė - į isteriją. Bet gal 
teisingiau tai būtų vadinti polinkiu į neurozę? 

- Ar Erika Karlman ir anksčiau yra bandžiusi nusi- 
žudyti? 

— Niekad. Bent jau niekas iš šeimos apie tai nežino. O 
man neatrodo, kad motina man meluotų. 

Valanderis susimąstė. 

- Ji tam pasiryžo, - nutęsė jis. - Ji tikrai norėjo mirti. 

- Ir man susidaro toks įspūdis. 

Jie ėjo toliau. Valanderis suprato, kad nebegalės ilgiau 
nuo Anos Britos Hioglund nuslėpti to fakto, jog Erika šėrė 
jam per veidą. Galimas daiktas, mergina apie tai užsimins. 
Tada būtų sunku pasiaiškinti, kodėl apie tai niekuomet 
anksčiau neužsiminė. Dar Ana Brita pagalvos, kad dėl 
užgautos vyriškos savimeilės. 

Prie įvažiavimo į ligoninę Valanderis stabtelėjo ir išklo- 
jojai visą istoriją. Ana Brita Hioglund gerokai nustebo. 

- Spėju, tai ir buvo tas trumpas isterijos protrūkis, kurį 
jos motina turi galvoje, - baigė pasakojimą Valanderis. 

Jie vėl pajudėjo. Dabar stabtelėjo Ana Brita Hio- 
glund. 

- Tada viskas yra sudėtingiau, - tarė ji. - Juk merginos 
būklė prasta. Ji, be abejonės, suvokia, kad keletą nestabilių 
parų praleido mirties prieangyje. Mes nieko nežinom, 
bet galbūt ji net niršta, kad nesugebėjo lig galo padaryti 
tai, ko siekė. Jei tu įžengsi į jos palatą, jos vidus gali dar 
labiau susijaukti, sąžinės priekaištai sustiprėti. Gal ji taps 
agresyvi, išsigąs arba užsisklęs savyje... 

Valanderis suprato, kad Ana Brita Hioglund teisi. 

— Geriausia bus, jei pasikalbėsi su ja viena, - tarė Va- 
landeris. - Aš palauksiu tavęs kavinėje. 

- Pirma aptarkim, ką norim iš jos sužinoti. 

Valanderis mostelėjo ranka link suolelio prie taksi 
stovėjimo aikštelės. Jie prisėdo. 

— Tokiame tyrime kaip mūsų dažniausiai tikimasi, kad 
atsakymai yra kur kas įdomesni nei klausimai, - pradėjo 

jis. - Koks ryšys tarp jos tėvo mirties ir mėginimo nusižu- 
dyti? Tai esminis klausimas. Kaip iki jo geriau prisikasti, 
nežinau. Pati susikurk ėjimų planą, o jos atsakymai tau 
padės sugalvoti reikalingus klausimus. 

- Darykim prielaidą - ji sakys, kad buvo taip sukrėsta, 
jog nebenorėjo ilgiau gyventi. 

— Tada mes žinosim. 

— Ką žinosim? 

- Tai išsikristalizuos, kai toliau užduosi klausimus, 
kurių iš anksto negalime numatyti. Ar jos ryšys su tėvu 
buvo artimas, abipuse meile paremtas dukros ir tėvo ry- 
šys? Ar tai buvo kas kita? 

— Ojei ji sakys - ne? 

— Tada netikėk tuo. Bet to neparodyk. Aš linkęs ti- 
kėti, kad ji dėl rimtų priežasčių vos nesuruošė dvigubų 
laidotuvių. 

— Kitaip tariant, jei ji sakytų „ne“, man derėtų susido- 
mėti, kodėl ji slepia teisybę? 

— Maždaug taip. Be to, dar yra trečia galimybė. Ji 
bandė nusižudyti todėl, kad kažką žinojo apie savo tėvo 
mirtį, ir nerado kitos išeities, kaip nusinešti visa tai į 
kapus. 

- Gal ji matė žudiką? 

- Visko gali būti. 

- Tačiau nenori, kad jis būtų demaskuotas? 

- Tai irgi įmanoma. 

- Bet kodėl gi nenori? 

- Vėlei regiu mažiausiai dvi galimybes. Ji nori nusi- 
kaltėlį apsaugoti. Arba siekia išsaugoti nesuterštą savo 
tėvo atminimą. 

Ana Brita Hioglund liūdnai atsiduso. 

- Nežinau, ar sugebėsiu išklausti. 

- Žinoma, kad sugebėsi. Lauksiu tavęs kavinėje. Arba 
čia, lauke. Nesiskubink, būk tiek, kiek reikės. 

Valanderis palydėjo ją į registratūrą. Staiga jam šmėkš- 
telėjo, kad prieš porą savaičių toj pačioj vietoj sužinojo 
apie Salomonsono mirtį. Tuomet net nenujautė, kas jo 
laukia. Ana Brita Hioglund pasiteiravo registratūroje, kur 
Erikos Karlman palata, ir ištirpo koridoriaus gelmėje. Va- 
landeris nuėjo į kavinę, paskui apsigalvojęs vėl grįžo ant 
suolelio prie taksi stovėjimo aikštelės. Viena koja stumdė 
žvyrą formuodamas gūbrį, kurį buvo pradėjusi stumdyti 
Ana Brita Hioglund. Iš naujo grįžo prie vakarykščių ap- 
mąstymų. Jo mintis nutraukė švarko kišenėje suskambęs 
telefonas. Išgirdo skubrų Hansono balsą. 

- Šiandien po pietų į Stiurupą iš departamento atvyks- 
ta du kolegos. Ludvigsonas ir Hamrenas. Pažįsti juos? 

- Tik iš vardų. Turėtų būti geri specialistai. Ar tik ne 
Hamrenas sėkmingai išnarpliojo lazerininko bylą? 

— Negalėtum jų pasitikti? 

— Ne, - po akimirkos dvejonės atsakė Valanderis. - Aš 
greičiausiai šiandien turėsiu važiuot į Helsingborgą. 

- Birgersonas apie tai neužsiminė. Ką tik kalbėjau su 
juo telefonu. 

- Jų vidaus komunikacija, matyt, irgi ne visada pralaidi, 
kaip ir pas mus, - kantriai dėstė jam Valanderis. - Man atro- 
do, būtų gražus gestas, jei jų parvežti nuvyktum tu pats. 

— Kas Čia gražaus? 

- Parodytum pagarbą. Kai aš prieš porą metų nuva- 
žiavau į Rygą, mane pasitiko limuzinas. Senas rusiškas 
modelis. Bet vis vien. Svarbiausia, kad žmonės jaustųsi 
laukiami, matytų, kad jais nuoširdžiai rūpinamasi. 

- Gerai, - nusileido Hansonas. - Tada taip ir padary- 
sim. Kur šiuo metu esi? 

- Ligoninėje. 

- Prastai jautiesi? 

- Ne, esu pas Karlmano dukterį. Negi ją pamiršai? 

- Atvirai kalbant, užmiršau. 

- Kol visi nepamirštame tuo metu tų pačių dalykų, dar 
ne bėda, - tarė Valanderis. 

Jis nežinojo, ar Hansonas pagavo jo ironišką gaidelę. 
Valanderis padėjo telefoną šalia savęs ant suolo ir užsi- 
žiūrėjo į žvirblį, balansuojantį ant komunalinės šiukš- 
linės briaunos. Ana Brita Hioglund šnekasi viduje jau 
beveik visą pusvalandį. Valanderis užsimerkė, atsuko 
veidą į saulę. Stengėsi surasti žodžius, ką sakyti Bai- 
bai. Ant suolo šalimais dunkstelėjo vyriškis sugipsuota 
koja. Valanderis ir toliau sėdėjo veidą atsukęs į saulę. Po 
penkių minučių privažiavo taksi. Vyro sugipsuota koja 
nebeliko. Valanderis apsuko porą ratų priešais įėjimą į 
ligoninę. Paskui vėl klestelėjo ant suolelio. Jau praėjo 
visa valanda. 

Dar po penkių minučių iš ligoninės išėjo Ana Brita 
Hioglund, prisėdo šalimais ant suolo. Iš jos veido išraiškos 
Valanderis neperprato, kaip sekėsi pokalbis. 

- Man atrodo, mes buvom pamiršę dar vieną priežastį 
dėl ko žmonės pasirenka savižudybę, - tarė ji. - Tai tiesiog 
nenorėjimas gyventi. 

- Toks jos atsakymas? 

— Man net nereikėjo klausti. Erika Karlman sėdėjo ant 
kėdės baltame kambaryje, apsigaubusi ligoninės chalatu. 
Susivėlusi, išblyškusi, atsiribojusi nuo aplinkos. Tikriau- 
siai ji tebėra apimta gilios krizės, be to, veikiama vaistų. 
„Dėl ko verta gyventi?“ buvo jos pirmieji ištarti žodžiai. 
Atvirai kalbant, manau, ji ir vėl mėgins nusižudyti. Iš per- 
sisotinimo gyvenimu. 

Valanderis suprato klydęs. Nepagalvojo apie įpras- 
čiausią savižudžių motyvą. Paprasčiausiai nenorą gy- 
venti. 

- Bet tu tikriausiai vis vien pakalbėjai apie jos tėvą. 

- Ji bjaurėjosi juo. Bet, esu įsitikinus, niekuomet ne- 
buvo jo tvirkinama. 

- Ji tai sakė? 

- Kai kurių dalykų nebūtina garsiai sakyti. 

- O tėvo mirtis? 

— Net keista, bet jos tai visiškai nedomino. 

- Manai, mergina galima tikėti? 

- Aš manau, ji sakė būtent tai, ką jaučia. Norėjo žinoti, 
kodėl atėjau pas ją. Pasakiau atvirai taip, kaip yra - kad 
ieškome nusikaltėlio. Ji pasakė, kad tikriausiai daug kas 
troško jos tėvo mirties, nes jis lipo per galvas versle. Ir 
išvis bjauriai elgėsi. 

- Arji neužsiminė, kad būtų turėjęs kitą moterį? 

- Ne. 

Valanderis paniuręs įsistebeilijo į žvirblį, vėl atskridusį 
prie šiukšlinės. 

- Ką gi, tada viską žinome, - tarė jis. - Žinome, kad 
daugiau čia nieko nebepešime. 

Jie pasuko pėsčiomis į policijos būstinę. Buvo be pen- 
kiolikos vienuolika. Vėjas sustiprėjo, dabar pūtė iš priekio. 
Pusiaukelėje suskambo Valanderio telefonas. Jis pasisuko 
pavėjui ir atsiliepė. Skambino Svedbergas. 

- Tikriausiai mes aptikome vietą, kur buvo nužudytas 
Bjornas Fredmanas. Tai laivų prieplauka, tuoj už miesto, 
važiuojant į vakarus. 

Valanderio nepasitenkinimas po nieko gero neatne- 
šusio apsilankymo ligoninėje kaipmat išgaravo. 

— Puiku, - tarė jis. 


— Sulaukėm skambučio, - tęsė Svedbergas. - Skambi- 
nusysis kalbėjo apie kraujo dėmes. Galima būtų galvoti, 
kad kas nors tiesiai ant prieplaukos išdarinėjo žuvį. Bet aš 
tuo netikiu. Taip nemano ir mums paskambinęs žmogus, 
o jis laborantas, dirbęs su kraujo mėginiais trisdešimt 
penkerius metus. Be to, jis minėjo, kad netoliese pastebėjo 
mašinos ratų žymes, nors paprastai jų ten nebūdavo maty- 
ti. Ten stovėta automobilio. Kodėl gi ne tūkstantis devyni 
šimtai šešiasdešimt septintųjų gamybos fordo? 

- Po penkių minučių mes išvykstam apžiūrėti tos vie- 
tos, - tarė Valanderis. 

Į kalvą lipo paspartinę žingsnį. Valanderis perdavė 
naujienas Anai Britai Hioglund. 

Nė vienas iš jų nebesuko galvos dėl Erikos Karlman. 


Trys minutės po vienuolikos iš traukinio Istade išlipo Hu- 
veris. Šiandien paliko savo mopedą prie namų. Jis išėjo iš 
stoties pro užpakalinį išėjimą. Išvydęs, kad prie duobės, į 
kurią įvertė savo tėvą, policijos užtvaros jau nuimtos, jis 
pradžioj nusivylė, o paskui įtūžo. Jį persekiojantys polici- 
ninkai nieko verti. Jie neišlaikytų net elementariausių sto- 
jamųjų egzaminų į FTB akademiją. Pajuto, kaip krūtinėje 
sutratėjo Džeronimo širdis. Žinia buvo suprantama ir aiški. 
Jis privaląs lig galo įvykdyti tai, ką nusprendė. Prieš seseriai 
sugrįžtant į gyvenimą, turi atnešti jai savo paskutiniąsias 
dvi aukas. Užkasti du skalpus po josios langais. Ir merginos 
širdį. Kaip dovaną. Paskui nueis į ligoninę ir pasiims ją - jie 
kartu išeis iš to pastato. Gyvenimas pasikeis iš pagrindų. 
Vėliau, kurią nors dieną, jie galbūt kartu sklaidys jos dieno- 
raštį. Prisimins įvykius, išvedusius ją iš tamsos į šviesą. 

Huveris ėjo pasivaikščiodamas miesto centru. Kad ne- 
atkreiptų į save dėmesio, apsiavė batus. Jo pėdoms tai nepa- 
tiko. Prie turgaus aikštės pasuko į dešinę, nuėjo link namo, 
kuriame gyvena policininkas su mergaite, tikriausiai savo 
dukra. Atvažiavo čionai, kad geriau ištirtų padėtį. Veiksmo 
laiką jau paskyrė - rytojaus vakarą. Arba dieną vėliau. Jo 
sesuo nebus priversta likti ligoninėje ilgą laiką. Jis atsisėdo 
ant gretimais stovinčio namo laiptelių. Mokėsi užmiršti 
laiką. Ilgai sėdėjo ištuštėjusia galva. Paskui vėl ėmėsi savo 
užduoties. Dar turi daug ką išmokti, jei nori tobulai įvaldyti 
savo meną. Neabejoja, kada nors jis to pasieks. 

Po dviejų valandų jo laukimui atėjo galas. Ji išėjo pro 
laukujes duris ir nuskubėjo link miesto centro. 

Jis nusekė paskui, nepaleisdamas jos iš akių. 

Prie prieplaukos Valanderis iškart pajuto, kad jie neapsi- 
riko. Būtent šitaip viską ir įsivaizdavo. Ši vieta prie jūros, 
maždaug dešimt kilometrų už Istado, sutapo su jo vaiz- 
duote. Jie važiavo keliu palei jūrą. Sustojo, kai pakelėje 
ėmė mojuoti vyras, vilkintis šortais ir marškinėliais, re- 
klamuojančiais golfo klubą Malmberge. Vyriškis nusive- 
dė juos nežymiu takeliu. Jie greit pastebėjo prieplauką, 
beveik nematomą nuo kelio, ir sustojo, kad nesutryptų 
padangų žymių. Laborantas, Erikas Vibergas, maždaug 
penkiasdešimties metų amžiaus, pasakojo, kad vasaras 
leidžia namelyje į šiaurės pusę nuo kelio. Jis dažnai rytais 
traukia į prieplauką skaityti laikraščių. Ir birželio dvide- 
šimt devintąją pasielgė kaip įprastai. Pradžioj pastebėjo 
padangos žymes ir tamsias dėmes ant rudo medžio, bet 

nieko tokio nepagalvojo. Tą pačią dieną išvyko su šei- 
ma į Vokietiją ir tik grįžęs atgal perskaitė laikraščiuose, 
kad policija ieško nužudymo vietos, arti jūros. Tada jam 
galvoj šmėkštelėjo tos tamsios dėmės. Erikas Vibergas 
buvo laborantas, dažnai darė galvijų kraujo tyrimus, todėl 
greit įvertino, kad dėmės ant prieplaukos primena kraujo 
dėmes. Dabar Nybergas, atvažiavęs tuoj po Valanderio, 
klūpojo šalia automobilio ratų žymių. Jam maudė dantį, 
todėl buvo piktas kaip širšė. Kalbėjo tik su Valanderiu. 

— Iš tiesų tai gali būti Fredmano fordo pėdsakai, - tarė 
jis. - Bet pirma turime viską nuodugniai apžiūrėti. 

Vyrai kartu užlipo ant prieplaukos. Valanderis suprato, 
kad jiems pasisekė. Šiųmetė giedra vasara padovanojo 
palankų orą. Jei būtų liję, vargu ar pėdsakai būtų išlikę. 
Valanderis pasitikslino pas Martinsoną, kuris gerai įsi- 
dėmėdavo orus. 

- Ar po birželio dvidešimt aštuntosios lijo? 

Martinsonas išpyškino nė nesudvejojęs. 

- Joninių rytą kiek padulksnojo, ir viskas. Paskui buvo 
sausa. 

— Ką gi,tada aptveriam šią vietą, - tarė Valanderis link- 
teldamas į Anos Britos Hioglund pusę, kad ji paskambintų 
ir susitartų dėl teritorijos aptvėrimo. 

- Ir žiūrėkite, kur statote kojas, - perspėjo visus Va- 
landeris. 

Jis atsistojo prieplaukos pakraštyje ir įsižiūrėjo į kraujo 
dėmes, susitelkusias keturių metrų ilgio prieplaukos cen- 
tre. Paskui Valanderis apsisuko, žvilgtelėjo į kelio pusę. 
Buvo girdėti mašinų gausmas, bet jų pačių nesimatė, tik 
prieš akis subolavo pralekiančio sunkvežimio stogas. Va- 
landerį pervėrė netikėta mintis. Jis pažiūrėjo į Aną Britą 
Hioglund, kuri vis dar kalbėjo telefonu su Istadu. 

- Pasakyk jiems, kad atvežtų čionai žemėlapį su Istadu, 
Malme ir Helsingborgu. 

Paskui paėjėjo galelį prieplauka ir metė žvilgsnį į van- 
denį. Dugnas, nusėtas akmenų. Erikas Vibergas stovėjo 
ant kranto. 

- Kur yra artimiausias namas? - paklausė Valanderis. 

- Už kelių šimtų metrų, - atsakė Vibergas. - Kitoj kelio 
pusėj, einant į vakarus. 

Nybergas irgi užlipo ant prieplaukos. 

- Reikės narų? - paklausė jis. 

- Taip, - atsakė Valanderis. - Pradėkime dvidešimt 
penkių metrų spinduliu aplink prieplauką. 

Paskui mostelėjo į medin suleistus geležinius žiedus. 

- Pirštų atspaudai, - įspėjo Valanderis. - Jei Bjorną 
Fredmaną šioj vietoj nužudė, tai jį veikiausiai čia laikė 
pririštą. Mūsų nusikaltėlis vaikšto basas, manau, nemūvi 
ir pirštinių. 

- Ko narams ieškoti? 

Valanderis susimąstė. 

- Nežinau, - prisipažino jis. - Pažiūrėkim, ar jie ką 
nors iškels. Bet, esu tikras, ant šlaito tarp padangų žymių 
jūs rasite rudadumblio. 

- Beje, mašina prieš išvažiuodama neapsisuko, - pra- 
nešė Nybergas. - Vadinasi, jis atbulomis išvairavo į kelią. 
Bet šitaip negalėjo gerai matyti pravažiuojančių mašinų. 
Jei jis nėra visiškas pamišėlis, regiu dvi galimybes. 

Valanderis pakėlė antakius. 

- Jis yra pamišęs. 

- Bet aš ne tokį pamišimą turiu galvoje, - tarė Nybergas. 

Valanderis suprato, ką Nybergas nori pasakyti. Žu- 
dikas nebūtų galėjęs atbulomis išvažiuoti į pagrindinį 
kelią, jei nebūtų turėjęs pagalbininko, atliekančio locmano 

vaidmenį. Arba viskas vyko gilią naktį. Kai pagal šviesas 
gali orientuotis, kas vyksta pagrindiniame kelyje. 

- Jis neturi pagalbininkų, - paaiškino Valanderis. - 
Be to, žinome, kad žmogžudystė greičiausiai įvyko naktį. 
Išlieka klausimas, kodėl žudikas vežė Fredmano lavoną į 
Istadą prie geležinkelio stoties ir vertė jį į duobę. 

— Pats sakei, kad jis pamišęs, - tarė Nybergas. 

Po kelių minučių iš Istado atvyko automobilis su že- 
mėlapiu. Valanderis paprašė Martinsono atnešti jam ra- 
šiklį, o pats atsisėdo ant akmens šalia prieplaukos. Paskui 
jis apvedė ratus aplink Istadą, Bjerėšį ir Helsingborgą. 
Pabaigoj pažymėjo prieplauką, netoli išvažiavimo į Šar- 
lotenlundą. Valanderis sunumeravo apvestus ratus, paskui 
rankos mostu pakvietė Aną Britą Hioglund, Martinsoną 
ir Svedbergą, kuris į nusikaltimo vietą atvyko paskutinis. 
Vietoj kepės jis šiandien dėvėjo purvinoką skrybėlę. Va- 
landeris dūrė pirštu į žemėlapį, išskleistą ant kelių. 

- Čia pažymėta žudiko judėjimo trajektorija, - tarė jis. — 
Ir apvestos visos nužudymo vietos. Kas iš to išeina? 

- Gatvė, - pasakė Svedbergas. - Tarp Istado ir Hel- 
singborgo. Čia veikia žudikas skalpuotojas iš Siodersleto". 

- Visai nejuokinga, - tarė Martinsonas. 

— Aš ir nesistengiu būti juokingas, - paprieštaravo 
Svedbergas, - tiesiog sakau taip, kaip yra. 

- Iš dalies tu teisus, - pritarė Valanderis. - Žudiko 
veiklos teritorija turi ribas. Žmogžudystė Istade. Galbūt 
žmogžudystė čia, kol kas dar tiksliai nežinome, bet lavo- 
nas gabenamas į Istadą. Dar viena žmogžudystė Bjerėšyje, 
tuoj už Istado. Ir paskutinioji - Helsingborge. 


7 Siodersletas - vietovė pietų Švedijoje, Skonėje, išsidėsčiusi palei kelią 


tarp Istado ir Malmės. 


- Didžiausia koncentracija ties Istadu, - apibendrino 
Ana Brita Hioglund. - Ar tai nereiškia, kad vyras, kurio 
ieškome, ten gyvena? 

- Visos aukos, išskyrus Bjorną Fredmaną, buvo rastos 
šalia savo namų arba juose, - tarė Valanderis. - Vadinasi, 
čia mes turim aukų žemėlapį, o ne žudiko. 

- Tada reiktų ir Malmę apvesti, - įsiterpė Svedber- 
gas, - nes ten gyveno Bjornas Fredmanas. 

Valanderis apvedė Malmę. Vėjas plėšė žemėlapį iš 
rankų. 

- Dabar vaizdas pasikeitė, - tarė Ana Brita Hio- 
glund. - Dabar jau išeina trikampis, 0 ne tiesi gatvė, jei 
imam ir Malmę. Malmė atsiduria pačiame centre. 

- Taigi Bjornas Fredmanas kaip visada išsiskiria, - 
tarė Valanderis. 

- Gal mums derėtų apvesti dar vieną ratą, - tarė Mar- 
tinsonas. - Aplink oro uostą. Kas tada išeina? 

- Judėjimas, - tarė Valanderis. - Aplink Fredmaną. 

Jis jautė, kad jie artėja prie esmės. 

- Pataisykite mane, jei klystu, - tęsė Valanderis. - 
Bjornas Fredmanas gyvena Malmėje. Jo žudikas per jėgą 
arba ne jį gabena fordu į rytus. Jie atvyksta čionai. Čia 
Bjornas Fredmanas žūva. Kelionė tęsiasi į Istadą. Ne- 
gyvas kūnas įverčiamas į statybų duobę. Paskui fordas 
grįžta į vakarų pusę. Jis pastatomas oro uoste, maždaug 
pusiaukelėje tarp Malmės ir Istado. Ten visi pėdsakai 
dingsta. 

- Stiurupe gali rasti įvairaus transporto, - tarė Sved- 
bergas. - Taksi, oro uosto autobusai, nuomojami auto- 
mobiliai. Gali ir savo nuosavą mašiną ten pasistatyti. 

— Kitaip tariant, tai reiškia, kad žudikas vargu ar gy- 
vena Istade, - padarė išvadą Valanderis. - Gal Malmėje? 

O gal ir Lunde. Arba Helsingborge. Galų gale kodėl ne 
Kopenhagoje? 

— Ojeijis taip mėto savo pėdas? Gal iš tikrųjų gyvena 
Istade, bet visaip stengiasi mus suklaidinti? - uždavė 
klausimą Ana Brita Hioglund. 

- Yra tokia galimybė, - abejodamas tarė Valanderis. - 
Bet man sunku tuo patikėti. 

- Vadinasi, mums derėtų nuodugniau ištirti Stiuru- 
pą, - pasakė Martinsonas. 

Valanderis pritardamas linktelėjo. 

— Aš manau, mūsų ieškomas vyriškis važinėja moto- 
ciklu, - tarė jis. - Apie tai jau esame kalbėję ir anksčiau. 
Motociklas tikriausiai buvo pastebėtas ir prie Liljegreno 
namo Helsingborge. Yra liudininkų, kurie mano kažką 
matę. Dabar šituo užsiima Šjostenas. Kai sulauksim pa- 
stiprinimo, tada galėsim visą dėmesį nukreipti į nuodu- 
gnią visų Stiurupo transporto priemonių analizę. Mes 
ieškome vyro, kuris stovėjimo aikštelėje pastatė savo 
fordą naktį iš birželio dvidešimt aštuntosios į birželio 
dvidešimt devintąją. Kažkaip juk turėjo jis iš ten išsi- 
gauti? 

- Į tai kol kas negalime atsakyti, - tarė Svedbergas. - 
Aš tik klausiu savęs, kaip tas monstras atrodo? 

— Mes nieko nežinome apie jo veido bruožus, - tarė 
Valanderis. - Bet žinome, kad jis yra stiprus. Be to, rūsio 
langas Helsingborge sufleruoja, kad jis smulkaus sudė- 
jimo. Taigi galime daryti išvadą - šis žmogus puikios 
fizinės formos. Ir jis, beje, turbūt vaikščioja basas. 

— Minėjai Kopenhagą, - tarė Martinsonas. - Manai, 
jis užsienietis? 

- Vargiai, - atsakė Valanderis. - Man atrodo, turime 
reikalų su švedų serijiniu žudiku. 

— Deja, nėra nieko konkretaus, už ko galėtume už- 
sikabinti, - atsiduso Svedbergas. - Nejau neradome nė 
vieno jo plaukelio? Nežinome, tamsiaplaukis jis ar blon- 
dinas? 

- Ne, nežinom, - atsakė Valanderis. - Pasak Ekholmo, 
jis tikriausiai vengia atkreipti į save dėmesį. Kuo jis vilki 
per patį žudymo aktą, taip pat nežinome. 

- Koks, spėji, to Žmogaus amžius? - paklausė Ana 
Brita Hioglund. 

- Jo aukos - vyresnio amžiaus vyriškiai, - atsakė Va- 
landeris. - Išskyrus Bjorną Fredmaną. Turint galvoje jo 
ištreniruotą kūną, vaikščiojimą basomis ir tai, kad jis va- 
žinėja motociklu, sunku įsivaizduoti pagyvenusį vyriškį. 
Iš tiesų, nelengva atspėti jo amžių. 

- Per aštuoniolika, - pasiūlė Svedbergas. - Jei važinėjas 
motociklu. 

- Arba šešiolikos, - patikslino Martinsonas. - Jei tai 
mopedas. 

- Ojeigu atspirties tašku pasirenkam Bjorną Fredma- 
ną? - įsiterpė Ana Brita Hioglund. - Jis išsiskiria iš kitų 
vyrų, kurie yra už jį gerokai vyresni. Gal galima išvesti 
paralelę tarp Bjorno Fredmano ir jo žudiko? Tada jis būtų 
jaunesnis nei penkiasdešimties. O šioj amžiaus grupėj 
rasime ne vieną gerai ištreniruotą kūną. 

Valanderis niūriai pažvelgė į savo kolegas. Jie visi jau- 
nesni nei penkiasdešimties, Martinsonas iš visų jauniau- 
sias, jam per trisdešimt. Bet nė vienas iš jų nepasižymi 
gerai ištreniruotu kūnu... 

- Ekholmas šiuo metu sudaro to vyro psichologinį 
portretą, - tarė Valanderis pakildamas. - Reikės jį kiekvie- 
ną dieną vis iš naujo pasiskaityti. Gal bent tai nukreips 
mus teisinga kryptimi. 


409 


Norenas atskubėjo prie Valanderio su telefonu ran- 
koje. Valanderis tūptelėjo, nugarą pasukdamas pavėjui. 
Tai buvo Šjostenas. 

— Man atrodo, radau tau žmogų, - pranešė jis. - Mote- 
rį, kokį trejetą kartų dalyvavusią vakarėliuose Liljegreno 
viloje. 

— Puiku, - apsidžiaugė Valanderis. - Kada galiu su ja 
susitikti? 

- Kada tik nori. 

Valanderis žvilgtelėjo į laikrodį. Buvo dvidešimt mi- 
nučių po dvylikos. 

- Būsiu pas tave vėliausiai trečią valandą, - pranešė 
jis. - Beje, radome vietą, kur buvo nužudytas Bjornas 
Fredmanas. 

- Girdėjau, - tarė Šjostenas. - Taip pat girdėjau, kad 
Ludvigsonas su Hamrenu jau pakeliui iš Stokholmo į Is- 
tadą. Jie abu puikūs vyrukai. 

— O kaip su liudininkais, mačiusiais vyrą ant moto- 
ciklo? 

- Jie nematė jokio vyro, - paaiškino Šjostenas. - Tik 
motociklą. Stengiamės išsiaiškinti, kokios rūšies tai buvo 
motociklas, bet mums sunkiai sekasi, mat abu liudinin- 
kai - senyvo amžiaus žmonės. Be to, jie aistringi gryno 
oro mėgėjai, taigi nepakenčia ir nesidomi jokiomis ben- 
zinu varomomis važiavimo priemonėmis. Nenustebčiau, 
jei mūsų apklausos pabaigoj išaiškėtų, kad iš tikrųjų jie 
matė tik karučius. 

Telefonas sutraškėjo. Pokalbį nustelbė vėjo kauksmas. 
Nybergas stovėjo ties prieplauka, maigydamas savo su- 
tinusį skruostą. 

— Kaip sekasi? - Žvaliai paklausė Valanderis. 

- Laukiu narų, - burbtelėjo Nybergas. 

— Labai skauda? 

- Protinį dantį maudžia. 

- Išsitrauk. 

- Aš ir ruošiuosi. Bet pirma noriu sulaukti narų. 

— Ar ant prieplaukos tikrai kraujo dėmės? 

- Esu įsitikinęs, bet vėliausiai šįvakar gausi galutinį 
atsakymą, ar jis tikrai yra tekėjęs Fredmano gyslomis. 

Valanderis paliko Nybergą. Paskui pranešė visiems 
išvažiuojąs į Helsingborgą. Eidamas link automobilio pri- 
siminė, kas jam visai buvo išgaravę iš galvos. Jis grįžo. 

- Luiza Fredman, - kreipėsi Valanderis į Svedbergą. - 
Ar Peras Okesonas ką nors pasiekė dėl jos aplankymo? 

Svedbergas nežinojo, bet pažadėjo pakalbėti su Oke- 
sonu. 

Valanderis prie Šarlotenlundo įsuko į pagrindinį kelią 
mintydamas, kad žmogaus, išsirinkusio Fredmano žūties 
vietą, būta labai apdairaus. Artimiausia sodyba gan toli, iš 
jos niekaip negirdėsi Fredmano riksmų. Valanderis pasu- 
ko Malmės kryptimi ir toliau važiavo keliu E65. Stiprūs 
vėjo gūsiai bloškėsi į automobilį, bet dangus vis dar buvo 
giedras. Valanderis prisiminė pokalbį prie išskleisto žemė- 
lapio. Yra signalų, jog nusikaltėlis gyvena Malmėje. Bent 
jau tikrai ne Istade. Bet kodėl gi jis varginasi grūsti Bjorno 
Fredmano kūną į duobę priešais geležinkelio stotį? Ar tik 
ne Ekholmo tiesa, kad jis meta iššūkį policijai? Valanderis 
išvažiavo į kitą kelią prie Stiurupo, greitomis sumetė, kad 
būtų gera proga užsukti į oro uostą, bet paskui persigal- 
vojo. Ką jis ten tokio nuveiks? Dabar daug svarbiau po- 
kalbis Helsingborge. Valanderis pasuko Lundo kryptimi 
spėliodamas, kokią moterį jam surado Šjostenas. 

Jos vardas buvo Elisabet Karlen. Ji sėdėjo priešais 
Valanderį Helsingborgo policijos nuovadoje, Valdemaro 

Šjosteno kabinete. Buvo ketvirta valanda dienos. Moteris, 
kuri gal buvo kiek vyrėlesnė nei trisdešimties, buvo ką 
tik įžengusi vidun. Valanderis, paspaudęs jai ranką, pa- 
galvojo, kad ji primena prieš savaitę Smedstorpe matytą 
pastorę. Gal dėl to, kad ir šioji moteris vilkėjo juodais 
drabužiais, be to, buvo ryškiai pasidažiusi? Valanderis 
pasiūlė jai atsisėsti. Šjostenas ją taikliai apibūdino - tai 
patraukli moteris, matyt, todėl į aplinką žvelgia šaltokai ir 
iš aukšto. Atrodė, tarsi ji pasiryžo būti iššūkiu kiekvienam 
į jos orbitą patenkančiam vyrui. Valanderis niekuomet 
anksčiau nebuvo patyręs tokio žvilgsnio. Jis spinduliavo 
panieką, bet kartu ir susidomėjimą. Elisabet Karlen pri- 
sidegė cigaretę, o Valanderis dar sykį perkratė galvoje, 
ką apie ją sužinojo iš Šjosteno, kuris Valanderiui glaustai 
išdėstė visą tos moters gyvenimo istoriją. 

- Elisabet Karlen buvo kekšė jau nuo dvidešimties 
metų amžiaus, - apibūdino ją Šjostenas. - Klausimas, ar 
išvis ji kuo nors kitu yra buvus. Ji baigė pagrindinę moky- 
klą, paskui viename kelte per Zundą dirbo padavėja. Kai 
jai pabodo, su drauge pabandė atidaryti krautuvėlę. Iš to 
nieko neišėjo. Į krautuvėlę sukišo skolintus pinigus, už ku- 
riuos buvo laidavę jos tėvai. Ji susivaidijo su tėvais, paskui 
jos gyvenimas pasidarė neramus - kurį laiką Kopenhaga, 
paskui Amsterdamas. Ji dirbo kurjere, o kai jai buvo sep- 
tyniolika, ją sugavo su amfetaminu. Ji ir pati jį vartojo, bet 
visgi sugebėdavo save kontroliuoti. Tuomet ją pirmąkart 
sutikau. Paskui keletą metų jos niekur nesimatė, matyt, 
buvo praryta kokios nors juodosios skylės. Paskui ji vėl 
staiga išdygo Malmėje, ištaigingame viešnamyje. 

Čia Valanderis jį pertraukė. 

- Negi Švedijoje vis dar egzistuoja viešnamiai? - nu- 
stebo jis. 

- Tada kekšynai, - tarė Šjostenas. - Vadink juos kaip 
nori, bet aišku viena - jie yra. Neturit tokio Istade? Palauk, 
pamatysi, ir lig jūsų ateis. 

Valanderis daugiau nebeklausinėjo. Šjostenas vėl su- 
griebė savo minties giją. 

- Ji, žinoma, niekada nesitrynė gatvėmis, - tęsė Šjos- 
tenas, - bet susirado darbo namų aplinkoj. Aplink save 
subūrė rinktinių klientų ratelį. Matyt, kažką tokio turi, 
kas daro ją labai patrauklią, nes jos rinkos vertė išaugo 
lig padebesių - jai net nebuvo reikalo duoti skelbimų 
į pornografinius leidinius. Galėsi jos paklausti, kuo ji 
ypatinga. Būtų įdomu žinoti. O pastaraisiais metais ji 
šmėžavo tarp žmonių, su kuriais santykius palaikė ir Okė 
Liljegrenas. Prašmatniuose restoranuose ji susitikinėjo 
su kai kuriais jo direktoriais. Stokholmo policija yra su 
ja susidūrusi, kai domėjosi keliais vyriškiais, kuriuos ji 
kartais pašildydavo po savo sparneliu. Trumpas Elisabet 
Karlen apibūdinimas būtų toks - tai švedų prostitutė, 
kuriai gerai sekasi. 

— Kodėl pokalbiui parinkai būtent ją? 

- Ji sukalbama, esu pats su ja ne sykį kalbėjęs. Ji ne 
baiminga. Jei pasakau jai, kad mes jos niekuo neįtariam, 
tai ji manim tiki. Be to, ji, sakyčiau, turi gerai išugdytą 
kekšės savisaugos instinktą. Kitaip tariant, ji pastabi, mato, 
kas aplink vyksta. Ir ji nemėgsta policininkų. O jei nenori 
turėtų reikalų su policija, tai juk geriau palaikyti gerus 
santykius su tokiais kaip tu ir aš. 


Valanderis pasikabino švarką, į šalį pastūmė šūsnį 
popierių. Elisabet Karlen rūkė. Žvilgsniu sekė visus jo 
judesius, primindama Valanderiui budrų paukštį. 

- Jūs žinote, mes niekuo jūsų neįtariame, - pradėjo jis. 

— Okė Liljegrenas buvo iškeptas savo virtuvėje, - tarė 
ji. - Mačiau jo orkaitę. Modernus prietaisas. Bet ne aš ją 
įjungiau. 

— Mes tuo neabejojam, - patikino ją Valanderis. - Aš 
tiesiog renku informaciją apie Okę Liljegreną. Stengiuosi 
susidaryti aiškesnį vaizdą. Šiuo metu egzistuoja tik tušti 
rėmai, į kuriuos norėčiau įtupdyti fotografiją, padarytą 
per vakarėlį Liljegreno viloje. Kitaip tariant, norėčiau, kad 
man apibūdintumėte jo svečius. 

- Ne, - paprieštaravo moteris. - Ne šito jūs siekiat. 
Jūs norit, kad jums pasakyčiau, kas nužudė Liljegreną. 
Aš to nežinau. 

— Ką jūs pagalvojote, kai išgirdote, kad jis žuvo? 

— Nieko. Mane tik suėmė juokas. 

- Kodėl? Žmogaus mirtis paprastai nekelia juoko. 

- Jūs tikriausiai nežinote, bet Liljegrenas turėjo kitokių 
planų, jis tikrai neplanavo patekti į savo paties orkaitę. 
Mauzoliejus kapinaitėse šalia Madrido. Ten nusižiūrėjo 
sau tinkamą vietą. „Skanska“* pastatė viską pagal jo brė- 
žinius. Iš itališko marmuro. Ir štai vyrui teko nusibaigti 
orkaitėje. Manau, jis ir pats nusikvatotų. 

- Vakarėliai, - tęsė Valanderis. - Grįžkime prie jų. Kal- 
bama, jie buvo pašėlę. 

— Tokie ir buvo. 

— Kuriuo atžvilgiu? 

- Visais atžvilgiais. 

— Gal galėtumėte smulkiau paaiškinti? 

Mąstydama ji porą kartų giliai įtraukė, nuolat žiūrė- 
dama Valanderiui tiesiai į akis. 


*  Stambi Švedijos statybos bendrovė. 

— Okė Liljegrenas suvesdavo žmones, kurie mėgo sem- 
ti gyvenimo gėrybes pilnomis rieškučiomis. Pavadinki- 
me juos nepasotinamais žmonėmis. Nepasotinamais ir 
godžiais - valdžios, turto, sekso. Be to, Okė Liljegrenas 
garsėjo kaip patikimas organizatorius. Savo svečiams jis 
sukurdavo saugaus privatumo aurą. Jokių slaptų kamerų, 
jokių šnipinėjimų. Jokio informacijos nutekėjimo po au- 
dringų šventimų. Taip pat žinojo, kokias moteris galima 
į vakarėlius kviesti. 

- Tokias kaip jūs? 

— Tokias kaip aš. 

— O toliau? 

Ji, regis, nesuprato, ko jis nori. 

— Kokių moterų ten dar būdavo? - toliau kamantinėjo 
Valanderis. 

- Priklausydavo nuo pageidavimų. 

— Kieno pageidavimų? 

— Svečių. Vyrų. 

- Ir kokie gi tie norai būdavo? 

— Kai kurie, pavyzdžiui, pageidaudavo, kad būčiau aš. 

- Šitą supratau. Ką dar jie norėdavo matyti? 

— Iš manęs neišgausit jokių vardų. 

— Kokios tai būdavo moterys? 

- Jaunos, labai jaunos, blondinės, rudos, juodos, kai 
kada ir vyrėlesnės. Retsykiais viena kita apkūni. Labai 
įvairios moterys. 

- Jūs jas pažinojote? 

— Ne visada ir ne visas. 

- Iš kur Liljegrenas ištraukdavo tas moteris? 

Elisabet Karlen užgesino cigaretę ir prieš atsakydama 
prisidegė naują. Net užspausdama nuorūką nenuleido 
nuo jo akių. 

- Iš kur toks žmogus kaip Okė Liljegrenas gauna 
tai, ko nori? Jis turėjo neribotą kiekį pinigų. Pagalbi- 
ninkų. Gerus ryšius. Galėjo sau leisti kad ir iš Floridos 
atsigabenti merginą į savo vakarėlį. Šioji tikriausiai net 
netuokdavo, jog lankosi Švedijoje. Dar mažiau, kad Hel- 
singborge. 

— Minėjote, Liljegrenas turėjo pagalbininkų. Kas jie? 

- Vairuotojai. Asistentas. Dažnai samdydavosi asmeni- 
nį liokajų. Savaime suprantama, iš Anglijos. Bet jie dažnai 
keisdavosi. 

— Koks liokajaus vardas? 

- Jokių vardų! 

— Mes juos šiaip ar taip sužinosim. 

- Žinoma, kad sužinosit. Bet ne iš manęs. 

- Ir kas jau nutiktų, jei jūs mums paminėtumėte bent 
keletą vardų? 

Ji atsakė ramiai, visai nesijaudindama. 

— Tada, labai galimas daiktas, manęs nebeliktų tarp 
gyvųjų. Gal baigčiau savo dienas ir ne orkaitėje įkišta 
galva, bet turbūt irgi nemažiau nemaloniai. 

Prieš užduodamas kitą klausimą, Valanderis kiek 
pagalvojo. Jis suprato, kad iš Elisabet Karlen niekuomet 
neišpeš reikalingų pavardžių. 

— Ar daugelis jo svečių buvo viešumos žmonės? 

- Taip. 

- Politikų irgi buvo? 

- Buvo. 

— O buvęs teisingumo ministras Gustafas Veterštedtas 
ar lankėsi? 

- Juk perspėjau - pavardžių neminėsiu. 

Staiga Valanderis pajuto, kad Elisabet Karlen siunčia 
jam signalą. Jos žodžiai buvo su potekste. Ji pažinojo 

Gustafą Veterštedtą, bet jis nesilankė Liljegreno vaka- 
rėliuose. 

- Verslininkai lankėsi? 

- Taip. 

- Gal buvo ir prekiautojas menu Arnė Karlmanas? 

— Ooo, jo pavardė beveik kaip mano. 

- Taigis. 

- Iš manęs neišgausit jokių vardų, to daugiau nekar- 
tosiu. Dar sykį paklausiat - atsistoju ir išeinu. 

Ir jo ten nebuvo, pagalvojo Valanderis. Jos signalas 
labai aiškus. 

- O aktoriai? Vadinamosios garsenybės? 

— Pavieniai. Bet retai. Nemanau, kad Okė būtų jais 
pasitikėjęs. Matyt, turėjo pagrindo. 

- Minėjote jaunas merginas. Rudas merginas. Turėjote 
galvoje ne brunetes, o tamsiaodes mergaites? 

- Taip. 

- Ar galite prisiminti, gal kada matėte mergaitę vardu 
Doloresa Marija? 

- Ne. 

— Mergaitę iš Dominikos Respublikos? 

— Net neįsivaizduoju, kur tokia yra. 

- Ar galite prisiminti mergaitę vardu Luiza Fredman? 
Septyniolikmetę, gal dar jaunesnę. Blondinę. 

- Ne. 

Valanderis nutarė pakreipti pokalbį kita linkme. Jis, 
regis, vis dar nebuvo pavargęs. 

- Tie vakarėliai būdavo audringi? 

- Taip. 

- Papasakokite plačiau. 

— Norite detalių? 

- Taip. 

— Nuogų kūnų aprašymų? 

— Nebūtinai. 

- Tai buvo orgijos. Visa kita turbūt galite įsivaizduoti. 

- Galiu? Nesu tuo tikras. 

- Štai jei dabar nusirengusi atsigulčiau ant jūsų rašo- 
mojo stalo, tai būtų tikras netikėtumas, ar ne? 

— Netikėtumas? 

- To norima, kai sueina nepasotinami žmonės. 

- Nepasotinami vyrai. 

- Būtent. 

Valanderis galvoje greitomis padarė išvadą - jis vis 
dar tebekrapšto patį paviršių. 

- Turiu prašymą, - tarė jis. - Ir vieną klausimą. 

— Aš vis dar čia. 

- Prašau, kad suteiktumėte galimybę man dar sykį su 
jumis susitikti. Neilgai trukus. Už kokių poros dienų. 

Ji linktelėjo galva. Valanderis pasijuto nejaukiai supras- 
damas, kad derasi su prostitute. Išplaukė blankus prisimi- 
nimas tų baisių laikų Vest Indijoje prieš keletą metų. 

— O mano klausimas paprastas, - tęsė jis. - Jūs minė- 
jote Liljegreno vairuotojus. Ir besikeičiančius asmeninius 
liokajus. Bet taip pat sakėte, kad jis turėjo ir asistentą. Jų 
nebuvo daug, tik vienas,tiesa? 

Valanderis pastebėjo, kad jos veidas lengvai persimai- 
nė. Moteris suprato, kad bus per daug išplepėjusi, nors 
vardo ir nepasakė. 

- Mūsų pokalbis neprotokoluojamas, čia tik mano 
asmeniniai užrašai, - nuramino Valanderis. - Ar aš tei- 
singai supratau? 

- Ne, neteisingai, - atšovė ji. - Savaime aiškų, jis turėjo 
daugiau nei vieną asistentą. 

Vadinasi, pataikiau, pagalvojo Valanderis. 

- Ačiū, šiam kartui užteks, - tarė jis atsistodamas. 

- Išeisiu, kai pabaigsiu rūkyti cigaretę, - tarė ji, pirmą- 
kart nuleisdama nuo jo savo skvarbų žvilgsnį. 

Valanderis pravėrė į koridorių duris. Koridoriuje ant 
kėdės sėdėjo Šjostenas ir skaitinėjo žurnalą laivų mėgė- 
jams. Valanderis linktelėjo jam. Elisabet Karlen užgesino 
nuorūką ir pakilusi padavė jam ranką. Šjostenas, palydėjęs 
ją durų link, grįžo atgal. Valanderis stovėjo prie lango ir 
žiūrėjo, kaip Elisabet Karlen lipa į automobilį. 

- Ar pokalbis buvo geras? - paklausė Šjostenas. 

- Gal ir taip, - tarė Valanderis. - Ji sutiko dar kartą su 
manim pasimatyti. 

— Ką ji pasakė? 

- Tiesą sakant, nieko reikšmingo. 

- Ir šitai tu vadini geru pokalbiu? 

- To, kas mane ypač domina, ji nežinojo, - prisipažino 
Valanderis. - Noriu, kad Liljegreno namai būtų dieną 
naktį sekami. Taip pat pageidaučiau, kad būtų stebima ir 
Elisabet Karlen. Anksčiau ar vėliau pas ją kas nors pasi- 
rodys, su kuo gal bus noro išsamiau pasikalbėti. 

- Tai gana silpnoka argumentacija, jei nori priskirti 
sekimą, - mestelėjo Šjostenas. 

- Šitai sprendžiu aš, - draugiškai, bet tvirtai atsakė 
Valanderis. - Mane vienbalsiai išsirinkot savo tyrimo 
grupės vadovu. 

- Džiaugiuosi, kad juo esu ne aš, - atsiduso Šjoste- 
nas. - Ar liksi nakčiai? 

- Ne, važiuosiu namo. 

Jie kartu leidosi laiptais žemyn. 

- Ar skaitei apie mergaitę, kuri susidegino rapsų lau- 
ke? - prieš pat jiems išsiskiriant paklausė Šjosteno Va- 
landeris. 

- Skaičiau. Baisi istorija. 

— Ji susistabdė pakeleivingą mašiną Helsingborge, - 
tęsė Valanderis. - Ir kažko labai bijojo. Aš dabar svarstau, 
ar ji nėra kaip nors su viskuo susijusi, nors mano spėlionės 
neturi realaus pagrindo. 

— Tarp tūkstančio įvairiausių gandų apie Liljegreno 
asmenį sklandė kalbos ir apie prekybą mergaitėmis. 

Valanderis gręžė jį žvilgsniu. 

- Prekyba mergaitėmis? 

- Sklandė kalbos, kad Švedija yra tranzito šalis, per 
kurią neturtingos mergaitės iš Pietų Amerikos gabena- 
mos į viešnamius pietų Europoje. Į ankstesniojo Rytų 
bloko šalis. Mes iš tikrųjų esame keletą kartų susidūrę 
su mergaitėmis, kurioms pavyko pabėgti. Bet mums, 
deja, niekad nepavyko prisikasti iki pačių organizato- 
rių. Mes nieko negalėjom įrodyti. Tačiau mes manom, 
ką manom. 

Valanderis nustėręs spoksojo į jį. 

- Ir tu man viską sakai tik dabar? 

Šjostenas nesuprasdamas papurtė galvą. 

- Tu, tiesą sakant, šito niekad anksčiau neklausei. 

Valanderis stovėjo nekrutėdamas. Liepsnojanti mer- 
gina vėl blaškėsi po jo vaizduotę. 

— Aš apsigalvojau, - tarė Valanderis. - Vis dėlto pasi- 
lieku nakčiai. 

Buvo penkios. Vis dar trečiadienis, liepos šeštoji. 

Vyrai į Šjosteno kabinetą pakilo liftu. 

Tą gražų vasaros vakarą, tuoj po septynių, Valanderis su 
Šjostenu persikėlė keltu į Helsingiorą. Ten pavakarienia- 
vo restorane, kurį mėgo Šjostenas. Tarsi jie būtų iš anksto 
be žodžių susitarę, Šjostenas visą vakarą jam klojo savo 
asmenines istorijas - apie laivą, kurį nori sutvarkyti, apie 
daugybę savo santuokų ir dar gausesnę daugybę vaikų. Tik 
pabaigoj gurkšnodami kavą jie vėl grįžo prie tyrimo. Per 
vakarienę Valanderis dėkingas klausėsi įdomaus, dėmesį 
traukiančio Šjosteno pasakojimo. Valanderis buvo pavargęs 
ir po sočios vakarienės jautėsi apsnūdęs, bet jo smegenys 
spėjo pailsėti. Šjostenas išlenkė porą taurelių stipresnio 
gėrimo ir kelis bokalus alaus, tačiau Valanderis pasitenkino 
tik mineraliniu vandeniu. Sulaukę kavos, vyrai apsikeitė 
vaidmenimis. Dabar Šjostenas klausėsi, o Valanderis kal- 
bėjo. Dar sykį peržvelgė visus įvykius, pirmąkart rapsų 
lauke susideginusios merginos istoriją interpretuodamas 
kaip nužudymų serijos, kuri nežinia ar baigėsi, įžangą. Sten- 
giantis viską kuo aiškiau pateikti Šjostenui, jam pačiam kai 
kas irgi išryškėjo. Anksčiau manė, kad Doloresos Marijos 
Santanos mirtis niekaip nesusijusi su vėlesniais įvykiais, 
bet dabar suvokė - jo ankstesnioji išvada buvo klaidinga, 
jei išvis tuos neatsakingus pamąstymus galima pavadinti 
prieita išvada. Šjostenas buvo įdėmus klausytojas, kai tik 
jam kas nors būdavo neaišku, tuoj perklausdavo. 

Vėliau Valanderis prisimins tą vakarą Helsingiore kaip 
tyrimo lūžio momentą. Tie kontūrai, kuriuos užčiuopė ant 
suolelio prie gelbėjimo tarnybos barako, vis labiau ryškėja. 
Tušti tarpai užsipildo, skylių mažėja, klausimai sulaukia 
atsakymų ar bent susidėlioja į aiškesnę seką. Valanderis 

skvarbė tyrimo erdvę pirmyn atgal ir, regis, pirmąkart 
pajuto, kad jo žvilgsnis daugmaž viską aprėpia. Sykiu jį 
persekiojo slegiantis sąžinės balsas, kad viską privalėjo 
įžvelgti daug anksčiau; jis su nesuprantamu įsitikinimu 
per ilgai sekė klaidingais pėdsakais, laiku nesusiprato, kad 
reikia keisti judėjimo kryptį. Vienas klausimas, garsiai 
neištartas, kirbėjo viduje. Ar bent vienai žmogžudystei, 
ypač paskutiniajai, Liljegreno, galėjo būti užkirstas kelias? 
Jis negalėjo atsakyti į šį klausimą, tik jį užduoti. Žinojo, 
tas klausimas persekios jį ilgai, gal net niekad neras jį 
tenkinančio atsakymo, su kuriuo galėtų gyventi. 

Vienintelis kabliukas - pats nusikaltėlis. Jokių viena- 
reikšmių pėdsakų, vedančių į vieną pusę. Nė vieno įtaria- 
mojo, nė vienos grupės, kur panardinęs graibštą galėtumei 
viltis laimikio. 

Prieš tai, po pietų, išleidęs namo Elisabet Karlen, Šjos- 
tenas policijos būstinėje ant laiptų puse lūpų užsiminė 
apie gandus, kad Švedija, tiksliau, Helsingborgas, gali būti 
tranzitinė stotis, parduodant merginas iš Pietų Ameri- 
kos į Pietų Europos viešnamius. Valanderio reakcija buvo 
žaibiška. Vyrai grįžo į Šjosteno kabinetą, kuriame, nepai- 
sant praviro lango, tebetvyrojo Elisabet Karlen cigaretės 
kvapas. Šjosteną nustebino Valanderį staiga ištikęs smar- 
kus energijos proveržis. Valanderis nieko negalvodamas 
klestelėjo į Šjosteno kėdę, tad šiam teko pasijusti svečiu 
savo paties kabinete. Tada Valanderis išklojo Šjostenui 
viską apie Doloresą Mariją Santaną - kad ji tikriausiai 
nuo kažko bėgo, kai susistabdė pakeleivingą automobilį 
Helsingborge. Dabar Šjostenas suprato, kodėl Valanderis 
ant laiptų taip susidomėjo jo žodžiais. 

— Kartą per savaitę į Gustafo Veterštedto namus už- 
suka juodas automobilis, - pasakojo Valanderis. - Per 

atsitiktinumą jį vieną dieną pamato ateinanti namų tvar- 
kytoja. Ji buvo čia ir, jei pameni, manė atpažinusi automo- 
bilį Liljegreno garaže. Kokią išvadą iš to darom? 

- Jokios, - atsakė Šjostenas. - Nes gali rasti aibę mer- 
sedesų, važinėjančių patamsintais langais. 

— O kaip su gandais, gaubusiais Liljegreną? Gandais 
apie prekybą merginomis? Kodėl gi negalėjo būti, kad 
jis ne tik savoje viloje rengdavo visokius pobūvius, bet ir 
klientams pristatydavo į namus mergaites? 

- Žinoma, galėjo taip būti, - pritarė jam Šjostenas. - 
Tik kol kas neturime svaresnių įrodymų. 

- Aš noriu žinoti, ar tas automobilis iš garažo palik- 
davo Liljegreno namus ketvirtadieniais, o sugrįždavo 
penktadieniais, - tarė Valanderis. 

— Kaip tai įmanoma sužinoti? 

- Gal yra kaimynų, kurie ką nors pastebėjo. Pavyz- 
džiui, kas vairavo tą automobilį. Aplink Liljegreną lyg 
kokia išretėjusi erdvė, bet jis juk samdė pagalbininkus. 
Turėjo asistentą. Kur visi šie žmonės dabar? 

- Mes šituo užsiimsim, - pažadėjo Šjostenas. 

- Pasižiūrėkim, kam teikti pirmenybę, - pasiūlė Va- 
landeris. - Svarbu motociklas. Liljegreno asistentas, auto- 
mobilis ketvirtadieniais. Pradėk nuo šito. Paskirstyk savo 
žmones, kad pasigilintų į šiuos klausimus. 

Šjostenas, palikęs kambarį, nuėjo rikiuoti komandos. 
Po kurio laiko pranešė, kad Elisabet Karlen jau sekama. 

- Ką ji dabar veikia? - susidomėjo Valanderis. 

- Ji dabar savo bute, - atsakė Šjostenas. - Viena. 

Paskui Valanderis paskambino Perui Okesonui į Is- 
tadą. 

- Aš nematau kitos išeities - man būtina pasikalbėti 
su Luiza Fredman, - tarė Valanderis. 

— Tada turi pateikti tikrai svarius ir nenuginčijamus 
argumentus kodėl, - perspėjo jį Peras Okesonas. - Antraip 
tau niekuo negalėsiu padėti. 

- Aš žinau, kad pokalbis gali būti labai svarbus, - tarė 
Valanderis. 

- Kurtai, ar turi kokių nors įtikinamesnių argumentų? 

- Juk visada yra kelių, kuriais gali apeiti biurokratines 
užkardas... 

- Į kokius klausimus Luiza Fredman tau gali atsakyti? 

- Pavyzdžiui, ar jos pėdos kada nors buvo supjaustytos 
peilio ašmenų. 

- Dieve mano! Iš kur ištraukei tokius įtarimus? 

Valanderis nesiskubino aiškinti plačiau. 

- Ar motina negali duoti man leidimo? - paklausė 
jis. - Fredmano našlė? 

- Sėdžiu ir galvoju tą patį, - atsakė Peras Okesonas. - 
Šituo keliu mums reikia eiti. 

- Tada rytoj važiuoju į Malmę, - pasiūlė Valanderis. - 
Ar man reikia iš tavęs kokio nors popieriaus? 

- Jei motina duos savo sutikimą, tai ne, - atsakė Peras 
Okesonas. - Tik nedaryk per didelio spaudimo. 

— Negi kada esu grasinęs žmonėms? - nustebo Valan- 
deris. - Man tai būtų naujas dalykas. 

— Aš tik sakau, kuo turi vadovautis. Daugiau nieko. 

Po pokalbio su Peru Okesonu Šjostenas pasiūlė va- 
karienei persikelti per Zundą, ten pavakarieniauti ir 
pasišnekėti ramioje aplinkoje. Valanderis sutiko. Baibai 
skambinti dar per anksti. Gal iš tikrųjų ir ne per anksti, 
tik jam pačiam ankstoka. Valanderis greitomis sumetė, 
kad galbūt Šjostenas, turintis patirties su moterimis, ga- 
lėtų patarti, kaip geriausiai viską paaiškinti Baibai, kuri 
taip džiaugėsi šia kelione. Kaip jai dabar pasakyti, kad jų 

kelionė sužlugs arba bus atidėta nežinia kuriam laikui... 
Jie kėlėsi per Zundą, ir Valanderis troško, kad kelionė 
kuo ilgiau užsitęstų. Paskui jie valgė restorane. Šjostenas 
primygtinai pabrėžė, kad vaišina jis. Apie pusę dešimtos 
vyrai išėjo pasivaikščioti po miestą ir pasuko kelto link. 
Šjostenas stabtelėjo ties vieno namo vartais. 

- Čia gyvena vyriškis, ypač mėgstantis švedus, - šyp- 
sodamasis tarė jis. 

Valanderis perskaitė lentelę prie vartų, kad čia ben- 
drosios praktikos gydytojo kabinetas. 

- Jis išrašo svorį mažinančius preparatus, kurie Švedi- 
joje yra uždrausti, - tęsė Šjostenas. - Čia kiekvieną dieną 
vingiuoja nutukusių švedų eilės. 

- O kur važiuoja danai? - paklausė Valanderis, jiems 
toliau žingsniuojant kelto link. 

Šjostenas nežinojo. 

Kylant laiptais į išvykimo salę, suskambo Šjosteno mo- 
bilusis. Šjostenas, pridėjęs ausį, judėjo pirmyn. 

— Kolega Larsonas, regis, aptiko tikras aukso kasy- 
klas, - baigęs pokalbį pranešė Šjostenas. - Lankėsi pas 
vyriškį, kuris teigia prie Liljegreno namo matęs ir viena, 
ir kita. 

- Ką jis matė? 

- Juodus automobilius, motociklus. Rytoj su juo pa- 
sikalbėsime. 

— Mes su juo pasikalbėsim šįvakar, - nukirto Valande- 
ris. - Juk būsim Helsingborge prieš dešimt. 

Šjostenas linktelėjo galva, bet nieko nesakė. Jis pa- 
skambino į policijos būstinę ir paprašė Larsono atvažiuoti 
į Helsingborgą prie terminalo. 

Juos pasitiko jaunas policininkas, kuris Valanderiui 
priminė Martinsoną. Įsėdę automobilin, jie nuvažiavo 
link Togaborgo. Automobilyje Larsonas pasakojo jiems, 
su kuo susitiks. Valanderis pastebėjo ant galinio vaizdo 
veidrodžio užkabintą Helsingborgo futbolo komandos 
vėliavėlę. 

— Tas vyras vardu Lenartas Heinemanas. Yra dirbęs 
ambasadoje ministro patarėju, - dėstė Larsonas švaria 
Skonės tarme, o Valanderis gerai įtempė ausis, kad jį su- 
prastų. - Šiam vyrui beveik aštuoniasdešimt, bet jis atrodo 
ne pagal amžių jaunai. Su juo gyvena žmona, bet ji, regis, 
kažkur išvykusi. Heinemano sodas yra priešais pagrindinį 
įvažiavimą į Liljegreno vilą. Jis ne tik yra pastebėjęs įvairių 
dalykų, bet juos dar ir prisimena. 

- Jis žino, kad mes atvažiuojam? - paklausė Šjostenas. 

— Aš jam jau skambinau, - atsakė Larsonas. - Jis sakė, 
kad galim drąsiai važiuoti, laikas jam tinka, nes vis vien 
retai gulasi anksčiau nei trečią nakties. Užsiminė, jog šiuo 
metu rašo kritinį darbą apie Švedijos diplomatinių tarny- 
bų administravimą. Kad ir ką tai galėtų reikšti. 

Valanderio galvoje iškilo nemalonūs prisiminimai. 
Kaip sykį, prieš porą metų, aiškinantis kažkokią bylą, 
kurios metu jis, beje, susipažino su Baiba, Istade jį ap- 
lankė veikli moteriškė iš Užsienio reikalų ministerijos. 
Valanderis pamėgino atmintyje atgaivinti tos moters 
vardą, bet jam nepavyko. Jis buvo kažkaip susijęs su 
rožėmis, šitai prisiminė. Valanderis nuvijo į šalį min- 
tis, automobiliui sustojus prie Heinemano vilos. Kito- 
je gatvės pusėje spėjo pastebėti šalia Liljegreno namo 
stovintį policijos automobilį, o prie vartelių jau artinosi 
augalotas vyriškis trumpai kirptais žilais plaukais. Pri- 
ėjęs jis tvirtai paspaudė ranką. Valanderis iškart pajuto 

pasitikėjimą šiuo žmogumi. Juos pakvietė užeiti į erdvią 
vilą, statytą, regis, panašiais metais, kaip ir Liljegreno. 
Tačiau skirtumas tarp abiejų namų buvo didelis. Šie 
namai spinduliavo gyvybę, tarsi atspindėdami savo seno, 
bet gyvybingo šeimininko energiją. Vyriškis pasiūlė po- 
licininkams atsisėsti ir pasiteiravo, ar jie nenorėtų ko 
nors išgerti. Valanderis juto, kad senasis vyras įpratęs 
bendrauti ir priimti svečius. Policininkai padėkoję at- 
sisakė gėrimų. 

- Baisūs dalykai dedasi, - tarė Heinemanas atsisės- 
damas. 

Šjostenas nežymiai linktelėjo Valanderiui, kad jis va- 
dovautų pokalbiui. 

- Dėl to mes ir norime su jumis pasikalbėti dar šian- 
dien, - tarė Valanderis. 

- Žinoma, kodėl gi laukti rytdienos? - padrąsino jį 
Heinemanas. - Aš lig šiol nesupratau, kodėl švedai taip 
anksti eina miegoti. Žemyne paplitusi siesta kur kas svei- 
kesnė. Jei būčiau nuolatos anksti vakarais ėjęs gulti, manęs 
seniai nebebūtų tarp gyvųjų. 

Valanderis įdėmiai išklausė aršią Heinemano kritiką 
švedų atžvilgiu. 

— Mus domina viskas, ką jūs pastebėjote, - tarė Valan- 
deris. - Pavyzdžiui, kas įvažiuodavo ar išvažiuodavo iš 
Liljegreno vilos. Bet kai kurie dalykai mus ypač domina. 
Pradėkime nuo Liljegreno juodojo mersedeso. 

— Jų buvo mažiausiai du, - tarė Heinemanas. 

Valanderį šis atsakymas nustebino. Niekuomet nepa- 
galvojo apie antrąjį automobilį, nors Liljegreno garaže 
erdvės būtų pakakę dviem ar trims. 

— Kodėl manote, kad Liljegrenas turėjo daugiau nei 
vieną mašiną“ 

— Aš ne manau, o žinau. Du automobiliai retsykiais 
tuo pat metu išvažiuodavo iš vilos arba sykiu grįždavo. 
Jei Liljegrenas būdavo išvykęs, automobiliai stovėdavo 
nejudinami. Pro langą antrame aukšte galiu matyti jo 
sodo pakraštį. Ten ir stovėdavo tuodu automobiliai. 

Vadinasi, vieno automobilio trūksta, sumetė Valande- 
ris. Įdomu, kur jis šiuo metu yra. 

Šjostenas išsitraukė bloknotą užrašams. Valanderis 
matė, kad jis kažką ten žymisi. 

— Norėčiau pasikalbėti apie ketvirtadienius, - tęsė Va- 
landeris. - Gal prisimenate, ar automobiliai išvažiuodavo 
ketvirtadienio pavakarę, ar vakarą? Gal grįždavo vėlai 
naktį arba kitos dienos rytą? 

- Aš nekreipiu dėmesio į datas, - prisipažino Heinema- 
nas. - Bet iš tikrųjų vienas automobilis paprastai išvažiuo- 
davo iš vilos vakarais ir sugrįždavo kitos dienos rytą. 

— Labai svarbu kaip nors išsiaiškinti, ar tai būdavo 
ketvirtadieniais, - neatlyžo Valanderis. 

— Mes su žmona nesilaikome tos kvailos švediškos 
tradicijos ir ketvirtadieniais nesrebiame žirnienės, - burb- 
telėjo Heinemanas ir susimąstė. 

Valanderis kantriai laukė, kol Heinemanas perkratys 
savo atmintį. Larsonas sėdėjo įbedęs žvilgsnį į lubas, Šjos- 
tenas lengvai pliaukštelėjo bloknatu per kelį. 

— Gali būti, - vėl prabilo Heinemanas. - Gal mums 
pavyks prisikasti prie atsakymo į jūsų klausimą. Aš gerai 
pamenu, kad pernai, kai mano žmonos sesuo lankėsi pas 
mus, Liljegreno automobilis išvažiavo į savo eilinę kelio- 
nę. Kodėl būtent tą kartą taip ryškiai prisimenu, negaliu 
paaiškinti. Bet aš įsitikinęs, kad neklystu, mat mano svainė 
gyvena Bonoje ir atvažiuoja į svečius labai retai. Todėl 
turbūt taip viską gerai įsidėmėjau. 

- Kodėl jūs manote, kad tai buvo ketvirtadienis? - pa- 
klausė Valanderis. - Buvote pasižymėjęs svainės atvykimo 
dieną kalendoriuje? 

— Aš niekuomet negaišau laiko su kalendoriais, - su 
lengvu pasidygėjimu atsakė Heinemanas. - Dirbdamas 
Užsienio reikalų ministerijoje, nė sykio nesu pasižymėjęs 
nė vieno susitikimo termino. Beje, per keturiasdešimt 
darbo metų taip nė vieno ir nepražiopsojau, ko nepasa- 
kyčiau apie kai kuriuos kolegas, kurie nieko kito neveikė, 
tik žymėjosi terminus į savo darbo kalendorius. 

— Kodėl esate tikras dėl ketvirtadienio? - pakartojo 
klausimą Valanderis. 

— Nežinau, ar tai buvo ketvirtadienis, bet tądien buvo 
mano žmonos sesers vardo diena. Šitą tikrai žinau. Jos 
vardas - Frida. 

— Kurį mėnesį? 

— Vasarį arba kovą. 

Valanderis apsičiupinėjo švarko kišenes. Savo kiše- 
niniame kalendoriuje nerado praeitų metų. Ir Šjostenas 
papurtė galvą, o Larsonas visai neturėjo jokio kalendo- 
riaus. 

— Ar kartais neturite namuose užsilikusio seno kalen- 
doriaus? - paklausė Valanderis. 

- Gal palėpėje ir mėtosi koks anūkų advento kalendo- 
rius, - atsakė Heinemanas. - Mano žmona neturi įpročio 
kaupti visokį seną šlamštą. Aš irgi nuolatos atsikratau 
nereikalingų daiktų. Tai dar vienas įprotis iš ministerijos 
laikų. Pirmąją mėnesio dieną aš negailestingai šveisdavau 
lauk viską, ko nebereikėdavo. Mano auksinė taisyklė - 
geriau išmesti per daug nei per mažai. Niekuomet nesu 
pasigedęs to, ką buvau išmetęs. 

Valanderis linktelėjo Larsonui. 

— Paskambink ir sužinok, kada Fridos vardadienis, - 
paprašė jis. - Ir kokia savaitės diena tai buvo tūkstantis 
devyni šimtai devyniasdešimt trečiaisiais. 

— Kas gi žinos tokius dalykus? - nustebo Larsonas. 

- Po galais! - pašoko Šjostenas. - Eik greičiau ir skam- 
bink į policijos nuovadą. Vėliausiai už penkių minučių 
laukiam tavęs su atsakymu. 

- Telefonas koridoriuje, - tarstelėjo Heinemanas. 

Larsonas dingo. 

- Prisipažinsiu, aš labai vertinu aiškius ir vienareikš- 
mius nurodymus, - patenkintas prabilo Heinemanas. - 
Pastaraisiais metais šis gebėjimas, regis, beveik išnyko. 

Valanderis daugiau nebeklausinėjo. Jie laukė Larsono. 
Kad laikas greičiau prabėgtų, Šjostenas pasiteiravo, kokiose 
šalyse Heinemanas yra dirbęs. Išaiškėjo, kad daugelyje. 

— Pastaraisiais metais padėtis pagerėjo, - dalijosi savo 
įžvalgomis Heinemanas. - Bet kai pradėjau dirbti, neretai 
žmonės, atstovaujantys mūsų šaliai svečiuose kraštuose, 
mane tiesiog pritrenkdavo savo žemu pasirengimo lygiu 
ir neprofesionalumu. 

Po dešimties minučių grįžo Larsonas, rankoje laiky- 
damas lapelį. 

- Fridos vardadienis yra vasario aštuonioliktą, - pra- 
nešė jis. - Tūkstantis devyni šimtai devyniasdešimt tre- 
čiaisiais vasario aštuonioliktoji buvo ketvirtadienis. 

— Aš taip ir maniau, - tarstelėjo Valanderis. 

Paskui pagalvojo, kad policijos darbas - tai ne kas 
kita, kaip vidinis pasiryžimas nenurimti ir nepasiduo- 
ti, kol ant popieriaus lapelio bus užrašyta ir patvirtinta 
reikšmingiausia detalė. 

Visi kiti klausimai, kuriuos Valanderis norėjo užduoti 
Heinemanui, nebeatrodė tokie svarbūs ir skubūs. Daugiau 

iš pareigos jis uždavė dar keletą klausimų. Ar Heinemanas 
nepastebėjęs kokio merginų judėjimo iš Liljegreno namų 
ar į juos, miglotai paklausė Valanderis. 

- Ten vykdavo pasilinksminimai, - be užuolankų atsa- 
kė Heinemanas. - Iš mano antrojo aukšto neišvengiamai 
buvo matyti tam tikri pasilinksminimų interjerai. Žino- 
ma, ten dalyvaudavo ir moterys. 

- Jūs esate kada nors susitikęs Okę Liljegreną? 

- Taip, - atsakė Heinemanas. - Esu jį kartą sutikęs 
Madride paskutiniais savo darbo metais. Jis užėjo į am- 
basadą, prašė pagalbos mezgant ryšius su keliomis stam- 
biomis ispanų statybos darbų įmonėmis. Mes žinojome, 
kas per paukštis Liljegrenas. Fiktyvių firmų steigimas, 
vertimasis tariamu verslu tais laikais buvo plačiai paplitę 
užsiėmimai. Mes elgėmės su juo mandagiai, bet tai tikrai 
nebuvo malonus žmogus. 

— Kodėl ne? 

Prieš atsakydamas, Heinemanas pagalvojo. 

- Jis tiesiog buvo labai nemalonus tipas, į pasaulį žvel- 
giantis su atvira, visa persmelkiančia šalta panieka. 

Valanderis davė suprasti, kad pokalbis baigtas: 

— Mano kolegos vėliau dar sykį pas jus užsuks. 

Heinemanas palydėjo juos lig vartelių. Prie Liljegreno 
vilos vis dar stovėjo policijos automobilis. Name buvo tam- 
su. Atsisveikinęs su Heinemanu, Valanderis perkirto gatvę. 
Vienas policininkas, išlipęs iš mašinos, atidavė pagarbą. 
Valanderis į tokį perdėtą pasisveikinimą mostelėjo ranka. 

— Kas vyko per paskutines valandas? - paklausė jis. 

- Viskas ramu. Buvo sustoję pora smalsuolių. Daugiau 
nieko. 

Jie grįžo į policijos būstinę. Larsonas juos paleido, o 
pats nuvažiavo į namus miegoti. Valanderis dar norėjo 

paskambinti į keletą vietų, taigi Šjostenas vėl ėmėsi savo 
žurnalo. Pirmiausia Valanderis paskambino Hansonui, 
iš kurio sužinojo, kad jau sulaukė šalies departamento 
atsiųstų Ludvigsono su Hamrenu. Jis apgyvendinęs juos 
viešbutyje „Sekelgorden“. 

- Atrodo, jie šaunūs vyrukai, - dalijosi įspūdžiais Han- 
sonas. - Ir visai neįsivaizdina, o to aš labiausiai bijojau. 

— Kodėl gi turėtų? 

- Juk yra stokholmiečiai, - atsakė Hansonas. - Pats žinai, 
kokie svarbūs jie moka būti. Ar neprisimeni tos prokurorės, 
pavadavusios Perą Okesoną? Koks jos vardas? Bodin? 

- Brulin, - pataisė jį Valanderis. - Bet aš jos beveik 
neprisimenu. 

Valanderis prisiminė ją kuo puikiausiai. Jį kiekvieną- 
kart nukrėsdavo, kai prisimindavo, kaip sykį padauginęs 
alkoholio ir praradęs sveiką protą puolė ant jos. Tai vienas 
jo gyvenimo epizodų, dėl kurių norėjosi iš gėdos į žemę 
sulįsti. Nieko nekeitė ir tas faktas, kad kiek vėliau jis su 
Anet Brulin Kopenhagoje praleido naktį kur kas malo- 
nesnėmis aplinkybėmis. 

- Rytoj mūsų stokholmiečiai vyksta į Stiurupą, - pra- 
nešė Hansonas. 

Paskui Valanderis jam glaustai išdėstė, ką sužinojo 
pas Heinemaną. 

- Kitaip tariant, pagaliau mes užsikabinome, - paten- 
kintas tarė Hansonas. - Tu manai, Liljegrenas kartą per 
savaitę į Veterštedto vilą Istade siųsdavo prostitutes? 

- Taip. 

— Ar tas pats galėjo būti su Karlmanu? 

— Gal ne visai ta pačia forma, bet manau, kad Karl- 
mano ir Liljegreno trajektorijos susikirsdavo. Tik dar 
nežinome kur. 

— O Bjornas Fredmanas? 

- Jis ir toliau lieka išimtis, netinka į jokią schemą. Visų 
mažiausiai įsivaizduoju jį Liljegreno aplinkoj. O gal jis 
kartais pasitarnaudavo jam kaip reketininkas? Galvoju 
rytoj iš pat ryto važiuoti į Malmę, dar sykį pasikalbėti su 
šeima. Ypač norėčiau ligoninėje aplankyti dukrą. 

- Peras Okesonas papasakojo man apie jūsų pokalbį. 
Turbūt suvoki, kad tavo pašnekesys su Luiza Fredman 
gali būti toks pat bevaisis ir nuviliantis, kaip ir su Erika 
Karlman? 

- Žinoma. 

- Aš dar šįvakar susisieksiu su Ana Brita ir Svedber- 
gu, - pažadėjo Hansonas. - Visgi tavo naujienos buvo 
geros. 

- Nepamiršk informuoti ir Ludvigsono su Hamre- 
nu, - įspėjo Valanderis. - Nuo šiandien jie irgi priklauso 
tyrimo grupei. 

Valanderis padėjo telefono ragelį. Šjostenas buvo išėjęs 
kavos. Valanderis surinko savo namų numerį Istade. Net 
nustebo, kad iškart atsiliepė Linda. 

— Ką tik įžengiau pro duris, - tarė ji. - Kur tu esi? 

- Helsingborge. Aš čia nakvosiu. 

- Ar kas nutiko? 

— Nuvažiavau pavakarieniauti į Helsingiorą. 

— Ne tą turėjau galvoje. 

- Mes dirbam. 

- Mes irgi. Šįvakar dar kartą viską suvaidinom. Ir vėl 
turėjome žiūrovų. 

— Iš kur? 

- Toks berniukas paprašė mūsų, ar negalėtų pasižiū- 
rėti, kaip repetuojam. Susitikome jį gatvėje. Jis užkalbi- 
no mus, sakė girdėjęs, kad vaidiname. Mes jam leidom 

pasižiūrėti - tikriausiai apie mus sužinojo dešrelių ki- 
oske. 

— Tai jūs jo nepažįstat iš anksčiau? 

— Ne, jis turbūt turistas. Po repeticijos palydėjo mane 
namo. 

Valanderio širdin netikėtai smilktelėjo pavydo adatėlė. 

— Jis dabar pas tave namie? 

- Ne, tik palydėjo iki mano gatvės. Tai užtrunka dau- 
gių daugiausia penkias minutes, jei lėtai eini. Paskui jis 
išvažiavo namo. 

— Aš tik šiaip paklausiau. 

- Jo keistas vardas. Huveris. Bet jis labai mielas. Man 
atrodo, jam patiko mūsų repeticija. Žadėjo, jei turės laiko, 
rytoj vėl ateiti. 

- Esu tikras, kad ateis, - tarė Valanderis. 

Į kambarį su dviem kavos puodeliais įėjo Šjostenas. 
Valanderis paklausė jo namų numerio ir perdavė Lin- 
dai. 

— Čia buvo mano dukra, - tarė Valanderis, padėjęs 
ragelį. - Kitaip nei tu, turiu tik vieną vaiką. Šeštadienį ji 
išvyksta į teatro kursus Visbyje. 

— Vaikai bent teikia šiokią tokią viltį, kad gyvenimas 
nėra beprasmis, - tarė Šjostenas, tiesdamas Valanderiui 
kavos puodelį. 

Jie dar kartą aptarė pokalbį su Lenartu Heinemanu. 
Šjostenas abejojo, ar fakto patvirtinimas, kad Veterštedtas 
būdavo Liljegreno aprūpinamas kekšėmis, juos iš tikrųjų 
priartina prie nusikaltėlio. 

- Norėčiau, kad rytoj surinktum visą jūsų turimą me- 
džiagą apie prekybą merginomis per Helsingborgą kaip 
tranzito punktą. Kodėl būtent Helsingborgas? Kaip jos 
čionai patekdavo? Juk į tai turi būti atsakymai. Be to, aš 

niekaip nesuvokiu, iš kur tas keistas vakuumas aplink 
Liljegreną. Šito nesuprantu. 

— Prekyba merginomis ir visa kita buvo gandų lygio, - 
tarė Šjostenas. - Mes niekad nepradėjom jokio tyrimo, nes 
neturėjom už ko užsikabinti. Birgersonas kartą pasitaikius 
progai pasikalbėjo apie tai su prokuroru. Anas iš pat sy- 
kio nesutiko užvesti jokios bylos argumentuodamas, kad 
pakanka ir svarbesnių dalykų, kuriais turime užsiimti. Jis 
buvo teisus. 

- Vis vien noriu, kad viską dar kartą pergalvotum, - 
neatlyžo Valanderis. - Kai baigsi savo darbą, surašyk man 
visko, ką žinai, santrauką ir pasiųsk faksu į Istadą. 

Buvo beveik dvylika, kai jie išvažiavo į Šjosteno butą. 
Valanderiui iš galvos nėjo mintis, kad privalo paskam- 
binti Baibai. Nebegali dar ilgiau visko vilkinti. Juk greit 
ketvirtadienis, ji tikriausiai jau renkasi kelionei daiktus. 
Jis privalo pasakyti tiesą. 

- Man reikia paskambinti į Latviją, - į Šjosteną krei- 
pėsi Valanderis. - Užtruks tik porą minučių. 

Šjostenas parodė jam, kur telefonas. Kai Šjostenas pra- 
nyko vonios kambaryje, Valanderis griebė už ragelio. Su- 
rinko numerį. Pasigirdus pirmam signalui, numetė ragelį. 
Jis nežino, ką sakyti. Jam nedrąsu. Nusprendė palaukti kito 
vakaro. Tada pameluos jai, kad viskas paskutinę minutę 
taip netikėtai pasisuko, jog vietoj kelionės į Daniją ji turi 
atvažiuoti aplankyti jo į Istadą. 

Taip bus geriausia. Bent jau jam pačiam. 

Vyrai dar apie pusvalandį šnekučiavosi prie viskio sti- 
klo. Paskui Šjostenas paskambinęs patikrino, ar Elisabet 
Karlen vis dar sekama. 

- Dabar ji miega, - pranešė Šjostenas. - Gal ir mums 
jau laikas? 

Valanderis pasiklojo lovą su paklodėmis, kurias gavo 
iš Šjosteno, kambaryje su vaikiškais piešinėliais ant sienų. 
Užgesino šviesą ir per sekundę nugrimzdo į miegus. 


Pabudo išpiltas prakaito. Matyt, susapnavo kokį košmarą, 
nors nieko neprisimena. Žvilgtelėjo į laikrodį ant rankos. 
Buvo pusė trijų, vadinasi, numigo dvi valandas. Spėliojo, 
kodėl pabudo. Paskui apsivertė ant šono, stengdamasis 
užmigti. Bet veltui - miegas neėmė. Valanderis nežinojo, iš 
kur atsirado tas jausmas, kuriam lyg nėra jokio pagrindo. 
Bet pabudo, apimtas klaikios panikos. 

Jis paliko Lindą Istade vieną. Jos negalima palikti vie- 
nos. Jam reikia namo. 

Ilgai negalvojęs, Valanderis pakilo iš lovos, apsirengė ir 
brūkštelėjo Šjostenui trumpą žinutę. Be penkiolikos trys 
jis jau sėdėjo automobilyje, važiavo iš miesto. Dingtelėjo, 
kad reikia Lindai paskambinti. Bet ką jai pasakys? Tik 
išgąsdins. Valanderis vairavo per šviesią vasaros naktį. 
Niekaip nesuprato, iš kur tas panikos jausmas, slypintis 
giliai viduje ir nesitraukiantis. 

Prieš keturias jis pastatė automobilį savo gatvėje. 
Atsargiai atrakino buto duris. Ta neaiški baimė vis dar 
neatslūgo. Tik pravėręs Lindos kambario duris ir išvydęs 
ant pagalvės dukters galvą, pamatęs, kaip ji kvėpuoja, jis 
vėl nusiramino. 

Valanderis klestelėjo ant sofos. Jam pasidarė nepato- 
gu ir gėda dėl savo staigaus baimės proveržio. Jis papurtė 
galvą, paskui parašė Lindai lapelį, kad planams pasikei- 
tus visgi šiąnakt grįžo namo. Lapelį padėjo ant stalelio 
prie sofos. Prieš atsiguldamas į lovą, nustatė žadintuvą 
penktai valandai. Žinojo, Šjostenas keliasi anksti, kad 
bent kelias valandas rytais paskirtų savo laivui. Kaip 

reikės Šjostenui paaiškinti savo naktinį pabėgimą, dar 
nežino. 

Valanderis gulėjo lovoje spėliodamas, iš kur tokia pa- 
nika. Bet nesurado atsakymo. 

Praėjo daug laiko, kol jis vėl užsnūdo. 

Suskambus durų skambučiui, žinojo, kad už durų - Baiba, 
niekas kitas. Net keista, bet jo tai nė kiek neglumino, nors 
vis dėlto bus sunku jai paaiškinti, kodėl tiek laiko nepra- 
nešė, kad jų kelionė atidedama nežinomam laikui. Valan- 
deris krūptelėjo, atsisėdo lovoj, bet Baibos niekur nebuvo. 
Tik žadintuvas čirškė - laikrodžio rodyklės lyg pražiodyta 
gerklė rodė tris minutes po penkių. Po trumpos sumaiš- 
ties galvoje jis nuspaudė žadintuvo mygtuką. Sėdėjo lo- 
voje visiškoje tyloje. Pamažu jį pasivijo realybė. Miesto 
ūžesio dar negirdėti, tik paukščių čiulbesys prasiskverbė į 
jo kambarį, į sąmonę. Jis nebeprisimena, sapnavo Baibą ar 
ne. Jo netikėtas pabėgimas iš vaikų kambario Šjosteno na- 
muose dabar pasirodė kaip nepagrįsta ir perdėta reakcija. 
Jam buvo nesmagu, kad, regis, trumpam jį buvo palikus 
jam būdinga savybė - elgtis tik viską gerai apgalvojus, 
pasvėrus. Garsiai nusižiovavęs Valanderis pakilo, nuėjo 
į virtuvę. Linda miega. Ant virtuvės stalo rado jos rašy- 
tą lapelį. „Dukrai bent sykį ilgėliau pas mane apsistojus, 
bendrauju su ja raštu, per krūvą lapelių, - pagalvojo jis. 
Perskaitęs lapelį jis suprato - sapnas apie Baibą, pabudi- 
mas tikint, kad ji stovi už durų, - visa tai yra įspėjimas. 
Naktį grįžęs namo nepastebėjo Lindos raštelio. O dabar 
mato - Baiba skambino jam, prašė Lindos perduoti tėvui, 

kad šis tuoj pat jai paskambintų. Baibos pyktis persidavė 
net per raštelį. Vos juntamas, bet jis buvo. Bet jis negali 
Baibai paskambinti. Dabar ne. Šiandien vėlai vakare arba 
rytoj jai paskambins. O gal paprašyti Martinsono, kad jis 
tai padarytų? Perduotų Baibai liūdną žinią, kad tas vyras, 
su kuriuo ji ruošiasi važiuoti į Skageną, tas vyras, kuris 
po dviejų dienų turėjo ją pasitikti Kastrupo oro uoste, 
šiuo metu yra įsitraukęs į pamišėlio medžioklę, pami- 
šėlio, kirviu žalojančio žmonių kaukoles ir vagiančio jų 
skalpus. Tai, ką per Martinsoną jai perduos, bus tiesa ir 
sykiu netiesa. Tai bus melas priklijuotais netiesos sparnais, 
panašus į tiesą, galimas suprasti kaip tiesa, bet šis melas 
niekada nepaaiškintų ir nepateisintų jo bailumo. Kodėl 
jis nesielgia kaip suaugęs Žmogus ir pats neskambina jai? 
Negi jos taip bijo? 

Pusę šešių Valanderis griebė už telefono ragelio, kad 
paskambintų ne Baibai, bet Šjostenui į Helsingborgą, no- 
rėdamas pasiaiškinti dėl savo naktinio pabėgimo. Ką jam 
sakyti? Tiesą, kad jis staiga pajuto nerimą dėl dukters, 
nerimą, kurį visi tėvai yra patyrę dėl vaikų, kai nežinai ir 
negali paaiškinti, iš kur staiga apninka panika? Bet Šjos- 
tenui atsiliepus Valanderis pasakė visai ką kita. Jam visai 
išgaravę iš galvos, jog buvo susitaręs anksti ryte susitikti 
su savo tėvu. Taip pasakė galvodamas, kad Šjostenas nie- 
kada negalės šito patikrinti, net jei panorėtų. Be to, jo 
melas veikiausiai niekuomet nebus atskleistas, nes Šjos- 
teno ir jo tėvo keliai vargu ar kada susikirs. Policininkai 
susitarė susiskambinti vėliau, po Valanderio apsilankymo 
Malmėje. 

Paskui Valanderiui palengvėjo. Ne pirmas kartas, kai 
dieną pradeda smulkiomis melagystėmis, išsisukinėjimais 
ir saviapgaule. Jis palindo po dušu, išgėrė kavos, parašė 

naują raštelį Lindai ir tuoj po pusės septynių išėjo iš buto. 
Policijos būstinėje dar buvo labai ramu. Tos vienišos ryto 
valandos, kai pervargę naktiniai darbuotojai skuba į na- 
mus, 0 nauji dar neatėję - tada Valanderis ypač mėgdavo 
žingsniuoti ištuštėjusiais koridoriais link savo biuro. To- 
mis ankstyvomis vienišomis ryto valandomis gyvenimas 
įgaudavo ypatingą spalvą ir prasmę. Niekada nesuprato 
kodėl, bet pasirausus po atmintį tas jausmas jį nuveda 
kokį dvidešimt metų atgal. Panašiai juto ir Rydbergas, 
jo senas mentorius, draugas. „Visi žmonės patiria trum- 
pas, labai asmeniškas šventas akimirkas“, - sykį pasakė 
Rydbergas, kai juodu vieną iš tų retų kartų sėdėjo jo ar 
Valanderio kabinete ir, užsirakinę duris, drauge tuštino 
mažą butelį viskio. Šiaip jau policijos būstinėje nebuvo 
geriamas alkoholis. Bet gal jie turėjo progą ką nors at- 
švęsti? O gal dėl ko nors kartu paliūdėti, ką gali žinoti? 
Valanderis nepamena. Bet jis labai ilgisi tų retų filosofinių 
pašnekesių su Rydbergu, tų draugystės, neišmainomos 
artumos, pasitikėjimo akimirkų. Valanderis atsisėdo ir 
skubriai peržiūrėjo popierių šūsnį ant savo rašomojo sta- 
lo. Iš vieno rašto sužinojo, kad Doloresa Marija Santana 
jau palaidota, o jos palaikai ilsisi tose pačiose kapinėse 
kaip ir Rydbergo. Ši žinia nubloškė jį atgalios prie tyrimo. 
Jis pasiraitė rankoves, tarsi ruoštųsi kautynėms, ir kaip 
viesulas praūžė per kolegų raportus ir naujos tyrimo me- 
džiagos kopijas. Tarp jų buvo popieriai iš Nybergo, įvairūs 
laboratorijos tyrimai, o jų paraštėse Nybergo sužymėti 
klaustukai ir trumpi komentarai; sąrašas iš gyventojų gau- 
tų nuorodų, kurių padaugėję, bet visgi mažiau nei įprasta, 
tikriausiai dėl vasaros atostogų meto. Tyrenas turėtų būti 
labai stropus ir darbštus jaunas vyras, galvojo Valanderis 
neapsispręsdamas, ką tai reiškia - ar kad jaunuolis taps 

puikiu policininku, ar veikiau tai, kad papildys biurokratų 
iš pašaukimo gretas. Valanderis skaitė greitai, bet įdėmiai, 
nepraleisdamas nieko svarbaus. Svarbiausia, kad jie be 
galo greitai sulaukė patvirtinimo, jog Bjornas Fredmanas 
iš tikrųjų buvo nužudytas ant prieplaukos prie išvažiavi- 
mo į Šarlotenlundą. Valanderis pastūmėjo šalin popierių 
šūsnį ir susimąstęs atsirėmė kėdėje. Ką visi šie vyrai turi 
bendra? Fredmanas krenta iš rėmų. Bet kažkaip juk irgi 
turi priklausyti tai grupei? Buvęs teisingumo ministras, 
meno kūrinių prekeivis, revizorius ir smulkus vagišius. 
Jie nužudomi to paties nusikaltėlio, kuris pasiima visų 
jų skalpus. Mes juos randame nužudymo eilės tvarka. 
Pirmoji auka, Veterštedtas, nėra kruopščiai slepiamas, bet 
visgi pavožiamas po valtimi. Antroji auka, Karlmanas, 
nužudomas per patį šventės įkarštį nuosavoje pavėsinėje. 
Bjornas Fredmanas sugaunamas, nugabenamas į prie- 
plauką atkampioje vietoje, o paskui vos ne kaip koks par- 
odos eksponatas parodomas visiems Istado centre. Jis sėdi 
statybos duobėj, su brezentu ant galvos. Tarytum kokia 
skulptūra, kuri laukia, kol bus atrasta. Pabaigoje nusikal- 
tėlis persikrausto į Helsingborgą, ten nužudo Okę Lilje- 
greną. Mes beveik iškart nustatom ryšį tarp Veterštedto 
ir Liljegreno. Dabar reikia atrasti ryšį tarp likusiųjų, nes 
tiksliai žinant, kas juos sieja, galima užduoti kitą svarbų 
klausimą: kas galėjo norėti jų mirties? Ir ką reiškia visi 
tie skalpai? Kas yra tas vienišas karys? 

Valanderis ilgai sėdėjo, laužydamas galvą dėl Bjorno 
Fredmano ir Okės Liljegreno. Su jais tarsi persikelta i 
naują lygmenį. Fredmano pagrobimas, rūgštimi išės- 
dintos akys, Liljegreno galva orkaitėje. Persikelta į aukš- 
tesnį lygmenį. Nusikaltėliui nebeužtenka vožti kirviu ir 
pasiimti jų skalpus. Kodėl? Jis žengė dar vieną žingsnį. 

Vandenys aplink jį pagilėjo. Žemė po kojomis pažliugus. 
Lengva paslysti. Skirtumas tarp Bjorno Fredmano ir 
Liljegreno. Labai aiškus. Bjornui Fredmanui įlašino į 
akis rūgšties dar gyvam esant, Liljegrenas, kai jį kišo į 
orkaitę, buvo miręs. Vėl pabandė įsivaizduoti nusikaltėlį. 
Lieknas, išsitreniravęs, basas, pamišęs. Jei jis medžioja 
negerus vyrus, tai Bjornas Fredmanas buvo pats blo- 
giausias. Paskui Liljegrenas. Karlmano su Veterštedtu 
maždaug tas pats lygmuo. Valanderis pakilo ir nuėjo 
prie lango. Jis vis klumpa prie sekos. Bjornas Fredmanas 
buvo trečias iš eilės. Kodėl ne pirmas arba ne paskuti- 
nis? Tikroji blogio šaknis turėtų būti išraunama pirma 
arba paskutinė. Tas pamišęs, bet sykiu ir atsargus, gerai 
organizuotas nusikaltėlis prieplauką pasirinko idealioj 
nuošalioj vietoj. Kiek prieplaukų apžiūrėjo, kol išsirin- 
ko savąją? Gal tai žmogus, nuolat slankiojantis jūros 
pakrante? Draugiškas žmogus, žvejys arba dirbantis 
pakrančių apsaugos tarnyboj? O kodėl ne jūrų paieš- 
kos ir gelbėjimo tarnyboj, šalia kurios stovi puikiau- 
sias mieste suolelis, jei tau reikia ramiai ką apmąstyti? 
Beje, nusikaltėliui pavyksta Bjorną Fredmaną pagrobti 
ano nuosavoje mašinoje. Kodėl jis taip varginasi? Ar tai 
vienintelė nusikaltimo įvykdymo galimybė? Jie kažkur 
susitiko, jie pažinojo vienas kitą. Peteris Hjelmas aiškiai 
pasakė: Bjornas Fredmanas leisdavosi į keliones, o grįžęs 
turėdavo daug pinigų. Sklandė gandai, kad jis užsiima 
reketu. Valanderis žino tik mažą dalelę apie Fredmaną. 
Visa kita skendi nežinioje; policijos reikalas bus sužinoti 
daugiau ir viską ištirti. 

Valanderis vėl atsisėdo į kėdę. Su eiliškumu kažkas ne 
taip. Kaip tai paaiškinti? Jis nuėjo atsinešti kavos. Svedber- 
gas su Ana Brita Hioglund jau buvo būstinėje. Svedbergas 

atėjo vėl pakeitęs kepurę, jo skruostai buvo raudoni ir 
nusilupę. Ana Brita Hioglund atrodė dar labiau įdegusi, o 
Valanderis dar blyškesnis. Paskui pasirodė Hansonas, jam 
iš paskos Matsas Ekholmas. Net Ekholmas suspėjo kiek 
įdegti. Hansono akys buvo paraudusios iš nuovargio. Jis 
nustebęs žiūrėjo į Valanderį, galvoje ieškodamas atsaky- 
mo, ar nebus ką nors neteisingai supratęs. Negi Valanderis 
nesakė jam vakar, kad pasilieka Helsingborge? Juk dar tik 
pusė aštuonių. Gal kas nutiko, kad jis taip anksti atskubėjo 
į Istadą? Valanderis nujautė Hansono neramias mintis, 
jis nežymiai papurtė galvą. Viskas yra, kaip ir turi būti. 
Niekas nieko klaidingai nesuprato ir, ko gero, išvis nieko 
nesuprato. Jie nebuvo planavę tyrimo grupės susitikimo. 
Ludvigsonas su Hamrenu jau buvo išvykę į Stiurupą, Ana 
Brita Hioglund irgi ruošėsi vykti iš paskos, o Svedbergas 
su Hansonu apsiėmė papildyti tuščias vietas Veterštedto 
ir Karlmano byloje. Kažkas įkišo galvą ir pranešė, kad 
Valanderiui skambina Helsingborgas. Valanderis atsiliepė 
telefonu prie kavavirės. Tai buvo Šjostenas, jis pranešė, 
kad Elisabet Karlen vis dar miega. Niekas jos nelankė, 
niekas, išskyrus porą smalsuolių, nebuvo priartėjęs prie 
Liljegreno vilos. 

— Ar Okė Liljegrenas neturėjo šeimos? - paklausė 
Martinsonas veik su priekaištu balse, tarsi šeimos nesu- 
kūręs Liljegrenas būtų pasielgęs nedovanotinai. 

— Pojo liko tik tam tikras skaičius liūdinčių, išdraskytų 
įmonių, - ironiškai pasakė Svedbergas. 

- Kolegos Helsingborge užsiima Liljegrenu, - tarė Va- 
landeris. - Luktelkime, ką jie sužinos. 

Hansonas bus visus išsamiai informavęs, pagalvojo 
Valanderis. Visi žino, kad Liljegrenas pristatydavo Veterš- 
tedtui į namus moteris. 

— Ką gi, Liljegrenas pateisino senus gandus apie jį, - 
pasakė Svedbergas. 

- Mums dar reikia atkasti ryšį su Karlmanu, - tarė Va- 
landeris. - Aš esu tikras, kad toks ryšys egzistuoja. Kol kas 
nukreipkime mūsų dėmesį nuo Veterštedto į Karlmaną. 

Visi skubėjo. Rastas sąlyčio taškas tarp Liljegreno ir 
Veterštedto suteikė tyrimo grupei naujos energijos. Va- 
landeris į savo kambarį pasikvietė Ekholmą. Papasakojo 
jam, ką mąstė šįryt. Ekholmas kaip visada klausėsi labai 
atidžiai. 

- Rūgštis ir orkaitė, - tarė Valanderis. - Stengiuosi 
iššifruoti jo kalbą. Jis kalba sau ir kalba aukoms. Ką jis 
sako? 

- Jūsų mintis apie eiliškumą įdomi, - tarė Ekholmas. - 
Psichopatiniai žudikai dažnai pedantiškai paruošia savo 
kruvinus darbelius. Gal kas nors nutiko, kas privertė pa- 
keisti planus? 

— Kas? 

- Tik nusikaltėlis gali atsakyti į šį klausimą. 

- Turime mėginti ir mes. 

Ekholmas neatsakė. Valanderiui pasirodė, kad šiuo 
momentu Ekholmas nelabai ką turi pasakyti. 

- Sunumeruokim aukas, - pasiūlė Valanderis. - Ve- 
terštedtas yra pirmas numeris. Kas išeina, jei sukeičiam 
jį vietomis su kitais? 

- Fredmanas pirmasis arba paskutinis, - tarė Ekhol- 
mas. - Liljegrenas tuoj prieš jį arba po jo - nelygu, kurį 
variantą imam. Veterštedtas ir Karlmanas užima tarpines 
pozicijas. 

— Ar nusikaltėlio užmačia jau lig galo įvykdyta? 

- Nežinau, - atsakė Ekholmas. - Nusikaltėlis seka sa- 
vais keliais ir dėsniais. 

- O ką sako jūsų kompiuteris? Ką įdomaus jis sudė- 
liojo? 

- Tiesą sakant, nieko. 

Ekholmas atrodė pats nustebęs dėl tokio savo atsa- 
kymo. 

— O ką manote jūs? 

- Manau, turime reikalų su serijiniu žudiku, smarkiai 
išsiskiriančiu iš visų ankstesnių mums žinomų atvejų. 

— Ką tai reiškia? 

- Mūsų laukia nauja patirtis, jei jį sugausim. 

- Privalom sugauti, - tarė Valanderis, girdėdamas savo 
neužtikrintą balsą. 

Jis pakilo ir išėjo iš kambario kartu su Ekholmu. 

- Į mus kreipėsi elgsenos tyrinėtojai iš FTB ir Skotland 
Jardo, - tarė Ekholmas. - Jie labai susidomėję seka mūsų 
darbą. 

- Arjie neturi jokių pasiūlymų? Mes dėkingi už kiek- 
vieną naują įžvalgą ar postūmį. 

- Jei kas nors įdomaus mus pasieks, iškart pranešiu. 

Jie išsiskyrė priimamajame. Valanderis leido sau per- 
simesti keliais žodžiais su Eba, kurios rankos sąnarys vėl 
buvo išvaduotas iš gipso. Paskui jis tiesiu taikymu nuva- 
žiavo į Stiurupą. Ludvigsoną su Hamrenu rado oro uosto 
policijoje. Valanderis pasijuto nesmagiai ten išvydęs jauną 
policininką, kuris prieš metus nualpo prie jo kojų, kai jie 
bandė sulaikyti vieną žmogų, norintį pabėgti į užsienį. 
Dabar Valanderis spaudė jam ranką ir apsimetė, kad ap- 
gailestauja dėl ano įvykio praeityje. 

Jis pamatė, kad iš anksčiau pažįsta Ludvigsoną. Tai 
buvo augalotas, tvirtai nuaugęs vyras, kenčiantis nuo per 
aukšto kraujospūdžio. Jo veidas buvo išraudęs, bet ne dėl 
saulės. Hamrenas buvo Ludvigsono antipodas - žemaūgis, 

smulkus, su stipriais akiniais. Valanderis laisvai ir nefor- 
maliai pasveikino kolegas iš Stokholmo. Paklausė, kaip 
jiems sekasi. Jam atsakė Ludvigsonas. 

- Regis, čia tarp skirtingų taksi firmų didelė konku- 
rencinė kova, - pradėjo jis. - Panašiai kaip ir Arlandos oro 
uoste. Lig šiol nepavyko išsiaiškinti visų galimybių, kaip 
nusikaltėlis galėjo išvykti iš oro uosto ankstyvą rytmetį. 
Niekas nepastebėjo ir motociklo. Bet mes tik neseniai 
pradėjome savo darbą. 

Valanderis išgėrė puodelį kavos, abiem vyrams iš de- 
partamento atsakė į klausimus. Paskui, palikęs juos, pa- 
traukė link Malmės. Buvo dešimta valanda, kai jis pastatė 
automobilį priešais daugiabutį Rosengorde. Buvo šilta ir 
nevėjuota diena. Jis pakilo liftu į penktą aukštą, paskam- 
bino į duris. Šįkart atidarė ne sūnus, o Bjorno Fredmano 
našlė. Valanderis iškart užuodė, kad nuo jos atsiduoda 
vynu. Prie jos kojų tupėjo susirietęs trejų ar ketverių metų 
berniukas. Jis atrodė labai drovus. Arba veikiau išsigandęs. 
Kai Valanderis prie jo pasilenkė, berniukas dar labiau nu- 
sigando. Tą pačią akimirką Valanderio galvoje šmėstelėjo 
kažkoks prisiminimas. Valanderiui nepavyko jo sulaikyti, 
bet jis įsidėmėjo šią situaciją. Kažkas yra, kas anksčiau 
įvyko ar buvo pasakyta, kažkas, kas svarbu ir skendi jo pa- 
sąmonėje. Anksčiau ar vėliau jis pagaus tą prisiminimą, jis 
tai žino. Anita Fredman pakvietė užeiti vidun. Berniukas 
laikėsi įsikibęs jai į koją. Ji buvo susivėlusi ir nepasidažiusi. 
Vilnonė antklodė ant sofos bylojo Valanderiui, kad moteris 
tikriausiai ir vėl čia praleido naktį. Jie atsisėdo. Valanderis 
sėdos ant tos kėdės jau trečią kartą. Į kambarį įėjo sūnus, 
Stefanas Fredmanas. Jo akys buvo tokios pat budrios, kaip 
ir pereitą kartą. Berniukas priėjo, ištiesė ranką ir pasisvei- 
kino. Tas pats suaugusiojo elgesys. Paskui jis vėl atsisėdo 

šalia savo motinos ant sofos. Viskas kartojosi. Nauja buvo 
tik mažasis berniukas, užsiropštęs motinai ant kelių ir 
įsikabinęs į ją. Į jį žiūrint susidaro įspūdis, kad kažkas su 
juo nėra visai gerai. Berniukas nenuleido nuo Valande- 
rio žvilgsnio, kažkuo primindamas jam Elisabet Karlen. 
Matyt, mes gyvename laikotarpiu, kai žmonės vieni kitus 
budriai stebi, mintijo Valanderis. Nesvarbu, ar tai būtų 
kekšė, keturmetis berniukas ar jo vyresnysis brolis. Visi jie 
apimti baimės, nepasitikėjimo, neramaus budrumo. 

- Aš atėjau dėl Luizos, - tarė Valanderis. - Suprantu, 
kad sunku kalbėti apie šeimos narį, kuris gydomas psi- 
chiatrijos ligoninėje, bet visgi tai labai svarbu. 

— Kodėl negalite palikti jos ramybėje? - paklausė Anita 
Fredman kenčiančiu, netvirtu balsu, tarsi iš pat pradžių 
abejotų savo gebėjimu apginti dukrą. 

Valanderis iškart pasijuto nesmagiai. Labiausiai už 
viską troško, kad galėtų išvengti šio pokalbio. Taip pat 
dvejojo, kaip geriau jį tęsti. 

- Žinoma, ji bus palikta ramybėje, - tarė jis. - Bet 
kartais policijai tenka ir nemalonios, liūdnos užduotys, 
kai reikia surinkti visą įmanomą informaciją, kuri padėtų 
išaiškinti sunkų nusikaltimą. 

— Luiza savo tėvo nematė ilgus metus, - tarė moteris. - 
Ji nieko svarbaus negalės jums papasakoti. 

Staiga jį pervėrė viena mintis. 

— Ar Luiza žino, kad jos tėvas žuvo? 

— Kodėl gi ji turėtų tai Žinoti? 

- Juk šis klausimas nėra visiškai absurdiškas? 

Valanderis matė, kad moteris ant sofos visai palūžo. 
Jam sulig kiekvienu klausimu darėsi vis nesmagiau. Pats 
to nenorėdamas daro jai tokį spaudimą, kad šioji vos be- 
atlaiko. Sūnus šalia jos tylėjo. 

— Supraskite, Luiza yra praradusi ryšį su realybe, - tarė 
moteris tokiu tyliu ir trapiu balsu, kad Valanderis, norėda- 
mas suprasti jos žodžius, turėjo prie jos pasilenkti. - Luiza 
savo noru pasitraukė iš šio gyvenimo. Ji gyvena savame 
pasaulyje. Ji nekalba, nesiklauso - ji žaidžia žaidimą, kad 
ji neegzistuoja. 

Valanderis, prieš užduodamas naują klausimą, kiek 
pagalvojo. 

- Bet visgi policijai gali būti svarbu sužinoti, dėl ko 
ji susirgo. Aš, tiesą sakant, atėjau čionai prašyti jūsų 
leidimo su ja susitikti. Su ja pasikalbėti. Dabar matau, 
kad tai sunkiai įmanoma, bet tada į mano klausimus 
atsakykite jūs. 

— Aš nežinau, ką jums pasakyti, - tarė Anita Fred- 
man. - Luiza staiga susirgo. Liga atėjo iš niekur. 

- Ją surado Gluosnių pylimo parke, - tarė Valande- 
ris. 

Ir sūnus, ir motina sustingo. Net mažasis berniukas 
ant kelių apmirė, užkrėstas kitų. 

— Iš kur jūs tai žinote? - paklausė ji. 

- Yra ataskaita apie tai, kokiomis aplinkybėmis ir kada 
Luiza pateko į ligoninę, - tarė Valanderis. - Bet tai viskas. 
Visa, kas susiję su jos liga, tai yra jos ir jos daktaro paslap- 
tis. Ir jūsų. Beje, jei aš gerai supratau, prieš susirgdama ji 
turėjo nemalonumų mokykloj? 

- Ji niekuomet neturėjo jokių nemalonumų, bet ji vi- 
sados buvo labai jautrus vaikas. 

— Aš tuo neabejoju, bet vis dėlto sunkų psichinį susir- 
gimą paprastai sukelia kokie nors įvykiai. 

- Iš kur jūs žinote? Ar jūs medikas? 

— Aš esu policininkas ir sakau tai, ką žinau. 

- Jos atveju nieko neįvyko. 

— Bet juk jūs turėjote apie tai galvoti, dieną naktį? 

- Aš vien tą ir veikiu. 

Valanderiui šis pokalbis ir atmosfera šiuose namuose 
pasidarė tokie nepakenčiami, kad jis tiesiog troško nu- 
traukti pokalbį šioj vietoj ir išeiti. Gautieji atsakymai nie- 
ko nepaaiškina, nors turbūt didžioji jų dalis yra tiesa. 

— Gal jūs turite Luizos fotografiją, kurią galėčiau pa- 
matyti? 

- Jūs to norite? 

- Taip. 

Valanderis matė, kad šalia jos sėdintis berniukas jau 
žiojosi, norėdamas kažką pasakyti. Tai buvo trumpa dve- 
jonės akimirka, bet Valanderis ją pagavo. Dabar svarstė 
kodėl. Ar berniukas nenori, kad jis pamatytų jo sesers 
nuotrauką? Jei taip, tai kodėl? 

Anita Fredman pakilo su mažuoju berniuku, įsiki- 
busiu į ją. Ji ištraukė spintos stalčių ir grįžo su keliomis 
nuotraukomis rankoje. Valanderis pasiguldė jas prie- 
šais save ant stalo. Mergaitė vardu Luiza šypsojo jam. Ji 
buvo šviesiaplaukė, panaši į savo brolį. Jos akyse nėra 
nė lašo to budrumo, kuris šiuo metu gaubia jį iš visų 
pusių. Ji atvirai, su pasitikėjimu šypsosi fotografui. Ji 
labai graži. 

— Graži mergaitė, - tarė jis. - Tikėkimės, kurią nors 
dieną ji pasveiks. 

— Aš nustojau tikėtis, - atrėžė motina. - Kodėl turė- 
čiau? 

- Juk gydytojai sumanūs, gal padės, - dvejojančiu bal- 
su atsakė Valanderis. 

-— Vieną dieną Luiza paliks tą ligoninę, - staiga pra- 
bilo berniukas tvirtu, pasitikinčiu balsu. Jis šypsojo Va- 
landeriui. 

— Ne mažiau svarbu, kad ji turi šeimą, kuri ją palai- 
ko, - tarė Valanderis ir susinervino dėl tokio dirbtinio 
savo pasakymo. 

— Mes remiame ją kuo tik galime, - patikino jį ber- 
niukas. - Policija geriau tegu ieško to, kas nužudė tėtę, o 
jai tegu netrukdo. 

- Ketinu ją aplankyti ligoninėje ne todėl, kad noriu ją 
trukdyti, - paaiškino Valanderis. - Bet todėl, kad tai gali 
padėti tyrimui. 

- Mes labai norime, kad ji būtų palikta ramybėje, - 
užsispyręs pakartojo Stefanas Fredmanas. 

Valanderis linktelėjo. Berniukas kalbėjo labai tvirtai. 

- Jei prokuroras, vadovaujantis ikiteisminiam tyri- 
mui, taip nuspręs, tai aš privalėsiu ją aplankyti, - tarė 
Valanderis. - Tikriausiai taip ir bus. Labai greitai. Šian- 
dien arba rytoj. Bet aš pažadu nieko jai nesakyti apie jos 
tėvo mirtį. 

- Kojūs iš jos norite? 

- Ją pamatyti, - atsakė Valanderis. - Fotografija lieka 
fotografija. Beje, kelias nuotraukas norėčiau pasiimti su 
savimi. 

- Kodėl? 

Berniukas tiesiog šaute iššovė savo klausimą. Valan- 
deris nustebo, pajutęs aiškų priešiškumą. 

- Noriu parodyti jos nuotrauką kai kuriems žmo- 
nėms, - paaiškino Valanderis. - Pažiūrėti, ar jie ją pažįsta. 
Daugiau nieko. 

- Jūs perduosite jos nuotrauką žurnalistams, - atšo- 
vė berniukas. - Tada jos veidas puikuosis ant kiekvieno 
žurnalo viršelio. 

- Kodėl gi turėčiau taip daryti? - nustebo Valan- 
deris. 

Berniukas pakilo nuo sofos, pasilenkęs virš stalo stai- 
giu judesiu pastvėrė abi fotografijas. Viskas vyko taip grei- 
tai, kad Valanderis nesuspėjo sureaguoti. Jį suėmė pyktis, 
bet jis susivaldė. 

— Dabar būsiu priverstas grįžti su teisėjo nutartimi, 
kad jūs privalote man duoti nuotraukas, - kalbėjo Va- 
landeris, nesilaikydamas tiesos. - Tada tikrai iškils didelė 
rizika, kad viską sužinos žurnalistai ir atseks čionai man 
iš paskos. Aš negalėsiu nieko jiems padaryti. Jei dabar 
gaučiau Luizos nuotrauką, pasidaryčiau jos kopiją, ir mes 
galėtume viso šito išvengti. 

Berniukas spoksojo į Valanderį, išplėtęs akis. Jo budru- 
mas peraugo į kažką kitą. Netaręs nė žodžio, jis grąžino 
Valanderiui vieną nuotrauką. 

- Liko tik pora klausimų, - tęsė Valanderis. - Jūs kar- 
tais nežinote, ar Luiza niekuomet nesusitiko su vyru vardu 
Gustafas Veterštedtas? 

Motina žiūrėjo į jį nesuprantančiomis akimis. Ber- 
niukas, prieš tai pakilęs nuo sofos, stovėjo prie pravirų 
balkono durų, atsukęs į Valanderį nugarą. 

- Ne, - tarė ji. 

- Jums ką nors sako šis vardas - Arnė Karlmanas? 

Ji papurtė galvą. 

— Okė Liljegrenas? 

- Ne. 

Ji neskaito laikraščių, pagalvojo Valanderis. Po ant- 
klode tikriausiai guli vyno butelis. Ir į tą butelį sutelpa 
visas jos gyvenimas. 

Valanderis pakilo nuo kėdės. Berniukas prie balkono 
durų apsigręžė. 

— Tai jūs vis dėlto ruošiatės aplankyti Luizą? - per- 
klausė jis dar kartą. 

- Visko gali būti, - atsakė Valanderis. 

Valanderis atsisveikino. Išėjęs iš to namo, pajuto pa- 
lengvėjimą. Berniukas stovėjo prie lango ir žiūrėjo jam 
pavymui. Valanderis nusprendė kol kas nesirūpinti apsi- 
lankymu pas Luizą Fredman, bet jis nedelsdamas norė- 
jo Žinoti, ar Elisabet Karlen atpažins Luizą fotografijoje. 
Jis nuleido automobilio šoninį langą ir surinko Šjosteno 
numerį. Berniuko penktojo aukšto lange nebesimatė. 
Laukdamas, kol Šjostenas atsilieps, Valanderis rausėsi po 
atmintį, ieškodamas atsakymo, kodėl pamačius tą mažą 
persigandusį berniuką išsijudino jo pasąmonė. Šjoste- 
nas atsiliepė. Valanderis pranešė jam tuoj pat vykstąs į 
Helsingborgą, nes nori Elisabet Karlen parodyti vieną 
fotografiją. 

- Paskutinėmis žiniomis ji deginasi saulėje savo bal- 
kone, - tarė Šjostenas. 

- Kaip sekasi su Liljegreno padėjėjų paieška? 

- Mes šiuo metu ieškome artimiausio Liljegreno ben- 
dražygio - Hanso Lugordo. 

- Liljegrenas neturėjo šeimos? 

- Lyg ir ne. Mes kalbėjome su advokatų kontora, kuri 
rūpinosi jo asmeniniais reikalais. Labai keista, bet jis ne- 
paliko jokio testamento. Jie taip pat neturi jokios infor- 
macijos apie tiesioginius paveldėtojus. Okė Liljegrenas, 
regis, gyveno savotiškame uždarame rate. 

- Gerai, - tarė Valanderis, - už valandos būsiu Hel- 
singborge. 

- Ar man atvežti į nuovadą Elisabet Karlen? 

- Taip, tik elkis su ja maloniai ir draugiškai, atvežk 
geriau ne patrulių automobiliu. Manęs nepalieka jaus- 
mas, kad mums jos dar kurį laiką reikės, o jei jai viskas 
nebepatiks, ji gali užsisklęsti. 


451 


- Aš pats atvešiu ją į būstinę, - pažadėjo Šjostenas. - 
Kaip jaučiasi tavo tėvas? 

- Mano tėvas? 

- Ar ne su juo norėjai šį rytą susitikti? 

Valanderiui visai išgaravo jo išgalvotas pasiaiškinimas 
dėl to, kas nutiko naktį. 

- Jis jaučiasi gerai, - atsakė Valanderis. - Bet buvo 
svarbu su juo pasimatyti, labai svarbu. 

Valanderis padėjo ragelį. Vėl metė žvilgsnį į penktą 
aukštą. Prie lango niekas nebestovi. Jis užvedė automobi- 
lio motorą ir nuvažiavo. Pažvelgė į automobilio laikrodį - 
Helsingborge bus prieš dvylika. 


Tuoj po pirmos Huveris nusileido į rūsį. Užrakino duris, 
nusiavė batus. Šaltis nuo akmeninio grindinio persismelkė 
į jo kūną. Pro jo paties uždažytą rūsio langą, pro kelis už- 
silikusius plyšelius skverbėsi saulės spinduliai. Jis įsitaisė 
ant kėdės ir įsistebeilijo į savo atvaizdą veidrodžiuose. 

Negali leisti tam policininkui lankyti jo sesers. Jis taip 
arti tikslo, tos šventos akimirkos, kai piktos dvasios visam 
laikui bus išvytos iš jos galvos. Negali leisti, kad kas nors 
lįstų prie jos. 

Suprato, kad jo ankstesnė mintis buvo teisinga. Po- 
licininko apsilankymas - tai priminimas, kad nėra ko 
daugiau delsti. Būtų saugiau, jei jo sesuo neužsiliktų toje 
vietoje ilgiau nei būtina. 

Tai, ką jis dar privalo padaryti, padarys dabar. 

Galvojo apie mergaitę, su kuria taip lengvai sekėsi su- 
sipažinti. Ji kažkuo primena seserį. Tai irgi geras ženklas. 
Seseriai reikės visų jėgų, kurias jai gali duoti. 

Jis nusivilko striukę, apsidairė po kambarį. Čia yra 
viskas, ko reikia. Nieko nepamiršta. Kirviai ir peiliai blyk- 
čioja ant juodojo audeklo. 

Paskui, paėmęs vieną platų teptuką, jis nuvedė sau per 
kaktą vienišą brūkšnį. 

Laikas, jei jo anksčiau buvo į valias, dabar pasibaigė. 

Prieš Valanderį gulėjo apversta Luizos Fredman foto- 
grafija. 

Elisabet Karlen žvilgsniu sekė jo judesius. Ji vilkėjo 
balta vasarine suknele, Valanderis spėjo, kad ne iš pigiųjų. 
Jie sėdėjo Šjosteno kabinete - Valanderis prie rašomojo 
stalo, Šjostenas kambario gale, atsirėmęs į durų rėmą, o 
Elisabet Karlen lankytojo kėdėje. Buvo dešimt minučių 
po dvylikos. Vasaros šiluma pulsavo pro atvirą langą. Va- 
landeris pajuto, kad juo žliaugia prakaitas. 

- Jūs tuoj pamatysite vieną nuotrauką, - tarė jis. — 
Noriu, kad atsakytumėte man į paprastą klausimą: ar at- 
pažįstate žmogų nuotraukoje? 

— Kodėl policininkai visuomet tokie bereikalingai dra- 
matiški? - paklausė Elisabet Karlen. 

Jos šalta ironija siutino Valanderį, bet jis susitvardė. 

— Mes stengiamės pagauti vyrą, nužudžiusį keturis 
žmones, - tarė Valanderis. - Kuris nurėžia skalpus. Pila į 
akis rūgštį, kiša galvas į orkaitę. 

- Šitokiam pamišėliui, žinoma, nevalia bastytis lais- 
vėje, - ramiu balsu pasakė ji. - Tai gal pasižiūrim tą fo- 
tografiją? 

Valanderis linktelėjęs pastūmė nuotrauką į jos pusę. 
Ji pasilenkė, apvertė nuotrauką - Luiza Fredman plačiai 
šypsojosi. Valanderis stebėjo Elisabet Karlen veidą. Mote- 
ris paėmė į rankas fotografiją ir susimąstė. Galvojo beveik 
pusę minutės, paskui papurtė galvą. 

— Ne, - tarė ji. - Jos niekuomet nesu mačiusi. Bent jau 
negaliu prisiminti. 

- Tai labai svarbu, - tarė Valanderis, kovodamas su 
kylančiu apmaudu. 

- Paprastai veidus gerai įsimenu, - tarė Elisabet Kar- 
len. - Aš esu tikra, kad jos niekad anksčiau nesu sutikusi. 
Kas ji? 

— Kol kas tai neturi reikšmės, - tarė Valanderis. - Bet 
dar gerai pagalvokite. 

- Kur norėtumėte, kad ją būčiau mačiusi? Namuose 
pas Okę Liljegreną? 

- Taip. 

- Ji, aišku, galėjo ten būti tada, kai manęs nebuvo. 

- Ojūs dažnai būdavote? 

- Pastaraisiais metais - taip. 

— Koks laiko tarpas tai būtų? 

— Maždaug ketveri metai. 

- Bet ar tokia galimybė išlieka, kad ji galėjo lankytis 
pas Liljegreną? 

- Jaunos mergaitės populiarios tarp tam tikros rūšies 
vyriškių. Tarp tikrų vargšelių. 

— Kokių vargšelių? 

- Tokių, kurie teturi vienintelį troškimą galvoje - per- 
miegoti su savo dukteria. 

Valanderį vėl pagavo pykčio banga. Tai, ką ji sako, 
tiesa, bet jį erzina jos šaltas abejingumas. Ši moteris - 

tos slaptos rinkos mažas sraigtelis, rinkos, kuri mėsmale 
sumala niekuo nekaltus vaikus, griauna jų gyvenimus. 

- Jei jūs negalite atsakyti, ar ši mergaitė kada nors 
dalyvavo Liljegreno pasilinksminimuose, kas gali atsakyti 
į šį klausimą? 

— Kas nors kitas. 

- Atsakykite žmoniškai. Kas? Prašau vardo ir adreso. 

— Viskas vykdavo labai anonimiškai, - kantriai aiškino 
Elisabet Karlen. - Anonimiškumas buvo tų švenčių pa- 
matas. Vieną kitą veidą gal atpažindavai, bet vizitinėmis 
kortelėmis ten tikrai nebūdavo keičiamasi. 

— O iš kur buvo tos mergaitės? 

- Iš visur: iš Danijos, Stokholmo, Belgijos, Rusijos. 

- Jos pasirodydavo ir vėl išnykdavo? 

- Panašiai. 

- Bet jūs gyvenate čia, Helsingborge? 

— Aš tokia vienintelė. 

Prieš tęsdamas, Valanderis žvilgtelėjo į Šjosteną, tarsi 
norėdamas įsitikinti, kad pokalbis per daug nenukrypo 
į lankas. 

— Mergaitės vardas - Luiza Fredman, - tarė jis. - Jums 
ką nors sako šis vardas? 

Ji suraukė antakius. 

— Ar ne toks jo vardas? Fredmanas? To, kuris buvo 
nužudytas? 

Valanderis linktelėjo. Elisabet Karlen vėl nukreipė 
akis į nuotrauką. Atrodė, kad sekundės dalį ji pasipik- 
tino. 

- Čia jo duktė? 

- Taip. 

Ji papurtė galvą. 

— Aš jos niekada nemačiau. 

Valanderis juto, kad ji kalba tiesą. Juk nieko nelaimė- 
tų meluodama. Jis prisitraukė nuotrauką, vėl apvertė ją, 
tarsi nenorėdamas apsunkinti Luizos Fredman tolesniu 
dalyvavimu pokalbyje. 

- Ar jūs niekuomet nesilankėte Istade pas Gustafą 
Veterštedtą? 

— Kodėl turėčiau? 

— Todėl, kad iš to gyvenate. 

- Ne, nesilankiau. 

- Tikrai? 

- Taip. 

- Esate tuo tikra? 

- Taip. 

- Arjūs esate buvusi namuose pas meno kolekcininką 
Arnę Karlmaną? 

- Ne. 

Valanderį pervėrė viena mintis - gal ten niekad ne- 
buvo minimi vardai. 

- Tuoj parodysiu jums dar keletą nuotraukų, - tarė 
jis atsistodamas. 

Valanderis išsivedė Šjosteną iš kambario. 

— Ką galvoji? - paklausė Valanderis. 

Šjostenas patraukė pečiais. 

— Manau, ji nemeluoja, - atsakė jis. 

- Reikia Veterštedto ir Karlmano nuotraukų, - tarė 
Valanderis. - Fredmano irgi. Jos kažkur turi būti tarp 
tyrimo medžiagos. 

- Viskas dabar pas Birgersoną ant stalo, - tarė Šjoste- 
nas. - Aš tuo pasirūpinsiu. 

Valanderis grįžo į kambarį, pasiūlė Elisabet Karlen 
kavos. 

- Mieliau išgerčiau džino su toniku, - atsakė ji. 

- Baras dar neatidarytas, - tarė Valanderis. 

Ji šyptelėjo. Jai patiko atsakymas. Valanderis vėl išė- 
jo į koridorių. Elisabet Karlen buvo labai graži moteris. 
Plonas suknelės audeklas išryškino dailias jos kūno for- 
mas. Valanderis greitomis pagalvojo, kad Baiba turbūt 
visai persiuto, jog taip nė sykio jai ir nepaskambino. 
Šjostenas išėjo iš Birgersono kabineto su plastikiniu 
aplanku rankoje. Jie grįžo į kambarį. Elisabet Karlen 
sėdėjo ir rūkė. Valanderis paguldė priešais ją Veterš- 
tedto fotografiją. 

- Ašjjį žinau, - tarė ji. - Iš televizijos. Ar tai ne jis davėsi 
su kekšėmis Stokholme? 

- Gal jis ir vėliau šituo užsiėmė? 

- Su manimi ne, - šaltai tarstelėjo ji. 

- Jūs niekad nesate buvusi jo namuose Istade? 

- Niekada. 

- Nieko nepažįstate, kas yra pas jį buvęs? 

- Ne. 

Valanderis pakeitė nuotrauką kita. Dabar paguldė 
Karlmaną. Šis pozavo šalia abstraktaus meno kūrinio. 
Veterštedtas nuotraukoje buvo rimtas, o štai Karlmanas 
plačiai šypsojo į kamerą. Šįkart ji nepapurtė galvos. 

- Jį esu mačiusi, - tvirtu balsu tarė ji. 

- Pas Liljegreną? 

- Taip. 

- Kada tai buvo? 

Valanderis matė, kaip Šjostenas iš kišenės išsitraukė 
užrašų knygelę. Elisabet Karlen galvojo. Valanderis vog- 
čiom apžiūrinėjo jos kūną. 

- Prieš kokius metus, - pagaliau pratarė ji. 

- Jūs esate tikra? 

- Taip. 

Valanderis linktelėjo. Jo vidus užvirė. Dar vienas, 
pagalvojo jis. Dabar į dėlionę lieka įkomponuoti Fre- 
dmaną. 

Parodė jai Bjorną Fredmaną, jo nuotrauką iš kalėjimo. 
Bjornas Fredmanas grojo gitara. Šiai nuotraukai turėtų 
būti daug metų - Fredmanas ilgaplaukis, plačiaklešnis, 
nuotraukos spalvos pablukusios. 

Ji vėl papurtė galvą. Niekuomet jo neregėjusi. Valan- 
deris sudavė rankomis per stalą. 

- Ko norėjau, to paklausiau, dabar apsikeisiu vietomis 
su Šjostenu. 

Valanderis atsisėdo prie durų, perimdamas Šjosteno 
užrašus. 

— Kaipgi, po galais, galima šitaip gyventi? - netikėtai 
paklausė Šjostenas. 

Uždavė klausimą plačiai išsišiepęs, jo balsas skambėjo 
draugiškai. Elisabet Karlen nė kiek nesutriko. 

— Koks jūsų reikalas? 

- Joks. Tiesiog man smalsu, kaip kiekvieną rytą ištve- 
riate, žiūrėdama į savo atvaizdą veidrodyje? 

- O kąjūs galvojate, žvelgdamas į save veidrodyje? 

— Kad bent jau nelipu į lovą už pinigus. Jūs imate ir 
kredito korteles? 

- Eikit velniop! 

Elisabet Karlen stojosi, rengdamasi išeiti. Valanderis 
suirzo dėl tokios Šjosteno kalbėjimo manieros, juk ši mo- 
teris jiems dar gali būti reikalinga. 

- Prašom atleisti, - tarė Šjostenas ramiu ir draugiškų 
tonu. - Palikime jūsų asmeninį gyvenimą ramybėje. Han- 
sas Lugordas? Jums ką nors sako šis vardas? 

Ji pažiūrėjo į jį tylėdama, paskui atsigręžė į Valanderį. 

- Tai aš uždaviau klausimą, - pasakė Šjostenas. 

Valanderis suprato jos žvilgsnį. Elisabet Karlen atsakys 
į šį klausimą tik Valanderiui. Jis išėjo į koridorių, duoda- 
mas ženklą Šjostenui sekti iš paskos. Paskui paaiškino 
Šjostenui, kad jisai tikriausiai prarado Elisabet Karlen 
pasitikėjimą. 

- Tada mes ją sulaikysime, - įširdo Šjostenas. - Po 
galais, aš nesiruošiu reaguoti į kekšės kaprizus. 

- Sulaikysime ją už ką? - paklausė Valanderis. - Ge- 
riau palauk čia, aš einu pažiūrėti, ką ji atsakys. O tu, po 
galais, truputėlį atvėsk! 

Šjostenas trūktelėjo pečiais. Valanderis sugrįžo į kam- 
barį ir atsisėdo už rašomojo stalo. 

- Hansas Lugordas bendraudavo su Liljegrenu, - pa- 
sakė Elisabet Karlen. 

- Nežinote, kur jis gyvena? 

- Kažkur už miesto. 

- Ką tai reiškia? 

- Kad jis negyvena mieste. : 

- Bet jūs nežinote kur? 

- Ne. 

- Kuo jis užsiima? 

- Šito irgi nežinau. 

- Bet jis būdavo per vakarėlius? 

- Taip. 

- Kaip svečias ar kaip šeimininkas? 

- Kaip šeimininkas. Ir kaip svečias. 

- Tai jūs nežinote, kur mes jį galime rasti? 

- Ne. 

Valanderis matė, kad ji kalba tiesą. Per ją tikriausiai 
nepavyks surasti Lugordo. 

- Kokie buvo jų santykiai? Liljegreno ir Lugordo? 

- Hansas Lugordas visuomet turėdavo daug pinigų. 
Matyt, Liljegrenas jam dosniai atsilygindavo už darbą, 
kad ir koks jis būtų buvęs. 

Ji užspaudė nuorūką tarsi parodydama, kad jos skirta 
audiencija baigta. 

— Aš jau eisiu, - tarė ji pakildama. 

- Palydėsiu jus žemyn, - pasiūlė Valanderis. 

Šjostenas pirmyn atgal slankiojo koridoriumi. Elisa- 
bet Karlen praėjo pro jį lyg pro tuščią vietą. Valanderis 
lydėjo ją žvilgsniu, kol ji nuėjo prie nisano su stoglangiu. 
Ji įsėdo automobilin ir išvažiavo, o Valanderis liko stovėti 
ant laiptų, kol įsitikino, kad jų mašina nuriedėjo iš pas- 
kos. Ją privalo sekti, kol neaiškumo debesys neišsisklaidė. 
Valanderis grįžo į biurą. 

- Kodėl ją erzinai? - paklausė jis. 

- Aš niekinu tokį gyvenimo būdą kaip jos, - atsakė 
Šjostenas. - Tu ne? 

- Mumsjos reikia, - vengdamas tiesaus atsakymo tarė 
Valanderis. - Ją niekinti galėsim vėliau. 

Atsinešę kavos, jie aptarė pokalbį. Šjostenas dar pa- 
kvietė Birgersoną. 

- Mūsų problema - tai Bjornas Fredmanas, - tarė 
Valanderis. - Jis krenta iš rėmų. Šiaip tarp aukų mums 
pavyko aptikti keletą saitų, nors jie ir silpni, daugiau pa- 
vieniai sąlyčio taškai. 

— Gal būtent taip ir yra, - paniręs į apmąstymus pra- 
tarė Šjostenas. 

Valanderis įtempė vidinę klausą, jis juto, kad Šjostenas 
mąsto kažką svarbaus. Laukė, kol kolega tęs savo mintį, 
bet anas tylėjo. 

— Ką galvoji? 

Šjostenas išplėtęs akis žiūrėjo pro langą. 

— O kodėl gi negali būti taip, - pagaliau tarė jis. - Bjor- 
nas Fredmanas, sakai, netelpa į rėmus. Mes žinome, kad jis 
buvo nužudytas to paties vyro. Bet gal dėl kito motyvo? 

- Skamba neįtikinamai, - pažymėjo Birgersonas. 

— O kas gi šioje istorijoje skamba įtikinamai? - pa- 
klausė Šjostenas. - Niekas. 

- Vadinasi, mums reikėtų ieškoti dviejų skirtingų mo- 
tyvų, - apibendrino Valanderis. - Ar šitai nori pasakyti? 

- Maždaug taip. Bet galbūt aš klystu. Tiesiog tokia 
mintis man staiga šovė galvon, daugiau nieko. 

Valanderis linktelėjo. 

— Gali būti tavo tiesa, - tarė jis. - Nepaleiskime šios 
galimybės iš akių. 

- Tai klaidingi pėdsakai, - burbtelėjo Birgersonas. - 
Aklakelis, aklavietė. Ši versija visai manęs neįtikina. 

- Visgi nepamirškime tos minties, - tarė Valanderis. - 
Kaip negalime ignoruoti ir viso kito. Bet šiuo metu svar- 
biausia surasti Hansą Lugordą. 

- Okės Liljegreno namas - labai keistas, - tarė Šjoste- 
nas. - Ten neradome nė vieno popierėlio ar kokio doku- 
mento. Jokių adresų knygų. Nieko. Negyvą kūną aptikome 
anksti ryte, paskui vila visąlaik buvo atidžiai saugoma, 
todėl nemanau, kad kas nors būtų įsibrovęs vidun ir ką 
nors išsinešęs. 

- Vadinasi, mes neieškojome pakankamai gerai, - nu- 
statė Valanderis. - Be Hanso Lugordo mes niekaip nepa- 
judėsim priekin. 

Šjostenas su Valanderiu užkando restoranėlyje šalia 
policijos būstinės. Tuoj po dviejų jų automobilis sustojo 
prie Liljegreno vilos. Ji vis dar buvo aptverta. Vienas po- 
licininkas, pravėręs vartelius, įleido juos vidun. Pro me- 
džių lapiją skverbėsi saulės šviesa. Valanderiui dingtelėjo, 

kad viskas kažkaip nerealu. Juk monstrai tarpsta tamsoje, 
šaltyje, o ne tokią gražią vasarą kaip šiemet. Jis prisiminė 
Rydbergo pajuokavimą. „Pamišusius žmogžudžius palan- 
kiausia medžioti rudenį. Vasaromis mes mieliau vaikomės 
vieną ar kitą senamadį sprogdintoją dinamitu.“ Valanderis 
šyptelėjo, prisiminęs šiuos žodžius. Šjostenas nustebęs 
pažvelgė į jį, bet nieko nepasakė. Jie įžengė į erdvią vilą. 
Technikai jau buvo baigę savo darbą. Valanderis prisiver- 
tęs metė žvilgsnį į virtuvę. Orkaitės durelės užvertos. Pri- 
siminė naują Šjosteno mintį apie Bjorną Fredmaną, netel- 
pantį į rėmus, tarytum jis siektų išskirtinės vietos tyrime. 
Nusikaltėlis su dviem motyvais? Ar yra tokių paukščių? 
Valanderis žvilgsniu užkliudė telefoną, stovintį ant stalo. 
Pakėlė ragelį. Vis dar neatjungtas. Jis paskambino į Istadą. 
Eba nuėjo ieškoti Ekholmo. Tai užtruko beveik penkias 
minutes. Per tą laiką Šjostenas vaikščiojo po erdvius pir- 
mojo aukšto kambarius, atitraukinėjo užuolaidas. Sau- 
lės šviesa ryškiai apšvietė kambarius. Valanderis užuodė 
technikų naudotų chemikalų kvapą. Pagaliau atsiliepė 
Ekholmas. Valanderis iškart uždavė jam savo klausimą. 
Tiksliau, jis buvo skirtas Ekholmo kompiuteriui. Jei kiek 
pasikeičia pirminė padėtis, jei serijinis žudikas į tą pačią 
seriją įpina kelis skirtingus motyvus... Ar tai yra pasi- 
taikę? Ar jungtinės pasaulio elgsenos tyrinėtojų pajėgos 
šiuo klausimu gali ką pasakyti? Kaip visada Valanderio 
mintis Ekholmui pasirodė verta dėmesio. Valanderis ėmė 
pamažu abejoti dėl Ekholmo požiūrio. Negi jis rimtai 
taip mano? Negi iš tikrųjų taip naiviai žavisi kiekvienu 
Valanderio ištartu žodžiu? Tai priminė jam pajuokiamą- 
sias eiles - nidus, kurie buvo kuriami ir dainuojami apie 
švedų saugumo policijos nekompetentingumą, vedan- 
tį į absurdą, mat pastaraisiais metais policija vis labiau 

kliovėsi ne savo, o visokių ekspertų ir specialistų žiniomis. 
Neaišku kodėl. 

Kartu Valanderis nenorėjo smerkti Ekholmo be rei- 
kalo. Ekholmas per savo buvimo laiką Istade įrodė, kad 
yra puikus klausytojas. Vadinasi, jis perpratęs policijos 
darbo esmę. Policininkai privalo įvaldyti klausymo meną 
ne prasčiau nei sudėtingąjį klausinėjimo meną. Jie nuolat 
turi klausytis įtempę ausis, nepraleisti užuominų, paslėptų 
prasmių ir motyvų, kurie iš pirmo žvilgsnio nematomi. 
Turi išmokti pajusti, išgirsti ir pamatyti neregimus nusi- 
kaltėlio pėdsakus. Kaip ir šiuose namuose. Po padaryto 
nusikaltimo visuomet kažkas lieka, kažkas, kas nėra mato- 
mas plika akimi, ko technikai negali atidengti savo teptu- 
kais. Patyręs policininkas dažnai ištobulina tą ypač jautrią 
ir pralaidžią klausą, regą. Gal nusikaltėlis nepaliko savo 
batų, bet paliko savo mintis? Valanderis baigė pokalbį su 
Ekholmu ir nuėjo prie Šjosteno, sėdinčio prie rašomojo 
stalo. Valanderis nieko nesakė. Šjostenas irgi. Vilos atmos- 
fera kvietė patylėti. Liljegreno dvasia neramiai sklandė 
aplink jų galvas. Valanderis užlipo į antrą aukštą, perėjo 
vieną kambarį po kito. Nerado jokių popierių. Liljegrenas 
gyveno namuose, kurių pagrindinis požymis - tuštuma. 
Valanderis prisiminė, kokia veikla garsėjo Liljegrenas. 
Fiktyvių firmų kūrimas, įmonių žlugdymas. Liljegrenas 
išėjo į platųjį pasaulį, kad saugiai paslėptų tenai savo pi- 
nigus. Gal panašiai jis elgėsi ir su savo gyvenimu? Laikė 
būstus įvairiausiose šalyse. Šioji vila - tik viena iš daugelio 
slėptuvių. Valanderis sustojo prie durų, kurios, regis, veda 
į palėpę. Būdamas vaikas jis buvo įsirengęs savo namų 
palėpėje slėptuvę. Valanderis pravėrė duris. Laiptai siauri 
ir statūs. Jis pasuko senovinį šviesos jungiklį. Prieš akis su- 
šmėkščiojo sijų santvara, šiaip pastogė buvo apytuštė - tik 

slidės ir keli baldai. Valanderio šnerves pasiekė tas pats 
kvapas, kaip ir apačioje. Vadinasi, technikų būta ir čia. 
Valanderis apsidairė. 

Jokių slaptų durų, vedančių į slaptas patalpas. Viršuje, 
po gegnėmis, buvo karšta. Valanderis nusileido žemyn. 
Ėmė sistematiškiau apžiūrinėti kambarius. Praskleidė 
drabužius talpioj Liljegreno drabužinėj - ir ten nieko 
nėra. Valanderis klestelėjo ant lovos krašto ir ėmė laužy- 
ti galvą. Nesinori tikėti, kad Liljegrenas visą informaciją 
nešiojosi galvoje. Kažkur turi būti bent kokia nušiurusi 
adresų knygelė. Bet jos niekur nėra. Ir dar kažko trūksta. 
Tik niekaip nepagauna ko. Valanderis vėl sugrįžo į pradinį 
tašką, iš naujo uždavė pagrindinį klausimą: kas toks yra 
Okė Liljegrenas? Daug keliaujantis žmogus, vadinamas 
revizoriumi? Bet kodėl tada jo namuose nėra nė vieno 
kelioninio krepšio? Net portfelio dokumentams susidėti 
nėra. Valanderis pakilo ir nuėjo pas Šjosteną. 

- Liljegrenas tikriausiai turėjo dar vieną namą, - tarė 
Valanderis. - Ar bent jau biurą. 

- Jo namai buvo išbarstyti po visą pasaulį, - išsiblaškęs 
sumurmėjo Šjostenas. 

- Aš turiu galvoje, čia, Helsingborge. Šiuose namuose 
nenatūraliai tuščia. | 

- Nemanau, kad jis dar ką turi, - suabejojo Šjostenas. - 
Mes būtumėm tai žinoję. 

Valanderis linktelėjo, nieko daugiau nesakydamas, 
bet jautė, kad neklysta. Toliau apžiūrinėjo su aršiu užsis- 
pyrimu. Jis nusileido į rūsį. Viename kambaryje pamatė 
gimnastikos suolelį, svarmenis, drabužinę, kurioje kabėjo 
treningai ir neperšlampami drabužiai. Valanderis susi- 
mąsčiusi žvilgsniu perskrodė drabužinę. Tada sugrįžo 
pas Šjosteną. 


- Ar Liljegrenas neturėjo jachtos? 

— Neabejoju, kad turėjo ne vieną, bet ne čionai, antraip 
būčiau žinojęs. 

Valanderis tylėdamas linktelėjo. Jau ruošėsi vėl leistis 
į rūsį, kai jį staiga aplankė netikėta mintis. 

- O galji buvo registruota kitu vardu? 

— Ką? 

- Ta jachta. Gal ji buvo registruota kitu vardu? Kodėl, 
pavyzdžiui, ne Hanso Lugordo? 

Šjostenas matė, kad Valanderis tvirtai laikosi įsikibęs 
savo ankstesnės minties. 

— Kodėl manai, kad Liljegrenas turėjo jachtą? 

- Rūsyje kabo drabužiai, jie, mano manymu, skirti 
buriuoti. 

Šjostenas nusekė paskui Valanderį į rūsį. 

- Gal ir tavo tiesa, - tarė jis, žiūrėdamas į pravirą dra- 
bužinę. 

- Bet kuriuo atveju šią versiją vertėtų patikrinti, - tarė 
Valanderis. - Šiuose namuose per tuščia. Tai nėra normalu. 

Jie išėjo iš rūsio. Šjostenas atsisėdo prie telefono, o Va- 
landeris, pravėręs altanos duris, žengė laukan į saulę. Vėl 
prisiminė Baibą. Išsyk pajuto skaudų gumulą pilve. Kodėl 
jai neskambina? Negi vis dar viliasi, kad susitiks su ja Kas- 
trupe šeštadienį prieš pietus? Mažiau nei už dviejų dienų? 
Net prarado norą melsti Martinsono, kad gelbėtų jo kailį, 
pameluodamas Baibai. Net tos galimybės nebeliko. Viskam 
per vėlu. Baisiai nekęsdamas savęs jis grįžo į vilos šešėlį. 
Šjostenas su kažkuo kalbėjo telefonu. Valanderis spėliojo, 
kada nusikaltėlis juos užklups kitą kartą. Šjostenas baigė 
pokalbį, paskui išsyk surinko naują numerį. Valanderis nu- 
slinko virtuvėn, atsigėrė vandens, stengdamasis nežiūrėti į 
orkaitę. Jam grįžus, Šjostenas skambiai numetė ragelį. 

— Tavo teisybė, - tarė jis. - Jachtų klube iš tiesų Lugor- 
do vardu užregistruota jachta. Ir aš to klubo narys. 

— Tai važiuojam tenais, - tarė Valanderis, jausdamas 
augančią įtampą. 

Prie molo juos pasitiko prižiūrėtojas; jis parodė jiems, 
kur pririšta plūduriuoja Lugordo jachta. Valanderis išvy- 
do gražų, gerai prižiūrėtą laivą. Korpusas buvo iš plastiko, 
o denis - iš tikmedžio. 

- Komfortina, - nustatė Šjostenas. - Tikra gražuolė. 
Be to, puikiai tinka buriuoti. 

Jis įgudusiu judesiu šoktelėjo ant denio. Ten pastebėjo, 
kad kajutė užrakinta. 

- Jūs tikriausiai pažįstate Hansą Lugordą? - kreipėsi 
Valanderis į šalimais ant molo stoviniuojantį vyrą vėjų 
nugairintu veidu, vilkintį žuvies kukulius reklamuojančiu 
norvegišku megztiniu. 

- Jis nėra per daug kalbus, bet mes, žinoma, pasisvei- 
kiname, kai jis čionai ateina. 

— Kada matėte jį paskutinį kartą? 

Vyriškis susimąstė. 

- Praeitą savaitę. Bet dabar per patį sezoną lengva 
apsirikti. | 

Šjostenui pavyko pradaryti kajutės liuką. Iš vidaus jis 
atidarė sustumiamas duris. Valanderis nerangiai užsiropš- 
tė ant laivo. Judėjo deniu taip, lyg eitų per slidų ledą. Iš 
pradžių nuropojo iki šturmaninės, paskui įlindo į kajutę. 
Šjostenas, būdamas apdairus, pasiėmė su savimi kišeninį 
prožektorių. Jie paskubomis apieškojo kajutę, bet nieko 
nerado. 

- Aš nesuprantu, - tarė Valanderis, vėl stovėdamas 
ant molo. - Iš kažkur juk Liljegrenas turėjo rūpintis savo 
reikalais? 

- Mes peržiūrėsime jo mobiliuosius, - tarė Šjostenas. - 
Gal tai ką nors duos. 

Jie ėjo į kranto pusę. Vyriškis, vilkintis megztinį su 
žuvų kukulių reklama, sekė jiems iš paskos. 

- Ogaljūs norite užmesti akį į kitą jo laivą? - paklausė 
vyras, jiems išlipus ant kranto. Valanderis su Šjostenu 
apsigręžė. 

— Ar Hansas Lugordas turėjo dar vieną laivą? - nu- 
stebo Valanderis. 

Vyriškis dūrė pirštu į tolimiausią krantinę. 

— Ta balta motorinė valtis pačiame pakraštyje yra jo. 
Ji vadinasi „Rozmarinas“. 

— Be abejo, norime ir ją pamatyti, - tarė Valanderis. 

Tai buvo ilga, erdvi, bet sykiu elegantiška motorinė 
valtis. i 

- Šitokia kainuoja krūvą pinigų, - tarė Šjostenas. - 
Didelę krūvą pinigų. 

Jie įsiropštė vidun. Kabinos durys buvo užrakintos. 
Vyriškis ant molo stebėjo juos. 

- Jis žino, kad aš policininkas, - tarė Šjostenas. 

— Mes negalim gaišti laiko, - tarė Valanderis. - Laužk 
duris, tik pasistenk, kad paskui kuo pigiau atsieitų. 

Šjostenui pavyko išlaužti duris, nepažeidus apvadų. 
Vyrai nusileido į kajutę. Valanderis iškart suprato - jie 
rado, ko ieškoję. Palei vieną sieną stovėjo knygų lentyna 
su segtuvais ir plastikiniais aplankais. 

- Svarbiausia dabar surasti Hanso Lugordo adresą, - 
tarė Valanderis. - Visa kita galėsim peržiūrėti vėliau. 

Po dešimties minučių jis laikė Engelholmo golfo klu- 
bo nario pažymėjimą, kuriame buvo užrašytas Hanso 
Lugordo adresas. 

- Jis gyvena Bjuve, - tarė Šjostenas. - Netoli nuo čia. 

Jie ruošėsi išeiti, bet Valanderis vedamas nuojautos dar 
pravėrė drabužinės duris ir nustebo, išvydęs moteriškus 
drabužius. 

- Gal jie ir čia linksmindavosi? - garsiai svarstė Šjos- 
tenas. 

- Gal... - susimąstęs nutęsė Valanderis. - Bet aš abe- 
joju. 

Jie išlipo iš valties ir nuėjo molu. 

— Kai vėl pasirodys Hansas Lugordas, norėčiau, kad man 
paskambintumėte, - paprašė Šjostenas prižiūrėtojo. 

Šjostenas davė jam savo telefono numerius. 

— Tai turbūt geriausia daryti paslapčiom? - įsijautęs į 
vaidmenį paklausė prižiūrėtojas. 

Šjostenas nusišypsojo. 

— Teisingai mąstote, - tarė jis. - Elkitės taip, tarsi viskas 
būtų kaip įprastai. O paskui iškart susukite man, nesvarbu, 
koks paros metas. 

- Čia niekas nesilanko naktimis, - atsakė vyras. 

- Tada tikėkimės, kad jis kada pasirodys dienos 
metu. 

- Ar galima paklausti, ką jis padarė? 

- Paklausti galima, bet atsakymo nebus. 

Valanderis su Šjostenu išėjo iš jachtų klubo. Buvo tre- 
čia valanda. 

- Gal išsikviečiam daugiau žmonių? - paklausė Šjos- 
tenas. 

- Dar ne laikas, - atsakė Valanderis. - Pirmiausia su- 
ieškokim jo namą ir pažiūrėkim, ar jis ten yra. 

Išvažiavę iš Helsingborgo, jie pasuko link Bjuvo. Važia- 
vo ta Skonės dalimi, kurios Valanderis gerai nepažinojo. 
Buvo labai tvanku. Valanderis įtarė, kad į vakarą tikriau- 
siai sulauks audros su lietumi. 

- Kada paskutinįsyk lijo? - paklausė jis. 

- Birželio mėnesį, kažkur apie Jonines, - atsakė Šjos- 
tenas kiek pagalvojęs. - Bet nedaug. 

Įvažiavus į Bjuvą, ėmė zirzti Šjosteno mobilusis. Jis 
sulėtino greitį ir atsiliepė. 

- Čia tau, - tarė jis, paduodamas ragelį Valanderiui. 

Tai buvo Ana Brita Hioglund. Ji skambino iš Istado ir 
be užuolankų išpyškino: 

- Iš ligoninės pabėgo Luiza Fredman. 

Valanderis ne iš karto suvokė, ką ji sako. 

- Ar gali pakartoti? 

- Luiza Fredman pabėgo iš ligoninės. 

— Kada tai atsitiko? 

- Prieš gerą valandą. 

- Iš kur žinai? | 

- Kažkas kreipėsi į Perą Okesoną, o jis paskambino 
man. 

Valanderis susimąstė. 

— Kaip tai įvyko? 

— Kažkas atėjo ir pasiėmė ją. 

— Kas? 

— Nežinau. Niekas to nematė. Tik paskui staiga paste- 
bėjo, kad jos nebėra. 

— Velniai rautų! 

Šjostenas dar labiau sulėtino greitį supratęs, kad įvyko 
kažkas svarbaus. 

— Aš netrukus paskambinsiu tau, - tarė Valanderis. - 
Per tą laiką pabandyk kiek įmanoma daugiau sužinoti, 
kas nutiko. Ir visų pirma, kas ją išsivedė. 

Ana Brita Hioglund pažadėjo nedelsdama to imtis. 
Valanderis pabaigė pokalbį. 

- Iš ligoninės pabėgo Luiza Fredman, - pranešė žinią 
Šjostenui. 

- Kodėl? 

Valanderis, prieš atsakydamas, kiek pagalvojo. 

- Nežinau, - atsakė jis. - Bet tai kažkaip susiję su mūsų 
nusikaltėliu. Bsu dėl to tikras. 

- Apsigręžiam? 

- Ne, važiuojam toliau. 

- Dabar ypač svarbu surasti Hansą Lugordą. 

Jie įvažiavo į Bjuvą ir sustojo. Šjostenas, nuleidęs šoni- 
nį langą, paklausė kelio į Hanso Lugordo gatvę. 

Paklausė trijų skirtingų žmonių, visi atsakė tą patį. 

Niekas nebuvo girdėjęs tokio adreso. 

Jie jau norėjo pasiduoti - kviestis pastiprinimą, kad 
padėtų ieškoti, bet galų gale jiems visgi pavyko aptikti 
Hanso Lugordo pėdsakus, išsiaiškinti jo adresą. Kaip tik 
tada virš Bjuvo nukrito pavieniai lietaus lašai. Audros 
debesis prasiautė kiek toliau į vakarus. Sausas, tvankus 
oras išliko. 

Jų ieškoma gatvė buvo Hiordestigene, kuris turėjo 
tą patį pašto kodą, kaip ir Bjuvas. Valanderis iš pradžių 
užsuko į paštą. Hansas Lugordas ten neturėjo jokios 
pašto dėžutės, bent jau ne Bjuve. Galiausiai abiem po- 
licininkams kilo įtarimas, kad Hanso Lugordo adresas 
išgalvotas. Tada Valanderis tvirtais žingsniais patrau- 
kė į paskutinį tašką - konditerijos Bjuvo centre link; 
tenai draugiškai pasišnekučiavo su dviem moteriškėm 
už prekystalio. Taip pat nusipirko maišelį bandelių su 

cinamonu. Viena moteriškė paaiškino jam, kad Hior- 
destigenas tai ne gatvė, o sodybos pavadinimas. Tai vie- 
tovė kažkur į šiaurę nuo miesto, ją tikrai sunku rasti, jei 
nežinai kelio. 

— Ten gyvena vyriškis, Hansas Lugordas, - pasakė Va- 
landeris. - Ar jūs jį pažįstate? 

Abi moteriškės pažvelgė viena į kitą, tarsi bandytų 
prisišaukti kolektyvinę atmintį, paskui drauge papurtė 
galvą. 

- Mano tolimas giminaitis gyveno Hiordestigene, kai 
buvau vaikas, - pasakojo viena moteris, lieknesnė nei jos 
draugė. - Jam mirus, sodybą pardavė svetimiems žmo- 
nėms. Ir taip, matyt, ne vieną kartą. Toji sodyba vadinasi 
Hiordestigenas, tai gerai žinau, bet jūsų pašto kodas ne- 
tinka. 

Valanderis paprašė tos moters, kad ji nubraižytų, kaip 
iki ten nusigauti. Ji perplėšė popieriaus maišelį duonai 
ir nupaišė ant jo kelią. Šjostenas laukė automobilyje. Jau 
buvo arti šešių. Jie jau ne vieną valandą plūkėsi ieškodami 
Hiordestigeno. Kadangi Valanderis beveik be pertraukos 
kalbėjo telefonu, norėdamas sužinoti kiekvieną smulkme- 
ną apie Luizos Fredman dingimą, Šjostenas daugiau ma- 
žiau pats vienas ieškojo Hanso Lugordo gatvės. Jie jau 
buvo nutarę pasiduoti ir išsikviesti daugiau žmonių, tik 
Valanderis pasiūlė dar išbandyti laimę konditerijoje - 
klasikiniame paskalų generatoriuje. Ir jiems pasisekė. Va- 
landeris išskubėjo į gatvę su perplėštu popieriniu maišeliu 
rankoje, nešdamasis jį lyg trofėjų. Jie išvažiavo iš miestelio. 
Kiek pavažiavo keliu link Hioganėso. Valanderis nurodi- 
nėjo, kur važiuoti, pasitardamas su savo duonos maišeliu. 
Po kurio laiko sodybos išretėjo. Abu važiavo šiuo keliu 
pirmą kartą. Jie įsuko į stebuklingo grožio bukų giraitę, 

bet tai buvo ne tas kelias. Valanderis liepė Šjostenui grįž- 
ti atgal. Jie išvažiavo į pagrindinį kelią ir ėmė ieškoti iš 
naujo. Vėlei iš pagrindinio kelio pasuko į kairę, paskui 
į dešinę, vėl į kairę. Kelias pasibaigė vidury lauko. Va- 
landeris viduje susikeikė, išlipo iš automobilio, apsidairė 
akimis ieškodamas bažnyčios bokšto, kurį buvo paminė- 
jusi moteriškė konditerijoje. Tame lauke jis pasijuto tarsi 
plūduriuotų kur jūroje, ieškodamas orientyro - švyturio. 
Pagaliau pastebėjo bažnyčios bokšto smaigalį ir, pasižiū- 
rėjęs į savo popierinį maišelį, suprato, kodėl jie nuvažiavo 
ne ten, kur reikia. Šjostenui vėl buvo liepta sugrįžti. Jie 
pradėjo paiešką iš naujo ir šįsyk pataikė. Hiordestige- 
nas buvo senoviško stiliaus sodyba, panašiai kaip Arnės 
Karlmano namas ji stovėjo nuošalyje, nesiribodama su 
kaimynų sklypais. Šią sodybą iš kelių pusių supo bukų 
giraitė, o vienas jos pakraštys ribojosi su dirbamu lauku. 
Kelias ties sodyba nutrūko. Valanderis nepamatė jokios 
pašto dėžutės, vadinasi, laiškanešys čia niekad nesilanko. 
Laiškai Lugordui turbūt adresuojami kitur. Šjostenas jau 
lipo iš automobilio, bet Valanderis sulaikė jį. 

— Ko mes tikimės? - paklausė Valanderis. - Rasti Han- 
są Lugordą? Kas jis toks? 

— Turi galvoje, ar jis pavojingas? 

— Mes,tiesą sakant, nežinome, ar jis nužudė Liljegreną. 
Ar kiti. Mes visiškai nieko apie jį nežinome. 

Šjosteno atsakymas nustebino Valanderį: 

— Bagažinėje turiu šautuvą. Ir šaudmenų. Gali juos 
imti. Aš pats pasiimsiu tarnybinį ginklą. 

Šjostenas ištiesė ranką ir pasilenkęs iš po sėdynės iš- 
traukė pistoletą. 

— Tai prieštarauja instrukcijoms, - tarė jis šypsoda- 
mas. - Bet jei mes laikytumėmės visų egzistuojančių 

potvarkių, tai policininko darbas jau seniai būtų uždraus- 
tas tų, kurie prižiūri, ar laikomasi visų darbo saugumo 
nurodymų. 

- Šautuvo mums nereikia, - tarė Valanderis. - Išvis, 
ar turi jam leidimą? 

- Aišku, turiu, - atsakė Šjostenas. - Ką tu sau galvoji? 

Jie išlipo iš automobilio. Šjostenas įsikišo pistoletą į 
švarko kišenę. Jie tyliai stovėjo, įsiklausydami į aplinką. 
Tolumoje sugrumėjo griaustinis. Aplink juos - tykuma ir 
tvankuma. Nė ženklo gyvo žmogaus ar kur nors pastaty- 
to automobilio. Sodyba atrodė tuščia ir apleista. Jie ėmė 
judėti link namo, kuris buvo ištęstos L formos. 

- Kita namo šoninė dalis, ko gero, sudegė, - pasakė 
Šjostenas. - Arba buvo nugriauta. Čia gražus namas, pui- 
kiai prižiūrimas, kaip ir jachta. 

Valanderis priėjo prie namo ir pabeldė. Jokio atsako. 
Tada padaužė į duris. Jokios reakcijos. Pažvelgė vidun 
pro langą. Šjostenas stovėjo už nugaros, vieną ranką lai- 
kydamas kišenėje. Valanderiui nepatiko, kad jis taip arti 
ginklo. Jie apėjo namą. Jokio gyvybės ženklo. Valanderis 
sustojo ir susimąstė. 

- Kur pažvelgsi - ant langų ir durų įspėjimai dėl įjung- 
tos signalizacijos, - tarė Šjostenas. - Bet, manau, ilgokai 
užtruks, kol kas nors prisistatys, įsijungus signalizacijai. Per 
tą laiką spėsim įeiti vidun, apsižvalgyti ir vėl dingti iš čia. 

- Čia kažkas ne taip, - tarė Valanderis, praleidęs pro 
ausis Šjosteno komentarą. 

- Kas ne taip? 

- Nežinau. 

Jie nuėjo prie šoninio priestato, kuris pasirodė besąs 
sandėlis. Ant durų kabojo gremėzdiškos spynos. Pro langą 
jie pamatė, kad viduje pilna šlamšto. 

- Čia nieko nėra, - įsitikinęs tarė Šjostenas. - Reikės 
šią sodybą kurį laiką sekti. 

Valanderis apsidairė. Kažkas čia ne taip, jis tuo tikras. 
Jis dar sykį apėjo namą, pasidairė pro skirtingus langus, 
vis įsiklausydamas į tylą. Šjostenas ėjo iš paskos. Antrąkart 
sukdamas ratą aplink namą, Valanderis sustojo prie juodų 
šiukšlių maišų, atremtų į namo sieną. Juos kaip pakliuvę 
užrišo ir sustatė. Dabar aplinkui zyzė musės. Valanderis 
praskleidė vieną šiukšliamaišį. Maisto liekanos, popie- 
rinės lėkštės. Suėmęs nykščiu ir smiliumi, ištraukė ben- 
drovės „Scan Foods“ plastikinį maišelį. Šjostenas stovėjo 
šalimais, stebėdamas jį. Valanderis žiūrinėjo skirtingas 
galiojimo datas ant pakuočių. Nuo jų sklido žalios mėsos 
kvapas. Negali būti, kad jos čia būtų ilgai gulėjusios per 
tokius karščius. Jis praskleidė antrąjį maišą. Ir jame buvo 
prigrūsta visokiausio gatavo maisto pakuočių. Matyt, 
daug valgyta per pastarąsias dienas. 

Šjostenas atsistojo šalia Valanderio, pažvelgė į mai- 
šus. 

- Tikriausiai čia vyko pasilinksminimas. 

Valanderis stengėsi susikaupti. Karštis ir tvankuma 
slegia. Greitai įsiskaudės galva, jis tai jaučia. 

- Einam vidun, - nutarė Valanderis. - Noriu apsi- 
žvalgyti tuose namuose. Ar niekaip negalime išvengti tos 
signalizacijos? 

- Turbūt tik leisdamiesi pro kaminą, - tarė Šjoste- 
nas. 

- Tada einam, kas bus, tas, - tarė Valanderis. 

- Automobilyje turiu laužtuvą, - tarė Šjostenas. 

Jis nuėjo atnešti laužtuvo. Tuo tarpu Valanderis apžiūri- 
nėjo fasadines namo duris. Prisiminė, kaip neseniai pas tėvą 
Lioderiupe irgi laužė duris. Ši vasara įeis atmintin kaip durų 

laužymo vasara. Drauge su Šjostenu jis nuėjo į kitą namo 
pusę. Durys ten, rodos, mažiau tvirtos. Valanderis nutarė, 
kad bus geriausia, jei lauš per vyrius. Jis įspraudė laužtuvą 
tarp vyrių ir durų rėmų, paskui pasižiūrėjo į Šjosteną, kuris 
metė žvilgsnį į savo rankinį laikrodį. 

- Gerai, - tarė jis. 

Valanderis įsitempęs ėmė laužti duris. Vyriai išlūžo, iš 
sienos pabiro tinkas, nukrito gabaliukas plytos. Valanderis 
šastelėjo į šalį, kad durys neužvirstų ant jo. 

Jie įžengė vidun. Namo vidus irgi priminė Karlmano 
namą. Išgriautos senos sienos, sukurtos naujos atviros 
erdvės. Modernūs baldai, naujos medinės grindys. Jie įsi- 
klausė. Tyla. Čia per tylu, pagalvojo Valanderis, tarytum 
visas namas būtų užgniaužęs kvėpavimą. Jis dūrė pirštu 
į ant stalo stovintį telefoną su integruotu faksu. Telefo- 
no atsakiklio lemputė blykčiojo. Valanderis linktelėjo. 
Šjostenas spustelėjo mygtuką. Įrašas lūžinėjo ir traškėjo. 
Paskui pasigirdo balsas. Valanderis pastebėjo, kaip krūp- 
telėjo Šjostenas. Vyriškas balsas prašė Hanso Lugordo 
kuo greičiau jam paskambinti. Paskui viskas nutilo. Įrašas 
baigėsi. 

- Liljegreno balsas, - sukrėstas pasakė Šjostenas. - Kad 
jį kur velnias. 

- Tai reiškia, kad šis įrašas jau senokai čia blyksi, - tarė 
Valanderis. 

- O Lugordo čia ilgokai nesilankyta, - pridūrė Šjos- 
tenas. 

- Nebūtinai taip turi būti, - paprieštaravo Valande- 
ris. - Gal jis perklausė tą žinutę, bet jos neištrynė. O jei 
paskui trumpam buvo dingusi elektra, tada iš naujo įsi- 
jungęs atsakiklis vėl ėmė blyksėti. Gal čia netoliese žai- 
bavo? Mes to nežinome. 

Jie vaikščiojo po namą. Siauras koridorius vedė į tą 
namo dalį, kuri buvo pačiame L kampe. Jie priėjo užda- 
rytas duris. Staiga Valanderis iškėlė ranką aukštyn. Šjos- 
tenas sustingo už jo. Valanderio ausis pasiekė garsas. Iš 
pradžių niekaip nesusigaudė, kas tai yra. Tarytum kažkur 
krebždėtų besirausiantis žvėris. Paskui tas garsas pavirto 
į tylų murmesį. Valanderis pažvelgė į Šjosteną, paklibino 
durų rankeną. Tik tada pamatė, kad durys plieninės. Jos 
buvo užrakintos. Murmesys nutilo. Šįkart ir Šjostenas 
spėjo jį išgirsti. 

- Kas čia, po galais, dedasi? - sušnabždėjo jis. 

- Nežinau, - atsakė Valanderis. - Šitų durų laužtuvu 
neįveiksiu. 

- Spėju, vėliausiai po penkiolikos minučių prisistatys 
saugos tarnybos automobilis. 

Valanderis susimąstė. Jis nežino, kas už šių durų, bet 
nujaučia - ten žmogus, gal net daug žmonių. Jam pasidarė 
negera. Jis privalo atidaryti šias duris. 

- Duok man pistoletą, - tyliai paprašė Šjosteno. 

Šjostenas išsitraukė ginklą iš kišenės. 

- Pasitraukit nuo durų, - visa gerkle suriko Valande- 
ris. - Aš bandysiu prašauti durų užraktą. 

Apžiūrėjęs užraktą, jis atsitraukė porą žingsnių atgal ir 
nuspaudė gaiduką. Šūvis apkurtino ausis. Valanderis šovė 
dar sykį, paskui dar. Kulkos atsimušė rikošetu ir nušvilpė 
į koridoriaus gilumą. Tada jis atidavė pistoletą Šjostenui 
ir spyrė į duris. Ausyse vis dar aidėjo šūviai. 

Patalpa buvo erdvi. Be langų. Joje buvo pristatyta 
lovų, buvo matyti iš rąstų suręstas tualetas. Šaldytuvas, 
stiklinės, puodeliai, termosai. Viename kampe įsisprau- 
dusios sėdėjo šūvių išgąsdintos keturios mergaitės, 
jos laikėsi įsikibusios viena kitos. Dvi mergaitės jam 

priminė kitą mergaitę, kurią jis dvidešimties metrų 
atstumu regėjo Salomonsono rapsų lauke, prieš pat jai 
susideginant. Trumpą akimirką, kai ausys tebeūžė nuo 
šūvių, Valanderis patikėjo, kad prieš jo akis išsivynioja 
visa įvykių pynė, vienas įvykis po kito, kad jis mato, kaip 
viskas tarpusavyje susiję, neaiškumo nelikę. Tačiau šis 
jausmas tik praskriejo pro jį, lyg visu greičiu lekiantis 
traukinys per tamsų tunelį, paliekantis po savęs lengvai 
siūbuojančią Žemę, ir išnyko. Dabar nėra laiko galvoti. 
Kampe susispraudusios mergaitės yra visiškai realios, 
kaip ir jų baimė. Joms skubiai reikalinga jo ir Šjosteno 
pagalba. 

- Kas čia, po galais, dedasi? - antrąkart paklausė Šjos- 
tenas. 

— Mums reikia pastiprinimo iš Helsingborgo, - atsakė 
Valanderis. - Ir, velniai griebtų, kuo greičiau! 

Jis atsiklaupė ant kelių, Šjostenas jam iš paskos, ta- 
rytum ruoštųsi bendrai maldai. Valanderis ramiu balsu 
ėmė kalbinti persigandusias mergaites angliškai, bet šios 
jo nesuprato, bent jau nesuprato jo angliškos tarties. Va- 
landeriui dingtelėjo, kad kai kurios iš jų tikrai ne vyresnės 
nei Doloresa Marija Santana. 

- Ar tu moki ispaniškai? - paklausė Valanderis Šjos- 
teno. - Aš tai nežinau nė vieno žodžio. 

— Ką nori, kad pasakyčiau? 

- Tai tu moki ispaniškai ar ne? 

- Aišku, kad nemoku, po perkūnais! Kas moka? Žinau 
tik keletą frazių. Ką man joms pasakyti? 

- Bet ką! Būtų gerai, jei mažumėlę apramintum jas. 

— Ar pasakyt, kad aš policininkas? 

— Ne! Sakyk bet ką, tik ne šitai! 

- Buenos dias, - netvirtu balsu ištarė Šjostenas. 

- Šypsokis, - sušvokštė Valanderis. - Negi nematai, 
kaip jos bijo? 

- Darau, ką galiu, - pasiskundė Šjostenas. 

- Sakyk dar kartą, - paliepė Valanderis. - Šįsyk drau- 
giškai. 

- Buenos dias, - pakartojo Šjostenas. 

Kažkuri mergaitė atsakė laibu balseliu. Valanderis pa- 
sijuto taip, tarsi dabar būtų gavęs atsakymą, kurio tikėjo- 
si rapsų lauke, kai mergaitė žiūrėjo į jį pilnomis baimės 
akimis. 

Tą pačią akimirką jie išgirdo namo gilumoje garsą, tar- 
si kažkas būtų pradaręs duris. Mergaitės vėl susiglaudė. 

- Tai tikriausiai vyrai iš saugos tarnybos, - tarė Šjos- 
tenas. - Einam jų pasitikti. Paskui jie dar ims stebėtis, kas 
čia vyksta, ir pakels triukšmą. 

Valanderis davė ženklą mergaitėms, kad šios pasiliktų 
ten, kur yra. Abu vyrai pasuko į siaurą koridorių, šįkart 
pirmas ėjo Šjostenas. 

Jam tai beveik kainavo gyvenimą, nes išėjus į atvirą 
erdvų kambarį su išgriautomis senomis sienomis juos 
pasitiko šūvių salvė. Ji tikriausiai buvo paleista iš pusiau 
automatinio šautuvo, nes šūviai prapliupo vienas po kito. 
Pirmoji kulka pataikė į Šjosteno kairįjį petį ir sutrupino jo 
raktikaulį. Šūvio smūgio jėga bloškė Šjosteną atgal - jis atsi- 
dūrė tiesiai priešais Valanderį lyg gyva siena. Antras, trečias, 
galbūt net ketvirtas šūvis pataikė kažkur virš jų galvų. 

- Nešaudykite! Čia policija! - suriko Valanderis. 

Šaulys, kurio Valanderis nematė, paleido naują šūvių 
pliūpsnį. Ir vėl kulka susirado Šjosteną, šįsyk peršauda- 
ma jo dešiniąją ausį. Valanderis metėsi už senos sienos 
liekanos, kuri buvo palikta kaip kambario dekoracija. Jis 
atsitempė Šjosteną, kuris suklikęs tuoj prarado sąmonę. 

Valanderis susiieškojo Šjosteno pistoletą ir iššovė į 
kambarį. Šaudamas pagalvojo, kad dėtuvėje likę kokie 
du trys šoviniai. 

Valanderis nesulaukė jokio atsako. Jis laukė, o šir- 
dis daužėsi kaip patrakusi. Iškėlęs laikė pistoletą. Pas- 
kui staiga išgirdo užvedamos mašinos garsą. Tik tada 
Valanderis paleido Šjosteną ir pasilenkęs nubėgo prie 
lango. Prieš akis sušmėžavo juodo mersedeso galas ir 
pradingo, pasukęs siauru keliuku į bukų giraitės lapiją. 
Valanderis grįžo prie Šjosteno, kuris stipriai kraujavo 
ir buvo be sąmonės. Suėmė Šjosteno kraujais aptekė- 
jusį kaklą, ieškodamas pulso. Šis buvo greitas. Gerai, 
pagalvojo Valanderis, geriau, nei būtų atvirkščiai. Vis 
dar laikydamas rankoje pistoletą, jis pakėlė ragelį ir 
surinko 90 000. 

— Kolegą sužeidė! - atsiliepus bendrajam pagalbos 
avariniam centrui, į ragelį sušuko Valanderis. 

Jis sugebėjo nusiraminti, pasakė savo vardą ir pavardę, 
kas atsitiko ir kur jie yra. Paskui Valanderis grįžo prie 
Šjosteno, pamažu vėl atgaunančio sąmonę. 

- Viskas bus gerai, - kartojo jis lyg kokią mantrą. - 
Pagalba jau pakeliui. 

- Kas atsitiko? - paklausė Šjostenas. 

— Dabar geriau nekalbėk, - tarė Valanderis. - Viskas 
bus gerai. 

Valanderis karštligiškai ieškojo šautinių vietų. Manė, 
kad Šjosteną sužeidė mažiausiai trys kulkos, bet jį apžiū- 
rėjęs įsitikino, kad jos buvo dvi - viena pataikė į petį, kita 
į ausį. Valanderis uždėjo Šjostenui du paprastus varžtus 
svarstydamas, kur dingo saugos tarnybos automobilis ir 
kodėl tiek ilgai reikia laukti pagalbos. Jis prisiekė sau: tol 
nenurims, kol nesugaus to vyro, kuris šovė į Šjosteną ir 

paspruko juodu mersedesu, nepalikdamas jam galimybės 
atsilyginti. 

Pagaliau sukaukė sirenos. Valanderis išėjo pasitikti 
automobilių iš Helsingborgo. Iš pradžių atvažiavo greito- 
ji medicinos pagalba, paskui Birgersonas, lydimas dvie- 
jų patrulių automobilių, o paskiausiai iš visų atvažiavo 
ugniagesiai. Visi krūptelėjo, išvydę kraujais nusitaškiusį 
Valanderį. Jis rankoje vis dar laikė Šjosteno pistoletą. 

- Kaip jis? - paklausė Birgersonas. 

- Jis viduje. Man atrodo, jis išsikapstys. 

— Kokia velniava čia nutiko? 

- Šiame name po užraktu buvo laikomos keturios 
mergaitės, - ėmė aiškinti Valanderis. - Tikriausiai jas per 
Helsingborgą gabeno į Pietų Europos viešnamius. 

- Kas šovė į Šjosteną? 

- Aš jo nemačiau, bet spėju, kad tai buvo Hansas Lu- 
gordas. Šis namas - jo nuosavybė. 

- Prie išvažiavimo į pagrindinį kelią mersedesas su- 
sidūrė su saugos tarnybos automobiliu, - ėmė pasakoti 
Birgersonas. - Žmonės nenukentėjo, bet mersedeso vai- 
ruotojas pagrobė saugos tarnybos automobilį. 

— Vadinasi, jie matė jį, - tarė Valanderis. - Tikriausiai 
tai buvo Lugordas. Saugos tarnybos automobilis skubėjo 
čionai dėl signalizacijos, nes mes įsilaužėme į namą. 

- Įsilaužėte?! 

— Dabar nekreipk į tai dėmesio, geriau paskelbk saugos 
tarnybos automobilio paiešką. Ir iškviesk technikus, esu 
tikras, jie aptiks čia gyvą velnią pirštų atspaudų. Tegul 
palygina juos su tais, kuriuos radome pas Veterštedtą, 
Karlmaną ir kitus. 

Birgersonas staiga išbalo kaip drobulė. Jis, regis, pir- 
mąkart pajuto, kaip viskas susiję. 

- Ar tai buvo jis? 

- Galbūt. Mes lig galo nežinome. Dabar geriau pasku- 
bėk. Ir nepamirškit mergaičių. Išveskit jas iš ten, elkitės 
su jomis draugiškai. Beje, pasirūpinkit vertėjais. Iš ispanų 
kalbos. 

- Tu jau tiek daug žinai, - nustebo Birgersonas. 

Valanderis pažiūrėjo į jį, išplėtęs akis. 

- Nieko aš nežinau, - nukirto jis. - O dabar paskubėk. 

Tą akimirką ant neštuvų išnešė Šjosteną. Valanderis 
važiavo kartu su greitosios medicinos pagalbos maši- 
na į Helsingborgą. Automobilyje vairuotojas davė jam 
rankšluostį, ir jis apsivalė kraujus. Paskui iš greitosios 
paskambino į Istadą. Buvo kelios minutės po septynių. 
Prie telefono atėjo Svedbergas; Valanderis papasakojo 
jam, kas atsitiko. 

- Kas tas Lugordas? - paklausė Svedbergas. 

- Šitai dabar reikia išsiaiškinti. Ar Luiza Fredman vis 
dar dingusi? 

- Taip. 

Valanderis pajuto, kad jam trūksta laiko viską apmąsty- 
ti. Tai, kas prieš trumpą laiką taip aiškiai nušvito jo galvoje, 
dabar, regis, vėl subyrėjo į paskiras, nesusietas dalis. 

- Tuoj tau vėl paskambinsiu, - tarė jis. - O tu per tą 
laiką informuok tyrimo grupę. 

- Ludvigsonas su Hamrenu surado Stiurupe įdomų 
liudininką, - pranešė naujieną Svedbergas. - Naktinį sar- 
gą. Jis matė vyriškį ant mopedo. Laiko rėmai tinka. 

— Ant mopedo? 

- Taip. 

- Gal visgi rimtai nemanai, kad mūsų nusikaltėlis 
trankosi po visur su mopedu? Mopedais važinėjasi pa- 
augliai. 

Valanderis pajuto, kad jį suėmė pyktis. Tikrai nenori 
savo pykčio išlieti ant Svedbergo. Jis paskubomis baigė 
pokalbį. 

Šjostenas pažvelgė į jį nuo neštuvų. Valanderis nusi- 
šypsojo. 

— Pamatysi, viskas bus gerai, - tarė Valanderis. 

- Atrodė, tarsi į mane spirtų koks eržilas, - sudejavo 
Šjostenas. - Du kartus. 

— Dabar geriau nekalbėk, - paprašė Valanderis. - Tuoj 
būsim ligoninėj. 


Vakaras ir naktis į penktadienį, liepos aštuntąją, buvo 
vieni chaotiškiausių per visus Valanderio darbo metus po- 
licijoje. Visi įvykiai atrodė nerealūs, tarytum vyktų be jo ir 
ne čia. Šios nakties niekuomet nepamirš, bet nebus tikras, 
ar viską tiksliai prisimena. Šjosteną pristatė į ligoninę. Ten jį 
apžiūrėję gydytojai nuramino Valanderį, kad kolegos gyvy- 
bei negresia pavojus, tada patrulių automobilis nugabeno 
Valanderį palengvėjusia širdim į policijos būstinę. Vyriau- 
siasis komisaras Birgersonas įrodė esantis gabus organiza- 
torius. Jis, regis, viską puikiai įsidėmėjo, ko Valanderis prašė 
prie Lugordo sodybos, kur buvo pašautas Šjostenas. Būda- 
mas apdairus, Birgersonas iš anksto atitvėrė dalį teritorijos 
žurnalistams, kurie tuoj ėmė rinktis kaip mašalai. Ten, kur 
vyko tiesioginis tyrimas, žurnalistai nebuvo leidžiami. Va- 
landeris prisijungė prie tyrimo grupės dešimtą valandą. 
Vienas kolega paskolino jam švarius marškinius ir naujas 
kelnes. Jos veržė per pusiaują, o užtrauktukas neužsitrau- 
kė. Pastabusis Birgersonas, išvydęs tą bėdą, akimirksniu 
sureagavo - paskambino miesto elegantiškiausių ir pra- 
bangiausių drabužių parduotuvės savininkui ir pakvietė 
prie telefono Valanderį. Per visą tą sumaištį Valanderis 


482 


rausėsi atmintyje, stengdamasis prisiminti savo liemens 
apimtį. Galų gale pasiuntinys pristatė į būstinę porą kelnių. 
Vienos iš jų tiko. Prieš Valanderiui grįžtant iš ligoninės, 
į Helsingborgą atvyko Ana Brita Hioglund, Svedbergas, 
Ludvigsonas ir Hamrenas. Visi tuoj įsitraukė į darbus. Buvo 
iškart paskelbta saugos tarnybos automobilio paieška, bet 
kol kas jo niekur nerado. Skirtinguose kambariuose vyko 
apklausos. Kiekviena mergaitė gavo po vertėją iš ispanų 
kalbos. Ana Brita Hioglund šnekino vieną mergaitę, o po- 
licininkės iš Helsingborgo bendravo su trimis kitomis. Abu 
saugos tarnybos darbuotojai, į kuriuos atsitrenkė pabėgėlis, 
irgi buvo apklausiami, tuo tarpu technikai lygino pirštų 
atspaudus. Be to, nemažai policininkų sėdėjo palenkę gal- 
vas prie kompiuterių, ieškodami informacijos apie Hansą 
Lugordą. Nors veiksmo buvo daug, viskas vyko ramiai. 
Birgersonas vaikščiojo aplink diriguodamas, kad niekas 
neišsimuštų iš takto ir viskas vyktų tvarkingai. Iš pradžių 
Valanderis išklausė paskutines naujienas, tada, pasitraukęs 
su kolegomis iš Istado į atskirą kambarį, uždarė paskui 
save duris. Prieš tai pakalbėjo dėl to su Birgersonu ir gavo 
jo leidimą. Birgersonas kaip vyriausiasis komisaras elgėsi 
nepriekaištingai. Retas atvejis, kai vadovybė tokia sumani, 
pagalvojo Valanderis. Jis nepakentė pavydo, konkurencijos 
ir kitų ambicijų, kurios dažnai užtemdydavo policininkų 
darbą ir kenkdavo jo kokybei. Birgersonas, rodos, labiausiai 
rūpinasi tuo, kas šiuo metu svarbiausia - stengiasi, kad 
tasai, kuris šovė į Šjosteną, būtų suimtas, kad visuma taptų 
aiškesnė, suprantamesnė, jie pagaliau susigaudytų, kas iš 
tikrųjų nutiko, kas yra tas nusikaltėlis. 

Tyrimo grupės nariai atsinešė į kambarį kavos, durys 
užsivėrė. Hansonas žadėjo įsitraukti į jų pasitarimą tele- 
fonu, po poros minučių. 

Valanderis pasakojo kolegoms, kas nutiko, viduje jaus- 
damas poreikį išsiaiškinti, kas jį taip jaudina. Yra per daug 
paskirų dalykų, kurių jis nepajėgia susieti. Tas vyriškis, 
kuris pašovė Šjosteną ir buvo Liljegreno padėjėjas, vyras, 
slėpęs mergaites, - negi jis tasai vienišas karys? Sunku 
patikėti. Jam trūksta laiko viską ramiai pergalvoti, aplink 
jį vien chaosas ir įvykių sūkurys. Ką gi, teks galvoti da- 
bar, grupėje, visiems kartu susirinkus, plonomis durimis 
atitvertiems nuo išorinio pasaulio, kur vyksta tyrimas ir 
nėra laiko apmąstymams. Valanderis sukvietė artimiau- 
sius kolegas - ir Šjostenas būtų buvęs čia, jei ne ligoninė. 
Valanderis suvokė, kad jiems atitenka svarsčio funkcija 
beatodairišką pagreitį įgaunančiame tyrime, nes tyrimui 
kaip reikiant įsibėgėjus visuomet yra rizika nuskubėti 
nepastebėjus ko nors svarbaus. Valanderis apsidairęs pa- 
klausė, kodėl tarp jų nėra Ekholmo. 

- Jis šiandien ryte išvažiavo į Stokholmą, - paaiškino 
Svedbergas. 

- Bet dabar mums jo labiausiai reikia, - nustebo Va- 
landeris. 

- Ekholmas žadėjo rytoj ryte grįžti atgal, - tarė Ana 
Brita Hioglund. - Man atrodo, jo vaiką užkliudė mašina. 
Nestipriai. Bet vis tiek. 

Valanderis linktelėjo tęsti toliau, bet suskambo telefo- 
nas. Tai buvo Hansonas, jis norėjo kalbėti su Valanderiu. 

- Tau daug sykių skambino Baiba Liepa iš Rygos, - 
pranešė jis. - Ji prašė, kad tuoj pat su ja susisiektum. 

— Dabar negaliu, - atsakė Valanderis. - Paaiškink, jei 
dar kartą skambins. 

- Jei gerai supratau, tu žadėjai su ja susitikti Kastrupe 
šeštadienį, nes jūs ruošiatės kartu atostogauti. Negi iš tiesų 
manai, kad tai įmanoma? 

— Dabar nekalbėkim apie tai, - paprašė Valanderis. - 
Aš paskambinsiu tau vėliau. 

Regis, tik Ana Brita Hioglund suprato, kad Valanderis 
su Hansonu kalbėjo apie asmeninius reikalus. Valanderis 
pagavo jos žvilgsnį. Ji nusišypsojo, bet nieko nesakė. 

- Tęskime toliau, - tarė jis. - Mes ieškome žmogaus, 
kuris pasikėsino į Šjosteno ir mano gyvybę. Sodyboje 
už Bjuvo aptikome uždarytas mergaites. Galime dary- 
ti prielaidą, kad Doloresa Marija Santana irgi atkeliavo 
su panašia grupe. Mergaitės tik pervežamos per Švediją 
ir toliau yra gabenamos į prakeiktus viešnamius kitose 
pasaulio šalyse. Jos viliojamos žmonių, kurie dirba Lilje- 
grenui ir turi reikalų su Hansu Lugordu, jei tai iš tiesų jo 
tikrasis vardas. Aš manau, tai jis šovė į Šjosteną, bet mes 
nieko tikro apie jį nežinome. Net neturime jo fotografi- 
jos. Gal saugos tarnybos darbuotojai, kurių automobilį 
jis pagrobė, sugebės jį nuodugniau apibūdinti, tačiau jie 
atrodo labai sutrikę. Turbūt geriausiai bus įsidėmėję tik 
į juos atsuktą pistoleto vamzdį. Dabar mes medžiojam 
jį. Bet ar jis iš tikrųjų yra mūsų nusikaltėlis? Tasai, kuris 
nužudė Veterštedtą, Karlmaną, Fredmaną ir Liljegreną? 
Šito mes nežinome. Šioje vietoje noriu pabrėžti - aš tuo 
abejoju. Galim tik viltis, kad vyras, važinėjantis saugos 
tarnybos automobiliu, bus greitai sučiuptas. Tuo pat metu 
privalome tirti toliau taip, tarsi šis įvykis būtų vienintelis 
tyrimo paraštėse. Man nemažiau rūpi sužinoti, kas nutiko 
Luizai Fredman. Ir ką mes sužinojome Stiurupo oro uoste. 
Bet visų pirma norėčiau išgirsti jūsų nuomonę, ar jums 
priimtinas mano požiūris. 

Kambaryje vyravo tyla. Niekas nesakė nė žodžio. 

— Aš atvykęs iš svetur, todėl neturėčiau jaudintis, kad 
užminsiu kam nors ant kojos, nes turbūt visąlaik vien 

tą ir darau. Mano nuomone, šis požiūris yra teisingas. 
Policininkai kartais daro klaidą - jie linkę sekti paskui 
vieną mintį, tuo tarpu nusikaltėlis, kurį jie gaudo, galvoja 
dešimt skirtingų minčių. 

Tai buvo Hamrenas. Valanderis su pasitenkinimu 
klausėsi jo komentaro, nors nebuvo visai tikras, ar tai 
tikrai nuoširdūs žodžiai. 

- Luiza Fredman dingo be pėdsakų, - tarė Ana Brita 
Hioglund. - Ją kažkas aplankė, ji išėjo kartu su lankytoju. 
Ligoninės personalas to lankytojo nematė. Vardas lanky- 
tojų Žurnale neįskaitomas. Kadangi vasarą ten dirba tik 
pavaduojantysis personalas, kontrolės sistema gerokai 
sušlubavo. 

— Kažkas juk turėjo pamatyti, kas ją pasiėmė, - nenu- 
sileido Valanderis. 

- Taip, - tarė Ana Brita Hioglund. - Asistentė Sara 
Peterson. 

- Kas nors su ja kalbėjo? 

- Ji išvažiavusi. 

— Kur ji yra? 

- Ji keliauja po Europą traukiniais su „InterRail“ bi- 
lietu. Taigi šiuo metu gali būti bet kur. 

— Velniava! 

— Mes galime jos ieškoti per Interpolą, - tarė Ludvig- 
sonas iš lėto. - Tai įmanoma. 

— Taip, - pritarė jam Valanderis. - Mes taip ir pada- 
rysime. Ir šįkart tai padarysime nedelsdami. Noriu, kad 
kas nors šitai sutvarkytų su Pero Okesono pagalba dar 
šįvakar. 

— Bet dabar mes esame Malmės apskrityje, - priminė 
jam Svedbergas. 

— Man nusišvilpti, kurioje apskrityje mes esame, - tarė 
Valanderis. - Sutvarkykit šį reikalą. Ir viskas turi vykti per 
Pero Okesono stalą. 

Ana Brita Hioglund pažadėjo šituo pasirūpinti. Valan- 
deris pasisuko į Ludvigsoną su Hamrenu. 

- Girdėjau gandus apie mopedą, - tarė jis. - Apie liu- 
dininką, kažką įdomaus pastebėjusį oro uoste. 

— Taip, tai tiesa, - patvirtino Ludvigsonas. - Ir laikas 
tinka. Tą naktį mopedas išvažiavo į kelio E65 pusę. 

— Kodėl tai įdomu? 

— Todėl, kad naktinis sargas yra tikras, jog mopedas 
išbirbė maždaug tuo pat metu, kai atvyko furgonas. Bjor- 
no Fredmano fordas. 

Valanderį pervėrė, kad Ludvigsonas ką tik pasakė kaž- 
ką labai svarbaus. 

— Viskas vyko naktį, kai oro uostas nedirba, - tęsė 
Ludvigsonas. - Visas judėjimas yra sustojęs. Nevažinėja 
taksi nei kitos transporto priemonės. Visur labai ramu. 
Tik atvažiuoja furgonas ir atsistoja į stovėjimo aikštelę. 
Iškart po to išvažiuoja mopedas. 

Kambaryje tapo ypač tylu. 

Visi suprato, kad jie pirmąkart atsidūrė labai arti 
nusikaltėlio, kurio taip įtemptai ieško. Jei painiuose 
tyrimuose egzistuoja magiškoji akimirka, tai ji buvo 
dabar. 

- Vyriškis ant mopedo, - tarė Svedbergas. - Negi taip 
gali būti? 

- Ar naktinis sargas apibūdino jį? - paklausė Ana Brita 
Hioglund. 

- Pasak sargo, žmogus ant mopedo mūvėjo šalmą, tai - 
gijo veido nebuvo matyti. Sargas dirba Stiurupe daugybę 
metų, bet dar niekad nebuvo matęs mopedo naktį. 


487 


- Iš kur žino, kad jis išvažiavo į Malmės pusę? 

- Jis nežino. Ir aš to netvirtinau. 

Valanderis jautė poreikį akimirką sulaikyti kvėpavimą. 
Kolegų balsai nutolo, jie buvo girdėti lyg koks tolimas 
neaiškus eterio ūžesys. 

Jis vis dar nesupranta, ką jis mato. 

Bet jis jaučia - jie labai, labai arti tikslo. 

Tolumoje Huveris išgirdo perkūno griausmą. 
Tylėdamas, kad neprižadintų miegančios sesers, su- 
skaičiavo sekundes tarp žaibo ir pratisų griaudesių. Audra 
šėlo per didelį atstumą, ji nepasieks Malmės. Jis toliau žiū- 
rėjo į miegančią seserį, gulinčią ant čiužinio. Mielai būtų 
pasiūlęs jai kažką geresnio. Bet viskas įvyko taip greitai. 
Tas policininkas, kurio dabar nekenčia, tas kavalerijos 
mėlynkelnis pulkininkas, jį pakrikštijo Perkinsu, nes šis 
vardas jam tinka. Tasai Didžiai Smalsus Vyras atvyko, 
kai jis sėdėjo tylumoje ir būgnijo žinią Džeronimui,; tasai 
vyras atvyko ir pareikalavo Luizos fotografijų. Taip pat 
grasino ją aplankysiąs. Huveris tą pačią akimirką suprato, 
kad privalo keisti savo planą. Turės pasiimti Luizą anks- 
čiau, dar nespėjęs užkasti priešais jos langus paskutiniojo 
skalpo ir paskutiniosios aukos - mergaitės širdies. Staiga 
atsirado baisi skuba. Todėl vos spėjo atnešti į rūsį čiužinį 
su vilnone antklode, nors viską buvo kitaip suplanavęs. 
Limhamne stovėjo tuščias erdvus namas. Ten gyveno se- 
nyva moteris, kuri vasaromis važiuodavo į Kanadą lankyti 
giminių. Anksčiau ji buvo jo mokytoja. Vėliau retsykiais 
ją aplankydavo, padėdavo sutvarkyti reikalus. Todėl ir 

žino - vasaromis jos nėra namie. Jau seniai pasigamino jos 
namų rakto kopiją. Ten būtų galėjęs pagyventi su seseria, 
ramiai suplanuoti ateitį. Tačiau tas smalsusis policininkas 
pastojo jam kelią. Kol jo neliks tarp gyvųjų, o tai nutiks 
labai greitai, jiems teks pasitenkinti čiužiniu rūsyje. 

Luiza miegojo. Išsinešė jos vaistus iš spintelės, kai atėjo 
pasiimti iš ligoninės. Atėjo neišsipaišęs veido, bet atsine- 
šė kirvį ir porą peilių, kad niekas jam nesutrukdytų jos 
išsivesti. Ligoninė buvo keistai ištuštėjusi, beveik be per- 
sonalo. Viskas išėjo kur kas lengviau, nei jis įsivaizdavo. 
Luiza iš pradžių jo nepažino ar dėl kažko dvejojo, bet 
išgirdusi jo balsą nesipriešino. Jis atnešė jos drabužius. 
Jie perkirto ligoninės parką, paskui be didesnių sunkumų 
susigavo taksi. Luiza nieko nesakė, nesistebėjo, kad jai 
teks gultis ant čiužinio, - tiesiog atsigulė ir iškart užmigo. 
Tada jis irgi pasijuto pavargęs. Atsigulęs už jos nugaros 
užmigo. Prieš užsnūsdamas pagalvojo, kad jų šviesesnė 
ateitis nebe už kalnų. Skalpų, užkastų po ligoninės langais, 
galia ima veikti, ir Luiza yra pakeliui į gyvenimą. Greit 
viskas pasikeis į gera. 

Dabar žiūrėjo į ją. Buvo vakaras, po dešimtos. Jis jau 
apsisprendė. Kitos dienos rytą, prieš aušrą, jis paskutinį- 
kart sugrįš į Istadą. 


Helsingborge laikrodžio rodyklė artėjo prie dvylikos. Ma- 
rios žurnalistų apsupo išorinę atitvarą, įrengtą vyriausiojo 
komisaro Birgersono. Pas juos atvyko net šalies genera- 
linis komisaras. Šalyje buvo paskelbta saugos tarnybos 
automobilio paieška, bet jo pėdsakų kol kas niekas neap- 
tiko. Valanderiui užsispyrus, per Interpolą buvo paskelbta 

jaunos merginos Saros Peterson su drauge tarptautinė 
paieška. Merginos kartu keliavo traukiniais po Europą. 
Jų tėvai dabar padėjo policijai sudėlioti merginų kelionės 
maršrutą. Policijos būstinėje naktis buvo nerami. Istade 
pasilikę Hansonas su Martinsonu priiminėjo plaukiančią 
informaciją. Jie pasiuntė Valanderiui tą tyrimo medžiagos 
dalį, kurios jam staiga prireikė. Peras Okesonas liko na- 
mie, bet buvo visąlaik pasiekiamas telefonu. Nors jau buvo 
vėlu, Valanderis nusiuntė Aną Britą Hioglund į Malmę ap- 
lankyti Eredmanų šeimą. Norėjo įsitikinti, ar ne jie paėmė 
Luizą iš ligoninės. Būtų pats nuvažiavęs, bet negalėjo būti 
dviejose vietose tuo pat metu. Ana Brita Hioglund sėdo 
į automobilį pusę vienuolikos, kai Valanderis telefonu 
pakalbėjo su Fredmano našle. Valanderis paskaičiavo, kad 
apie pirmą Ana Brita Hioglund grįš į būstinę. 

— Kas rūpinsis tavo vaikais, kol tu esi čia? - paklausė Va- 
landeris, išleisdamas ją į Malmę. 

- Turiu nuostabią kaimynę, - atsakė Ana Brita Hio- 
glund. - Kitaip tai nebūtų įmanoma. 

Anai Britai Hioglund išvažiavus, Valanderis paskam- 
bino namo. 

Linda buvo namie. Papasakojo jai, kaip mokėjo, kas 
nutiko. Jis nežinąs, kada grįš namo. Gal naktį, gal tik pa- 
ryčiais, priklausys nuo to, kaip seksis. 

— Ar spėsi grįžti prieš mano kelionę? - paklausė du- 
kra. 

- Kelionę? 

— Negi pamiršai, kad važiuosiu į Gotlandą? Su Kajsa 
išvažiuojam šeštadienį, kai tu išvyksti į Skageną. 

- Žinoma, nepamiršau, - išsisukinėjo Valanderis. - 
Aišku, lig tol grįšiu namo. 

— Ar jau šnekėjai su Baiba? 

- Taip, - atsakė Valanderis tikėdamasis, kad dukra 
neperpras jo melo. 

Paskui davė Lindai savo telefono numerį Helsingbor- 
ge. Tada ėmė svarstyti, ar nepaskambinus tėvui. Vis dėlto 
per vėlu. Jie tikriausiai jau miega. 

Valanderis nuėjo į operatyvinį centrą, Birgersonas šiuo 
metu buvo jungiamoji tyrimo grandis. Jau praėjo penkios 
valandos, tačiau dar niekas nepastebėjo pavogto saugos 
tarnybos automobilio. Birgersonas sutiko su Valanderiu, 
kad tai veikiausiai reiškia, jog Lugordas, jei tai tikrai būta 
jo, šiuo metu nesiblaško keliais automobiliu. 

- Lugordas turėjo du laivus, - tarė Valanderis, - namą 
už Bjuvo, kurį šiaip ne taip radome. Neabejoju, jis turi ir 
daugiau slaptaviečių. 

- Mūsų žmonės apieško jo laivus, - tarė Birgersonas. - 
Ir Hiordestigeną. Pasakiau jiems pažiūrėti, ar neatsiras 
kitų slėptuvių adresų. 

- Kas jis, tas prakeiktas Lugordas? - paklausė Valan- 
deris. 

- Jo piršto atspaudai jau įvesti į duomenų bazę, - tarė 
Birgersonas. - Jei anksčiau yra turėjęs reikalų su policija, 
greitai jį surasime. 

Paskui Valanderis aplankė kambarius, kuriuose vyko 
keturių mergaičių apklausa. Ji vyko lėtai, nes viską reikėjo 
versti. Be to, mergaitės buvo įsibaiminusios. Valanderis 
paprašė kolegas paaiškinti, kad mergaitės niekuo nekal- 
tinamos ir joms niekas negresia. Jis matė, kad baimė jau 
giliai įsisėjusi jų širdyse. Prisiminė Doloresos Marijos 
Santanos nežmonišką baimę. Tokios dar niekad nebu- 
vo patyręs. Dabar, apie vidurnaktį, pamažu ėmė ryškėti 
bendras vaizdas. Visos keturios mergaitės buvo iš Domi- 
nikos Respublikos. Kiekviena leidosi iš kaimo vietovės į 

didesnius miestus, ieškodama darbo fabrike arba namų 
tarnaitės vietos. Skirtingi vyrai - visi draugiški ir malo- 
nūs - bendravo su jomis ir siūlė tarnaitės darbą Europoje. 
Joms buvo rodomos nuotraukos su nuostabaus grožio 
erdviomis vilomis prie Viduržemio jūros. Jų atlyginimai 
turėjo būti dešimteriopai didesni už atlyginimus namie. O 
Dominikoje išvis sunku kokį darbelį rasti. Vienos sutiko 
abejodamos, kitos iš karto. Joms buvo padaryti pasai, ku- 
riuos po kelionės atėmė. Paskui jos buvo nuskraidintos į 
Amsterdamą, bent jau dvi mergaitės sakė prisimenančios, 
kad šitaip vadinosi miestas, kuriame nutūpė jų lėktuvas. 
Mažu autobusu jos buvo nugabentos į Daniją. Maždaug 
prieš savaitę jas atplukdė laivu į Švediją. Keliaujant jas 
supo vis nauji vyrai, kurie, kuo toliau nuo tėvynės, tuo 
mažiau buvo draugiški. Jas visai suėmė baimė, kai jas už- 
darė į tą atokią sodybą. Jos gavo pavalgyti, ir vienas vyras 
laužyta ispanų kalba paaiškino, kad jų laukia paskutinė 
kelionės atkarpa. Dabar jos ėmė suprasti, kad viskas ne 
taip, kaip buvo žadėta. Jų baimė peraugo į siaubą. 
Valanderis paprašė policininkių, dalyvaujančių ap- 
klausoje, nuodugniai išklausinėti apie tuos vyrus, kuriuos 
mergaitės matė pastarosiomis dienomis. Kiek jų buvo? Ar 
gali apibūdinti laivą, plukdžiusį jas iš Danijos į Švediją? 
Kaip atrodė kapitonas? Kiti įgulos nariai? Valanderis lie- 
pė vieną mergaitę nuvežti į jachtų klubą, gal ši atpažins 
Lugordo motorinės valties kajutę. Daugelis klausimų liko 
neatsakyti, bet pamažu visgi ėmė ryškėti karkasas. Valan- 
deris vaikštinėjo aplink, ieškodamas laisvo kambario, kad 
netrukdomas galėtų atsiduoti savoms mintims. 
Nekantriai laukė sugrįžtančios Anos Britos Hioglund, 
tikėjosi, kad jiems pagaliau pavyks aptikti Hansą Lugor- 
dą. Valanderis galvoje lygino, ar tasai vyras, kuris šaudo 

pusiau automatiniu ginklu, gali būti tas pats žmogus, ku- 
ris atvažiuoja mopedu į Stiurupo oro uostą ir, kapoda- 
mas kirviu, aukoms plėšo skalpus. Įvairiausios mintys be 
perstojo ūžė jo galvoje. Ne veltui baiminosi - Valanderį 
iš tiesų apėmė galvos skausmas. Nors bandė malšinti jį 
tabletėmis, skausmas neišnyko. Jo galvoje zvimbė. Buvo 
labai tvanku. Kitoje Zundo pusėje, Danijoje, stipriai griau- 
dėjo. Už dviejų parų jis turėtų būti Kastrupe. 

Naktį, be kelių minučių pusę pirmos, Valanderis, 
stovėdamas prie lango, žiūrėjo į šviesią vasaros naktį ir 
mintijo, kad aplinkinis pasaulis prasmego visiškame cha- 
ose. Tuo metu koridoriumi atskubėjo Birgersonas ir įėjo 
į kambarį mojuodamas popieriumi. 

— Ar žinai, kas yra Erikas Sturesonas? - paklausė jis. 

- Ne. 

- Žinai, kas yra Sturė Eriksonas? 

- Ne. 

- Vienas ir tas pats asmuo, vėliau dar kartą keitęs savo 
vardą. Paskutinįsyk išgalvojo sau vardą, dvelkiantį aukš- 
tesniąja klase - Hansas Lugordas. 

Valanderiui išsyk išgaravo visos mintys apie jį supan- 
tį chaosą. Birgersonas suteikė aiškumo, kurio jam taip 
trūko. | 

- Puiku, - tarė jis. - Ką mes apie jį žinom? 

- Pirštų atspaudai iš Hiordestigeno ir iš laivų atitinka 
mūsų registro duomenis. Tai - Eriko Sturesono ir Sturės 
Eriksono atspaudai, bet ne Hanso Lugordo. Pradėkime nuo 
Eriko Sturesono, nes iš jo kilęs Hansas Lugordas. Jis yra 
keturiasdešimt septynerių metų vyras. Gimė Šiovdėje, jo 
tėvas - liktinis kareivis, motina - namų šeimininkė. Abu 
mirė šeštojo dešimtmečio pabaigoje. Tėvas buvo alkoho- 
likas. Erikas anksti papuola į negerą aplinką. Pirmąkart 

baustas keturiolikos metų. Paskui vienas įvykis veja kitą. 
Bendrai paėmus, jis yra sėdėjęs Iosterokerio, Kumlios ir 
Halio kalėjimuose. Trumpai Noršiopinge. Beje, išėjęs iš 
Iosterokerio, jis pirmąkart pakeitė savo vardą ir pavardę. 

— Už ką sėdėjo? 

— Jo amplua apima ir atsitiktinius darbelius, ir spe- 
cializuotus užsakymus. Pradžioje vagystės ir klastotės. 
Keli smurto atvejai. Paskui nusikaltimai šiurkštėja. Atsi- 
randa narkotikai, kiti sunkūs dalykai. Jis ima dirbti turkų 
ir pakistaniečių gaujoms. Čia jo veiklos gairės bendrais 
bruožais. Naktį sulauksime daugiau medžiagos. Ieškoda- 
mi informacijos, tikriname visus registrus. 

— Mums reikia jo nuotraukos, - tarė Valanderis. - Be 
to, reikėtų palyginti jo pirštų atspaudus su tais, kuriuos ra- 
dome pas Veterštedtą, Karlmaną ir Fredmaną. Nepamirš- 
kite atspaudų, rastų ant Fredmano kairės akies voko. 

— Nybergas Istade tuo užsiima, tik jis nuolatos dėl ko 
nors niršta. 

— Toks jau jo charakteris, - tarė Valanderis. - Tačiau 
jis puikus savo srities Žinovas. 

Vyrai atsisėdo prie stalo, nusėto tuščiais kavos puo- 
deliais. Telefonas skambėjo visą laiką. Tyrimo grupė at- 
sitvėrė nuo kitų nematomu mūru. Įsileido tik Svedbergą, 
kuris klestelėjo stalo gale. 

- Įdomu tai, kad Hansas Lugordas staiga nustoja 
lankytis mūsų kalėjimo įstaigose, - toliau tęsė Birgerso- 
nas. - Paskutinįsyk sėdėjo tūkstantis devyni šimtai aštuo- 
niasdešimt devintaisiais. Paskui viskas. Tarsi staiga būtų 
atsivertęs į dorą Žmogų. 

- Jei gerai pamenu, panašiu metu Okė Liljegrenas įsi- 
gyja namą Helsingborge? 

Birgersonas linktelėjo. 

— Mes lig galo nespėjome visko sutikrinti, - tęsė jis. —- 
Regis, Hansas Lugordas užregistravo savo sklypą ir pastatą 
Hiordestigene tik tūkstantis devyni šimtai devyniasdešimt 
pirmaisiais. Vadinasi, keletą metų nežinia kas vyko. Jis, ži- 
noma, galėjo tuo metu apsigyventi kur nors kitur. 

— Šitai tuoj pat sužinosime, - tarė Valanderis, prisi- 
traukdamas telefoną. - Koks Elisabet Karlen numeris? Jis 
guli ant Šjosteno stalo. Ar mes vis dar sekame ją? 

Birgersonas linktelėjo. Valanderis greitomis priėmė 
sprendimą. 

- Tada nutraukime sekimą, - tarė jis. 

Kažkas priešais Valanderį paguldė lapelį. Jis surinko 
numerį ir ėmė laukti. Ji atsiliepė iš karto. 

- Čia Kurtas Valanderis, - prisistatė jis. 

- Tokiu vėlyvu metu aš nesivažinėju po policijos būs- 
tines, - pasakė Elisabet Karlen. 

— Aš šito neprašau. Norėčiau užduoti tik vieną klausi- 
mą: ar Hansas Lugordas bendravo su Oke Liljegrenu jau 
nuo tūkstantis devyni šimtai aštuoniasdešimt devintųjų? 
Ar nuo tūkstantis devyni šimtai devyniasdešimtųjų? 

Valanderis girdėjo, kaip ji užsidegė cigaretę, paskui 
išpūtė dūmus į ragelį. 

- Taip, - tarė ji. - Man atrodo,jis dirbo Liljegrenui jau 
nuo tūkstantis devyni šimtai devyniasdešimtųjų. 

— Gerai, ačiū, - tarė Valanderis. 

— Kodėl jūsų žmonės mane seka? - paklausė ji. 

- Nenorime, kad jums kas atsitiktų. Šiaip ar taip, at- 
šauksiu savo Žmones, jei norite. Tik niekur neišvykite 
mums prieš tai nepranešusi. Antraip galiu supykti. 

- Taip, - atsakė Elisabet Karlen. - Tikiu, kad jūs mo- 
kate pykti. 

Ji padėjo ragelį. 

— Hansas Lugordas visur dalyvavo, - tarė Valanderis. - 
Jis vėl pasirodo Liljegrenui persikrausčius į Helsingborgą. 
Po keleto metų jis įstengia nusipirkti Hiordestigeną: re- 
gis, Okė Liljegrenas pasirūpino Hanso Lugordo grįžimu 
į senas vėžes. 

Valanderis bandė paskiras nuotrupas sulipdyti į vi- 
sumą. | 

- Gandai apie prekybą jaunomis merginomis ima 
sklisti maždaug tuo pat metu. Tai tiesa? 

Birgersonas linktelėjo. Tai buvo tiesa. 

Akimirką jie tylėdami įsigilino į pasakytus žodžius. 

— Ar Lugordas praeityje smurtavo? - paklausė Valan- 
deris. 

- Jo sąskaitoje keli sunkūs kūno sužalojimai, - atsakė 
Birgersonas. - Tačiau jis niekuomet nenaudojo šaunamų- 
jų ginklų. Bent mes nieko apie tai nežinome. 

- Kirvių nepasitaikė? 

— Ne, nieko panašaus. 

- Bet kuriuo atveju mums reikia kuo greičiau jį su- 
rasti, - pakildamas tarė Valanderis. - Kur jis, po galais, 
slepiasi? 

— Mes jį rasime, - tarė Birgersonas. - Anksčiau ar vė- 
liau jis išlįs iš savo slėptuvės. 

- Kodėl jis šovė? - garsiai svarstė Valanderis. 

- Šį klausimą galėsi užduoti jam, - atsakė Birgerso- 
nas. 

Birgersonas išėjo iš kambario. Svedbergas nusismaukė 
kepurę. 

- Negi tai iš tikrųjų jis? - paklausė abejodamas Sved- 
bergas. 

- Aš nežinau, - atsakė Valanderis. - Aš irgi abejoju, 
bet galbūt klystu. Tikėkimės, kad klystu. 

Svedbergas išėjo. Valanderis liko vienas. Dabar jam 
ypač trūko Rydbergo. „Visada galima užduoti dar vie- 
ną klausimą. Rydbergo žodžiai, ne sykį kartoti. Kokio 
klausimo jis dar neuždavė? Valanderis ieškojo, bet nieko 
savo galvoje nerado. Visi klausimai užduoti, trūksta tik 
atsakymų į juos. 

Jis pajuto palengvėjimą, kai į kambarį įėjo Ana Brita 
Hioglund. Buvo be trijų minučių pirma. Valanderį vėl 
pagavo pavydas pamačius, kad ji gražiai įdegusi saulėje. 
Abu prisėdo. 

- Luizos ten nėra, - tarė ji. - Bet motina buvo išgėrusi. 
Jos rūpestis dėl dukters atrodė tikras. Ji nesupranta, kas 
vyksta. Man susidarė įspūdis, kad ji sako tiesą, ir pasidarė 
jos labai gaila. 

— Negi ji iš tikrųjų nieko nežino? 

— Manau, nežino. Ji tikrai įtemptai galvojo, stengda- 
masi mums padėti. 

- Ar anksčiau tai yra nutikę? 

— Ne, niekad. 

- O sūnus? 

- Vyresnėlis ar mažasis? 

- Vyresnėlis. Stefanas. 

- Jo nebuvo namie. 

— Gal jis irgi ieško savo sesers? 

- Kiek supratau, jo kartais nebūna namie. Vienas 
dalykas man krito į akis. Norėdama įsitikinti, kad Luizos 
tikrai ten nėra, paprašiau leisti man apžiūrėti namus. 
Užsukau ir į Stefano kambarį. Jo lova buvo prideng- 
ta paprastu uždangalu, ten trūko čiužinio, pagalvės ir 
antklodės. 

- Paklausei, kur Stefanas yra? 

— Ne, bet, įtariu, ji vis vien nebūtų galėjusi atsakyti į 
mano klausimą. 

- Ar motina neminėjo, kada jis išėjo iš namų? 

Ana Brita Hioglund minutėlę pagalvojo, paskui žvilg- 
telėjo į savo užrašus. 

- Vakar po pietų. 

— Tuo pat metu dingo ir Luiza. 

Ana Brita Hioglund apstulbusi pažvelgė į Valanderį. 

— Manai, jis ją išsivedė? Kur jie dabar yra? 

— Du klausimai, vienas atsakymas - aš nežinau. 

Valanderį užvaldė nemalonus jausmas. Nežinojo, iš 
kur jis, bet aiškiai jį juto. 

- Kartais nepaklausei mamos, ar Stefanas neturi mopedo? 

Valanderis pamatė, kad ji suprato, kur link jis taiko. 

— Ne, - tarstelėjo Ana Brita Hioglund. 

Valanderis linktelėjo galva į telefoną ant stalo. 

— Paskambink jai ir paklausk. Tu jos neprižadinsi, ji 
juk naktimis išgėrinėja. 

Ana Brita Hioglund padarė, kaip paprašyta. Telefono 
ragelio ilgai niekas nekėlė. Pokalbis buvo labai trumpas. 
Valanderis pastebėjo, kad Anai Britai Hioglund tarsi 
akmuo nuo širdies nukrito, kai ji pranešė: 

- Jis neturi mopedo, sako motina. Be to, jam dar ne- 
suėjo penkiolika. 

- Šiais laikais jaunimui, beje, vargu ar rūpi, kas drau- 
džiama ir kas ne. 

— Mažasis berniukas pabudo, kai ruošiausi išeiti, - pa- 
sakojo Ana Brita Hioglund. - Jis miegojo ant sofos šalia 
motinos. Tai buvo pati nemaloniausia akimirka per mano 
apsilankymą. 

— Tai, kad jis pabudo? 

— Ne, kaip jis į mane pasižiūrėjo... Niekuomet nesu 
mačiusi tokių išsigandusių vaiko akių. 

Valanderis vožė kumščiu per stalą. Ana Brita Hio- 
glund krūptelėjo. 

- Dabar žinau, - prašneko Valanderis, - ką visąlaik 
taip stengiausi prisiminti. Velniai rautų! 

- Ką gi? 

— Palauk truputėlį, palauk... 

Valanderis trynėsi smilkinius, stengdamasis iš pasą- 
monės išpešti vaizdą, kuris jį taip neramino. Po kurio laiko 
pavyko apčiuopti jo kontūrus. 

- Pameni gydytoją, kuri darė Doloresos Marijos San- 
tanos skrodimą Malmėje? 

Ana Brita Hioglund suko galvą, stengdamasi prisiminti. 

— Ta moteris? 

- Taip, kokia buvo jos pavardė? Malm? 

- Svedbergo gera atmintis, - tarė Ana Brita Hio- 
glund. - Tuoj jį pakviesiu. 

— Nėra reikalo, - tarė Valanderis.- Dabar pats pamenu. 
Jos pavardė yra Malmstriom. Turim ją surasti. Dabar! 
Noriu, kad nedelsdama nė minutės to imtumeisi. 

— Kodėl? 

— Paskui paaiškinsiu. 

Ana Brita Hioglund pakilo ir išėjo iš kambario. Valan- 
deris nenorėjo tikėti, kad tai, ką jis palengva nujaučia, gali 
būti tiesa. Negi Stefanas Fredmanas su visu tuo susijęs? 
Valanderis pakėlė telefono ragelį ir paskambino Perui 
Okesonui. Šis atsiliepė per sekundę. Nors turėjo mažai 
laiko, Valanderis apibūdino padėtį. Paskui iškart perėjo 
prie reikalo. 

— Man reikia tavo pagalbos, - paprašė Valanderis. - 
Dabar. Vidury nakties. Gal gali paskambinti į ligoninę, kur 

gulėjo Luiza Fredman,ir paprašyti vieno dalyko. Tegul jie, 
nukopijavę puslapį iš lankytojų žurnalo, kuriame pasirašė 
lankytojas, išsivedęs Luizą Fredman, faksu atsiunčia man 
tą kopiją į Helsingborgą. 

- Ir kaipgi, tavo nuomone, galiu šito išreikalauti? 

— Nežinau, - atsakė Valanderis. - Bet tai labai svarbu. 
Jie gali užbraukti visus kitus vardus, man užtenka vie- 
nintelio vardo. 

— Kuris buvo neįskaitomas? 

- Būtent. Aš noriu pats pamatyti tą neįskaitomą pa- 
rašą. 

Valanderis neatlyžo. Peras Okesonas pajuto, kad Va- 
landeriui tikrai to reikia. 

- Duok savo fakso numerį, - paprašė Peras Okeso- 
nas. - Pabandysiu tau padėti. 

Valanderis, padiktavęs numerį, padėjo ragelį. Laikro- 
dis ant sienos rodė penkias minutes po dviejų. Vis dar 
tvanku. Valanderis prakaitavo savo naujuose marškiniuo- 
se. Galvoje švystelėjo klausimas, ar naujosios kelnės ir 
marškiniai buvo nupirkti už valstybės pinigus. Po kurio 
laiko į kambarį sugrįžo Ana Brita Hioglund. Ji sužinojo, 
kad Agneta Malmstriom atostogauja su šeima, šiuo metu 
ji buriuoja kažkur tarp Landsorto ir Okseliosundo. 

— Kaip vadinasi jos jachta? 

- „Sanborombon“. Sužinojau registracijos numerį. 
Tai - maksi jachta. 

- Kreipkis į Stokholmo radiją, - tarė Valanderis. - 
Malmstriom kaip gydytoja tikriausiai turės jachtoje ra- 
dijo imtuvą. Paprašyk jų, kad užmegztų su jachta ryšį. Tik 
pabrėžk, kad esam iš policijos, kad tai ypač skubus atvejis. 
Pasitark dėl visko ir su Birgersonu - aš būtinai turiu su 
Malmstriom kaip galima greičiau susisiekti. 

Valanderis pats pastebėjo, kad jis pamažu pereina į kitą 
pakopą, kai ima dalyti nurodymus. Ana Brita Hioglund 
išskubėjo pas Birgersoną, tarpduryje beveik susidūrė su 
Svedbergu. Šis rankoje laikė saugos tarnybos tarnautojų 
apklausos protokolą, kuriame buvo pasakojama apie au- 
tomobilio pagrobimą. 

- Tavo tiesa, - tarė Svedbergas. - Tie vyrukai geriausiai 
įsidėmėjo į juos atkreiptą pistoletą, be to, viskas vyko be 
galo greitai. Bet dabar žinome, kad Lugordas yra šviesia- 
plaukis, mėlynakis, vilki treningais. Yra vidutinio ūgio, 
kalba Stokholmo tartimi. Jiems pasirodė, kad jis buvo 
paveiktas kvaišalų. 

- Iš ko jie tai sprendžia? 

- Iš jo akių. 

- Lugordo paieška jau paskelbta? 

- Aš patikrinsiu. 

Svedbergas skubiai paliko kambarį. Koridoriuje buvo 
girdėti pasipiktinę balsai. Valanderis spėjo, kad pro Birger- 
sono užtvarą tikriausiai prasibrovė koks nors žurnalistas. 
Jis susirado bloknotą ir greitomis pasižymėjo keletą svarbių 
pastabų. Perdaug nerūšiuodamas, tiesiog žymėjosi mintis, 
kaip jos plaukė į galvą. Prakaitas žliaugė, Valanderis be 
perstojo dairėsi į laikrodį ant sienos, o jo galvoje šmėkš- 
čiojo Baiba, sėdinti prie telefono savo kukliame butelyje 
Rygoje ir laukianti nesulaukianti jo skambučio. Jau buvo 
beveik trečia valanda nakties. Sargų automobilis vis dar 
nerastas, Hansas Lugordas vis dar kažkur slapstosi. Grįžo 
viena iš mergaičių, aplankiusių Lugordo motorinę valtį. Ji 
nebuvo tikra. Galbūt plaukė ja, o gal ir ne. Vyras už vairo 
visąlaik stovėjęs šešėlyje, įgulos narių ji neprisimenanti. Va- 
landeris pasakė Birgersonui, kad mergaitėms laikas ilsėtis. 
Joms buvo užsakytas viešbutis. Viena mergaitė praeidama 

koridoriuje šyptelėjo Valanderiui. Jos šypsena pradžiugino 
jį, trumpą akimirką net padarė laimingą. Birgersonas vis 
susirasdavo Valanderį skirtinguose kambariuose, nuolat 
pranešinėjo naujausias žinias apie Hansą Lugordą. Po trijų 
penkiolika Valanderis jau žinojo, kad šisai dukart buvo ve- 
dęs, turėjo du mažamečius vaikus. Lugordo dukra gyveno 
pas motiną Hagforse, o devynmetis sūnus Stokholme. Po 
septynių minučių Birgersonas dar sykį užėjęs pranešė, kad 
tikriausiai aptiko dar vieną Lugordo vaiką, tačiau ši infor- 
macija kol kas nepatvirtinta. Pusę keturių į kambarį įžengė 
pervargęs policininkas. Jis pranešė kavos puodelį rankoje 
laikančiam ir kojas ant stalo užsikėlusiam Valanderiui, kad 
Stokholmo radijui pavyko užmegzti ryšį su maksi burlai- 
viu, kuriame atostogauja Malmstriomų šeima. Jie dabar yra 
septyniomis distancinėmis minutėmis nutolę į pietvakarius 
nuo Landsorto, pakeliui į Arkiosundą. Pašokęs Valanderis 
nuskubėjo paskui policininką į ryšių kambarį. Ten stovė- 
jo Birgersonas ir kažką šaukė į ragelį. Pamatęs Valanderį, 
perdavė jam ragelį. 

- Jie yra tarp dviejų švyturių, tarp Hėvringės ir Gustafo 
Dalino, - paaiškino Birgersonas. - Kitame ragelio gale yra 
Karlas Malmstriomas. 

Valanderis skubai perdavė ragelį atgal. 

— Aš kalbėsiu tik su ja, jos vyras man visiškai neįdo- 
mus. 

- Tikiuosi nepamiršai, kad jūsų pokalbio per pakran- 
tės radiją gali klausytis šimtai kitų jachtų. 

Apie tai Valanderis per skubrą visai nepagalvojo. 

— Mobilusis ryšys būtų geriau, - greit apsisprendė Va- 
landeris. - Paklausk, ar nėra jachtoje mobiliojo? 

- Jau paklausiau, - atsakė Birgersonas. - Tai žmonės, 
kurie per atostogas ilsisi be mobiliųjų. 

- Tada tegul plaukia į sausumą, - paliepė Valanderis, - 
ir paskambina mums iš ten. 

— Bene pamišai! Ar žinai, kur yra Hėvringė ir kiek 
laiko tai gali užtrukti? - tarė Birgersonas. - Negi jie dabar 
skleis bures vidury nakties? 

— Man nusispjaut, kur yra Hėvringė, - atkirto Valan- 
deris. - Be to, gal jie naktimis nemeta inkaro, o buriuoja 
toliau. Gal netoliese ras kitą jachtą su mobiliuoju ryšiu? 
Perduok jiems, kad vėliausiai po valandos noriu pasikal- 
bėti. Su ja. Ne su jos vyru. 

Birgersonas papurtęs galvą ėmė rėkti į telefono ra- 
gelį. 

Už trisdešimties minučių Valanderiui paskambino 
Agneta Malmstriom. Ji pasiskolino mobilųjį iš praplau- 
kiančios jachtos. Valanderis nepuolė atsiprašinėti dėl 
trukdymo. Be įžangos ėjo tiesiai prie reikalo. 

- Ar pamenate prieš keletą savaičių rapsų lauke suside- 
ginusią mergaitę? - be užuolankų paklausė Valanderis. 

- Žinoma, pamenu. 

— Prisimenate mūsų pokalbį telefonu? Tuomet jūsų 
paklausiau, kaip jauni Žmonės gali šitaip su savimi pasi- 
elgti. Dabar tiksliai nepamenu, kokiais žodžiais išreiškiau 
tą mintį. 

— Taip, prisimenu, kalbėjom ta tema. 

- Tuomet jūs paminėjote vieną atvejį iš netolimos pra- 
eities. Papasakojote apie vaiką, mažametį berniuką, kuris 
taip bijojo savo tėvo, kad net mėgino išsidurti akis. 

Malmstriom atmintis buvo gėra. 

-Taip, - atsakė ji, - aš pamenu. Bet ne aš su tuo susi- 
dūriau, apie šį atvejį man papasakojo kitas gydytojas. 

— Kas jis? 

- Mano vyras. 

- Tada noriu su juo pasikalbėti. Pakvieskite savo 
vyrą. 

— Tai šiek tiek užtruks, nes visų pirma turiu jole iki jo 
nusiirti. Mes netoliese dreifuojame, išmetę inkarą. 

Tik dabar Valanderis pirmąkart atsiprašė už trukdymą. 

— Deja, visa tai būtina, - paaiškino jis. 

- Teks valandėlę palūkėti, - atsakė moteris. 

— Kur, po galais, yra ta Hėvringė? - paklausė Valan- 
deris. 

- Pačiam jūros vidury, - paaiškino ji. - Ten tikras 
grožis. O šiąnakt buriuojame į pietus, nors vėjas ir nėra 
tam visai palankus. 

Už dvidešimties minučių Valanderiui paskambino 
Karlas Malmstriomas. Per tą laiką Valanderis spėjo su- 
žinoti, kad jis dirba vaikų gydytoju Malmėje. Valanderis 
trumpai papasakojo jam, ko nori. 

- Prisimenu tą atvejį, - tarė Karlas Malmstriomas. 

— Gal kartais jūsų atmintyje išliko to berniuko vardas? 

- Taip, - atsakė Malmstriomas. - Bet aš negaliu lyg 
niekur nieko garsiai minėti tą vardą į mobiliojo ragelį. 

Valanderis suprato, kad gydytojas iš Malmės yra teisus. 
Jis karštligiškai suko smegenis, ieškodamas išeities. 

- Padarykime taip, - pasiūlė Valanderis. - Aš užduosiu 
jums klausimus, o jūs atsakysite man „taip“ arba „ne“. 
Neminėdamas jokių vardų. 

— Galime pamėginti, - atsakė vyras. 

— Ar tai kaip nors susiję su Belmanu?? - paklausė Va- 
landeris. 


*  Carlas Michaelis Bellmanas (1740-1795) - žymus, Švedijoje ir šiandien 
populiarus, nacionalinis poetas, dainius, išgarsėjęs gausiomis baladėmis 
apie XVIII amžiaus Stokholmo gyvenimą. Jo žymiausias kūrinys - 
„Fredmano epistolės“ („Fredmans epistlar“). 

Karlas Malmstriomas iškart viską suprato. 

- Tiesą sakant, taip, - pripažino jis. 

- Tada dėkui už pagalbą, - tarė Valanderis. - Tikiuosi, 
daugiau neprisieis jūsų trukdyti. Linkiu malonaus poilsio 
ir gražios vasaros. 

Neatrodė, kad Karlas Malmstriomas per daug pyktų 
dėl sutrukdymo. 

— Jaučiuosi saugiai žinodamas, kad policininkai taip 
rimtai ir nepailsdami dirba, - tarė gydytojas. 

Valanderis baigė pokalbį ir perdavė telefono ragelį 
Birgersonui. 

- Sukviesk visus už poros minučių, - paprašė Valan- 
deris. - Man reikia keletą minučių pagalvoti. 

- Eik į mano kabinetą, - pasiūlė Birgersonas. - Šiuo 
metu jis laisvas. 

Valanderis staiga pajuto kaustantį nuovargį. Nenoras 
ir vidinis pasipriešinimas tarsi maudžiantis skausmas 
plito po kūną. Vis dar nenorėjo patikėti, kad jo nuojauta 
neklysta. Ilgai viduje kovojo prieš savo įžvalgą. Daugiau 
nebegali. Prieš akis skleidėsi nepakeliamas vaizdas. Siau- 
binga mažojo berniuko baimė prieš savo tėvą. Vyresnysis 
brolis yra šalia ir viską mato. Keršydamas lašina tėvui į 
akis rūgštį. Jis leidžiasi į beprotišką atpildo žygį, lyg pami- 
šęs keršija už seserį, kuri buvo žalojama, niekinama. Staiga 
viskas tapo labai aišku, išryškėjo tarpusavio saitai. Rezul- 
tatas varė siaubą. Savo pasąmonėje seniai šitai nujautė 
ir žinojo, bet vijo tą žinojimą nuo savęs, pasirinkdamas 
klystkelius, atitolinančius jį nuo tikslo. 

Į duris pabeldė policininkas. 

- Iš Lundo ligoninės atėjo faksas, - pranešė jis. 

Valanderis paėmė faksą. Peras Okesonas greitai įvykdė 
jo prašymą. Tai buvo to psichiatrijos skyriaus, kuriame 

gydėsi Luiza, lankytojų žurnalo kopija. Visi vardai, išsky- 
rus vieną, buvo užbraukti. Parašas iš tikrųjų neįskaitomas. 
Nuo Birgersono stalo paėmęs didinamąjį stiklą Valanderis 
pabandė iššifruoti parašą. Jam niekaip nepavyko jo per- 
skaityti. Valanderis padėjo popierių ant stalo, policininkas 
tebestovėjo tarpduryje. 

— Pakviesk Birgersoną, - paprašė Valanderis. - Ir ko- 
legas iš Istado. Beje, kaip jaučiasi Šjostenas? 

- Jis dabar miega, - atsakė policininkas. - Kulką iš jo 
peties jau pašalino. 

Už poros minučių, beveik pusę penkių, visi susirinko. 
Kolegos buvo pervargę. Hansas Lugordas vis dar laisvė- 
je, saugos tarnybos automobilis dar nerastas. Valanderis 
linktelėjo galva, kviesdamas prisėsti. 

Atėjo metas tiesai, pagalvojo jis. 

— Mes įtemptai ieškome Hanso Lugordo, - pradėjo 
Valanderis. - Žinoma, būtinai turim tęsti jo paieškas. Jis 
šovė Šjostenui į petį, yra įsivėlęs į prekybą žmonėmis. Bet 
ne jis yra mūsų ieškomas žudikas - ne Hansas Lugordas 
plėšė aukoms skalpus, o visai kitas žmogus. 

Jis stabtelėjo, paskutinį sykį su savimi grumdamasis. 
Nenoras jo viduje stipriai įsišaknijęs, bet jis dabar yra 
tikras, kad žino tiesą. 

- Visa tai padarė Stefanas Fredmanas, - ištarė Valan- 
deris. - Kitaip tariant, mes ieškome keturiolikmečio ber- 
niuko, kuris, be kita ko, nužudė ir savo tėvą. 

Kambaryje įsigalėjo mirtina tyla. Niekas nė nesukru- 
tėjo, visi stebeilijo į jį išplėtę akis. 

Valanderis apie pusvalandį kolegoms dėstė savo 
mintis. Paskui jau niekas tuo neabejojo. Jie nutarė, 
kad dabar vienai tyrimo grupės daliai galima grįžti 
į Istadą. Prieš tai sutarė dėl visiško šios informacijos 

įslaptinimo. Valanderis nežinojo, koks jausmas tarp 
jo bendradarbių vyravo - gilus sukrėtimas ar palen- 
gvėjimas. 

Jie susirengė grįžti į Istadą. 

Svedbergas stovėjo, nenuleisdamas akių nuo fakso, 
atėjusio iš Lundo. Valanderis kalbėjo telefonu su Peru 
Okesonu. 

- Keista, - pratarė Svedbergas. 

Valanderis grįžtelėjo. 

- Kas keista? - paklausė jis. 

— Parašas keistas, - paaiškino Svedbergas. - Atrodo, 
lyg būtų pasirašęs Džeronimo vardu. 

Valanderis stvėrė Svedbergui iš rankų fakso kopiją. 

Buvo be dešimt penkios. 

Jis pamatė, kad Svedbergas neklysta. 

Jie išsiskirstė auštant prie policijos būstinės Helsingborge. 
Visi buvo išsekę ir pablyškę, sukrėsti naujos tiesos apie 
ilgai ieškotą nusikaltėlį. Sutarė aštuntą susitikti polici- 
jos būstinėje Istade. Liko laiko tik trumpam nuvažiuoti 
į namus, palįst po dušu. Paskui turės toliau tęsti darbą. 
Valanderis manė, kad Stefano elgesys kažkaip susijęs su 
sergančia jo seserimi, bet jie dėl nieko negali būti tikri. 
Gal jai dabar gresia didelis pavojus, jie negali išleisti iš 
akių paties baisiausio varianto. Svedbergas važiavo Valan- 
derio automobilyje. Diena žadėjo būti graži. Valanderis 
neprisiminė, kada paskutinįsyk virš Skonės kaip reikiant 
lijo. Abu vyrai buvo nekalbūs. Ties Istadu Svedbergas pa- 
stebėjo, kad užmiršo savo raktus. Valanderis prisiminė, 

kad ir jo raktai vis dar neatsiradę. Jis pasiūlė Svedbergui 
užvažiuoti drauge į jo namus. Jie atvažiavo į Marijos gatvę 
prieš septynias. Linda miegojo. Nusiprausę vyrai prisėdo 
svetainėje išgerti kavos. Valanderis paskolino Svedbergui 
švarius marškinius. 

Nė vienas iš jų nepastebėjo, kad drabužinės durys šalia 
Lindos kambario šiek tiek pravertos, nors įėjus į butą to 
nebuvo. | 


Huveris įslinko į butą be dešimties minučių septynios. 
Jau buvo bežengiąs į Valanderio miegamąjį su iškeltu 
kirviu, kai staiga išgirdo į duris kišamą raktą. Strykte- 
lėjęs į drabužinę jis pasislėpė. Paskui išgirdo iš svetainės 
sklindančius balsus ir atsargiai pravėrė drabužinės du- 
ris. Valanderis kažką vadino Svedbergu. Huveris suprato, 
kad tai dar vienas policininkas. Jis klausėsi jų pokalbio, 
laikydamas paruoštą kirvį rankoje. Pradžioje nesuprato, 
apie ką jie kalba. Policininkai vis minėjo tą patį vardą - 
Hansas Lugordas. Valanderis, regis, norėjo kažką išaiškinti 
Svedbergui. Huveris vis įdėmiau klausėsi, kol pajuto, kaip 
jame vėl pamažu pabunda ir ima skleistis Apvaizdos siųsta 
dieviškoji Džeronimo jėga. Jis staiga suvokė, kad Hansas 
Lugordas buvo dešinioji Okės Liljegreno ranka. Slapčia 
gabendavo merginas iš Dominikos Respublikos, o gal ir iš 
kitų Karibų jūros regiono šalių. Tikriausiai būtent jis ap- 
rūpindavo Veterštedtą ir Karlmaną mergaitėmis. Huveris 
išgirdo Valanderį minint, kad Hansas Lugordas tikriausiai 
irgi yra Stefano Fredmano pasmerktųjų sąraše. 

Paskui pokalbis nutrūko, už poros minučių Valanderis 
su vyru, kurį vadino Svedbergu, paliko butą. 

Huveris išsliuogė iš drabužinės ir sustingęs įsiklausė 
į tylą. 

Paskui be garso išslinko iš buto. 

Jis nuėjo į tuščią parduotuvę, kurioje anksčiau repe- 
tavo Linda su Kajsa. Žinojo, kad merginos čionai nebe- 
grįš, todėl paliko čia Luizą, kol pats nužudys kavalerijos 
pulkininką Perkinsą ir jo dukterį bute Marijos gatvėje. 
Bet tūnant drabužinėje su paruoštu kirviu rankoje jį ap- 
niko abejonės. Vadinasi, yra dar vienas vyras, kurį privalo 
nudobti. Vyras, kurio jis nepastebėjo. Jo vardas Hansas 
Lugordas. Kai policininkai apie jį šnekėjo, jis staiga su- 
vokė, kad tai tas pats vyras, sykį žiauriai išprievartavęs 
ir sumušęs jo seserį. Tai buvo prieš tai, kai ją pripratino 
prie narkotikų ir ėmė vežioti pas Gustafą Veterštedtą ir 
Arnę Karlmaną, taigi prieš tuos įvykius, kurie įstūmė ją į 
akliną tamsą, iš kurios jis ją išvaduos. Viskas buvo tiksliai 
aprašyta jos knygoje, kurią jis iš jos perėmė. Iš knygos kilo 
didžioji Užduotis, nulėmusi jo poelgius ir sprendimus. Jis 
anksčiau manė, kad Hansas Lugordas negyvena Švedijoje, 
manė, kad tai buvo niekšas, atkeliavęs iš svetur. Dabar 
suprato, jog klydo. 

Į tuščią parduotuvę buvo lengva įsigauti. Matė, kaip 
Kajsa paslėpė raktus po išsikišusiu durų apvadu. Kadan- 
gi dieną vaikščiojo gatvėmis, neišsipaišė veido. Be to, 
nenorėjo išgąsdinti Luizos. Ji sėdėjo ant kėdės ir tuščiu 
į kitą vietą. Jau žino kur. Prieš eidamas į Marijos gatvę, 
nuvažiavęs su mopedu patikrino, ar viskas yra taip, kaip jis 
mano. Taip, namas stovi tuščias. Bet jie persikels tenai tik 
vakarop. Jis šlumštelėjo šalia sesers ant grindų. Suko galvą, 
kaip rasti Hansą Lugordą anksčiau, nei policijai pasiseks 
jį aptikti. Kreipėsi į savo vidų, prašydamas Džeronimo 

patarimo, bet jo širdis šįryt buvo keistai tuščia. Būgnų 
tratėjimas viduje buvo toks silpnas, kad jis nepajėgė su- 
prasti Žinios. 


Aštuntą valandą visi susirinko konferencijų kambaryje. 
Atvyko Peras Okesonas, dalyvavo ir aukšto rango poli- 
cijos valdininkas iš Malmės. Birgersonas Helsingborge 
buvo sujungtas su jais telefonu. Visi buvo išblyškę, bet 
labai susikaupę. Valanderis apžvelgė susirinkusiuosius ir 
ėmė klausytis paskutinių naujienų. Malmės policija tyliai 
ir atsargiai ieškojo Stefano Fredmano slaptavietės. Vienas 
kaimynas patvirtinto keletą kartų matęs jį ant mopedo, 
nors Stefano motina ir nežinojo, kad jos sūnus jį turi. 
Liudininko parodymai Malmės policijai pasirodė pati- 
kimi. Namas, kuriame gyveno Fredmanai, buvo nuolat 
stebimas. Iš Helsingborgo per garsiakalbį sududeno Bir- 
gersonas, kad Šjostenas pamažu sveiksta, tik nuo šūvio 
stipriai nukentėjo jo ausis. 

— Plastinė chirurgija šiais laikais daro stebuklus! - į 
garsiakalbį žvaliai sušuko Valanderis. - Perduok Šjostenui 
nuo mūsų visų linkėjimus. 

Tada Birgersonas pasidalijo kitomis naujienomis. Ty- 
rimai parodė, kad ant sudraskyto „Supermeno“ numerio, 
kraujuotos popieriaus draiskanos už kelių tarnybos ba- 
rako, Liljegreno orkaitės ir Bjorno Fredmano kairiosios 
akies voko būta ne Hanso Lugordo piršto atspaudų. Šis 
patvirtinimas buvo labai svarbus. Malmės policija pa- 
raleliai ieškojo Stefano Fredmano pirštų atspaudų ant 
daiktų, parvežtų iš Rosengordo. Niekas neabejojo, kad 
jie atitiks. 

Paskui kalba pasuko link Hanso Lugordo. Saugos tar- 
nybos automobilis dar nebuvo rastas. Kadangi Lugordas 
pasikėsino į Šjosteną ir Valanderį, galėjo juos mirtinai 
sužeisti, jo paieškos toliau vyko visu pajėgumu. Lugordas 
buvo pavojingas nusikaltėlis. Staiga Valanderis suvokė, 
kad jis privalo perspėti savo kolegas ir dėl kitko. 

-— Nors Stefanui Fredmanui tik keturiolika, jis irgi yra 
pavojingas nusikaltėlis, - tarė Valanderis. - Jis, aišku, pa- 
mišęs, bet visgi nėra kvailas. Be to, jis labai stiprus, greitos 
reakcijos. Taigi nepamirškime, kad turime būti su juo 
atsargūs. 

- Kaip viskas bjauru! - pratrūko Hansonas. - Niekaip 
negaliu patikėti, kad tai tiesa. 

— Niekas negali, - tarė Peras Okesonas. - Dabar pa- 
klausykime, ką nori pasakyti Kurtas. 


— Stefanas Fredmanas iš ligoninės išsivedė savo seserį, - 
tęsė Valanderis. - Mes ieškome „InterRail“ keliaujančios 
merginos, kuri jį matė. Jau dabar galime nusiteikti, kad ji- 
nai jį atpažins. Mes nežinome, ar jis planuoja savo seseriai 
kaip nors pakenkti. Dabar svarbiausia vienas dalykas - 
kaip galim greičiau juos surasti. Mums reikia jį sulaikyti, 
kad jis nepadarytų jai nieko negero. Klausimas tik, kur 
jie dabar yra. Jis turi mopedą, važinėja juo su seseria už 
nugaros. Jie negali būti labai toli. Be to, mergaitė serga. 

— Pamišėlis ant mopedo su psichiškai nesveika mer- 
gaite, - apibendrino Svedbergas. - Skamba gana maka- 
briškai. 

- Nepamirškim, jis moka vairuoti, - pažymėjo Lu- 
dvigsonas. - Juk vairavo savo tėvo fordą. Tai gal ir šįkart 
pavogė kokią mašiną? 

Valanderis atsigręžė į kolegą iš Malmės. 

— Patikrinkit pastarosiomis dienomis pavogtus auto- 
mobilius, - paprašė jis. - Rosengorde ir netoli ligoninės. 

Policininkas iš Malmės nuėjo prie telefono, stovinčio 
prie lango. 

- Stefanas Fredmanas, prieš vykdydamas nusikalti- 
mus, pirmiausia juos rūpestingai suplanuoja, - tęsė Va- 
landeris. - Mes, aišku, negalime žinoti, ar sesers pagrobi- 
mas buvo iš anksto suplanuotas. Dabar reikėtų pasistengti 
įsijausti į jo padėtį, pabandyti atspėti jo planus ir mintis. 
Kur link jis juda? Lyg tyčia Ekholmo nė kvapo, kaip tik 
tada, kai mums labiausiai jo reikia. 

- Jis bus už nepilnos valandos, - tarstelėjo Hansonas, 
metęs žvilgsnį į laikrodį. - Mes paimsim jį iš oro uosto. 
— Kaip jo dukra? - paklausė Ana Brita Hioglund. 

Valanderis iškart susigėdo, kad pamiršo Ekholmo iš- 
vykimo priežastį. 

- Palygint gerai, - atsakė Svedbergas. - Tik pėdą su- 
silaužė. Jai tiesiog labai pasisekė. 

- Šį rudenį organizuosim mokyklose didžiulę saugaus 
eismo kultūros ugdymo akciją, - tarė Hansonas. - Per 
daug vaikų žūva gatvėse. 

Policininkas iš Malmės baigė pokalbį telefonu ir grįžo 
prie stalo. 

— Turbūt ieškojote Stefano ir jo tėvo bute? - paklausė 
Valanderis. 

— Ieškom visur, kur jo tėvas paprastai lankydavosi. 
Be to, suradome tėvo draugą Peterį Hjelmą, kuris dabar 
laužo galvą, ar Bjornas Fredmanas neturėjo daugiau slėp- 
tuvių, apie kurias galėtų žinoti ir jo sūnus. Šituo užsiima 
Forsfeltas. 

- Vadinasi, viskas bus kruopščiai atlikta, - pasakė Va- 
landeris. 

Susitikimas tęsėsi, bet iš tiesų jie tik laukė, kad kas 
nors įvyktų. Stefanas Fredmanas nežinia kur yra su savo 
seserimi. Hansas Lugordas irgi. Į jų paiešką buvo mestos 
didelės policijos pajėgos. Kas nors iš tyrimo grupės tai 
įeidavo į konferencijų kambarį, tai išeidavo atsinešti ka- 
vos, užsisakyti sumuštinių arba užsnūsdavo kėdėje, paskui 
vėl gerdavo kavą. Visąlaik kažkas nutikdavo. Vokietijos 
policijai centrinėje Hamburgo geležinkelio stotyje pavy- 
ko rasti Sarą Peterson. Šioji nuotraukoje iškart atpažino 
Stefaną Fredmaną. Be penkiolikos dešimt iš oro uosto 
atvažiavo Matsas Ekholmas. Visi kartu pasidžiaugė, kad 
jo dukra palyginti lengvai išsisuko, bet Ekholmas vis dar 
buvo sukrėstas ir pablyškęs. 

Valanderis paprašė, kad Ana Brita Hioglund nusives- 
tų jį į savo kambarį ir ramiai išdėstytų viską, ko jis dar 
nežino. Tuoj prieš vienuolika juos pasiekė patvirtinimas, 
kad ant Bjorno Fredmano akies voko, „Supermeno“ iš- 
plėšto lapo, kraujais nutaškytos popieriaus draiskanos ir 
Liljegreno orkaitės buvo rasti Stefano Fredmano pirštų 
atspaudai. Garsiakalbis lengvai traškėjo, kol Birgersonas 
Helsingborge atidžiai jų klausėsi. Kelio atgal nebėra. Visi 
klystkeliai, net vidiniai, kuriais lig šiol klaidžiojo, nusto- 
jo egzistavę. Liko tik supratimas, kokia yra tikroji tiesa. 
Ji buvo siaubinga - jie ieško keturiolikmečio berniuko, 
šaltakraujo žmogžudžio. 

Valanderis pirmas nutraukė tylą. Jis pasakė žodžius, 
kurie daugeliui įsirėžė atmintin. 

— Ką gi, dabar žinome tai, ko tikėjomės nesužinoti. 

Po trumpos tylos tyrimo grupė toliau tęsė savo dar- 
bą, toliau laukė. Laikas rimtesniems apmąstymams ateis 
vėliau. Valanderis pasisuko į Ekholmą. 

— Ką jis veikia? Ką jis mąsto? - paklausė Valanderis. 

- Žinau, tai gali atrodyti per drąsu, - pradėjo Ekh- 
olmas, - bet aš manau, kad jis nesirengia kenkti savo 
seseriai. Jo elgesys susidėlioja pagal tam tikrą modelį, 
pavadinkime tai tam tikra logika. Tikrasis jo tikslas - tai 
kerštas už mažąjį broliuką ir seserį. Jei jis nuo to nukryps, 
viskas, ką jis taip kruopščiai susikūrė, gali subyrėti. 

— Kodėl jis pasiėmė seserį iš ligoninės? - paklausė 
Valanderis. 

- Galbūt baiminosi, kad jūs galite kaip nors ją pa- 
veikti. 

- Kaip? - apstulbo Valanderis. 

- Įsivaizduokime pakrikusios psichikos berniuką, ku- 
rio viduje sumaištis. Jis prisiima vienišo kario vaidmenį. 
Daugelis vyrų taip žiauriai skriaudė jo seserį. Tai - jo vidi- 
nis variklis. Jei manoji prielaida teisinga, jis turėtų stengtis 
laikyti savo seserį kuo nuošaliau nuo visokių vyrų. Tik jis 
vienas yra išimtis. Be to, mes nežinome, gal jis įtaria, kad 
jūs aptikote jo pėdsakus. Bet kuriuo atveju jis tikrai žino, 
kad jūs vadovaujate tyrimui. 

Dabar Valanderiui galvon šovė tai, ką buvo visai pa- 
miršęs. 

— Noreno nuotraukos, - staiga prisiminė Valanderis. - 
Jis fotografavo smalsuolių būrį už aptvaro. Kur jos? 

Svenas Nybergas, lig tol tylėdamas sėdėjęs prie sta- 
lo, pakilo ir atnešė nuotraukas. Valanderis paskleidė jas. 
Kažkas padavė didinamąjį stiklą, paskui visi susirinko 
prie nuotraukų. Ana Brita Hioglund pirmoji pastebėjo 
Stefaną Fredmaną. 

- Čia, - tarė ji, durdama pirštu į nuotrauką. 

Jį užstojo kiti žmonės, tačiau už jų vis tiek neryškiai 
švysčiojo mopedas ir buvo matyti jo galva. 

- Neįtikėtina,.- ištarė Hamrenas. 

—- Mopedą bus galima atpažinti padidinus nuotrau- 
ką, - dalykiškai pažymėjo Nybergas. 

- Taip ir padaryk, - paragino Valanderis. - Dabar vis- 
kas yra svarbu. 

Valanderiui pasidarė aišku, kad tas maudžiantis jaus- 
mas, kurį kankinamai juto savo pasąmonėje, buvo ne be 
pagrindo. Jis perkreipė veidą pagalvojęs, kad gerai bent 
tiek, jog nebeliks to ankstesnio vidinio nerimo. 

Jo neliks, bet lieka kita tema. Baiba. Jau ėjo dvylikta va- 
landa. Svedbergas snūduriavo ant kėdės, Peras Okesonas 
be perstojo kalbėjo telefonu su įvairiausiais žmonėmis. 
Niekas nebesupaisė su kuo. Valanderis davė Anai Britai 
Hioglund ženklą, kad ši sektų paskui jį į koridorių. Jie 
nuėjo į Valanderio kabinetą ir užsidarė duris. Tada jis 
nupasakojo jai be užuolankų, paprastais žodžiais, į kokią 
padėtį save įstūmė. Kalbėjo prisiversdamas, paskui net 
pats stebėjosi, kad išsipasakojo, nepaisydamas savo tvirto 
nusistatymo niekuomet neatvirauti su bendradarbiais, 
nepatikėti jiems savo širdies reikalų. Nustojo tai daryti 
po Rydbergo mirties. Dabar tai vėl atsitiko. Jis dar nebuvo 
visiškai tikras, ar ir su Ana Brita Hioglund įmanomas toks 
pat abipusiu pasitikėjimu grįstas ryšys, koks jį siejo su 
Rydbergu. Abejojo, nes ji buvo moteris. Jis jai, žinoma, to 
nesakė. Ana Brita Hioglund įdėmiai klausėsi jo žodžių. 

— Ką gi man, po galais, daryti? - paklausė Valanderis 
pabaigoje. 

- Nieko, - atsakė Ana Brita Hioglund. - Viskas, kaip 
pats sakei, jau per vėlu. Tačiau, jei nori, galiu su ja pakal- 
bėti. Tikriausiai ji kalba angliškai. Duok man jos telefono 
numerį. 

Valanderis užrašė ant lapelio numerį. Ana Brita Hio- 
glund jau tiesė ranką į telefoną, bet Valanderis ją sustabdė. 

- Palauk dar keletą valandų, - paprašė jis. 

- Žinai, stebuklai retai nutinka, - tarė ji. 

Tą akimirką duris atplėšė Hansonas. 

- Radom jo slėptuvę! - sušuko jis. - Rūsyje, sename 
mokyklos pastate, kuris bus nugriautas. Visai netoli jo 
namų. 

- Ar jie ten yra? - pašoko Valanderis nuo kėdės. 

— Ne. Bet jie ten buvo. 

Jie drauge grįžo į konferencijų kambarį. Ten buvo 
prijungtas antras garsiakalbis. Staiga Valanderis išgirdo 
draugišką Forsfelto balsą. Jis papasakojo, ką aptiko slėp- 
tuvėje. Veidrodžius, teptukus, dažus. Grotuvą su būgnų 
muzika. Forsfeltas paleido įrašą. Konferencijų kambaryje 
tarsi iš po žemių sutratėjo būgnų garsai. „Indėnų karo 
spalvos, - galvojo Valanderis. - Kaip jis pasirašė lankytojų 
žurnale ligoninėje? Džeronimas?“ Ant audeklo, pasakojo 
Forsfeltas, buvo suguldyti skirtingo dydžio kirviai ir pei- 
liai. Net per garsiakalbį visi juto, kad Forsfeltas sukrėstas. 
Pabaigoje jis ištarė įsimintiną frazę. 

— Tačiau mes neradome skalpų, - tarė jis. - Mes, žino- 
ma, tęsim savo paieškas. 

— Kur jie, po galais, gali būti? - nustebo Valanderis. 

- Gali būti, kad tuos skalpus jis nešioja su savimi arba 
paaukojo juos kur nors, - įsiterpė Ekholmas. 

- Kur? Negi jis turi savo aukojimo vietą? 

- Visko gali būti. 

Laukimas tęsėsi. Valanderis savo kabinete išsitiesė ant 
grindų. Jam pavyko pusvalandį numigti. Pabudęs jautėsi 
dar labiau pavargęs nei prieš tai. Visą kūną maudė. Dažnai 
Ana Brita Hioglund mesdavo į jį raginantį žvilgsnį, bet 
Valanderis vis papurtydavo galvą. Jis juto, kaip panieka 
sau pačiam vis gilėja. 

Buvo šešta valanda vakaro. Jie vis dar buvo neradę 
Hanso Lugordo, Stefano Fredmano ir jo sesers pėdsakų. 
Ilgai diskutavo, ar verta paskelbti Stefano ir Luizos Fre- 
dman valstybinę paiešką. Daugelis abejojo, ar tai būtų 
tikslinga, nes baiminosi dėl Luizos likimo. Peras Okesonas 
laikėsi tos pačios nuomonės. Todėl laukimas tęsėsi, su 
ilgais patylėjimais. 

- Šįvakar lis, - staiga ištarė Martinsonas. - Jaučiu iš 
pasikeitusio oro. 

Visi tylėjo, stengdamiesi pajusti, ar tai tiesa. 


Tuoj po šešių Huveris su seserimi nuvyko į tą namą, kurį 
jis parinko ir kuris dabar stovėjo tuščias. Mopedą pasi- 
statė sodelyje į jūros pusę. Prieš tai su visrakčiu lengvai 
atrakino vartelius, vedančius į pajūrį. Gustafo Veterštedto 
namas stovėjo apleistas. Su seserimi ėjo žvyruotu takeliu 
link pagrindinio įėjimo. Staiga jis apmirė, sulaikė Luizą 
už savęs. Garaže stovėjo automobilis. Ryte, kai tikrino, ar 
namas tuščias, jo čia nebuvo. Jis atsargiai pasodino Luizą 
ant akmens už garažo sienos. Išsitraukė kirvį ir įsiklausė. 
Visur buvo tylu. Paskui priėjo prie automobilio ir apžiū- 
rėjo jį. Automobilis priklausė kažkokiai saugos tarnybai. 
Šoninis langas buvo nuleistas. Jis metė žvilgsnį automo- 
bilio vidun. Ant sėdynės mėtėsi popieriai. Ištraukęs juos, 
ėmė apžiūrinėti. Tarp jų rado sąskaitą, išrašytą Hanso 
Lugordo vardu. Jis padėjo popierius atgal ir stovėjo nekru- 
tėdamas. Sulaikęs kvėpavimą. Būgnai jo viduje sutratėjo. 
Prisiminė šįryt nugirstą pokalbį. Hansas Lugordas irgi 
slapstosi nuo policijos. 

Dabar Lugordas kažkur namo viduje. Vis dėlto Džero- 
nimas jo neapleido. Padėjo užklupti tą žvėrį savo irštvoje. 

Daugiau nebereikės ieškoti. Šalta tamsa, įsiskverbusi į 
sesers vidų, greitai išsisklaidys. Priėjęs prie sesers pasakė, 
kad ji turi pasėdėti ir palaukti jo viena. Tyliai ir ramiai. 
Jis greitai grįš. Paskui nuėjo į garažą. Ten stovėjo dažų 
skardinaitės, jis atsargiai pradarė dvi. Piršto galu nuvedė 
sau per kaktą du brūkšnius - raudoną, paskui juodą. Pa- 
ruošė kirvį rankoje, nusiavė batus. Susirengus eiti, jį staiga 
aplankė viena mintis. Jis vėlei sulaikė kvėpavimą. Šitai 
išmoko iš Džeronimo. Užlaikius orą plaučiuose, mintys 
tampa aiškesnės. Jo mintis yra gera. Tai viską palengvins. 
Dar šiąnakt jis pakas paskutinius skalpus po ligoninės 
langais. Jie bus du. Tada jis užkas širdį. Ir viskas pasibaigs. 
Paskutinėje duobėje pakas savo ginklus. Tvirtai spausda- 
mas kirvį rankoje jis judėjo link namo. Viduje yra vyras, 
kurį jis netrukus užmuš. 


Pusę septynių Valanderis pasiūlė Hansonui, kuris su 
Peru Okesonu buvo administracijos vadovai, išsiųs- 
ti darbuotojus namo, kad jie kiek pailsėtų. Visi buvo 
nežmoniškai pervargę. Juk atomazgos galima laukti ir 
namuose. Tegul tik jie būna pasiekiami telefonu ir va- 
kare, ir naktį. 

- Kuriuos palikti būstinėje? - paklausė Valanderio 
Hansonas. 

— Ekholmą ir Aną Britą, - atsakė Valanderis. - Ir dar 
ką nors. Parink tą, kuris atrodo mažiausiai pavargęs. 

— Kas tai galėtų būti? - nustebo Hansonas. 

Valanderis tylėjo. Viskas baigėsi tuo, kad dar liko Lu- 
dvigsonas su Hamrenu. 

Visi susėdo viename stalo gale. 

- Slėptuvė, - pradėjo Valanderis. - Kokia turi būti vi- 
siškai slapta ir nenugalima tvirtovė? Kokius reikalavimus 
jai kelia pamišęs vaikas, pavirtęs vienišu kariu? 

- Manau, jo planai buvo sujaukti, kitaip jis būtų pasi- 
likęs savo įrengtame rūsyje, - pasakė Ekholmas. 

- Protingi žvėrys visada išsirausia atsarginius išėji- 
mus, - susimąstęs tarė Ludvigsonas. 

- Tu manai, jis yra pasiruošęs atsarginę slėptuvę? 

- Galbūt. Gal ji irgi Malmėje. 

Pokalbis nutilo. Niekas nesakė nė žodžio. Hamrenas 
žiovavo. Už kelių metrų suskambo telefonas. Netrukus 
Valanderiui buvo pranešta, kad kažkas jį kviečia prie te- 
lefono. Valanderis pakilo, iš nuovargio pamiršęs paklausti, 
kas skambina. Mintis, kad tai gali būti Baiba, atėjo per 
vėlai, kai prie ausies pridėjęs ragelį atsiliepė sėdėdamas 
savo kambaryje. Bet tai buvo ne Baiba. Tai buvo vyras, 
kalbantis neaiškiu balsu. 

- Su kuo aš kalbu? - suirzęs paklausė Valanderis. 

- Su Hansu Lugordu. 

Valanderis iš rankos vos nepaleido ragelio. 

- Noriu su jumis susitikti. Dabar. 

Lugordo balsas buvo keistai suspaustas, tarsi jis dėtų 
dideles pastangas, tardamas savo žodžius. Valanderis ėmė 
svarstyti, ar jis nėra prisigėręs narkotikų. 

- Kur jūs esate? 

- Pažadėkite, kad ateisite. Vienas. 

- To nebus. Jūs jau sykį kėsinotės į mano ir Šjosteno 
gyvybę. 

- Velniai griebtų! Jūs privalote ateiti! 

Paskutinius žodžius jis beveik išrėkė. Valanderis su- 
simąstė. 

- Ko jūs norite? 

- Aš galiu jums pasakyti, kur yra Stefanas Fredmanas. 
Ir jo sesuo. 

— Kaip aš galiu būti tikras, kad jūsų informacija teisinga? 

- Jūs negalite būti tikras. Bet tiesiog patikėkite ma- 
nimi. 

- Gerai, aš ateisiu. Jūs papasakosite, ką žinote, o paskui 
mes jus suimsime. 

- Gerai. 

- Kur jūs esate? 

- Jūs ateisite? 

— Taip. 

- Gustafo Veterštedto namuose. 

Apie tai jis ir pats galėjo pagalvoti, plykstelėjo Valan- 
derio galvoje. 

- Bet aš žinau, kad jūs turite ginklą, - tarė Valanderis. 

- Automobilis stovi garaže, pistoletas guli pirštinių 
dėžutėje. Aš paliksiu duris į namą praviras. Įeidamas į 
namą matysite mane, aš net savo rankas laikysiu taip, kad 
galėtumėte jas matyti. 

- Gerai, aš ateinu. 

- Vienas? 

- Taip. Vienas. 

Valanderis, padėjęs ragelį, ėmė karštligiškai mąstyti. 
Jis nė neketino eiti pats vienas, tačiau, kita vertus, neno- 
rėjo, kad Hansonas mobilizuotų dideles pajėgas. Užteks 
Anos Britos ir Svedbergo, pagalvojo jis. Svedbergas namie. 
Valanderis paskambino jam. Susitarė susitikti už penkių 
minučių prie ligoninės. Svedbergas turįs prisistatyti su 
tarnybiniu ginklu. Ar jį turi namie? Taip. Valanderis tik 
keliais žodžiais paaiškino, kad jie eisią suimti Hanso Lu- 
gordo. Kai Svedbergas panoro užduoti kelis klausimus, 
Valanderis jį nutraukė. Už penkių minučių prie ligoninės. 

Ir jokių telefono skambučių. Valanderis atrakino savo 
rašomojo stalo stalčių ir ištraukė pistoletą. Nenorėjo jo 
per ilgai laikyti savo rankose. Užtaisęs pistoletą, įkišo jį į 
švarko kišenę. Paskui grįžo į konferencijų kambarį, ranka 
pamojo Anai Britai Hioglund. Nusivedęs ją į savo kambarį 
paaiškino, kad už kelių minučių jie susitiks prie būstinės 
laukujų durų. Valanderis ir jai liepė pasiimti tarnybinį 
ginklą. Netrukus jie išvažiavo Valanderio automobiliu. 
Prieš tai Valanderis Hansonui pranešė trumpam važiuo- 
jąs namo nusiprausti. Hansonas žiovaudamas linktelėjo 
galva. Svedbergas laukė jų sutartoje vietoje už ligoninės. 
Jis klestelėjo į galinę sėdynę. 

— Kas čia vyksta? - paklausė jis. 

Valanderis papasakojo Svedbergui ir Anai Britai Hio- 
glund apie telefoninį pokalbį su Hansu Lugordu. Jei jie 
neras pistoleto automobilyje arba pastebės, kad kas nors 
yra ne taip, toliau nejudės nė iš vietos. 

- Ar tu nepagalvojai, kad tas velnias gali turėti dar 
vieną pistoletą? - paklausė Svedbergas. - Gal jo tikslas 
paimti tave įkaitu? Man šita istorija kažkodėl nepatinka. 
Beje, iš kur jis gali žinoti, kur yra Stefanas Fredmanas? Ko 
jis iš tikrųjų iš tavęs nori? 

- Gal jis tiesiog kvailai tikisi tokiu būdu išsiderėti 
mažesnę bausmę? Žmonės kartais mano, kad pas mus 
panašiai kaip Amerikoje. Bet ko! kas dar taip nėra. 

Valanderis prisiminė Hanso Lugordo balsą. Nuojauta 
jam kuždėjo, kad šis iš tiesų žino, kur yra Stefanas Fred- 
manas. 

Jie pastatė automobilį nematomoj vietoj už namo. 
Svedbergui buvo pasakyta sekti padėtį nuo paplūdimio 
prie jūros. Svedbergas nuėjo į pajūrį. Pajūris buvo tuš- 
čias, tik mergaitė sėdėjo ant irklinės valties, po kuria jie 

anksčiau buvo radę negyvą Veterštedto kūną. Atrodė, 
kad mergaitė, užsimiršusi ir nugrimzdusi į save, stebi 
jūrą ir artėjančius tamsius audros debesis. Tuo tarpu 
Ana Brita Hioglund atsistojo prie garažo iš lauko pusės. 
Valanderis pastebėjo, kad lauko durys praviros. Jis ėmė 
labai iš lėto judėti. Saugos tarnybos automobilis stovėjo 
garaže. Pistoletas gulėjo pirštinių dėžutėje. Valanderis 
išsitraukė pistoletą ir, nuspaudęs saugiklį, lėtai artinosi 
prie pravertų namo durų. Jis įsiklausė. Aplink spangi 
tyla. Valanderis pajudėjo toliau. Hansas Lugordas stovėjo 
namo viduje, apgaubtas tamsos. Rankas laikė užkėlęs ant 
galvos. Staiga Valanderį nežinia iš kur pagavo negeras 
jausmas. Jis intuityviai pajuto pavojų, tačiau vis vien 
žengė pro duris. Hansas Lugordas žiūrėjo į jį. Paskui 
viskas vyko žaibo greičiu. Lugordo ranka nuslydo nuo 
galvos, ir prieš Valanderio akis atsivėrė kirvio kirčio 
padaryta kiaurymė. Lugordo kūnas susmuko ant grindų. 
Ten stovėjo žmogus, prilaikęs Lugordą. Stefanas Fre- 
dmanas. Ant jo veido buvo išvedžioti brūkšniai. Iškėlęs 
kirvį šis su nepaprasta jėga ir nežmonišku greičiu puolė 
ant Valanderio. Valanderis pakėlė pistoletą šūviui, bet 
per vėlai. Jis nesąmoningai pasilenkė ir paslydęs nuvirto 
ant kilimo. Kirvis nepataikė į Valanderio galvą, tik jo 
ašmenys vos vos palietė jo petį. Iššautas šūvis pataikė į 
aliejiniais dažais tapytą paveikslą ant sienos. Tuo tarpu 
tarpduryje išniro Ana Brita Hioglund. Ji stovėjo pusiau 
pritūpusi, pasirengusi šauti. Stefanas Fredmanas paste- 
bėjo ją, kai vėlei užsimojęs kirviu taikėsi į Valanderio 
galvą. Jis akimirksniu metėsi į šalį ant žemės. Šūvio linija 
ėjo per Valanderį. Stefanas Fredmanas išnyko pro atvi- 
ras altanos duris. Valanderis pagalvojo apie Svedbergą. 
Lėtapėdį Svedbergą. Jis suriko Anai Britai Hioglund, 

kad ji šautų į Stefaną Fredmaną. Tačiau jo niekur ne- 
simatė. Svedbergas, išgirdęs pirmąjį šūvį, nežinojo, ką 
jam daryti. Jis sušuko mergaitei ant valties slėptis. Bet ji 
nesijudino iš vietos. Tada jis pasileido tekinom prie sodo 
vartelių. Šieji, staigiai prasivėrę, trenkė jam per veidą. 
Svedbergas išvydo žmogaus veidą, kurio niekad neuž- 
mirš. Jam iš rankų iškrito pistoletas. Priešais jį stovintis 
vyras laikė rankoje kirvį. Svedbergas griebėsi vienintelės 
jam likusios išeities - leidosi bėgti kiek įkabina kojos, 
garsiai šaukdamasis pagalbos. Stefanas Fredmanas pa- 
siėmė savo seserį, kuri nejudėdama sėdėjo ant valties. 
Jis užvedė mopedą ir nurūko su seseria už nugaros tą 
akimirką, kai juos pastebėjo bėgantys Valanderis ir Ana 
Brita Hioglund. 

- Kviesk pastiprinimą! - suriko Valanderis. - Velnia- 
va! Kur pasidėjo Svedbergas? Aš mėginsiu juos pasivyti 
automobiliu. 

Tą akimirką prapliupo liūtis. Smarkus lietus truko 
apie minutę. Valanderis nubėgo tekinas prie savo au- 
tomobilio, stengdamasis atspėti, kurį kelią pasirinko 
bėgliai. Vaizdas pro mašinos langą buvo prastas, nors 
valytuvai ir dirbo visu pajėgumu. Valanderis jau galvo- 
jo, kad pametė juos iš akių. Staiga jis pastebėjo Stefaną 
Fredmaną su seserimi važiuojantį keliu link „Saltšiobad“ 
viešbučio. Valanderis laikėsi per atstumą, nenorėdamas 
jų išgąsdinti. Mopedas skriejo dideliu greičiu. Valanderio 
galvoje karštligiškai lakstė mintys, kaip viskam greičiau 
padaryti galą. Jau ruošėsi telefonu perduoti, kur yra. 
Staiga kažkas įvyko. Ant gatvės jau buvo susirinkę daug 
vandens. Valanderis pamatė, kaip mopedą stipriai sumė- 
tė į šonus. Jis staigiai nuspaudė stabdį, o mopedas rėžėsi 
į šalikelės medį. Gale sėdinčią mergaitę pagavusi jėga 

sviedė tiesiai į medį, Stefanas Fredmanas dunkstelėjo 
ant žemės netoli jos. 

Velnias, susikeikė Valanderis. Palikęs savo automobilį 
vidury gatvės, jis nubėgo prie mopedo. 

Iškart pamatė, kad Luiza Fredman nebegyva. Tikriau- 
siai lūžo keli jos kaklo slanksteliai. Jos balta suknia atrodė 
keistai šviesi šalia jos kraujais pasruvusio veido. Stefanas 
Fredmanas liko beveik nesužeistas. Valanderis negalėjo 
atskirti, ar jo veidu teka kraujas, ar dažai. Priešais save jis 
regėjo keturiolikmetį berniuką. Valanderis nieko nesakė, 
tik žiūrėjo, kaip Stefanas Fredmanas suklupo prie sesers. 
Lauke talžė lietus. Berniukas ūbaudamas pravirko. Valan- 
deris pritūpė šalia jo. 

— Ji mirė, - tarė Valanderis. - Mes niekuo nebegalim 
jai padėti. 

Stefanas Fredmanas atsuko į jį savo aptekėjusį vei- 
dą. Valanderis skubiai pakilo bijodamas, kad berniukas 
nepultų ant jo. Bet nieko nenutiko. Stefanas Fredmanas 
toliau be perstojo verkė. 

Už nugaros per lietų Valanderis išgirdo patrulių si- 
renų kaukimą. Tik Hansonui priėjus pastebėjo, kad pats 
verkia. | 

Valanderis perleido darbą kitiems. Tik trumpai papa- 
sakojo Anai Britai Hioglund, kaip viskas įvyko. Išvydęs 
Perą Okesoną, pasikvietė šį į savo automobilį. Lietus bū- 
gnijo į stogą. 

- Viskas baigta, - tarė Valanderis. 

- Taip, - tarė Peras Okesonas. - Pagaliau viskas bai- 
gėsi. 

- Rytoj išeinu atostogų, - tęsė Valanderis. - Žinau, 
reikia rašyti begales ataskaitų, bet vis vien norėčiau rytoj 
išvažiuoti. 

Peras Okesonas atsakė nesudvejojęs. 

- Žinoma, važiuok. 

Paskui jis išlipo iš mašinos. Valanderis prisiminė pa- 
miršęs paklausti apie kelionę į Sudaną. Ar Ugandą? 

Valanderis parvažiavo namo. Lindos dar nebuvo na- 
mie, ir jis atsigulė į vonią. Išlipęs iš vonios ir besišluosty- 
damas išgirdo, kaip dukra trinktelėjo buto durimis. 

Tą vakarą papasakojo jai, kas iš tikrųjų nutiko ir kaip 
jis jaučiasi. 

Paskui Valanderis susuko Baibai. 

- Jau galvojau, kad niekuomet daugiau nebepaskam- 
binsi, - tarė ji neslėpdama nusivylimo ir pykčio. 

- Prašau, atleisk man, - tarė Valanderis. - Aš buvau 
nežmoniškai užsiėmęs. 

— Mano galva, tai prastas atsiprašymas. 

- Žinau. Bet kito atsiprašymo aš neturiu. 

Niekas iš jų daugiau nieko nesakė. Tyla sklandė tarp 
Istado ir Rygos. 

- Pasimatysime rytoj, - pagaliau pratarė Valanderis. 

- Taip, - atsakė ji. - Galbūt. 

Jie baigė pokalbį. Valanderis pajuto maudesį. Gal ji 
nebeatvažiuos? 

Paskui su Linda susikrovė savo kelioninius krepšius. 

Po vidurnakčio nustojo lyti. 

Jie išėjo į balkoną, oras lauke šviežiai kvepėjo. 

— Kokia nuostabiai graži vasara, - tarė Linda. 

- Taip, - atsakė Valanderis. - Ji tikrai graži. 


Kitą dieną jie drauge išvažiavo į Malmę. Ten išsiskyrę 
pamojavo vienas kitam ranka. 
Tada Valanderis greitaeigiu laivu išplaukė į Kopen- 


hagą. 

Žiūrėjo į vandenį, ošiantį iš abiejų laivo pusių. Nu- 
grimzdęs į apmąstymus, užsisakė kavos ir konjako. 

Už dviejų valandų nusileis lėktuvas su Baiba. 

Staiga jį pagavo panika. 

Jis panoro, kad kelionė į Kopenhagą truktų kaip galint 
ilgiau. 

Kai Baiba išlipo, Valanderis buvo ten. 

Tik tada iš jo galvos išnyko Luiza Fredman. 

Skonė 
1994 m. rugsėjo 16-17 d. 


Epilogas 


Penktadienį, rugsėjo šešioliktąją, į pietų Skonę staiga atėjo 
ruduo. Atėjo netikėtai. Žmonės vis dar nenorėjo skirtis su 
vasara, šilta ir sausa - tokios ilgai dar nebuvo patyrę. 

Kurtas Valanderis tąryt pabudo labai anksti. Tamsoje 
praplėšė akis, trūktelėjo, tarsi jį kas nors jėga būtų išplėšęs 
iš miegų. Ramiai gulėjo, gaudydamas mintis, tačiau jo 
galvoje mirgėjo atšvaitai kažko, ko nebėra ir kas niekada 
nebesugrįš. Nugręžęs galvą, pažvelgė į laikrodį, stovin- 
tį prie lovos. Tamsoje švytėjo rodyklės. Be penkiolikos 
penkios. Valanderis pasisuko ant šono, kad užmigtų. Bet 
prisiminęs, kokia šiandien diena, nebegalėjo užmigti. 
Jis pakilo, nuėjo į virtuvę. Priešais langus vėjyje siūbavo 
apleistas ir vienišas gatvės žibintas. Valanderis pažvelgė 
į termometrą - temperatūra nukrito iki plius septynių. 
Nusišypsojo prisiminęs, kad už nepilnų dviejų dienų bus 
Romoje. Ten vis dar šilta. Jis atsisėdo prie virtuvės stalo, 
išgėrė kavos, mintyse planuodamas, kaip ruošis kelionei. 
Prieš kelias dienas lankėsi pas tėvą, pagaliau įstatė duris, 
kurias vasarą buvo priverstas išlaužti, kai tėvas, užėjus 
priepuoliui, užsirakino ir degino savo batus, paveikslus. 
Jau matė tėvo naują pasą, o „Sparbanke“ pasikeitė itališ- 
kų lirų, pasirūpino kelionės čekiais. Lėktuvo bilietus iš 
kelionių agentūros pasiims šią popietę. 

Šiandien paskutinė darbo diena prieš atostogas. Ilga- 
laikis tyrimas dėl automobilių vagių gaujos, kuri vogtus 

automobilius varo į buvusias Rytų bloko šalis, jį vis dar 
persekioja. Vargsta su juo gerus metus, bet galo nematyti. 
Geteborgo policija neseniai aptiko slaptą dirbtuvę. Joje 
vogtos mašinos įgaudavo naują išvaizdą ir identifikavimo 
numerį, paskui toliau būdavo gabenamos iš šalies, plukdo- 
mos skirtingais keltais. Dar daug kas lieka neaišku. Grįžus 
iš Italijos ir vėl teks kibti į tą beviltišką tyrimą. 

Šiaip pastarieji mėnesiai Istado policijos skyriuje pra- 
bėgo ramiai. Valanderis ir jo kolegos pagaliau rado laiko 
ir kiek apmažino popieriaus kalnus ant rašomųjų stalų. 
Ta baisi įtampa, atsiradusi gaudant Stefaną Fredmaną, 
pamažu atslūgo. Vėliau, Matsui Ekholmui pasiūlius, ke- 
letas psichologų ištyrė, kaip Istado policija reagavo į 
ilgai besitęsiantį stresą, sukeltą sudėtingos tyrimo eigos. 
Iš Valanderio buvo paimti keli interviu, taigi jis iš naujo 
buvo priverstas viską prisiminti. Ilgą laiką jis jautėsi 
smarkiai prislėgtas. Prisimena lig šiol, kaip vieną vėlyvo 
rugpjūčio naktį, negalėdamas užmigti, jis sėdo į automo- 
bilį ir nuvažiavo į Mosbį prie jūros. Vaikščiojo pajūriu 
apimtas niūrių, sunkių minčių. Mąstė, kokiame pasaulyje 
ir kokiais laikais gyvena. Ar tąjį pasaulį išvis įmanoma 
suvokti? Kai nelaimingos vargingų kraštų mergaitės me- 
lagingais pažadais viliojamos į Europos viešnamius. Kai 
prekyba jaunomis merginomis veda tiesiai į ištaigingus 
visuomenės grietinėlės privačius kambarius, kuriuose 
paslaptys saugomos neprieinamuose archyvuose, kad 
niekuomet neišvystų dienos šviesos. Gustafo Veterštedto 
portretas ir toliau sėkmingai kabės valdžios koridoriuo- 
se, kur aukščiausio rango policijos pareigūnai gauna 
nurodymus iš dar aukštesnių. Valanderiui vaikščiojant 
po pajūrį pasirodė, kad jis viską kiaurai permato. Visą 
tą valdžios susikurtą sistemą, kuri, kaip anksčiau manė, 

buvo žlugusi, tačiau dabar suprato, jog ji tebėra įsitvir- 
tinusi senose pozicijose. Nuo šios minties jis pasijuto 
prastai. Be to, jį kamavo ir kitas sukrėtimas. Valanderis 
sužinojo, kad Stefanas Fredmanas buvo pasisavinęs jo 
raktus ir keletą sykių lankėsi jo bute, ruošdamasis jį ir 
Lindą nužudyti. Nuo tos dienos pasaulis Valanderiui 
nebeatrodė toks, koks buvo anksčiau. 

Tą rugpjūčio naktį prie jūros jis ne sykį stabtelėdavo 
įsiklausydamas į kitur žiemoti išskrendančių paukščių 
garsus; jie susirinkdavo ir paskui tūkstančiais traukė 
į pietus. Valanderiui tai buvo tikros vienatvės ir gilaus 
grožio akimirka, žinojimo akimirka, kad vienas gyveni- 
mo tarpsnis baigtas ir tuojau prasidės naujas. Žinojimo 
akimirka, kad jis vis dar jaučia save. 

Valanderis prisiminė savo paskutinį pokalbį su Ekhol- 
mu. Tada žudiko gaudynės jau seniai buvo baigtos. 

Ekholmas atvyko rugpjūčio vidury, norėdamas dar 
sykį peržiūrėti tyrimo medžiagą. Paskutinį vakarą, prieš 
Ekholmui išvažiuojant į Stokholmą, Valanderis pasikvietė 
jį į savo namus ir pavaišino kuklia vakariene - spagečiais. 
Paskui vyrai sėdėjo šnekučiuodamiesi ligi ketvirtos valan- 
dos ryto. Valanderis buvo nupirkęs viskio, ir juodu šiek 
tiek įkaušo. Valanderis be paliovos kartojo tą patį klausi- 
mą - kaip gali būti, kad jauni žmonės, beveik vaikai, ima 
taip Žiauriai elgtis. Ekholmo atsakymai jį erzino, nes Ekh- 
olmas į viską žiūrėjo vien pro psichologinę prizmę. Valan- 
deris jam prieštaravo. Jo nuomone, pakitusiai aplinkai, vis 
sunkiau suvokiamam pasauliui, deformacijos procesams, 
įtraukiantiems visus be išimties, tenka didesnė kaltė negu 
psichikai. Ekholmas atrėmė, kad dabartis nėra prastesnė 
nei ankstesni laikai. Net jei švedų visuomenei ir trūksta 
po kojomis tvirto pagrindo, tai vis vien nepaaiškina tokių 


529 


žmonių kaip Stefanas Fredmanas atsiradimo priežasties. 
Bet kuriuo atveju Švedija vis dar gali pasigirti saugiausia, 
geriausiai organizuota ir - Valanderis prisimena, kaip 
Ekholmas pabrėždamas vis kartojo - tyriausia visuomene 
pasaulyje. Stefanas Fredmanas yra išimtis, kuri, be savo 
egzistencijos, nieko bendresnio neįrodo. Jis yra išimtis, 
kuri vargiai kada sulauks pamėgdžiotojo. Tą įsimintiną 
rugpjūčio naktį Valanderis kalbėjo turėdamas galvoje 
visus vaikus, kuriems yra nutikę tiek daug blogo, tačiau 
jis kalbėjo nesklandžiai, nejausdamas savo pašnekovo. 
Jo mintys buvo per daug išsibarsčiusios ir padrikos. Va- 
landeris jautė viduje stiprų ir aiškų nerimą - jautė baimę 
dėl ateities, bijojo tų negerų jėgų, kurios, regis, dauginasi, 
kurių nepajėgsi suvaldyti. 

Jis dažnai prisimindavo Stefaną Fredmaną. Laužė gal- 
vą, kodėl taip ilgai klaidžiojo klystkeliais. Matyt, jo vaiz- 
duotė nepakėlė, kad keturiolikmetis berniukas gali būti 
žudynių kaltininkas, matyt, tiesiog nepanoro tuo patikėti, 
nors savo vidumi tai nujautė - gal net patį pirmąjį kartą, 
kai pamatė Stefaną Rosengorde, - jau nujautė, kad yra 
arti baisios tiesos. Arti tiesos apie įvykius, taip blaškiusius 
jį iš vienos vietos į kitą. Jis nujautė tiesą, bet pasirinko 
klystkelį, nes su tokia tiesa negalėjo susitaikyti. 

Tą penktadienį, rugsėjo šešioliktąją, po septynių pen- 
kiolika Valanderis, išėjęs iš buto, pasuko prie savo auto- 
mobilio. Oras buvo vėsus. Jis užsitraukė striukę ir drebė- 
damas atsisėdo už vairo. Važiuodamas į policijos būstinę 
mąstė apie jo laukiantį tos dienos susitikimą. 

Lygiai aštuntą Valanderis pabeldė į Lisos Holgerson 
duris. Išgirdęs jos balsą, jas pravėrė. Ji linktelėjo ir pa- 
siūlė atsisėsti. Valanderiui dingtelėjo, kad ji jau trečia 
savaitė jiems vadovauja. Ji atėjo, kai Bjorkas paliko juos, 

kilstelėjęs karjeros laiptais. Lisa Holgerson per tą trumpą 
laiką jau spėjo parodyti savo darbo stilių, sukurti gerą 
darbo atmosferą. 

Daugelis buvo skeptiški, juk ši moteris atėjo pas juos 
iš svetimo skyriaus - Smolando policijos. Be to, tarp Va- 
landerio bendradarbių buvo ir žmonių su pasenusiais 
įsitikinimais. Jie manė, kad moterims nepritinka dalyvauti 
policijos operatyvinėje veikloje. Tai kaipgi jos gali jiems 
vadovauti? Tačiau Lisa Holgerson greitai įrodė savo gebė- 
jimus. Valanderiui patiko jos nepriekaištingai atliekamas 
darbas, drąsa, ryžtas, gebėjimas aiškiai formuluoti mintis 
bet kuria tema ir bet kuriuo klausimu. 

Vakar ji pasakė, kad šiandien norėtų su juo pasikalbėti. 
Valanderis atsisėdo į lankytojo kėdę, vis dar nežinodamas, 
apie ką bus kalba. 

- Kitą savaitę išeini atostogų, - tarė ji. - Girdėjau, 
važiuosi su tėvu į Italiją. 

- Tai jo didžioji svajonė, - tarė Valanderis. - Paskutinė 
proga tai padaryti. Jam arti aštuoniasdešimt. 

— Mano tėvui aštuoniasdešimt penkeri, - tarė ji. - Kar- 
tais jo galva dirba puikiai, kartais jis manęs nebepažįsta, 
bet aš supratau, kad ryšys su tėvais nenutrūks niekada. 
Tik staiga imi ir pasikeiti vaidmenimis. Staiga pats tampi 
savo tėvų tėvu. 

- Aš irgi panašiai galvoju, - tarė Valanderis. 

Ji pajudino savo popierius ant stalo. 

- Tiesą sakant, neturiu jokio ypatingo reikalo, - prisi- 
pažino Lisa Holgerson. - Aš tik supratau, kad lig šiol taip 
ir nesuradau progos tau padėkoti už puikų darbą vasarą. 
Tai buvo daugeliu atžvilgių pavyzdinis tyrimas. 

Valanderis nustebęs pažvelgė į ją. Negi ji iš tikrųjų 
taip mano? 

— Man taip neatrodo, - paprieštaravo jis. - Aš padariau 
daug klaidų. Nusekiau klaidingais pėdsakais: Viskas galėjo 
tikrai nekaip baigtis. 

— Geras tyrimo vadovas yra tas, kuris laiku pajunta, 
kada reikia pasukti į kitą pusę, - tarė Lisa Holgerson. - 
Dar sykį pažvelgti ta kryptimi, kuri neseniai atrodė klai- 
dinga. Tyrimas buvo pavyzdinis daugeliu atžvilgių. Visų 
pirma dėl nepaprastos visų ištvermės, gebėjimo originaliai 
mąstyti. Noriu, kad tai žinotum. Girdėjau kalbas, jog šalies 
generalinis prokuroras taip pat liko labai patenkintas tavo 
darbu. Gali būti, kad sulauksi kvietimo skaityti paskaitas 
policijos akademijoje. 

Valanderis suakmenėjo. 

- Šito tikrai nedarysiu, - nukirto jis. - Prašyk ko nors 
kito. Negaliu kalbėti žmonėms, kurių nepažįstu. 

- Galėsime apie tai pašnekėti, kai grįši iš atostogų, - 
šypsodama tarė Lisa Holgerson. - Šiandien tik norėjau 
pasakyti tau, ką galvoju. 

Ji pakilo parodydama, kad trumpas jų pokalbis baig- 
tas. 

Eidamas koridoriumi Valanderis suprato, kad jos žo- 
džiai buvo nuoširdūs. Toks teigiamas įvertinimas pradžiu- 
gino jį, nors jo vidus dar bandė prieštarauti ir spyriotis. 
Valanderis jau dabar žinojo - su Lisa Holgerson darbas 
eisis lengvai. 

Jis įsipylė virtuvėlėje kavos, persimetė keliais žodžiais 
su Martinsonu apie jo dukterį, kuri sirgo angina. Grį- 
žęs į biurą, paskambino į kirpyklą ir susitarė dėl laiko. 
Priešais jį ant stalo gulėjo sąrašas darbų, kuriuos turės 
atlikti šiandien. Viską surašė vakar. Apie dvyliktą valandą 
Valanderis ketino palikti policijos būstinę ir eiti tvarkyti 
savo reikalų. 

Prieš išeidamas, pasirašė keletą popierių, gulinčių ant 
rašomojo stalo. Staiga suskambo telefonas. Tai buvo Eba 
iš priimamojo. 

- Pas tave lankytojas, - perspėjo ji. - Bent jau aš taip 
manau, kad jis atėjo pas tave. 

Valanderis suraukė kaktą. 

- Tu taip manai? 

- Priešais mane stovi vyras, nekalbantis švediškai. Nė 
žodžio. Jis turi laišką, parašytą angliškai. Ant voko užra- 
šyta, kad laiškas skirtas Kurtui Valanderiui. Kitaip tariant, 
tikriausiai šis Žmogus nori susitikti su tavimi. 

Valanderis atsiduso. Tokiems dalykams jis visai neturi 
laiko. 

- Ką gi, ateinu jo pasiimti, - tarė Valanderis ir atsi- 
stojo. 

Koridoriuje jo laukė žemaūgis vyriškis. Tamsiaplau- 
kis. Veidas nusėtas barzdos šerių. Jis vilkėjo paprastais 
drabužiais. Valanderis priėjo prie jo ir pasisveikino. Vy- 
ras pasisveikino ispaniškai, o gal portugališkai, ir ištiesė 
Valanderiui laišką. 

Valanderis ėmė skaityti. Laiškas buvo anglų kalba. 
Beskaitant Valanderiui ėmė darytis silpna. Jis atidžiai 
pažiūrėjo į priešais jį stovintį vyrą, paskui dar sykį pa- 
davė jam ranką ir paprašė sekti iš paskos. Pakeliui Va- 
landeris įpylė į naują puodelį kavos ir nusivedė vyriškį 
į savo biurą. 

Laiškas buvo nuo katalikų kunigo Estefano. 

Kunigas prašė Kurto Valanderio, kurio vardą sužino- 
jo per Interpolą, skirti bent dalelę savo brangaus laiko 
Pedrui Santanai, kurio dukra prieš keletą mėnesių tokio- 
mis liūdnomis ir tragiškomis aplinkybėmis Žuvo tolimoje 
šiaurės šalyje. 

Laiškas jaudinančiai pasakojo paprasto vyro gyveni- 
mo istoriją. Šis vyras dabar troško tik vieno - aplankyti 
savo dukters kapą tolimojoje šalyje. Jis pardavė beveik 
viską, ką turėjo, kad galėtų sumokėti už savo kelionę. Deja, 
jis nekalba angliškai, bet jie, be abejonės, supras vienas 
kitą ir taip. 

Vyrai tylėdami gėrė kavą. Valanderis jautėsi prislėg- 
tas. 

Kai jie išėjo iš policijos būstinės, pradėjo lyti. Dolo- 
resos Marijos tėvui buvo šalta, jis ėjo šalia Valanderio, 
kuriam buvo sulig pečiais, ir drebėjo. Jie sėdo į Valande- 
rio automobilį ir nuvažiavo į kapines. Praėję pro žemus 
antkapius, sustojo ties kalvele, kurioje ilsėjosi Doloresos 
Marijos palaikai. Tą vietą žymėjo mažas medinis kuo- 
lelis su numeriu. Valanderis linktelėjo ir žengė žingsnį 
atgal. 

Vyras suklupo prie kapo ir pravirko. Raudodamas pa- 
lenkė veidą į šlapią žemę ir kalbėjo žodžius, kurių Valan- 
deris nesuprato. Valanderio akys irgi sudrėko. Jis žiūrėjo 
į šį vyrą, kuris ryžosi tokiai ilgai kelionei. Jis prisiminė 
mergaitę, kuri sušmėžavusi prieš akis rapsų lauke paskui 
užsiliepsnojo kaip deglas. Valanderio viduje sukilo baisus 
pyktis. 

„Barbarai visada turi žmogiškų savybių ,- pagalvojo 
jis. 

Tai ir daro juos tokius žiaurius ir nežmoniškus. Kažkur 
buvo šitai skaitęs. Dabar žinojo, kad tai tiesa. 

Jis nugyveno beveik penkiasdešimt metų. Per tą laiką 
matė, kaip visuomenė aplink jį keičiasi, pats buvo tos kai- 
tos dalis. Bet dabar suvokė, kad tik dalį šios kaitos galėjo 
pastebėti. Kiti pasikeitimai vyko slapčia, niekam nematant 
ir nepastebint. Ant teigiamo kaitos, atsinaujinimo proceso 

krito griovimo šešėlis. Naikinimo, kuris vyko paraleliai. 
Plito lyg kokia virusinė infekcija su ilgu besimptomiu 
inkubaciniu periodu. Kai buvo jaunas policininkas, at- 
rodė savaime suprantama, kad visas problemas galima 
spręsti be prievartos, ją panaudojant nebent kraštutiniais 
atvejais. Paskui pamažu daugelio mąstymas pakito. Vė- 
liau jau nebebuvo neigiama, kad prievarta tiesiog būtina 
sprendžiant tam tikras sunkias problemas. O štai šiandien 
ryškus poslinkis mąstyme akivaizdus. 

Ar dar įmanomas problemų sprendimas, iškart nesi- 
griebiant prievartos? 

Jei atsakymas yra „ne',o tuo jis vis labiau įtiki, tada jis 
rimtai ima baimintis ateities. Tai reikštų, kad visuomenė, 
apsukusi ratą ir nieko nepasiekusi, sugrįžo į pradinį tašką. 
Ji pasiekė tiek, kad pavirto į pabaisą. 

Saulės berniukas ant degtukų dėžutės ir geltonplaukis 
berniukas ant ikrų kremo tūbelės!“, 

Jie vis dar yra, bet sykiu jų ir nebeliko. 

Po pusvalandžio vyras pakilo nuo kapo, persižegnojo 
ir atsigręžė į Valanderį. Šis nudūrė akis žemyn. Nepajėgė 
žiūrėti tam vyrui tiesiai į veidą. 

Jis pakvietė Pedrą Santaną į namus. Pasiūlė j jam nu- 
siprausti. 

Paskui atsakė savo kirpėjui. Kol Pedras Santana buvo 
vonioje, Valanderis peržiūrėjo jo kišenes. Ten rado pasą 
ir lėktuvo bilietus. Sužinojo, kad Marijos Doloresos tė- 
vas išskrenda atgal į Dominikos Respubliką sekmadienį. 
Valanderis paskambino į policijos būstinę ir paprašė Ebą 


10 Du švedų dizaino simboliai, nesikeitę nuo jų sukūrimo datos. 1936 m. 
Einaro Nermano sukurta „Solstickan“ degtukų dėžutė nepakitusi eg- 
zistuoja ir šiandien, kaip ir 1955 m. sukurta emblema ant Švedijoje 
populiaraus tepamojo ikrų kremo „Kalles kaviar“. 

pakviesti Aną Britą Hioglund. Kai ji priėjo, paaiškino jai, 
kas nutiko. Ji išklausė nieko neklausinėdama. Paskui pa- 
žadėjo padaryti tai, ko jis prašo. 

Ji atėjo į Valanderio butą po pusvalandžio. Prieškam- 
baryje padavė jam, ko buvo prašęs. 

- Tai, ką mes darom, nelegalu, - tarė ji. 

- Žinau, - tarė Valanderis. - Aš prisiimu visą atsa- 
komybę. 

Ana Brita Hioglund pasisveikino su Pedru Santana, 
kuris išsitempęs ir tiesus sėdėjo ant Valanderio sofos. Ji 
persimetė su juo keliais žodžiais ispaniškai. 

Paskui Valanderis atidavė jam rapsų lauke rastą pa- 
puošalą. 

Pedras Santana ilgai sėdėjo, nenuleisdamas akių nuo 
medaliono. Paskui pažvelgė į juos ir nusišypsojo. 

Jie išsiskyrė prieškambaryje. Santaną lig sekmadienio 
norėjo priglausti Ana Brita Hioglund. 

Ji pasirūpins, kad jis įsėstų į savo lėktuvą. 

Valanderis stovėjo prie virtuvės lango ir žiūrėjo, kaip 
Pedras Santana lipa į automobilį. Jo vidus virė iš pykčio. 

Jis pajuto, kad tas ilgas ir sudėtingas tyrimas pasibaigė 
būtent šią akimirką. Stefanas išgyvens. Juo bus pasirūpin- 
ta. Jo sesuo Luiza mirė. Doloresa Marija Santana irgi guli 
kapuose. Tyrimas baigtas. 

Lieka tik Valanderio pyktis. 


Tądien Valanderis nebegrįžo į policijos būstinę. Susiti- 
kimas su Pedru Santana dar sykį į paviršių iškėlė prisimi- 
nimus. Jis susikrovė kelioninį krepšį, ne sykį sustodamas 
prie lango, nematančiomis akimis žvelgdamas į gatvę, į 
stiprėjantį lietų. Tik vėlyvą popietę jam pavyko išsivaduoti 
iš liūdesio, nors pyktis ir neatslūgo. Po keturių penkiolika 

Valanderis nuėjo į kelionių agentūrą pasiimti bilietų į 
Romą. Paskui sustojo prie alkoholinių prekių parduotuvės, 
nusipirko viskio butelį. Grįžęs namo, paskambino Lindai. 
Pažadėjo atsiųsti iš Romos atviruką. Linda kažkur skubėjo, 
bet Valanderis nepaklausė kur. Jis trumpai papasakojo jai 
apie Pedrą Santaną, apie jo ilgą kelionę į Švediją, tačiau 
jam susidarė įspūdis, kad Linda neturi laiko jo klausytis. 
Pokalbis nutrūko anksčiau, nei norėjosi. Šeštą valandą Va- 
landeris paskambino į Lioderiupą, paklausė Gertrūdos, ar 
viskas gerai. Ji papasakojo, kad tėvas prieš kelionę labai 
susijaudinęs, ramiai nepasėdi vietoje. Valanderis nudžiugo. 
Paskui nuėjo į miesto centrą ir suvalgė picą. Vakare grįžęs 
namo, susuko Anai Britai Hioglund. 

- Pedras Santana labai malonus žmogus, - pasakojo 
ji. - Mano vaikai puikiausiai su juo sutaria. Jiems nereikia 
jokios kalbos, jie supranta vienas kitą ir taip. Jis vaikams 
padainavo. Ir pašoko. Turbūt jam atrodo, kad jis lankosi 
keistoje šalyje. 

- Ar jis ką nors papasakojo apie savo dukrą? - pa- 
klausė Valanderis. 

- Ji buvo jo vienintelis vaikas. Motina mirė po gim- 
dymo. 
- Nepasakok jam visko, - paprašė Valanderis. - Geriau 
tegul nežino visų baisumų. 

— Aš irgi apie tai pagalvojau, - prisipažino Ana Brita 
Hioglund. - Pasakosiu, kiek įmanoma mažiau. 

- Gerai, - pasakė Valanderis. 

- Geros kelionės. 

- Ačiū. Mano tėvas džiaugiasi kaip mažas vaikas. 

- Tu juk irgi džiaugiesi. 

Valanderis nieko neatsakė. Paskui pagalvojo, kad ji 
teisi. Netikėtas Pedro Santanos apsilankymas pažadino 

senus šešėlius. Dabar vėl turės juos nuraminti. Jis užsi- 
tarnavo bent šiek tiek poilsio. Valanderis įsipylė į stiklą 
viskio ir išskleidė priešais save Romos žemėlapį. Jis dar 
niekad nebuvo Romoje. Nemoka nė žodžio itališkai. Mes 
dviese nepražūsim, pagalvojo jis. Tėvas irgi ten niekuomet 
nesilankė, nebent savo svajonėse. Jis irgi nekalba itališkai. 
Bet dabar mes kartu apsigyvensim jo svajonėj ir pabūsime 
vienas kitam gidu. 

Impulso pagautas, Valanderis paskambino į Stiurupo 
skrydžių valdymo bokštą pažįstamam dispečeriui. Ar šis 
kartais nežinąs, kokie Romoje orai. 

— Romoje šilta, - tarė jis. - Pavyzdžiui šiuo metu, de- 
šimt minučių po aštuonių, yra dvidešimt vienas laipsnis 
šilumos. Pučia silpnas pietryčių vėjas, vienas metras per 
sekundę. Tai reiškia, kad vėjo beveik nėra. Šiek tiek ap- 
siniaukę. Be to, artimiausias dvidešimt keturias valandas 
orai nesikeis. 

Valanderis padėkojo. 

— Ruošiesi į kelionę? - paklausė dispečeris. 

- Važiuoju atostogauti su savo senu tėvu, - atsakė Va- 
landeris. 

- Ką gi, - tarė dispečeris, - paprašysiu kolegų Kopenha- 
goje, kad gražiai jus išskraidintų. Ar skrisit su „Alitalia“? 

- Taip, išskrendam dešimt keturiasdešimt penkios. 

- Tą valandą pagalvosiu apie tave. Linkiu geros ke- 
lionės. 

Valanderis dar sykį patikrino savo kelionkrepšį. Pati- 
krino, ar nepamiršo pinigų ir kelionės dokumentų. Vie- 
nuoliktą valandą susuko Baibai. Paskui prisiminė, kad jie 
jau vakar atsisveikino. Šiandien ji lankosi pas gimines, 
kurie neturi telefono. 


538 


Jis atsisėdo su viskio stiklu ir ėmė klausytis „Travia- 
tos“. Negarsiai. Prisiminė savo kelionę su Baiba į Skageną. 
Pavargęs ir įsitempęs laukė jos Kopenhagoje. Stovėjo Kas- 
trupe kaip koks nesiskutęs ir apsileidęs vaiduoklis. Matė, 
kad ji yra nusivylusi, nors nieko jam nesakė. Tik išbuvus 
Skagene keletą dienų, papasakojo jai, kas buvo nutikę. 
Tada jie vėl suartėjo. 

Paskutinę dieną paklausė jos, ar ji nenorėtų už jo 
tekėti. 

Ji atsisakė. Pasakė, kad kol kas ne. Praeitis dar per daug 
artima. Jos vyras, policijos kapitonas Karlis, dar gyvena jos 
širdyje. Jo tragiška žūtis sekioja jai iš paskos kaip šešėlis. 
Ji nežino, ar dar kartą gyvenime norės ištekėti už polici- 
ninko. Valanderis suprato ją. Bet jam norėjosi aiškumo. 
Kiek laiko jai reikės apsispręsti? 

Jis žino, Baiba mėgsta jį. Jis tai jaučia. 

Bet ar to užtenka? Kokie jo paties jausmai? Ar pajėgs 
gyventi su kitu žmogumi? To jis galutinai nežino. Baiba 
padėjo pabėgti jam nuo vienatvės, kurią juto po skyrybų 
su Mona. Ryšys su Baiba buvo žingsnis į priekį, gyvenimo 
praskaidrinimas. Gal to pakanka? Bent kol kas? 

Jis atsigulė tik po pirmos. Jo galvoje kuždėjo aibės 
klausimų. 

Ar Pedras Santana jau miega? 


Gertrūda atvažiavo septintą valandą ryte. Buvo rugsėjo 
septynioliktoji. Lauke pylė lietus. Tėvas pasitempęs sėdėjo 
automobilio priekyje, apsivilkęs savo geriausiu kostiumu. 
Valanderis pastebėjo, kad Gertrūda jį apkirpo. 

- Šiandien važiuojam į Romą, - džiugiai pranešė tė- 
vas. - Tik pagalvok, mano svajonė vis dėlto išsipildys. 

Gertrūda išlaipino juos Malmėje, prie geležinkelio 
stoties. Ten jie sėdo į autobusą, kuris per Limhamną ir 
Dragiorą nuvežė juos į oro uostą. Kelte tėvas užsispyrė ir 
užsiropštė ant vėjuoto denio. Mostelėjo ranka link Šve- 
dijos, į pietus nuo Malmės. 

— Tu ten užaugai. Ar pameni? 

- Kaipgi pamirši? - atsakė Valanderis. 

- Tavo vaikystė buvo labai laiminga. 

- Žinau. 

— Tau niekuomet nieko netrūko. 

- Ne. 

Valanderis prisiminė Stefaną Fredmaną. Luizą. Jų bro- 
lį, mėginusį išsidurti akis. Kiek daug jiems visko trūko 
arba buvo iš jų atimta. Tačiau jis nuvarė šias mintis į šalį. 
Nustūmė jas gilyn. Dabar jis keliauja su savo tėvu. Tai 
dabar visų svarbiausia. Visa kita gali palaukti. 


Lėktuvas pakilo lygiai dešimt keturiasdešimt penkios. 
Tėvas sėdėjo prie lango, o Valanderis per vidurį. 

Tėvas pirmąkart gyvenime skrido lėktuvu. 

Valanderis žiūrėjo į jį, kai lėktuvas įsibėgėjęs lengvai 
atsiplėšė nuo žemės. Tėvas prikišo veidą prie lango, kad 
geriau matytų. | 

Valanderis matė, kad jis šypsosi. 

Seno vyro šypsena. 

Kad dar sykį gyvenime gali pasijusti laimingas lyg 
mažas vaikas. 

Pabaigos žodis 5 


Tai yra romanas. Visi personažai yra išgalvoti, jų ati- 
tikmenys neegzistuoja tikrovėje. Tam tikri panašumai 
su realiais žmonėmis neišvengiami, nematau reikalo to 
vengti. 

Dėkoju visiems padėjusiems rašant šią knygą. 


Henning Mankell, Padernė, 1995 m. liepa 

ir praneša, kad jo rapsų lauke „keistai 


elgiasi" nepažįstamo r AS Inspeltorius 
„ Valanderis vyks raminti. Taciau 


„ ėmus artintis pri. me iapsipila 
benzinu ir sus' — Na 
Kitą dieną rand ai o 
Švedijos teisingumo ministfa. miništfa: Šalį ukrėtusia 
žmogžudystę lydi i kitos. Auka Aukas tesieja tai, kad 
"a visos jos — vyrai ir kad visiems jiems nurėžtas 
ja skalpas. 
Nusikaltimų istorija pasakojama iš dviejų perspektyvų - legendinio 
inspektoriaus Valanderio ir žudiko, kuris pasaulį regi kaip 
Apreiškimo padiktuotų „užduočių“ ir ritualų lauką. Serijinio žudiko 
psichologinis portretas netelpa į jokius rėmus ir tampa rimtu 
išbandymu daug mačiusiam tyrėjui Valanderiui. 


Kiekviename suaugusiame žmoguje slypi vaikas. Tą Valanderis 
žino. Ar tai ir leidžia žudikui elgtis vaikiškai ir taip drąsiai žaisti 
mirtinus žaidimus? | 

Henningas Mankellis (Heningas Mankelis, g. 1948 m.) - švedų 
kriminalinių romanų autorius, 2009 m. apdovanotas Europos 
kriminalinės literatūros premija, pasaulinį pripažinimą pelnęs 
knygų serija apie inspektorių Kurtą Valanderį. „Baltos lankos“ 
jau išleido Mankellio romanus „Žudikas be veido" ir „Prieš šalną“. 
Knyga „Klystke!iais“ 1997 m. pripažinta o Švedijos | 
kriminaliniu romavu. 

